ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు

2013 Q3 జులై - సెప్టెంబరు ఆర్టికల్స్‌

(పిడిఎఫ్‌ రూపంలో)

విషయసూచిక

ఆ ఘడియ వచ్చేసినట్టేనా?

ముఖ్యమంత్రి కార్యాలయానికి ఫోను చిక్కులు

మనం మనం యాదవులం

రాంబో కాదు బాబోయ్‌..

కక్షసాధింపుకు అంది వచ్చిన కవిత..

రిజర్వేషన్ల వలన నాణ్యత దెబ్బ తింటుందా?

హిందీ జర్నలిజంలో తారగా వెలిగిన తెలుగువాడు

కాంగ్రెసు- కెసియార్‌ హనీమూన్‌ ముగిసినట్టా..?

సీమ చీల్చకపోతే ఓకేనా?

జాక్‌ ఆశలపల్లకికి ఆధారం..?

నేను జగన్‌ సమర్థకుడినా..?

ఆషాఢమేఘం వర్షించేనా?

వాడే వీడని ఏమిటి నమ్మకం?

మూషికబ్రహ్మ మరి లేరు

గురి తప్పిందా? తప్పించారా?

అన్నం నీకు - అధికారం నాకు

నామినేషన్‌ వేసేవాడే లేకపోయాడు

కొలిక్కి వస్తుందా? కొలిమిలోకి వెళ్తుందా?

స్పీకర్ల సైంటిస్టు బోసు యిక లేరు

చాండీని యిరికించే ప్రయత్నాలు

సిడి తయారీ మీదా? మాదా?

తమిళనాడులో 'కులకలం'

చెప్పలేదంటనకపొయ్యారూ...

జలసమాధి అయిన మిస్టరీ

ఇచ్చట రూల్సు వంచబడును

బాబోయ్‌ టెక్నాలజీ

చెఱువులు బతికి వస్తే కరువుంటుందా?

బ్లూ ఫిల్మ్‌ బ్లూస్‌

విభజన తథ్యమంటూ 'హిందూ' కథనం

వాడే వీడని ఏమిటి నమ్మకం?

మోహనమకరందం

సిద్దరామయ్య అదృష్టవృష్టి

విజయకాంత్‌పై కేసులకు కొదవే లేదు

బిహార్‌ స్కూలు విషాదానికి రాజకీయపు రంగు

'సీమాంధ్రు'లకు రక్షణ కల్పిస్తాం

కాంగ్రెస్‌ డిఎన్‌ఏ ఎట్‌ వర్క్‌

...గంటల్లోకి వచ్చాం

సోనియా ఒక దోమాడ కరణం

పాతపేరుతో కొత్త రాష్ట్రం

కొత్తపేరుతో కొత్తతరహా రాష్ట్రం

మోదీ - యెడ్యూరప్ప

మోదీ క్కుపిల్ల ఉపమానం

ఎవరూ నవ్వటం లేదు

మరో డిసెంబరు 9 కాకూడదు

హైదరాబాదు సారంగధరుడి కథే

నైవేలీ లిగ్నయిట్‌లో సమ్మె చిదంబరం చలవే

బురఖా వేసుకుంటే ఏం?

గిన్నెస్‌ బుక్‌కు ఎక్కిన నటుడు యిక లేడు

మా పిల్లల తలలు నరికి పంపిస్తా...

అమెరికాలో అల్‌ జజీరా టీవీ

కిరణ్‌కి సలాం

కావడి కొయ్యేనోయ్‌.. కుండలు మన్నేనోయ్‌..

'సీమాంధ్రులను రెచ్చగొట్టవద్దు'

'మోదీకి అభ్యంతరం లేదు' - ఆరెస్సెస్‌

కాపాడేది మతాన్నా? ఇసుక మాఫియానా?

బెంగాల్‌లో తృణమూలాలు స్థిరంగానే వున్నాయి

ప్రాణదాతకు ప్రాణం పోసేదెవరు?

చంద్రబాబు తద్దినపౌరోహిత్యం

పాపపరిహారార్థం...

సమైక్యమిత్ర' కెసియార్‌

ఉద్యోగపర్వం సర్వం సంక్లిష్టం

నిర్ణయం మారదు' - ఎందుకలా?

చాప్లిన్‌ పాత్రలో చంద్రబాబు

యుద్ధనౌకల నామకరణం

సర్వం జగన్నాథం అంటూనే...

బిజెపికి ట్యూబ్‌లైట్‌ వెలిగింది

సరైన సమయమూ కాదు - సరైన నిర్ణయమూ కాదు

టైమింగ్‌ దెబ్బ తిన్న సమైక్య ఉద్యమం

టెర్రరిస్టులను పట్టుకోవడంలో సౌదీ సహాయం

మమతా బెనర్జీ విజయరహస్యం

ఆయాల కోసం ఓ కాలేజీ

అమెరికా సైనికులకు గూర్ఖా పాఠాలు

అమితాబ్‌ మోదీకై ప్రచారం చేశారా?

భారతీయులందరూ ఒకటే జాతా?వేర్వేరు జాతులా?

గుజరాత్‌లో మరో సింగూరా?

తెలంగాణ ప్లస్‌ ఉత్తరాంధ్ర

ఇండోనేసియాలోనూ మనదే హవా.!?

రఘునాథ పాణిగ్రాహి యిక లేరు...

హిందూదేశ విజ్ఞానసర్వస్వం

కశ్మీర్‌లో జుబిన్‌ మెహతా కచ్చేరీ

జై మోదీ అనకపోతే నక్సలైటే...!?

అభాగ్యనగరులు

చంద్రబాబు ఏం సాధిస్తున్నారు?

ఇలాటి నాయకులుంటే వేరే శత్రువులెందుకు?

తెలంగాణ అమరవీరుల కుటుంబాల వేదిక

కుమారస్వామికి శృంగభంగం

ఇన్ఫోసిస్‌లో నిష్క్రమణలు

చార్‌ధామ్‌ ప్రళయంలో డ్యామ్‌ల పాత్ర

నిర్భయ కేసులో బాలనేరస్తుడు

తీరప్రాంతాలలో యుద్ధనౌకలు

రెండు, మూడు ఆప్షన్లు...

ఆశారామ్‌ రోగానికి దభోల్కర్‌ మందు

దారికి రాక తప్పని భీష్ముడు

రోగిష్టి నాయకులు

కాంగ్రెసు మూన్‌వాక్‌

తాలిబన్ల మీదకు తోసేశారు

ముజఫర్‌నగర్‌ సంకేతాలు

'కులపట్టింపు లేదు' - మాటలకే పరిమితం

మిస్‌ వరల్డ్‌కి ప్రతిగా మిస్‌ ముస్లిమా

మోడల్స్‌ ప్రపంచం

చిక్కుముళ్లు పెంచుతున్నారు

విమర్శలు సహించబడవు

చట్టాల్ని సృష్టించిన వనితలు

గూర్ఖాలు విదేశీయులా?

2013 జులై 01 ఎమ్బీయస్‌ : ఆ ఘడియ వచ్చేసినట్టేనా?

తెలంగాణ విషయం తేలిపోయినట్టే అనే అంటున్నారు. దిగ్విజయ్‌ సింగ్‌ గారు స్పష్టంగా చెప్పారు - 'చర్చలు పూర్తయ్యాయి. విభజనా? సమైక్యమా అని తేల్చుకోవాలి. నిర్ణయానికి రావలసినదే. వచ్చేస్తాం. ప్రకటించేస్తాం. అది ఎప్పుడో చెప్పలేను కానీ కాంగ్రెస్‌ వారందరూ దాన్ని ఆమోదించాల్సిందే.' ఇంత ధాటీగా చెప్పడంతో నిజంగా ఏదో చెప్పేస్తారేమోనన్న సందేహం వచ్చింది. దానికి ముందు జరిగినవన్నీ ఒక్కసారి నెమరు వేసుకుని చూస్తే - రాయల్‌ తెలంగాణ అని, ప్యాకేజి అనీ మొదట వార్తలు వచ్చాయి. వాటిపై చర్చోపచర్చలు జరుగుతూండగానే ఎప్పుడూ పెదవి విప్పని డి శ్రీనివాస్‌ 'ఏదో ఒక నిర్ణయం వెలువడుతుంది' అని చెప్పారు. కావూరి అధిష్టానం ఏం చెపితే అది వినాలి కదా అన్నారు. ఆ తర్వాత కాంగ్రెసు నాయకులు హైదరాబాదులో ఓ సభ జరిపి అట్టహాసం చేశారు. ఇప్పుడు దిగ్విజయ్‌ కోర్‌ కమిటీ తీసుకునే నిర్ణయానికి అందరూ కట్టుబడి వుండాలి అని ప్రకటించారు. ప్రత్యేక తెలంగాణ ప్రకటిస్తారా లేదా అన్న దానిపై మాత్రం ఎవరూ గట్టిగా చెప్పలేకపోతున్నారు కానీ ఏదో ఒక ప్రకటన వస్తుందనే అందరూ అనుకుంటున్నారు.

అధిష్టానం ప్రమేయం లేకుండా యీ రాయల్‌.., ప్యాకేజి రూమర్లు, హైదరాబాదు సభ జరిగి వుండవని అందరికీ తెలుసు. ఇవన్నీ ఇద్దరు ఎంపీలు కాంగ్రెసు నుండి తెరాసకు దుమికిన తర్వాతే ప్రారంభమయ్యాయనీ తెలుసు. ఇంకా కొంతమంది వెళతారేమో అని భయపడే యీ ప్రక్రియ మొదలు పెట్టి వుండవచ్చు అనుకోవడానికి ఆస్కారం వుంది. కానీ నిజంగా భయపడిందా? భయపడేట్లా కాంగ్రెసు నాయకులు ప్రవర్తిస్తున్నారా? 7 గురు ఎంపీలు వెళతారని అంటూ వచ్చి చివరకు ఇద్దరు వెళ్లారు. తక్కినవారు ఎందుకు వెళ్లలేదు? తెరాసలో టిక్కెట్లు యివ్వరన్న భయమా? ఇచ్చినా గెలవమన్న భయమా? కాంగ్రెసుకు తెలంగాణలో పుట్టగతులు లేకుండా పోయాయని వారంటున్న మాటలు వారే నమ్మటం లేదు. నిజంగా అదే పరిస్థితి వచ్చేసి వుంటే వాళ్లు ఎప్పుడో దూకేసి వుండేవారు. ఈ పార్టీని మరమ్మత్తు చేస్తూ కూర్చునేవారు కారు. తమ నియోజకవర్గంలో కాంగ్రెసుకు యింకా ఓట్లు పడతాయన్న ఆశ వుండబట్టే ఆ పార్టీని అంటిపెట్టుకుని వున్నారు.

అయితే ఆ ఓట్లు తమను గట్టెక్కించడానికి సరిపోవు కాబట్టి తెలంగాణ సెంటిమెంటు అనే వూతం కావాలి. పోనీ తెలంగాణ సెంటిమెంటు ఒక్కటీ సరిపోతుందా అంటే అదీ చాలదు. కొన్ని నియోజకవర్గాల్లో అది సరిపోతుంది అని అనుకున్నవాళ్లు తెరాసలోకి వెళ్లారు. ఇవన్నీ అధిష్టానానికి తెలుసు కాబట్టి యింకా కొంతమంది వెళ్లిపోతారనుకుందనుకోవడం సబబు కాదు. అయితే ఇప్పుడున్న పరిస్థితినే కొనసాగిస్తూ పోతే ఎన్నికల్లో నెగ్గడానికి సరిపోదన్న జంకూ వుంది. అందుకని ఏదో ఒకటి చేస్తున్నట్లు కనబరచాలి. అందువలననే దిగ్విజయ్‌ 'త్వరలో ఏదో ఒక నిర్ణయం వస్తుంది' అని ఊరిస్తున్నారు. అది ఎలా వుండవచ్చు? అయితే విభజన లేకపోతే సమైక్యం! ఏదీ అచ్చగా అలాగే రాదు, ఏవో ముళ్లు వేస్తారు. సమైక్యంగానే వుంచుతాం అంటే తెలంగాణకు ప్యాకేజీ యిస్తాం అంటారు. ఇస్తే ఎవరూ కాదనరు కానీ దీనికీ విభజనకు ముడిపడితేనే యిబ్బంది. 'కావాలంటే ప్యాకేజీ ఆంధ్రప్రాంతానికి యిచ్చుకోండి. మాకు రాష్ట్రం యివ్వండి చాలు' అని ఆవేశపడుతున్నారు తెలంగాణ ఉద్యమకారులు. 'ప్రస్తుతానికి యిది తీసుకుందాం. ఇది ఖర్చయిపోయాక అప్పుడు ప్రత్యేక రాష్ట్రం అడుగుదాం' అనే ఆలోచన కొందరు ముందుకు తెస్తారు. 'ఇప్పుడు డబ్బుకోసం కక్కుర్తి పడితే నోటి దాకా వచ్చిన ప్రత్యేక రాష్ట్రం వెనక్కి పోతుంది' అంటూ వాదించేవాళ్లూ వుంటారు. వెనకబడిన ప్రాంతాలన్నిటికీ ప్యాకేజీ యివ్వాలి తప్ప అభివృద్ధి చెందిన తెలంగాణ జిల్లాలకు ఎందుకివ్వాలి అని తక్కిన ప్రాంతాల ప్రజలు ప్రశ్నించడం మొదలుపెడతారు. ఇది కొంత గందరగోళానికి దారి తీస్తుంది. సమైక్య ప్రతిపాదన అంత సులభమేమీ కాదు. తెరాస, బిజెపిలకు మళ్లీ వూపిరి పోసినట్టే!

ఇక విభజనకు అంగీకరించడం అంటే - అదీ అంత సులభం కాదు. హైదరాబాదు మాటేమిటి? అక్కడివాసులకు రక్షణ ఏమిటి? అన్న ప్రశ్న వస్తుంది. ఆంధ్ర రాజధాని ఎక్కడ? దానికి నిధుల కమిట్‌మెంట్‌ ఏమిటి? అని ఆంధ్రప్రాంతీయులు అడుగుతారు. ప్రత్యేకవాదులు అడిగింది అడిగినట్లు యివ్వరు కాబట్టి 'రాయల తెలంగాణ'కు ఒప్పుకోండి అని మెలిక పెట్టే ప్రమాదం వుంది. ఈ రాయల తెలంగాణ ప్రతిపాదన యిటీవల అధిష్టానం ద్వారా మళ్లీ ముందుకు వచ్చింది. 10 జిల్లాలడిగితే 14 యిస్తామన్న యీ ప్రతిపాదన మజ్లిస్‌ది. జెసి దివాకరరెడ్డి మద్దతు పలికారు. తక్కినవాళ్లందరూ దీన్నో జోక్‌గా చూశారు. అయినా దీనికి కృష్ణ కమిటీ ప్రాముఖ్యత నిచ్చి ఆరింటిలో ఒక పరిష్కారమార్గంగా చూపించింది. ఎందువలన అంటే అది కాంగ్రెసు అవసరాలను తీరుస్తుంది కాబట్టి!

తెలంగాణ మాత్రమే అంటే తెరాసకు బలం వుంటుంది. కొన్ని జిల్లాలలో వీక్‌గా వున్నా, మొత్తం మీద ఏదైనా హవా వస్తే సగం కంటె ఎక్కువ స్థానాలు సంపాదించుకుంటుందేమో అన్న భయం వుంది. అందుకని ఆ చిక్కని పాలలో నీళ్లు కలిపేస్తే సరి అనుకుంది. రాయలసీమలో తెరాస లేదు కదా. అక్కడ జగన్‌కు ఎక్కువ ఓట్లున్నాయి. రెండూ కలిపితే తెరాస బలం మూడోవంతుకు పడిపోతుంది. రాయలసీమ రెడ్లు, తెలంగాణ రెడ్లు ఏకమైతే తెరాస వెలమలను అడ్డుకోగలరు. అది జరగకపోయినా జగన్‌, కెసియార్‌ అనే రెండు బలమైన శక్తులు తలపడితే మధ్యలో కాంగ్రెసు లాభపడవచ్చు. పోనీ కాంగ్రెసు యీ సారి ఓడిపోతుందనుకున్నా వైసిపి, తెరాస ఒకరితో మరొకరు ఘర్షించుకుని ఎవరో ఒకరు గెలిచి, ఆ రాష్ట్రాన్ని స్వాధీనం చేసుకుంటే తక్కిన భాగంలో కాంగ్రెసు టిడిపితో ముఖాముఖీ తలపడి గెలవవచ్చు.

కోస్తా ప్రాంతంలో వైకాపా మరీ అంత బలంగా ఏమీ లేదు. జగన్‌ జైలులో వుండడం చేత నాయకుల మధ్య కలహాలు తీర్చేవారు లేక, పార్టీ నీరసిస్తోంది. ఏదైనా బలం వుంటే కడప, రాయలసీమలోని యితర జిల్లాలలో వుంది. దాన్ని పట్టుకుని వెళ్లి కెసియార్‌కు ఆహారంగా వేసేస్తే హోరాహోరీ పోరాటం జరుగుతుంది. మధ్యలో సందట్లో సడేమియాలా మజ్లిస్‌ ఒకటుంది. ఇన్నాళ్లూ పాతబస్తీలోనే కొట్టుమిట్టులాడుతున్నా, యీ మధ్య రాయలసీమలో ముస్లిములు వున్న ప్రాంతాలకు కూడా షికారు వెళ్లి వస్తున్నారు. ఇలా రాయల తెలంగాణ ఏర్పడితే - ప్రభుత్వ వ్యతిరేక ఓటును తెరాస, వైకాపా, టిడిపి, మజ్లిస్‌, బిజెపి, సిపిఐ తలా కాస్తా పంచుకుంటాయి. మధ్యలో కాంగ్రెసు లబ్ధి పొందవచ్చు. రాయల తెలంగాణ ప్రతిపాదన మజ్లిస్‌దే కాబట్టి, అధికారం అంచుల దాకా కాంగ్రెసు చేరగలిగితే మజ్లిస్‌ మద్దతు యివ్వవచ్చు. కోస్తాకు వచ్చేసరికి కాంగ్రెసు, టిడిపిలు మాత్రమే ప్రధానపక్షాలు. వైకాపా మూడో స్థానంలో పోరాడుతుంది. రాయల తెలంగాణ ప్రతిపాదన కాంగ్రెసుకు యీ విధంగా లబ్ధి చేకూరుస్తుంది. అందువలననే దాన్ని కృష్ణ కమిటీలో ఒక ఆప్షన్‌గా పెట్టించారు. రాయలసీమ ప్రజలు సమైక్యం అంటున్నారు కదా, తెలంగాణతో కలుస్తామని అనలేదు కదా, పోనీ తెలంగాణ వారు కోస్తా వాళ్లతో మాకు పొసగదు కానీ సీమ వాళ్లయితే భేషుగ్గా వుంటారు అని అనలేదు కదా. అయినా ఈ ప్రతిపాదన తెచ్చి గందరగోళ పరచారు.

కృష్ణ కమిటీ రోజుల్లో వినబడిన రాయల తెలంగాణను మళ్లీ యిప్పుడు తెరపైకి తెచ్చారు. ఈ సారి నాలుగు జిల్లాలు కాదు, కేవలం రెండు జిల్లాలు మాత్రమే కలుపుతారని ప్రచారం. అలా అయితే రాష్ట్రాన్ని నిలువుగా సగానికి చీల్చినట్టు అవుతుందట. దీని ప్రకారం కడప, చిత్తూరు కోస్తాలోకే వస్తాయి. అంటే వైకాపా బలంగా వున్న క్షేత్రాన్ని కూడా చీల్చినట్టు అవుతుందన్నమాట. తమను యిలా జరాసంధుడిలా చీల్చమని రాయలసీమ వాళ్లు కోరలేదు కదా, ఎందుకీ ప్రతిపాదన అని అడగవద్దు. పాలకపక్షం తన ఓట్ల గురించి నియోజకవర్గాలతోనే ఆడుకుంటుంది. మేం గతంలో మలక్‌పేటలో వుండేవాళ్లం. మా పార్లమెంటరీ నియోజకవర్గం నల్గొండ! ఇదేమిటి అని అడిగితే చెప్పారు - 'నల్గొండ కమ్యూనిస్టులకు కంచుకోట. అక్కడ సిపిఐ తరఫున ధర్మభిక్షం అనే పెద్ద లీడరు వున్నారు. కేవలం నల్గొండ, పరిసర ప్రాంతాలు అయితే ఆయనకు తిరుగులేదు. ఆయన బేస్‌ను పలుచన చేయాలంటే ఆ నియోజకవర్గానికి సిటీ ఓట్లు కలపాలి. మలక్‌పేట వంటి చోట్ల ప్రభుత్వోద్యోగులు, మధ్యతరగతి వాళ్లు చాలామంది వుండేవారు. వాళ్లకు కమ్యూనిస్టులంటే యిష్టం లేదు. ఆ గ్రామీణ ప్రాంతం, యీ నగర ప్రాంతం రెండూ గుదిగుచ్చడం వలన కమ్యూనిస్టు మెజారిటీ తగ్గిపోతుంది. కాంగ్రెస్‌ అభ్యర్థి గట్టిగా వుంటే ఓడిపోతారు కూడా. ఇదీ ట్రిక్కు!' ఈ ట్రిక్కుల మాట ఎలా వున్నా ఆ ధర్మభిక్షం గారు మామూలుగా మా ప్రాంతాలలో పర్యటించేవారు కారు. ఆయన కార్యక్షేత్రమంతా నల్గొండే. ఎన్నికల సమయంలోనే కనబడేవారు. మా సౌకర్యాలు, అవసరాల మాట ఎలా వున్నా పాలకపక్షం రాజకీయప్రయోజనాలు మాత్రం సిద్ధించాయి.

ఇది కార్యరూపం ధరించాలంటే రాయలసీమ కాంగ్రెసు నాయకుల చేత 'మమ్మల్ని తెలంగాణ కలపండి' అని ఉద్యమాలు చేయించాలి, సభలు జరిపించాలి. 'రాజధాని ఐన కర్నూలు పోగొట్టుకున్నాం. ఈ కోస్తా వాళ్లు మనకు రాజధాని ఎలాగూ యివ్వరు. గుంటూరో, ఒంగోలో అంటారు. ఇప్పుడు హైదరాబాదు పోగొట్టుకోకూడదు.' అని తమ ప్రజలకు నచ్చచెప్పి ప్రజాభిప్రాయం కూడగట్టాలి. ఈ పని యిప్పటిదాకా ప్రారంభం కాలేదు. పైగా యీ ప్రతిపాదన వలన నదీజలాల సమస్య మరింత జటిలం అవుతుందంటున్నారు. నాగార్జునసాగర్‌ ఎవరికి దక్కుతుందో తేల్చాలి. రాయలతెలంగాణలో ఏర్పడబోయే ప్రభుత్వం తెలంగాణ ప్రాంతంవారి ఒత్తిడికి లొంగి రాయలసీమకు నీళ్లు ఆపేస్తే ఎలా? అన్న భయమూ కొందరు వ్యక్తపరుస్తున్నారు. ఇవన్నీ కేంద్ర జలసంఘం చూసుకుంటుంది అని కొందరు వూరడిస్తున్నా, ఆచరణలోకి వచ్చేసరికి అవేమీ పనిచేయడం లేదు. కావేరి గురించి ట్రైబ్యునల్‌, కేంద్ర సంస్థలు ఏం చెప్పినా కర్ణాటక ఖాతరు చేయలేదు. బాబ్లీ విషయంలో మహారాష్ట్ర ఏం చేసిందో చూశాం. మా ప్రాంతాలు మునిగిపోతాయంటూ పోలవరం ప్రాజెక్టుపై ఒడిశా అభ్యంతరాలు తెలిపితే 'వాళ్ల భయాలు ఎంతవరకు సబబో అధ్యయనం చేయండి' అని కేంద్రం ఓ కమిటీని ఒడిశాకు పంపింది. ఒడిశా ప్రభుత్వం వాళ్లను రాష్ట్రంలోకి రానీయలేదు. రాష్ట్రం విడిపోవాలే కానీ యిలాటి తగాదాలు ఎన్నో చూడబోతాం. కేంద్రం గుడ్లప్పగించి చూడడం తప్ప ఏమీ చేయలేదు. అక్కడ సంకీర్ణ ప్రభుత్వం వుండి ఎగువ నున్న రాష్ట్రంలోని పార్టీ భాగస్వామి అయితే దిగువ రాష్ట్రం ఎంత మొత్తుకున్నా లాభం లేదు. ఈ విషయాలన్నీ తేలితే తప్ప యీ ప్రతిపాదన బలం పుంజుకోదు.

ఇప్పటిదాకా యివన్నీ రూమర్లుగానే వున్నాయి తప్ప ప్రతిపాదనల్లా లేవు. ఇలాటి రూమర్లు అతి సులభంగా పుడుతున్నాయి. తీవ్ర సమైక్యవాదిగా ముద్ర పడిన కావూరి సాంబశివరావుగార్ని 'తెలంగాణ విషయంలో ఏం చేస్తారు?' అని అడిగితే 'పార్టీ హై కమాండ్‌ ఏం చెపితే అదే..' అన్నారు. అలా అనడంలో వింతేముంది? చెప్పినా చెప్పకపోయినా ఎవరైనా చేసేది అదే. పార్టీలో వున్నపుడు అధినాయకులు చెప్పినది వినాల్సిందే. ఆ చెప్పినది మరీ నచ్చకపోతే పార్టీ విడిచి వెళ్లవలసినదే. దానికి ముందు తమ మాట చెల్లకపోతే వెళ్లిపోతాం అంటూ బెదిరిస్తూ రాజీనామాలు యిస్తూ వుంటారు. హరీశ్‌ రావుకి తెరాస కాంగ్రెస్‌లో విలీనం కావడం యిష్టం లేదు. ఆ ముక్క చెపుతూనే '.. కానీ పార్టీ హై కమాండ్‌ ఎలా నిర్ణయిస్తే అలాగే నడుచుకుంటాను' అని చెప్పారు. అంతమాత్రం చేత ఆయన తెరాసకు వ్యతిరేకి అయినట్టు కాదు, తన అభిప్రాయాన్ని మార్చుకున్నట్టు కాదు. కావూరి మాత్రమే కాదు, వీర తెలంగాణవాది పొన్నం కూడా ''తెలంగాణ కోరతాం. అంతిమంగా అధిష్టానం చెప్పినట్టు నడుచుకుంటాం'' అంటారు. కావూరి చేసినదీ అదే. దానికే పెద్ద హంగామా చేసి 'అధిష్టానం తెలంగాణ యిచ్చేస్తోందని తెలిసి, కావూరి తన అభిప్రాయాన్ని మార్చేసుకున్నార'ని ప్రచారం చేయడం హాస్యాస్పదం. నిజానికి కావూరి సమైక్యవాదం వదిలివేస్తే అధిష్టానమే బతిమాలి, సమైక్యవాదిగా వుంటూ అక్కడ కథ నడిపిస్తూ వుండు అని కోరుతుంది. ఎందుకంటే కాంగ్రెసుకు రెండు ప్రాంతాలనూ కలిపి జోడుగుఱ్ఱాల స్వారీ చేయవలసిన అవసరం వుంది.

ఆ అవసరంలో భాగంగానే హైదరాబాదులో సభ జరిపించింది. రేపు విజయవాడలో జరిగే సమైక్యసభలో కాంగ్రెసు నాయకులు పాల్గొని తీరతారు. హైదరాబాదు సభ లాటిది యిన్నాళ్లూ ఎందుకు జరపలేదు? ఇప్పుడు తెలంగాణ యిచ్చేస్తోంది కాబట్టి ఆ ఘనత తను తీసుకుందామని జరిపించిందా? అలా అయితే జయపాల్‌ రెడ్డిని పంపేది కదా ! జరిగినదేమిటంటే - యిన్నాళ్లూ తెరాస మన పార్టీలో కలిసిపోతుందని తెలంగాణ కాంగ్రెసు నాయకులు హై కమాండ్‌ను నమ్మించడానికి ప్రయత్నిస్తూ వచ్చారు. కెసియార్‌ తరఫున కేకే రాయబారాలు జరుపుతూ వచ్చారు. చివరకు రాయబారి కూడా తెరాసలోకి దూకేశారు. తను స్వయంగా ఎదగగలనన్న ధైర్యం తెరాసకు వచ్చేసింది. తెరాస తమలో కలిసిపోతే ఎదురే లేదనుకున్న స్థితి నుండి తెరాసతో పోట్లాడవలసిన పరిస్థితికి కాంగ్రెసు వచ్చింది. రేపు పొత్తు కుదరాలన్నా కుదరదు. ఎందుకంటే తెరాస పొత్తు పెట్టుకోనంటోంది, ఒకవేళ పెట్టుకున్నా 'మేం 100 సీట్లు పోటీ చేస్తాం. తక్కిన 19 మీరు చేయండి' అనవచ్చు. మహా అయితే హైదరాబాదు, ఖమ్మం వంటి జిల్లాలలో మీరు తీసుకోండి అనవచ్చు. తెరాస పట్ల సాఫ్ట్‌ కార్నర్‌కు స్వస్తి పలికి, టిడిపి తరహాలో తెరాసను ఎదుర్కోవలసిన ఉద్యమానికి సిద్ధమవుతున్నారు. దానికి యిది నాంది.

సభావేదిక పై నుండి అందరూ చెప్పారు - తెలంగాణ ప్రకటిస్తే చాలు, అన్ని సీట్లూ మనకే. తెరాస దుకాణం మూసుకోవలసినదే అని. ఆ వీడియో చూసి దిగ్విజయ్‌ నవ్వుకుని వుంటారు. 'మధ్యప్రదేశ్‌ ముఖ్యమంత్రిగా వుండి ఛత్తీస్‌గఢ్‌ విడగొట్టి యిచ్చాను. అప్పణ్నుంచి మాజీగా దేశాన్ని పట్టుకుని తిరుగుతున్నాను. ఇప్పుడికి మీ వంతు' అనుకుని. ఛత్తీస్‌గఢ్‌ కేసులో యిచ్చినవారు దెబ్బ తిన్నారు. జార్ఖండ్‌ విషయంలో దశాబ్దాలపాటు ఉద్యమం చేసినవారు దెబ్బ తిన్నారు. జార్ఖండ్‌ ఏర్పడ్డాక జార్ఖండ్‌ ముక్తి మోర్చా ఎన్నికలలో ఓడిపోయింది. విభజన చేసేంతవరకే ఆహా ఓహో అంటారు. తర్వాత ఏముంది? ఎవరు మనకు పనికి వస్తారు? ఎవరు పాలిస్తారు? అనేదే యిస్యూ. అది అర్థం చేసుకున్న కాంగ్రెసు తెరాసతో లింకు లేకుండా ముందుకు పోతోంది. గతంలో అయితే 'సోనియా యిలా అనుకుంటోంది, తెలంగాణ పై ఒక అభిప్రాయానికి వచ్చేసింది, ఢిల్లీ నుండి నాకు సంకేతాలు వచ్చాయి' వంటి ప్రకటనలు కెసియార్‌ చేసేవారు. అలా ఉప్పు అందించే కేకే ఇప్పుడు తన దగ్గరే వున్నారు. ఢిల్లీ మనసులో ఏముందో తెరాసకు అంతుపట్టకుండా పోయినట్టుంది.

ఇదంతా బాగానే వుంది, యింతకీ వచ్చే వారాల్లో తెలంగాణపై ప్రకటన వచ్చేస్తుందంటారా? సమైక్యం అనేస్తారా? అనగలరా? అంటే ప్రత్యేకవాదులందరూ ఉవ్వెత్తున తిరగబడరా? తెలంగాణ మంత్రులు వెంటనే రాజీనామాలు చేయాలని ఉద్యమాలు జరగవా? వాళ్లంతా కనీసం పేరుకైనా రాజీనామాలు చేయకుండా వుంటారా? తర్వాత తలెత్తే శాంతిభద్రతల సమస్యను ముఖ్యమంత్రి ఎదుర్కోగలరా? ఉపముఖ్యమంత్రి, పిసిసి అధ్యక్షుడు ఆయన పక్షాన వున్నారనుకోవడానికి లేదు. ముఖ్యమంత్రిపై అధిష్టానం అంత భారం పెడుతుందా? ప్రస్తుతం చేవ తగ్గివున్న కెసియార్‌కు మళ్లీ జీవం పోసి నెత్తిమీదకు తెచ్చుకుంటుందా? మరి సమైక్యం కాకపోతే విభజన అనాలి.

విభజన ప్రకటించేస్తారా? నా కైతే విభజన ప్రకటన వస్తుందన్న నమ్మకం లేదు. ఎందుకంటే అలాటిది ఏదైనా వుంటే యిరుప్రాంతాల నాయకులను విడిగా కూర్చోబెట్టి మాట్లాడబెట్టాలి. మొదటగా కాంగ్రెసు పార్టీ నాయకులలోనే ఆంధ్ర, తెలంగాణ నాయకులను కూర్చోపెట్టి 'నదీజలాల విషయం ఏమిటి?' 'రాజధాని విషయం ఏమిటి?' 'మీరెంత దిగి వస్తారు? అవతలివాళ్లను ఎంత దిగమంటారు?' యిలాటివి మాట్లాడమనాలి. ఆ తర్వాత యితర పార్టీ నాయకులలో కూడా యిలా బేరసారాలు జరగాలి. ఎక్కడో అక్కడ మీటింగ్‌ పాయింటు దొరుకుతుంది. అప్పుడు ఆంధ్రప్రాంతం నాయకులను కూర్చోబెట్టి 'కోస్తా, సీమ కలిసి వుండాలా? విడిపోవాలా?' తేల్చుకోమనాలి. రాజధాని ఎక్కడ పెట్టాలో తేల్చుకోమనాలి. ఇవన్నీ పరిగణనలోకి తీసుకున్నాక అప్పుడు ప్రకటన చేయాలి. ఇవేమీ లేకుండా చేస్తే డిసెంబరు 9 నాటి ప్రకటన లాగే వుంటుంది. అప్పుడు వచ్చిన తిరుగుబాటు చూసిన సోనియా మళ్లీ అంత దూకుడుగా వ్యవహరించదు. 'మోడాలిటీస్‌ అన్నీ వర్కవుట్‌ చేశాకనే ప్రకటించండి, మళ్లీ వెనక్కి వెళితే అసహ్యంగా వుంటుంది' అని తన సహాయకులకు చెప్పి వుంటుంది. ఇప్పటివరకు నాయకులను కూర్చోబెట్టి మాట్లాడించే కసరత్తు ప్రారంభించలేదు. విడివిడిగా వింటున్నారంతే. ఎవరు చెప్పినా తల వూపి పంపించేస్తున్నారు. ఇవన్నీ మోనాలాగ్స్‌. డైలాగ్‌ ప్రారంభమయినపుడే పరిష్కారం వస్తుంది.

అవేమీ జరపకుండా యిప్పుడు దిగ్విజయ్‌ యీ ప్రకటన చేయడంలో ఉద్దేశం ఏమిటి? స్థానిక ఎన్నికలను దృష్టిలో పెట్టుకునా? కావచ్చు. స్థానిక ఎన్నికలలో కాంగ్రెసు విజయం సాధిస్తే కార్యకర్తలకు నైతిక స్థయిర్యం చేకూరుతుంది. కోస్తా, సీమల్లో జగన్‌ భయంతో, తెలంగాణలో తెరాస భయంతో వణుకుతున్న కాంగ్రెసు నాయకులు, కార్యకర్తలు ధైర్యంగా ముందుకు సాగుతారు. ఆ విజయం కోసం ఏదో ట్రిక్కు వేయాలి. అందుకే ప్రకటన అంటున్నారు. అయితే ఆ ప్రకటన స్పష్టంగా చేసే ధైర్యం కాంగ్రెసుకు వుందా? కాంగ్రెసు స్థానంలో మరే పార్టీ వున్నా వాళ్లకైనా వుంటుందా? రాజకీయప్రయోజనాలు ఆశించని పార్టీ ఏది వుంటుంది? నిజంగా రాయల తెలంగాణ అనే ఆలోచనే రూపు దిద్దుకోవడం ప్రారంభిస్తే కెసియార్‌ సీమ వాళ్ల గురించి చెత్తగా మాట్లాడగలరా? వాళ్లకు నీళ్లు వెళ్లకుండా చేస్తామనగలరా? రాయలసీమ వాసులు తెలంగాణకు వ్యతిరేకంగా మాట్లాడగలరా? అక్కడా ఓట్లు రాలాలంటే జాగ్రత్తగా మాట్లాడాలి.

ఇప్పటిదాకా సోనియా 'తెలంగాణ' అన్న పదాన్ని తన నోటితో ఉచ్చరించలేదు. ఇప్పుడు హైదరాబాదుతో కూడిన తెలంగాణ యిచ్చేసి రిస్కు తీసుకుంటుందా? తెలంగాణ యివ్వగానే తెలంగాణ అంతా కాంగ్రెసుకు జై అంటారని వూహిస్తుందా? ఇవాళ్టి టీవీ చర్చల్లో అప్పుడే తెరాస నాయకులు మొదలుపెట్టారు - 'పుష్కరకాలంగా ఉద్యమం తీవ్రంగా నడుస్తూ వుంటే ఇప్పటికా యివ్వడం? ఇచ్చేదేదో అప్పుడే యిస్తే వెయ్యిమంది ప్రాణాలు దక్కేవి కదా, పోయిన వాళ్ల ప్రాణాలు యీ కాంగ్రెసు వాళ్లు తిరిగి యివ్వగలరా? ఈ ఆలస్యానికి వారు మూల్యం చెల్లించాల్సిందే' అంటున్నారు. బ్రిటిషువాళ్లు 1947లో మనని విడిచి పెట్టి పోయినందుకు సంతోషించామా? ఇంకో పదేళ్ల ముందే పోయి వుంటే మంచిదనుకోలేదా? 'తెలంగాణ యిస్తే కాంగ్రెసును నెత్తిన పెట్టుకుంటాం' అని తెరాస చెప్పేది ఉత్తి కబుర్లే. ఇచ్చాక యిప్పుడిచ్చావేం? అంటారు. హైదరాబాదు ఉమ్మడి రాజధానిగా పెడితే అలా పెట్టేవేం అంటారు. పోనీ పదేళ్లే ఉమ్మడి అంటే, ఏడాది పెడితే సరిపోయేది కదా అంటారు. పెద్దమనుషుల ఒప్పందం కుదురుస్తాం అంటే నమ్మకం లేదంటారు. రాజకీయాల్లో ఏదైనా అనవచ్చు. మాటకు కట్టుబడాలన్న నియమం ఏమీ లేదు. తెలంగాణ యిస్తే నాకేం లాభం? అని కాంగ్రెసు ఆలోచించి తీరుతుంది. అది స్పష్టంగా కనబడితేనే ఏదైనా ప్రకటన చేస్తుంది.

హై కమాండ్‌ అయితే గియితే ఆ ప్యాకేజీ ప్రకటన చేసి వూరుకోవచ్చు. దానికి అవునని కాదని అందరూ వాదించుకుంటూ కూర్చుంటే నెలలు గడిపేయవచ్చు. అసలు ప్యాకేజీ ప్రకటన వచ్చేదాకా కూడా నాకు నమ్మకం లేదు. స్థానిక ఎన్నికల ఫలితాలు చూశాక చేదాం అని ఆ ప్రకటనను హోల్డ్‌లో పెట్టవచ్చు. ఆ తర్వాత కొన్ని రాష్ట్రాల్లో అసెంబ్లీ ఎన్నికలు వచ్చాయంటారు, మరొకటి అంటారు. ప్యాకేజీ కాకపోతే రాయల తెలంగాణ ప్రతిపాదన చేయవచ్చు. దానికై అన్ని ప్రాంతాల వారితో చర్చలు ప్రారంభిస్తున్నాం అనవచ్చు. కన్విన్స్‌ చేయలేకపోతే కన్‌ఫ్యూజ్‌ చేయమని సామెత. కాంగ్రెసు అదే చేయబోతుందని నాకు గట్టి నమ్మకం. అలాక్కాకుండా తెగించి ఏదో ఒకటి స్పష్టంగా చెప్పేస్తే నా కంటె సంతోషించేవారు ఎవరూ వుండరు. ఈ ప్రకటన గురించి ప్రజలు ఏమనుకుంటున్నారు? ఇటీవల తెలంగాణ గురించి నిరాసక్తత చాలా ప్రబలింది. పొద్దున్న టీవీ చర్చల్లో తప్ప బయట బస్‌స్టాండులల్లో కూడా ఎవరూ మాట్లాడటం లేదు. మహా ఆశావాది కూడా '2014 తర్వాతే కదులుతుంది, అప్పటిదాకా ఏమీ లేదు' అన్న నిర్ణయానికి వచ్చేశాడు. అందుకే హైదరాబాదులో రియల్‌ ఎస్టేటు రేట్లు పెరగనారంభించాయి. ఇకపై రేట్లు తగ్గితే ప్రజలు దిగ్విజయ్‌ సింగ్‌ మాటలను సీరియస్‌గా పట్టించుకున్నట్టన్నమాట. లేకపోతే 'ఆజాద్‌ పోయి రాజా వచ్చె ఢాం ఢాం ఢాం, రెడ్డి వచ్చె కథ మొదటికి తెచ్చె ఢాం ఢాం ఢాం' అని పాడుకున్నట్టే! - ఎమ్బీయస్‌ ప్రసాద్‌ (జులై 2013)

జులై 04-6 వీక్లీకై ఎమ్బీయస్‌ : న్యూస్‌, వ్యూస్‌, రివ్యూస్‌ - 4

ముఖ్యమంత్రి కార్యాలయానికి ఫోను చిక్కులు

దేశంలోని సమర్థులైన ముఖ్యమంత్రుల్లో ఒకరిగా పేరు తెచ్చుకున్న ఊమెన్‌ చాండీ చిక్కుల్లో పడ్డారు. పరిపాలనలో పారదర్శకత, రాజకీయచతురతతో బాటు, అందరికీ అందుబాటులో వుంటారన్న పేరు వలన ఊమెన్‌ను ప్రతిపక్ష పార్టీలే కాదు, స్వపక్షంలోని ప్రతిక్షకులు కూడా ఏమీ చేయలేకపోతున్నారు. అలాటిది ఇప్పుడు ఒక యువతి కారణంగా ఊమెన్‌ సంజాయిషీ చెప్పుకోవలసి వస్తోంది. సంజాయిషీలు కాదు, రాజీనామా చేయాల్సిందే అంటున్నారు అప్పోజిషన్‌వారు. దీనికంతా మూలం సరితా నాయర్‌ అనే 40 ఏళ్ల మహిళ. ఆమె మహా టక్కుల మారి. పెద్దపెద్ద వాళ్లతో పరిచయాలున్నాయని మాయమాటలు చెప్పి, డబ్బున్నవాళ్లను మోసం చేయడంలో దిట్ట. తన మీద రెండు డజన్ల కేసులున్నాయి. అగ్నికి వాయువు తోడయినట్లు ఆమెకు బిజూ రాధాకృష్ణన్‌ అనే అతను ఆమెతో చేతులు కలిపాడు. ఇతను తన భార్య రశ్మీని 2006లో హత్య చేసినట్లు కోయంబత్తూరులో కేసు నడుస్తోంది. సరిత, బిజూ సహజీవనం గడుపుతున్నారు. కలిసి బిజినెస్‌ చేస్తున్నారు. కోచిలో టీమ్‌ సోలార్‌ రెన్యూవబుల్‌ ఎనర్జీ సొల్యూషన్స్‌ అనే కంపెనీ పెట్టి సోలార్‌ ఎనర్జీ ప్రాజెక్టులు, విండ్‌మిల్‌ ప్రాజెక్టుల పేరు చెప్పి ప్రజలను మోసగించి కోట్లాది రూపాయలు కొట్టేశారు.

ఈ ఇద్దరూ కలిసి తనను మోసం చేసి రూ.40.50 లక్షలు కొట్టేశారని పెరంబవూరు నివాసి ఐన ఎం.కె.సజ్జాద్‌ అనే వ్యాపారి ఫిర్యాదు చేయడంతో జూన్‌ 2013లో వీళ్లను అరెస్టు చేశారు. అప్పుడు వీళ్ల గతచరిత్ర బయటకు వచ్చింది. ఇన్ని కేసులున్నా వీళ్లు దర్జాగా తిరిగేస్తూ యింకా మోసాలు చేస్తున్నారని ఆశ్చర్యపడ్డారు. ఆమె సెల్‌ఫోన్‌ రికార్డులు పరిశీలించినపుడు ముఖ్యమంత్రి కార్యాలయంతో ఆమె తరచుగా మాట్లాడుతున్నట్టు తేలింది. సరిగ్గా చెప్పాలంటే యీ మే నెలలో 200 సార్లు మాట్లాడింది. ఈ ముఖ్యమంత్రి కార్యాలయం వ్యవహారమేమిటంటే - ఊమెన్‌కు ప్రజలతో సంపర్కం పెట్టుకోవడం చాలా యిష్టం. 'మాస్‌ కాంటాక్ట్‌ ప్రోగ్రాం' అని పెట్టుకుని ఎవరైనా ముఖ్యమంత్రిని కలిసే ఏర్పాటు చేశాడు. అన్ని జిల్లాల నుండి ఆయనకు అయిదున్నర లక్షల అభ్యర్థనలు వస్తే వాటిలో 3 లక్షల మందికి సమస్యలు తీర్చాడు. కొందరు ముఖ్యమంత్రుల్లా ప్రజల ఎదుట అధికారులను తిట్టడం కాకుండా, వారిని కూడా గౌరవిస్తూండడం వలన, వారి సహకారంతో యీ కార్యక్రమం విజయవంతం అయింది.

ఇది యునైటెడ్‌ నేషన్స్‌ దృష్టికి వచ్చింది. ఏసియా-పసిఫిక్‌ ప్రాంతంలో 'పబ్లిక్‌ సర్వీసుల్లో అవినీతి నిరోధకానికి కృషి చేస్తున్నందుకు' 'యునైటెడ్‌ నేషన్స్‌ పబ్లిక్‌ సర్వీస్‌ ఎవార్డు'ను ఈ మే నెలలో ఊమెన్‌కు యిచ్చారు. దేశంలో యిటువంటి ఎవార్డు తీసుకున్న మొదటి ముఖ్యమంత్రి అతనే. తన ముఖ్యమంత్రి కార్యాలయంలో ఫోన్లు, సెల్‌ఫోన్లు ఏర్పాటు చేసి ఎవరైనా ఎపుడైనా మాట్లాడవచ్చని అందరికీ చెప్పి ప్రశంసలు పొందాడు. అదే యిప్పుడు కొంప ముంచింది. ఆయన కార్యాలయంలో నలుగురు సిబ్బంది ఈ సరితా నాయర్‌కు సహాయపడినట్లు తేలింది. వారిలో ఊమెన్‌ వ్యక్తిగత సహాయకుడు టెన్నీ జోసెఫ్‌ ఆమెతో అశ్లీల సంభాషణలు కూడా చేసేటంత చనువుగా వున్నాడట. గన్‌మన్‌ సలీం రాజ్‌ కూడా సరితతో తెగ మాట్లాడాడు. ప్రభుత్వం చేత పనులు చేయించుకుందామనేవారి వద్దకు సరిత వెళ్లి 'నాకు ముఖ్యమంత్రి తెలుసు, మంత్రులు తెలుసు, ఎంపీలు తెలుసు, అధికారులు తెలుసు, మా కంపెనీ పెట్టే ఇన్వెస్ట్‌మెంట్‌ ప్లానులకు గవర్నమెంటు సపోర్టు వుంది' అంటూ ఫోటోలు, దొంగ డాక్యుమెంట్లు చూపించేది. వారి ఎదురుగానే ముఖ్యమంత్రి కార్యాలయంలో మాట్లాడేది. ఆ విధమైన బిల్డప్‌ యివ్వడానికి ఊమెన్‌ సిబ్బందిలో యీ నలుగురు సహకరించారు. ఇవన్నీ బయటకు వచ్చాక ఊమెన్‌ తన సిబ్బందిలో యిద్దర్ని తొలగించి పోలీసు విచారణకు ఆదేశించాడు.

అరెస్టయ్యాక రాధాకృష్ణన్‌ ఊమెన్‌ పేరు బయటకు లాగడానికి ప్రయత్నించాడు. ''కొన్ని నెలల క్రితం నేను షా నవాజ్‌ అనే కాంగ్రెస్‌ ఎంపీ ద్వారా ముఖ్యమంత్రి ఎపాయింట్‌మెంట్‌ సంపాదించి గంటసేపు మాట్లాడాను.'' అని టీవీ యింటర్వ్యూలో చెప్పాడు. ''అవును, ఒక వ్యక్తిగత విషయంగా కలిశాడు, అది బయటకు చెప్పడం బాగుండదు'' అన్నాడు ఊమెన్‌. అదేమిటో రాధాకృష్ణనే చెప్పాడు - ''ఊమెన్‌ ప్రభుత్వంలో మంత్రిగా వున్న కెబి గణేశ్‌ కుమార్‌ సరితను వేధించేవాడు. ఆ విషయంగా నేను ఫిర్యాదు చేశాను.'' అని చెప్పాడు. సెక్స్‌ స్కాండల్‌లో యిరుక్కున్న గణేశ్‌ కుమార్‌ దరిమిలా రాజీనామా చేశాడు. అతని భార్య విడాకులు యిచ్చింది. వీటన్నిటి దృష్ట్యా ఊమెన్‌ రాజీనామా చేయాల్సిందే అంటారు లెఫ్ట్‌ ఫ్రంట్‌ నాయకులు. ''ఇవన్నీ 2009లో మీ హయాంలో ప్రారంభమయినవే కదా'' అంటాడు ఊమెన్‌. పిసిసి అధ్యక్షుడు రమేష్‌ చెన్నితలాను హోం మంత్రిగా చేసి ఊమెన్‌కు ప్రతిగా నిలబెడదామని చూస్తున్న కాంగ్రెస్‌ పార్టీలోని ఊమెన్‌ వ్యతిరేకులు దీన్ని ఎగదోస్తున్నారు. ప్రజలకు మరీ సన్నిహితంగా వున్నా చిక్కులు తప్పవన్నమాట.

మనం మనం యాదవులం

సోషలిస్టు సిద్ధాంతాలపై ఆధారపడి నెలకొల్పాం అని చెప్పుకునే సమాజ్‌వాదీ పార్టీ దృష్టిలో సమాజం అంటే యాదవసమాజమే. అఖిలేశ్‌ యాదవ్‌ ముఖ్యమంత్రి అయ్యాక యాదవకులానికి చెందిన అధికారులందరినీ ముఖ్యమైన పదవుల్లో నియమించాడు. తమ రాష్ట్రంలో వున్న యాదవ అధికారులందరూ అయిపోవడంతో యితర రాష్ట్రాల నుండి దిగుమతి చేసుకోసాగారు. పంజాబ్‌ ఐయేయస్‌ క్యాడర్‌కు చెందిన అనూప్‌ యాదవ్‌ను 'మండీ పరిషత్‌' డైరక్టరుగా, మహారాష్ట్ర ఐపియస్‌ క్యాడర్‌కు చెందిన యశస్వి యాదవ్‌ను కాన్పూరు ఎస్‌ఎస్‌పిగా, అతని భార్య జయశ్రీని కాన్పూరు డెవలప్‌మెంట్‌ అథారిటీకి వైస్‌ చైర్మన్‌గా నియమించాడు. అదే మహారాష్ట్ర ఐపియస్‌ క్యాడర్‌ సోనియా సింగ్‌ అనే యాదవ్‌ను ఉన్నావ్‌ జిల్లాకు ఎస్‌ఎస్‌పిగా వేశాడు. పంజాబ్‌ ఐపియస్‌ క్యాడర్‌కు చెందిన ప్రమోద్‌ యాదవ్‌ను ఓ జిల్లాలో ముఖ్యమైన పదవిలో వేశాడు కానీ అతని లీలలు కెమెరాల కెక్కడంతో తీసేయవలసి వచ్చింది.

మన రాష్ట్రంలో వున్న యాదవ అధికారులు కూడా తమ అప్లికేషన్లను ఉత్తరప్రదేశ్‌కు పంపుకుంటే లాభం వుండవచ్చు.

రాంబో కాదు బాబోయ్‌..

చార్‌ధామ్‌ ప్రమాదస్థలి నుండి మోదీ 15 వేల మంది గుజరాతీలను రాంబో స్టయిల్లో కాపాడారని టైమ్స్‌ ఆఫ్‌ ఇండియాలో కథనం రాగానే మోదీ అభిమానులందరూ పొంగిపోయారు. మోదీ చేసినది తక్కినవారెందుకు చేయలేదని ఫేస్‌బుక్‌లో, ట్విట్టర్‌లో హంగామా చేశారు. బిజెపి వాళ్లు తమ ప్రధాని అభ్యర్థిపై కురుస్తున్న ప్రశంసల వర్షానికి తడిసి ముద్దయ్యారు. ఇలా రెండు రోజులపాటు అందలం ఎక్కి ఊరేగాక, అదే టైమ్స్‌ ఆఫ్‌ ఇండియాలో యింకొకాయన ఈ 15 వేల కథనం నమ్మడానికి లేదు అంటూ తర్కబద్ధంగా వ్యాసం రాసి మొదటి వ్యాసాన్ని తుత్తునియలు చేశాడు. అప్పుడందరూ మేల్కొని 15 వేలు బోగస్‌ అనసాగారు. మోదీ వ్యతిరేకులు మోదీ పబ్లిసిటీ స్టంట్‌ యిలాగే వుంటుందంటూ యాగీ చేశారు. ఇక బిజెపి వాళ్లు వెనక్కి తగ్గారు. మోదీ స్వయంగా 15 వేలని చెప్పలేదని రాజ్‌నాథ్‌ అన్నారు. నిజానికి మోదీ ఏమీ అనటం లేదు. 15 వేల వార్త వచ్చినపుడైనా అది అబద్ధం అని ఖండించలేదు. 'ఆ సంఖ్య 600 మాత్రమే అని గుజరాత్‌ ప్రభుత్వ వెబ్‌సైట్‌ చెపుతోంది' అని కాంగ్రెస్‌ నాయకులు అన్నపుడు 'అవును ఆరువందలే' అని కూడా అనలేదు. మోదీ పేపర్లు చదవరని, విలేఖరులతో కలవరని అనుకోవడానికి లేదు. ఆధునిక సాంకేతికను పూర్తిగా వాడుకునే మనిషాయన. '15 వేలు సంఖ్య నా మీద అభిమానంతో ఎవరో రాసినది, నమ్మనక్కరలేదు' అని ట్వీట్‌ చేయడానికి ఒక్క నిమిషం పట్టదు. అందువలన టైమ్స్‌ ఆఫ్‌ ఇండియా కథనం ఆయన ఆమోదంతోనే వెలువడిందని అనుకోవాల్సి వస్తోంది.

'అబ్బే కాదు, ఇదంతా కాంగ్రెసు కుట్ర' అని బిజెపి అభిమానులు అనడం మొదలుపెట్టారు. వాళ్లే మొదటి కథనం రాయించి, వాళ్లే దాన్ని ఖండింపచేసి, మోదీ పరువు తీశారు అన్నారు. మొదటి కథనం రాసినది ఆనంద్‌ సూండాస్‌ అనే టైమ్స్‌ ఆఫ్‌ ఇండియా నేషనల్‌ న్యూస్‌ ఫీచర్స్‌ చీఫ్‌. ఆయన యిప్పుడు ''నాకు యీ కథనాన్ని ఉత్తరాఖండ్‌ బిజెపి నాయకుడు అనిల్‌ బాలూనీ చెప్పారు. అలా చెప్పినపుడు కొందరు బిజెపి నాయకులు, గుజరాత్‌ అధికారులు అక్కడే వున్నారు.'' అని ''ద హిందూ'' పత్రికకు చెప్పారు. వెంటనే అనిల్‌ దీన్ని ఖండించారు. ''నా పేరు ఉపయోగించుకున్నందుకు ఆనంద్‌కు లీగల్‌ నోటీసు పంపాను. 72 గంటల్లో సంజాయిషీ చెప్పమన్నాను. లేకపోతే పరువునష్టం దావా వేస్తాను. అయినా ఏవో అంకెలు చెప్పాననుకోండి కరక్టో కాదో అక్కడే వున్న గుజరాత్‌ అధికారులను అతను అడిగి వుండవచ్చుగా..'' అన్నాడు. అనిల్‌ని అడిగితే ''నాకు యిప్పటిదాకా నోటీసు ఏదీ రాలేదు. వచ్చినా ఫర్వాలేదు. సాక్ష్యంగా నాకు ఫోటోగ్రాఫర్‌ వున్నాడు. నేనూ, బాలూనీ యీ అంకె నిజమా కాదా అని గంటల తరబడి చర్చించిన విషయం అతను చెప్పగలడు'' అన్నాడు.

ఇలా ఉత్తిపుణ్యానికి మోదీ పబ్లిసిటీ కొట్టేయడం సాటి బిజెపి ముఖ్యమంత్రికి నచ్చినట్టు లేదు. మధ్యప్రదేశ్‌ సిఎం శివరాజ్‌ చౌహాన్‌ ''మా రాష్ట్ర అధికారులు ఉత్తరాఖండ్‌ నుండి 1810 మంది యాత్రికులను రక్షించారు. వారిలో అన్ని రాష్ట్రాల వారూ వున్నారు. కేవలం మా రాష్ట్రం వారినే రక్షించాలని మా వాళ్లు అనుకోలేదు.'' అని ట్వీట్‌ చేశారు. దీనిలో మోదీపై ఎత్తిపొడుపు కనబడుతోంది. ఎందుకంటే మోదీ గుజరాతీలనే రక్షించాడన్న వార్తలు రాగానే యావత్తు దేశానికి ప్రధాని కాదలచుకున్నవాడికి యింతటి ప్రాంతీయభేదాలేమిటి? అన్న విమర్శలు వెల్లువెత్తాయి. అందుకే యీయన మావాళ్లు ప్రాంతీయభేదం చూపలేదు అని నొక్కి చెప్పాడు. తమ అంకె చెప్పడం ద్వారా రీజనబుల్‌ ఫిగరేమిటో చెప్పకనే చెప్పాడు. ఈ విమర్శలు తట్టుకోలేక మోదీ 'నేను రాంబోని కాదు బాబోయ్‌..' అని ఓ ప్రకటన చేస్తాడేమో చూడాలి.

కక్షసాధింపుకు అంది వచ్చిన కవిత..

ప్రతీ సంస్థకు ఒక ఇన్‌-హౌస్‌ మ్యాగజైన్‌ వుంటుంది. దానిలో సంస్థ కార్యకలాపాల గురించి వార్తలతో బాటు, సిబ్బంది పంపించే కథలు, కవిత్వాలు, ఫోటోలు ప్రచురిస్తారు. స్టాఫ్‌లో ఒకరు ఆ పత్రికకు సంపాదకత్వం వహిస్తారు. బ్యాంక్‌ ఆఫ్‌ మహారాష్ట్ర వారికి కూడా అలాటి పత్రిక ఒకటుంది. పేరు ''బుల్లెటిన్‌''. దానిలో ప్రచురించబడిన ఒక గేయం అభ్యంతరకరంగా వుందంటూ బ్యాంకు ఆ పత్రికా సంపాదకుడైన తన స్టాఫ్‌ మెంబరుపై చర్య తీసుకుంది ! - అదీ 19 ఏళ్ల తర్వాత!! 1994లో వసంత్‌ దత్తరాయా గుర్జర్‌ అనే కవి ''గాంధీ మలా భేట్లా హోతా'' (గాంధీతో భేటీ అయ్యా) అనే వ్యంగ్యకవిత రాస్తే దాన్ని ''బుల్లెటిన్‌''లో ప్రచురించాడు - దేవీదాస్‌ తుల్జాపుర్‌కర్‌ అనే ఆ పత్రిక ఎడిటరు! అతను బాంకు వుద్యోగుల యూనియన్‌ జనరల్‌ సెక్రటరీ. గాంధీ అనుయాయులు గాంధీ తత్త్వాన్ని వదలి తమ స్వార్థాన్ని చూసుకుంటున్నారని ఎత్తిపొడుస్తూ రాసిన కవిత అది. 1995 మార్చిలో 'పతిత పావన సంఘటనా' అనే సంస్థ అటువంటి 'అశ్లీలమైన', 'అభ్యంతరకరమైన' కవితను ప్రచురించినందుకు పత్రికపై కేసు పెట్టింది. ప్రతివాదుల్లో సంపాదకుడిగా దేవీదాస్‌ పేరు కూడా చేర్చింది.

బాంకుకి హఠాత్తుగా యీ కేసు ఎందుకు గుర్తుకు వచ్చిందంటే - 2012 జులైలో ''ద హిందూ'' పత్రికలో బాంక్‌ ఆఫ్‌ మహారాష్ట్ర గురించి ఓ వార్త వచ్చింది. విజయ్‌ మల్యా చైర్మన్‌గా వున్న యునైటెడ్‌ బ్రెవరీస్‌కు గ్రూపుకి చెందిన కంపెనీ ఒకటి అప్పటికే బాంకుకు 40 కోట్ల రూ.లు బాకీ బకాయి పడిందనీ, అయినా బ్యాంకు మరో 150 కోట్ల రూ.లు ఋణం యివ్వబోతోందని దాని సారాంశం. ఈ వార్త యిలా బయటపడడం బాంకు చైర్మన్‌ కమ్‌ మేనేజింగ్‌ డైరక్టర్‌ (సిఎండి)గా వున్న నరేంద్ర సింగ్‌కు చాలా యిబ్బంది కలిగించింది. బాంకు విషయం పత్రికలకు ఉప్పందించిన పారాహుషారీ (విజిల్‌ బ్లోవర్‌) ఎవరో తెలుసుకోవాలని శతథా ప్రయత్నించాడాయన. అనేకమంది సీనియర్‌ అధికారులను బదిలీ చేశాడు. అయినా తెలియలేదు.

2012 అక్టోబరులో దేవీదాస్‌ రిజర్వ్‌ బ్యాంక్‌ గవర్నరు డి.సుబ్బారావుగారికి ఒక ఉత్తరం రాస్తూ ''నరేంద్ర సింగ్‌ బ్యాంక్‌ నిధులను నియమనిబంధనలకు వ్యతిరేకంగా వివాదాస్పద కార్పోరేట్‌ కంపెనీలకు తన యిష్టం వచ్చినట్టు ఋణాలు యిస్తున్నాడు. ''అని ఫిర్యాదు చేశాడు. ఇలాటి విషయాలను బయటపెట్టేవారి వివరాలు గోప్యంగా వుంచాల్సిన రిజర్వ్‌ బ్యాంకు అనాలోచితంగా ఆ ఉత్తరాన్ని అదే నరేంద్ర సింగ్‌కు పంపి 'దీనిపై విచారణ జరపండి' అని అడిగింది. నరేంద్ర సింగ్‌కు వెంటనే అనుమానం వచ్చింది - 'ఇప్పుడు యిలా ఫిర్యాదు చేసిన దేవీదాసే 2012లో హిందూ పత్రికకు విజయ్‌ మల్యా వ్యవహారాన్ని లీక్‌ చేసి వుంటాడు. యూనియన్‌ సెక్రటరీ హోదాలో బాంక్‌ బోర్డులో వర్క్‌మన్‌ డైరక్టరుగా 2004 నుండి 2009 వరకు పని చేశాడు కాబట్టి ఉన్నత స్థానాల్లో జరిగిన విషయాలు, నియమనిబంధనలు అన్నీ తెలుసుకున్నాడు.' అని. అందువలన దేవీదాస్‌పై కక్ష కట్టి 2013 మే3 న యీ కేసు పెట్టించాడు.

'బ్యాంకు ఉద్యోగులకు మాత్రమే ఉద్దేశించిన ఆ పత్రికలో అలాటి అసభ్యకరమైన కవితను ప్రచురించడం ఒక తప్పు. దీనివలన బ్యాంకు ప్రయోజనాలకు భంగం వాటిల్లింది. పైగా నిన్ను డైరక్టరుగా నియమిద్దామని మేం అనుకున్నపుడు నీపై యీ కవిత విషయమై కేసు వున్నదన్న విషయం దాచి పెట్టడం నేరం.' అని బాంకు దేవీదాస్‌పై కేసు పెట్టింది. అసలా కేసులో ఎఫ్‌ఐఆర్‌ తప్ప నేరారోపణ లేదు, విచారణ జరగలేదు. సంపాదకుడి హోదాలో తప్ప వ్యక్తిగత హోదాలో నేను చేసిన నేరం ఏమీ లేదు కాబట్టి నాపై ఆ పేరు తీసేయండి అని దేవీదాస్‌ సెషన్స్‌ కోర్టుకి వెళ్లాడు, వారు తిరస్కరిస్తే హైకోర్టుకి వెళ్లాడు. హైకోర్టు తిరస్కరిస్తే సుప్రీం కోర్టుకి వెళ్లాడు. 2010లో సుప్రీం కోర్టు స్టే యిచ్చింది. ఇప్పటిదాకా విచారణ ప్రారంభించలేదు. సాహిత్య విషయాల వివాదాల పరిష్కారానికి మహారాష్ట్ర ప్రభుత్వం నియమించిన స్క్రూటినీ బోర్డు ఆ కవితలో అశ్లీలం ఏమీ లేదని 2011లో నిర్ధారించింది. ఎవరేం చెప్పినా నరేంద్ర సింగ్‌ గారు వినదలచుకోలేదు. దేవీదాస్‌ వర్క్‌మన్‌ డైరక్టరుగా ఏ విధమైన జీతమూ తీసుకోలేదు. బోర్డు మీటింగులకై యిచ్చే సిటింగ్‌ చార్జీల మొత్తాన్ని యూనియన్‌కు విరాళం యిచ్చేశాడు. ఇలాటి మంచి పనులు ఎన్ని చేసినా సింగ్‌ గారికి అనవసరం. తన గుట్టు బయటపెట్టినందుకు కటకటాల వెనక్కు పంపాల్సిందే అనుకున్నాడు. దీన్ని బాంకు ఉద్యోగులు ప్రతిఘటిస్తున్నారు.

రిజర్వేషన్ల వలన నాణ్యత దెబ్బ తింటుందా?

బిసి కులాలలకు ఐఐటి సీట్లలో 27 % రిజర్వేషన్‌ ప్రవేశపెడుతూ ఏడేళ్ల క్రితం ప్రతిపాదన వచ్చినపుడు విద్యార్థులు, వారితో బాటు మేధావులు చాలా ఆందోళన చెందారు - దేశంలో అత్యుత్తమ నాణ్యత కలిగిన ఐఐటీలు కూడా భ్రష్టు పట్టిపోతాయని! ఆ భయాలు ఆధారరహితమని ఒక అధ్యయనం తెలుపుతోంది. 17 ఐఐటిలలో యీ ఏడాది చేరినవారు 9867 మంది. ఎస్‌సి విద్యార్థులు 1431, ఎస్‌టి వారు 720, రిజర్వేషన్‌ ద్వారా వచ్చిన ఒబిసిలు 2591. జనరల్‌ విద్యార్థులు 4841. అంటే ఎస్సీ, ఎస్టీ, ఒబిసి విద్యార్థుల సంఖ్య యించుమించు జనరల్‌ వారితో సమానంగా వుందన్నమాట. ఇంకో విషయం ఏమిటంటే వెయ్యిమందికి పైగా ఒబిసి విద్యార్థులు ఒబిసి కోటా ద్వారా కాకుండా జనరల్‌ కోటా ద్వారా సెలక్టయ్యారు. ఏడేళ్ల క్రితం వచ్చిన అభ్యంతరాలలో ఒకటి - 27% కోటా యిచ్చినా దాన్ని భర్తీ చేయడానికి తగినంతమంది ఒబిసి విద్యార్థులు దొరకరని! కానీ అది అబద్ధమని, ఒబిసిలు తమ కోటాలోనే కాకుండా జనరల్‌ కోటాలో కూడా సెలక్టవుతున్నారనీ తేలింది. రిజర్వ్‌డ్‌ కాండిడేట్ల విషయంలో మార్కులు మరీ తక్కువగా వచ్చినా పట్టించుకోకుండా సీట్లు యిచ్చేస్తారని, తద్వారా నాణ్యత పలుచన చేసేస్తారనే అభిప్రాయం సాధారణంగా వుంటుంది. ఈ ఏడాది జనరల్‌ కాండిడేట్స్‌కు కటాఫ్‌ మార్కులు 126/360 అయితే, ఓబిసి వారికి - 113/360.

ఒబిసి రిజర్వేషన్‌ల వలన జనరల్‌ సీట్లు తగ్గిపోతాయని ఆందోళన చెందిన ఓసి విద్యార్థులను సమాధాన పరచడానికి సీట్లు ప్రతీ ఏటా 18% చొప్పున పెంచుకుంటూ వచ్చారు. ఆ విధంగా ఈ ఏడాది 220 సీట్లు అదనంగా వచ్చి చేరాయి. ఇదంతా కోర్సుల్లో చేరేంతవరకు వున్న గణాంకాలు. చేరాక సరిగ్గా చదవగలుగుతున్నారా లేదా? నిక్షేపంలా చదువుతున్నారు. ఐఐటిలో చేరిన విద్యార్థులందరూ పాస్‌ అవుతున్నారు. ఎవరిదైనా సబ్జక్ట్‌ వుండిపోతే ఒక ఏడాది లోపున పూర్తి చేసేస్తున్నారు. అలా వుండిపోయే వారు ఏ కులం వారు? అని ఒక ప్రొఫెసర్‌ను పత్రికా విలేకరి అడిగితే ''గతంలో క్లాసుకి 40 మంది వుండేవారు. ఇప్పుడు 100 మంది అయ్యారు. వాళ్ల పేర్లే గుర్తు వుండటం లేదు. ఇక కులాలెక్కడ గుర్తుంటాయి? పరీక్ష తప్పడం ఎవరికైనా కావచ్చు. కులానికీ, దానికీ సంబంధం లేదు'' అన్నాడాయన. ఇది ఒక మంచి పరిణామం. ఒకసారి ఐఐటిలోకి చేరాక రిజర్వేషన్‌ గొడవలు మానేసి అందరూ పోటీపడి చదువుతున్నారన్నమాట!

హిందీ జర్నలిజంలో తారగా వెలిగిన తెలుగువాడు

హిందీ జర్నలిస్టుగా దేశంలో పేరుప్రఖ్యాతులు సంపాదించుకున్న విద్యాభాస్కర్‌ శతజయంతిని హిందీ పత్రికలు నిర్వహిస్తున్నాయి. 1913 జూన్‌ 28 న వారణాశిలో పుట్టిన విద్యాభాస్కర్‌ పూర్వీకులు తెలుగువాళ్లు. ఆయన తండ్రి మన రాష్ట్రం నుండి వ్యాపారనిమిత్తం వారణాశి వెళ్లి అక్కడ స్వాతంత్య్రపోరాటంలో పాల్గొన్నారు. చిన్నవయసులోనే పోయారు. ఆస్తులు పోయాయి. విద్యాసాగర్‌, అతని సోదరులు కూడా పోరాటంలో పాలు పంచుకున్నారు. తమిళ కవి సుబ్రహ్మణ్య భారతి (ఈయనవి కూడా తెలుగు మూలాలే అంటారు) బ్రిటిషు వారితో పోరాడుతూ వారణాశి వచ్చినపుడు ఆయనకు యీ కుటుంబమే రక్షణ కల్పించింది. తండ్రి మరణంతో చదువు మానేయవవలసి వచ్చిన విద్యాసాగర్‌ 1930 నుండి మూడేళ్లపాటు కాంగ్రెసు పార్టీ వెలువరిస్తున్న పత్రికలకు విలేకరిగా, పేపర్‌బోయ్‌గా పని చేశాడు. పత్రికను పంపిణీ చేసినందుకు మూణ్నెళ్లపాటు జైలుకి వెళ్లవలసి వచ్చింది. ఉమాశంకర్‌ అనే పాత్రికేయుడి వద్ద తర్ఫీదు పొంది 1940లో ''అగ్రగామి'' అనే దినపత్రికలో అసిస్టెంటు ఎడిటర్‌గా నియమించబడ్డాడు. అతి కొద్దినెలలకే ఎడిటర్‌ అయ్యాడు.

ఆ తర్వాత పట్నా నుండి వెలువడే ''ఆర్యావర్త్‌'' అనే పత్రికకు రెసిడెంట్‌ ఎడిటర్‌గా, ''రాష్ట్రవాణి''కు ఎడిటర్‌ ఇన్‌ చార్జిగా పని చేశాడు. క్విట్‌ ఇండియా ఉద్యమసమయంలో అది మూతపడడంతో వారణాశికి తిరిగి వచ్చి కాంగ్రెస్‌ బులెటిన్‌కు పని చేయసాగాడు. 1942 నుండి ''ఆజ్‌'' పత్రికకు మూడేళ్లపాటు ఎడిటర్‌గా పనిచేశాక, జబల్‌పూర్‌ నుండి వెలువడే ''జైహింద్‌''కు ఎడిటర్‌ అయ్యాడు. స్వాతంత్య్రం రాగానే యునైటెడ్‌ ప్రావిన్సెస్‌ (యుపిని అప్పట్లో అలాగ పిలిచేవారు) ప్రభుత్వం ఇన్‌ఫర్మేషన్‌ డిపార్టుమెంటులో చేరమని ఆహ్వానించింది. అక్కడ సెక్రటరీగా, ఓయస్‌డి (ఆఫీసర్‌ ఆన్‌ స్పెషల్‌ డ్యూటీ) గా పని చేశారు. 1950లో ప్రభుత్వోద్యోగానికి రాజీనామా చేసి ప్రయాగ నుండి వెలువడే ''అమృత్‌ పత్రిక''కు సంపాదకుడిగా వెళ్లి దాన్ని ఎంతో వృద్ధి చేశారు. కానీ కార్మికసమస్యలతో అది 1959లో మూతపడింది.

ఉత్తరప్రదేశ్‌ ప్రభుత్వం ఆయనను హిందూస్తానీ ఎకాడమీకి సెక్రటరీగా నియమించింది. రెండేళ్ల తన పదవీకాలంలో ఆయన అనేక మంచి హిందీ పుస్తకాలు ప్రచురింపచేశారు. మళ్లీ 1966లో ''ఆజ్‌'' పత్రికకు తిరిగి వచ్చి 1983 వరకు ఎడిటర్‌గా పనిచేశారు. 1984లో మరణించారు. వివిధ రంగాలకు చెందిన వ్యక్తులను ఎలా యింటర్వ్యూ చేయాలో ఆయన్ని చూసి అనేకమంది తర్ఫీదు పొందారు. అనేకమంది హిందీ జర్నలిస్టులకు కులపతి అయిన విద్యాసాగర్‌ తెలుగువాడైనందుకు మనం గర్వించాలి.

జులై 07 వీక్లీకై ఎమ్బీయస్‌ : కాంగ్రెసు- కెసియార్‌ హనీమూన్‌ ముగిసినట్టా..?

'తెలంగాణ యిస్తే చాలు, మీరే ఏలుకోవచ్చు, ..అక్కడా యిక్కడా మీదే ప్రభుత్వం..మేం పార్టీ దుకాణం మూసేసి కాంగ్రెసులో చేరతాం' అంటూ కాంగ్రెసును ఊరిస్తూ వచ్చారు కెసియార్‌. తెలంగాణ కాంగ్రెసు నాయకులు కూడా ఢిల్లీ వాళ్లకు అదే చెప్తూ వచ్చారు ''మీరు తెలంగాణకు సై అనండి చాలు, కెసియార్‌ను పట్టుకుని వచ్చి పక్కన నిలబెట్టే బాధ్యత మాది. కెసియార్‌ కరిజ్మా, తెలంగాణ సెంటిమెంటు, కాంగ్రెసు సంస్థాగత బలం - అన్నీ కలిపి టిడిపి, బిజెపి, వైకాపాలను ఊది పారేస్తాం. అక్కడ సీట్లన్నీ మనవే!'' అంటూ! 'నిజమేనా, నమ్మవచ్చా, గతంలో కూడా చెప్పా పెట్టకుండా యుపిఏ-1 లోంచి వెళ్లిపోయిన పెద్దమనిషాయన' అంటూ వాళ్లు సందేహిస్తే 'మీకెందుకు కెసియార్‌ చేతే చెప్పిస్తాం, వినండి' అంటూ టికాంగ్రెసు పెద్దలు ఢిల్లీ వాళ్లతో భేటీలు ఏర్పరచారు. సకలజనుల సమ్మె సమయంలో యిదంతా జరిగింది. 'ఓ పక్క చర్చలతో తెలంగాణ నేను తెచ్చేస్తూంటే మధ్యలో యీ సమ్మెలు చేసి యిబ్బందులు పడడం దేనికి?' అని కెసియార్‌ ఆందోళనకారులపై విసుక్కున్నారు కూడా. సమ్మెకు నైతికపరమైన మద్దతు యివ్వలేదు. సమ్మె విఫలం కావడంతో బాటు కెసియార్‌ చర్చలూ విఫలమయ్యాయి. తెలంగాణ ప్రకటన రానే లేదు.

అయినా టికాంగ్రెసు నాయకులు కెసియార్‌ కాంగ్రెసులో కలిసే విషయం వదిలిపెట్టలేదు. ఆ పాట పాడిపాడి, చివరకు ఢిల్లీ వాళ్లు వినకపోవడంతో విసిగి కొందరు కెసియార్‌ పార్టీలో చేరిపోయారు. ఇప్పుడు కాంగ్రెస్‌ తెలంగాణ అంశం తేల్చేస్తానంటోంది. తేల్చేదాకా నమ్మకం లేకపోయినా ఏదో ఒకరకమైన కసరత్తు మాత్రం జరుగుతోందనడానికి హైదరాబాదు సభే ఉదాహరణ. ఆ సభలో వక్తలు ఏమన్నారో చూడండి - 'మనం తెలంగాణ యిస్తే కెసియార్‌ వచ్చి చేరతాడు' అనలేదు. 'కెసియార్‌ ఒంటరి అయిపోతాడు. మొత్తం సీట్లన్నీ మనవే' అనే ధోరణిలోనే మాట్లాడారు. వారి స్వరంలో మార్పు వచ్చింది. మొన్నటిదాకా కెసియార్‌ సహజమిత్రుడు. ఇప్పుడు రాజకీయ ప్రత్యర్థి. ప్రత్యేక తెలంగాణలో జరగబోయే ఎన్నికలలో తెరాసను ఎలా ఓడిస్తాం అనేదానిపైనే మాట్లాడుతున్నారు. కెసియార్‌ ఆంధ్రప్రాంతీయులను బండబూతులు తిడతారు కాబట్టి, ఆంధ్రలో మూలాలున్న తెలంగాణ వాసులలో కెసియార్‌ పట్ల వ్యతిరేకత వుంది. దాన్ని తనకు అనువుగా మలచుకోవడానికి కాంగ్రెస్‌ ప్రయత్నిస్తోంది. వారిపై యీగ వాలనివ్వమని, కళ్లల్లో పెట్టి చూసుకుంటామని వక్తలు మాట్లాడారు. ఎందుకంటే అది పవర్‌ఫుల్‌ ఓటు బ్యాంక్‌. వాళ్లకు డబ్బూ వుంది, కీలకమైన పదవుల్లోనూ వున్నారు. గతంలో బద్ధకించి ఓట్లు వేయకపోయినా యిప్పుడు ఆత్మరక్షణ కోసమైనా పోలింగు బూత్‌కు వచ్చి తీరతారు.

మొన్నటిదాకా కెసియార్‌ ఆంధ్రప్రాంతం వాళ్లను తిడుతూ వుంటే, భాగో భాగో అని బెదిరిస్తూ వుంటే ఈ కాంగ్రెసు నాయకులు కిమ్మనలేదు. పైగా వీరిలో కొందరు కెసియార్‌ శైలిలోనే మాట్లాడారు కూడా. గుత్తా సుఖేందర్‌ రెడ్డి వంటి వాళ్లు హైకోర్టు న్యాయవాదుల వివాదంలో 'ఆంధ్రప్రాంతం నుండి స్థిరపడినవాళ్ల పిల్లలు ఎప్పటికీ ఆంధ్రులే తప్ప తెలంగాణవారు కాజాలరు' అని ప్రకటనలు చేశారు. ఇప్పుడాయన 'ఇక్కడున్న వారందరూ మా సోదరులే. గుజరాతీలు, మార్వాడీలు కలిసి వుండగా లేనిది సాటి తెలుగువారితో కలిసి వుండలేమా?' అంటున్నారు. ఈ సోదరత్వం ఉద్యోగాల విషయానికి, పదవుల విషయానికి వచ్చేసరికి నిలుస్తుందో లేదో చూడాలి. ఎన్నేళ్లగా నివాసం వుంటే తెలంగాణవారిగా పరిగణిస్తారో ప్రకటిస్తే ఎవరు వుండవచ్చో, ఎవరు మూటా ముల్లె సర్దుకోవచ్చో తెలిసిపోతుంది. అది లేకపోతే నచ్చితే తెలంగాణ వాడని, నచ్చకపోతే ఆంధ్రావాడని అనే ప్రమాదం వుంది. గుత్తా గారే కాదు, ఏ కాంగ్రెసు నాయకుడూ యింత స్పష్టంగా చెప్తారని అనుకోను. అందరూ ముక్తకంఠంతో 'సెటిలర్లను కాపాడతాం' అంటూ బృందగానం చేస్తారు. అసలు 'సెటిలర్‌' అనే పదమే అభ్యంతరకరం. వాళ్లకు అభయం యిస్తూ అదే పదం వాడడం విచిత్రం.

ఇదంతా కెసియార్‌పై పైచేయి సాధించడానికే అని అందరికీ తెలుసు. కాంగ్రెసు తనను ప్రత్యర్థిగా చూస్తూ తనను ఎలా ఓడించాలా అని ప్లాన్లు వేస్తూ వుంటే కెసియార్‌ 'కాంగ్రెసుకు దాసోహం' అని ఎందుకంటారు? తన పార్టీని కాంగ్రెసులో విలీనం చేసేస్తామని ఎందుకంటారు? ఒకప్పుడు అన్నారంటే అప్పటి పరిస్థితి వేరు. కరక్టుగా చెప్పాలంటే కెసియార్‌ను యింతటివాణ్ని చేసినదే కాంగ్రెసు! కెసియార్‌ పార్టీ పెట్టేనాటికి చంద్రబాబు అప్రతిహతంగా సాగిపోతున్నారు. తనతో తూగే కాంగ్రెసు నాయకుడు కనుచూపు మేరలో కనబడటం లేదు. జ్యోతి బసులా పాతికేళ్లు పాలించి చూపిస్తా అంటూ ఏకంగా 2020 వరకు ప్లాన్లు వేసి అడలగొట్టేస్తున్నారు. కాంగ్రెసేతర ప్రభుత్వాలు అధికారంలో వుంటే ప్రాంతీయ ఉద్యమాలు చేయడం కాంగ్రెసుకు అలవాటే. ఎన్టీయార్‌ ముఖ్యమంత్రిగా వుండగా వైయస్సార్‌ రాయలసీమకోసం నిరాహారదీక్ష చేశారు. చంద్రబాబు వచ్చాక చిన్నారెడ్డి చేత లేఖ పంపించి, ప్రత్యేక తెలంగాణ ఉద్యమాన్ని లేవనెత్తడానికి ప్రయత్నించారు. కానీ అవేమీ అంత బలంగా లేవు. తెలంగాణ ప్రజలలో ఉత్సాహం రేకెత్తించగల కాంగ్రెసు నాయకుడు ఎవరూ కనబడలేదు. బిసిలకు రాజ్యాధికారం యివ్వడం ద్వారా టిడిపికి కోస్తా, సీమల్లో కంటె తెలంగాణలోనే ఎక్కువ పట్టు దొరికింది. దాన్ని సడలించడం ఎలా అని చూస్తూ వుంటే కెసియార్‌ కంటికి ఆనారు.

ఆయన టిడిపి నుండి సొంతకారణాల మీద బయటకు వచ్చినా విద్యుత్‌ చార్జీల సమస్య లేవనెత్తి అదను చూసి బాబును దెబ్బ కొట్టారు. బాబు ఆయన్ను తేలిగ్గా తీసుకున్నారు. తెలంగాణ గురించి కెసియార్‌ ఏవేవో గణాంకాలు వల్లిస్తూ వుంటే అవన్నీ అసత్యాలు, అతిశయోక్తులు అని బాబు ఖండించే ప్రయత్నం చేయలేదు - ల్యాప్‌టాప్‌ ఒడిలోనే వున్నా. ప్రజలు తననే నమ్ముతారన్న నమ్మకం ఆయనది. తెలంగాణలో కెసియార్‌ ఉద్యమం టిడిపిని దెబ్బ తీస్తూ వుంటే కోస్తా, సీమల్లో కూడా ఏదో చేయాలనుకున్నారు. వైయస్సార్‌ పాదయాత్ర మొదలుపెట్టారు. మొదట్లో సోనియాతో సహా ఎవరూ దాన్ని పెద్దగా పట్టించుకోలేదు. చంద్రబాబు పట్ల పెరుగుతున్న విముఖతతో ప్రజలు క్రమేపీ ఆదరించసాగారు. వైయస్సార్‌ చంద్రబాబుకి దీటుగా ఎదగసాగారు. పాదయాత్ర పూర్తయ్యేసరికి పిసిసి అధ్యక్షుడిగా వున్న డియస్‌తో - కాంగ్రెసు అధికారంలోకి వచ్చే పక్షంలో - ముఖ్యమంత్రి పదవికి పోటీ పడే స్థాయికి వచ్చారు.

ఇది తెలంగాణ కాంగ్రెసు నాయకులను కలవరపరచింది. వైయస్సార్‌ వంటి స్ట్రాంగ్‌ లీడర్ను ఒకసారి నెత్తి కెక్కించుకుంటే దిగుతాడో లేదోనని భయం వేసింది. తెరాసతో పొత్తు పెట్టుకొని తీరాలని ఢిల్లీ వారికి నచ్చచెప్పారు. చంద్రబాబును అతికష్టం మీద ఓడించినా, కాంగ్రెసుకు స్వయంగా మెజారిటీ రాదని, అప్పుడు తెరాస మద్దతుతో ప్రభుత్వం ఏర్పరచవచ్చని చెప్పారు. ఆ పరిస్థితిలో కెసియార్‌ ఎవరు చెపితే వాళ్లే ముఖ్యమంత్రి అవుతారు. వైయస్సార్‌ వద్దు, డియస్సే ముద్దు అంటే అలాగే జరుగుతుంది. అదీ ఆశ. ఇది పసిగట్టిన వైయస్‌ తెరాసతో పొత్తు అక్కరలేదు, టిడిపిని మనమే ఓడించగలం అని ఢిల్లీవారితో వాదించినా ఎవరూ నమ్మలేదు. చివరకు అదే జరిగింది. ఎవరి సహాయం లేకుండా ప్రభుత్వం ఏర్పరచగలిగిన సత్తా కాంగ్రెసుకు లభించింది. ఇక తెరాస అభిప్రాయాన్ని అడిగేవాడెవడు? వైయస్‌ తప్ప వేరే నాయకుడు లేడనుకుని ఆయన్నే సిఎం చేశారు. అక్కణ్నుంచి టి-కాంగ్రెసు నాయకులకు దిక్కు తోచకుండా పోయింది. తెరాసను ప్రభుత్వంలో భాగస్వామిని చేసి వైయస్‌ను కట్టడి చేదామని చూశారు. వాళ్లను బయటకు పంపేదాకా వైయస్‌ వూరుకోలేదు. కెసియార్‌ బలంగా వుంటేనే ఆ బూచిని చూపించి తమకు కావలసినవి సాధించుకోగలరు టి కాంగ్రెసు నేతలు. అందుకే ఒక దశలో బాగా బలహీనపడిన కెసియార్‌కు కేకే, ఎమ్మెస్సార్‌ కలిసి ఛాలెంజ్‌లతో కరీంనగర్‌లో ఉపయెన్నిక తెప్పించి ప్రాణప్రతిష్ట చేశారు.

2009లో తెరాసతో పొత్తు పెట్టుకోకపోతే చిత్తయిపోతామని ఢిల్లీని భయపెట్టేశారు వీళ్లు. నిజంగా తెరాసకు ఎంత బలం వుందో మహాకూటమి చాటి చెప్పింది. వైయస్‌ ససేమిరా అనడంతో ఢిల్లీ మిన్నకుంది. ఎన్నికల ఫలితాలు చూస్తే సమైక్యవాదిగా ముద్రపడిన వైయస్‌ నేతృత్వంలో కాంగ్రెసుకు తెలంగాణలో తక్కిన అందరి కంటె ఎక్కువ సీట్లు వచ్చాయి. వైయస్‌ వున్నంతకాలం తమ ఆటలు సాగేట్టు లేవని అనుకుంటున్న సమయంలో హఠాత్తుగా వైయస్‌ మరణించారు. ఇక టి కాంగ్రెసు నాయకులు చెలరేగారు. కెసియార్‌ నిరాహారదీక్ష చేస్తే యింతకింత హంగామా చేసి, తెలంగాణ యివ్వకపోతే భూకంపం వచ్చేస్తుందంటూ ఢిల్లీలో తీవ్రమైన లాబీయింగ్‌ చేసి, సోనియాను తప్పుదోవ పట్టించి డిసెంబరు 9 ప్రకటన తెప్పించారు. ప్రాణాలొడ్డి తెలంగాణ ప్రకటన తెప్పించానని కెసియార్‌ చెప్పుకోవచ్చు. కానీ ఢిల్లీలో టి కాంగ్రెస్‌ వారు దోహదపడకపోతే కెసియార్‌ నిరాహారదీక్ష నిరర్థకంగా మిగిలిపోయేది అని చెప్పకతప్పదు. కాంగ్రెసు పార్టీ అంతఃకలహాల వలననే తెలంగాణ అంశం తీవ్రరూపం దాల్చింది. లేకపోతే కెసియార్‌ యిన్నాళ్లు వెలిగేవారు కారు.

టి కాంగ్రెసు నాయకులు ఢిల్లీ నాయకులను ఎలా కన్విన్స్‌ చేయగలిగారన్న ప్రశ్న వస్తుంది. ప్రధాన శత్రువైన టిడిపిని నాశనం చేయడానికి తెరాసను ఉపయోగిస్తున్నామని వాళ్లు చెపుతూ వచ్చి వుంటారు. కెసియార్‌ కాంగ్రెసు వారు దద్దమ్మలు, చవటలు అంటూనే వాళ్లతో కలిసి విందులు కుడిచారు. టిడిపినే మెయిన్‌ టార్గెట్‌గా చేసుకున్నారు. అక్కణ్నుంచే క్యాడర్‌ లాక్కున్నారు. నాయకులను గుంజుకున్నారు. డిపాజిట్టు దక్కకుండా చేశారు. నిర్ణయం తీసుకోవాల్సిన కాంగ్రెసును తిట్టకుండా మమ్మల్ని తిడతారేమని టిడిపి మొత్తుకున్నా లాభం లేకపోయింది. కాంగ్రెసు, కెసియార్‌ కలిసి తమ దుంప తెంపుతున్నారని టిడిపి గగ్గోలు పెట్టింది, శాపనార్థాలు పెట్టింది. ఏం చేసినా తెలంగాణలో గణనీయంగా దెబ్బ తింది. ఆ మేరకు టి కాంగ్రెసు నాయకులు ఢిల్లీ నాయకుల్ని ఖుష్‌ చేసి వుంటారు.

అయితే డిసెంబరు 9 తర్వాత కెసియార్‌ ఎదగనారంభించారు. ఆ ప్రకటన తర్వాత కోస్తా, సీమల్లో వచ్చిన ప్రతిఘటన చూసిన తెలంగాణ ప్రజలకు 'ఏదో మోసం జరుగుతోంద'న్న అనుమానం వచ్చింది. కాంగ్రెస్‌, టిడిపి, దరిమిలా వైకాపా రెండు నాలుకలతో మాట్లాడడంతో తెరాస తప్ప వీరెవరికీ తెలంగాణపై చిత్తశుద్ధి లేదన్న తీర్మానానికి వచ్చారు. కెసియార్‌ ఎదిగేకొద్దీ ఢిల్లీ కాంగ్రెసు నాయకులకు భయం వేయసాగింది. టి కాంగ్రెసు నాయకులు 'అదేమీ లేదు, యిప్పటికీ మన మాట వింటాడు' అని చెప్తూ వచ్చినా వాళ్లు నమ్మలేదు. తరచి తరచి ప్రశ్నలు వేశారు. విలీనం విషయంలో కెసియార్‌ విధించిన షరతులు విని ఢిల్లీ వారు నోరెళ్లబెట్టారట. కెసియార్‌ను పక్కన బెట్టి మనంతట మనమే ఏదో చేయాల్సిందే అని నిశ్చయించుకుని ఆ దిశగా అడుగులు వేస్తున్నారట.

అందుకే కెసియార్‌ కాంగ్రెసుపై ఆశలు పెట్టుకోవడం లేదు. ఇప్పుడు ఆయనకు అవసరమూ లేదు. సొంతంగా ఎదుగుదామని చూస్తున్నారు. ఇప్పుడాయన పార్టీలో చేరినవారు కాంగ్రెసుతో విభేదించి వచ్చినవారు కొందరు. కాంగ్రెసు ద్వేషం నరనరాలా నింపుకున్న టిడిపివారు కొందరు. వీరంతా కాంగ్రెసు వారితో భుజాలు కలిపి పనిచేయగలరా? టిక్కెట్ల పంపిణీ దగ్గర పేచీలు రావా? ఇప్పటికే తను టిక్కెట్టు ప్రామిస్‌ చేసినవారు వూరుకుంటారా? కాంగ్రెసుతో విలీనానికి ఓకే అంటే కాంగ్రెసు తెలంగాణ యిచ్చేస్తానంటుందనుకో. అప్పుడు తనకేం లాభం? 2014 వరకు తెలంగాణ ప్రకటన రాకూడదు. ఎన్నికలలో ఆ నినాదంతో తెరాస ముందుకు వెళ్లాలి. ప్రభుత్వ వ్యతిరేక ఓటుతో అందరి కంటె ఎక్కువ స్థానాలు తెచ్చుకుని యిక్కడా, కేంద్రంలోనూ ప్రభుత్వాలను ఆడించాలి. అదీ కెసియార్‌ స్వప్నం. కాంగ్రెసుతో కలిసిపోతే అది నెరవేరదు. అందుకే కాంగ్రెసుతో హనీమూన్‌కి బైబై చెప్పి వుంటారు. - ఎమ్బీయస్‌ ప్రసాద్‌ (జులై 2013)

జులై 08 ఎమ్బీయస్‌ : సీమ చీల్చకపోతే ఓకేనా?

జరాసంధుణ్ని చీల్చినట్లు రాయలసీమను చీల్చి చెరో ముక్కా అటూ యిటూ పడేస్తే ఊరుకోం అని రాయలసీమవాసులు గర్జించడం అర్థం చేసుకోవచ్చు. బైరెడ్డి పదజాలం తీవ్రంగా వున్నా, అది రాయలసీమవాసుల మనసుకు హత్తుకుంటుంది. రాయలసీమనుండి బళ్లారి కర్ణాటకకు వెళ్లిపోయినపుడే వాళ్లు హర్షించలేదు. అయినా వూరుకున్నారు. కొన్ని తాలూకాలు ప్రకాశం జిల్లాలో కలిపినపుడు నచ్చలేదు. అయినా వూరుకున్నారు. ఇప్పుడున్న నాలుగు జిల్లాలు ఒక యూనిట్‌గా అందరూ పరిగణిస్తున్నపుడు దాన్ని మళ్లీ చీల్చడం అనే ప్రతిపాదన వారికి రుచించడం లేదు. ప్రాంతాల పేర్లుతో చీల్చకుండా కేవలం పరిపాలనా నిర్వహణ కోసం చీలిస్తే అదో దారి. కోస్తా, ఉత్తరాంధ్ర, తెలంగాణ ప్రాంతాలను అలాగే వుంచి కేవలం రాయలసీమను మాత్రమే చీలుస్తానంటే 'మేమే అంత తేరగా దొరికామా?' అని కోపం వస్తోంది. గతంలో పరిపాలనా సౌలభ్యం కోసం అంటూ బ్రిటిషువారు బెంగాల్‌ను చీల్చబోతే వాళ్లు వందేమాతరం ఉద్యమం లేవదీశారు. ఇప్పుడు రాయలసీమను చీల్చమని రాష్ట్రవాసులు ఎవరూ అడగలేదు. సగం రాయలసీమ మాకు కావాలి అని కోస్తాలో కానీ, ఇంకో సగం మాకు కావాలి అని తెలంగాణలో కానీ ఏ నాయకుడూ కోరలేదు. ప్రస్తుత రాజధాని హైదరాబాదు మాకు కావాలంటే మాకు కావాలంటున్నారు తప్ప మాజీ రాజధాని కర్నూలు లేకపోతే మాకు కష్టం అని ఎవరూ ఫీలవలేదు.

రాయలసీమలో యిప్పటిదాకా వున్న మూడ్‌ ఏమిటి? సమైక్యం! విడగొట్టడం తప్పకపోతే మా రాయలసీమను కూడా విడగొట్టి, అభివృద్ధికి ప్యాకేజీ యివ్వండి అనే కోరిక. నాలుగు జిల్లాలతో రాష్ట్రం ఎలా నిలదొక్కుకుంటుంది అని అడిగితే 'నెల్లూరు, ప్రకాశం కూడా కలిపి గ్రేటర్‌ రాయలసీమ యివ్వండి. అప్పుడు తీరప్రాంతం కూడా కలిసి వస్తుంది' అన్నారు. వీళ్ల లెక్క బాగానే వుంది కానీ నెల్లూరు, ప్రకాశం వాళ్లు ఒప్పుకోవాలిగా. మేం రాయలసీమలోకి వస్తాం అని వాళ్లు ఎన్నడూ అనలేదు. తెలంగాణలో మూడ్‌ చూడబోతే - కోస్తా వాళ్లే దుర్మార్గులు సీమవాళ్లు మహ మంచివాళ్లు వాళ్లతో కలిసి వుండడానికి అభ్యంతరం లేదు అని ఒక్క నాయకుడూ ప్రకటించలేదు. ఈ ప్రతిపాదన వెనక్కాల తెరాస, జగన్‌లను బలహీనపరచే కుట్ర వుంది అనే అనుమానం బలపడినకొద్దీ ఆ పార్టీల వారు, ప్రజలు దీన్ని తోసిపుచ్చడం జరుగుతుంది.

అప్పుడు కాంగ్రెసు మరో ప్రతిపాదనతో ముందుకు రావచ్చు -

'రాయలసీమను చీల్చడం బాగా లేదంటారా? ఓ కే, చీల్చం. మొత్తం రాయలసీమను తెలంగాణతో కలుపుతాం. దీని వలన కలిగే లాభాలు -

- పది జిల్లాల తెలంగాణకు బదులు 170 ప్లస్‌ అసెంబ్లీ సీట్లతో 14 జిల్లాల రాయల తెలంగాణ ఏర్పడి ఫైనాన్షియల్‌ వయబిలిటీ వస్తుంది.

- చిన్న రాష్ట్రాలు ఏర్పడితే మావోయిస్టు సమస్య వస్తుందన్న భయం తగ్గుతుంది.

- నిధుల వర్షం కురిపించే తిరుపతి ఆ రాష్ట్రంలోకే వస్తుంది. అక్కడ ప్రస్తుతం చిత్తూరు వాళ్లకే ఉద్యోగాలు యిస్తున్నారని ఫిర్యాదు చేస్తున్న హరీశ్‌ రావు తెలంగాణవారికి కూడా స్వామి సేవ చేసుకునే అవకాశం కల్పించవచ్చు.

- రాష్ట్రాన్ని దోచి వైయస్‌ కడపకు దోచి పెట్టారని తెలంగాణ వాదులంతా వాపోయారు కదా, ఇప్పుడు అది మీ రాష్ట్రంలోకే వచ్చేస్తుంది.

- రాయలసీమవాసులకు అభ్యంతరం వుండడానికి వీలు లేదు. వారికి అనేక రాజధానులకు అతి సులభంగా వెళ్లడానికి వీలుంది - మద్రాసు, బెంగుళూరు, హైదరాబాదు, కొత్తగా ఒంగోలులోనో, విజయవాడలోనో ఏర్పడబోయే ఆంధ్ర రాజధాని. వారి పట్ల కోస్తా వాసులకు వైషమ్యం లేదు కాబట్టి, ఆంధ్ర జిల్లాలలో స్థిరపడవచ్చు. ఇక తెలంగాణ ప్రాంతంలో స్థిరపడదలచుకున్నా అభ్యంతర పెట్టేవారు లేరు. అది వారి సొంతరాష్ట్రం.

- తెలంగాణ చీల్చాక కోస్తా, సీమలను కలిపి వుంచితే రాజధాని కోసం జరిగే పోట్లాటలో - విజయవాడ, విశాఖపట్టణం, ఒంగోలు, కర్నూలు, తిరుపతి.. యిలా ఐదు ప్రాంతాల ప్రజలు ఆందోళన చేస్తారు. రాయలసీమను తెలంగాణతో కలిపేస్తే పోటీ మూడు ప్రదేశాలకే పరిమితం అవుతుంది. హైదరాబాదు వుంది కాబట్టి కర్నూలు, తిరుపతి వాళ్లు వేరే అడగరు.

- రాయల తెలంగాణ ఏర్పాటుకి తెలంగాణ ఉద్యమకారులు అభ్యంతరం ఎందుకు పెట్టాలి? కొత్త రాష్ట్రంలో 10 జిల్లాలు, 119 అసెంబ్లీ స్థానాలు వారివే కాబట్టి పెత్తనం వారిదే. హైదరాబాదు వారికే వుంటుంది. రాయలసీమ గనులు కూడా వారికి వచ్చి చేరతాయి. వీరిలో కొంతమంది 1956కు ముందున్న హైదరాబాదు రాష్ట్రం కోరుతున్నారు. అంటే కర్ణాటకలో వున్న హైదరాబాదు-కర్ణాటక జిల్లాలు, మహారాష్ట్రలో వున్న మరాట్వాడా జిల్లాలూ అన్నమాట. అవి కలుపుకోగా లేనిది తెలుగు మాట్లాడే రాయలసీమ జిల్లాలు కలుపుకోవడానికేం బాధ?

- కేవలం తెలంగాణ ఏర్పడితే బిజెపి ప్రాబల్యం ఎక్కువై, ముస్లిములు అభద్రతకు లోనవుతారని, రాయల తెలంగాణ ఏర్పడితే వారికి ఆ భయం వుండదని మజ్లిస్‌ అంటోంది. రాష్ట్రంలో ముస్లిముల తరఫున మాట్లాడే పార్టీ అదొక్కటే, అసెంబ్లీలో గణనీయమైన స్థానాలు కూడా వున్నాయి. మైనారిటీలకు కోపం తెప్పించే పనులు చేయడం మన కెవరికీ అలవాటు లేదు కదా.

- తెరాసకు యిది రాజకీయంగా ప్రయోజనం కాదు. వారు రాయల తెలంగాణ మొత్తం వ్యాపించి లేరు. ఉత్తర తెలంగాణలో వున్నంత బలంగా దక్షిణ తెలంగాణలోనే లేరని వారికి తెలుసు. గ్రేటర్‌ హైదరాబాదు, ఖమ్మం వంటి జిల్లాలలో వారి ఉనికి నామమాత్రం. ఇప్పుడు తమకు క్యాడరే లేని నాలుగు జిల్లాలు వచ్చి చేరితే వారు అధికారంలోకి వచ్చేందుకు అవకాశాలు మరీ సన్నగిల్లుతాయి. అందువలన వారు అభ్యంతరం పెడితే అర్థం చేసుకోవచ్చు. కానీ ఎవరైనా తెలంగాణ ఉద్యమకారులు దీనికి అభ్యంతరం పెడుతున్నారంటే దానికి అర్థం - వారికి తెలంగాణ ప్రయోజనాలు ముఖ్యం కాదు, తెరాస రాజకీయ ప్రయోజనాలే ముఖ్యం. వారిని తెలంగాణ ప్రజలు విస్మరించడం మేలు.

ఈ రకమైన వాదనలతో కాంగ్రెసు చేస్తే వీటికి ఏం సమాధానాలు చెప్తారు? కాంగ్రెస్‌ ఆంతర్యం మనకు తెలుసు. జగన్‌ను, తెరాసను ఒకరిపై మరొకర్ని ఉసికొల్పి యిద్దర్నీ బలహీన పరిచేందుకు రాయల తెలంగాణ చక్కని వ్యూహం. దీనికి ప్రధాన ప్రతిపక్షమైన టిడిపి మద్దతు యిస్తుంది. ఎందుకంటే వారికీ శత్రువులు తెరాస, జగన్‌లే! రాయలసీమ ప్లస్‌ తెలంగాణ ప్రతిపాదనతో కాంగ్రెసు ముందుకు వస్తే ఏం చెప్పాలో రాయలసీమ, తెలంగాణ వాసులు ముందే సిద్ధపడాలి. ఇప్పటివరకు రాయలసీమ వారు మమ్మల్ని చీల్చవద్దు అనే అని వూరుకుంటున్నారు. చీల్చంలే, తెలంగాణతో కలిసిపొండి అంటే ఏమంటారో చూడాలి. తెలంగాణవాదులు హైదరాబాదుతో కూడిన 10 జిల్లాలు చాలు అనే నినాదం వద్దే ఆగిపోతున్నారు. ఇంకా కొన్ని కలిపితే నష్టమేముంది అని దిగ్విజయ్‌ అడిగితే జాక్‌ వారు తెల్లమొగం వేశారు.

ఆంధ్ర, రాయల తెలంగాణలుగా కాంగ్రెసు రాష్ట్రాన్ని చీల్చేస్తుందని నేను అనుకోవడం లేదు. ఆ ప్రతిపాదనలను తెచ్చి గందరగోళ పరుస్తుందని, 'దీనిపై ఆలోచిస్తూ వుండండి..' అంటూ కాలయాపన చేస్తుందని నా నమ్మకం. అందువలన అన్నిరకాల ప్రత్యామ్నాయాలతో, సమాధానాలతో, వాదనలతో ఉద్యమకారులు రెడీగా వుండాలని నా ఉద్దేశం. - ఎమ్బీయస్‌ ప్రసాద్‌ (జులై 2013)

జులై 09 ఎమ్బీయస్‌ : జాక్‌ ఆశలపల్లకికి ఆధారం..?

తెలంగాణ జాక్‌ వారు ఢిల్లీలో కాంగ్రెసు వారితో భుజాలు రాసుకుని తిరిగారు. వారితో విందులు కుడిచారు. దిగ్విజయ్‌ను కలిసి మాట్లాడారు. సోనియా ఎపాయింట్‌మెంట్‌ కోసం వేచారు. కాంగ్రెసును భూస్థాపితం చేయమని, పంచాయితీ ఎన్నికలలో మట్టి కరిపించమని, ఆ నాయకులను గ్రామాల్లోకే రానీయవద్దని ఓ పక్క చెపుతూ తామే వాళ్ల వూరికి వెళ్లి మాటామంతీ జరపడం ఏమిటి? అని టిడిపి వారి అభ్యంతరం. దీనికి కెసియార్‌ ఆమోదముద్ర వుందా లేదా అని విభజనవాదుల సందేహం. ఇప్పటిదాకా జాక్‌ తెరాసకు తోకగా వుందని తెలుసు. మధ్యలో జాక్‌ స్వతంత్రంగా వ్యవహరించబోతే 'తోక కోస్తా, జాగ్రత్త' అని కెసియార్‌ బెదిరించారు. కోదండరాంనే తీసిపారేయబోయారు. తెరాస ముందు నడిస్తే, జాక్‌ దాని అడుగుజాడల్లో వెనక్కాల నడవాలి అనే విషయాన్ని మొన్న అసెంబ్లీ మార్చ్‌ బంద్‌ సందర్భంగా కూడా చాటి చెప్పారు. జాక్‌ను నిర్వీర్యం చేయడానికి దానిలో ప్రముఖ నాయకులకు తెరాస పార్టీ టిక్కెట్లు యిచ్చి బయటకు గుంజుతున్నారు. పరిస్థితి యిలా వుండగా దిగ్విజయ్‌ విజయం చేశారు.

ఆయన వచ్చేముందు, వచ్చాక తెలంగాణపై ఒక నిర్ణయం వెలువడబోతుంది అన్న వార్త వెలువడ్డాక తెరాస తన నిరాసక్తతను చూపుతోంది. 'ఇలాటివి చాలా చూశాం, కాంగ్రెసులో తెరాస విలీనం కల్ల, ఇదంతా స్థానిక ఎన్నికలకై చేస్తున్న స్టంటు' అన్నట్టు మాట్లాడుతున్నారు. కాంగ్రెసు నాయకులను యిక్కడ కానీ, ఢిల్లీలో కానీ వెళ్లి కలవడమే లేదు. తెరాస యిలా స్తబ్దంగా వున్నా, జాక్‌ నాయకులు మాత్రం అడావుడి చేశారు. ఢిల్లీ వెళ్లి తెలంగాణపై రౌండ్‌ టేబుల్‌ సమావేశం ఏర్పాటు చేశారు. ఆ తర్వాత దిగ్విజయ్‌ను కలిశారు. 'మీరు తెలంగాణ యిస్తాననండి చాలు, చిటికలో కెసియార్‌ను ఢిల్లీ పట్టుకుని వచ్చి మీ పక్కన కూలేస్తాం. విలీనం గురించి బేరసారాలు కుదుర్చుకోండి' అని హామీ యిచ్చేశారట. కెసియార్‌ రాయల తెలంగాణ వ్యతిరేకించడం లేదని కూడా ఓ జాక్‌ నేత చెప్పారట. దిగ్విజయ్‌ దగ్గరే యింత ఉత్సాహం ప్రదర్శించారంటే పాల్వాయి యింట్లో, వి ఎచ్‌ యింట్లో జరిగిన విందుల్లో యింకెన్ని వాగ్దానాలు గుప్పించారో! వీళ్ల దగ్గర తన పవరాఫ్‌ ఎటార్నీ వున్నట్టు కెసియార్‌కైనా తెలుసో తెలియదో. ప్రత్యేక రాష్ట్ర ఏర్పాటులో తనొక ముఖ్యభూమిక నిర్వహిస్తున్నట్లు జాక్‌ ఫీలవుతోందని నా ఫీలింగు. అంతలా ఫీలవడానికి యిప్పుడు జరిగిందేమిటాని తరచిచూస్తే కారణం బోధపడటం లేదు.

దిగ్విజయ్‌ గురించి మీడియా తెగ చెప్పేస్తోంది. ఈయన వాయలార్‌ ఆజాద్‌ల్లా అల్లాటప్పా ఆషామాషీ మనిషి కాదు, అతి సీరియస్‌. మాటంటే మాటే! రాచఠీవితో, క్లుప్తంగా, అవసరమైనంతవరకే మాట్లాడతారు. 'మేం పరిశీలిస్తున్నాం, అతి త్వరలో నిర్ణయం' అన్నారంటే అది అక్షరాలా జరిగితీరుతుంది అని అంటున్నారు. మనం మర్చిపోకూడని విషయం ఒకటుంది - మొయిలీ అయినా, వాయలారైనా, ఆజాదైనా, షిండే అయినా అందరికీ అధిష్టానం పెద్దలు ఒకటే పాత్ర యిచ్చారు. ఎలా ఆడమని చెప్తే అలా ఆడేవాళ్లే. ఆశ పెట్టు అంటే ఆశపెడతారు. నోరు చప్పరించు అంటే చప్పరిస్తారు. నోరెత్తవద్దు అంటే నోరెత్తరు. చెప్పిన పని చేయడంలో ఎవరి స్టయిల్‌ వాళ్లది. వాయలార్‌ 'దోశ వేసినంత సులభం కాదు' అంటే, ఆజాద్‌ 'చపాతీ వొత్తినంత సులభం కాదు' అనవచ్చు. భావం మాత్రం ఒకటే. అయినా యిప్పుడు దిగ్విజయ్‌ వచ్చి ఏమంత ప్రామిస్‌ చేశారని? త్వరలో నిర్ణయం అంటున్నారు. ఎంత త్వరలో అంటే చెప్పడం లేదు. గడువులు లేవు అన్నారు. ఇక నిర్ణయం ఎలా వుంటుంది అంటే ఏం చెప్పారు? - ప్రత్యేక తెలంగాణ, రాయల తెలంగాణ, ప్యాకేజీ.. యిలా ఏదైనా హింట్‌ యిచ్చారా? లేదే! 'తెలంగాణ యివ్వాలా వద్దా?' 'విభజనా? సమైక్యమా? అనే ఆప్షన్లు పరిశీలిస్తున్నాం' అని స్పష్టంగా చెప్పారు. ఇది డిసెంబరు 23 నాటి ప్రకటనను తలపించడం లేదా? సమైక్యం ఆప్షన్‌ను క్లోజ్‌ చేయలేదు. ఓపెన్‌గానే వుంచారు.

అయితే ఆయన ఉపయోగించిన రోడ్‌ మ్యాప్‌ పదం కొందరికి తికమకగా తోచవచ్చు. ఏదైనా గమ్యాన్ని చేరుకోవడానికి ముందే నిశ్చయించుకుని, అదెలా చేరుకోవాలో నిర్దేశించే మార్గపటాన్ని 'రోడ్‌ మ్యాప్‌' అనడం కద్దు. ఈ విషయంలో లక్ష్యం యింకా నిర్దేశించబడలేదు. విభజనా, సమైక్యమా అనే రెండు గమ్యాలు విడివిడిగా, ఒకదాని కొకటి సుదూరంగా, వ్యతిరేక దిశల్లో వున్నాయి. విభజన చేద్దామనుకుంటే తీసుకోవలసిన జాగ్రత్తలు ఏమిటి, దాని పర్యవసానాలు ఏమిటి, వాటితో ఎలా వ్యవహరించాలి అని ఒక బ్లూ ప్రింట్‌ అడుగుతున్నాడీయన. అదే విధంగా సమైక్యం గురించి కూడా! ఇలాటి బ్లూ ప్రింట్‌లు ముగ్గురి దగ్గర్నుంచి అడుగుతున్నాడు - సిఎం, డిప్యూటీ సిఎం, పిసిసి అధ్యక్షుడు. వీళ్లందరూ తన పార్టీ వాళ్లే. అంటే పర్యవసానాలు రాష్ట్రపరంగానే కాక, పార్టీ పరంగా కూడా ఆలోచించి తీరాలని ఆయన ఉద్దేశం. ఎవరైనా ఏ పాయింటైనా మిస్‌ చేస్తే కనీసం తక్కిన యిద్దరూ చెప్తారని ఊహ కాబోలు. ఇవన్నీ దగ్గరపెట్టుకుని అప్పుడు కాంగ్రెసు ఒక నిర్ణయం తీసుకుంటుంది. ఆ తర్వాత అది యుపిఏ భాగస్వాముల ఎదుట పెడుతుంది. అందరూ ఓకే అంటే యిక ప్రాసెస్‌ ప్రారంభమవుతుంది. అప్పుడు మన రాష్ట్రనాయకులు గొంతులు సవరించుకుంటారు. కాంగ్రెసు అధిష్టానం తీసుకున్న నిర్ణయం కాబట్టి కాంగ్రెసు వాళ్లు ఔదల తాల్చినా, టిడిపికి, వైకాపాకు ఆ మొహమాటాలు లేవు కదా! వాళ్లు ఔనంటే వీళ్లు కాదంటారు. ఈ ప్రతిపాదనపై చర్చ జరగాలంటారు. సమావేశం పెడితే ఏదో ఒక మిష పెట్టి ఎగ్గొడతారు. సమస్యను కావాలని జటిలం చేస్తున్నారని తప్పుపడతారు.

ఇదంతా జరుగుతుందని కాంగ్రెసుకు తెలిసినపుడు తెలంగాణ యిచ్చేస్తుందని జాక్‌ ఎలా అనుకుంటోంది? వాళ్లు ఢిల్లీలో ఏర్పాటు చేసిన రౌండ్‌ టేబుల్‌ సమావేశంలో ఎవరెవరు హాజరయ్యారో చూడండి. తెరాస సరే, బిజెపి వచ్చింది. ఆ పై సిపిఐ, ఎన్‌సిపి, ఆర్‌జెడి. ఇక హాజరైన యితర పార్టీలన్నీ చిన్నా చితకావే. అధికారంలో వున్న యుపిఏతో భాగస్వామ్యం వున్న పార్టీలే కాంగ్రెసు నిర్ణయాన్ని ప్రభావితం చేయగలవు. అవి ఎన్‌సిపి, ఆర్‌జెడి. రెండే కదా! యుపిఏకు బయట నుండి మద్దతు యిస్తున్న ఎస్పీ, బియస్పీ, డిఎంకె.. యివేమీ రాలేదు. తృణమూల్‌ కూడా రాలేదు. జాక్‌ పలుకుబడి పరిమితమో, లేక తెలంగాణ పట్ల వారి నిబద్ధత అనుమానాస్పదమో తెలియదు. ఎక్కడో నామమాత్రంగా వున్న పార్టీలను కూడా సమావేశానికి పిలిచిన జాక్‌, రాష్ట్రంలో బలంగా వున్న టిడిపి, వైకాపాలను మాత్రం పిలవలేదు. ఈ విధంగా వ్యతిరేకులను తయారుచేసి పెట్టుకుంది. కీలకదశకు చేరిందనుకున్ననప్పుడు అందర్నీ కలుపుకుని పోయే ప్రయత్నం చేయవద్దా?

మీరెందుకు సోనియా ఎపాయింట్‌మెంట్‌ గురించి ప్రయత్నించారు? అని కోదండరాంను నిలదీస్తే 'వాళ్లు అధికారంలో వున్నారు కనుక..' అన్నారు. మరి అధికారంలో వున్నవారిని అన్ని తిడితే, మిమ్మల్ని ఖతమ్‌ చేస్తామని బెదిరిస్తూ వుంటే వాళ్లు మీ మాట వింటారా? ఇప్పటికీ మా కాంగ్రెస్‌ వ్యతిరేకత పోలేదు అంటూనే వున్నారు కోదండరాం. 'నీ పెళ్లి నా బొందలా వుంది, నా పెళ్లికి వచ్చి కాగడా పట్టు' అన్నాట్ట వెనకటికి ఎవడో. మీ వాళ్లను గ్రామాల్లో అడుగుపెట్టనివ్వం అని చెపుతూ, 'మా ముచ్చట తీర్చండి' అని అడుగుతున్నారు కోదండరాం. 'కాంగ్రెస్‌ ఏదైనా నిర్ణయం తీసుకుంటే కెసియార్‌కు చెప్పకుండా తీసుకోదు. కెసియార్‌ కేంద్రంలో పని చేశారు కాబట్టి, ఏళ్ల తరబడి ఢిల్లీలో వుండి లాబీయింగ్‌ చేశారు కాబట్టి నిర్ణయం తీసుకునేవాళ్లందరూ ఆయనకు చెప్పే తీసుకుంటారు' - అని చెప్తూ వచ్చారు తెరాస నాయకులు, తెలంగాణ ఉద్యమసారథులు. ఇప్పుడు కెసియార్‌ ప్రమేయం లేకుండా ఏదో జరిపిస్తున్నాం అన్న కలర్‌ యిచ్చారు కాంగ్రెస్‌ వారు. ఇదే కెసియార్‌ను మండిస్తోంది. ఇప్పుడు జాక్‌ యింత చురుగ్గా వెళ్లి తన తరఫున వాగ్దానాలు చేయడం ఆయన సహించలేకపోవచ్చు. తన ఆధిక్యతను చాటుకోవడానికి జాక్‌ నుండి వైదొలగినా ఆశ్చర్యపడనక్కరలేదు. అప్పుడు గాని గాలిలో విహరిస్తున్న జాక్‌ నేలకు దిగి రాదు. - ఎమ్బీయస్‌ ప్రసాద్‌ (జులై 2013)

జులై 10 ఎమ్బీయస్‌ : నేను జగన్‌ సమర్థకుడినా..?

ఈ అంశంపై చాలా రోజులుగా రాద్దామని చూస్తున్నాను. సందర్భం ఏదీ దొరకలేదు. ఇవాళ వైయస్సార్‌ జయంతి కాబట్టి సందర్భం కల్పించుకుని రాస్తున్నాను. ఎలా అంటే - వైయస్‌ పేర పెట్టిన పార్టీపై వైయస్‌ జయంతి నాడు నా అభిప్రాయాలను రాస్తున్నానని సమర్థించుకుంటున్నాను. ఇంతకీ నేను యిది రాయవలసిన అవసరం ఏమిటి అంటే నాకు వచ్చే మెయిల్స్‌లో రోజుకి రెండు, మూడు యీ అంశం మీదే వస్తాయి. ఎన్నిసార్లు ఎంతమందికి సమాధానాలు యిస్తూ పోతాను? అప్పటికీ యిస్తూ వుంటాను. అయినా మళ్లీ యింకా రాస్తారు. అందువలన ఆ మెయిల్స్‌లో వచ్చే అంశాలపై బహిరంగంగా ఒకేసారి చర్చకు పెట్టేస్తే, యికపై ఆ మెయిల్స్‌ పంపే శ్రమ వాళ్లకూ, జవాబిచ్చే శ్రమ నాకూ తప్పుతుంది.

01. చాలామంది గ్రేట్‌ ఆంధ్రాపై వున్న కోపాన్ని నాపై చూపిస్తారు. వెబ్‌సైట్‌లో ఏ వార్త కనబడినా చాలామంది పాఠకులకు తేరగా కనబడేది నా ఈమెయిలే. 'చిరంజీవి గురించి యిలా రాసారేం?' 'బాలయ్య సినిమాకు యింత రేటింగే యిచ్చారేం?' 'చంద్రబాబు సభకు తక్కువ వచ్చారని రాశారేం?' అని నాకు మెయిల్స్‌ రాస్తారు.

- మొట్టమొదటగా వీళ్లందరూ తెలుసుకోవలసినది నా ఈమెయిల్‌ ఐడీ యిచ్చినది - నా వ్యాసాల పట్ల పాఠకుల అభిప్రాయాల కోసం ! ఇతరుల వ్యాసాల పట్ల వాళ్లేమనుకుంటున్నారో నాకెందుకు? వాటికి నేను జవాబుదారీ ఎలా అవుతాను? అదే అడిగితే 'వాళ్ల ఐడీ యివ్వలేదు. నువ్వు వెళ్లి వాళ్లకు చెప్పు' అంటారు. మేమంతా పాతకాలం పత్రికాఫీసులోలా పొద్దున్న 10 గంటలకు అక్కడకు వెళ్లి సాయంత్రం దాకా పని చేస్తూ, కలిసి లంచ్‌ చేస్తూ కబుర్లు చెప్పుకుంటా మనుకుంటారు కాబోలు. నేను మా యింట్లో నుండే నెట్‌ ద్వారా ఆర్టికల్స్‌ పంపిస్తాను. అలాగే తక్కినవాళ్లూనూ. ఆ సైట్‌లో ఎంతమంది రాస్తారో, వాళ్లెవరెవరో తెలుసుకునే ఆసక్తి నాకు ఎంతమాత్రం లేదు. 'కపిలముని ఎవరో చెప్పు', 'ఆ విహారి నువ్వేనా?' వంటి మెయిల్స్‌ వస్తాయి. ఎవరో మీకెంత తెలుసో నాకూ అంతే తెలుసు. సిరాశ్రీ మాత్రం వ్యక్తిగతంగా తెలుసు - ఆయనే నన్ను యీ వెబ్‌సైట్‌కు సిఫార్సు చేశాడు కాబట్టి! తక్కినవాళ్లతో నాకు పనేముంది? నేను రాసేది నా సొంతపేరుతోనే రాస్తున్నాను, కింద నా ఈమెయిల్‌ ఐడీ యిస్తున్నాను. ఇంకా ఎందుకు సందేహం? ఆ వెబ్‌సైట్‌లో కనబడే ఆర్టికల్స్‌పై మీ అభిప్రాయాలు వ్యక్తపరచదలచుకుంటే ఇంగ్లీషు వెర్షన్‌లో బ్లాగ్‌ వుంది. దానిలో రాయండి, నన్నెందుకు చంపడం?

చిన్నపుడు నేను అనుకునేవాణ్ని - ఒక సినిమాలో కనబడే తారాగణం, సాంకేతికవర్గం అందరూ ఒకరికి ఒకరు తెలిసి వుంటారని. ఒక సీనులో కలిసి నటించేవారు, ఆ నాటి షూటింగులో పాల్గొనవాళ్లు తప్ప తక్కినవాళ్లతో వాళ్లకు పనేముంది? మ్యూజిక్‌ డైరక్టరుకి గాయకులు, వాద్యకారులు తెలుస్తారు. ఆయనకు హీరోయిన్‌తో పరిచయం కూడా వుండకపోవచ్చు. అలాగ ఒక వెబ్‌సైట్‌కు మేమంతా రాస్తున్నంత మాత్రాన ఒకరికొకరు తెలిసి వుండడం, ఒకరి ఆలోచనలను మరొకరు ప్రభావితం చేయడం జరుగుతుందా? ''ఋణానందలహరి'' పుస్తకంలో ముళ్లపూడి రమణగారు దీన్నే తమాషాగా రాశారు - దానిలో అప్పారావు అపరిచితుడు ఒకణ్ని అప్పు అడుగుతాడు. నువ్వెవరో నాకు తెలియదు అంటాడు అవతలివాడు నిర్మొహమాటంగా. 'అదేమిటండీ, ఒక పుస్తకంలో పాత్రలం. ఆ మాత్రం యిచ్చిపుచ్చుకోవడాలు లేకపోతే ఎలా?' అన్న ధోరణిలో అప్పారావు ఆశ్చర్యపడతాడు. గ్రేట్‌ ఆంధ్రాలో కనబడే తక్కిన వార్తలకు, వ్యాసాలకు నన్ను బాధ్యుణ్ని చేయడం అంటే యిదిగో అప్పారావు వాదనలాగే వుంటుంది.

02. 'మీ వెబ్‌సైట్‌ జగన్‌ను సమర్థిస్తుంది. మీ అందర్నీ జగన్‌ పక్షాన రాయమని అడుగుతాడు...' ఇలా సాగుతాయి చాలా మెయిల్స్‌.

పత్రికలో ఉద్యోగి అయితే తప్ప రచయిత పత్రిక యాజమాన్యంతో గాని, సంపాదకవర్గం మొహం కూడా చూడడు. కథ పోస్టులో గాని, ఈ మెయిల్‌లో గాని పంపుతాం. వేస్తే వేస్తారు, లేకపోతే వెనక్కి పంపుతారు. యజమాని లేదా సంపాదకుడి రాజకీయ అవసరాలతోగాని మనకు పని వుండదు. నా రచనలు వేసుకున్న పబ్లిషర్లు ఇంగ్లీషూ, తెలుగు కలిపి - ఓ 40 మంది దాకా వుంటారు. వాళ్లందరి రాజకీయలక్ష్యాలతో గాని నాకేం ప్రమేయం? ''సాక్షి''కి రాశాను, ''ఈనాడు''కి రాశాను. వారిద్దరికీ చుక్కెదురు కావచ్చు. కానీ నేను రాసినది నచ్చింది కాబట్టి నావి వేశారు. కంట్రిబ్యూటర్స్‌ అనే ఏముంది? సంపాదకుడి వ్యక్తిగత యిష్టాయిష్టాలతో కూడా ప్రచురణకర్తకు పని వుండదు. రామనాథ్‌ గోయెంకా జనసంఘ్‌ అభిమాని. ఆయన ప్రచురించిన ''ఆంధ్రప్రభ'' సంపాదకుడు నార్ల వెంకటేశ్వరరావుగారికి అదంటే అస్సలు పడదు. డెక్కన్‌ క్రానికల్‌ గ్రూపు యజమానులు కాంగ్రెస్‌ పార్టీ వారు. వారు ప్రచురిస్తున్న ''ఆంధ్రభూమి''లో ఆరెస్సెస్‌ భావజాలం ఎక్కువ కనబడుతుంది. ఎవరైనా ప్రచురణకర్త సంపాదకుడు సమర్థుడు అవునా కాదా అని చూస్తాడు. పత్రిక సేల్స్‌ పెంచగలడా లేదా అని చూస్తాడు. అదొక్కటే గీటురాయి. అలాగే సంపాదకుడు రచయిత మంచి రచనలు పంపాడా లేదా అని చూస్తాడు తప్ప మన భావాలు కలుస్తాయా అని చూడడు. పత్రికనే ఏముంది, ఏ వ్యాపారసంస్థయినా అదే చేస్తుంది. నాకు మెయిల్స్‌ పంపేవారిలో సాఫ్ట్‌వేర్‌ యింజనీర్లు కూడా వున్నారు. వారికి ఉద్యోగాలు రాజకీయభావాల చేత వచ్చాయా, ప్రతిభ వలన వచ్చాయా అన్న సంగతి వాళ్లకే తెలుసు. కానీ నా దగ్గరకు వచ్చేసరికి వేరేలా వాదిస్తారు. అదీ చికాకు.

03. మీ సంపాదకుడికి రెడ్డి ఫీలింగ్‌! కులాభిమానంతో జగన్‌ను సమర్థిస్తున్నాడు. వచ్చే ఎన్నికలలో జగన్‌ పార్టీ టిక్కెట్టు గురించి ప్రయత్నిస్తూన్నాడు.

జగన్‌ క్రైస్తవుడు, వెంకటరెడ్డి హిందువు. ఇద్దరిదీ ఒకటే కులం ఎలా అవుతుంది? క్రైస్తవుడికి కులం ఏమిటి? నేను కూడా రెడ్డేనని, కావాలని కులనామం దాచేస్తున్నానని కొందరు ఆరోపిస్తున్నారు. నా కులప్రస్తావన యిక్కడ అనవసరం. వెంకటరెడ్డి గాని, నా రచనలు ప్రచురించిన 40 మంది పబ్లిషర్లు కానీ ఎవరూ నా కులం గురించి అడగలేదు, పట్టించుకోలేదు. ''సాక్షి''లో అందరూ రెడ్లే వుంటారనీ, ''ఈనాడు''లో అందరూ కమ్మలే వుంటారని తెలివితక్కువ వాళ్లు మాత్రమే అనుకుంటారు. గ్రేట్‌ ఆంధ్రాకు కూడా కావలసినది రీడబిలిటీ వున్న, తద్వారా అమ్మకాలు పెంచే రచయితలు. వాళ్లు ఏ కులస్తులయినా యాజమాన్యానికి పట్టింపు లేదు. ఇక వెంకటరెడ్డికి రాజకీయలక్ష్యాలున్నాయా, 2014 ఎన్నికలలో వైకాపా తరఫున నిలబడతారా అన్నది నాకు తెలియదు. నాకు అనవసరం కూడా. ఒకవేళ నిలబడి, గ్రేట్‌ ఆంధ్రాను ఆ పార్టీ భజనకే వుపయోగిస్తే ఆయన వ్యాపార ప్రయోజనాలు దెబ్బ తింటాయి. రాజకీయాలు చదివే పాఠకుల సంఖ్య పరిమితమై పోతుంది. వాళ్లు కూడా కొంతకాలానికి చదవడం తగ్గించేస్తారు. ''సాక్షి''లాగే వుంటే చదవడం దేనికి? అనుకుంటారు. అందువలన ఆయన ఆ పని చేస్తాడని నేను అనుకోను.

ప్రస్తుతానికి ఆయన నడుపుతున్న విధానం ఏమిటి? అన్ని రకాల అభిప్రాయాలకూ చోటు యిస్తున్నాడు. దానిపై కూడా విమర్శ వుంది. 'గ్రేట్‌ ఆంధ్రాకు ఎడిటోరియల్‌ పాలసీ అంటూ లేదు, పరస్పరవిరుద్ధమైన కథనాలు వస్తూంటాయి' అని. నా ఉద్దేశంలో అది ఒక సుగుణం. కుశ్వంత్‌ సింగ్‌ ఎడిటర్‌గా వుండేటప్పుడు ఇలస్ట్రేటెడ్‌ వీక్లీలో అన్ని పార్టీల వాళ్లకూ చోటిచ్చేవాడు. ''డెబోనేర్‌'', ''ద సండే అబ్జర్వర్‌'' నడిపిన వినోద్‌ మెహతా కూడా అంతే. వెంకటరెడ్డి కుశ్వంత్‌, వినోద్‌ స్థాయి పాత్రికేయుడు అని నేను కితాబు యివ్వటం లేదు. ఆయనకు తెలిసిన విద్య - రాసేవాళ్లను రాయనీయడం, దినపత్రికల్లా ఆంక్షలు పెట్టకపోవడం! అది చాలు, నాకు.

04. 'గ్రేట్‌ ఆంధ్రా చెత్త సైటు, దానిలో అశ్లీలం వుంది. అలాటి సైటుకి రాసే మీరు నీతులు చెప్పడమా?', 'మీకోసం ఆ సైట్‌కి వెళ్లవలసి వస్తోంది. వేరే చోట రాయవచ్చు కదా. లేదా మీరే ఓ వెబ్‌సైట్‌ పెట్టుకోవచ్చు కదా'

కె ఎ అబ్బాస్‌ చాలా గొప్ప రచయిత. మార్క్సిస్టు మేధావి. ఆయన ఆర్‌ కె కరంజియా పబ్లిష్‌ చేసే ''బ్లిట్జ్‌'' వారపత్రికకు 'ద లాస్ట్‌ పేజ్‌' అని కాలమ్‌ రాసేవాడు. అది ఆఖరిపేజీలో వేసేవారు. ఆ ఆఖరిపేజీలో అశ్లీలమైన ఫోటో ఒకటి - వ్యాఖ్యతో సహా వుండేది. ఆ ఫోటోల కారణంగా బ్లిట్జ్‌ చాలా కేసులు ఎదుర్కోవలసి వచ్చేది. ''అలాటి పేజీలో నా కాలమ్‌ వేయడమేమిటి? వేరే చోట వేయవచ్చు కదా'' అని అబ్బాస్‌ ఓ సారి కరంజియాను అడిగాడు. ''మీకు తెలుసా? నా పత్రికలో అందరి దృష్టీ పడేది ఆ పేజీ మీదే. ఎవ్వరూ మిస్‌ చేయరు. అక్కడ వుండడం చేతనే మీ కాలమ్‌ ఎక్కువమంది చదవగలుగుతున్నారు.'' అని చెప్పాడు కరంజియా.

అనేక వెబ్‌సైట్‌ల లాగానే గ్రేట్‌ ఆంధ్రా కూడా అశ్లీలమైన చిత్రాలు, సెన్సేషనల్‌ వార్తలు, తాజా సమాచారం, పుకార్లు యిస్తోంది. సినిమా, రాజకీయాలు, లైఫ్‌ స్టయిల్‌ వ్యాసాలు అన్నీ కలగలిపిన మిక్‌శ్చర్‌ పొట్లం జనాలకు నచ్చింది కాబట్టి చూస్తున్నారు. నాకు రాసే పాఠకులు కూడా అవి చదవడానికే వచ్చారన్న సంగతి అందరికీ తెలుసు. వచ్చాక నా ఆర్టికల్స్‌ చదివి నన్ను అభిమానిస్తున్నారు. అశ్లీలం జోలికే పోము అనుకునేవాళ్లు అటువైపు తొంగిచూసి వుండేవారు కారు. తెలుగు ప్రజల సాంఘికజీవనంలో అశ్లీలం ఒక భాగమై పోయింది. సినిమా డైలాగుల్లో బీప్‌లు తెగ వినబడుతున్నాయి. హీరో హీరోయిన్ల దగ్గర్నుంచి అసభ్య భాష మాట్లాడుతున్నారు. పరిస్థితి చక్కదిద్దడం నా వల్ల కాదు. చేతనైతే నేనే ఒక గంభీరమైన, హుందాతో కూడిన వెబ్‌సైట్‌ పెట్టుకుని దానిలో రాసుకోవాలి. అది నాకు చేతకాదు. చేతై పెట్టినా ఎవరైనా వస్తారో లేదో గ్యారంటీ లేదు. సైట్‌ స్వభావాన్ని మార్చే శక్తి నాకు లేదు. ఇష్టముంటే అక్కడ రాయాలి, లేదా తప్పుకోవాలి. ఎక్కువమంది పాఠకులను చేరవచ్చు కదాని మొదటి మార్గాన్ని ఎంచుకున్నాను.

05. 'గ్రేట్‌ ఆంధ్రాలో అన్నీ అబద్ధాల వార్తలే. దానిలో మీరు రిసెర్చ్‌ చేసి రాస్తున్నా అంటూ నిజం రాసినా ఎవరు నమ్ముతారు? పక్షపాతంతో రాశారనుకుంటారు.'

గ్రేట్‌ ఆంధ్రాలో వేసినదల్లా గాస్పెల్‌ ట్రూత్‌ అని నేను అనను. అదేకాదు, ఏ వెబ్‌సైటైనా నేను చదివేది అతి తక్కువ. ఇక వాటి గురించి నేనేం వ్యాఖ్యానించగలను? ఆ మాటకొస్తే దినపత్రికల్లో కూడా అబద్ధాలు రాస్తున్నారు. టీవీ చర్చల్లో యథేచ్ఛగా అవాస్తవాలు చెప్తున్నారు. నేను రాసేది ఎలా వుంది అన్నదే నాకు ముఖ్యం. దానిలో తప్పులున్నాయా, వుంటే చెప్పండి. ప్రధానంగా నాకు కావలసినది రాసేందుకు స్వేచ్ఛ. అది యిక్కడ పుష్కలంగా లభిస్తుంది. ఏ సబ్జక్టుపై రాసినా, ఎంత రాసినా వెంకటరెడ్డి ఏమీ అనరు. అసలు మా మధ్య సంభాషణే అతి తక్కువ. నా ఆర్టికల్‌ పంపినది పంపినట్టు అప్‌లోడ్‌ అయిపోతుంది. ఎవరూ ఎడిట్‌ చేయరు. 'ఇది మాకు యిబ్బంది' అని ఎప్పుడూ ఫిర్యాదు రాలేదు. 'ఈ సబ్జక్ట్‌ మా పాఠకులకు బోరుగా వుంది' అనే ఫిర్యాదు కూడా లేదు. నాకు అంతకంటె ఏం కావాలి?

'దీనికి రాసేబదులు దినపత్రికలకు రాయవచ్చు కదా' అని సలహా యిస్తారు చాలామంది. దినపత్రికల్లో యీ స్వేచ్ఛ వుండదు. వారి కోసం నా భావస్వేచ్ఛకు పగ్గాలు వేసుకోవాలి. ఎందుకొచ్చిన రొష్టు? నేను సాధారణ పౌరుణ్ని. ఎవరిని పడితే వాళ్లను నాకు తోచినది (సభ్యంగానే అనుకోండి) అనేసే వేదిక దొరికిందిక్కడ. పైగా బోల్డు మంది చదువుతున్నారు. 'మేం మనసులో అనుకున్నదే మీరు గ్రహించేసి అక్షరరూపం యిచ్చేస్తున్నారు' అని అభినందిస్తున్నారు. ప్రి-కన్సీవ్‌డ్‌ నోషన్స్‌ లేనివారే యిలా సామాన్యుడిలా ఆలోచించగలరు. వాళ్లే మెజారిటీ. అందుకే నేను రాసేది చాలామందికి నచ్చుతోంది. నేనేదో మేధావినని కాదు, యితరులెవ్వరూ చెప్పని రహస్యాలు చెప్పేస్తున్నానని కాదు.

06. 'మీరు డబ్బుకి కక్కుర్తి పడి గ్రేట్‌ ఆంధ్రా వెంకట్‌ చెప్పినట్ల్లు రాస్తారు. ఈ పని మానేసి వేరే పని చేసుకుంటే పొట్టగడవదా..? పాత్రికేయ విలువలు పాటించలేరా?'

డబ్బు కోసం కక్కుర్తి పడి నేను రాస్తున్నాను అనేవారికి నా నేపథ్యం తెలియదు. వారి కోసం నా ఆస్తుల చిట్ఠా యిప్పలేను కానీ ఒకటి మాత్రం చెప్పగలను - ఇది నాకు జీవనాధారం కాదు. నేను జీవితంలో స్థిరపడినవాణ్ని. తృప్తి వున్నవాణ్ని. అలా అని పారితోషికం పుచ్చుకోకుండా మానటం లేదు. నా రాతలకు డిమాండ్‌ వుంది కాబట్టే వాళ్లు యిస్తున్నారు అనుకుంటూ పుచ్చుకుంటాను. వీళ్లే కాదు, ''స్వాతి'' వీక్లీ వాళ్లు గత రెండేళ్లలో 6 అవార్డులు యిచ్చి బోల్డు డబ్బు పంపారు. నిక్షేపంలా తీసుకున్నాను. డబ్బు తీసుకుంటాను కానీ డబ్బుకోసం మనసు చంపుకుని రాయవలసిన అగత్యం నాకు లేదు. అది పాఠకులు గ్రహించాలి.

ఇదే సందర్భంలో యింకా కొన్ని క్లారిఫికేషన్స్‌ - నేను రాజకీయ పాత్రికేయుణ్ని కాను. జర్నలిస్టును కాను. ప్రెస్‌ క్లబ్‌లో సభ్యత్వం లేదు. జర్నలిస్టుగా పాస్‌లు, ఇళ్లస్థలాలు, యితర సౌకర్యాలు ఏమీ తీసుకోలేదు, తీసుకోను. నా కార్ల మీద 'ప్రెస్‌' అనే స్టిక్కర్‌ వుండదు. నాకు ఏ రాజకీయవాదితో స్నేహం లేదు. నేను సామాన్య పాఠకుణ్ని. సామాన్య పౌరుణ్ని. నా భావాలు యితర పాఠకులతో పంచుకుంటున్నాను. నేను ''సాక్షి''లో పని చేస్తున్నానని కొందరు, ''ఈనాడు''లో గతంలో పని చేస్తే తీసేశారని కొందరు తమ బ్లాగుల్లో రాశారట. వాళ్లను నేను స్వయంగా తెలుసని కూడా క్లెయిమ్‌ చేశారట. అనేకసార్లు నేను ఆర్టికల్స్‌లో రాసినట్లు నేను బ్యాంకులో మాత్రమే పని చేశాను. తర్వాత 2004 డిసెంబరు వరకు ''హాసం''కు మేనేజింగ్‌ ఎడిటర్‌గా వున్నాను. అది హాస్య-సంగీత పక్షపత్రిక. ఆ రోజుల్లో దేవులపల్లి అమర్‌ పరిచయమై ''ప్రెస్‌ క్లబ్‌లో సభ్యత్వం యిప్పిస్తా'' అన్నారు. నేను ఆసక్తి చూపలేదు.

07. 'మీ స్వార్థానికి పాండిత్యం ముసుగు తొడుక్కుంటారు. మీరేదో పెద్ద మేధావి అయినట్టు, దిగి వచ్చినట్టు అందరూ ఔనన్నది కాదంటారు. చంద్రబాబును యావత్తు మీడియా మెచ్చుకుంటూ వుంటే మీరు మాత్రం విమర్శిస్తారు.'

నేనేదో వెరైటీగా రాస్తే గుర్తింపు వస్తుందన్న యావ నాకు లేదు. అందరూ అన్నా హజారే జై అంటే, అంత సీను లేదనీ.. అందరూ తెలంగాణ మూణ్నెళ్లల్లో వస్తుందంటే, అబ్బే రాదనీ... యిలా అంటున్నానంటే డిఫరెంట్‌గా మాట్లాడి మేధావో, క్రాకో అనిపించుకోవాలన్న తపన లేదు. నేను స్వతహాగా నాన్‌-కన్‌ఫర్మిస్ట్‌ని. ఏదీ గుడ్డిగా నమ్మను. ప్రతీదీ ప్రశ్నించే గుణం వుంది. పలు కోణాల్లో పరామర్శించి ఒక అభిప్రాయం ఏర్పరచుకుంటాను. తర్కం మీదే నాకు గురి. కొంతకాలానికి పరిస్థితులు మారి, లేదా కొత్త సమాచారం చేరి, అభిప్రాయం మార్చుకోవలసి వస్తే ఏ సంకోచం, ఏ పట్టింపు లేకుండా మార్చేసుకుంటాను. ఎప్పటికీ ఒక్కటే మాట అనే చాదస్తం లేదు. దీన్ని కొందరు బ్లాగర్లు తప్పుపట్టగా గమనించాను. 'ఎమ్బీయస్‌కు స్థిరత్వం లేదు, ఒకసారి ఒకళ్లకు అనుకూలంగా రాస్తాడు, యింకోసారి వాళ్లనే విమర్శిస్తాడు..' అంటూ వ్యాఖ్యానించారు. నిజమే, వాళ్లు చేసిన పనులు బట్టే పొగడడం, తెగడడం వుంటుంది. నాయకులు ఏం చేసినా మెచ్చుకుని తీరాల్సిన రాజకీయ దురభిమానమూ లేదు, మొహమాటాలూ లేవు. 'మా కులం వాళ్లందరూ ఆ పార్టీకే సపోర్టు', 'మా తాతముత్తాల నుండి ఆ పార్టీకే ఓటు'. 'విమర్శిస్తే ఆ పార్టీ వాళ్లు నాకు ఫోన్‌ చేసి అదేమిటయ్యా అని అడుగుతారు'... ఇలాటి కారణాలు ఏమీ లేవు నాకు. నేనెవరో ఏ రాజకీయనాయకుడికీ తెలియదు. వాళ్లు నా వ్యాసాలు చదవరు. ఇక యిబ్బందేముంది?

వ్యక్తిగతంగా కూడా నేను ప్లూరాలిటీని నమ్ముతాను. అందరూ నాలాగే ఆలోచించాలని అనుకోను. అందరూ ఒకేలా వుండి, ఒకేలా ఆలోచించి, ఎల్లకాలం ఒకేలా ప్రవర్తిస్తే దేవుడు యింతమందిని సృష్టించడం దండగ అనుకోడూ!? నాతో విభేదించిన వారందరూ నా శత్రువులనుకోను. రాజకీయాలకు వస్తే నేను కొన్ని పార్టీల సిద్ధాంతాలను ఆమోదించను. అంతమాత్రం చేత వాళ్లు చేసినదల్లా తప్పని అనను. ఎక్కడ మంచి వుంటే దాన్ని గుర్తిస్తే చాలు. అయితే నచ్చిన లేదా నచ్చని ప్రతీ అంశం గురించి వ్యాసాలు రాయాలంటే నా దుంప తెగిపోతుంది. గమనించవలసిన దేమిటంటే - నేను రిపోర్టరును కాను. జరిగిన ప్రతీ సంఘటన గురించి వార్త పంపడం నా పని కాదు. దేనిమీదనైనా వ్యాఖ్య చేయాలనుకుంటే చేస్తాను. అది కూడా రీడబుల్‌గా వుందని తోస్తేనే...! పైగా నేను స్టాండర్డ్‌గా వ్యాసం రాసేటంత నిడివి ఆ అంశానికి వుండాలి. లేకపోతే వ్యాసం రాయలేను. వీటన్నిటికి మించి టైముండాలి. ఎవరో ఏదో మంచి చేస్తే దానిపై నేను వ్యాసం రాయలేదు కాబట్టి నేను వాళ్లకు వ్యతిరేకిని అనుకోవడం మరో పొరబాటు. ఈ చిన్న చిన్న అంశాలన్నీ మెదడులో వుంటాయి. తర్వాత ఎప్పుడైనా ఏదైనా అంశం గురించి రాసినపుడు పోలిక రూపంలోనో, చరిత్ర రూపంలోనో యీ అంశాన్ని ప్రస్తావిస్తాను. నా వ్యాసాలు విడవకుండా చదివినవారే యివి గ్రహించగలరు.

08. 'మీకు జగన్‌లో లోపాలు కనబడవు. ఎప్పుడూ విమర్శించరు.'

వెబ్‌సైట్‌పై పై ఒక అభిప్రాయం ఏర్పరచేసుకుని దానిలో వున్నవన్నీ ఒకే మూసలో వుంటాయని తీర్మానించేసుకున్న వారికి లోతుగా తరచి చూసే ఓపిక లేక నన్ను తిట్టేస్తూ వుంటారు - ''మీరు జగన్‌ తప్పు చేసినా మెచ్చుకుంటూ రాస్తారు.'' అని.

''మీరు యిలా జనరలైజ్‌ మాట్లాడవద్దు. నేను రాసినదానిలో మీకలా తోచినది ఏదైనా కనబడితే నన్ను కోట్‌ చేసి అప్పుడు కారణం అడగండి.'' అని జవాబిస్తాను.

''ఇప్పుడు కోట్‌ చేయడం కష్టం. చాలా ఏళ్లగా మీ వ్యాసాలు చదువుతున్నాను. నాకు కలిగిన అభిప్రాయం అది. మీ పట్ల గౌరవం వుంది కానీ మీలో యిది ఒక మచ్చగా చెప్పకతప్పదు. మీకు కష్టం కలగవచ్చు. కానీ ఫ్రాంక్‌గా మాట్లాడడం నాకు అలవాటు.. నేను చిన్నప్పణ్నుంచీ అంతే...''

''మంచిదే.. నా వ్యాసాలు మీరు చదువుతూ వుంటే కొన్ని సందర్భాల్లో జగన్‌ను, అతని పార్టీని విమర్శించిన వ్యాసాలూ మీ కంట పడి వుంటాయి. కావాలంటే ఆర్కయివ్స్‌లో చూసుకోండి.''

''అవేమిటో నాకు విడిగా పంపండి. చదివి తీర్పు యిస్తాను..''

ఇదీ వరస! అరకొరగా చదివి, వాళ్లు ఒక అభిప్రాయం ఏర్పరచుకుని, దాన్ని నా మీద రుద్ది, నేను అది కాదు మహాప్రభో అంటే యిలా మాట్లాడతారు. నేరం మోపినది వారు, దోషిగా నిలబెట్టినది వారు, మరి సాక్ష్యాలు సంపాదించి రుజువు చేయవలసినది వారు కాదా?

09. 'మీరు వైయస్‌ సపోర్టరు. అందువలన జగన్‌కు కూడా సమర్థిస్తారు.'

మొదటి పాయింటు - తండ్రి నచ్చితే కొడుకు నచ్చాలని లేదు. ఇద్దరూ వేర్వేరు వ్యక్తులు. నెహ్రూను ఆరాధించినవారు ఇందిరా గాంధీని మెచ్చలేదు. ఇందిరను మెచ్చినవారు సంజయ్‌ను మెచ్చాలా? రాజీవ్‌ను మెచ్చాలా? అన్నదమ్ములిద్దరూ వేర్వేరు స్వభావాల వారు. వైయస్‌ అభిమానులంతా తమకు ఓటేసేస్తారని వైకాపా అనుకుంటే వాళ్లు పొరబడుతున్నట్టే లెక్క. అలా అయితే కెవిపియే జగన్‌ పక్షాన నిలవాలి. వైయస్‌ను తీవ్రంగా విమర్శించిన మైసూరా రెడ్డి వైకాపాలో చేరకూడదు. వైయస్‌ వైయస్సే, జగన్‌ జగనే! ఎన్టీ రామారావు నటన మెచ్చుకున్నాను కదాని నన్ను హరికృష్ణ అభిమాని కూడా అనుకుంటే ఎలా? ఎన్టీయార్‌ ఎన్టీయారే, హరికృష్ణ హరికృష్ణే. ఎవరి అభిమానులు వారికి వుంటారు. కరుణానిధి అభిమానులందరూ స్టాలిన్‌ అభిమానులు కాలేదు. కొందరు అళగిరి అభిమానులయ్యారు.

ఇక నేను వైయస్‌ అభిమానినా కాదా? ఏ విషయంలో అభిమానించానో, ఏ విషయంలో అభిశంసించానో వైయస్‌ పోయినపుడు రాసిన వ్యాసపరంపరలో క్లియర్‌గా రాశాను. చదివే ఓపిక లేకుండా ఏవేవో తీర్మానించుకుంటే ఎలా? నాలుగేళ్ల క్రితం విషయాలు మాకు గుర్తు లేదనేవారి కోసం టూకీగా చెప్తాను - పాదయాత్ర చేపట్టేవరకు వైయస్‌పై నాకు సదభిప్రాయం లేదు. ముఖ్యమంత్రి కావాలనే తీవ్రమైన కోర్కెతో ప్రతి కాంగ్రెసు ముఖ్యమంత్రిని వేధించడం, చెన్నారెడ్డిని దింపడానికి పాతబస్తీలో భీతావహవాతావరణం సృష్టించడం (దానిలో మరణాల కంటె భయమే ఎక్కువ రాజ్యం చేసింది. దానిపై వేసిన కమిషన్‌ వైయస్‌ను నిర్దోషిగా తేల్చింది, వైయస్‌పై తను చేసిన ఆరోపణలను చెన్నారెడ్డి వెనక్కి తీసుకున్నారని గోనె ప్రకాశరావు అంటారు. ఏది ఏమైనా ఆ అల్లర్లకు వైయస్‌ కారణమనే నేను నమ్ముతాను - అప్పటి వైయస్‌ యిమేజ్‌ అలాటిది), ప్రధాని సమక్షంలో ముఖ్యమంత్రిపై చెప్పులు వేయించడం (పివి ప్రోద్బలంతో జరిగిందని ఆల్మోస్ట్‌ కన్‌ఫమ్‌ అయిపోయింది) యిలాటి పనులు చేసేవాడు గద్దె నెక్కాలని నా బోటివాడు ఎందుకు అనుకుంటాడు? ఫ్యాక్షనిస్టు నేపథ్యంతో వచ్చినా హత్యారాజకీయాలకు పోకుండా వుండడం సుగుణంగానే భావించాను. మామూలు కుటుంబాల నుండి వచ్చినవాళ్లు శాంతియుతంగా వుండడంలో గొప్ప లేదు. ఇలాటివాళ్లు వుండడమే విశేషం. చదువు వైపు వెళ్లి ఉన్నతవిద్య అభ్యసించారు.

పాదయాత్ర వలన ప్రజలకు ఏం ఒరుగుతుందనుకునేవాణ్ని. కానీ నాయకుడికి ఒరిగింది. ఆయనలో మార్పు వచ్చినట్టుంది. పాదయాత్ర సమయంలో తన కోపం నరం తెగిపోయిందని వైయస్‌ చెప్పుకున్నారు. పదవిలోకి వచ్చాక రైతు సంక్షేమం గురించి, ప్రజా సంక్షేమపథకాల గురించి పాటుపడిన వారిలో ఎన్టీయార్‌ తర్వాత వైయస్సార్‌నే చెప్పుకోవాలి. ఎన్నికలలో ఉచిత విద్యుత్‌ పథకం హామీ యిచ్చారు కానీ అమలు కాదనే అనుకున్నాను. అమలు చేసి తెలంగాణ రైతులను ఆదుకున్నారు. జలయజ్ఞం కూడా గొప్ప సాహసోపేతమైన చర్య. అయితే వైయస్‌కు పరిపాలన చేత కాలేదు. దూకుడుగా వెళ్లారు. 2009 నాటికి కాస్త నషా దిగింది. హామీలు గుప్పించకుండా జాగ్రత్త పడ్డారు. ప్రజలు మన్‌మోహన్‌కి వేసిన మార్కులు తనకి వేయలేదని గుర్తించి దిద్దుబాటు చర్యలు మొదలుపెడుతూండగానే చనిపోయారు. వైయస్‌ ఒక ఎనర్జిటిక్‌ లీడర్‌. అది నాకు నచ్చే లక్షణం. రోశయ్యగారు మేధావి కావచ్చు. కానీ ఆయనను చూస్తే యిన్‌స్పయిరింగ్‌గా అనిపించలేదు. ఇక అవినీతి విషయం - చంద్రబాబు కిటికీలు తెరిస్తే, వైయస్‌ తలుపులు తెరిచారన్న నానుడి నేను నమ్ముతాను. అదంతా వైయస్‌ తన కోసమే వుంచుకున్నాడన్నా నేను నమ్మను. దేశంలో ఎక్కడ ఎన్నికలు జరిగినా కాంగ్రెసు తరఫున మన డబ్బే వెళ్లింది. వైయస్‌ బతికుండగానే అనేకమంది కాంగ్రెసు నాయకులు అవినీతిపై ఫిర్యాదులు చేసినా సోనియా పట్టించుకోకపోవడానికి కారణం యిదే. శిక్ష వేయడమంటూ మొదలుపెడితే సోనియా, రాబర్ట్‌ వధేరాలతో మొదలుపెట్టాలి. వైయస్‌ అవినీతిపై ధ్వజమెత్తిన శంకరరావు ఎన్ని అవినీతి కేసుల్లో యిరుక్కున్నారో చూస్తున్నాం కదా.

ఎప్పుడూ కాంగ్రెసుకు ఓటేయని నేను 2009లో వైయస్‌ మొహం చూసి ఓటేశాను. దానికి కారణం ఏమిటో ఏప్రిల్‌ 2009 కబుర్లలో ఆనాడే విపులంగా రాశాను. వాటిల్లోంచి ఉటంకిస్తున్నాను - ''..రాష్ట్రం వరకు కాంగ్రెస్‌పార్టీని వైయస్‌ స్వంత ఆస్తిగా చూడడం జరుగుతోంది. ఆయన 'ఇది మైనారిటీల (క్రిస్టియన్‌ల) ప్రభుత్వం అని బాహాటంగా ప్రకటించుకున్నా, దాన్ని మీడియాలో రెడ్డి రాజ్యంగా వ్యవహరించడం జరుగుతోంది. ఒక ఫ్యాక్షనిస్టు లీడర్‌ ముద్రనుండి బయటపడి ఒక స్టేట్స్‌మన్‌గా ఎదగాలని వైయస్‌ ప్రయత్నిస్తున్నారు. ఎన్టీయార్‌ స్టయిల్లో మొదట్లో కొట్టిన డైలాగులు - ఆడిన మాట తప్పని వంశం, దేవుని పాలన (ఈనాడు యిప్పటికీ దాని మీద సెటైర్లు వేస్తూ వుంది) తగ్గి పెద్దమనిషి తరహా అలవడుతోంది... వైయస్‌కు కలిసివచ్చిన అంశం - వర్షాలు. ఆయన పాదం మంచిదన్న సెంటిమెంటు. 2008లో వర్షాలు రావనుకుంటే ఆఖరినిమిషంలో కురిసాయి. జలప్రాజెక్టుల ఫలితాలు పదిశాతమైనా జనాలకు చేరి వుంటాయి. వారందరూ హ్యేపీగానే వున్నారు. ఇందిరమ్మ యిళ్లు, మరోటి మరోటి అంటూ (వాటి నిర్మాణంలో ఎంత అవినీతి జరిగినా కనీసం స్థలాలైనా మిగులుతాయి కదా) వూళ్లల్లో ప్రతివారూ ఏదో ఒక పథకంలో లబ్ధి పొందేట్లు చూశారని విన్నాను. నగరాల నిర్వహణ మాత్రం అధ్వాన్నంగానే వుంది. విద్యుత్‌ పరిస్థితి అయిదేళ్లగా బాగానే వుంది కానీ ఎలక్షన్లకు రెణ్నెల్ల ముందు నుండే దెబ్బ తినేసింది. దాని దెబ్బ ఎలా పడుతుందో చూడాలి.

వైయస్‌ తన కాబినెట్‌ కొలీగ్స్‌ను పనిచేసుకోనిచ్చారు. బాబులా అన్నిటా వేలు పెట్టలేదు. రోశయ్యకు గౌరవం యిచ్చి కథ నడిపించారు. కాబినెట్‌లో పనిచేసిన మంత్రులు పనిచేశారు, చేయనివారు చేయలేదు. ఆరోగ్యశ్రీ వంటి మంచి పథకం బాగానే వుంది కానీ ప్రైమరీ హెల్త్‌ సెంటర్లను గాలికి వదిలేశారు. 2 రూ.ల బియ్యం పథకం పెట్టి బయటి మార్కెట్‌లో 30 రూ.లకు రేటు పెరిగేట్లా చేశారు. రియల్‌ ఎస్టేటు ధర్మమాని నగరం చుట్టుపట్ల గ్రామాల్లో వ్యవసాయ భూములు అంతరించి పోయి కూరగాయలు దొరకడం మానేశాయి. బియ్యం కూడా దొరక్కుండా తయారైంది.... ఈనాడు, ఆంధ్రజ్యోతి కాస్త సంయమనం పాటించి వుంటే వైయస్‌ సాక్షి పెట్టించేవారే కారు. సాక్షి రావడంతో నాణానికి మరోవైపు కూడా కనబడ సాగింది. ఈనాడు కట్టిన గంతలు విప్పుకునే చూసేందుకు వీలుపడింది. ఇది వైయస్‌కు లాభించే అంశం. కాంగ్రెస్‌ గెలిస్తే సాక్షి పేపరుకు, టీవీకి చాలా మార్కులు పడతాయి...వైయస్‌ పాలనలో ఓ పెద్ద మచ్చ - మజ్లిస్‌ పట్ల ఆయన చూపిన అనురాగం. వాళ్లు డాక్టర్లను తన్నినా, ప్రభుత్వాధికారులను కొట్టినా, తస్లీమాను చంపబోయినా వాళ్లమీద కేసులు లేవు. పైగా వాళ్లు తీసేయమంటే మొహంతీని తీసేయడం. నక్సలిజాన్ని బాగానే అణిచారు కానీ ఉగ్రవాదాన్ని పెంచారు. ఆక్టోపస్‌ని పెట్టనివ్వలేదు. అనేక మంది నిజాయితీ పరులైన అధికారులు వుత్తిపుణ్యాన బదిలీ అయ్యారు.

తెలంగాణా విషయంలో వైయస్‌ ధైర్యాన్ని మెచ్చుకుని తీరాలి. తెలంగాణా సీనియర్లు ఎన్ని చికాకులు పెట్టినా ఓర్పుతో వాళ్ల నోరు మూయించారు. తెరాస ఆడే నాటకానికి స్వస్తి పలికారు. వాళ్లను ఎక్కడుంచాలో అక్కడుంచారు. ఇప్పుడు ఎలక్షన్‌ కూడా ఏ పొత్తులూ లేకుండా దిగుతున్నారు... 1969 తెలంగాణా వుద్యమంలో హైదరాబాదులోని ఆంధ్రప్రాంతం వారికి బ్రహ్మానంద రెడ్డి దేవుడిలా నిలిచారు. దాని కారణంగా ఆయన పదవి పోతుందన్నా బెదరలేదు. ఆనాటి బ్రహ్మానందరెడ్డి ధైర్యం యీనాడు వైయస్‌లో కనబడుతోంది. తన పార్టీ ఒత్తిళ్లకు లొంగి ఆయన తెరాసతో స్నేహం చేయవలసి వచ్చినా స్వభావతహ సమైక్యవాదినే అని నిరూపించుకున్నారు. రాయలసీమ హక్కుల గురించి పోరాడిన ఒకప్పటి ఉపప్రాంతీయవాదిలో యిది చెప్పుకోదగ్గ మార్పే!

ఎన్నికలలో ఎవరు గెలుస్తారో అని అంచనా వేయబోతే - చిరు ఫ్యాక్టర్‌ కూడా వుంది కాబట్టి, నెగ్గే పార్టీకి 150 రావచ్చు. అయితే ఆ పార్టీ ఏది అని మీరు అడగవచ్చు. ఎన్నడూ కాంగ్రెస్‌కు ఓటేయని నేను యీసారి కాంగ్రెస్‌కు ఓటేశాను. కారణం మరేమీ లేదు, సమైక్యరాష్ట్ర ఛాంపియన్‌గా వైయస్‌ నిలిచారు కాబట్టి! రాష్ట్రం యీ దశలో విడిపోవడం నా కిష్టం లేదు. అన్నిప్రాంతాలూ అభివృద్ధి చెందాకనే విభజన జరగాలని నా ఉద్దేశం. సమైక్యవాదిగా మొన్నటిదాకా నిలచిన బాబు, నిలుస్తారనుకున్న చిరు - అందరూ తెలంగాణాపై మాట నానుస్తున్నారు. హైదరాబాదు విషయంలో విభేదాలు పెచ్చరిల్లుతాయన్న విషయం వుచ్చరించడానికి కూడా వెరుస్తున్నారు. వైయస్‌ ఒక్కరే ఆ విషయాన్ని ధైర్యంగా ఎడ్రస్‌ చేశారు. కాంగ్రెస్‌ యిప్పటిదాకా నాటకాలాడింది. తెరాసతో సయ్యాటలాడింది. గడియకో మాట చెప్పింది. చిత్తశుద్ధి కనబరచలేదు. రోశయ్య కమిటీని ఐదేళ్లు లేటుగా వేసింది. అయినా వైయస్‌ యీ సమస్య వుంది అని ధైర్యంగా అన్నారు. అందుకే ఓటేశాను. వైయస్‌ కాక వేరే ఎవరైనా కాంగ్రెస్‌ సిఎం అభ్యర్థిగా వుండివుంటే కాంగ్రెస్‌కు ఓటేసి వుండేవాణ్ని కాను. నాలాగే చాలామంది ఆలోచిస్తే కాంగ్రెస్‌ అధికారంలోకి రావచ్చు.

ఇదీ నేను ఆనాడు రాసినది. దీని ప్రకారం వైయస్‌ అవినీతిని నేను సమర్థించానని ఎలా చెప్పగలరు? వైయస్‌ వంటి స్ట్రాంగ్‌ లీడరు రంగంపై నుండి తప్పుకోవడంతో రాష్ట్రం గతి ఏమైందో చూశాం. పరిశ్రమలు తరలిపోవడం చూశాం. ఒక వ్యక్తి మరణం మొత్తం రాష్ట్రంపై అంతటి ప్రభావాన్ని కలిగిస్తుందంటే ఎవరూ నమ్మరు. కానీ మనం కళ్లారా చూశాం. సమైక్యవాదాన్ని ఎంత పలచన చేశారో చూశాం, 108 సర్వీసులు ఎంత లోపభూయిష్టమయ్యాయో చూశాం. ఇప్పుడు ప్రతీవాడూ నాయకుడే. ఎవడూ ఎవడినీ లక్ష్యపెట్టడు. అయితే వైయస్‌ మరణానంతర పరిణామాల్లో జరిగిన మేలేమిటంటే అవినీతి కుంభకోణాలన్నీ బయటపడ్డాయి. కొత్తగా అవినీతికి పాల్పడేముందు ఒకటికి రెండుసార్లు ఆలోచిస్తారని అనిపిస్తోంది.

10. 'మీరు చంద్రబాబును వ్యతిరేకిస్తున్నారు. అంటే జగన్‌ను సమర్థిస్తున్నట్టేగా..'

కానే కాదు. వీళ్లిద్దరిలో ఎవరో ఒకరినో ఎంచుకోవాల్సిన పని లేదు. ఇద్దరూ నచ్చవచ్చు, ఇద్దరూ నచ్చకపోవచ్చు. 2004 ఎన్నికల వరకు బాబుకు ఓటేస్తూనే వచ్చాను. తర్వాతే విముఖత ఏర్పడింది. నాకు టిడిపిపై అభిమానం వుంది. ఎన్టీయార్‌పై యిష్టం, అభిమానం వున్నాయి. కాంగ్రెస్‌కు భిన్నమైన మార్గం పట్టినందుకు గౌరవం వుంది. కానీ బాబు కాంగ్రెసు నుండి టిడిపిలోకి వచ్చి టిడిపి మార్గం పట్టినట్టే పట్టి మొత్తం పార్టీని కాంగ్రెసు పార్టీలాగే మార్చేశారు. కాస్సేపు లెఫ్ట్‌తో దోస్తీ అంటారు, కాస్సేపు బిజెపితో అంటారు. ఇంకాస్సేపు తెరాసతో అంటారు. ఎన్టీయార్‌ యువరక్తం తెచ్చారు. బాబుకి ఆ ఆలోచనే లేదు. టిడిపి నాయకులు కూడా కాంగ్రెసు నాయకుల్లాగానే వృద్ధ నాయకులు. తమిళనాడులో డిఎంకె-ఎడిఎంకెల మధ్య పార్టీ ఫిరాయింపులు యథేచ్ఛగా జరుగుతున్నట్టే మన రాష్ట్రంలో కాంగ్రెసు-టిడిపిల మధ్య ఫిరాయింపులు జరుగుతున్నాయి. దానిలో వాళ్లే దీనిలో కనబడుతున్నారు. దీనిలో వాళ్లు దానిలో కనబడుతున్నారు. ఎన్టీయార్‌ కలలు కన్న విభిన్న రాజకీయాలెక్కడ? బాబు సమర్థపాలకుడే. ఎన్టీయార్‌ కంటె ఆయనకు పాలనాదక్షత ఎక్కువని నా అభిప్రాయం. కానీ ఎన్టీయార్‌ వంటి ఆదర్శవాది కాదు. కమిట్‌మెంట్‌ లేదు. ఓట్ల చుట్టూనే ఆయన ఆలోచనలు తిరుగుతాయి. అందువలన ఆయన నన్ను యిన్‌స్పయిర్‌ చేయడం మానేశారు. ఆయన తన మార్గం మార్చుకుంటే మళ్లీ సమర్థించవచ్చు. లేదా ఆయన నాయకత్వం నుండి తప్పుకుని వేరేవారికి అప్పగించి, వారు ఎన్టీయార్‌ మార్గానికి మరలితే నేను మళ్లీ టిడిపి అభిమానిని అవుతాను.

బాబు గురించి ఎక్కువ రాస్తాను అంటారు. సహజమే కదా, ఆయనకు, ఆయన పార్టీకి 30 ఏళ్ల చరిత్ర వుంది. వారి పాలనలో మంచీ చెడూ వున్నాయి. కొన్ని విషయాలు నచ్చుతాయి, కొన్ని నచ్చవు. కొన్ని ఆశలుంటాయి, ఆశాభంగాలుంటాయి. టిడిపి 30 ఏళ్ల చరిత్ర రాస్తున్నానంటే దాని గురించి విషయం వుందనే కదా! వైకాపా గురించి ఏం రాయాలి? జగన్‌కి రాజకీయ చరిత్ర ప్రారంభమే కాలేదు. తండ్రి వున్నంతకాలం తండ్రి చాటు బిడ్డ, తర్వాత సిఎం అవుదామనుకున్నాడు, ఆ రంధి అయ్యాక ఓదార్పు యాత్ర, తర్వాత జైలు. ఆ పార్టీ వాళ్లు ఏ వూళ్లోనూ పాలించలేదు. ఎంపీగా అతని విజయాలు ఎక్కడా బయటకు రాలేదు. పోనీ అతని పార్టీ ఎంపీలైనా, ఎమ్మెల్యేలైనా తమతమ నియోజకవర్గాల్లో గాని, పార్లమెంటులోగాని అదరగొట్టేశారనుకోవడానికి యిప్పటిదాకా నాకేమీ ప్రస్ఫుటంగా కనబడలేదు. వాళ్ల నాయకులు కొందరు టీవీ చర్చల్లో బాగా మాట్లాడతారు. అంతే. ఆచరణలో వాళ్ల శూరత్వం ఎలాటిదో తెలియదు. సాక్షి పేపరులో, టీవీలో వైయస్‌ భజన కొన్ని పేజీలు, ఎల్లో మీడియా రాతల ఖండనకు కొన్ని పేజీలు, జగన్‌ అరెస్టు ఖండిస్తూ కొన్ని పేజీలు, ఓదార్పు లేదా పాదయాత్రల వార్తలు కొన్ని పేజీలు.. వీటిని ఎన్నిసార్లని చదువుతాం? ఏదైనా రాయాలంటే యిన్‌స్పయిరవ్వాలి కదా. ఉపయెన్నికలలో గెలిచారు. సంతోషం. తమ నియోజకవర్గానికి మేలు చేశారా, తెలియదు. పోనీ కీడు చేశారా, అదీ తెలియదు. రాయడానికి ఏమీ తోచక రాయటం లేదు.

అదీ కాకుండా టిడిపికి ప్రత్యామ్నాయం వైకాపా ఒకటే కాదు, కాంగ్రెసు కూడా వుంది. కిరణ్‌ విధానాలు కొన్ని నాకు నచ్చుతున్నాయని కూడా రాస్తున్నాను. అలాటప్పుడు జగన్‌కు మాత్రమే సపోర్టని ఎలా అనుకుంటారు? నరేంద్ర మోదీని వ్యతిరేకించగానే 'అయితే మీరు రాహుల్‌ సపోర్టరు అన్నమాట' అనేస్తున్నారు. వీళ్లిద్దరూ కాక వేరే లీడరే లేనట్టు. ఒకవేళ నేను రాహుల్‌ సమర్థకుడినైతే అతనికి మద్దతు యిస్తున్న కిరణ్‌ను సమర్థించాలి. జగన్‌ను ఎందుకు సమర్థిస్తాను? ఇవన్నీ అర్థంపర్థం లేని లాజిక్కులు.

11. 'మీరు జగన్‌ను ఎన్టీయార్‌తో పోల్చారు. ఎన్టీయార్‌ ఎక్కడ? జగన్‌ ఎక్కడ?'

ఎప్పుడు పోల్చాను, ఏ సందర్భంలో పోల్చాను అనేది చూడాలి. ఒక సామాన్య లక్షణం (కామన్‌ ఫ్యాక్టర్‌) కనబడినపుడు దాన్ని ఎత్తి చూపిస్తాం. అంతమాత్రం చేత జగన్‌ ఎన్టీయార్‌లాగ నటించగలడనీ, డాన్సు చేయగలడనీ అర్థం కాదు. ఎన్టీయార్‌ కుండే గుణావగుణాలు ఆయనకున్నాయి, జగన్‌ కుండే గుణావగుణాలు ఆయనకున్నాయి. జగన్‌ తొలిసారి ఢిల్లీని ఎదిరించి మానుకోట వెళ్లినపుడు నాకు అతనిలో ఎన్టీయార్‌ స్ఫూర్తి కనబడింది. శభాష్‌ అన్నాను. ఎందుకంటే చిన్నప్పటినుండీ తెలుగు కాంగ్రెసు నాయకులు ఢిల్లీ వాళ్లముందు సాష్టాంగపడడం చూస్తూనే వున్నాను. ప్రకాశం గారి ఆత్మకథ చూడండి, వాళ్ల వలన ఆయన ఎంత క్షోభ అనుభవించాడో.

ఇవాళ్టి పరిస్థితి చూడండి. రాష్ట్రంలో హూ యీజ్‌ హూ లందరూ ఢిల్లీకి వెళ్లి కూర్చున్నారు. ఆజాద్‌ కానీయండి, దిగ్విజయ్‌ కానీయండి, వాయలార్‌ కానీయండి సొంత రాష్ట్రంలో చెల్లుబాటు కాక ఢిల్లీలో కూర్చున్నారు. మనవాళ్లంతా వెళ్లి వాళ్లముందు సాగిలబడి ఒకరి మీద మరొకరం చాడీలు చెప్పుకుంటున్నాం. వాళ్లు చిరునవ్వు నవ్వితే, మిఠాయి చిదిపి చేతిలో పెడితే దేవుడు ప్రత్యక్షమై వరమిచ్చినంత పొంగిపోతున్నాం. వాళ్లు తల వూపితే, తల గోక్కుంటే, పెదవి విరిస్తే, నెలకు నిర్వచనం చెపితే, దోస వేయడం ఎలాగో చెపితే.. దాని అంతరార్థమేమిటాని మర్నాడు గంటల తరబడి టీవీలో చర్చలు జరుపుకుంటున్నాం. ఈ బానిస బతుకు మీద తిరగబడిన మహానుభావుడు ఎన్టీయార్‌. అందుకే నాకు ఆరాధన. అలా అని ఆయనా అధికార వికేంద్రీకరౖణ పూర్తిగా చేయలేదు. టిడిపి పార్టీలో కూడా కాంగ్రెసు లక్షణాలే వచ్చి చేరాయి. జిల్లా నాయకులందరూ హైదరాబాదు రావలసినదే. ఏది ఏమైనా తెలుగుగడ్డపై నిర్ణయాలు జరుగుతున్నాయి కదాన్న కించిత్తు సంతోషం.

టిడిపి తన అవకతవక పాలనతో రాష్ట్రాన్ని కాంగ్రెసు చేతిలో పెట్టింది. అప్పణ్నుంచి ఢిల్లీ మన నెత్తికెక్కింది. వైయస్‌ హయాంలో కాస్త మెరుగు. తర్వాత ఎప్పటిలాగా గులాము బతుకు. తనను రోజూ తిట్టే మంత్రిని కూడా కిరణ్‌ ఢిల్లీ వాళ్లకు చెప్పకుండా తీయలేడు. రోశయ్యగారిని మరీ అన్యాయంగా ట్రీట్‌ చేశారు. డిసెంబరు 9 వంటి ముఖ్యమైన ప్రకటన ముఖ్యమంత్రికి చూపకుండా రిలీజ్‌ చేస్తారా? ఆయనకు ఆకాశంలో విమానంలో వుండగా విడుదల చేయడం దేనికి? అదేదో ఆయనచేతే చెప్పించి దానివలన లాభం ఏదైనా వుంటే తమ ప్రభుత్వానికే వచ్చేట్టు చేసుకోవచ్చుగా! 8 కోట్ల తెలుగుప్రజలకు ప్రాతినిథ్యం వహిస్తున్న పెద్దమనిషి పట్ల యింత కండకావరం చూపవచ్చా? దాన్ని ప్రతిఘటించలేని నాయకుడాయన. ఇలాటి నాయకుల మధ్య జగన్‌ ధీరోదాత్తుడిలా సోనియాను ధిక్కరించి, నేను మానుకోట వెళ్లి తీరతాను అంటే శభాష్‌ అనడంలో ఆశ్చర్యం ఏముంది? అదేమాట సోనియాకు రాజకీయ ప్రత్యర్థిగా యీ రోజు అంటే గొప్ప కాదు. ఎన్టీయార్‌ తర్వాత ఢిల్లీకి సవాల్‌ విసిరిన తెలుగువాడిగా జగన్‌ను ఆ రోజు మెచ్చుకున్నాను. అది అక్కడితో సరి.

12. 'మీరు జగన్‌ పార్టీని ఆకాశానికి ఎత్తేస్తారు. వాళ్లే గెలుస్తారని రాసి వాళ్ల క్యాడర్‌ను ఉత్సాహపరుస్తారు'

నా ఆర్టికల్స్‌ చదవనివారు మాత్రమే యీ ఆరోపణ చేస్తారు. తెలుగు మీడియా, జాతీయ మీడియా వైకాపాకు చాలా మంచి ఛాన్సు వుందని సర్వేలు చేసి ప్రకటిస్తోంది. తెలంగాణ కాంగ్రెసు నాయకులు 'కోస్తా, సీమల్లో కాంగ్రెస్‌ వైకాపా చేతిలో ఎలాగూ ఓడిపోతుంది. తెలంగాణ యిస్తే కనీసం యిక్కడ బతుకుతుంది' అని బహిరంగంగా చెప్తూ వుంటారు. ఇందరు యిన్ని విధాలుగా చెప్తున్నా వైకాపా స్వీప్‌ చేస్తుందంటే నేను ఎప్పుడూ విభేదిస్తూనే వున్నాను. నేను ఎప్పుడూ చెప్తూ వచ్చాను, వస్తూంటాను - 'పార్టీకి విజయావకాశాలు బాగా వున్నాయన్న ప్రచారం జరిగిందంటే దానివలన నష్టాలు కూడా వున్నాయి. 1) అందరూ టిక్కెట్ల కోసం ఎగబడతారు. రానివాళ్లు అసమ్మతివాదులుగా నిలబడతారు. విజయావకాశాలు దెబ్బ తీస్తారు. 2) ముక్కోణపు పోటీలో ఆ పార్టీ ప్రత్యర్థులు కొన్ని నియోజకవర్గాల్లో చేతులు కలుపుతారు. 3) ఎన్నికలు దగ్గరపడుతున్న కొద్దీ యితర పార్టీ సీనియర్లు వచ్చి చేరతారు. దానివలన మొదటినుండీ పార్టీలో వున్నవాళ్లకు మండుతుంది. మనస్ఫర్థలు వచ్చి దూరమవుతారు. పార్టీ బలహీనపడుతుంది.

ఎన్నికల ఎనౌన్సుమెంటు వచ్చాక మొదటి పాయింటులో నిజానిజాలు మీరే గమనిస్తారు. రెండో పాయింటు మొన్న ఉపయెన్నికలలో రెండు చోట్ల నిరూపితమైంది. జగన్‌ను తాము ఓడించలేమని గుర్తించిన టిడిపి క్యాడర్‌ కాంగ్రెసుకు ఓటేసి వైకాపాను ఓడించారు. మూడో పాయింటు - దాడి వీరభద్రరావు, కొణతాల రామకృష్ణ ఉదంతంలో రుజువైంది. కిరణ్‌ ముఖ్యమంత్రి అయినపుడు ఆశాకిరణంగా నేను అభివర్ణించాను. చూస్తూండగానే ఆయన నిలదొక్కుకున్నాడు. దృఢచిత్తుడనని చాటుకున్నాడు. అవినీతి కుంభకోణాల్లో మునిగిపోలేదు. టిడిపికి కూడా ఎన్నో ప్లస్‌ పాయింట్స్‌ వున్నాయి. వీటన్నిటివలనా వైకాపా, కాంగ్రెస్‌, టిడిపి సమానస్థాయిలో సీట్లు సంపాదించుకుంటాయని అనిపిస్తోందని, ఎన్నికలు దగ్గర పడేసరికి ఏమవుతుందో చూడాలని పదేపదే రాస్తూ వచ్చాను. జగన్‌ కాబోయే ముఖ్యమంత్రి అని ఎక్కడా రాయలేదు. జగన్‌ జైల్లో వుండడం వలన వైకాపా నాయకుల్లో అంతర్యుద్ధాలు ఆపేవాళ్లు లేరని అది పార్టీకి చేటని కూడా రాస్తూ వచ్చాను.

కోఆపరేటివ్‌ ఎన్నికల ఫలితాల తర్వాత నా వ్యాసం చూడండి. పంచాయితీ, మునిసిపల్‌ ఎన్నికలలో వైకాపా కొల్లగొట్టేస్తుందని వాళ్ల పార్టీ అభిమానులు అనుకోవచ్చు. నేను అనుకోను. టిడిపి, వైకాపాల కంటె కాంగ్రెసుకే కాస్త, అంటే మార్జినల్లీ... ఎక్కువ సీట్లు వస్తాయని నా అంచనా. కాంగ్రెసు పని అయిపోయిందని రాయడం మీడియాకు ఫ్యాషన్‌. దాన్ని ఫినిష్‌ చేయడం అంత సులభమైన పని కాదని నేను ఎప్పుడూ రాస్తూ వుంటాను. ఇదంతా నా అభిమానం చాటుకోవడం కాదు. నాకు ఏదైనా పార్టీ అంటే అభిమానం వున్నంతమాత్రాన అది నెగ్గేస్తుందని రాస్తే నా కంటె మూర్ఖుడు మరొకడు వుండడు. అభిమానం వేరు, వాస్తవాలను గుర్తించడం వేరు. వైకాపా పరిస్థితులు మెరుగుపడి నట్లు అభిప్రాయపడి అది గెలుస్తుందని రాసినా దాని అర్థం అది బలం పుంజుకుంది అని తప్ప నా అభిమానం చూరగొంది అని కాదు. తెలంగాణలో తెరాస 50% సీట్లు గెలుచుకుంటుంది అని రాస్తే దాని అర్థం తెరాస నా అభిమాన పార్టీ అని కాదు కదా!

13. 'మీరు చదువుకున్నవారు, పండితులు, మీరు కూడా జగన్‌ను సమర్థించడం చాలా బాధాకరం'

నేను చదువుకున్నవాణ్ని, చదువుకుంటున్నవాణ్ని అనడం ఫరవాలేదు కానీ పండితుణ్నని అనడం సరి కాదు. అనేక సోర్సెస్‌ నుండి సమాచారం సేకరించి దాన్ని చదివించే రీతిలో చెపుతున్నాను కాబట్టి ఒక మంచి టీచరు అనవచ్చు. అదీ అంత సరైన వర్ణన కాదు. ఎందుకంటే టీచరుకి అప్పటికే నాలెజ్‌ వుంటుంది. నాకు వుండదు. నేను నేర్చుకుంటూ మీకు నేర్పిస్తున్నాను. అంటే స్టూడెంట్సులో ఓపిక వున్న స్టూడెంటు తను చదువుకుంటూ పక్కవాళ్లకు కూడా చెపుతూ వుంటాడు చూడండి, అలాటి రకం. రాజీవ్‌ హత్య, బైబిల్‌ కథలు... యిలాటివి రాయడంలో నా యిష్టాయిష్టాల ప్రమేయం లేదు. అక్కడ వున్నది నేను మీకు రమ్యంగా చెపుతున్నానంతే. వాటితో పేచీ రాదు. పేచీ వచ్చేది నా రాజకీయ అభిప్రాయాలతోనే! అభిప్రాయాలు పండితుడికి వుండవచ్చు, పామరుడికీి వుండవచ్చు. కొన్ని దశాబ్దాలుగా రాజకీయాలు గమనిస్తూ వచ్చాను కాబట్టి ప్రస్తుత సంఘటనలను నేను ఒకరకంగా విశ్లేషిస్తాను. నా కంటె సీనియర్లు, జూనియర్లు వారివారి పరిధిని బట్టి, దృక్పథాన్ని బట్టి వేరేలా విశ్లేషిస్తారు. ఒకే సమాచారాన్ని యిద్దరు వేర్వేరు కోణాలలో చూస్తారు కూడా. అందువలన కొందరు పాఠకులు నాతో ఏకీభవించడం, మరి కొందరు విభేదించడం సహజం.

ఇక చదువుకున్నవాళ్లందరూ జగన్‌కు వ్యతిరేకమని, లోకసత్తాకు అనుకూలమని అనుకోవడం కూడా పొరబాటు. రిటైర్డ్‌ ఐయేయస్‌ ఆఫీసరు రమణాచారి గారు మహాపండితుడు. ఆయన తెరాసలో చేరారు. అనేకమంది ఐపియస్‌లు తెరాస, టిడిపిలలో చేరారు. కొందరు కాంగ్రెసులో చేరారు. చదువుకున్నవారందరూ ఒకే సిద్ధాంతాన్ని అవలంబించరు. మేధావులలోనే లెఫ్టిస్టులున్నారు, రైటిస్టులున్నారు. ఎవరి భావాలు వారివి, ఎవరి అభిమానాలు, రాజకీయలక్ష్యాలు వారివి. అందరూ మనలాగే ఆలోచిస్తారనుకోవడం అవివేకం. పైగా చదువు ఒక్కటే ముఖ్యం కాదు. వివేకం చాలా అవసరం. నిరక్షరాస్యుల్లో కూడా వివేకం వుంటుంది. తమకు ఎవరు మంచి చేస్తారో, ఎవరు వట్టి కబుర్లు చెపుతారో నిర్ణయించుకునే విచక్షణ వుంటుంది. ఒక్కొక్కపుడు అది దారి తప్పవచ్చు. కానీ ఆ ప్రమాదం చదువుకున్నవారికీ వుంది. నా గురించే చెప్పుకున్నాను కదా - నేను ఏవో అంచనాలు వేసుకుని ఒక నాయకుణ్ని అభిమానించడం, ఆ తర్వాత నిరాశపడి దూరం కావడం..!

14. 'మీరు జగన్‌ పార్టీ విధానాలను ఎప్పుడూ సమర్థిస్తారు'

ఇది తప్పుడు ఆరోపణ. నిజం చెప్పాలంటే జగన్‌ పార్టీకి ఒక విధానం వుందని నాకు యిప్పటిదాకా తెలియదు. వాళ్లు కాపిటలిస్టులో, కమ్యూనిస్టులో, సోషలిస్టులో నాకు అర్థం కాలేదు. ఎప్పుడు చూసినా వైయస్‌ భజన, ఆయన సంక్షేమపథకాలను మెచ్చుకోవడం తప్ప మా యిండస్ట్రియల్‌ పాలసీ యిది, సెజ్‌ల పట్ల మా వైఖరి యిది, మేం అధికారంలోకి వస్తే బజెట్‌లో యింత శాతం మైనారిటీ సంక్షేమానికి, యింత శాతం సబ్సిడీలకు, యింత శాతం రోడ్ల విస్తరణకు.. అని యిలా ఓ ప్రణాళిక చూపింది లేదు. ఎంతసేపూ ప్రభుత్వాన్ని తిడతారు. వైయస్‌ పథకాలను నాశనం చేశారంటారు. పాదయాత్రల్లో ప్రతీ వర్గం దగ్గరకు వెళ్లి మీకు అది చేస్తాం, యిది చేస్తాం అంటారు. అచ్చు టిడిపి లాగానే..! వాళ్లూ డ్రాఫ్ట్‌ బజెట్‌ చెప్పరు, హామీలు గుప్పించడం తప్ప! వీళ్లూ చెప్పరు. టిడిపి అయితే బిసి ప్లాను అంటూ ఏదో ఒకటి వెలువరించారు. ఎస్సీ వర్గీకరణ విషయంలో స్పష్టత వుంది. వైకాపాకు అదీ లేదు. ఎసెంబ్లీలో ఒక మాట, కౌన్సిల్‌లో మరో మాట. దీన్ని నేను విమర్శించిన వ్యాసాలు చదవకపోతే నా తప్పు కాదు.

ఇక రాష్ట్ర విభజన విషయంలో వైకాపా వైఖరిని ఎన్నోసార్లు విమర్శించాను. కావాలంటే మళ్లీ క్లుప్తంగా చెపుతాను. కాంగ్రెసు ఏ విషయమూ చెప్పకుండా దోబూచులాడింది. డిసెంబరు 9 ప్రకటన వెలువరించి రాష్ట్రాన్ని ధ్వంసం చేసింది. కానీ ఆ తర్వాత నుండి రాష్ట్రాన్ని సమైక్యంగా వుంచడానికే ప్రయత్నించింది. దానికోసం ఎన్నో నిందలు పడింది. పార్టీ ఎమ్మెల్యేలను, ఎంపీలను పోగొట్టుకుంది. అయినా యిప్పటివరకు విడిపోకుండా వుంచింది. ఒక సమైక్యవాదిగా కాంగ్రెస్‌కు యీ విషయంలో పాస్‌ మార్కులు వేస్తాను. ఇక టిడిపి - ఎన్టీయార్‌ సమైక్య ఆశయం నుండి తొలగిపోయింది. 2009 ఎన్నికల్లో గెలవాలనే ఏకైక లక్ష్యంతో తెలంగాణ ఏర్పాటు ఒప్పుకుంటూ తీర్మానం చేసింది. తర్వాత చాలా ఢక్కామొక్కీలు తింది. చివరకు స్పష్టత తెచ్చుకుంది. తెలంగాణ ఏర్పాటుకి అభ్యంతరం లేదు అని చెప్పింది. విభజన ఏ షరతులపై జరగాలి అన్న విషయాన్ని టిడిపి చర్చించడానికి సిద్ధంగా లేదు కానీ యిన్‌-ప్రిన్సిపల్‌ విభజనకు అంగీకరించి టిడిపి సమైక్యవాదానికి గుడ్‌బై చెప్పేసింది. ఆ విషయంలో నేను టిడిపిని తప్పుపట్టినా ఎట్‌లీస్ట్‌ దాని ధైర్యాన్ని మెచ్చుకుంటాను.

మరి వైకాపా - జగన్‌ కాంగ్రెసులో వుండగా సమైక్యవాది నన్నాడు. సోనియాను యిరిటేట్‌ చేయడానికి ప్లకార్డు పట్టుకుని పార్లమెంటులో నిలబడ్డాడు. తను సొంత పార్టీ పెట్టుకునేసరికి పిరికితనం ఆవహించింది. ఏదీ స్పష్టంగా చెప్పటం లేదు. ఇంకా అంతకంటె ఘోరం ఏమిటంటే - యుపిఏ ప్రభుత్వం ఏం నిర్ణయిస్తే అదే శిరసావహిస్తాడట. యుపిఏ అంటే సోనియా అనే కదా. తెల్లవారి లేస్తే సోనియాను తిడతాడు, మా నాన్నను చంపించిందంటాడు, విభజన విషయంలో మాత్రం ఆవిడ చెప్పినదానికి తుచ తప్పడట. ''సాక్షి'' పత్రిక, టీవీ కిరణ్‌ను తిట్టినట్టు వేరెవరు తిట్టలేరు. కిరణ్‌ తుమ్మినా, దగ్గినా కూడా సాక్షికి తప్పే. ఒక్క మంచి కనబడదు. ఇప్పుడు ఆయన రోడ్‌ మ్యాప్‌ ప్రకారం ఏదైనా జరిగితే మాత్రం జగన్‌కు ఆమోదమేట! ఇంతకంటె వింత ఏమైనా వుంటుందా? వైయస్‌ పేరు పెట్టుకున్న పార్టీ, వైయస్‌ సిద్ధాంతాల అమలుకే పుట్టామన్న పార్టీ, సాక్షి టీవీలో, పేపరుపై అడుగడుగునా ఆయన ఫోటో వేసుకున్న పార్టీ - ఆయన సమైక్యవాదాన్ని పక్కన పడేయడం కంటె అన్యాయం వుందా? వైయస్‌కు పరిమితులున్నాయి. ఆయనపైన పార్టీ హై కమాండ్‌ వుంది. అయినా సమైక్యం కోసం వారితో పోట్లాడాడు, బెదిరించాడు, హామీలిచ్చాడు. జగన్‌ విషయంలో అతనే పార్టీ హై కమాండ్‌. అయినా సమైక్యం అనలేకపోతున్నాడు. అలా అని విభజన అని స్పష్టంగా చెప్పినా అర్థం చేసుకోవచ్చు. అదీ లేదు.

ఈ పిరికితనం నాకు అస్సలు నచ్చదు. రాజకీయాల్లో చాలాకాలం వున్నవాళ్లకు పిరికితనం ఆవహిస్తుంది. కొత్తగా వచ్చే యువకులకు సాహసం వుంటుంది. సినిమారంగంలో కూడా చూడండి. కొత్తగా వచ్చిన యువతే ప్రయోగాత్మక చిత్రాలు తీస్తారు. ఎస్టాబ్లిష్‌ అయినవాళ్లు సేఫ్‌ ప్లే అంటూ ఫార్ములా ప్రకారం తీసి బోరుకొడతారు. శతాధిక సంవత్సరాల కాంగ్రెసు ప్రొ-ఎస్టాబ్లిష్‌మెంట్‌ విధానాలు చూసి విసుగెత్తిన నేను వారితో విభేదించి కొత్తగా వచ్చినవారిని అందరిపైనా ఆశలు పెట్టుకున్నాను. మ్యూనిస్టులు, జనతా పార్టీ, డిఎంకె, తెలుగుదేశం .. వీళ్లందరూ భిన్నంగా వుంటారని కలలు కని ఓటు వేశాను. ఎన్టీయార్‌ రాజకీయాల్లోకి వచ్చినపుడు తను యువకుడు కాకపోయినా, కొత్త రక్తం తెచ్చారు. కొత్తరకంగా ఆలోచించారు. అందుకే ఆయనకు జై అన్నాను. చిరంజీవి రాజకీయాల్లోకి వచ్చినపుడు మళ్లీ ఆశ పెట్టుకున్నాను. పార్టీ ఆవిర్భావానికి ముందు నాగుబాబు సమాజంలో వివిధవర్గాలతో చర్చలు జరిపి విధానాలు రూపొందిస్తూ వుంటే పులకించిపోయాను. ఇన్నాళ్లకు కొత్తరక్తం వచ్చిందనుకున్నాను. ఈ సారి ఓటు ప్రజారాజ్యానికే అనుకున్నాను. ఎన్నికలు ప్రకటించాక ఆ పార్టీని నడిపిన విధానం చూసి హతాశుడనై దూరమై పోయాను. అప్పటి నా బుర్లలో యీ విషయాలన్నీ చూడవచ్చు.

అలాగే జగన్‌ రాజకీయాల్లోకి వచ్చినపుడు యువకుడు కాబట్టి కొత్తతరహాగా ఆలోచిస్తాడని, కొత్త మార్గం తొక్కుతాడనీ ఆశించాను. అతి త్వరలోనే అది నిరాశగా మారింది. వైకాపా చేసిందేమిటి? కాంగ్రెసులోని, టిడిపిలోని ముసలి నాయకులనే తన పార్టీలోంచి తీసుకుంది. చేగొండి హరిరామజోగయ్య వంటి రోలింగ్‌ స్టోన్‌ (టిడిపి, కాంగ్రెస్‌, పిఆర్పీ..)ను తీసుకుని రాజకీయాల్లో మార్పు తెస్తామంటే నమ్మగలమా? అవే పాతమొహాలు, పాతభావాలు, పాతవైరాలు, పాతకలహాలు.. దీనిలో ఎలాటి నవ్యత లేదు. దేశంలోని వందలాది పార్టీల్లో అది కూడా ఒకటి. దిశానిర్దేశం చేయగల చేవ దానికి లేదు. కొన్ని చోట్ల, కొన్ని సార్లు నెగ్గవచ్చు. అంతమాత్రం చేత సమాజానికి తేడా ఏమీ పడదు. కాంగ్రెసు, టిడిపిల చెఱువుల్లో ఒక దాని నుండి మరోదాంట్లోకి గెంతే కప్పల్లాటి నాయకులకు యిప్పుడు మరో చెఱువు వైకాపా పేరుతో దొరికింది, అంతే. ఓటరు కయితే ఆప్షన్‌ దొరక్కుండా పోయింది. పిరికితనంతో, అవకాశవాదంతో ఎన్టీయార్‌ సమైక్యవాదాన్ని గంగలో కలిపిన బాబుపై నాకు ఎంత కోపం వుందో, అవే కారణాలతో వైయస్‌ సమైక్యవాదాన్ని గంగలో కలిపిన జగన్‌పై కూడా అంతే కోపం. సమైక్యవాదమే ఎన్నికల అంశం అయితే యీ యిద్దరిలో ఎవరికీ నేను ఓటేయను.

15. 'మీరు జగన్‌ అవినీతి గురించి రాయరు. ఆ విధంగా దాన్ని సమర్థిస్తారు'

దేని గురించైనా రాయకపోతే సమర్థించినట్టు అవదు. ఆ అంశం నాకు ఆసక్తిదాయకంగా లేదు అని అర్థం. 'నేను అవినీతిపై ఎందుకు రాయను?' అని కొన్నేళ్ల క్రితం రాసిన వ్యాసపరంపరలో కారణాలన్నీ కనబడతాయి. ఇవాళ్టి పేపర్లో న్యూస్‌ చూసి వెంటనే రాసేయడం కరక్టు కాదు. విచారణలో ఎన్నో విషయాలు బయటకు వస్తాయి. సాక్షులు ఎదురు తిరుగుతారు. కేసు కొత్త మలుపులు తిరుగుతుంది. అందుకని కేసు ముగిసిన తర్వాత అప్పుడు రాస్తే సవ్యంగా వుంటుంది. చంద్రబాబుపై కూడా అనేక అవినీతి ఆరోపణలున్నాయి. కోర్టులో నలుగుతున్నాయి. సిబిఐ విచారణే మొదలుపెట్టనంది. వాటి గురించి ఎప్పుడైనా రాశానా? అలాగే అనేకమంది కాంగ్రెసు, టిడిపి మంత్రులపై కూడా ఎన్నోఎన్నో ఆరోపణలు, కేసులు. ఏమైనా రాశానా? అయినా తెల్లారి లేస్తే ప్రతీ పేపరులో, టీవీలో అవినీతి గోలే. చదివి చదివి విసుగుపుడుతోంది. యుపిఏ 1, 2 ప్రభుత్వాల అవినీతి కేసుల గురించి రాసుకుంటూ పోతే చాలు, ఏడాది పడుతుంది. అయితే అవి పాఠకులకు బోరు కొట్టవా? ఏ పేపరు చూసినా అవే కనబడి యిక్కడకు వచ్చినా అవే కనబడితే తన్న బుద్ధి కాదా? అందునా ఆ కేసు గురించి అన్ని వివరాలూ ఎవ్వరూ చెప్పరు. అందుకని కేసు విచారణ జరిగే తీరు గురించి, వాటి వెనుక రాజకీయ ఉద్దేశాల గురించి కాస్త రాసి వూరుకుంటాను.

మీ దృష్టిలో జగన్‌ అవినీతిపరుడా? కాడా? సూటిగా చెప్పండి - అని అడుగుతూంటారు. అవినీతి అనే దాన్ని మొదట నిర్వచించాలి. నా దృష్టిలో అధికారాన్ని దుర్వినియోగం చేయడాన్ని అవినీతి అనవచ్చు. అధికారి అవినీతి, ప్రజాప్రతినిథుల అవినీతి అంటాం. లంచం పుచ్చుకునేవాడిది అవినీతి. ఇచ్చేవాడిది నేరం - అవినీతికి దోహదపడడమనే నేరం! హత్య చేస్తే నేరం, కట్నం తీసుకుంటే నేరం, దొంగిలిస్తే నేరం, తప్పుడు లెక్కలు చూపి పన్ను ఎగ్గొడితే నేరం, బెదిరిస్తే నేరం, కొడితే నేరం. ఈ సందర్భాల్లో అవినీతి అనే పదం ఉపయోగించం కదా. ఉద్యోగంలో కాని, పదవిలో కాని వుండి దాన్ని తన స్వప్రయోజనాలకు ఉపయోగించుకుంటే అది అవినీతి. ఈ నిర్వచనాన్ని మీరు ఆమోదిస్తేనే కథ ముందుకు వెళుతుంది. కాదని వాదిస్తే ఎసిబి - యాంటీ కరప్షన్‌ బ్యూరో ఉద్యోగులు, ప్రజాప్రతినిథులపైన మాత్రమే ఎందుకు నిఘా వేస్తుంది, హంతకుల జోలికి ఎందుకు వెళ్లదు అని అడగవలసి వస్తుంది. జగన్‌ అవినీతి చేశాడు అంటే అతను ప్రయివేటు లేదా ప్రభుత్వ ఉద్యోగి అయినా కావాలి. లేదా ప్రజాప్రతినిథి కావాలి. అతను ఉద్యోగి కాడు. ఇక రెండోది, ప్రజాప్రతినిథి పదవి! అతను ఎంపీగా వుండి తన పదవిని అడ్డు పెట్టుకుని ఉద్యోగాలు యిప్పిస్తాననో, కాంట్రాక్టులు యిప్పిస్తాననో లంచాలు పట్టినా, లేక ఎంపీ లాడ్స్‌ కేటాయింపుల్లో గోల్‌మాల్‌ చేసినా అవినీతి చేసినట్టే లెక్క. ఈ కేసులు అతనిపై వున్నాయా?

జగన్‌ కంపెనీల్లోకి పెట్టుబడులు ఎలా వచ్చాయన్న కేసుల్లో క్విడ్‌ ప్రో కో వుందంటున్నారు. దాన్ని నిరూపించడం చాలా కష్టం. నిరూపించినా అది వైయస్‌ అధికార దుర్వినియోగం కింద వస్తుంది. అప్పుడు అవినీతి వైయస్‌ది అవుతుంది తప్ప జగన్‌ది కాదు. ఎందుకంటే ఆ ఎలాట్‌మెంట్‌లు చేసే అధికారం జగన్‌ చేతిలో లేదు. ఆ ఆర్డర్లపై జగన్‌ సంతకం పెట్టలేదు. ఈ విషయంపై మొన్న ఉండవల్లి చాలాసేపు మాట్లాడారు. జగన్‌తో సహా చట్టానికి ఎవరూ అతీతులు కారంటూ సంజయ్‌ దత్‌ జైలు కథ చెప్పారు. కానీ ఆయన చెప్పనిది ఏమిటంటే - సంజయ్‌పై నేరం రుజువు అయ్యాకనే శిక్ష పడింది. జైలు కెళ్లాడు. జగన్‌ విషయంలో విచారణ సమయంలోనే జైల్లో పెట్టారు. సంజయ్‌ తండ్రి ఎంపీ, అధికార పార్టీ నాయకుడు, పలుకుబడి కలవాడు. సంజయ్‌ బయటకు వస్తే ఆయన ద్వారా సాక్ష్యాలు తారుమారు చేయించగలడన్న భయం పోలీసులకు లేకపోయింది. జగన్‌ విషయంలోనే అన్ని భయాలూ కలుగుతున్నాయి. ఇదీ తేడా!

ఇక క్విడ్‌ ప్రో కో గురించి చెపుతూ ఉండవల్లి ఎఆర్‌ అంతులేకు పడిన శిక్ష గురించి చెప్పారు. ఆ కేసులో అధికారంలో వున్నది అంతులే, ఇందిరా ప్రతిష్టాన్‌ పేర చెక్కులు తీసుకున్నది అంతులే. శిక్ష అనుభవించినదీ అంతులేయే. అంతులే కొడుకు కాదు. క్విడ్‌ ప్రో కోకు ఉదాహరణ జనసామాన్యానికి అర్థమయ్యేలా చెపుతూ ఉండవల్లి - ''నా దగ్గరకు వచ్చి ఎవరో ఎంపీ లాడ్స్‌ నిధులు ఎలాట్‌ చేయమంటాడు. మా అబ్బాయి కిరాణా కొట్టులో ఓ లక్ష రూపాయలు పెట్టుబడి పెట్టి రా. అప్పుడు యిస్తాను అంటాను. అది అవినీతే కదా' అని ఉదాహరణ యిచ్చారు. ఈ ఉదాహరణలో అవినీతి ఎవరిది? ఉండవల్లిదా? ఆయన కొడుకుదా? రుజువైతే శిక్షార్హుడు ఉండవల్లియా? ఆయన కొడుకా? తన కుటుంబానికి లబ్ధి చేకూరేట్లా నిర్ణయాలు తీసుకోవడానికి పదవి ద్వారా సంక్రమించిన అధికారాలను వైయస్‌ దుర్వినియోగం చేశారని తేలితే వైయస్సే అవినీతిపరుడు అవుతాడు. లంచం తీసుకుంటూ పట్టుబడిన అధికారి ''అబ్బే మా అబ్బాయి మోటార్‌ సైకిల్‌ కొనమంటే వాడి కోసం తీసుకున్నానండి. వాణ్ని జైల్లో పెట్టి నన్ను వదిలేయండి'' అంటే వూరుకుంటారా? అవినీతికి పాల్పడినవాడికే శిక్ష. దానివలన బెనిఫిట్‌ అయినవాడికి శిక్ష వుండదు. ఎలా వుంటుంది? ఎన్టీయార్‌పై అవినీతి ఆరోపణలున్నాయి. సుప్రీం కోర్టులో విచారణలో వుండగానే ఆయన పోయారు. వాటిపై విచారణ పూర్తయి, శిక్ష వేయాలంటే వాళ్ల అబ్బాయిలలో ఎవరిని జైలుకి పంపిస్తారు?

ఒక వ్యక్తి అవినీతి ద్వారా అతని కుటుంబానికి సంక్రమించిన ఆస్తులు జప్తు చేసుకునే అధికారం వుంటుందనుకుంటాను. కావాలంటే అలాటివి చేసుకోవచ్చు కానీ కుటుంబానికి శిక్ష వేయలేరు. ఉండవల్లి తన దీర్ఘప్రసంగంలో అధికారదుర్వినియోగం జరిగిందంటూనే వైయస్‌ అవినీతిపరుడు కాడని నొక్కి చెప్పారు.సంతకాలు పెట్టిన మంత్రులు, పెట్టమని బలవంతం చేశారని ఆరోపించబడుతున్న వైయస్‌ అందరూ నిజాయితీపరులే అయితే యిక దోషులెవరు? అధికారం వీళ్ల దగ్గర వుంటే అవినీతి వేరే చోట ఎలా జరుగుతుంది? తన ప్రసంగంలో ఉండవల్లి యింకా యిలా అన్నారు - 'జగన్‌ అవినీతి గురించి మేం మాట్లాడబోతే కొందరు 'ఆ, అందరూ అవినీతిపరులే, ఎవరు కారు?' అంటున్నారు. రాజమండ్రి ఎమ్మెల్యేలనే తీసుకుంటే డా|| ఎబి నాగేశ్వరరావుగారు, చిట్టూరి ప్రభాకర చౌదరి, తటవర్తి సత్యవతి, ఎసివై రెడ్డి వీళ్లంతా డబ్బు చేసుకోలేదు..' అంటూ చెప్పారు. ఓ స్కిట్‌ చూశాను దానిలో ఓ భార్య అడుగుతుంది - 'పతివ్రతలెవరంటే మీ మగాళ్లు ఎంతసేపూ సతీ సుమతి, సతీ సులోచన అంటూ చెప్తారు. మీ భార్యలెవరూ పతివ్రతలు కారా? వాళ్లపై మీకు సందేహమా?' అని. అలాగే ఉండవల్లి ఎప్పుడో 1960, 70లలో ఎమ్మెల్యేల గురించి చెప్పారు తప్ప, ప్రస్తుతం ఎమ్మెల్యేలుగా వున్న రౌతు, జక్కంపూడి యిత్యాదుల గురించి ఏమీ చెప్పలేదు. ఆయనకే అనుమానంలా వుంది. ఇదీ యీనాటి రాజకీయనాయకుల బండారం. ఎన్నికలలో పార్టీలు డబ్బు పంచేవిషయం అందరూ గమనిస్తున్నారు. అదంతా అక్రమార్జనే కదా! కష్టార్జితాన్ని అంత ఉదారంగా ఎవరూ ఖర్చు పెట్టరు. ప్రతి ఎన్నికలో డబ్బుపంపిణీలో కుడీఎడమాగా కాంగ్రెసు, టిడిపి, వైకాపా పోటీ పడుతుండడం గమనిస్తున్నాం. అందుకే ప్రజలు అందరినీ ఒకే బ్రష్‌తో పెయింట్‌ చేస్తున్నారు.

తండ్రి పోయిన మూడేళ్లలో జగన్‌ ఆస్తులు యిబ్బడిముబ్బడిగా ఎలా పెరిగిపోయాయో అంకెలు చెప్పి ఉండవల్లి ఆశ్చర్యపడ్డారు. మార్గదర్శి ఆస్తులు ఎలా పెరిగాయో సమాచారహక్కు ద్వారా వివరాలు సేకరించిన ఉండవల్లి వీటి గురించి కూడా కనుక్కుని చెపితే పోయేది. జగన్‌ ఆర్థికనేరాలు చేసి వుండవచ్చు. ఫారిన్‌ ఎక్స్‌ఛేంజ్‌ విషయంలో వాటిల్లో ఏవో అవకతవకలు జరిగి వుండవచ్చు. వాటిని వెతికిపట్టుకుని జగన్‌కు ఆర్థికనేరస్తుడిగా బోను ఎక్కించవచ్చు. కానీ జగన్‌ను అవినీతిపరుడని నేను అనలేను - తన ఎంపీ పదవిని దుర్వినియోగం చేశాడని తేలితే తప్ప! క్విడ్‌ ప్రో కో జరిగి వుండదని నేను అనను. నిరూపించడం కష్టమనే అంటాను. నిరూపించిన రోజున వైయస్‌ లేదా సంబంధిత మంత్రులు అవినీతిపరులుగా తేలతారు. ఆ అవినీతి ద్వారా సంక్రమించిన ఆస్తులు జగన్‌, యితర కుటుంబసభ్యుల నుండి జప్తు చేసుకుంటారు.

తమాషా ఏమిటంటే యీ వాదన కాంగ్రెసువారు చేయలేరు. వైయస్‌ అవినీతిపరుడు అనడానికి వారికి నోరు రాదు. ఎందుకంటే వైయస్‌ కున్న మంచి పార్శ్వాన్ని ఎన్‌క్యాష్‌ చేసుకునే ఆతృతలో కాంగ్రెసు వుంది. 'వైయస్‌ మంచివాడు. అతని అవినీతి పనుల వలన లబ్ధిపొందిన జగన్‌ అవినీతిపరుడు' అనే వాదన ప్రజలు హరాయించుకోలేకుండా వున్నారు. 'అయితే గియితే మా నాన్న అవినీతిపరుడు, నేను కాదు' అనే వాదన చేస్తే జగన్‌ తప్పించుకోవచ్చు. కానీ అతను చేయలేడు. ఎందుకంటే తండ్రికున్న మంచి యిమేజిని అడ్డం పెట్టుకునే అతను పార్టీ పెట్టాడు. అతని నామజపమే చేస్తున్నాడు. ఇద్దరూ దుర్మార్గులే అనే వాదన కేవలం టిడిపియే చేయగలదు. అందుకనే మూడోవంతు సీట్లు వాళ్లకు వస్తాయని నేను నమ్మడానికి కారణం.

16. ఈ సీరీస్‌ మొదలు పెట్టాక వచ్చిన ప్రశ్నలకు సమాధానాలు -

జగన్‌ గురించి చెప్తానని మొదలు పెట్టి మీ సొద చెప్పుకున్నారు - శీర్షికలో మొదటిపదం చూడండి 'నేను'. ఇది నా సొదే. ఈ సబ్జక్ట్‌పై రోజూ యీ మెయిల్స్‌ వచ్చేది నాకే. వాటికి ఫుల్‌స్టాప్‌ పెట్టాలనే అన్ని కోణాల నుండి రాశాను.

అసలు మీరు సమాధానం చెప్పవలసిన అవసరం ఏముంది? విమర్శలు పట్టించుకోకుండా వుండవచ్చు కదా - ఇది స్వభావానికి సంబంధించిన విషయం. విమర్శకు స్పందించే గుణం నాకు వుంది. అందుకే రోజూ యీ మెయిల్స్‌పై కనీసం గంట టైము వెచ్చిస్తాను. పాత్రికేయవృత్తిలో వున్నవారికి యివి సామాన్యం కావచ్చు. వాళ్లు '... (పత్రికపేరు) ప్రత్యేక ప్రతినిథి' అనే బైలైన్‌ కింద న్యూస్‌, వ్యూస్‌, పుకార్లు కలిపి రాసేస్తారు. నాకా సౌలభ్యం లేదు. నేను నా సొంతపేరు, సొంత ఫోటో వాడతాను. నా రాతలకు జవాబు చెప్పుకోవలసిన బాధ్యత ఫీలవుతాను.

మీ వాదన చెప్పినా నమ్మకపోవచ్చు కదా - ..పోవచ్చు. వాళ్లిష్టం. చెప్పానన్న తృప్తి నా వరకు నాకుంటుంది. పూర్తిగా మొండిబారి పోయి, నిశ్చితాభిప్రాయాలు ఏర్పర్చేసుకున్నవారి మాట ఏమో కానీ, సాధారణ పాఠకులు నేను చెప్పిన విషయాలు విని, సొంతంగా ఆలోచించుకుని ఒక అభిఫ్రాయానికి వస్తారనే నమ్మకం నాకుంది.

ఇంత పెద్దగా సీరీస్‌ రాయడం అవసరమా? - దేన్నయినా ఓపిగ్గా, నింపాదిగా చెప్పడం నాకు అలవాటు. ఎన్నికలు దగ్గర పడుతున్నకొద్దీ వేడి ఎక్కువై యీ విషయంపై మెయిల్స్‌ రాసేవాళ్లు ఎక్కువై పోతారని నా భయం. ఇంత విపులంగా చెప్పాను కాబట్టి యికపై యీ సబ్జక్ట్‌పై వచ్చిన మెయిల్స్‌ చదవడం, జవాబివ్వడం మానేస్తాను. ఆ విధంగా నాకూ మీకూ టైము కలిసి వస్తుంది. - (సమాప్తం) ఎమ్బీయస్‌ ప్రసాద్‌ (జులై 2013)

జులై 14, 15 వీక్లీకై ఎమ్బీయస్‌ : ఆషాఢమేఘం వర్షించేనా?

12 వ తారీకు కోర్‌ కమిటీ మీటింగు అనగానే మళ్లీ హంగామా మొదలైంది. ఆ రోజు తెలంగాణపై తేలిపోతుంది, రాష్ట్రం వుంటుందో, వూడి ముక్కలవుతుందో తెలిసిపోతుంది అంటూ మీడియా హోరెత్తించేస్తోంది. అయిదారేళ్లగా యిది వినివిని విసుగుపుట్టేసింది. కెసియారే చెప్పిచెప్పి చావగొట్టి చివరకు 'నాన్నా, పులి' కథలా చేశారు. వచ్చే బోనాలు ప్రత్యేక తెలంగాణలోనే, ఆంధ్రప్రదేశ్‌ అవతరణోత్సవం యీ ఏడాదితో ఆఖరు, రోశయ్య ఆంధ్రప్రదేశ్‌ చివరి ముఖ్యమంత్రిగా చరిత్రలో మిగిలిపోతారు.. యిలా ఎన్నో వాగ్దానాలు విన్నాం. దిగ్విజయ్‌ సింగ్‌ రాగానే మళ్లీ కథ మొదలైంది. ఇప్పటిదాకా ఏమీ జరగనట్టు, యీయన వచ్చి ఏదో ఊడబొడిచేట్టు. ఆయన వస్తూండగానే హైదరాబాదులో టికాంగ్రెసు నాయకుల సభ జరిగింది. తెలంగాణలో వూపు రావడానికి దిగ్విజయ్‌ పెట్టించిన సభ కాదట అది. చెప్పాపెట్టకుండా తనను ఎపి ఇన్‌చార్జిగా తీసేసినందుకు గులాం ఆజాద్‌ కోపంతో దామోదర రాజనరసింహతో చెప్పి పెట్టించిన సభని రాశారు. తద్వారా కిరణ్‌ భలే ఏడిపించాననుకున్నాడట. ఇది నిజమైనా కాకపోయినా యీ ఢిల్లీ వాళ్ల ఆటల్లో మధ్యలో మనం ఛస్తున్నాం. ప్రతీవాడూ తెలంగాణ గురించి ఏదో ఒకటి వ్యాఖ్యానించేవాడే. తప్పు వాళ్లది కాదు, మనది. ఎవడు కనబడినా వాడేదే పెద్ద ధీరుడు, శూరుడు అనుకుని, విభజన అనో, సమైక్యమనో వాడికో కాగితం యివ్వడం, వెంటనే పత్రికల వాళ్లు మొహం మీద మైకు పెట్టి తెలంగాణ ఎప్పుడొస్తుందో చెప్పమనడం. ఇక దానితో వాడు నోటికి వచ్చినది అనేస్తాడు. మన పత్రికలకు, టీవీలకు ఓ రెండు రోజుల గ్రాసం దొరుకుతుంది.

దిగ్విజయ్‌ కొత్తగా చెప్పినది ఏమిటి? రోడ్‌ మ్యాప్‌ పట్టుకురమ్మన్నాడు. సిఎం, పిసిసి ప్రెసిడెంటులకు చెప్పాం అనగానే మనవాళ్లు ...మరి డిప్యూటీ సిఎమ్మో అన్నారు. ఎలాగూ కిందేసుకుని కూర్చునేవే కదా, ఎన్ని ఎక్కువైతే అంత మెత్తగా వుంటుంది అనుకున్నాడేమో కానీయండి, ఆయన్నీ యిమ్మనండి అన్నాడు. తీరా చూస్తే దామోదర ఏం చేశారు? తెలంగాణ మంత్రులు, శాసనసభ్యుల్ని మాత్రం కూర్చోబెట్టుకుని 'రోడ్‌ మ్యాప్‌ అంటూ తయారుచేస్తే మనం ఒక మెట్టు దిగినట్టు కనబడుతుంది. తెరాస, బిజెపి యాగీ చేసి వదిలిపెడతాయి. 10 జిల్లాలతో, హైదరాబాదుతో కూడిన తెలంగాణ ఒక్కటే మాకు కావాలి. అంతకు మించిన రోడ్డూ లేదు మ్యాపూ లేదు' అనేశారు. 'ఇది ఎలా సాధించాలి, దీనివలన తలెత్తే సమస్యలను ఎలా అధిగమించాలి.. యివన్నీ మాకు అనవసరం' అన్నట్టుంది. ఆయన యిచ్చే మ్యాపే లేదు. ఇక బొత్స గారు - ఆయన ఓ యిద్దరు ఐయేయస్‌లను వెంటబెట్టుకుని నాయకుల దగ్గరకు వెళ్లాడట. వాళ్లేం చెప్పారో నోట్‌ చేసుకుని హై కమాండ్‌కి చెప్పండి అన్నారట. ఆ నోట్సులోంచి రోడ్డు మ్యాప్‌ ఏదైనా పుడుతుందో లేదో తెలియదు. రాష్ట్రం చీలిపోతే తప్పేముంది? అంటూ పదవిలోకి వచ్చిన బొత్సపై తెలంగాణవాదులు చాలా ఆశలు పెట్టుకున్నారు. ఆ ఆశలకు హఠాత్తుగా గుండు కొట్టించేశాడాయన - తిరుపతి వెళ్లి! సమైక్యంగా వుంటే మంచిదని విభజనవాదులకు కూడా అనిపించేట్లా చేయి దేవదేవుడా అని మొక్కాడట. సమైక్యంగా వుండేట్లు చూస్తాను అని బహిరంగంగా హామీ యిచ్చిన యిలాటి మనిషి యిప్పించే మ్యాప్‌ ఎలా వుంటుందో సులభంగానే వూహించవచ్చు.

ఇక కిరణ్‌ - నేను సమైక్యవాదిని అని నోటితో చెప్పకపోయినా చేతల ద్వారా విభజనవాదాన్ని వ్యతిరేకించగా చూశాం. గతంలో వైయస్‌ చెప్పినట్టే 'నేను చేసే అభివృద్ధి వలన ప్రజలు తెలంగాణ మర్చిపోతారు, కాంగ్రెసుకే ఓట్లేస్తారు చూడండి' అని హై కమాండ్‌ను నమ్మించడానికి చూస్తున్నారు. లాంఛనంగా మంత్రులతో సమావేశమై అభిప్రాయాలు కనుక్కున్నాడు. అది కూడా ప్రాంతాల వారీగా...! ఢిల్లీలో ఎలాగూ లేదు, యిక్కడైనా మూడు ప్రాంతాల నాయకులను కూర్చోబెట్టి మన పార్టీ ఎలా బతికించుకోవాలో ఆలోచించండి అని అడగలేదు. విభజిస్తే కష్టం కదా అని టి మంత్రులతో అన్నట్టు పేపర్లో వచ్చింది. కలిపి వుంచడం యికపై కష్టం కదా అని సమైక్యవాదులతో అన్నట్టు లేదు. ఈయనకు గాని, గవర్నరుకి గాని రిపోర్టు తయారుచేసి పెట్టే అధికారగణం ఒకటే అయివుంటుంది. చిన్న రాష్ట్రాలు మావోయిస్టులకు నెలవు, ఇక్కడ డిఫెన్సు ఎస్టాబ్లిష్‌మెంట్స్‌ వున్నాయి, ప్రజలకు పెద్దగా ఆసక్తి లేదు, కొన్ని జిల్లాలలో ఉద్యమం వునికే లేదు.. యిలాగే సాగుతుందని సులభంగా వూహించవచ్చు. సమైక్యంగా వుండాలంటే ప్యాకేజీయో, మరోటో యిస్తే చాలు అని రోడ్‌ మ్యాప్‌ తయారుచేసి యిస్తారు. నిజానికి ఇవన్నీ శ్రీకృష్ణ కమిటీ ఎప్పుడో చెప్పేసింది. ఏ ఆప్షన్‌ ఎంచుకుంటే ఏం చేయాలో కూడా చెప్పేసింది. అంతకుమించిన రోడ్‌ మ్యాప్‌ యింకెవరు యిస్తారు? అయినా ఆ పేరుతో దిగ్విజయ్‌ కొన్నాళ్లపాటు మనవాళ్లకు పని కల్పించాడు. ఇక ఆశలు మొదలయ్యాయి. అల్లుకునేందుకు ఆ మాత్రం అవకాశం యివ్వాలే కానీ మన నాయకులు, మీడియా అల్లుకుపోరా? కథనాలు, కవిత్వాలు వండివార్చేస్తున్నారు. విద్యార్థి నాయకులు 'దిగ్విజయ్‌ తీపికబురు' అంటూ ప్రచారంలోకి పెట్టారు. పాల్వాయి 'థ్యాంక్స్‌కి కాస్త ఆగమన్న సోనియా' అంటూ చెప్పుకున్నారు. ఇవన్నీ వీళ్లు చెప్పే కబుర్లే తప్ప అవతలివాళ్లు ఏమీ మాట్లాడరు. ఇంకెలా నమ్మగలం?

దిగ్విజయ్‌ నిజంగా తీపికబురు అని వుంటే యిప్పటికే నిర్ణయించేశారు అనుకోవాలి. నిర్ణయించేస్తే యిక మ్యాప్‌లు, అట్లాసులూ ఎందుకు? ఒక థియరీ ప్రకారం అని వుండవచ్చు. అదేమిటంటే - పంచాయితీ ఎన్నికల్లో గెలవడానికై కాంగ్రెస్‌ తెలంగాణ యిచ్చేస్తోందన్న హంగామా చేయిస్తున్నారు. దానిలో భాగంగానే దిగ్విజయ్‌ యీ ఫీలరు వదిలారు. దీనికి విద్యార్థి నాయకులను వాడుకున్నారు. విద్యార్థి నాయకులకు అప్పటికప్పుడు దిగ్విజయ్‌ ఎపాయింట్‌మెంట్‌ ఎలా దొరికింది? ఢిల్లీకి వెళ్లడానికి టిక్కెట్లు ఎలా దొరికాయి? టిక్కెట్లకు డబ్బు ఎవరు యిచ్చారు? దామోదర రాజనరసింహే ఏర్పాటు చేశారని అంటున్నారు. ఉస్మానియా విద్యార్థి సంఘం చీలిపోయిందని అందరికీ తెలుసు. ఒక వర్గాన్ని మచ్చిక చేసుకుని, వారిని ఢిల్లీ పంపించి, ఎపాయింట్‌మెంట్‌ యిప్పించి, తెలంగాణ వచ్చేస్తుందన్న నమ్మకాన్ని కలిగించి జనాల్లోకి వదలిపెడితే, వాళ్లే ప్రచారం చేసిపెడతారు. ఇదీ ఆ థియరీ. నిజమైతే కావచ్చు.

ఇక పాల్వాయి - ఆయన థాంక్స్‌ చెప్పగానే సోనియా 'ఆలు లేదు, చూలు లేదు, యిప్పుడే ఎందుకు? అయినప్పుడే చెప్పవచ్చుగా' అని వుండవచ్చు. ఈయన బయటకు వచ్చి యిలా చెప్పుకుంటూ వుండవచ్చు. సోనియా చాలా గుంభనమైన మనిషి. 2004 ఎన్నికలనుండి చూస్తున్నాం. ఒక్కసారి కూడా 'తెలంగాణ' అనే పదాన్ని తన పెదవులతో ఉచ్చరించలేదు. ఆవిడ 'గులాబి కండువా వేసుకుంది కాబట్టి తెలంగాణకు ఒప్పుకుంది', 'కొంగు తలమీద కప్పుకుంది కాబట్టి మీ ఆంకాక్షే శిరోధార్యమని చెప్పకనే చెప్పింది' వంటి అర్థాలు తీసుకుని మురిశాం. 'డిసెంబరు 9 నాడు మీ పుట్టినరోజు కానుకగా తెలంగాణ యిచ్చినందుకు థాంక్స్‌' అని తెలంగాణవాదులంతా జేజేలు కొడితే 'యూ ఆర్‌ వెల్‌కమ్‌' అందా? అదేమీ పట్టించుకోనట్టు వూరుకుంది. ఎందుకంటే రాత్రికి రాత్రే రాజీనామాల పర్వం ప్రారంభమై పోయి, తొందరపడ్డాంరా బాబూ అనుకోసాగిందామె. ఇలాటి సోనియా ఏ విధమైన సంకేతం యిచ్చిందన్నా నమ్మడానికి నేను రెడీగా లేను.

కొత్తగా 12 వ తారీకు కోర్‌ కమిటీ మాట వచ్చింది. కోర్‌ కమిటీ మీటింగు తెలంగాణ గురించే అనీ, యిదంతా విభజనకే దారితీస్తోందనీ, ఆషాఢం తెలంగాణను వర్షించబోతోందనీ - కోలాహలం కనబడుతోంది. పైకి విభజనలోని కష్టాలను ఏకరువు పెట్టినా దిగ్విజయ్‌ తన నివేదికలో విభజిస్తే మంచిదనే సూచన చేయబోతున్నారన్న సమాచారం వుందని ''హిందూ'' పత్రిక రాసింది. మర్నాడు మరో పత్రిక - దిగ్విజయ్‌ విభజనకు పూర్తిగా వ్యతిరేకమనీ, కలిపి వుంచినా, విడదీసినా కాంగ్రెసుకు వచ్చేదీ, పోయేదీ ఏమీ లేదని, ఆ కాడికి రాజకీయప్రయోజనాలు ఆశించి విడగొట్టిన చెడ్డపేరు కాంగ్రెసుకు ఎందుకని అనుకుంటున్నాడనీ రాసింది. ఈ హడావుడి యిలా వుండగానే షిండేగార్ని అడిగితే ప్రతీ నెలా పాడే పాటే పాడారు - 'చర్చలు జరుగుతున్నాయి, ఏకాభిప్రాయసాధనకు యత్నిస్తున్నాం' అంటూ. దిగ్విజయ్‌లో ఆరాటం ఆయనలో కనబడలేదు. దిగ్విజయ్‌ కాంగ్రెస్‌ పార్టీ ప్రతినిథి, షిండే ప్రభుత్వ ప్రతినిథి - అదీ తేడా! కాంగ్రెస్‌ గండం గడిచిన తర్వాతనే యుపిఏ గండం ముందుకు వస్తుంది. అయినా దిగ్విజయ్‌ కూడా మరీ ఆతృతగా వున్నారా? అసలు దిగ్విజయ్‌ అన్నదేమిటి? ''12 న కోర్‌ కమిటీ వుంటుందా?'' అని అడిగితే ''అవును. కోర్‌ కమిటీ 12న సమావేశమయ్యే అవకాశాలు ఎక్కువగా వున్నాయి.'' అన్నాడు. ''ఆరోజు తుదినిర్ణయం తీసుకుంటారా?'' అని అంటే ''ఆశిస్తున్నాం'' అన్నాడు. ఈ మాటలబట్టి ఏదైనా నిర్ధారించగలమా? ఈ 12న ఏమీ తేల్చరని నాకు గట్టి నమ్మకం. ఎందుకంటే తేల్చేవారైతే రాయలసీమను చీలుస్తారనే పుకారును ప్రచారంలోకి పెట్టేవారే కారు. అలా చేసి రాయలసీమవాసులను కావాలని రెచ్చగొట్టారు కదా. వాళ్లు సమైక్యమో రామచంద్రా అంటూ వుంటే మిమ్మల్ని కూడా విభజిస్తాం అంటే వూరుకుంటారా? ఈ పుకారు వలన సమైక్య ఉద్యమానికి ఊపిరి వూదారు. అక్కడా చొక్కాలు విప్పి తిరగడాలు, గుండు కొట్టించుకోవడాలు.. మొదలయ్యాయి.

కాంగ్రెసు తన స్వప్రయోజనాలకై రాయలతెలంగాణ ఏర్పాటు చేద్దామనుకుందనుకుందాం. అప్పుడేం చేస్తుంది? కోస్తాలో జగన్‌ ప్రాబల్యం లేకుండా చూసుకోవాలంటే జగన్‌కు బలం వున్న మొత్తం రాయలసీమను విడగొట్టి తెలంగాణలో కలిపేస్తే మంచిది కదా. అలా విడగొట్టినపుడు కోస్తా వాళ్లకు జగన్‌ పొరుగురాష్ట్రం వాడు అవుతాడు. ఆయనకు మనతో పనేముంది? అనుకుంటారు. జగన్‌ పార్టీ తరఫు నుండి యింకో నాయకుణ్ని కోస్తా రాష్ట్రానికి ముఖ్యమంత్రి అభ్యర్థిగా నిలబెట్టాలి. జగన్‌కున్నంత పాప్యులారిటీ అతనికి వుండదు కదా. టిడిపి విషయంలోనూ అదే జరుగుతుంది. చంద్రబాబు రాయలసీమవారే కదా. ఆయనా కోస్తాకు 'పరాయివాడే'. ఆయన కూడా టిడిపి తరఫున యనమల వంటి నాయకుణ్ని ముఖ్యమంత్రి కాండిడేటుగా చూపించాలి. ప్రాంతీయపార్టీల అధిపతులు యింకెవర్నీ ఎదగనివ్వరు కాబట్టి అభ్యర్థుల కొరత ఏర్పడుతుంది. కాంగ్రెసుకైతే ఆ భయం లేదు. లగడపాటి, బొత్స, చిరంజీవి.. ఎవరినైనా చూపించవచ్చు. ఆ అభ్యర్థులకు వ్యక్తిగతంగా యాంటీ-యిన్‌కంబెన్సీ మచ్చ అంటదు. ఆ విధంగా అక్కడ కాంగ్రెసు మెరుగైన స్థితిలో వుంటుంది.

ఇక రాయలతెలంగాణకు వచ్చేసరికి అక్కడ జగన్‌, చంద్రబాబు, కిరణ్‌, కెసియార్‌.. అందరూ సిఎం కాండిడేట్లే. వీళ్లకు తోడు మజ్లిస్‌, బిజెపి, లెఫ్ట్‌ కొంత ప్రభావం చూపుతాయి. తెరాస, బిజెపి, సిపిఐలకు రాయలసీమలో అంబ పలకదు. జగన్‌కు తెలంగాణలో పలకదు. అక్కడా యిక్కడా వున్న టిడిపి తెరాసకు తెలంగాణలో, జగన్‌కు రాయలసీమలో అడ్డు తగులుతుంది. అంతకంటె తక్కువ స్థాయిలో మజ్లిస్‌ కూడా అదే పని చేస్తుంది. ఇంతటి సంకుల సమరంలో రాయలతెలంగాణలో ఎవరికీ గట్టిగా 5కి మించి రాని పరిస్థితి ఏర్పడుతుంది - ఏదైనా వేవ్‌ వస్తే తప్ప! ప్రభుత్వ వ్యతిరేకత ఓటు చీలిపోతే కాంగ్రెసు లాభపడవచ్చు కూడా!

ఈ విధంగా చూస్తే రాయలసీమ మొత్తాన్ని తెలంగాణకు కలిపి రాయలతెలంగాణ ఏర్పాటు చేయడంతో కాంగ్రెసు ప్రయోజనాలు నెరవేరతాయని అనిపిస్తోంది. దీన్నే కాంప్రమైజ్‌ ఫార్ములాగా కాంగ్రెసు సూచించవచ్చు. ముందే చెపితే గొడవ అవుతుందన్న భయంతో రాయలసీమను విడగొడతామని తొలుత అడలగొట్టి తర్వాత దీన్ని తెరపైకి తెస్తారేమో. ఇది సూచించగానే సమైక్యవాదులు పెద్ద గొడవ పెడతారు. తెలంగాణవాదులూ నో, నో అంటారు. ఇంకా కొంతకాలం తర్జనభర్జనలు జరుగుతాయి. ఈ లోగా కోస్తాలో కొన్ని ప్రాంతాల్లో రాజధాని కోసం అల్లర్లు జరుగుతాయి. పరిస్థితి చక్కబడ్డాక దీని గురించి మాట్లాడదాం అంటూ సమస్యను అటకెక్కించవచ్చు. 'డిసెంబరు 9 ప్రకటన ప్రకారం తెలంగాణ రాష్ట్ర ఏర్పాటు ప్రక్రియ ప్రారంభమైందనడానికి రాయల తెలంగాణ ప్రతిపాదనే నిదర్శనం' అని చెప్పుకుంటూ కాంగ్రెసు 2014 ఎన్నికలకు వెళ్లవచ్చు.

అసలు యీ 12 సమావేశానంతరం రాయలతెలంగాణ ప్రతిపాదన చేస్తేనే యిదంతా జరుగుతుంది. అది కూడా చేస్తారో లేదో నాకు నమ్మకం లేదు. పంచాయితీ ఎన్నికలు వస్తున్నాయి అనో సమైక్య వుద్యమం వలన రాష్ట్రంలో శాంతిభద్రతల సమస్య వుంది అనో సాకులు చెప్పి వాయిదా వేయడానికే ఎక్కువ అవకాశం వుంది. అన్ని ప్రాంతాల నాయకులను ఒకచోట కూర్చోబెట్టి యిచ్చిపుచ్చుకోవడాల గురించి మాట్లాడించేవరకూ నా అనుమానాలు యిలా కొనసాగుతూనే వుంటాయి. తెలుగు మీడియా వెయ్యికబుర్లు చెప్పినా సరే నేను నమ్మను.

గతవారం 'కెసియార్‌-కాంగ్రెస్‌ హనీమూన్‌' వ్యాసంలో ఒక తప్పు దొర్లింది. 2004లో డియస్‌ ఓడిపోయారని రాశాను. పొరబాటు. క్షంతవ్యుణ్ని. - ఎమ్బీయస్‌ ప్రసాద్‌ (జులై 2013)

జులై 16-19 వీక్లీకై ఎమ్బీయస్‌ : న్యూస్‌, వ్యూస్‌, రివ్యూస్‌ - 5

వాడే వీడని ఏమిటి నమ్మకం?

2006లో ఒక జర్మన్‌ మహిళను బలాత్కారం చేశాడన్న కేసులో యిరుక్కుని, శిక్షపడి, జైలుపాలై, బెయిల్‌పై బయటకు వచ్చి పోలీసు అధికారిగా వున్న తండ్రి వ్యూహంతో మారుపేరుతో పుట్టపర్తిలో రాఘవ్‌ రాజన్‌గా అవతారమెత్తిన బిత్తి మొహంతి కథ యీ పత్రికలోనే చదివి వుంటారు. గుర్తు లేని వారి కోసం - రాఘవ్‌ రాజన్‌ అనే వ్యక్తి స్టేట్‌ బ్యాంక్‌ ఆఫ్‌ ట్రావన్‌కూరులో ప్రొబేషనరీ ఆఫీసరుగా పని చేస్తూ వుండగా ఢిల్లీ రేప్‌ కేస్‌ జరిగింది. ఆ సందర్భంగా రేప్‌ కేసుల్లో నిందితుల ఫోటోలు ఇంటర్నెట్‌లో పెట్టారు. వాటిల్లో బిత్తి మొహంతి అనే అతనికి, ఈ రాఘవ్‌ రాజన్‌కు పోలికలు వున్నాయంటూ, అతనే యితనని, మారుపేరుతో, తప్పుడు సర్టిఫికెట్లతో యీ ఉద్యోగం సంపాదించాడంటూ ఒక ఆకాశరామన్న ఉత్తరం బ్యాంకుకు చేరింది. వెంటనే అరెస్టు చేసి విచారణ మొదలుపెట్టారు. అతని గతాన్ని తవ్వి తీసిన మీడియా బిత్తి మొహంతి రాఘవ్‌ రాజన్‌గా ఎలా రూపెత్తాడో విపులంగా వివరించింది. జైలు శిక్ష తప్పించుకుని పారిపోయినందుకు అతనిపై కేసు పెట్టి రాజస్థాన్‌ కోర్టులో ప్రవేశపెట్టారు. అయితే రాఘవ్‌ రాజన్‌ 'నేను బిత్తి మొహంతిని కాను. రాఘవ్‌నే. పోలిక చూసి పోలీసులు పొరబడ్డారు.' అని వాదించాడు.

కోర్టు వారు అతని వాదన విని ''రాఘవ్‌ మాట అబద్ధమని మీరు నిరూపించగలరా? అతనే బిత్తి మొహంతి అనడానికి మీ వద్దనున్న ఆధారాలేమిటి?'' అని అడిగారు. రాజస్థాన్‌ పోలీసులు జుట్టు పీక్కున్నారు. ఎందుకంటే అతనిపై కేసు నడిపినపుడు కాని, జైల్లో పెట్టినపుడు కాని వేలిముద్రలు తీసుకోలేదు. రక్తం నమూనాలు తీసుకోలేదు. ''రేప్‌ కేసులో బిత్తి మొహంతిని విచారించిన పోలీసు అధికారిని తీసుకుని వచ్చాం. అతను బిత్తియే రాఘవ్‌ అని చెప్పాడు'' అన్నారు పోలీసులు. ''ఆ సాక్ష్యం సరిపోదు. జులై 18 లోపున ఇంకా సాక్ష్యాలు పట్టుకుని రండి.'' అంటూ జయపూర్‌ మేజస్ట్రేట్‌ కోర్టు వాయిదా వేసింది. రాఘవ్‌ బిత్తి అని నిరూపించాలంటే డిఎన్‌ఏ పరీక్షలు జరిపించాలి. బిత్తి తలిదండ్రుల డిఎన్‌ఏను, రాఘవ్‌ డిఎన్‌ఏను పోల్చి చూస్తే నిజం బయటకు వస్తుంది. అలా చేయడానికి కేరళ పోలీసులకు అనుమతి యిస్తూ కన్నూరు (కేరళ) కోర్టు తీర్పు యిచ్చింది. కానీ రాఘవ్‌ హైకోర్టుకి అపీల్‌ చేసుకుంటే హైకోర్టు స్టే యిచ్చింది.

కోర్టులు, పోలీసులు కలిసికట్టుగా బిత్తిని రక్షించడానికి నిర్ణయించుకున్నట్టే కనబడుతోంది.

మూషికబ్రహ్మ మరి లేరు

మౌస్‌ లేని కంప్యూటర్‌ను వూహించలేం. కీ బోర్డు వుండగా మౌస్‌ వుపయోగించాలన్న ఆలోచన రావడమే అద్భుతం. అలాటి ఆలోచనతో ప్రపంచగమనాన్నే మార్చేసిన డగ్లస్‌ కార్ల్‌ ఎంజెల్‌బర్ట్‌ తన 88 వ యేట గత నెలలో మరణించారు. 1950ల్లో కంప్యూటరు అంటే గదంతా పట్టేసేది. పంచ్‌కార్డులు వుపయోగించేవారు. దాన్ని చిన్నగా ఎలా చేయాలా అని పరిశోధించిన వారిలో డగ్లస్‌ ఒకరు. ఆయన టీము మల్టిపుల్‌ విండోస్‌ సిస్టమ్‌ను అభివృద్ధి చేసింది. ప్రభుత్వం కోసం ఎఆర్‌పిఏనెట్‌ అనే రిసెర్చ్‌ నెట్‌వర్క్‌ తయారుచేస్తే అది ఇంటర్‌నెట్‌కు దారి తీసింది. 1960లలో ఆయన మౌస్‌ను డెవలప్‌ చేశాడు. అప్పట్లో దానికి చెక్కతొడుగు వుండేది. లోహపుచక్రాలు వుండేవి. ఆయన, ఆయన టీము దాన్ని యింకా మెరుగుపరుస్తూ వచ్చి 1970లో పేటెంట్‌ సంపాదించారు. అయితే దాన్ని యిన్‌స్టిట్యూట్స్‌లోనే వుపయోగించేవారు. కమ్మర్షియల్‌గా అది మార్కెట్‌లోకి వచ్చినది 1984లో ఏపిల్‌ వారి మెకింతోష్‌ కంప్యూటర్‌తోనే! 1987 కల్లా ఆ టెక్నాలజీ పబ్లిక్‌ డొమైన్‌లోకి వచ్చేయడంతో వాళ్లకు పెద్దగా లాభాలు రాలేదు. అందరూ మౌస్‌ బాగా వాడేరోజులు వచ్చేసరికి రాయల్టీ రావడం మానేసింది. ముందుచూపు మరీ ఎక్కువగా వుండడం వలన కష్టాలివి!

గురి తప్పిందా? తప్పించారా?

జూన్‌ 27 న ముంబయిలోని తలోజా జైల్లో అబూ సలేం పై హత్యాయత్నం జరిగింది. చేసినవాడు దేవేంద్ర జగతప్‌. ముంబయ్‌ అండర్‌వరల్డ్‌లో ముస్లిం ఆధికత్యను నాశనం చేయడమే నా లక్ష్యం అని చెప్పుకునే దేవేంద్ర ఛోటా రాజన్‌ గ్యాంగ్‌ మనిషి. ఆ తర్వాత భరత్‌ నేపాలీ గాంగ్‌లో చేరాడు. షహీద్‌ అజ్మీ అనే లాయర్ని హత్య చేశాడన్న ఆరోపణపై యీ జైలులో పెట్టారు. అతను తుపాకీ కాలిస్తే గురి తప్పదని ప్రతీతి. అలాటిది అవేళ గురి ఎలా తప్పాడన్నది ప్రశ్న. ఒక బుల్లెట్‌ సలేమ్‌ను తాకకుండా పక్కనుంచి సర్రున వెళ్లిపోయింది. మరొకటి అతని అరచేతిని గాయపరిచింది. మూడోది కాల్చనే లేదు. ఈలోగా పట్టుకున్నారు.

అబూ సలేం దావూద్‌ ఇబ్రహీం వద్ద పనిచేసేవాడు. ఆ తర్వాత అతనితో విభేదించి, ముస్తాఫా దోసా అనే అతనితో కలిసి బయటకు వచ్చేశాడు. అనేక నేరాల్లో పాలు పంచుకున్నాడు. వాటిల్లో 1993 నాటి బొంబాయి వరుస పేలుళ్లు ఒకటి. ఆ కేసు చూపించి 2005లో పోర్చుగల్‌ నుండి అతన్ని పట్టుకుని తీసుకుని వచ్చారు. నేరస్తుల అప్పగించడానికి రెండు దేశాల మధ్య ఒప్పందాలుంటాయి. సలేంను అప్పగించిన పోర్చుగల్‌ ''అతనికి ఉరిశిక్ష వేయకూడదని, 25 ఏళ్లకు మించి జైల్లో వుంచకూడదని షరతులు పెట్టింది. సరేనని తీసుకుని వచ్చి ముంబయిలోని ఆర్థర్‌ రోడ్డు జైల్లో పెట్టారు. వరుస పేలుళ్ల నేరంతో పాటు సిబిఐ యితర కేసులు కూడా పెట్టబోతే సలేం అభ్యంతరపెట్టి 2010లో కోర్టుకి వెళ్లాడు. అదేం కుదరదు, ఎన్ని కేసులైనా పెట్టవచ్చని కోర్టు తీర్పు చెప్పింది. ఇలా కేసులు పెడితే పోతే పోర్చుగల్‌కి తిరిగివెళ్లే ఛాన్సు లేదనుకున్నాడేమో సలేమ్‌, తనకు యిక్కడి జైళ్లల్లో రక్షణ లేదని, అందువలన తిప్పి పోర్చుగల్‌ పంపించేయాలని వాదించ దలచుకున్నాడు.

2010 జులైలో ఆర్థర్‌ రోడ్డు జైల్లో సలేమ్‌ మిత్రుడు ముస్తఫా అతనిపై దాడి చేశాడు - ఆఫ్టరాల్‌ ఓ ఫోర్కుతో! ఆ పాటి కారణం చూపించి యీ జైల్లో నా ప్రాణానికి రక్షణ లేదు వేరే చోటుకి మార్పించమని కోరాడు. దాడికి కారణాలు అన్వేషించకుండానే సలేమ్‌ను తలోజా జైలుకి మార్చారు. ఇప్పుడు యీ దాడి జరగగానే అతని లాయరు ''భారత జైళ్లల్లో సలేం ప్రాణానికి హామీ లేదు. పోర్చుగల్‌లో భద్రత వున్న జైలుకి మార్పించాలి'' అని అభ్యర్థిస్తున్నాడు. దీన్ని బట్టే దేవేంద్ర లక్ష్యాలపై అనుమానం వస్తోంది. అసలు దేవేంద్రకు పిస్టల్‌ ఎలా వచ్చింది అని అడిగితే క్రైం బ్రాంచ్‌ వారు 'కోర్టుకి తీసుకుని వెళుతుంటే అతని భార్య వచ్చి కలిసింది. అప్పుడు యిచ్చిందేమో' అన్నారు. 'అంత దగ్గర్నుంచి కాల్చినా దేవేంద్ర వంటి ప్రొఫెషనల్‌ కిల్లర్‌ గురి ఎలా తప్పాడు? రెండుసార్లు తప్పిందనుకున్నా మూడోసారి ఎందుకు కాల్చలేదు?' అని అడిగితే నవీ ముంబయి పోలీసు కమిషనర్‌ ''గురి తప్పడం వింతేమీ కాదు. రెండుసార్లు కాల్చిన తర్వాత తుపాకీ జామ్‌ అయిపోవడం వలన మూడోసారి కాల్చలేదు'' అన్నారు.

చూడబోతే యిదంతా ఉత్తుత్తి కాల్పులనిపిస్తోంది. ఈ వంక పెట్టి ఎలాగైనా పోర్చుగల్‌కి పారిపోదామని అబూ సలేమ్‌ వేసే వేషాలనిపిస్తోంది. 'ఛ, ఛ అదేంకాదు. దావూద్‌ ఇబ్రహీం అనుయాయి అయిన ఛోటా షకీల్‌ ఏప్రిల్‌ మొదటివారంలో సలేంను చంపమని నాతో చెప్పాడు. తన వద్ద పని చేసే మనోజ్‌ లహమానే ప్రస్తుతం నాతోబాటు జైల్లో వున్నాడు కదా, అతని ద్వారా నాకు మొబైల్‌ ఫోన్‌ పంపించాడు. ఆ ఫోన్‌లోనే అతనితో రెండు సార్లు మాట్లాడాను. అతని ఆదేశాల మేరకే దాడి చేశాను' అంటున్నాడు దేవేంద్ర!

అన్నం నీకు - అధికారం నాకు

మన రాష్ట్రంలో కిరణ్‌ ఏవేవో పథకాలు పెడుతున్నారు. కానీ అవి కొన్ని వర్గాలకు మాత్రమే ఉద్దేశించబడ్డాయి. తమిళనాడులో జయలలిత ఒక్క దెబ్బతో అందర్నీ ఆకట్టుకునే స్కీము మొదలుపెట్టింది. ''అమ్మా భోజనశాల'' (అమ్మా ఉణవగమ్‌) పేరుతో చెన్నయ్‌లో కార్పోరేషన్‌ చేత 200 కాంటీన్లు పెట్టింది. రూపాయికి ఒక ఇడ్లీ, సాంబారు. మధ్యాహ్నవేళ భోజనానికి 5 రూ.లకు సాంబారన్నం, 3 రూ.లకు పెరుగన్నం. జనాలు విరగబడి రావడంతో రోజుకి మూడు లక్ష యిడ్లీలు, లక్ష భోజనాలు అమ్మగలుగుతున్నారు. ఇంకో 800 క్యాంటీన్లు పెడతారట. రాష్ట్రంలో యితర నగరాలకు కూడా విస్తరిస్తారట. కార్పోరేషన్‌కు యిప్పటికే రోజుకి రూ.5 లక్షలు నష్టం వస్తోంది. దీనికి కావలసిన బియ్యాన్ని కిలో రూ.1 చొ||న యిస్తున్నందుకు సివిల్‌ సప్లయిస్‌కు నష్టం వస్తోంది. కార్పోరేషన్‌ భవనాల్లోనే పెట్టారు కాబట్టి అద్దె లేదు. సరంజామాకై ఒక్కో క్యాంటీన్‌కు రూ.5 లక్షలు ఖర్చు. కార్పోరేషన్‌ యిప్పటికే 290 కోట్ల రూ.ల లోటు-బజెట్‌లో నడుస్తోంది.

ఈ క్యాంటీన్‌లు ఎంత శుభ్రంగా వున్నా మధ్యతరగతివాళ్లు వెళ్లడానికి వెనకాడవచ్చు. అందుకని వారికోసం మన రైతుబజార్ల వంటివి పెట్టారు. రైతులనుండి కూరగాయలు నేరుగా కొని ప్రభుత్వంవారి కామధేను సూపర్‌మార్కెట్‌లోని కోల్డు స్టోరేజిలో దాచి ఎయిర్‌ కండిషన్డు బజార్లో మార్కెట్‌లో సగం రేటుకి అమ్మిస్తున్నారు. దీనితో బాటు మినరల్‌ వాటర్‌ పథకం కూడా అణ్నాదురై పుట్టినరోజైన సెప్టెంబరు 15 న ప్రవేశపెట్టబోతున్నారు. చెన్నయ్‌కు దగ్గరగా వున్న గుమ్మడిపూండి చెఱువు వద్ద రోజుకి మూడు లక్షల లీటర్ల మినరల్‌ వాటర్‌ తయారుచేసే ప్లాంట్‌ పెట్టిస్తున్నారు. దానికి పెట్టుబడి రోడ్‌ ట్రాన్స్‌పోర్టు వారిది. ఆ నీటిని వారి బస్‌డిపోల్లో అమ్ముతారు. రాష్ట్రంలో మరో 9 చోట్ల కూడా యిలాటి ప్లాంట్లే పెట్టించాలని పథకం వేశారు. రాబోయే పార్లమెంటు ఎన్నికలలో ఓట్లు రాల్చడానికే జయలలిత యిదంతా చేస్తున్నారని ఎవరైనా గ్రహించవచ్చు. గతంలో ఎన్నికల వాగ్దానాల్లో భాగంగా మిక్సర్లు, గ్రైండర్లు, ఫాన్లు, టీవీలు, లాప్‌టాప్‌లు యిచ్చి రాష్ట్రానికి రూ.ల లక్ష కోట్ల ఋణభారం తెచ్చిపెట్టారు. ఎన్ని యిచ్చినా విద్యుత్‌ సరఫరా సరిగ్గా లేకపోవడంతో అవి ఆశించిన ప్రయోజనాన్ని యివ్వటం లేదు.

ఆకలిదప్పులు తీరిస్తే ఎంతటివాడైనా శాంతిస్తాడు. 1982లో ఎంజీఆర్‌ రూ. 100 కోట్ల బజెట్‌తో స్కూలు పిల్లలకు మధ్యాహ్నభోజన పథకం పెట్టినపుడు అందరూ విమర్శించారు. కానీ అది విజయవంతమై 1984లో ఎడిఎంకెకు అధికారాన్ని తెచ్చిపెట్టింది. ఎన్టీయార్‌ ఆ పథకాన్ని మన రాష్ట్రంలో అమలు చేసి మన్ననలు పొందారు. ఇప్పుడు జయలలిత కూడా అధికారం కోసం అన్నాన్నే నమ్ముకుంది. కాంగ్రెస్‌, బిజెపియేతర ప్రభుత్వాన్ని కేంద్రంలో ఏర్పరచి తను ప్రధాని కావడమే జయలలిత ఉద్దేశం అంటున్నారు. దానికోసం వామపక్షాలను మచ్చిక చేసుకునే ప్రయత్నం మొన్న బయటపడింది. జూన్‌ 27నాటి రాజ్యసభ ఎన్నికలకోసం తన పార్టీ నుండి 5 గురు సభ్యులను ఎంపిక చేసి కూడా ఆఖరి నిమిషంలో సిపిఐ నాయకుల అభ్యర్థన మేరకు తన పార్టీ అభ్యర్థి ఒకరిని వెనక్కు తీసుకుని సిపిఐ సీనియరు లీడరు డి.రాజాను రాజ్యసభకు ఎన్నికయేట్లా చేసింది. వచ్చే ఎసెంబ్లీ ఎన్నికలలో అయిదారు సీట్లు వామపక్షాలకు, యితర చిన్న పార్టీలకు కేటాయించి సాధ్యమైనన్ని సీట్లకు పోటీపడవచ్చనే అందరూ అంటున్నారు.

నామినేషన్‌ వేసేవాడే లేకపోయాడు

పశ్చిమ బెంగాల్‌ పంచాయితీ ఎన్నికలంటే మమతకు భయంగా వుందని అందరూ అనుకుంటూ వచ్చారు. వాటిని వాయిదా వేయించడానికి మమత ప్రభుత్వం చేయని ప్రయత్నాలు లేవు. ఆఖరి ప్రయత్నంగా జులై 11 నుండి ఎన్నికలు ప్రారంభమవాలి కానీ రంజాన్‌ అడ్డు వచ్చింది కాబట్టి వాయిదా వేయాలంటూ సుప్రీం కోర్టులో పిటిషన్‌ వేసింది. ఇవన్నీ ముందే చూసుకోవాల్సింది అంటూ కోర్టు మొట్టికాయలు వేసింది. అంతేకాదు, రాష్ట్ర ఎన్నికల కమీషన్‌ కోరినట్టు కేంద్ర బలగాలను ఆమోదించాల్సిందే అని చెప్పింది. అయితే ఎన్నికలు ప్రకటించాక అందరూ ఆశ్చర్యపడేట్లా 500 పంచాయితీల్లో సిపిఎం అభ్యర్థులు నామినేషన్లే వేయలేదు. ''...వేయకపోవడం కాదు, వేయనీయలేదు. మమత గూండా రాజ్యం అంత ఘోరంగా వుంది'' అంటున్నారు కామ్రేడ్లు.

''అదేం కాదు, సిపిఎం క్యాడర్లకు ఆత్మస్థయిర్యం నశించి పార్టీ వదలిపెట్టి పోయారు. 1977లో కాంగ్రెస్‌ ప్రభుత్వం యింతకంటె ఘోరంగా భయపెట్టింది. అయినా అప్పటి కమ్యూనిస్టులు ధైర్యంగా నిలబడలేదా? దశాబ్దాలపాటు అధికారంలో వుండడంతో పోరాటపటిమ నశించింది. అధికారం లేకపోతే ఏమీ చేయలేమన్న నిరాశలో మునిగారు యీ తరం. 2008లో వామపకక్షూటమి 2100 పంచాయితీలు, 228 పంచాయితీ సమితులు, 13 జిల్లా పరిషత్తులు గెలుచుకుంది. తృణమూల్‌-కాంగ్రెస్‌ కూటమి 1100 పంచాయితీలు, 112 పంచాయితీ సమితులు, 4 జిల్లా పరిషత్తులు గెలుచుకుంది. అలాటిది యిప్పుడు పశ్చిమ మేదినీపూర్‌, తూర్పు మేదినీపూర్‌, బాంకుడా, హుగ్లీ జిల్లాలలో పార్టీ తన అభ్యర్థులనే నిలబెట్టలేకపోయింది.'' అంటున్నారు పరిశీలకులు.

రాజకీయ చైతన్యం తీవ్రంగా వున్న బెంగాల్‌ వంటి రాష్ట్రంలో ఎన్నికలలో నామినేషన్‌ వేయకపోవడంలో ఏదో మర్మం వుందని రాష్ట్ర ఎన్నికల కమిషన్‌కు అనుమానం వచ్చింది. కారణాలు అన్వేషించమని జిల్లా మేజస్ట్రేట్‌లను ఆదేశించింది.

జులై 25, 26 ఎమ్బీయస్‌ : కొలిక్కి వస్తుందా? కొలిమిలోకి వెళ్తుందా?

తెలంగాణ సమస్యపై కాంగ్రెస్‌ సీరియస్‌గానే ఆలోచిస్తోందని అనిపిస్తోంది. కేవలం పంచాయితీ ఎన్నికల కోసమో, స్థానిక ఎన్నికల కోసమో కాకుండా అసెంబ్లీ ఎన్నికలలో కూడా పనికి వచ్చేలా యీ అంశాన్ని మార్చుకుందామని చూస్తున్నట్లు తోస్తోంది. తెలంగాణ యివ్వడానికి నిశ్చయించుకుంది కాబట్టే యీ అడుగులు వేస్తోందని ''దక్కన్‌ క్రానికల్‌'' కూడా రాసింది. కోర్‌ కమిటీలో ఆ మేరకు అనేసుకుని వర్కింగ్‌ కమిటీలో ఆ ప్రతిపాదన పెట్టి తెలంగాణ యిచ్చే ప్రక్రియ ప్రారంభం చేస్తుందని అనుకుంటున్నారు. ఎప్పుడూ చీకట్లో వుండే ముసుగు వీరుడు జయపాల్‌ రెడ్డి కాస్త బయటపడి దిగ్విజయ్‌ సింగ్‌ను తన యింటికి రప్పించుకోవడం, మర్నాడు తనే షిండే వద్దకు వెళ్లి మాట్లాడడం చూస్తే, ఆయన తెలంగాణ సాధించేశారనే అభిప్రాయం కలగడంలో ఆశ్చర్యం లేదు. వర్కింగ్‌ కమిటీ యీ నెలాఖరులోగా సమావేశమై రాజకీయ ప్రకటన చేస్తుందని తెలంగాణ వాదులందరూ ఉత్కంఠతో ఎదురు చూస్తున్నారు. కెసియార్‌ నాకేమీ నమ్మకం లేదని చెప్తుండగా కొందరు తెరాస నాయకులు 'ఇప్పుడు యిచ్చినా పెద్ద గొప్పేముంది? వెయ్యిమంది ప్రాణాలు పొట్టన బెట్టుకుని యిప్పుడా యిచ్చేది? వాళ్ల ప్రాణాలు తిరిగి వస్తాయా? ఎప్పుడో యివ్వాల్సి వుంది.'' అనే వాదనా మొదలుపెట్టేశారు. అంటే తెలంగాణ యిచ్చిన క్రెడిట్‌ కాంగ్రెసుకు ఎక్కడ పోతుందోనన్న జంకు ప్రారంభమైందన్నమాట. ఎందుంటే యిన్నాళ్లు వీళ్లే 'తెలంగాణ యిస్తే చాలు, మా ఉనికిని కూడా త్యాగం చేసి సోనియాకు జై అంటాం' అన్నవాళ్లే!

ఇవన్నీ చూస్తే తెలంగాణ ప్రకటించేసి సమస్యను ఒక కొలిక్కి తెచ్చేస్తారేమోనన్న ఊహ కలగడం సహజం. కానీ నా అనుమానాలు నాకున్నాయి. మొదటిది - రాజ్యాంగ సవరణ మాట ఎందుకు లేవనెత్తినట్లు? దిగ్విజయ్‌ అనేదాకా ఎవరికీ ఆ వూహ రాలేదు. శ్రీకృష్ణ కమిటీ కూడా తన రిపోర్టులో ఆ ప్రస్తావన చేయలేదు. ఇప్పుడు హఠాత్తుగా ఆర్టికల్‌ 3, ఆర్టికల్‌ 371 ఎ,బి,సి,డి... అంటూ ఏవేవో చర్చించేస్తున్నారు. సవరణ కావాలని కొందరు, అక్కరలేదని కొందరు వాదనలు మొదలుపెట్టారు. ఎన్‌డిఏ మూడు రాష్ట్రాలు యిచ్చినపుడు చేయలేదు కదా అని కొందరంటున్నారు. కానీ 1972లో ఆరుసూత్రాల పథకం కింద జోనల్‌ సిస్టమ్‌ పెట్టినపుడు 371 కింద తెచ్చారు కాబట్టి విషయం జటిలం అయిపోయిందిట. ఇందిరా గాంధీ సమైక్యవాది అని అందరికీ తెలుసు. 1969, 1972 ఉద్యమాలను ఉక్కు పిడికిలితో అణచివేసింది. భవిష్యత్తులో కూడా యిలాటి ఉద్యమాలు రాకూడదన్న ఉద్దేశంతో ఆవిడ ఆ ఆర్టికల్‌ కిందకు చేర్చిందేమో! రాజ్యాంగ సవరణ అన్నారంటే అది అయ్యే వ్యవహారం కాదు. పార్లమెంటులో మూడింట రెండు వంతుల మంది హాజరై, బిల్లుకు అనుకూలంగా ఓటేయాలిట. పైగా దేశంలోని రాష్ట్రాలలో కనీసం సగం తమ అసెంబ్లీలలో అనుకూలంగా తీర్మానాలు పాస్‌ చేసి జతపరచాలట. వాళ్లకేం పట్టింది? ఏదో ఎస్సీ, బిసి లంటే ఓటు బ్యాంకులుగా పనికి వస్తారని చేస్తారు కానీ, వేరే రాష్ట్రాన్ని చీల్చమని తీర్మానం చేస్తే తమ రాష్ట్రంలోనే యిలాటి డిమాండు పుట్టుకుని వస్తుందన్న భయం వుంటుంది.

'అబ్బే రాజ్యాంగ సవరణ అక్కరలేదు. ఆ ఆర్టికల్‌లో 'ఆంధ్రప్రదేశ్‌' అని పేరు వుంది కనుక, రాష్ట్రం విడిపోయి ఆంధ్రప్రదేశ్‌ అనే పేరే లేకుండా పోయినపుడు అది దీనికి వర్తించదు' అని కొందరు వాదిస్తున్నారు. ఇదేదో కాచ్‌ - 22 పరిస్థితి(లోపలకి వెళితే తప్ప అనుమతి దొరకదు, అనుమతి యిస్తే తప్ప లోపలకి వెళ్లనివ్వరు)లా తయారైంది. విడగొట్టినపుడే కదా ఆంధ్రప్రదేశ్‌ పేరు మారేది! మన నాయకులు కొందరు రాజీవ్‌ ధావన్‌ అనే ఒక రాజ్యాంగ నిపుణున్ని యిప్పటికే సంప్రదించినట్లు, ఆయన సవరణ తప్పదని చెప్పినట్లు వార్త వచ్చింది. కాంగ్రెస్‌ పార్టీ కూడా ఆయన రిపోర్టుని సీరియస్‌గా తీసుకున్నట్టుంది. అందుకే దిగ్విజయ్‌ ఆ మాట ఎత్తారు. ఏది ఏమైనా, అంతిమంగా ఏం తేల్చినా విభజన అనగానే వ్యవహారం కోర్టుకి వెళ్లడం ఖాయం, లిటిగేషన్‌లో కొన్ని ఏళ్లు, అధమం కొన్ని నెలలు గడవడం ఖచ్చితం.

అసలు అన్నీ సవ్యంగా నడిస్తేనే అంటే కాంగ్రెస్‌ వర్కింగ్‌ కమిటీలో తెలంగాణ యివ్వాలని తీర్మానం చేస్తే - రాష్ట్రం ఏర్పాటుకి 12 దశలున్నాయట. దానికి అధమం 7 నెలలు పడుతుందట. దానిలో అత్యంత కీలకఘట్టం అసెంబ్లీలో తీర్మానం ప్రవేశపెట్టడం. ఇది రెండోది. మొదటిది కేంద్రం అసెంబ్లీ తీర్మానాన్ని కోరడం. అది జరగవచ్చు. కానీ రెండోదాని దగ్గరకు వచ్చేసరికి పార్టీలు విప్‌ జారీ చేయకపోతే అసెంబ్లీ రెండుగా, ప్రాంతాల వారీగా చీలిపోతుంది. అయినా కేంద్రం కథ ముందుకు తీసుకుని వెళ్లవచ్చు. కానీ బండి సాఫీగా నడవకపోవచ్చు. ఎందుకంటే రాజకీయపరంగా పరిస్థితిని ఎలా ఎదుర్కోవాలా అన్న మీమాంసలో పడుతుంది కేంద్రంలో వున్న కాంగ్రెస్‌.

ఇప్పటిదాకా తెలంగాణ కాంగ్రెస్‌ నాయకులు చెప్తున్నదేమిటి? కోస్తా, సీమల్లో జగన్‌ పార్టీ బలంగా వుంది. అక్కడ కాంగ్రెస్‌ ఎలాగూ నాశనమై పోతుంది. ఇక మిగిలినది తెలంగాణ ఒక్కటే. అక్కడ తెరాస యిప్పటికే బలంగా వుంది. తెలంగాణ యివ్వకపోతే అది తెలంగాణ పట్టుకుపోతుంది. కోస్తా, సీమ ఎలాగూ పోతుంది కాబట్టి యీ ప్రాంతమైనా దక్కించుకోవాలంటే తెలంగాణ యిచ్చి తీరాలి - యిదీ వాళ్ల వాదన. పంచాయితీ ఎన్నికలలో ఏకగ్రీవంగా నెగ్గిన 2623మందిలో ఎవరు ఏ పార్టీవారో తెలియక గందరగోళంగా వుంది. ఈనాడు ప్రకారం వైకాపాకు 400, టిడిపికి 570 వస్తే సాక్షి ప్రకారం అవి 855, 421! సాక్షి తప్ప తక్కిన పేపర్లన్నీ ఒప్పుకున్నదేమిటంటే కాంగ్రెసుకు తక్కిన అందరికంటె ఎక్కువ వచ్చాయి. అంటే ఏ పార్టీ స్థానికంగా బలంగా వుంటే వాళ్లతో యితర పార్టీలు రాజీకి వచ్చి ఏకగ్రీవం చేసుకున్నారు. అవతలివాళ్లు రాజీపడ్డారంటే - తమకు అంత బలం లేదని ఒప్పుకున్నట్టేగా! అధికారపక్షం కాబట్టి ప్రలోభాలు పెట్టగలిగారు అంటే మరి అసెంబ్లీ ఎన్నికలలో కూడా యీ ఎడ్వాంటేజి వుంటుంది కాబట్టి కాంగ్రెసుకు ఢోకా లేదని అంగీకరించాలి. రాష్ట్రమంతా ఒకే చిత్రం లేదు. కొన్ని జిల్లాలలో వీక్‌గా వుంది. అందరూ ఆమోదించవలసినది ఏమిటంటే వైకాపా కడప, చిత్తూరు, గుంటూరు జిల్లాలలో బలంగా వుంది. తెలంగాణలో చాలా బలహీనంగా వుంది. తెరాసకు 90 దరిదాపుల్లో వచ్చినట్టుగా అందరూ రాశారు. తెలంగాణలో మొత్తం 660 స్థానాలు ఏకగ్రీవంగా ఎన్నికయితే తెరాసకు 15% కూడా రాలేదన్నమాట. వరంగల్‌లో మాత్రమే యితరుల కంటె ఆధిక్యంలో వుంది. కరీంనగర్‌లో కూడా ఆ గౌరవం దక్కలేదు. మెదక్‌లో కాస్త గౌరవం దక్కింది. తక్కిన చోట్ల ప్రభావం ఏమీ లేదు. పంచాయితీ ఎన్నికలు పూర్తయ్యాక సరైన చిత్రం గోచరిస్తుందని అనుకుంటూనే, సహకార ఎన్నికలలో కూడా వైకాపా, తెరాస పెర్‌ఫామెన్స్‌ ఏమీ గొప్పగా లేదని గుర్తు తెచ్చుకోవాలి. తెరాస, వైకాపాలకు గల బలం గురించి టి-కాంగ్రెస్‌ నాయకుల వాదనలో లోపముంది.

టి కాంగ్రెసు నాయకులు యిప్పటిదాకా చెప్తూ వస్తున్న యింకో విషయం - తెలంగాణ ప్రకటిస్తే తెరాస తమలో విలీనం అయిపోతుందని! అది వట్టి అబద్ధమని స్పష్టంగా తేలిపోయింది. తెలంగాణ ప్రత్యేకరాష్ట్రంగా ఏర్పడ్డాక అది మరొక జార్ఖండ్‌లా తయారవుతుంది. అక్కడ రాష్ట్రం చిన్నది, పార్టీలు ఎక్కువ. ఎవరికీ మెజారిటీ రాదు. బేరాలాడుకుని సంకీర్ణప్రభుత్వం ఏర్పాటు చేయడం, అది ఏడాది తిరక్కుండా కూలిపోవడం. రాష్ట్రం ఏర్పడ్డాక యిప్పటివరకు 9 మంది ముఖ్యమంత్రులు మారారు. ఇక్కడ తెలంగాణలోనూ తెరాస, కాంగ్రెస్‌, టిడిపి, వైకాపాలకు బలం వుంది. బిజెపికి కూడా వుంది. తలా కాసిన్ని సీట్లు పంచుకుంటే యిక ఆట ప్రారంభమవుతుంది. రాజకీయ అస్థిరత ఏర్పడుతుంది. జార్ఖండ్‌ ఏర్పాటుకు ఉద్యమించిన జెఎంఎం పార్టీ బలంగా పాతుకుపోలేక పోయింది కదా. తెలంగాణ ఏర్పడ్డాక మొదటిసారి తెరాసకు ఓట్లు బాగానే పడవచ్చు కానీ ఎల్లకాలం పరిస్థితి అలాగే వుంటుందన్న గ్యారంటీ లేదు కదా. జార్ఖండ్‌లో అనేక తటపటాయింపుల తర్వాత యీ వారం కాంగ్రెస్‌ జెఎంఎంకు బయటనుండి మద్దతు యిస్తూ ప్రభుత్వం ఏర్పాటుకు సహకరించింది. రేపు తెలంగాణలో కూడా యిలాటి పరిస్థితే తేవడానికి కాంగ్రెసు సిద్ధపడుతుందా అన్నది చూడాలి. అసలు తెలంగాణ అనగానే అవతల గూర్ఖావాళ్లు మా సంగతో అన్నారు. మాయావతి మద్దతు యిస్తాను అంటూనే యుపి కూడా విడగొట్టాలి అంటోంది. యుపి విడగొట్టడం అంటే అక్కడ ముఖ్యమైన పార్టీలు మూడిటికి - ఎస్‌పీ, కాంగ్రెస్‌, బిజెపి - పచ్చి వెలక్కాయ గొంతులో పడ్డట్టే. ఏ శషభిషలూ లేకుండా తెలంగాణ యిచ్చేయండి అని చెపుతున్నది శరద్‌ పవార్‌ ఒక్కరే.

ఇలాటి పరిస్థితిలో కాంగ్రెసు తెగించి తెలంగాణ యిస్తుందా అన్నది ఆలోచించాలి. సిఎం, డిప్యూటీ సిఎం, పిసిసి అధ్యక్షుడు యిచ్చిన ప్రజంటేషన్‌లు లీకు అయ్యాయంటే అధిష్టానం అనుమతితోనే జరిగి వుంటాయి. లేకపోతే వాళ్లకు అంత గట్స్‌ వుంటాయనుకోను. వాటిలో ఎన్ని సమస్యలను ముందుకు తెచ్చారో చూడండి. మావోయిస్టు సమస్య గురించి మళ్లీ మాట్లాడారు. ప్యాకేజీ ప్రస్తావన చేశారు. ఇందిరా గాంధీ ఏమందో చెప్పి ఆ వాదనలకు ప్రచారం కల్పించారు. ఇక బొత్స ద్వారా హైదరాబాదును వివాదాస్పదం చేశారు. 25 ఏళ్ల పాటు ఉమ్మడి రాజధానిగా, యూనియన్‌ టెరిటరీగా వుంచాలట. 25 ఏళ్లపాటు వుంచితే తర్వాత వెళ్లగొట్టడం సాధ్యమేనా? చండీగఢ్‌ ఏమైంది? తనిల్లు అద్దె కిచ్చినపుడు, పొలం కౌలుకిచ్చినపుడు బొత్సగారు 25 ఏళ్లపాటు ఒప్పందం రాస్తారా? విడిపోతే తప్పేముంది అంటూ యిన్నాళ్లూ వాదించినాయన ఎటువంటి వాదనలు వినిపించారో చూడండి. పలికించెడివాడు రామభద్రుడట అన్నట్టు యివన్నీ హై కమాండ్‌ డైలాగ్సే అని అనుకోవాలి.

ఇవన్నీ ఎందుకయ్యా అంటే - రాష్ట్రవిభజన అంటే గూట్లోంచి తీసి యిచ్చేది కాదు, యింత క్లిష్టమైనది సుమా అని సామాన్య జనానికి బోధపరచడానికి. సిఎం, బొత్స లేవనెత్తిన సమస్యలకు పరిష్కారాలు చూపవలసినది దామోదర రాజనరసింహ. ఆయన తన ప్రెజంటేషన్‌లో పరిష్కారాలు చూపలేదు. తెలంగాణ ఉద్యమకారులు తరచు మాట్లాడే విషయాలే ప్రస్తావించి వదిలేశారు. విడిపోతే ఆంధ్రప్రాంతం బాగుపడుతుంది అని వాదించారు. విడిపోవడానికి ముందు వాళ్లను మానసికంగా సిద్ధం చేయడం ఎలా, ఏ షరతులపై వాళ్లను ఒప్పించవచ్చు అన్నదానిపై ఏమీ మాట్లాడలేదు. దీని మొత్తానికి అర్థం - సమస్య జటిలత గురించి ప్రజలకు అవగాహన కల్పించడమే! రేపు వర్కింగ్‌ కమిటీ ఎటువంటి నిర్ణయం తీసుకున్నా వెంటనే తప్పుపట్టకుండా వుండడానికి యీ అవగాహన వుపకరిస్తుంది. 'అవును పాపం, ఎగదీస్తే బ్రహ్మహత్య, దిగదీస్తే గోహత్య. ఇంతకంటె ఏం చేయగలుగుతారు ఎవరు మాత్రం' అని ప్రజలు కాంగ్రెసు గురించి అనుకోవాలన్నమాట.

ఇంతకీ వర్కింగ్‌ కమిటీ సమస్యను ఒక కొలిక్కి తెచ్చేస్తుందా? తెచ్చేస్తే దానికి ఏం లాభం అని ఆలోచించండి. తేకుండా నాన్చడం వలన ఎక్కువ నష్టపోయిందెవరో గమనించారా? టిడిపి! కాంగ్రెసు సందిగ్ధత మేన్‌టేన్‌ చేస్తూ టిడిపిని అయోమయంలో నెట్టింది. తెలంగాణ గురించి యింత చర్చ జరుగుతుంటే ప్రధాన ప్రతిపక్షం - దాదాపు 30% సీట్లు కలిగివున్న పార్టీ - నోరు మెదపలేకపోతోంది. ఎక్కడో ఉత్తరాంచల్‌లో పాలన సరిగ్గా లేదు, ఆహారభద్రత బిల్లులో లోపాలున్నాయి.. యిలాటివి మాట్లాడుతోంది. మన జీవితాలను మార్చేసే విభజన సమస్య గురించి మాత్రం గప్‌చుప్‌. కాంగ్రెస్‌ ఏ నిర్ణయం తీసుకుంటుందో చూసి దానిలో తప్పులు వెతికిపట్టుకుని లాభపడదామని చూస్తోంది. కాంగ్రెసు యిప్పటిదాకా దానికి ఛాన్సివ్వలేదు. ఇప్పుడు ఎన్నికల సంవత్సరంలో యిస్తుందా? మైకేల్‌ జాక్సన్‌ డాన్సు చూడండి, నడుస్తున్నట్లే వుంటుంది, అక్కడే వుంటాడు. కాంగ్రెసు కూడా తెలంగాణపై అదే చేస్తుంది. నెల్లాళ్లగా అతి అడావుడి చేసేసి ఫోకస్‌ తనవైపు తిప్పేసుకుంది. కెసియార్‌ ఏమంటాడు అని అడగడం మానేశారందరూ. దిగ్విజయ్‌ ఏమన్నాడు, షిండే ఏమన్నాడు.. యిదే గోల.

ఇప్పుడు వర్కింగ్‌ కమిటీ సమావేశం తర్వాత ఓ ప్రతిపాదన ముందుకు రావచ్చు. అది ఏ ప్రాంతానికి సంతృప్తి కలిగించని విధంగా తయారై అంతులేని వివాదానికి తలుపు తీయవచ్చు. మద్రాసు నుండి విడిపోయినపుడు చూశాం. ఆంధ్రరాష్ట్రం యిస్తాం అన్నారు. కానీ మద్రాసు లేదన్నారు. మద్రాసు లేకపోతే ఆంధ్రరాష్ట్రం అక్కరలేదన్నారు ఆంధ్రప్రాంతీయులు. 'తమిళులు యివ్వనంటున్నారు, మీరు కావాలంటున్నారు. మీరూమీరూ ఆలోచించుకుని చెప్పండి, మేం చేసేదేమీ లేదు' అంటూ సమస్యను కేంద్రనాయకులు నానబెట్టేశారు. ఇచ్చిన వరకు తీసేసుకుందాం అని పట్టాభిగారి వంటి నాయకులు, మద్రాసు లేకపోతే దండగ అని ప్రకాశం వంటి నాయకులు కొట్టుకుంటూ ఏళ్లు గడిపేశారు. కొన్నేళ్లు గడిచాక పొట్టి శ్రీరాములు ఆ అంశానికి నెత్తికెత్తుకుని ఒక ముగింపుకి తెచ్చారు. ఆ ముగింపు కూడా విభజన కోరిన వారికి తృప్తి నివ్వలేదు.

ఇప్పుడూ అదే కథ పునరావృత్తం కావచ్చు. హైదరాబాదు లేకుండా తెలంగాణ యిస్తే ఒప్పుకుంటారా? అన్న ప్రశ్న ముందుకు తెచ్చి వదిలేస్తే చాలు. ఏళ్లతరబడి వాదించుకుంటూ గడిపేస్తాం. ఏమీ తేల్చకుండా చాలాకాలం నాన్చిందన్న ఆరోపణ నుండి కాంగ్రెసు తప్పించుకుంటుంది. ప్రజలే నానుస్తున్నారు, నన్నేం చేయమంటారు అనవచ్చు. సమస్యకు పరిష్కారం కనుగొనాలంటే యిరుపక్షాల వారినీ ఒక చోట కూర్చోబెట్టి మాట్లాడించాలన్న ప్రాథమిక జ్ఞానం లేకుండా వున్నారా యీ నాయకులు? సిఎం, డిప్యూటీ సిఎం, పిసిసి అధ్యక్షుడి వాదనలు విడివిడిగా వినడమేం? ముగ్గుర్నీ ఒకేసారి కూర్చోబెట్టి 'మా ఎదురుగుండా వాదించుకోండి' అనవచ్చు కదా. అందుకే వర్కింగ్‌ కమిటీ సమావేశం తర్వాత, కాంగ్రెస్‌ వివాదాల మందసాన్ని - పండోరాస్‌ బాక్స్‌ - తెరిచి మనను పెద్ద కొలిమిలోకి నెడుతోందని నా భయం. - ఎమ్బీయస్‌ ప్రసాద్‌ (జులై 2013)

జులై 27,28,29, 30 ఎమ్బీయస్‌ : న్యూస్‌, వ్యూస్‌, రివ్యూస్‌ - 6

స్పీకర్ల సైంటిస్టు బోసు యిక లేరు

స్పీకర్ల నాణ్యతలో 'బోస్‌' బ్రాండ్‌ను మించినది లేదని ప్రపంచమంతా అంగీకరించిన విషయం. ఆ స్పీకర్లను రూపొందించినది, విక్రయించేది ఒక భారతీయుడని తెలిసినపుడు ఎంతో గర్వం కలుగుతుంది. బోస్‌ కార్పోరేషన్‌ అధినేత 83 ఏళ్ల అమర్‌ గోపాల్‌ బోస్‌ యీ వారంలో మరణించారు. ఆయన తండ్రి స్వాతంత్య్రపోరాట వీరుడు. బ్రిటిషుకాలంలో జైలు నుండి తప్పించుకుని అమెరికాకు పారిపోయి, అక్కడి అమ్మాయిని పెళ్లాడారు. 13 వ యేట నుండి బోస్‌ దృష్టి రేడియోలో సౌండ్‌ క్వాలిటీపైనే పడింది. ధ్వనిశాస్త్రంలో నిష్ణాతుడు కావడమే లక్ష్యంగా పెట్టుకుని మసాచుసెట్స్‌ ఇన్‌స్టిట్యూట్‌ ఆఫ్‌ టెక్నాలజీలో ఇంజనీరింగ్‌ చేశారు. 1968లో బోస్‌ బ్రాండ్‌తో స్పీకర్లు అమ్మారు. సినిమా థియేటర్‌ స్థాయి ధ్వని నాణ్యత కలిగిన చిన్న స్పీకర్లను తయారు చేసి మంచి ధరకు అమ్మడమే ఆయన విజయరహస్యం. వివిధ ఫ్రీక్వెన్సీలు కలిగిన వాయిద్యాల నుండి వచ్చే శబ్దాలు ఏకస్థాయిలో వినిపించేట్లా డిజైన్‌ చేయడానికి పరిశోధనపై చాలా వెచ్చించవలసి వచ్చింది.

కార్పోరేట్స్‌ పరిశోధనపై వెచ్చిస్తే ఆ ఏడాదికి లాభాలు తగ్గుతాయి. పరిశోధన విజయవంతం అవుతుందో లేదో ఎవరికీ తెలియదు. రిస్కుతో కూడుకున్న వ్యవహారం. తక్షణలాభాలకోసం ఎదురుచూసే షేర్‌ హోల్డర్స్‌ దానికి ఒప్పుకోరు. ఉన్నదానితోనే సరిపెట్టేద్దామని చూస్తారు. దీర్ఘకాలంలో యిది కంపెనీ యిమేజిని, లాభాలను దెబ్బ తీస్తుంది. ఈ విషయం తెలిసిన బోస్‌ తనకు ఆత్మీయులైన కొద్దిమందినే కంపెనీలో షేర్‌హోల్డర్స్‌గా చేర్చుకుని దాన్ని ప్రైవేట్‌ లిమిటెడ్‌ కంపెనీగా మేన్‌టేన్‌ చేశాడు. పబ్లిక్‌ యిష్యూకి వెళ్లి ప్రజలందరికీ షేర్లు అమ్మి వుంటే వాళ్లు పరిశోధనపై యింత పెట్టుబడి పెట్టనిచ్చేవారు కారు. నిరంతర పరిశోధన కారణంగా బోస్‌ టాప్‌ పొజిషన్‌లో కొనసాగింది. 2010లో ఆ కంపెనీ ఆదాయం 12 వేల కోట్ల రూ.లు. పరిశోధనే ప్రాణంగా భావించిన బోస్‌ మెసాచుసెట్స్‌ ఇన్‌స్టిట్యూట్‌లో 45 ఏళ్లపాటు పాఠాలు చెప్పారు. తన కంపెనీలో అత్యధిక షేర్లను ఆ సంస్థకు రాసి యిచ్చాడు. భారతీయ కంపెనీలకు ఆర్‌ అండ్‌ డి పై పెట్టుబడి పెట్టాలంటే చేతులు రావు. డబ్బుకోసం పబ్లిక్‌ యిస్యూకి వెళతారు. తర్వాత వాళ్ల ఒత్తిడికి లొంగి అమ్మకాలపైనే శ్రద్ధ పెడతారు. పరిశోధన పక్కన పెడతారు. నాణ్యత పెరగదు. ఈలోగా మంచి నాణ్యమైన ఉత్పాదన మార్కెట్‌లోకి వచ్చి దీన్ని పక్కకు తోసేస్తుంది. తాత్కాలిక ఆర్థిక ప్రయోజనాలపైనే వారి దృష్టి పెట్టే వారు బోస్‌ కంపెనీ ప్రగతి చూసి బుద్ధి తెచ్చుకోవాలి.

చాండీని యిరికించే ప్రయత్నాలు

సోలార్‌ ఎనర్జీ ప్రాజెక్టు పెడతామంటూ ముఖ్యమంత్రి పేరు వుపయోగించుకుని అనేకమందిని మోసం చేసిన సరితా నాయర్‌, ఆమె స్నేహితుడు రాధాకృష్ణన్‌లను అడ్డు పెట్టుకుని కేరళ ప్రతిపక్షం ముఖ్యమంత్రి ఊమెన్‌ చాండీని దింపేయాలని ప్రయత్నిస్తున్నారు. ఊమెన్‌ సమర్థనాయకత్వం వలననే యుడిఎఫ్‌ ప్రభుత్వం బాగా నడుస్తోందని వాళ్లకు తెలుసు. అందుకని ''మేం ప్రభుత్వం పడిపోవాలని కోరటం లేదు. ముఖ్యమంత్రి మారితే చాలంటున్నాం.'' అంటూ హర్తాళ్లు మొదలుపెట్టారు. రాబోయే రోజుల్లో ఏయే తేదీల్లో ఏమేం నిరసనలు తెలపబోతారో క్యాలండర్‌ కూడా ప్రకటించారు. సరితా నాయర్‌ ముఖ్యమంత్రి సిబ్బందితో స్నేహం చేసి ఆయన లెటర్‌హెడ్స్‌ సంగ్రహించి, సంతకాలు ఫోర్జరీ చేసి మోసగించినట్లు బయటకు వచ్చింది. అయితే ముఖ్యమంత్రి ప్రత్యక్ష జోక్యం వున్నట్లు రుజువు ఏదీ లేదు. అందుకని ప్రతిపక్షాలు సరిత పై ఫిర్యాదు చేసిన ఆర్‌. శ్రీధరన్‌ నాయర్‌ అనే కాంట్రాక్టర్‌ను పట్టుకున్నారు.

అతను గతంలో పాలక్కాడ్‌లో 3 మెగావాట్ల సోలార్‌ ప్రాజెక్టు పెడతామంటూ సరిత, రాధాకృష్ణన్‌ తన వద్ద నుండి రూ. 40 లక్షలు సొమ్ము కాజేసినట్టు ఫిర్యాదు చేసి వున్నాడు. ఇప్పుడు హఠాత్తుగా ప్లేటు ఫిరాయించి, 2012 జులై 9 న సరిత తనను ముఖ్యమంత్రి ఆఫీసుకి తీసుకుని వెళ్లిందని ఆయన చెప్పడం బట్టే తను పెట్టుబడి పెట్టానని చెప్పసాగాడు. ఇది ఫిర్యాదు యొక్క రెండవ పేజీలో రాసి వుంది. దానిపై అతని సంతకం కూడా లేదు. ఇది ముఖ్యమంత్రి అనుచరులు ఎత్తి చూపారు. ఇంకో విషయం కూడా వుంది. శ్రీధరన్‌ 2012 జూన్‌ 30నే రూ.25 లక్షలు పెట్టుబడి పెట్టాడు. అందువలన ముఖ్యమంత్రి చెప్పడం వలన మోసపోయానని అనడం అర్థరహితం. యుడిఎఫ్‌లో భాగస్వామ్యపక్షాల మధ్య సహజంగానే పోటీ వుంటుంది. కాంగ్రెసుకి మద్దతు యిస్తున్న కేరళ కాంగ్రెస్‌ (మాని)కి చెందిన కెఎం మాని ఫైనాన్సు మంత్రిగా వున్నారు. సిపిఎం నాయకుడు బాలకృష్ణన్‌ - ''చాండీ దిగిపోయి మాని ముఖ్యమంత్రి అయితే మాకేమీ అభ్యంతరం లేదు.'' అని అంటూ వారి మధ్య పుల్ల పెట్టాడు. మాని అనుచరుడైన పిసి జార్జి ''మానిలో నాయకత్వ లక్షణాలు పుష్కలంగా వున్నాయని అందరికీ తెలుసు. నాయకత్వ మార్పు విషయం మేం కాంగ్రెసుకు వదిలేస్తున్నాం.'' అన్నాడు.

చాండీ యీ గొడవల్లోంచి ఎలా బయటపడతారో చూడాలి. ఇప్పటికే ఆయన వ్యక్తిగత సహాయకుడు జొప్పన్‌, షాలూ మేనోన్‌ అనే నృత్యకళాకారిణి అరెస్టయ్యారు. సరిత ఫోన్‌ లిస్టు చూస్తే ఎందరో మంత్రుల, శాసనసభ్యుల పేర్లు బయటకు వచ్చాయి. ఆమెతో ఎందుకు మాట్లాడారు అని అడిగితే ఒక్కోరు ఒక్కోలా చెప్తున్నారు. ''ఆమె వ్యక్తిగత సమస్యల గురించి మాట్లాడడానికి..'' అన్నాడు పిసి జార్జి. హోం మంత్రి రాధాకృష్ణన్‌ ''నా సెల్‌లో ఆమె మిస్‌డ్‌ కాల్‌ కనబడితే ఎవరాని ఫోన్‌ చేశాను.'' అంటున్నాడు. ''మేం మా నియోజకవర్గ సమస్యల గురించి చర్చించడానికి ఫోన్‌ చేశాం'' అంటున్నారు ఎమ్మెల్యేలు. సమస్యంటూ వున్నాక ఫోన్‌ చేయడానికి అర్ధరాత్రి, అపరాత్రి అని చూడకపోవడం సహజం పాపం!

సిడి తయారీ మీదా? మాదా?

మధ్యప్రదేశ్‌లో సెక్స్‌ స్కాండల్స్‌ గోల ఎప్పణ్నుంచో వుంది. 1960లలో గంగారామ్‌ తివారి అనే మంత్రి ఆసుపత్రిలో పని చేసే నర్సుతో నగ్నంగా శయనించిన ఫోటో పేపర్లలో రావడంతో రాజీనామా చేయవలసి వచ్చింది. 2004లో ఉమాభారతి స్థానంలో ముఖ్యమంత్రిగా వచ్చిన 76 ఏళ్ల బాబూలాల్‌ గౌర్‌ తన భార్యను, మరదల్ని ఫోన్‌ చేసి అల్లరి పెడుతున్నాడని ఒక వ్యక్తి ఆరోపించడంతో రాజీనామా చేయవలసి వచ్చింది. తాజాగా 79 ఏళ్ల ఆర్థికమంత్రి రాఘవ్‌జీ పై సెక్స్‌ సిడి విడుదల కావడంతో ఆయన్ను పదవి నుండి తొలగించవలసి వచ్చింది. ఆయన వద్ద చాలా ఏళ్లగా వ్యక్తిగత సహాయకుడిగా పని చేస్తున్న రాజ్‌కుమార్‌ అనే అతను మంత్రి తనకు ప్రభుత్వోద్యోగం యిస్తానని ఆశపెట్టి తనతో అసహజరతికి పాల్పడ్డాడని ఆరోపించాడు. మంత్రి మాత్రమే కాదు, ఆయన బావమరిది, సహాయకుడు కూడా నాతో అపసవ్యంగా ప్రవర్తించారు అని పోలీసుస్టేషన్‌లో ఫిర్యాదు చేశాడతను. అంతకుముందు రోజే మంత్రిగారు రాజ్‌కుమార్‌తో యిలాటి రతిలో పాల్గొంటున్నట్టు వీడియో సిడి బజారులోకి వచ్చింది.

ఈ సిడి బయటకు రాగానే బిజెపి 'మా నాయకుడికి చెడ్డపేరు తేవడానికి కాంగ్రెసు ఆడుతున్న నాటకం యిది' అని ఆరోపించింది.అయితే శివశంకర్‌ పటేరియా అనే బిజెపి నాయకుడు ''ఈ సిడి విడుదల చేసినది కాంగ్రెసు కాదు, నేనే. ఇలాటివి 22 రకాల సిడిలు నా వద్ద వున్నాయి. నడుస్తున్న రైల్లో ఎసి ఫస్ట్‌ క్లాస్‌ కంపార్ట్‌మెంట్‌ కూపేలో యీయనగారు విచ్చలవిడిగా ప్రవర్తించిన సిడి కూడా దానిలో వుంది. కావాలంటే అదీ విడుదల చేస్తా'' అని ప్రకటించాడు. ఇక బిజెపి ఏం చేస్తుంది? తక్షణం రాఘవ్‌జీని కాబినెట్‌ నుండి, పార్టీ నుండి తొలగిస్తూ ఆదేశాలు జారీ చేసింది. చేస్తూనే కేసును కామాపు చేసే ప్రయత్నాలు మొదలుపెట్టింది. సడన్‌గా రాజ్‌కుమార్‌ అదృశ్యమై పోయాడు. ఎక్కణ్నుంచో రాజ్‌కుమార్‌ తండ్రి వూడిపడి ''మా వాడికి మతిస్థిమితం లేదు. అందుకనే సొంత కొడుకుగా చూసుకుంటున్న రాఘవ్‌జీపై అన్యాయమైన ఆరోపణలు చేశాడు. అసలు మావాడి తీరే అంత. గతంలో కూడా యిలాటి ఆరోపణలే చేశాడు.'' అని చెప్పుకొచ్చాడు. డాంగీ కనబడితే తప్ప కేసు బుక్‌ చేయం అన్నారు పోలీసులు.

అప్పుడు కాంగ్రెస్‌ రంగంలోకి దిగింది. రాజ్‌కుమార్‌ ఎక్కడున్నారో వెతికి పట్టుకున్నారు. అసెంబ్లీలో ప్రతిపక్ష నాయకుడిగా వున్న అజయ్‌ సింగ్‌ యింట్లో దాచారు. అజయ్‌ సింగే రాజ్‌కుమార్‌ని స్వయంగా వెంటపెట్టుకుని పోలీసు స్టేషన్‌కు వెళ్లి ఎఫ్‌ఐఆర్‌ రాయించాడు. ఇక పోలీసులకు రాఘవ్‌జీని అరెస్టు చేయకతప్పని పరిస్థితి వచ్చింది. ''కానీ ఆయన ఏడీ? జులై 7 న తన నియోజకవర్గమైన విదిషాలో తన 79 వ పుట్టినరోజు వేడులు జరుపుకుని 54 కి.మీ.ల దూరంలో వున్న రాజధానికి వస్తూ వస్తూ దారిలో మాయమై పోయారు. దొరకటం లేదు. ఎలా ఎరెస్టు చేస్తాం?'' అన్నారు పోలీసులు. పోలీసులు యిలా అనడంతో ప్రజలు మండిపడ్డారు. విమర్శలు గుప్పించారు. పోలీసులు చివరకు మధ్యదారిలో వున్న మంత్రి మేనల్లుడి ఫ్లాట్‌కి వెళ్లారు. బయటనుండి తాళం వేసివున్న ఆ ఫ్లాట్‌లో భార్యతో సహా దొరికారు రాఘవ్‌జీ. కోర్టులో ప్రవేశపెట్టి జ్యుడిషియల్‌ కస్టడీకి అప్పగించారు. కేసు విచారణ సాగుతూండగా యీ రాజ్‌కుమార్‌ ఎన్నిసార్లు మాయమవుతాడో, ఎన్నిసార్లు మళ్లీ దొరుకుతాడో వేచి చూడాలి.

తమిళనాడులో 'కులకలం'

వన్నియార్‌-దళిత ఘర్షణ పోనుపోను తీవ్రమౌతోంది. 2012 నవంబరులో ధర్మపురి జిల్లాలో దివ్య అనే ఒక వన్నియార్‌ అమ్మాయి ఇలవరసన్‌ అనే దళిత అబ్బాయిని ప్రేమించి పెళ్లి చేసుకుంది. ఆమె తండ్రి అవమానభారంతో ఆత్మహత్య చేసుకున్నాడు. వన్నియార్లు తమ పార్టీ అయిన పిఎంకె సహాయంతో మూడు దళితగ్రామాలపై పడి 268 మంది దళితుల యిళ్లు తగలబెట్టారు. ఆ తర్వాత చాలా గొడవలయ్యాయి. దివ్య తల్లి తన కూతురు కనబడటం లేదని హెబియస్‌ కార్పస్‌ పిటిషన్‌ వేసింది. కోర్టు ఆమెను తల్లి దగ్గరకు వెళ్లమంది. ఆమె వచ్చాక భర్త వద్దకు వెళ్లడానికి వీల్లేదని చెప్పారు. ఆమె కులం వారు. ఒత్తిడికి లొంగి తన భర్తతో తిరిగి రానని చెప్పింది. అతను హతాశుడయ్యాడు. ఆ మర్నాడే అంటే జులై 4 న భర్త ఇలవరసన్‌ శవం రైలు చక్రాల కింద దొరికింది. అది ఆత్మహత్య అని వన్నియార్లు, హత్య అని దళితులు వాదిస్తున్నారు. జీన్సూ గీన్సూ వేసుకుని వన్నియార్‌ అమ్మాయిలను వలలో వేసుకుంటున్న దళితయువకులను చంపి తీరతామని పిఎంకె నాయకులు అనేకసార్లు సభాముఖంగా హెచ్చరించారు కాబట్టి యీ అనుమానాలు వచ్చాయి. పోస్టుమార్టం జరిపించిన పోలీసులు ఇలవరసన్‌ది ఆత్మహత్యే అన్నారు. మావగారు బతిమాలినా భర్త అంత్యక్రియలకు దివ్య వెళ్లలేదు.

ఇలవరసన్‌ కుటుంబం పోస్టుమార్టం సరిగ్గా జరగలేదంటూ హైకోర్టుకి వెళ్లారు. ఇంకో పోస్టుమార్టం అవసరమో కాదో తేల్చే బాధ్యతను హైకోర్టు ఒక ప్యానెల్‌కు అప్పగించింది. మొదటి పోస్టుమార్టం జరిగేటప్పుడు తీసిన వీడియోను ఆ ప్యానెల్‌ వీక్షించింది. అది చూసి వారు తెల్లబోయారు. పోస్ట్‌మార్టం పొద్దున్న 10 నుండి సాయంత్రం 4 లోపున జరగాలి. వీళ్లు ఆ సమయంలో చేయలేదు. తలకు గాయం ఎలా తగిలిందో తెలుసుకోవాలంటే తలపై జుట్టు తీసేయాలి. తీయించలేదు. అవయవాలు తూచాలి. తూచలేదు. రక్తపు నమూనాలు సరిగ్గా సేకరించకపోవడంతో కెమికల్‌ ఎనాలిసిస్‌ సరిగ్గా జరగలేదు. దానివలన హత్యో, ఆత్మహత్యో తేల్చడం కష్టమైంది. పైగా పోస్ట్‌మార్టం జరుగుతున్నంతసేపు ఆ గదిలోకి వచ్చేజనం, పోయేజనం. పోలీసులు, రాజకీయనాయకులు, లాయర్లు... ఒకరా యిద్దరా? కోర్టు తీర్పు ఏం చెపుతుందో వేచి చూడాలి.

ఈ గొడవ యిలా సాగుతూండగానే సెందిల్‌ మల్లార్‌ అనే అతని పుస్తకం గొడవ బయటకు రావడం, ప్రభుత్వం దానిని నిషేధించడంతో దళితులు ఉద్యమిస్తున్నారు. రచయిత పేరులో మల్లార్‌ అనేది ఒక దళితకులం పేరు. అతను తన కులం గురించి ఒక పుస్తకం రాశాడు. తమిళనాడులో యిలా కులాల గురించి రాసిన పుస్తకాలు 250 వున్నాయట. ప్రతీవాళ్లూ తమ కులం గతంలో చాలా గొప్పగా వుండేదని, రాజ్యాలు ఏలిందని, యిప్పుడు యిలా వెనకబడిందనీ రాసినవాళ్లే. ఈ సెందిల్‌ కూడా తమ మల్లార్‌ కులం అసలు పేరు పల్లార్‌లని మొదలుపెట్టి దానిలోంచి ఒకప్పుడు తమిళనాడును ఏలిన పాండ్యులే ఆ పల్లార్‌లని తేల్చాడు. తన పుస్తకానికి 'పాండ్యుల పునరుత్థాన చరిత్ర' (మీండెళుమ్‌ పాండ్యర్‌ వరలారు) అని పేరు పెట్టాడు. ఆ ఆలోచనకు సరైన ఆధారాలు లేవని చరిత్రకారులు అంటున్నారు.

తన కులం గొప్పదని చెప్పి వూరుకుంటే అదో అందం. తక్కిన కులాల వాళ్లందరినీ దుర్భాషలాడడంతో వచ్చింది చిక్కు. సాహిత్యంలో కనబడే కొన్ని మాటలు తీసుకుని కథలు అల్లేసి అదే చరిత్ర అంటే ఎలా అని పండితుల అభ్యంతరం. రచయిత అగ్రకులాల వారినే కాదు, సాటి దళిత కులాలైన పరయాలను కూడా తిట్టిపోశాడు. అంతేకాదు తమిళనాడులో పాతుకుపోయిన ద్రవిడ ఉద్యమాన్ని కూడా తిట్టాడు. ''తమిళులను అణచివేసినది దండెత్తి వచ్చినది - తెలుగువారు, కన్నడిగులు. వాళ్లను వదిలిపెట్టి యీ ద్రవిడ ఉద్యమకారులు తమిళశూద్రులను తమిళబ్రాహ్మణులపై రెచ్చగొట్టారు. తమిళ బ్రాహ్మణులు ఎక్కణ్నుంచో వచ్చినవారు కారు, మనపై దండెత్తినవారు కారు. తమిళులకు, తమిళేతరులకు జరగవలసిన యుద్ధం యిలా పక్కదారులు పట్టించారు డిఎంకె వారు.'' అంటూ యిలాటి వాదనలతో 624 పేజీల పుస్తకం రాసి ఏడాదిగా పుస్తకం అమ్ముతున్నాడు. ఏడాది తర్వాత యీ ఏప్రిల్‌ 25 న విరుద్ధనగర్‌లోని సత్తూర్‌లో పుస్తకావిష్కరణ (!) సభ పెడతామంటే ప్రభుత్వం సభకు అనుమతి యివ్వలేదు. పైగా సమాజంలో విద్వేషం రెచ్చగొడుతున్నందుకు పుస్తకాన్ని నిషేధించింది.

ఇది భావప్రకటనకు అవరోధం అంటూ మేధావులు అభ్యంతరం తెలిపారు. తెలుపుతూనే ఆ పుస్తకంలో చాలా తప్పులు, తడకలు, అశాస్త్రీయ వాదనలూ వున్నాయని ఒప్పుకున్నారు. దానికి సమాధానంగా ప్రభుత్వం పుస్తకంలోని తొమ్మిది పేరాలలోని ద్వేషభావనలు ఎత్తి చూపుతూ నిషేధం సవ్యమైనదే అని చెపుతూ మే 30 న స్పెషల్‌ గెజిట్‌ వెలువరించింది. రచయితను అరెస్టు చేయమంది. రచయిత పారిపోయాడు. మావగారు దొరికితే ఆయన్ను జైల్లో పెట్టారు. ఈ గొడవల వలన పుస్తకం కోసం వెతికేవాళ్లు ఎక్కువయ్యారు. ఇతర కులాలపై విషాన్ని చిమ్మే కంచె ఐలయ్యగారి పుస్తకాలను నిషేధించాలని కొందరు తెలుగువారు కోరుతూంటారు. నిషేధిస్తే పుస్తకానికి అనవసరంగా ప్రచారం తెచ్చినట్టే అని పై వుదంతం తెలుపుతుంది.

చెప్పలేదంటనకపొయ్యారూ...

ఉత్తరాంచల్‌లో ప్రమాదం జరగగానే ఎన్‌డిఎమ్‌ఏ (జాతీయ విపత్తు నియంత్రణ యాజమాన్య సంస్థ) ఏం చేస్తోంది? అని అందరూ విరుచుకుపడ్డారు. మన దేశంలో ప్రకృతి వైపరీత్యాలు రాగానే అందరూ చ్చొచ్చొచ్చొ అనడం, ప్రభుత్వాన్ని తిట్టడం, సహాయనిధి అంటూ విరాళాలు వసూలు చేయడం, ఆ రాష్ట్రానికి పంపించివేయడం, ఆ పై మర్చిపోవడం జరుగుతోంది. మళ్లీ ఏడాది అదే విపత్తు రాగానే సేమ్‌ టు సేమ్‌ రిపీట్‌ అవుతుంది. గుజరాత్‌లో భూకంపం రావడంతో యిక దీన్ని సీరియస్‌గా తీసుకోవాలని అంటూ ఎన్‌డిఎమ్‌ఏను ఏర్పాటు చేశారు. దాని సిఫార్సుల మేరకు చట్టం పాస్‌ చేశారు. నిధులు కేటాయించారు. కేంద్ర సంస్థకు అనుగుణంగా రాష్ట్రసంస్థలు ఏర్పాటు చేయాలన్నారు. ఈ కసరత్తుని రాష్ట్రాలేవీ పట్టించుకోలేదు. వరద నివారణకు ఏమేం చేయాలో, బాధిత రాష్ట్రాలు ఎలాటి చట్టాల్ని ఏర్పరచుకోవాలో గైడ్‌లైన్స్‌ యిస్తే రెండే రెండు రాష్ట్రాలు ఆ చట్టాలు చేశాయి. ఆ రెండూ తరచు వరదకు గురయ్యే మనలాటి రాష్ట్రాలు కావు. వరదలే ఎరగని రాజస్థాన్‌ ఒకటి కాగా, మరొకటి ఈశాన్య రాష్ట్రాలలో ఒకటి. అంటే యివన్నీ మొక్కుబడిగా చేస్తున్న పనులే అన్నమాట.

వరద చట్టం చేయని రాష్ట్రాలలో ఉత్తరాఖండ్‌ కూడా ఒకటి. 2007లో విపత్తు సంస్థ తరఫున రాష్ట్రస్థాయిలో ఓ సంస్థ ఏర్పరచింది. రాష్ట్రంలో గతంలో బిజెపి ప్రభుత్వం కాని, నేటి కాంగ్రెస్‌ ప్రభుత్వం కానీ ఆరేళ్లలో ఒక్క సమావేశం కూడా ఏర్పాటు చేయలేదు. ఏ స్థాయిలోనూ, ఏ రంగంలోను సిబ్బందికి ట్రెయినింగ్‌ యివ్వలేదు. నిధులిచ్చిన కేంద్రప్రభుత్వానికి లెక్కలు చూపకపోవడంతో వాళ్లు 2012 నుండి బజెట్‌ ఎలాకేషన్‌ ఆపేశారు. అయినా వీళ్లు దిగి రాలేదు. లెక్కలు చూపలేదు. 2012లో 176 మంది పోయారు. అప్పుడూ కదలిక లేదు. ప్రమాదం జరిగాక 'మేం ముందే హెచ్చరించాం, రాష్ట్రం పట్టించుకోలేదు' అని కేంద్ర వాతావరణ శాఖ వాళ్లు, 'చెప్పారు కానీ గట్టిగా చెప్పలేదు' అని రాష్ట్ర అధికారులు అనడం రివాజు. ఉగ్రవాద చర్యలప్పుడు కూడా యిదే చూస్తాం. 'మేం వార్నింగ్‌ యిచ్చినా రాష్ట్రం నుండి స్పందన లేదు' అని కేంద్ర శాఖ ఎవరికైనా ఫిర్యాదు చేస్తున్నారో లేదో తెలిస్తే వాళ్ల చిత్తశుద్ది ఎంత వుందో మనకూ తెలుస్తుంది.

జలసమాధి అయిన మిస్టరీ

ఇండియన్‌ నేవీలో సీమన్‌ గా పని చేస్తున్న ఒక యువకుడు ప్రమాదవశాత్తూ చనిపోయాడని చెప్పింది ఇండియన్‌ నేవీ. నేను నమ్మనంది అతని తల్లి. కోర్టులో కేసు వేసింది. 20 ఏళ్ల తర్వాత కోర్టు తీర్పు చెప్పింది - అతని చావులో ఏదో మిస్టరీ వుందనీ, దాన్ని బయటకు తీయాలనీ..! న్యాయం కోసం పోరాడుతున్న ఆ ధీరమహిళ పేరు మిసెస్‌ పలాఢే. థానే జిల్లాలోని డొంబివిల్లిలో టీచరుగా పనిచేసేది. ఆమె భర్త అశోక్‌. వాళ్ల అబ్బాయి అమర్‌ నేవీలో చేరాడు. ఈస్టర్న్‌ నేవల్‌ కమాండ్‌ క్లియరన్స్‌ డైవింగ్‌ స్కీములో సీమన్‌గా, డైవర్‌గా కాకినాడలో ట్రెయినింగ్‌ అవుతున్నాడు. 1993లో వాళ్లకు నేవీ నుండి కబురు వచ్చింది - 'మీ అబ్బాయి ఈ సెప్టెంబరు 21న ట్రెయినింగ్‌లో భాగంగా హెలికాప్టర్‌ నుండి సముద్రంలోకి దూకాడు. లెక్కప్రకారం అతను ఒడ్డుకి యీదుకుని రావాలి. కానీ రాలేదు. ఏమయ్యాడా అనుకుంటూ వుండగా రెండు రోజుల తర్వాత అతని శవం దొరికింది.' అని.

వీళ్లు వెంటనే వెళ్లారు. పోస్ట్‌ మార్టమ్‌ రిపోర్టులో చావుకి కారణం రాయలేదు. కానీ చావుకి ముందే అతని శరీరంపై రెండు గాయాలున్నాయని రాశారు. ఎడమభుజం మీద కత్తిగాటు వుంది, దవడ దగ్గర గుండ్రటి గాయం వుంది అన్నారు. నేవీ వాళ్ల దగ్గర దీనికి సమాధానం లేదు. ఇటువంటి కేసుల్లో నిజానిజాలు తెలుసుకోవడానికి డయాటమ్‌ టెస్ట్‌ అనే సూక్ష్మకణపరీక్ష చేస్తారు. అది చేసి తీరాలని తలిదండ్రులు పట్టుబట్టినా నేవీ పట్టించుకోలేదు. చెప్పగా చెప్పగా ఏడాదికి చేయించారు. ఆ పరీక్ష ఫలితాలు వచ్చేలోపునే డిపార్టుమెంటల్‌గా ఓ విచారణ చేసి ''అది ప్రమాదమే'' అని తేల్చారు. డయాటమ్‌ టెస్ట్‌ చేసిన డాక్టర్లు 'అది ప్రమాదమే అని వూరుకోవడానికి వీల్లేదని, యింకా కొన్ని విషయాలు క్షుణ్ణంగా పరిశీలించాలని' రాశారు. అమర్‌ నీటిలో దుముకుతూండగా దూరం నుండి చూసిన సూపర్‌వైజర్‌ అతను నీటిలోకి ఉరికే పోజు సవ్యంగా లేదని అన్నాడు. డైవర్స్‌ ఎప్పుడూ కాళ్లు దగ్గరగా పెట్టుకుని హెలికాప్టర్‌నుండి సముద్రంలోకి దుముకుతారు. కానీ అతని కాళ్లు ఎడంగా వున్నాయి. శరీరం ముందుకు వంగి వుంది.'' అన్నాడు. హెలికాప్టర్‌లో అమర్‌ని ఎవరైనా బాగా కొట్టి సముద్రంలోకి తోసేశారేమో తెలియదు.

అమర్‌ తలిదండ్రులు కాకినాడ కోర్టులో కేసు పెట్టారు - 'అమర్‌ చావు వెనక వున్న కారణాలు నేవీ బయటకు తీయాలి' అని. 2004లో కాకినాడ కోర్టు 'నేవీ అధికారుల నిర్లక్ష్యం వలననే అమర్‌ చనిపోయాడని, నేవీ బాధ్యత వహించాలి' అని తీర్పు చెప్పింది. నేవీ ఆ తీర్పుతో విభేదించి హైకోర్టుకి అప్పీల్‌ చేసుకుంది. 2007లో అమర్‌ తండ్రి మరణించారు. తల్లి రిటైరయ్యింది. అయినా ఆమె తన ధర్మయుద్ధాన్ని కొనసాగించింది. చివరకు హైకోర్టు తీర్పు యీ ఏప్రిల్‌లో వచ్చింది -''అమర్‌ డైవింగ్‌ తెలియనివాడు కాదు. ఇతర డైవర్ల కంటె ఎక్కువ ప్రావీణ్యం కలవాడని నేవీయే ఒప్పుకుంది. మరి అతని మరణం ఎలా సంభవించిందో తెలుసుకోవాల్సిన బాధ్యత నేవీకి లేదా? పూర్తి విచారణ జరిపించి జలసమాధి ఐన సత్యాన్ని బయటకు తీయండి.'' అని జడ్జి అన్నారు. ''మా అబ్బాయి యుద్ధంలో మరణించి వుంటే నేను ఏడ్చి వూరుకునేదాన్ని. కానీ నేవీవారి నిర్లక్ష్యానికి బలయ్యాడన్న ఆలోచనే నన్ను కలచివేస్తోంది. మన ధన, మాన, ప్రాణాలను సైన్యానికి అప్పగిస్తాం. వారే యింత అన్యాయంగా ప్రవర్తిస్తే ఎలా?'' అంటోంది అమర్‌ తల్లి.

జులై ఎమ్బీయస్‌ : న్యూస్‌, వ్యూస్‌, రివ్యూస్‌ - 7

ఇచ్చట రూల్సు వంచబడును

హైదరాబాదు పబ్లిక్‌ స్కూలులో ఒకటో క్లాసులో ధనికుల పిల్లలతో బాటు 46 మంది పేద షెడ్యూల్‌ కులాల పిల్లలకు కూడా కొన్ని సీట్లు యివ్వాలన్న నిబంధన వుంది. వారిని ఎంపిక చేసే భారం రాష్ట్రప్రభుత్వపు సోషల్‌ వెల్‌ఫేర్‌ డిపార్టుమెంటువారిది. దానికై వారు ప్రతి జిల్లా నుండి 15 మంది అటువంటి పిల్లల్ని లాటరీ ద్వారా ఎంపిక చేస్తారు. వారు ఆ జిల్లాకి చెందిన వారే అని నిర్ధారించడానికి నేటివిటీ సర్టిఫికెట్టు జతపరచాలి. లేకపోతే ఒక జిల్లావారు మరొక జిల్లా కోటాలో వచ్చేసే ప్రమాదం వుంది. ఈ కార్యక్రమం జరిగాక, అన్ని జిల్లాలనుండి ఎంపికైన పిల్లల పేర్లను మళ్లీ లాటరీ తీసి 46 మందిని సెలక్ట్‌ చేస్తారు. 2013-14 సం||కి సెలక్షన్‌ పూర్తయ్యాక కొందరు పిల్లల తలిదండ్రులు నేటివిటీ సర్టిఫికెట్లు లేకుండా కొందరు పిల్లలను లాటరీ ప్రక్రియలోకి ఎలా తీసుకున్నారని ప్రశ్నిస్తూ కోర్టుకి వెళ్లారు. అప్పుడు ఆ సర్టిఫికెట్లు లేని పిల్లల్ని లిస్టులోంచి తొలగించారు. అలా తీసేసిన పిల్లల్లో బేగంపేటలో నివసించే పెయింటర్‌ నర్శింగరావు అనే ఆయన, తుకారాం గేట్‌లో నివసించే ఆటోడ్రైవర్‌ రాము పిల్లలు కూడా వున్నారు. వీళ్లు అప్పుడు సర్టిఫికెట్ల గురించి ప్రయత్నించబోయారు కానీ 'ఆ పనేదో లాటరీకి ముందు చేయాల్సింది' అంది కోర్టు.

హతాశులైన వీళ్లు అన్ని రూల్సూ యింత చక్కగా పాటిస్తున్నారా అని ఆశ్చర్యపడి, ఎవరెవరికి సీట్లు యిచ్చారో చెప్పమంటూ సమాచార హక్కు క్రింద పిటిషన్‌ వేశారు. ఈ కోటా కింద సీట్లు యిచ్చే పిల్లల తలిదండ్రులకు ఏడాదికి రూ. 18 వేలకు మించి వుండకూడదు. కానీ అనేకమందికి దాని కంటె ఎక్కువ ఆదాయం వస్తోందని బయటపడింది. ఒక అబ్బాయి యీ స్కూలులో చేరబోయేముందు ఒక ప్రయివేటు స్కూలులో ప్రి-ప్రైమరీ చదివాడు. దానికి గాను 32,200 రూ.లు ఫీజుగా, 12,100 రూ.లు ట్రాన్స్‌పోర్టుకై చెల్లించాడు. తన వృత్తి 'ఆర్కిటెక్ట్‌' అని పేర్కొన్నాడు. అతనికి రెండిళ్లు వున్నాయి. ఇంకో పిల్లవాడి తండ్రికి రెండిళ్లు, ఒక కారు వున్నాయి. ఇంకో పిల్లాడి తండ్రి లారీ క్లీనర్‌నని చెప్పుకున్నాడు కానీ అతనుండేది కాంక్రీట్‌ యింట్లో. ఆజంపురాలో వుండే అతను బండ్లగూడ నుండి నేటివిటీ సర్టిఫికెట్టు సంపాదిస్తే దాన్నీ వీళ్లు పట్టుకున్నారు.

ఎస్సీ, ఎస్టీ కోటాలో అనేక అన్యాయాలు జరుగుతున్నాయని, అసలైనవారికి వాటి ఫలాలు అందకుండా పోతున్నాయని, ఆ పేరుతో ఎందరో బోగస్‌ వ్యక్తులు లాభపడుతున్నారనీ, ఎస్సీలలో కూడా డబ్బున్నవారే రిజర్వేషన్‌ల వలన లబ్ధిపొందుతున్నారనీ అందరూ అంటూ వుంటారు. దానికి తాజా ఉదాహరణ యిది.

బాబోయ్‌ టెక్నాలజీ

మన దేశంలో విగ్రహాల పిచ్చి ఎక్కువ. వాటి ఆవిష్కరణకు ఎవర్నో పెద్దల్ని పిలవడం సహజం. వారు స్థూలకాయులైనా, స్థాయిలో పెద్దవారైనా నిచ్చెన ఎక్కి విగ్రహం పైన ముసుగు తీయడం యిబ్బందికరమైన పని. అందువలన కప్పీలు ఏర్పాటు చేసి తంటాలు పడుతూ వుంటారు. అవి ఒక్కొక్కప్పుడు పని చేస్తాయి, ఒక్కోప్పుడు మొండికేస్తాయి. విగ్రహావిష్కరణ సమయంలో పెద్దపెద్ద నాయకులను పిలిచినపుడు ఆధునిక పద్ధతుల్లో చేయిద్దామని స్థానిక రాజకీయనాయకులు ఒత్తిడి పెడతారని, దానివలన అధికారులు అనేక రకాలైన చిక్కుల్లో పడతారంటూ ఎన్‌ ఆర్‌ కృష్ణన్‌ ఒక రిటైర్డ్‌ ఐయేయస్‌ అధికారి యిటీవల తన అనుభవాలు వివరించారు.

1966లో మధ్యప్రదేశ్‌లోని మాండ్లా పట్టణ మునిసిపాలిటీవారు జవహర్‌లాల్‌ నెహ్రూ విగ్రహాన్ని ఏర్పాటు చేసి దాని ఆవిష్కరణకు ఉపప్రధానిగా వున్న మొరార్జీ దేశాయ్‌ను ఆహ్వానించారు. ఆయన కూర్చున్నచోట నుండే ఒక స్విచ్‌ నొక్కితే విగ్రహం పైన కప్పిన సిల్క్‌ పరదా తనంతట తానుగా తొలగిపోతుందని ప్రచారం జరగడంతో పక్కవూళ్ల నుండి కూడా జనాలు వచ్చారు. కలక్టరుగా వున్న కృష్ణన్‌ యిలాటి ప్రయోగాలు వద్దని చెపుతూనే వున్నాడు. కౌన్సిలర్లు వినలేదు. మొరార్జీ వచ్చి స్విచ్‌ నొక్కినా తెర కదలలేదు. మళ్లీ మళ్లీ నొక్కి చూసినా ఏమీ జరగలేదు. జనమంతా నవ్వడం మొదలుపెట్టారు. మొరార్జీకి చికాకు వేసింది. అసలే ఆయన కోపిష్టి. చైర్మన్‌కి భయం వేసి ''ఏమీ అనుకోకుండా విగ్రహం దగ్గరకు వచ్చి తాడు లాగండి'' అని అడిగాడు. మొరార్జీ కోపాన్ని అణచుకుని కిందకు దిగారు. విగ్రహం దగ్గర రెండు తాళ్లు వేళ్లాడుతున్నాయి. సాధారణంగా పతాకావిష్కరణ సమయంలో చూస్తూంటాం - సరైన తాడు లాగకపోతే జండా ముడిపడిపోయి మొండికేస్తుంది. అప్పుడప్పుడు తలకిందులుగా కూడా దర్శనమిస్తుంది. అవేళ కూడా మొరార్జీకి చూపించిన తాడు సరైనది కాదు. దాంతో అది చిక్కుముడి పడి, బిగిసిపోయింది. ఇక నిర్వాహకులు పెద్ద కత్తెర చేతికి యిచ్చి 'ఆ తెరను మధ్యకు చింపేయండి' అన్నారు. ప్రజలు పకపకలాడడంతో మొరార్జీ పళ్లు పటపటలాడించి, కత్తెర కటకటలాడించారు.

అలాగే 1969లో రాయపూర్‌లో మధ్యప్రదేశ్‌ ఎలక్ట్రిసిటీ బోర్డు వాళ్లు నగరమధ్యంలో ఓ సబ్‌-స్టేషన్‌ ఏర్పాటు చేసి ప్రారంభోత్సవానికి ముఖ్యమంత్రిని పిలిచారు. ప్రారంభోత్సవ వివరాలున్న శిలాఫలకంపై వున్న పరదాను తొలగించడానికి ఒక స్విచ్‌ ఏర్పరచారు. ముఖ్యమంత్రి దాన్ని నొక్కారు కానీ తెర పక్కకు తప్పుకోలేదు. ఆయనకి ఒళ్లు మండింది. 'మీ డిపార్టుమెంటు ఫంక్షన్‌లోనే స్విచ్చులు యిలా పనిచేస్తున్నాయి' అన్నట్టు హేళనగా విద్యుత్‌ అధికారుల కేసి ఓ చూపు పారేసి, శిలాఫలకం కేసి దీనంగా చూసి దాని కర్మానికి దాన్ని వదిలేసి ప్రజల దృష్టిని దాని పై నుండి మరలించడానికి ఉపన్యాసం ప్రారంభించేశారు. ఉపన్యాసం రంజుగా సాగుతూండగా ప్రజల దృష్టిని ఆకర్షిస్తూ ఓ సంఘటన జరిగింది. స్టేజి కింద నుండి ఠప్‌ మని చప్పుడు, కాస్త పొగ వచ్చాయి. దానితో బాటు శిలాఫలకంపై తెర దానంతట అదే విడిపోయింది - ఏ త్యాగరాజో 'తెర తీయగరాదా' అని పాడితే దేవుడు కరుణించినట్టు! అధికారులు బిగుసుకుపోయారు. ముఖ్యమంత్రి ఉపన్యాసం ఆపేసి తెల్లబోయి చూశారు.

జరిగిందేమిటంటే - ఆ శిలాఫలకం పరదానుండి స్విచ్‌ వరకు వైరు వేసినపుడు రెండు వైర్లు టేప్‌తో కలిపి వేదిక తివాచీ కిందనుండి రన్‌ చేశారు. అయితే మధ్యలో టేపు వూడిపోయి, కరంటు పాస్‌ కాలేదు. తెర కదలలేదు. కాస్సేపు పోయాక ఎవరో తివాచీపై నడుస్తూ వైర్ల మీద పాదం మోపడంతో అవి కలిసిపోయి షార్ట్‌ సర్క్యూట్‌ అయి చప్పుడు, పొగ వచ్చాయి. వైర్లు కలిశాయి కాబట్టి కరంటు పాస్‌ అయి, తెర కదిలింది. ఇలా వైర్లు కలిపి కార్పెట్‌ కిందకు తోసేయడం అనే అలవాటు చాలామంది అధికారుల కెరియర్లకు ముప్పుగా పరిణమించిదట. ఢిల్లీలో సిరి ఫోర్ట్‌ ఆడిటోరియంలో రాష్ట్రపతి ఉపన్యాసం యివ్వబోతూంటే వైర్లు వూడిపోయి మైకులు పని చేయలేదట. ప్రభుత్వం దాన్ని చాలా సీరియస్‌గా తీసుకుని ఆ శాఖలో అధికారులందరినీ బదిలీ చేసిందట.

టెక్నాలజీని నమ్ముకోవడం చాలా ముప్పురా బాబూ అనుకునేవాళ్లు నాలిక కరుచుకునేట్లా ఒక సంఘటన జరిగింది. అదే మధ్యప్రదేశ్‌లోనే ఇండోర్‌లో 1971లో ఓ ఫంక్షన్‌ జరిగింది. క్రికెట్‌ స్టేడియం వద్ద గుఱ్ఱమెక్కి వున్న ఛత్రపతి శివాజీ విగ్రహాన్ని చేయించి దాని ఆవిష్కరణకు ఇందిరా గాంధీని పిలిచారు. పాత అనుభవాలతో స్విచ్చుల గోల వద్దని అధికారులు నచ్చచెప్పబోయారు కానీ కార్పోరేటర్లు ససేమిరా అన్నారు. చివరకు 150 అడుగుల దూరం నుండి ఇందిరా గాంధీ స్విచ్చి నొక్కారు. ఆ సాయంసంధ్యలో విగ్రహంపై తెర మెల్లగా తొలగి భారీ శివాజీ విగ్రహం క్రమంగా బయటపడి కనువిందు చేసింది. అందరూ చప్పట్లు కొట్టారు. అప్పటిదాకా ఆతృతగా వున్న ముఖ్యమంత్రి వూపిరి పీల్చుకుని అధికారులను అభినందించారు, కౌగిలించుకున్నారు.

1966, 1969 ఘట్టాలను కళ్లారా చూసి ప్రస్తుతం ఇండోర్‌ కలక్టరుగా వున్న కృష్ణన్‌ వెంటనే ఇండోర్‌ మునిసిపల్‌ ఇంజనీరును, ఎలక్ట్రిసిటీ బోర్డు అధికారులను కలిసి మీ విజయరహస్యం ఏమిటని అడిగాడు. వాళ్లు ససేమిరా చెప్పమన్నారు. ఈయన వదిలిపెట్టలేదు. పరిశోధనకు దిగాడు. చివరకు తేలినది ఏమిటంటే - వాళ్లు టెక్నాలజీని, వైర్లనూ నమ్ముకోలేదు. విగ్రహం కింద చీకట్లో ఒక ఉద్యోగిని రహస్యంగా కూచోబెట్టారు. ఇందిరా గాంధీ స్విచ్‌ నొక్కగానే ఆ విగ్రహం కింద బెల్లు మోగింది. అది విని ఆ ఉద్యోగి విగ్రహానికి కట్టిన తాడు మెల్లగా లాగాడు. తెర తొలగింది. కార్యక్రమం విజయవంతం అయింది.

'హోమ్‌ గ్రోన్‌ టెక్నాలజీ' అంటే యిదే కాబోలు!

చెఱువులు బతికి వస్తే కరువుంటుందా?

వర్షాలు రానంతసేపు కరువు కరువు అని విలపిస్తాం. రాగానే వరద, వరద అని గగ్గోలు పెట్టి ఆ నీళ్లను సముద్రంలోకి వదిలేస్తాం. ఆ తర్వాత తక్కిన పది నెలలూ నీళ్లకోసం అలమటిస్తాం, కప్పల పెళ్లిళ్లు చేస్తాం, అతిరాత్రాలు, వరుణహోమాలు.. వీటిపై లక్షలు వెచ్చిస్తాం. ఎందువలన? సహజసిద్ధంగా వచ్చే వర్షపునీటిని భద్రపరచుకునే చెఱువులు, కాలువలు లేకుండా పోయాయి కాబట్టి. రాయలసీమలో విజయనగర రాజులు, తెలంగాణలో కాకతీయులు చెఱువులు కట్టించి సస్యశ్యామలం చేశారు. వాటిని మనవాళ్లు కబ్జా చేసేశారు. చెఱువుకి నీరు వచ్చే మార్గాల్లో నీటివాలుకి అడ్డంగా యిళ్లు కట్టేశారు. దాంతో కాచ్‌మెంట్‌ ఏరియా అనేది లేకుండా పోయింది. చెఱువులు ఎండిపోయాయి. వాటిలో మట్టి పూడుకుపోయింది. దానిపై మనం వూళ్లో వున్న చెత్తంతా పడేసి పూడ్చేస్తాం. మన చెఱువులు, కుంటలు మనం ఎండబెట్టుకుని కర్ణాటక వాళ్లు నీళ్లు వదలలేదని, మహారాష్ట్రవాళ్లు నీళ్లు బిగించేశారనీ ఏడ్చుకుంటూ వుంటాం కానీ చెఱువులు బాగుచేసుకుందామన్న ఆలోచనే రాదు.

తమిళనాడులో కూడా మనలాగే చేశారు కానీ వాళ్లు యీ మధ్య మేల్కొన్నారు. సేలంలో సేలం సిటిజన్స్‌ ఫోరమ్‌ అనే స్వచ్ఛందసంస్థ 2009 లో 58 ఎకరాల మూకనేరి సరస్సును పునరుద్ధరించదలచింది. ఊళ్లోవాళ్లు ఏడు నెలలపాటు ప్రతి ఆదివారం ఉదయం వచ్చి శ్రమదానం చేశారు. పూడిక తీసి లోతుగా తవ్వారు. 45 చిన్న చిన్న దీవుల్లా కట్టి వాటిపై మొక్కలు నాటారు. చెఱువు గట్టు దృఢంగా వుండడానికి గడ్డి వేసి, వట్టివేళ్లు, వెదురు మొక్కలు పాతారు. 2010కి పూర్తయింది. మూడేళ్ల తర్వాత యిప్పుడు చూస్తే అక్కడ 12,000 మొక్కలు వచ్చాయి. పక్షుల కిలకిలారావాలు వినబడుతున్నాయి. ఆ చెఱువు పరిసరప్రాంతాలన్నిటిలో భూమిలోకి నీరు బాగా వూరుతోంది. ఆ విజయంతో ఆ సంస్థ సేలంలోని మరో మూడు జలాశయాలపై శ్రద్ధ పెట్టింది. ఇస్మాయిల్‌ ఖాన్‌ చెరువుకి నీటిసరఫరాకై 4.5 కి.మీ.ల కాలువ వుంటే అది యిప్పుడు పూడుకుపోయింది. ఈ సంస్థ యిప్పుడు దాన్ని పునరుద్ధరిస్తోంది. అలాగే 80 ఎకరాల గుండకల్లు సరస్సు, 40 ఎకరాల అమ్మాపేట్టయ్‌ సరస్సులపై కూడా పని మొదలుపెట్టింది.

ఇదంతా చూసి కోయంబత్తూరులోని సిరుతుళి అనే స్వచ్ఛందసంస్థ సభ్యులకు వేడి పుట్టింది. వాళ్ల ఊళ్లో 320 ఎకరాల పెరియకుళం చెఱువు వుంది. 63 చ.కి.మీ.ల కాచ్‌మెంట్‌ ఏరియాతో అది బ్రహ్మాండంగా వుండేది. అయితే పోను పోను దానిలో కలుపుమొక్కలు, గుఱ్ఱపుడెక్క వ్యాపించింది. ఊళ్లో మురికినీరంతా దానిలోకే పోనిచ్చారు. పైగా చెత్త తెచ్చి పడేశారు. ఇప్పుడది పెద్ద బురదకుంట. మధ్యమధ్యలో కాస్త కాస్త నీటి చెలమలు కనబడతాయంతే. కితం ఏడాది సిరుతుళి వారు చెఱువులో చెత్తంతా తీసేసి, దాన్ని లోతుచేసి బాగుచేసే పని చేపట్టారు. ప్రభుత్వం నుండి గత ఏప్రిల్‌లో అనుమతి వచ్చింది. కోయంబత్తూరు కార్పోరేషన్‌ సాంకేతిక సహకారం అందించింది. కోయంబత్తూరు రెసిడెంట్స్‌ ఎవేర్‌నెస్‌ అసోసియేషన్‌, విజయలక్ష్మి చారిటబుల్‌ ట్రస్టు చేయూత యిచ్చారు. వాళ్లంతా కష్టపడుతూండడం చూసి పౌరులు ఒకరొకరుగా వచ్చి చేయి కలిపారు. చాలామంది ప్రతి ఆదివారం వచ్చి సోషల్‌ సర్వీస్‌ చేయసాగారు. ఒకళ్లను చూసి మరొకళ్లు - ఆర్మీ, పోలీసు, సిఆర్‌పిఎఫ్‌, ఎన్‌సిసి కాడెట్స్‌, సిమెంటు ఫ్యాక్టరీ ఉద్యోగులు, ఓ దినపత్రిక సిబ్బంది, 700 మంది ఉక్కడం కాలనీవాసులు .. యిలా ఎవరెవరో వచ్చి వంతులు వేసుకుని పనిచేయసాగారు. బస్సుల్లో, కార్లలో, మోటార్‌సైకిళ్లపై జనాలు వచ్చి రోజులో కాస్సేపు పనిచేసి వెళ్లేవారు. పనిచేసే ఓపిక లేని కొంతమంది చేస్తున్నవాళ్లకు మంచినీళ్లు, మజ్జిగ యిస్తే మరి కొంతమంది పాటలు పాడి, వాయిద్యాలు వాయించి ఉత్సాహపరిచారు. 8 వేల మంది వాలంటీర్లు పనిచేయడం వలన ఏడాది తిరిగేసరికి చెత్త, బురద అంతా పోయింది. నేల గట్టిపడింది. దానిలో నాలుగు దీవులు ఏర్పరచారు. ఈ మే నాటికి 70% పని పూర్తయింది. వర్షాలు కురిసేనాటికి పూర్తి చేయగలిగితే ఆ చెఱువు పునర్జన్మ ఎత్తినట్లే!

ఈ పనుల్లో సినీనటుడు ప్రభు పాలుపంచుకున్నారు. మన రాష్ట్రంలో కూడా ఏ సినిమా నటుడైనా తన అభిమానులను ఉత్సాహపరచి ఏదో ఒక చెఱువుకు మళ్లీ ప్రాణం పోస్తే అతడికి నా శతకోటి వందనాలు! రాయలసీమ రక్తం అంటూ డైలాగులు చెప్పి చప్పట్లు కొట్టించుకునే నటులు రాయలసీమలో కబ్జా అయిన ఒక్క చెఱువుకైనా యిలాటి శ్రమదానం చేస్తే చాలు. అభిమాన నటుడి పుట్టినరోజు పూట రక్తదానం చేస్తే ఒక్క రోగికి కాస్త వూరట. కానీ యిలా జలదానం చేస్తే ఆ నీరు తాగిన ప్రజలు తరాలపాటు అభిమానుల్ని, తద్వారా నటుల్ని తలచుకుంటారు. బుద్ధి పుట్టాలే కానీ పాడుపడిన చెఱువులకు మన రాష్ట్రంలో కరువే లేదు.

బ్లూ ఫిల్మ్‌ బ్లూస్‌

కేటీ గ్లాస్‌ అనే జర్నలిస్టు ఒక ఫెమినిస్ట్‌ పోర్నో సినిమా తీద్దామని బయలుదేరింది. ఆమె తల్లి 1970ల్లో ఫెమినిస్టు. 'మగవాళ్లు చేసినవన్నీ మనం చేయగలగాలి' అనే సిద్ధాంతం కూతురికి నూరిపోసింది. ఫెమినిస్టుగా పెరిగిన కేటీ మగవాళ్లలాగే బ్లూ ఫిల్మ్‌స్‌ చూసేది. సాధారణంగా బ్లూ సినిమాలన్నీ మగవాళ్లకోసం తీసినవే. వాటిలో శృంగారం వుండదు, ఆడవాళ్లు సంభోగం కోసం అల్లాడుతూ వుంటారు. మగవాడు కనబడగానే వెంటనే బట్టలూడదీసుకుని ఎగబడతారు. ఇలాటివి ఆడవాళ్లను రంజింపచేయవు. వాళ్లకు కాస్త కథ వుండాలి. హీరో కూడా అందంగా, రొమాంటిక్‌గా వుండాలి. హఠాత్తుగా పక్కలోకి గెంతకుండా కాస్సేపు ఒకరి నొకరు ఉద్రేకరచుకోవాలి. అందమైన ముగింపుకి తీసుకురావాలి. ఆడవాళ్ల కోసం పోర్నో సినిమాలుండాలనే ఉద్యమం 1980ల్లో కాండిడా రాయల్‌ అనే ఫోటోగ్రాఫర్‌ మొదలుపెట్టింది. క్రమేపీ అది వొక జానర్‌గా తయారయ్యి ప్రతీ ఏడూ కెనడాలో 'ఫెమినిస్ట్‌ పోర్న్‌ ఎవార్డు'లు యివ్వడం మొదలుపెట్టారు. డైరక్టరుగా గాని, రచయిత్రిగాగాని, నిర్మాతగాగాని ఒక మహిళ వున్న సినిమాలే ఆ పోటీలో పాల్గొనవచ్చు. అంతేకాదు ఆ సినిమా మామూలు పోర్నో సినిమాలకు భిన్నంగా వుండి ఆడవాళ్లను ఉత్తేజపరచేట్లా వుండాలన్న షరతు కూడా వుంది.

కేటీకి ఒక బ్లూ ఫిల్మ్‌ను డైరక్టు చేసి ఆడవాళ్ల హక్కులను చాటాలని అనిపించింది. ఆడవాళ్ల పోర్నో సినిమాల కోసం వెలసిన ఒక వెబ్‌సైట్‌కు అప్లయి చేసింది. ఈమె పంపిన స్టోరీ లైను వాళ్లకు నచ్చి ఏంజీ అనే నిర్మాతను ఏర్పాటు చేశారు. సినిమా ఎలా వుండాలో ఏంజీ చెప్పింది - ''మామూలు పోర్నో సినిమాల్లో సినిమా ప్రారంభమైన అరనిమిషంలో ఎవడో అనాకారి పిజ్జా కుర్రాడు వచ్చి కాలింగ్‌ బెల్‌ కొడతాడు. ఇంటావిడ తలుపు తీసి వాణ్ని చూసి బెడ్‌రూంలోకి వచ్చేయ్‌ అంటుంది. అంతే మాటాపలుకూ లేకుండా వాడు పాంటు యిప్పేసి తయారవుతాడు. ఇక యిద్దరూ పొర్లాడుతారు. అలాటివి మనకు వద్దు.'' అని. తను ఎలాటి సినిమా తీద్దామనుకుంటోందో కేటీ వివరించింది - ''ఇది అలాటి పోర్నో సినిమాలను ప్యారడీ చేసే సినిమా. సెట్‌ మీద కలిసిన ఇద్దరు పోర్నో స్టార్స్‌ ప్రేమలో పడతారు. కెమెరా ఎదుట కంటె వాళ్లు విడిగా ఎక్కువ ఎంజాయ్‌ చేస్తారు. దీనిలో కథ, డైలాగులు వుంటాయి. మగవాళ్లు ఆడవాళ్ల కంటె అందంగా వుంటారు. స్త్రీలు వూహించుకునేటట్టు సిల్కు దుప్పట్లు, ముఖమల్‌ కర్టెన్లు, గదిలో పూలు అవీ వుండి రొమాంటిక్‌గా వుంటుంది.''

''చాలా చక్కటి అభిరుచితో ప్లాను చేస్తున్నావు. సంతోషం. కానీ చిన్న హెచ్చరిక. వీళ్లకు ఎక్కువ డైలాగులు రాయక. వీళ్లు చేతల మనుషులు కానీ మాటల మనుషులు కారు.'' అంది ఏంజీ. ఆమెకు అండగా ఆమె భర్త వున్నాడు. ''మా యింట్లోనే షూటింగ్‌ జరుపుతాం. నా స్టార్స్‌ను నేను కుటుంబసభ్యులుగా చూసుకుంటాను. సెట్స్‌ మీద మద్యం, డ్రగ్స్‌ అనుమతించను. మన సినిమాలో హీరోయిన్‌గా ఏష్లీ అనే అమ్మాయి 29 ఏళ్ల అమ్మాయి చేస్తుంది. ఎనిమిదేళ్లగా యీ సినిమాల్లో నటిస్తోంది. పోర్నో సినిమాల్లో ఆమె ఒక స్టార్‌! ఇప్పటికే 42 సినిమాలు చేసింది. వాటిల్లో చాలా హిట్‌ సినిమాలున్నాయి.'' అంది.

స్క్రిప్టు రెడీ అయ్యాక డైరక్షన్‌ చేసే అవకాశం కూడా కేటీకే యిచ్చారు. కేటీ తన స్నేహితులతో ఆ విషయం చెప్పుకుని మురిసిపోయింది. వాళ్లంతా చాలా మెచ్చుకున్నారు ''స్త్రీశక్తిని చాటి చెపుతున్నావు. నీవంటి ప్రఖ్యాతురాలు యీ రంగంలోకి దిగితే వాళ్లు యింకా శక్తిమంతులవుతారు. ఇకనైనా మహిళా ప్రేక్షకులను దృష్టిలో పెట్టుకోవాలని పోర్నో సినిమాలు తీసేవాళ్లకు హెచ్చరిక పంపుతున్నావు.'' అన్నారు. సినిమా హీరోయిన్‌ ఏష్లీ కూడా కేటీని మెచ్చుకుంది. ''సాధారణంగా మాకు సంభాషణలు రాయరు. నువ్వు చక్కటి రొమాంటిక్‌ డైలాగ్స్‌ రాశావు. స్త్రీలకు శరీరమే కాక, సున్నితమైన హృదయం వుందని చూపించావు.'' అంది. ఆమె తండ్రి అమెరికన్‌, తల్లి గ్రీక్‌. ఇద్దరు అక్కలున్నారు. ''ఇలాటి సినిమాల్లో డబ్బు సంపాదించి ఎప్పటికైనా గ్రీక్‌ రెస్టారెంట్‌ పెట్టడమే నా జీవితాశయం'' అంది.

''సీనుకి ఎంత యిస్తారు?'' అని అడిగింది కేటీ కుతూహలంగా.

''సీనులో ఒక్కదాన్నీ వుంటే 300 డాలర్లు. ఇంకో అమ్మాయితో కలిసి చేయాలంటే 800, ఇంకో అబ్బాయితో అయితే 1000, ముగ్గురం వుంటే 1500, ఇద్దరు అబ్బాయిలతో కలిసి చేయాలంటే 2000.'' అని వివరంగా చెప్పింది.

''మరి నీతో బాటు హీరోగా వేసే అతనికి..?''

''అతని పేరు షాన్‌. అతనికి 500 డాలర్లిస్తారు. పెళ్లయినవాడు. భార్యకు తెలియకుండా నటిస్తున్నాడు. తెలిస్తే వదిలేస్తుందని భయం. ఈ సినిమా తర్వాత మానేస్తాడట.''

ఆ తర్వాత సినిమా షూటింగు ప్రారంభమైంది. అప్పుడు కేటీకి తెలిసివచ్చింది - యాక్టర్లు, యూనిట్‌ పడే కష్టాలు. ప్రేమ, కోరిక స్వతహాగా పుట్టాలి, అప్పుడే శరీరం సహకరిస్తుంది. లేనిపక్షంలో వాటిని కృత్రిమంగా చూపించాలి. వాటికై యాక్టర్లు హింసకు గురవ్వాలి. షాటు రెడీ అయ్యే సమయానికి హీరో శారీరకంగా సిద్ధం కాలేకపోవడంతో అతను వయాగ్రా తీసుకోవలసి వచ్చింది. హీరోయిన్‌ విడిగా వెళ్లి గంటల తరబడి ఏవేవో చేష్టలు చేసి అతన్ని ఉద్రేక పరచవలసి వచ్చింది. అతను తనను, తన వృత్తిని తిట్టుకోవడం చూసి జాలిపడింది కేటీ. ఇక హీరోయిన్‌ విషయానికి వస్తే ఎక్కడెక్కడో చిన్నచిన్న కెమెరాలను అమర్చుకోవలసి వచ్చింది. మొహంపై ఏవేవో పూసుకోవాల్సి వచ్చింది. అవన్నీ చూసి కేటీ ఎంత అసౌకర్యంగా ఫీలయిందంటే చివరకు రతికార్యాన్ని షూట్‌ చేయవలసి వచ్చినపుడు హీరోయిన్‌ అవస్థ చూడలేక మొహం తిప్పేసుకుంది.

ఆమె సెన్సిటివిటీని గమనించి హీరోయిన్‌ ఏష్లీ చెప్పింది - ''నువ్వు నాకోసం చాలా మంచి సీన్లు రాశావు. నాకేమాత్రం బాధ కలిగించకుండా నేనే పైన వుండేట్లు కూడా దృశ్యాలు కల్పించావు. అనేక సినిమాల్లో మా చేత వికృతమైన, అతి కష్టమైన పనులు చేయిస్తారు - మగవాళ్ల తృప్తికోసం. ఒకసారి ఓ సీను కోసం నా ఎడం చేయి గంటలపాటు కట్టివేసి పెట్టారు. అక్కడ నరం దెబ్బతినేసింది. అప్పణ్నుంచి ఒక లెవెల్‌కు మించి చేయి ఎత్తలేను చూడు. ఈ వృత్తి చాలా కష్టమైంది. నాతో బాటు ఎందరో అందమైన ఆడపిల్లలు దీనిలోకి వచ్చారు. అతి త్వరలోనే విసిగిపోయి, తాగుబోతులై, రోగాలపాలై, డ్రగ్స్‌కు అలవాటు పడి తప్పుకున్నారు. నేనూ యీ వేషాలకోసం ఎంతోమంది దర్శకుల పక్క ఎక్కాను, ఆల్కహాల్‌, డ్రగ్స్‌కు అలవాటు పడ్డాను. ఇక్కడ శరీరానికే కాదు, మనసుకు కూడా అలసట వుంటుంది. ఆత్మను ముక్కలు ముక్కలు చేసి అమ్ముకున్నట్టు వుంటుంది. కడుపు రాకుండా రోజూ మాత్ర తీసుకోవడంతో ఆరోగ్యం దెబ్బ తింటోంది. నా అక్కో, చెల్లెలో యీ వృత్తిలోకి వస్తానంటే వద్దని చెప్తాను.'' అని.

కేటీ కళ్లు విచ్చుకున్నాయి. 'నేనేదో ఫెమినిస్టు ననుకున్నాను. కానీ యీ సినిమా తీసి చేస్తున్నదేమిటి? వ్యభిచరించడానికి ఒక స్త్రీకి డబ్బు యిస్తున్నాను. నాతో వ్యభిచరించడానికి కాదు, కానీ నా వినోదం కోసం.. నా నేత్రానందం కోసం. ఇది తప్పు కాదా? ఈ పోర్నో తారల జీతాలు తక్కువ, కష్టం ఎక్కువ. కెరియర్‌ ఎంతకాలం వుంటుందో గ్యారంటీ లేదు. వయసు, యిమేజి, సైజు, షేపు, పనిలో ఒడుపు, శ్రమకు ఓర్చుకోవడం - వీటిలో మార్పు వస్తే యిక వృత్తి అంతమైనట్లే. డబ్బుకోసం అపరిచితుడితో శయనించాలని ఏ ఆడపిల్లా కలలు కనదు. అలా చేస్తోందంటే అది ఆమె దౌర్భాగ్యమే. సినిమా ద్వారా దానిలో పాలుపంచుకోవడం తప్పు.' అనుకుంది. జర్నలిస్టు కాబట్టి తన భావాలను వ్యక్తపరుస్తూ పత్రికలో వ్యాసం రాసింది. ఆ సినిమాను ఎడిటింగ్‌ అయ్యాక నిర్మాత పంపినా తను చూడబోవడం లేదని ప్రకటించింది.

జులై 32, 33 ఎమ్బీయస్‌ : విభజన తథ్యమంటూ 'హిందూ' కథనం

ఈనాటి ''హిందూ'' దినపత్రిక ఫుల్‌ బ్యానర్‌ పెట్టింది - ''తెలంగాణ లుక్స్‌ సర్టెన్‌'' అని. ఆంగ్లపత్రికల్లో ''హిందూ''కి ప్రత్యేకస్థానం వుంది. సెన్సేషన్‌కోసం పాకులాడరని, ఏ వార్తయినా సరే ఒకటికి రెండుసార్లు సరిచూసుకున్నాకనే వేస్తారనీ ప్రతీతి. అందువలన పాత్రికేయులందరూ యీ కథనాన్ని సీరియస్‌గా తీసుకుని చర్చలు సాగించారు. ఇంతకీ కథనంలో ఏముంది ?

- కాంగ్రెసు తెలంగాణ యివ్వడానికే నిశ్చయించుకుంది. నెలాఖరులో జరిగే వర్కింగ్‌ కమిటీ సమవేశంలో అది ప్రకటిస్తారు.

- హైదరాబాదుని ఏం చేయాలి, రాయలసీమలోని అనంతపురం, కర్నూలు తెలంగాణకు కలపాలా వద్దా అన్న విషయం ఆఖరి ఘట్టం సమాలోచనలు జరుగుతున్నాయి.

- హైదరాబాదులో పెట్టుబడి పెట్టినవారి భయాలు దూరం చేయడానికి ఏవైనా రక్షణలు కల్పిస్తే సరిపోతుంది.

- హైదరాబాదును 10 ఏళ్ల పాటు కేంద్రపాలిత ప్రాంతంగా వుంచి పరిపాలన లెఫ్టినెంట్‌ గవర్నరు చేతిలో పెట్టవచ్చనే సూచన బలంగా వుంది.

రాష్ట్రాన్ని విభజించాలన్న నిర్ణయానికి కాంగ్రెసు రావడానికి కారణాలేమిటో కూడా ఆ కథనం రాసిన స్మితా గుప్తా రాశారు -

1. రాబోయే ఎన్నికల్లో బిజెపి నేతృత్వంలో ఎన్‌డిఏ ప్రభుత్వం వస్తే వాళ్లెలాగూ తెలంగాణ యిస్తామంటారు. అప్పుడు తాము సమర్థించక తప్పదు. అందువలన వాళ్లు చేసే పని మనమే చేసేసి, ఆ ఘనతేదో మనమే పొందుదాం.

2. 2009 డిసెంబరు 9 నాటి ప్రకటన నుండి వెనక్కి తగ్గామని అనిపించుకోవడం ఎందుకు?

3. తెలంగాణ యిస్తే తెరాస ప్రభావాన్ని తగ్గించవచ్చు. దాన్ని మన భాగస్వామిగా చేసుకుని, బిజెపిని అదుపు చేసి తెలంగాణలో వున్న 17 సీట్లలో అత్యధిక సీట్లు గెల్చుకోవచ్చు.

4. ఆంధ్రప్రాంతంలో పరిస్థితి అంటారా, రాష్ట్రాన్ని సమైక్యంగా వుంచినా, విడగొట్టినా ఎలాగూ మనది మూడో స్థానమే. మొదటిది వైకాపా, రెండోది టిడిపి, మూడోది మనం.

5. ఇలా విభజన చేయడం వలన రాష్ట్రం నుండి కనీసం 20 ఎంపీ సీట్లు వస్తాయి. రాష్ట్రంలోని బిజెపియేతర పార్టీలు ముస్లిము ఓట్లకారణంగా బిజెపిని సమర్థించరు కాబట్టి మననే సమర్థిస్తారు.

హిందూ కథనం ప్రకారం - కాంగ్రెసు వర్కింగ్‌ కమిటీ తీర్మానం తర్వాత ఏకంగా కేంద్ర కాబినెట్‌కే పంపేస్తారు. మధ్యలో రాష్ట్ర అసెంబ్లీకి పంపరు. అక్కణ్నుంచి రాష్ట్రపతి ఆమోదానికి, ఆయన అసెంబ్లీకి పంపుతారు - కేవలం అభిప్రాయం కోసం మాత్రమే. నియమిత కాలంలోపున అసెంబ్లీ నుండి ఔననో, కాదనో సమాధానం రాకపోతే ఆమోదించినట్టే లెక్క వేసుకుని తెలంగాణ బిల్లు పార్లమెంటులో ప్రవేశపెట్టేస్తారు. అప్పుడు వివిధ మంత్రిత్వశాఖలకు ఆదేశాలు పంపి, క్యాడర్‌ను విడగొట్టే ప్రక్రియ మొదలుపెడతారు. రాష్ట్రం విడగొడితే మావోయిస్టు కార్యకలాపాలు ఎక్కువ అవుతాయన్న భయాల గురించి హై కమాండ్‌ ప్రస్తావిస్తే అప్పుడు టి-కాంగ్రెసు నాయకులు 'మావోయిస్టు ప్రభావిత జిల్లాలకుగా పేర్కొన్న 8 జిల్లాలలో 4 మాత్రమే (ఆదిలాబాద్‌, కరీంనగర్‌, ఖమ్మం, వరంగల్‌) తెలంగాణలో వున్నాయి. తక్కిన నాలుగు (శ్రీకాకుళం, విశాఖపట్టణం, విజయనగరం, తూర్పుగోదావరి) ఆంధ్రప్రాంతంలోనే వున్నాయని గుర్తు చేసి వారిని వూరుకోబెట్టారు.

''హిందూ''ను 'మౌంట్‌ రోడ్‌ మహావిష్ణు' అని పిలిచేవాడు 'రక్తకన్నీరు' ఫేమ్‌ ఎమ్‌ఆర్‌ రాధా. లోకంలో ఏం జరిగిపోతున్నా ఏమాత్రం చలించక, హాయిగా పవ్వళించి, తాపీగా పనికి పూనుకునే విష్ణువు లాటిదని వ్యంగ్యం. ఇక ఆ పత్రిక చాదస్తం గురించి 'చో'రామస్వామి జోక్‌ వుంది. ''తక్కిన పత్రికలు యిదిగో పులి అంటే, అదిగో తోక అంటాయి. ''హిందూ'' మాత్రం తమ ఆఫీసు ఎదురుగా కుక్కపిల్ల చనిపోయినా ఆ వార్త వెంటనే వేయరు. పోలీసు స్టేషన్‌కు ఫోన్‌ చేసి 'ఫలానా సంఘటన జరిగిందా లేదాని అడిగి వాళ్లు కన్‌ఫమ్‌ చేస్తేనే వార్త వేస్తారు'' అని విమర్శించాడతను. అందుకే హిందూలో వార్తలన్నీ ఆలస్యంగా వస్తాయని మనవాళ్లకు చికాకు. ఆలస్యంగా రాసినా పక్కాగా రాస్తారని పాతతరహా వాళ్లు దాన్ని చదువుతారు. అధికారులకు, నాయకులలో చాలామందికి ''హిందూ''లో రాసినది 'గాస్పెల్‌ ట్రూత్‌'. (దైవవాక్యం వంటి వాస్తవం). ఇతర పత్రికల్లా అమ్మకాల కోసం, సంచలనాలకోసం అప్పటికప్పుడు వార్తలు వండివార్చదని నమ్మకం. అలాటి ''హిందూ''లో వచ్చిన యీ వార్త నాకు మాత్రం నమ్మబుద్ధిగా లేదు. ఇది టి-కాంగ్రెసు నాయకులు ఎప్పణ్నుంచో చెపుతున్న అంశాలనే ప్రతిధ్వనిస్తోంది తప్ప కొత్తగా యీ జర్నలిస్టు చెప్పినదేమీ లేదు. ఆమె చెప్పిన కారణాలపై నెంబర్లవారీగా నా స్పందన -

1. రాబోయే ఎన్నికలలో ఎన్‌డిఏ వస్తుంది అని గట్టిగా అనుకునేమాటయితే, యీ కసరత్తు అంతా దేనికి? ఏమీ చేయకుండా వూరుకోవచ్చు. ఎన్‌డిఏ వచ్చినా తప్పకుండా యిస్తుందన్న గ్యారంటీ బిజెపికే లేదు. ఎందుకంటే రాబోయేది సంకీర్ణప్రభుత్వమే. భాగస్వామ్యపక్షాలు సహకరించకపోవడం చేతనే గతంలో బిజెపి రామమందిరం, ఆర్టికల్‌ 370 వగైరా నెరవేర్చలేకపోయింది. తెలంగాణలో విషయంలో మాత్రం సాధించగలదని ఎలా చెప్పగలం? పైగా యీ వాగ్దానం తర్వాత కూడా ఏదైనా కారణం చేత బిజెపి తెలంగాణలో సీట్లు తెచ్చుకోకపోతే - వాళ్లకీ ఆసక్తి నశించవచ్చు. ఇచ్చీ బావుకునేది ఏముందని. ఇక రాష్ట్రం యిచ్చి పొందే ఘనత గురించి చెప్పాలంటే - బిజెపి మూడు రాష్ట్రాలిస్తే కాంగ్రెసు దానికి ముందు అనేక రాష్ట్రాలిచ్చింది. దానివలన కాంగ్రెసును ఎవరైనా శభాష్‌ అన్నారా? మూడు రాష్ట్రాలిచ్చినా బిజెపి 2004లో ఓడిపోయింది కదా! పోనీ యిచ్చిన రాష్ట్రాలలోనైనా బిజెపి ప్రభుత్వం ఎల్లకాలం వుంటోందా?

2. ఇచ్చినమాట మీద నిలబడితీరాలన్న పట్టుదల వున్న పార్టీలు మన దేశంలో వున్నాయా? డిసెంబరు 9 ప్రకటనను రెండువారాలు తిరక్కుండా డిసెంబరు 23 ప్రకటనతో ఎప్పుడో రివర్స్‌ చేసేశారు. మాట తప్పారన్న పేరు ఎలాగూ వుంది. ఇప్పుడు యిచ్చినా 'వెయ్యిమందిని బలి తీసుకుని యిప్పుడా యివ్వడం?' అని తెరాస వాళ్లు యిప్పటికే అంటున్నారు. 'ఆ డిసెంబరు 9 ప్రకటన నాలుగేళ్ల తర్వాత, రాష్ట్రం తగలబడ్డాకగానీ, ఎన్నికల సమయం వస్తే గానీ గుర్తుకు రాలేదా?' అని అందరం అంటాం.

3. తెలంగాణ యిస్తే తెరాస మనలో కలిసిపోతుంది అన్నది కేకే వగైరాల పాట. ప్రస్తుతం కాంగ్రెసు, తెరాస ఎడమొగం పెడమొగంగానే వున్నాయి. ఒకరిపై మరొకరికి సంశయాలున్నాయి. పొత్తు కుదరడం మామూలు రోజుల్లోనే కష్టం. ఇప్పుడు యింతమంది కాంగ్రెసువాదులు పార్టీ ఫిరాయించాక మరీ కష్టం. కాంగ్రెసుతో పొత్తు పెట్టుకోవడం వలన ప్రభుత్వ వ్యతిరేక ఓటు సంపాదించుకునే అవకాశాన్ని తెరాస జారవిడుచుకుంటుంది. ఇద్దరూ కలిసిపోతారని ఎప్పుడో చెప్పాం అంటూ టిడిపి లాభపడుతుంది. బిజెపిని అదుపు చేయడానికి యింత అవస్థ అక్కరలేదు. దేశం మాట ఎలా వున్నా, మన రాష్ట్రంలో బిజెపికి నూకలు లేవు.

4. ఈ వాదన ఖచ్చితంగా టి-కాంగ్రెసు నాయకులదే. ఆంధ్రలో వైకాపాదే స్వీప్‌, కాంగ్రెసుది మూడో స్థానమే అని వాళ్లే చెప్తున్నారు. పంచాయితీ ఎన్నికల ఫలితాలు చూశాక వాళ్ల నోళ్లు మూతబడాలి. కాంగ్రెసుదే ప్రథమస్థానం. తెలంగాణ యిచ్చి, దాన్ని చేతులారా చెడగొట్టుకునే సాహసం కాంగ్రెస్‌ చేయదు. ఎందుకంటే వాళ్ల వెనక్కాలే (క్లోజ్‌లీ ఆన్‌ హీల్స్‌ అన్నట్టు) టిడిపి వుంది. ఆంధ్రప్రాంతాన్ని కాంగ్రెస్‌ దగా చేసిందనగానే వెంటనే లాభపడేది టిడిపియే.

5. విభజించకపోయినా 20 రావచ్చు. విభజిస్తేనే చిక్కు. ఎక్కువ సీట్లు వున్న ఆంధ్రప్రాంతంలో దెబ్బ తింటే రెండు ప్రాంతాలు కలిపి 20 రావు.

ఇక - వర్కింగ్‌ కమిటీ తీర్మానం తర్వాత డైరక్టుగా కేంద్ర కాబినెట్‌కు పంపేస్తారన్నది నక్కాశ మాత్రమే. డిసెంబరు 9 లో కూడా అసెంబ్లీ తీర్మానం ప్రస్తావన వుంది. స్పీకర్‌ మనోహర్‌ను సోనియా ఢిల్లీ రప్పించి మాట్లాడడం దేనికనుకోవాలి? మావోయిస్టు జిల్లాల గురించి - ఆంధ్రప్రాంతంలోని 13 జిల్లాలలో 4 ప్రభావితమౌతే, తెలంగాణలోని 10 జిల్లాలలో 4 ప్రభావితమయ్యాయి. ఒరిస్సా సరిహద్దుకి దగ్గరగా వున్నందున శ్రీకాకుళం ఒక్కటే ప్రమాదకరం. తక్కిన జిల్లాలలో ప్రభావం అతి తక్కువ. తెలంగాణ జిల్లాలు రెడ్‌ కారిడార్‌ మార్గంలో వున్నాయి. స్థానిక నాయకుల మద్దతు వుంది. ప్రభావం తీవ్రం.

వాదనలింత లోపభూయిష్టంగా వున్నపుడు రాష్ట్రవిభజనకు ఎలా అంగీకరిస్తారు? దానికి పరిష్కారంగా చెపుతున్నదేమిటి? హైదరాబాదులో పెట్టుబడులు పెట్టినవారికి రక్షణ కల్పిస్తారట. ఎంత పెట్టుబడి అయితే రక్షణ యిస్తారు? ఎలాటి రక్షణ యిస్తారు? 'ఇది ఆంధ్రుల ఆస్తి, కబ్జా చేయరాదు' అని ప్రభుత్వ ఖర్చుతో బోర్డులు పెట్టిస్తారా? ఇలా రక్షణ యిచ్చిన సందర్భాలు యింతకుముందు వున్నాయా? హైదరాబాదును పదేళ్ల పాటు కేంద్రపాలితప్రాంతంగా చేసి లెఫ్టినెంట్‌ గవర్నర్‌ చేతిలో పెడితే హైదరాబాదు రాజకీయ నాయకులందరూ చూస్తూ కూర్చుంటారా? రాయలసీమను మొత్తంగా ఆంధ్రకో, తెలంగాణకో కలిపితే ఫర్వాలేదు కానీ విడగొడతామంటే మాత్రం సెంటిమెంటు కారణంగా పెద్ద ఆందోళన రాకతప్పదు.

చూడబోతే యిది ఏ కేకేయో, జయపాల్‌ రెడ్డో డిక్టేట్‌ చేస్తే తయారుచేసిన రిపోర్టులా వుంది. పార్టీ సోర్సెస్‌, గవర్నమెంట్‌ సోర్సెస్‌ చెప్పిన కథనం అని జర్నలిస్టు రాశారు. నీరా రాడియా టేపులు విన్నాక ఎటువంటి కథనాన్నయినా 'ప్లాంట్‌' చేయించగల ఘనులు వున్నారని స్పష్టంగా తెలిసింది. ఇదీ అలాటిదే కావచ్చు. పంచాయితీ ఎన్నికల ఫలితాలు చూసి వుంటే యీ జర్నలిస్టు యిలా రాసి వుండేవారు కారు. ఒకవేళ హై కమాండ్‌యే ప్లాంట్‌ చేయించి వున్నా వుండవచ్చు - ఆంధ్రప్రాంతంలో వేడి పుట్టించడానికో లేక తెలంగాణ ప్రాంతంలో పంచాయితీ ఎన్నికలలో ప్రయోజనం పొందడానికో! ఏకగ్రీవంగా ఎన్నికయిన స్థానాలు చూస్తే తెరాసకు 15% కంటె ఎక్కువ రాలేదని కనబడిపోయింది. పంచాయితీ ఎన్నికలు పూర్తయ్యేసరికి కూడా తెరాస ఏ 20% వద్దో ఆగిపోతే కాంగ్రెసు నుండి తెరాసకు వలసలు ఆగిపోవచ్చు. వరంగల్‌, కరీంనగర్‌, మెదక్‌లో కొంతభాగం తప్ప విడిచి తెరాస బలహీనంగా వుందన్న సంకేతాలు పంపి, దాని కార్యకర్తల స్థయిర్యాన్ని దెబ్బ తీయవచ్చు.

'తెలంగాణపై ఏదో చలనం కలుగుతోంది. స్పీకరును రమ్మన్నారు. రోడు మ్యాప్‌లు తెప్పించుకున్నారు. కాంగ్రెసు ఏదో ఒకటి చేయడం ఖాయం. ఈ రిపోర్టు నమ్మనంటున్నారు సరే, యింతకీ ఏం జరగవచ్చని మీ అనుమానం?' అంటారా! నెలాఖరులో జరిగే వర్కింగ్‌ కమిటీ సమావేశంలో హైదరాబాదునో, రాయలసీమనో వివాదం చేస్తూ ఏదో మతలబు తీర్మానం చేస్తారు. దాన్ని అసెంబ్లీకి పంపుతారు. దీనిపై మీ అభిప్రాయం చెప్పండి అంటారు. పార్టీ తరఫునుండి ఏ ఆదేశమూ యివ్వరు. గడ్డివాము మీద కాగడా పడేసినట్లే. భీకరపోరాటాలు జరుగుతాయి. కాగితాలు చింపి పోసుకుంటారు. వాయిదాలు పడతాయి. ప్రాంతాల వారీగా చీలిపోయి నాయకులు వాదించుకుంటారు. అసలు అసెంబ్లీ నడుస్తుందో లేదో తెలియదు.

కాంగ్రెసు నాయకులు మాత్రమే కాదు, టిడిపి, వైకాపా నాయకులు కూడా చీలిపోతారు. చీలిపోకపోతే వాళ్లకు తమ తమ ప్రాంతాల్లో నీళ్లు పుట్టవు. ఇన్నాళ్లూ కాంగ్రెసులో మాత్రమే స్వేచ్ఛ ఎక్కువ, ఎవరు బడితే వాళ్లు ఏం కావాలంటే అది మాట్లాడతారు అనేవారు. ఇప్పుడు వైకాపావారు నోరు విప్పారు. లేఖ రాశారు. తీర్మానం చేసేముందు కాంగ్రెసు తమకు చెప్పాలట. ఎందుకు? వాళ్లు ఏం చేసినా మహబాగే అన్నారుగా యిన్నాళ్లూ. పంచాయితీ ఎన్నికల ఫలితాలు వచ్చాక తెలంగాణలో తమకు ఠికానా పెద్దగా లేదని తెలిశాక, కోస్తా, సీమల్లో నైనా గట్టి చేసుకుందామని యీ ప్రయత్నం. ఏ షరతులూ లేకుండా విభజనకు ఒప్పేసుకుంటే, రాయలసీమను విడగొడుతూ వుంటే గుడ్లప్పగించి చూస్తూ వూరుకుంటే ఎన్నికల్లో ఉతుకుతారన్న భయం. టిడిపి యిప్పటిదాకా చంద్రబాబు మాట వింటోంది. ఆయన ఆదేశాన్ని మన్నించి పయ్యావుల కేశవ్‌ దగ్గర్నుంచి అందరూ మౌనంగా వున్నారు. విభజన ప్రతిపాదన అసెంబ్లీకి వచ్చాక, అది ఏకపక్షంగా వుంటే వీళ్లందరూ వూరుకుంటారా? బాబు మరీ ఒత్తిడి చేస్తే పార్టీ మారదాం అనుకుంటారు. ఆంధ్రా-టిడిపి అని వేరే పార్టీ పెట్టుకుంటామంటారు.

కాంగ్రెసుకు కావలసినది యిలాటి అల్లకల్లోలమే. ఇలాటి పరిస్థితుల్లోనే ప్రభుత్వ వ్యతిరేక ఓటు చీలిపోతుంది. మేం చేయవలసినది చేశాం. మీ తెలుగువాళ్లే ఏదీ తేల్చటం లేదు. అందరూ ఆలోచించుకుని ఒక మాటకు వచ్చి మా దగ్గరకు రండి అంటూ బాధ్యత మనపై నెట్టేస్తారు. అందువలన ''హిందూ'' రిపోర్టు చెప్పినంత నీట్‌గా వ్యవహారం వుండదని నాకు గట్టి నమ్మకం. - ఎమ్బీయస్‌ ప్రసాద్‌ (జులై 2013)

జులై 34 ఎమ్బీయస్‌ : మోహనమకరందం

ఈ గురువారం మార్కెట్లోకి వచ్చిన స్వాతి వీక్లీ (26 07 2013 సంచిక)తో ''మోహనమకరందం'' అనే సీరియల్‌ ప్రారంభమైంది. మన రాష్ట్రానికి చీఫ్‌ సెక్రటరీగా చేసిన డా||మోహన్‌ కందా గారి జ్ఞాపకాల శీర్షిక అది. దానికీ నాకూ చిన్న లింకు వుంది కాబట్టి నాలుగు మాటలు రాయాలి. ఇలా అడవిలో ఉసిరిని, సముద్రంలో ఉప్పును కలిపినది ముళ్లపూడి వెంకటరమణగారు! ఆయన ఓ సారి ఫోన్‌ నాకు చేశారు - ''మా ఫ్రెండు కందా మోహన్‌ గారు.. ఆయన మీద 'విన్నావా కందా మోహన్‌' అనే మకుటంతో నేను కంద పద్యాలు రాసి అంకితం యిచ్చిన విషయం తెలుసుగా. ఆయన తన మెమాయిర్స్‌ తెలుగులో రాద్దామనుకుంటున్నారు. ఎవరైనా సహాయం చేయగలరా అని అడిగారు. మీ పేరు చెప్దామనుకుంటున్నాను. ఏమంటారు?'' అని అడిగారు.

ఆయనకు ఏ రకం సహాయం కావలసి వచ్చిందో నాకైతే అర్థం కాలేదు. మోహన్‌గారు బాగా చదువుకున్నవాడు. పలుభాషలు తెలిసున్నవాడు. పెద్దపెద్ద పదవులు అధిరోహించినవాడు. కోఆపరేషన్‌, అగ్రికల్చర్‌, రూరల్‌ ఎకానమీ, పర్యావరణం - యిలాటి విషయాల్లో దిట్ట. ఆ సబ్జక్ట్‌లపై ఎకడమిక్‌ పుస్తకాలు ఇంగ్లీషులో రాశారు. తన జ్ఞాపకాలు రాద్దామనుకుంటూంటే మధ్యలో నేనెందుకు? ఆయన ఏవైనా మర్చిపోతే గుర్తు చేయడానికి ఆయనకూ నాకూ స్నేహం ఏమీ లేదు. మద్రాసులో పుట్టి పెరిగాడు కాబట్టి తెలుగు మాట్లాడడమే తప్ప చదవడం రాదా?

''భలేవారే రాకపోవడమేం? అయినా పెన్ను పట్టుకుని రాయాలా ఏం? ఆయన తెలుగులో డిక్టేట్‌ చేస్తే వాళ్ల పిఏ ఎవరో టైపు చేసేయగలరు. అది కాదు విషయం, 'ఇప్పటిదాకా ఎకడమిక్‌ సబ్జక్ట్‌స్‌పై రాశాను. ఇది జనరంజకంగా వుండాలి కదా' అన్నాడాయన....'' అంటున్నారు రమణగారు.

మోహన్‌ కందాగారు మంచి హాస్యప్రియులన్న సంగతి బాపు-రమణలతో స్నేహం బట్టే ఊహించుకోవచ్చు. పైగా ''హాసం'' నడిపే రోజుల్లో రావి కొండలరావు గారి ఆధ్వర్యంలో మేం 'హ్యూమర్‌ క్లబ్‌' అని హైదరాబాదులో ప్రారంభించాం. ప్రారంభోత్సవానికి మోహన్‌గార్ని ఆహ్వానించడానికి కొండలరావుగారు నన్ను వెంటపెట్టుకుని వెళ్లారు. చీఫ్‌ సెక్రటరీగా అతి బిజీగా వుంటూ కూడా మమ్మల్ని బాగా రిసీవ్‌ చేసుకోవడమే కాకుండా సభకు వచ్చి చాలా జోక్స్‌ చెప్పి నవ్వించారు. ఆయనకు పుస్తకాల పిచ్చి. పిజి ఉడ్‌హవుస్‌ అంటే ప్రాణం. 'ఎస్‌ మినిస్టర్‌' కంఠతా వచ్చు. జర్మన్‌, ఫ్రెంచ్‌ భాషల్లో డిప్లొమాలు తెచ్చుకోవడమే కాక వాటిలో కవిత్వం, హాస్యం కూడా ఆస్వాదించగలరు. ఇవే కాక దేశవాళీ హాస్యం కూడా పుష్కలంగా వుంది. వాళ్ల నాన్నగారు కోనసీమవాళ్లపై, లాయర్లపై చెప్పిన జోకులు, చమత్కారపద్యాలు, ఉర్దూ శాయరీ - యివన్నీ చెప్పి చెడుగుడు ఆడేశారవాళ. వాళ్ల నాన్నగారు కందా భీమశంకరం గారని లాయరు, ఆ పై జడ్జి, ఆ పై వేజ్‌ కమిషన్‌ చైర్మన్‌, దామోదరం సంజీవయ్యగారి స్నేహితులు. వాళ్ల అమ్మగారు పాపాయమ్మగారు సంఘసేవకురాలు. దుర్గాబాయ్‌ దేశ్‌ముఖ్‌గారి క్లాస్‌మేట్‌. ఆవిడతో కలిసి అనేక గొప్ప పనులు చేశారు.

హ్యూమర్‌ క్లబ్‌ విషయం రమణగారికి చెప్పి ''ఆయన మాటమాటకు చమత్కారం ఉట్టిపడుతుందండి. రాస్తే హైలీ రీడబుల్‌గా వుంటుంది. ఇక నా పని ఏముంది?'' అన్నాను.

రమణగారు ఓపిగ్గా చెప్పారు - ''అది కాదు విషయం. సంగతేమిటంటే తన అనుభవాలనుంచి యువతరానికి కొన్ని మంచివిషయాలు చెప్పాలని ఆయనకుంది. మేనేజ్‌మెంట్‌ పాఠాల్లా కాకుండా సరదాగా చెప్పాలి. తెరవెనక్కాల గొడవలు కలిపి చెప్పకపోతే ఆసక్తి వుండదన్నాను. పాతకాలపు బ్యూరోక్రాట్‌. అవన్నీ చెప్పకూడదంటాడు. ఏది చెప్పాలి, ఎంత చెప్పాలి అన్నదానిపై సందిగ్ధత వుంది. ఆయన చెప్పినదాన్ని మీరు ఎడిటింగ్‌ చేస్తే ఢోకా వుండదని నా అభిప్రాయం..''

పద్మనాభం గారి ఆత్మకథ, కెబి తిలక్‌గారి జీవితగాథ వేసినపుడు నేను చేసిన ఎడిటింగ్‌ రమణగారికి తెలుసు. ''కోతికొమ్మచ్చి'' రచన విషయంలో కూడా ఏం చెప్పాలి ఏం మానాలి అన్న విషయాలపై అప్పుడప్పుడు ఆయన నన్ను అడుగుతూండేవారు. ఒక పాఠకుడిగా నేను వాటిని ఎలా స్వీకరిస్తానని ఆయన చూసుకునేవారు. అలాటి సహకారం మోహన్‌ గారికీ యివ్వాలని రమణగారి కోరిక. ఎన్టీయార్‌ ముఖ్యమంత్రి కాగానే ఏరి కోరి బాలనటుడిగా తనతో సినిమాల్లో పని చేసిన మోహన్‌ కందాని తన దగ్గర సెక్రటరీగా వేసుకున్నారు. ఎన్టీయార్‌ని దింపేసిన చంద్రబాబు నాయుడూ యీయన్ని ఆదరించారు. అంతకుముందు వున్న చీఫ్‌ సెక్రటరీని హఠాత్తుగా తప్పించేసి యీయనను ఢిల్లీ నుండి తెప్పించుకున్నారు. చంద్రబాబు ఓడిపోగానే వైయస్‌ఆర్‌ వచ్చి యీయనకు ఉద్వాసన పలకడం ఖాయం అనుకున్నారందరూ. బాబు పేరు చెప్తేనే మండిపడే వైయస్‌ఆర్‌ అలాటి పనేమీ చేయకపోగా యీయన్ను అదే పోస్టులో కొనసాగించారు. చంద్రబాబుపై హత్యాప్రయత్నం జరిగి కొన్ని నెలలపాటు ఆపద్ధర్మప్రభుత్వం యీయన చేతుల మీదుగానే నడిచింది - ఏ ఒడిదుడుకులు లేకుండా!

భిన్నమనస్తత్వాలున్న నాయకులను, క్లిష్టపరిస్థితులను హేండిల్‌ చేసిన వ్యక్తికి చాకచక్యమో, లౌక్యమో ఏదో వుండాలి. కానీ ఆయన తన క్లీన్‌ అండ్‌ ఎఫిషియంట్‌ యిమేజిని కాపాడుకుంటూనే సొంత వ్యక్తిత్వాన్ని నిలుపుకున్నాడు. చెన్నారెడ్డి హయాంలో కృష్ణా జిల్లా కలక్టరుగా వెళ్లి ట్రాన్స్‌పోర్టు విషయంలో ఏదో చేయబోతే ఏడాది తిరక్కుండానే బదిలీ అయిపోయింది. కర్నూలులో కమ్మర్షియల్‌ టాక్స్‌ డిప్యూటీ కమిషనరుగా వుండేటప్పుడు సినిమాహాళ్లు వినోదపపన్ను ఎగ్గొడుతున్నారని చర్యలు తీసుకుంటే కర్నూలు, అనంతపురం జిల్లా సినిమాహాలు యజమానులు నెలల తరబడి సమ్మె చేశారు. వెంగళరావుగారు ముఖ్యమంత్రి కాబట్టి బదిలీ రాలేదు. జై ఆంధ్ర ఉద్యమం సమయంలో ఒంగోలులో ఫైరింగ్‌, దహనాలు గట్రా గొడవలు జరిగినపుడు యీయన అక్కడ సబ్‌ కలక్టరు. ఇలాటాయనకు చెప్పడానికి అనేక విషయాలు తప్పకుండా వుంటాయి. కానీ చెప్తారా? చెప్పినా యిలాటి ఎడ్మినిస్ట్రేటివ్‌ విషయాలు మామూలు పాఠకులకు తలకెక్కుతాయా?

''అక్కడే మీ సహాయం కావాలి. ఇవన్నీ పుస్తకంగా రాసి అచ్చేస్తే జనసామాన్యంలోకి పెద్దగా వెళ్లదని, ఏదైనా పత్రికలో సీరియల్‌గా వస్తే మంచిదనీ మోహన్‌కి చెప్పాను. సీరియల్‌ అనగానే ప్రతి ఆర్టికల్‌ నిడివి, ఫోటోలు, సస్పెన్స్‌ కట్‌, పత్రిక పాఠకులకు అర్థమయ్యే స్థాయికి డైల్యూట్‌ చేసి, విశదీకరించి చెప్పడం.. యివన్నీ అవసరం పడతాయి. మీరు ''హాసం'' నడిపారు, సీరియల్స్‌ రాశారు. ఆ టెక్నిక్‌ ఆయన రచనకు ఎడాప్ట్‌ చేస్తారేమోనని..'' అన్నారు రమణగారు.

ఐడియా బాగానే వుంది కానీ మరీ అంత పెద్దాయనతో డీలింగ్‌ ఎందుకాని సందేహం. ఆయన చీఫ్‌ సెక్రటరీగా రిటైరయ్యాక ఢిల్లీలో ఎన్‌డిఎమ్‌ఏ (జాతీయ విపత్తు నియంత్రణ అధికార సంస్థ)లో సభ్యుడిగా తీసుకున్నారు. కేంద్ర సహాయమంత్రి ర్యాంక్‌. ఆ పాలసీ తయారీ, ప్లానింగ్‌ అంతా యీయనదేనని వినికిడి. మన మిడిమిడి జ్ఞానంతో అంత మేధావి దగ్గరకు వెళ్లి తబ్బిబ్బు పడడం దేనికి అనిపించింది. ఏదో మనకంటె ఒక్క మెట్టు ఎక్కువున్న వాళ్లతో అయితే మేనేజ్‌ చేయవచ్చు. ఈయన మరీ పై స్థాయిలో వున్నాడు. బాపు-రమణలతో మాట్లాడినపుడే వణుకుతాను. వాళ్ల స్పీడ్‌ అందుకోలేక అవస్థపడతాను. ఇక యీయనలాటి బహుముఖప్రజ్ఞాశాలితో ఏం వేగుతాం? ఊరుకున్నంత ఉత్తమం లేదు అనుకుని రమణగారితో 'సరేనండి' అనేసి మోహన్‌ గారికి ఫోన్‌ చేయకుండా నిమ్మళంగా కూర్చున్నాను.

రమణగారు ఏం చెప్పారో ఏమో మోహన్‌గారే ఢిల్లీ నుండి ఫోన్‌ చేశారు. ఆయనకు నా గురించి ఏమీ తెలియదు. రమణగారి రికమెండేషన్‌ చాలనుకున్నారు. చాలా నైస్‌గా మాట్లాడారు. పలుశాఖల్లో గల తన విజ్ఞానం ప్రదర్శించి బెదరగొట్టకుండా సరదాగా మాట్లాడుతూ నా బెరుకు పోగొట్టారు. హైదరాబాదు వచ్చినపుడు లేక్‌ వ్యూ గెస్ట్‌హౌస్‌లో ఆయన్ని కలిసేవాణ్ని. ఆయన మాట్లాడి పంపిన టేపులు విని నాకు తోచిన అభిప్రాయాలు చెప్పేవాణ్ని. ఆయన చెప్పే గహనమైన, క్లిష్టమైన విషయాలు నా స్థాయికి దిగి వచ్చి చెపితేనే మామూలు పాఠకులకు తలకెక్కుతుందని నచ్చచెప్పేవాణ్ని. క్వాంటమ్‌ మెకానిక్స్‌, కెమికల్‌ క్లాక్‌, ఫెర్మాస్‌ లాస్ట్‌ థీరమ్‌, కరావలంబ స్తోత్రానికి ఐన్‌స్టీన్‌ థియరీకి వున్న పోలిక, రూరల్‌ ఎకనామిక్స్‌లో వేరియబిలిటీ ఫ్యాక్టర్‌ - యిలాటివి రెండో భాగంలో (ఉంటే!?) రాద్దురుగానని బుజ్జగించాను. ఢిల్లీ నుండి హైదరాబాదుకి వచ్చేసి నాతో చాలాసార్లు సమావేశాలు జరిపాక మామూలు వీక్లీ పాఠకులకు ఎలా చెప్పాలో, ఎంత చెప్పాలో మొత్తానికి ఆయనకు బోధపడింది. చెప్పినదాన్ని ఎపిసోడ్స్‌గా విడగొట్టే పని నేను పెట్టుకున్నాను. చివరకు సీరియల్‌ తయారైంది. ''స్వాతి'' వీక్లీకై పంపితే వాళ్లు యీ వారం నుండి మొదలుపెట్టారు.

మోహన్‌ కందా అనగానే ''పెళ్లి చేసి చూడు'' సినిమాలో 'అమ్మా నొప్పులే'లో కిల్లాడీ కుర్రాడిగా వేసిన ఘట్టమే అందరికీ గుర్తుకు వస్తుంది. దానితోనే ప్రారంభమైంది యీ వారం ఎపిసోడ్‌ - 'ట్రిక్కులు పనిచేయవు..' అంటూ. వీలైతే చూడండి. చెప్పాల్సింది ఏమైనా వుంటే kandamohan@ymail.com. కు యీమెయిల్‌ చేయండి. దీనిలో నా స్వార్థం ఏమిటంటే నా వాక్యమే జనవాక్యమని నేను ఆయన్ని నమ్మిస్తూ వచ్చాను. ఆ నమ్మకం వమ్ముపోకూడదని...! - ఎమ్బీయస్‌ ప్రసాద్‌ (జులై 2013)

జులై 35 వీక్లీకై ఎమ్బీయస్‌ : న్యూస్‌ వ్యూస్‌ - 7

సిద్దరామయ్య అదృష్టవృష్టి

వైయస్సార్‌ అంటూ వుండేవారు - వరుణదేవుడు కాంగ్రెస్‌ పార్టీ అని! కర్ణాటకలో అది మరోసారి రుజువైంది. కాంగ్రెస్‌ ముఖ్యమంత్రి సిద్దరామయ్య గద్దె నెక్కగానే వర్షాలు వచ్చిపడి అప్పటిదాకా కరువు కోరల్లో వున్న రాష్ట్రానికి ఊరట కలిగింది. కృష్ణరాజసాగర్‌ డామ్‌ యించుమించు నిండిపోయింది. ఇది ఏ ముఖ్యమంత్రికైనా ఆనందాన్ని కలిగించే దృశ్యం. అయితే కర్ణాటకకు మరో ప్రత్యేకత వుంది. అక్కడ వర్షాలు తక్కువ పడితే తమిళనాడుతో నీటితగాదాలు ప్రారంభమౌతాయి. 'మనకి నీళ్లు లేవు, తమిళనాడుకి యివ్వవద్దు' అని ప్రతిపక్షాలు, 'ఇవ్వకపోతే డొక్క చించుతాంళ అని కేంద్రమూ, తమిళనాడు ప్రభుత్వాలు బెదిరిస్తాయి. తమిళనాడులో వున్న కన్నడిగులపై, కర్ణాటకలో వున్న తమిళులపై దాడులు జరిగి శాంతిభద్రతల సమస్య ఏర్పడుతుంది. వరుణదేవుడి పుణ్యమాని ఈ ఏడాది అవన్నీ తప్పాయి. ప్రతిపక్షాలు మరో సమస్య వెతుక్కోవాలి.

విజయకాంత్‌పై కేసులకు కొదవే లేదు

సినిమాల్లోంచి రాజకీయాల్లోకి వచ్చిన విజయకాంత్‌కు యీ పాటికి తెలిసి వుంటుంది - సినిమా కోర్టులో భారీ డైలాగులు చెపితే చప్పట్లు పడతాయి, బయటి కోర్టులో చెపితే కేసులు పడతాయి! గత ఎసెంబ్లీ ఎన్నికలలో అతనితో పొత్తు కలిపి అధికారం గెలుచుకున్న జయలలిత, ఆ తర్వాత అతని పార్టీ డిఎండికెను చీల్చడమే కాక, ప్రభుత్వం ద్వారా అతనిపై అనేక కేసులు పెట్టించింది. సొంతంగా పరువునష్టం దావా వేసింది. ఓ కేసు సందర్భంగా నాగర్‌ కోయిల్‌ కోర్టుకి వెళ్లిన విజయకాంత్‌, అతని లాయరూ పబ్లిక్‌ ప్రాసిక్యూటర్‌తో వాగ్వివాదానికి దిగితే అతను మరో కేసు బనాయించాడు - 'విజయకాంత్‌ నన్ను హత్య చేయబోయాడు' అంటూ!

బిహార్‌ స్కూలు విషాదానికి రాజకీయపు రంగు

పట్నాకు 90 కి.మీ.ల దరూంలో శరణ్‌ జిల్లా మసరఖ్‌ గ్రామంలో ఓ ప్రభుత్వ ప్రాథమిక పాఠశాలలో మీనాకుమారి అనే ఆవిడ ప్రిన్సిపాల్‌. స్కూలులో నడిచే మధ్యాహ్నభోజనపథకానికి సరుకులు సప్లయి చేసేది - ఆవిడ భర్తే! జులై 16న మధ్యాహ్నభోజనానికి వాడిన నూనె చేసిన భయంకరమైన వాసన వేస్తోందని వంటవాడు చెప్పాడు. పిల్లలూ వద్దు మొర్రో అన్నారు. అయినా మీనాకుమారి ఏం ఫర్వాలేదు తినమంది. పిల్లలు ఏం చేయలేక తిన్నారు. వాంతులు చేసుకున్నారు, కళ్లు తిరిగి పడ్డారు. వాళ్లను తీసుకుని తలిదండ్రులు ఆసుపత్రికి తీసుకుని వెళ్లవలసి వచ్చింది. స్థానికంగా వున్న ఆసుపత్రి యిలాటి కేసులతో కిటకిటలాడుతూండడంతో చప్రా జిల్లా ఆసుపత్రికి, ఆ పై పట్నా ప్రభుత్వ ఆసుపత్రికి తీసుకుని వెళ్లారు. అక్కడకు వెళ్లగానే చెప్పారు 'ఇది ఫుడ్‌ పాయిజినింగ్‌ కేసు కాదు, పాయిజిన్‌డ్‌ ఫుడ్‌ కేసు. (కల్తీ ఆహార సమస్య కాదు, విషాహార సమస్య). రైతులు ఆత్మహత్య చేసుకోవడానికి వుపయోగించే క్రిమిసంహారకమందు 'ఆర్గానోఫాస్పేట్‌' ఆహారంలో కలిసింది.' అన్నారు. 23 మంది అక్కడికక్కడే చనిపోయారు. డాక్టర్లు చెప్పినది నిజమని పోస్ట్‌మార్టమ్‌లు నిరూపించాయి. అంతేకాదు, పోలీసులు స్కూలు తణిఖీ చేసినపుడు ఆ పెస్టిసైడ్‌ డబ్బాలు రెండు కిరాణాసామాన్లలో కలిసి కనబడ్డాయి. ఆ ప్రిన్సిపాల్‌, ఆమె భర్త పరారీలో వున్నారు. ఆస్తులు జప్తు చేస్తామంటే ప్రిన్సిపాల్‌ లొంగిపోయింది.

బిహార్‌ ప్రభుత్వం నుండి వైదొలగిన బిజెపివారు వెంటనే యీ అవకాశాన్ని దొరకబుచ్చుకున్నారు. ''ముఖ్యమంత్రి 18 శాఖలు తనవద్దే పెట్టుకున్నారు. ఎన్నని చూడగలరు? కంట్రోలు లేకనే యిలాటివి జరుగుతున్నాయి.'' అన్నారు బిజెపి నాయకుడు రవిశంకర్‌ ప్రసాద్‌. జిల్లాలో బంద్‌కు పిలుపు నిచ్చారు. పిల్లలు చనిపోగానే కోపోద్రిక్తులైన ప్రజలు పోలీసు స్టేషన్‌పై దాడి చేశారు, ముఖ్యమంత్రి దిష్టిబొమ్మలు తగలేశారు. సోషల్‌ వెల్ఫేర్‌ మినిస్టర్‌ పర్వీన్‌ అమానుల్లా కారుపై రాళ్లు వేశారు. కొందరు తమ ఆగ్రహాన్ని వ్యక్తం చేయడానికి తమ పిల్లల శవాలను స్కూలు కాంపౌండులోనే ఖననం చేశారు. 'వాళ్లు దయ్యాలై పీడిస్తాయని భయపడి యిక పిల్లలెవరూ స్కూలుకి రాకూడదు. మా పిల్లల్ని పొట్టన బెట్టుకున్న యీ స్కూలు మూతపడాల్సిందే' అని ప్రతిన బట్టారు. నితిశ్‌ పేరు చెపితే మండిపడే లాలూ కూడా రాళ్లేయడానికి యిదే సమయం అనుకున్నారు. ''ఈ నితిశ్‌ బిజెపితో కొట్లాడడానికే సమయం వెచ్చిస్తూండడం వలన పిల్లలు చనిపోయారు.'' అన్నాడు. బిజెపితో కలిసి బంద్‌లో పాల్గొన్నాడు.

అధికారంలో వున్న జెడియు వీళ్లను ఎదుర్కోవడానికి రాజకీయాలనే వాడుకుంటోంది. ''మా ప్రభుత్వం నుండి బయటకు వెళ్లిపోయిన బిజెపి మాకు బుద్ధి చెపుతామని హెచ్చరించింది. మా శత్రువులైన జెడియుతో చేతులు కలిపింది. అదే యిదన్నమాట! మీనాకుమారి భర్త లాలూ పార్టీ నాయకుడు. కావాలనే యిదంతా చేశారు. చనిపోయిన పిల్లల కుటుంబాలకు రూ.2 లక్షలు నష్టపరిహారంగా యిస్తున్నాం.'' అంటున్నారు.

మీనాకుమారి భర్త ఆర్‌జెడి నాయకుడే కావచ్చు కానీ కావాలని ఏ పాపం ఎరుగని పిల్లలను ఎందుకు చంపిస్తాడు? ఎక్కడో అశ్రద్ధ జరిగి క్రిమిసంహారకమందు నూనెలో కలిసి వుంటుంది. తన దృష్టికి వచ్చినపుడు మీనాకుమారి నిర్లక్ష్యంగా వ్యవహరించింది. తిని తీరాల్సిందే అని కఠినంగా చెప్పి యీ దారుణానికి కారణమైంది. దీని వెనుక రాజకీయాలు చూడగలగడం నాయకులకే చెల్లింది.

జులై 36,37,38 వీక్లీకై ఎమ్బీయస్‌ : 'సీమాంధ్రు'లకు రక్షణ కల్పిస్తాం

ప్రస్తుతం తెలంగాణ ఉద్యమనాయకులందరూ చేస్తున్న బృందగానం యిది. కొందరు తత్తరపాటులో 'సెటిలర్స్‌' అని కూడా అంటున్నారు. మళ్లీ దిద్దుకుంటున్నారు. అన్నదమ్ముల్లా చూసుకుంటారట. కళ్లల్లో పెట్టి చూసుకుంటారట. వాళ్లు ఎక్కణ్నుంచో పాకిస్తాన్‌ నుంచి వచ్చినవాళ్లు కాదుట. ఎంతచెడ్డా తెలుగువాళ్లేట. మొన్నటిదాకా 'మేం వెనకబడినవాళ్లం, అమాయకులం, అవిద్యావంతులం, బలహీనులం, దోపిడీకి గురైనవాళ్లం, నీళ్లు, ఉద్యోగాలు, స్థలాలు అన్నీ దోచుకుపోతూ వుంటే ఏమీ చేయలేని నిస్సహాయులం' అనే ఆత్మన్యూనతతో బాధపడుతూ తమను తాము కించపరుచుకుంటూ, యితరులను నిందించుకుంటూ వుంటున్న ఉద్యమకారులకు హఠాత్తుగా ఇంకోళ్లని 'రష్చించేటంత' శక్తి ఎలా వచ్చిందాని ఆశ్చర్యపడుతున్నారా? అదంతా తావీజు మహిమ! రాష్ట్రం ఏర్పడబోతోందని ఢిల్లీ నుండి జయపాల్‌ రెడ్డిగారు సంకేతాలు వదలడం, అవి అందుకున్న మీడియావాళ్లు ఇదిగో పులి అంటే అదిగో తెలంగాణ అని రాసేసి, ముహూర్తాలు కూడా పెట్టేసి వీళ్ల జబ్బలకి తావీజు కట్టేశారు. అది చూసి మురుసుకుని వీళ్లు యింకోళ్లను కూడా కాపాడడానికి సిద్ధపడుతున్నారు.

అసలు తావీజులో ఏముందో అన్నదానికి తర్వాత వద్దాం. ప్రత్యేకరాష్ట్రం ఏర్పాటు అయినంత మాత్రాన ఇంకోళ్లను రక్షించే శక్తి ఆటోమెటిక్‌గా వచ్చేస్తుందా? ఇంట్లోంచి బయటకు వెళ్లిన ఆడపిల్ల బలాత్కారానికి గురి కాకుండా వస్తుందో లేదో గ్యారంటీ లేదు. బడికి వెళ్లిన పిల్లవాడు అక్కడి భోజనం తిన్నాక యింటికి వస్తాడో, ఆసుపత్రికి వెళతాడో గ్యారంటీ లేదు. వర్షంలో బయటకు వెళ్లిన ఇంటాయన ఏ గోతిలోనూ పడకుండా వెనక్కి వస్తాడన్న ధీమా లేదు. ఇంట్లోనే వుండిపోయిన యిల్లాలు క్షేమంగా వుంటుందో, ఆ బిల్డింగు కూలిపోయి శిథిలాల కింద కనబడుతుందో తెలియదు. స్థలం కొంటే ఎప్పుడు అన్యాక్రాంతం అవుతుందో తెలియదు. వ్యాపారం పెడితే చందా పేరుతో వచ్చిన నాయకుడు ఎన్ని లక్షల రూపాయల రోజుకూలీ అడుగుతారో తెలియదు. ఇటువంటి పరిస్థితి మార్చడానికి యీ ఉద్యమకారులు ఏం చేస్తున్నారో, వాళ్ల శక్తియుక్తులేమిటో తెలియదు. ఇకపై రాష్ట్రం ఏర్పడగానే మాకు ఆ చేవ వుంటుందని చాటుకుంటున్నారు.

అసలు రక్షణ కల్పిస్తామని పదేపదే హామీలిచ్చే అవసరం ఎందుకు వచ్చింది? ఎందుకంటే మొదట్లో భయపెట్టారు కాబట్టి. భాగోభాగో అన్నారు. మొహం మీద ఉమ్మేసినా పోరేమిట్రా మీరు అన్నారు. మీ ఆబాలగోపాలం రాక్షస సంతతి అన్నారు. దోపిడీదారులు అన్నారు. షూటింగులు అడ్డుకున్నారు, కాలేజీలు మూయిస్తామన్నారు. హోటళ్లను, బట్టల షాపులవాళ్లను.. అందర్నీ అడలగొట్టారు. ఆంధ్రప్రాంతీయులు తయారుచేసే వస్తువులను బహిష్కరిస్తామన్నారు. ఆ జాబితా తయారుచేస్తానన్న ప్రొఫెసర్‌గారు ఏళ్ల తరబడి 'సిక్‌' లీవు పెట్టి వున్నారు కాబట్టి త్వరగానే తయారవుతుందేమో అనుకుంటే ఆయన అలాయ్‌ బలాయ్‌ అంటూ రోడ్లపై విందులు కుడుస్తున్నారు, ఊళ్లు తిరుగుతున్నారు, నిరసనలు చేస్తున్నారు, పోలీసు జీపులు ఎక్కుతున్నారు. అయినా ఆయన సిక్కే! సాటి తెలుగువారిని ఎందుకిలా తిట్టారని అడిగితే అది మా భాష అని కాస్సేపు, లగడపాటి వంటి పెట్టుబడిదారులను అంటున్నాం తప్ప పొట్ట చేత్తో పట్టుకుని వచ్చినవాళ్లను కాదు అని కాస్సేపు అంటారు. ఏ రాష్ట్రమూ, ఏ దేశమూ ఏ పెట్టుబడిదారుణ్ని ఛీ పో అనదు. భూమి యిస్తాం, పన్నుల్లో రాయితీ లిస్తాం, ఎఱ్ఱతివాచీ పరుస్తాం రండొహో అని దేశవిదేశాలు వెళ్లి మరీ ఆహ్వానిస్తారు. పెట్టుబడిదారులు, వాణిజ్యవేత్తలు సమావేశం పెట్టి ఆహ్వానిస్తే వెళ్లని నాయకుడు వుండడు. వీళ్లు వాళ్లని తరిమికొడతారట, చూదాం. తరిమికొడితే వీళ్లు ప్రామిస్‌ చేసిన 'ఇంటికో ఉద్యోగం' సాధ్యపడేనా? ఇప్పుడే ఐ లవ్‌ యూ అంటున్నారు. అప్పుడు కలిసి కాపురాలు చేయరా?

డబ్బున్నవాడి జోలికి ఎవ్వడూ పోడు. ముంబయిలో రేపు ఏ శివసేనో గుజరాతీలకు వ్యతిరేకంగా ఉద్యమం నడిపిస్తే ముకేశ్‌ అంబానీ యింటిపైకి వెళతారా? వాళ్లకు దొరికేది లోకల్‌ ట్రెయిన్‌లో వెళ్లే మీలాటి నాలాటి అమాయకులు. ఎవడితోనో గుజరాతీలో మాట్లాడుతూ వుంటే పట్టుకుని చావబాది గొప్ప దేశసేవ చేసినట్టు ఫీలవుతారు. మేం అలా చెయ్యం అంటున్నారు కోదండరాం. 'మీరు మీ రొయ్యలమ్ముకోవచ్చు, ఇడ్లీ బండి పెట్టుకోవచ్చు' అంటూ ఔదార్యం కనబరచారు. ఆంధ్రప్రాంతీయుల పట్ల ఆయనకున్న చిన్నచూపు ఆ మాటల్లోనే తెలుస్తోంది. అందర్నీ రష్చించేస్తామంటున్న టి-జాక్‌కు ఆయన చైర్మన్‌. విద్యాధికుడు. గౌరవనీయమైన ఉపాధ్యాయవృత్తిలో వున్నవాడు. ఆయనే అలా మాట్లాడితే యిక రోడ్డుమీద వుండే చదువురాని వ్యక్తి ఎలా మాట్లాడాలి? పొట్ట చేత్తో పట్టుకుని వచ్చినవాణ్ని ఏమీ అనం అని మాటిమాటికీ అంటున్నారు. అది యిదేనా? మాట్లాడితే ఆత్మగౌరవం, ఆత్మాభిమానం అంటున్నారు. అది తెలంగాణవారికే కాదు, అవతలివాళ్లకూ వుంటుంది. గుర్తించవలసిన విషయం ఏమిటంటే పొట్ట చేత్తో పట్టుకుని వచ్చినవాడు అలాగే వుండిపోడు. కొంతకాలానికి స్థిరపడి యిల్లూ, వాకిలీ, పొలం కొనుక్కుంటాడు. అలా కొనుక్కోగానే వీళ్ల దృష్టిలో వాడు దోపిడీదారుడు అయిపోతాడు. వాడు కష్టార్జితం పోసి, రిజిస్ట్రేషన్‌ చేయించుకుని కొనుక్కున్న స్థలం కూడా వీళ్ల దృష్టిలో కబ్జాయే! ఇదే లాజిక్‌ మహారాష్ట్రలో వర్ధిల్లుతున్న తెలంగాణ వారి విషయంలో వర్తింపచేస్తే..? అక్కడకు కూలీలుగా వెళ్లిన తెలంగాణ వాళ్లు యిప్పుడు మేడల కధిపతులయ్యారు. వాళ్లనీ శివసేన వాళ్లూ భాగో అంటే..!

తెలంగాణ ఉద్యమం యింత చిక్కుముడి పడిపోవడానికి కారణం - యీ విధంగా భయాందోళనలు రెచ్చగొట్టడమే! ఉమ్మడి మద్రాసు రాష్ట్రం నుండి ఆంధ్రులు విడిపోయినపుడు తమిళులను యిలాటి పదజాలంతో ఎవరూ తిట్టలేదు. తమిళుల వ్యాపారస్థలాలపై దాడి చేయలేదు. అందుకనే విడిపోయాక కూడా అనేకమంది తెలుగువాళ్లు తమిళనాడులో వుండిపోయారు. కొత్తగా వెళ్లి ఆస్తులు సంపాదించుకున్నారు. వ్యాపారాలు పెట్టారు. సినిమాలు తీశారు. తమిళులు ఎవర్నీ కాదనలేదు. పేద, మధ్యతరగతి, ధనిక తెలుగు వర్గాలందరూ తమిళనాడులో మామూలుగానే వున్నారు. ఫలానా వర్గాన్ని ఆదరిస్తామని, ఫలానావాళ్లను తరుముతామని తమిళులు అనలేదు. జలవివాదాల కారణంగా కొన్నేళ్లకు ఒకసారి కర్ణాటక వాళ్లతో పేచీ వస్తుంది కానీ తెలుగు-తమిళ గొడవలు యిప్పటివరకు జరగలేదు. తమిళనాడులో ఎన్నో పరిశ్రమలు తెలుగువాళ్లవి. శతాబ్దాల క్రితం వెళ్లిన తెలుగువారనే కాదు, యిటీవల కాలంలో వెళ్లినవారు, యింకా వెళుతున్నవారు బోల్డు మంది వున్నారు. వాళ్లను దోపిడీదారులని స్థానికులు అనలేదు. అక్కడ స్థిరపడిన తెలుగువాళ్ల పిల్లలు అక్కడే ఉద్యోగాలు చేస్తున్నారు. మా ఉద్యోగాలు కొట్టేశారు అని వాళ్లను ఎవరూ అనలేదు. తమిళజాతివేరు, తెలుగుజాతి వేరు. వాళ్లు విడిపోయినప్పుడు కూడా రాని విద్వేషం తెలుగుజాతి వాళ్ల మధ్య ఎందుకు రగలాలి? ఇప్పటిదాకా రగలలేదు. కానీ రగిలిస్తామని బెదిరింపులు మాత్రం పుష్కరకాలంగా నడుస్తున్నాయి. తెరాస నాయకులు నాలుకలు కోస్తామన్నారు, రక్తపుటేరులు పారిస్తామన్నారు. ఆ భయం నాటుకుపోయాక తెలంగాణతో సంబంధాలు వున్న ఆంధ్రప్రాంతీయులు, తెలంగాణలో స్థిరపడిపోయిన ఒకప్పటి ఆంధ్రప్రాంతీయులు విభజన అంటేనే ఉలిక్కిపడుతున్నారు. దాన్ని అడ్డుకోవడానికి శతథా ప్రయత్నిస్తున్నారు. సహజమే కదా! ఆత్మరక్షణ కోసం ఎవరైనా తెగిస్తారు.

విభజన కావాలనుకున్నవాళ్లు నయానో, భయాన్నో ఢిల్లీ ని మేనేజ్‌ చేద్దామని చూస్తున్నారు తప్ప వివాదంలో ఎదుటిపార్టీ అయిన ఆంధ్రప్రాంతీయులతో డైలాగ్‌ మొదలుపెట్టలేదు. 'మాకు యిది కావాలి, మీరు యిది తీసుకోండి, మాకు యిది వదిలేయండి' అని చర్చ మొదలుపెడితే ఎక్కడో అక్కడకి తేలేవాళ్లేమో. ఆ ప్రయత్నమే చేయకపోగా 'వాళ్లు దుర్మార్గులు, దుష్టులు, దోపిడీదారులు. వాళ్లతో కూర్చుని మాట్లాడే ముచ్చటే లేదు' అంటూ నిరాకరించారు, దూషించారు. ఇప్పుడు వాళ్లను కాపాడతాం అంటే ఎవరు నమ్ముతారు? ఇలా అడలగొట్టినవాళ్లతో రాష్ట్రం ఏర్పడిన తర్వాత ఎలా వ్యవహరిస్తారు? వీళ్లందరితో ముందే శత్రుత్వం పెంచుకున్నారు కదా. వాళ్లే మీకు ఓట్లేయాలి కదా! ఎలా వేస్తారు? ఎందుకు వేస్తారు? 'వెయ్యకపోతే వూరుకోం' అని బెదిరిస్తారా? అలా బెదిరిస్తే వాళ్లు ఒక పెద్ద ప్రతికూల ఓటుబ్యాంక్‌ అయికూర్చోదా? 'మీ కోసం మేం వున్నాం, కాపాడతాం' అంటూ వేరే పార్టీ వాళ్లు అండగా నిలిస్తే వాళ్లకే ఓట్లు వేస్తారు కదా! బాన్సువాడ ఉపయెన్నికలో తెరాస అభ్యర్థికి మెజారిటీ తగ్గిన విషయం గుర్తుందా? సాటి బిజెపి ఎమ్మెల్యే చేత రాజీనామా చేయించిన కిషన్‌రెడ్డి తనెందుకు చేయలేదు? విభజన నినాదంతో జంటనగరాల్లో మళ్లీ గెలవడం కష్టమనే భావన చేతనే కదా!

ఉద్యమనాయకులు యిలాటి హామీలు ఒక పక్కన యిస్తూ, ఇంకోపక్క సమైక్య ఉద్యమం చేస్తున్న వారిపై దాడులు చేస్తున్నారు, విమర్శలు గుప్పిస్తున్నారు. హైదరాబాదులో సమైక్యసభను అడ్డుకోవడమే కాదు, విభజన అడ్డుకోవడానికి అవసరమైతే రాజీనామాలు చేస్తామన్న ఆంధ్రప్రాంతపు మంత్రులను తిట్టిపోస్తున్నారు. ఇవి బ్లాక్‌మెయిల్‌ రాజకీయాలంటున్నారు, డ్రామాలంటున్నారు. తాము రాజీనామా చేస్తే అది ఉద్యమంట, ఎదుటివాళ్లు చేస్తే బ్లాక్‌మెయిల్‌ట! పార్లమెంటు ఎదుట దీక్ష చేసి, సభ కార్యకలాపాలు అడ్డుకుని, పార్టీ అధినేత ఎదురుగా నినాదాలిచ్చి చేసినదంతా వీరి ఉద్యమంలో భాగమైతే రాజీనామాలు చేస్తామనడం సమైక్య ఉద్యమంలో భాగం అనుకుని ఎందుకు వూరుకోలేరు? ఎవరి భావప్రకటనాస్వేచ్ఛ వారికి వుందని వీరికి తోచదా? వారు సభ పెట్టుకుంటే తప్పా? ఎవరి ఆలోచనలు వాళ్లు చెపుతారు. కొందరు గాంధేయవాదమే అన్ని సామాజిక సమస్యలకు పరిష్కారం అంటారు, మరికొందరు సామ్యవాదం అంటారు, ఇంకోరు కమ్యూనిజం అంటారు, అబ్బే మావోయిజం అంటారు, ఇవన్నీ అనవసరం, ఆధ్యాత్మికతవైపు మరలండి అంటారు యింకా కొందరు. ఎవరు మీటింగు పెట్టినా మనం కాదనం. ఎటువంటి భావజాలం వ్యాప్తి చేసుకున్నా సరేలే అంటాం. ఆసక్తి వుంటే వింటాం, లేకపోతే ఎవడి గోల వాడిది అని వూరుకుంటాం. సమైక్యవాద సభ పెడితే మాత్రం వెళ్లి భగ్నం చేస్తున్నాం. ఎందుకిలా? ఇలా చేసి రాష్ట్రం ఏర్పడ్డాక మాత్రం మేం మీ అందర్నీ చంక నెక్కించుకుంటాం. మీరు ఏం అన్నా పడతాం. అంటే నమ్ముతారా?

మతప్రాతిపదికపై దేశాన్ని అతలాకుతలం చేసి చీల్చేదాకా విశ్రమించని జిన్నా, పాకిస్తాన్‌ ఏర్పడగానే 'ఇక యిప్పణ్నుంచి హిందువులు, ముస్లిములు అన్నదమ్ములం. అందరూ కలిసి మతప్రమేయం లేని సెక్యులర్‌ రాజ్యాన్ని నిర్మించుకుందాం' అని స్పీచ్‌ యిస్తే ఎవరైనా పాకిస్తానీయులు విన్నారా? 'నిన్నటిదాకా హిందువులు దొంగలని చెప్పి యిప్పుడు వాళ్లూ మనం సమానం అంటావేమిటి, చాల్లే' అనుకుని హిందువులను ఇండియా తరిమివేశారు. మొండి ఘటాల్లా వుండిపోయిన వాళ్లను ద్వితీయశ్రేణి పౌరులుగా చూశారు. ఏటేటా హిందువుల శాతం అక్కడ తగ్గిపోతోంది. ఇవన్నీ చారిత్రక సత్యాలు కాబట్టే ఆడ్వానీగారు జిన్నా ఉపన్యాసాన్ని కోట్‌ చేస్తే అందరూ అసహ్యించుకున్నారు. అమలు చేయలేని కబుర్లు చెప్పిన జిన్నా గురించి ఒక్క మంచిమాట చెప్పినా సహించం అన్నారు. బిజెపి నాయకత్వం కూడా పోగొట్టుకున్నాడాయన. అలాగ యిప్పుడు తెలంగాణ ఉద్యమనాయకులు 'ఆంధ్రులు మా అన్నదమ్ములు. వాళ్లను మాతో సమానంగా చూసుకుంటాం.' అంటే ఎవరు నమ్ముతారు?

అసలు తెలంగాణలో ఎన్నేళ్లు స్థిరనివాసం వుంటే తెలంగాణవారిగా వారు పరిగణిస్తారో ఒక్క అంకె చెప్పమనండి చూదాం. 12 ఏళ్లగా ఉద్యమం నడుస్తోంది కానీ ఒక్క నాయకుడు కూడా దీనిపై క్లారిటీ యివ్వలేదు. ఇవ్వరు. ఎందుకంటే రేపు మీ మొహం నచ్చలేదనుకోండి - మిమ్మల్ని 'ఆంధ్రుడు' అంటారు. 'అదేమిటి, నేను యిక్కడే పుట్టాను, చదువుకున్నాను, పెరిగాను, స్థిరపడ్డాను' అంటే 'నువ్వు కాకపోతే మీ తాత ఆంధ్రలో పుట్టాడు. అందువలన నువ్వు ఆంధ్రుడివే. వలసవాదివే. సెటిలర్‌వే. ప్రవాసివే. వచ్చి మా వనరులు దోచుకున్నవాడివే.' అంటారు. ఇది నేను ఊహించి చెప్తున్నది కాదు. కెటియార్‌ - ఒడిశా వ్యవహారం బయటపెట్టగానే ఆంధ్రజ్యోతి రాధాకృష్ణ 'ఆంధ్రుడు' అయిపోయాడు. 'నా పూర్వీకులు ఆంధ్ర నుండి వచ్చినంత మాత్రాన నేను తెలంగాణ వాడిని కాకుండా ఎలా పోతాను? అలా అయితే కెసియార్‌, కేకే.. అందరూ ఆంధ్రులే అవుతారు కదా' అని ఆయన గగ్గోలు పెట్టినా వినేవాడు లేడు. మాట సవరించుకున్నవాడు లేడు.

ఇప్పుడిక తావీజు సంగతికి వద్దాం. రాష్ట్రవిభజన ఖాయం అన్న భావనతోనే యీనాడు ఉద్యమకారులు ఆంధ్రప్రాంతీయులను మురిపిస్తున్నారు. అసలు విభజన తథ్యం అని ఎవరు చెప్పారు? మీడియాలో లీకులు తప్ప ఒక్క ప్రకటన పార్టీ తరఫున గాని, ప్రభుత్వం తరఫున గానీ వెలువడిందా? లీకుల దేముంది? రాయల తెలంగాణ అని కొన్నాళ్లు ఓ బుడగ ఎగరేశారు. మనమంతా దాంతో ఆడుకున్నాం. ఆ తర్వాత దానికి చిల్లు పొడిచేసి, గాలి తీసేసి తుస్సుమనిపించారు. ఇప్పుడు హైదరాబాదు బుడగ ఎగరేశారు. హైదరాబాదు రాష్ట్రమట. 'ఆంధ్రుల' వారి ఆస్తుల రక్షణ బాధ్యత కేంద్రానిదట. అసలు యిదెలా వర్కవుట్‌ అవుతుందో నాకు అర్థం కాదు. ఎవరైనా నాకు భయంగా వుంది అంటూ కేంద్ర పోలీసు స్టేషన్‌కి వెళితే 'నువ్వు ఆంధ్రుడివా? రుజువేది?' అని అడిగి అప్పుడు రక్షిస్తారా? ఒకవేళ 'ఆంధ్రుడే' గూండాగా వుండి తెలంగాణవాణ్ని బెదిరిస్తే..? 'నువ్వు ఆంధ్రుడివి కావు, అందువలన రక్షణ లేదు, ఫో' అంటారా? 'నేను ఆంధ్రుణ్ని. ఐదంతస్తుల అద్దాల షాపింగ్‌ కాంప్లెక్స్‌ కట్టాను. రక్షణ కావాలి' అంటే అక్కడ యీ పోలీసులు నిలబడి ఎవరైనా రాళ్లేస్తే క్యాచ్‌ పడతారా? లేకపోతే ప్రభుత్వ ఖర్చుతో వలలు సప్లయి చేస్తారా? అసలు యిలాటి చట్టం ఏ రాష్ట్రంలోనైనా వుందా? మీడియా యివేమీ రాయదు. 'దున్నపోతు యీనింది' అని రాస్తుంది. వెంటనే మన టీవీల్లో చర్చలు - దూడ ఎక్కడ కట్టాలి? ఎలా కట్టాలి? అని. నాబోటి వాడికి కబుర్లు చెప్పడానికి ఊక దొరుకుతుంది.

కాంగ్రెసు వర్కింగ్‌ కమిటీ సమావేశం ఎప్పుడో యిప్పటిదాకా తెలియదు. దానిలో ఏం తీర్మానం చేస్తుందో ఎవరూ హింట్‌ యివ్వలేదు. ఒకవేళ ముందు ఏమైనా అంచనాలు వేసుకున్నా, ఆ రోజున అవి మారుస్తారేమో తెలియదు. ఎందుకంటే పరిస్థితి ఫ్లూయిడ్‌గా వుంది. కాంగ్రెసు పని దిబ్బ అయిపోయిందంటూ తెరాసతో కుమ్మక్కయిన టి కాంగ్రెస్‌ నాయకులు చెప్పడం, దాన్ని బట్టి ఢిల్లీ వాళ్లు ఏవేవో భయాలు పెట్టుకుని ఎటూ మొగ్గకుండా కూర్చోవడం జరిగింది. కిరణ్‌ పుణ్యమాని పంచాయితీ ఎన్నికలు వచ్చాయి. కాంగ్రెసుకు వున్న బలం ఏమిటో ఒక సూచన వచ్చింది. ఈ సూచన రావడం యిష్టం లేని వారు వర్షాకాలంలో పెట్టారేమిటని ఆక్షేపించారు. వాళ్లు చెప్పినట్టు ఫలితాలు వస్తే ఆక్షేపణే వుండేది కాదు. పంచాయితీ ఎన్నికలు ఏం చెపుతున్నాయి? కరక్టు అంకెలతో చెప్పడం కష్టం. ఎవరి అంకెలు వాళ్లు చెపుతున్నారు. వందా రెండు వందల సీట్లు అటూ యిటూ అయినా, అందరూ అంగీకరించాల్సిన వాస్తవాలు కొన్ని వున్నాయి. ప్రభుత్వ వ్యతిరేకత కారణంగా రాష్ట్రంలో కాంగ్రెసు తుడిచిపెట్టుకుని పోయింది అన్నది అబద్ధం. టిడిపి కనుమరుగు అయిపోయింది అన్నది అబద్ధం. ఆంధ్రప్రాంతంలో వైకాపా, తెలంగాణలో తెరాస దుమ్ము దులిపేస్తున్నాయని అనుకోవడం సర్వాబద్ధం. మొదటి, రెండు స్థానాలు కాంగ్రెసు, టిడిపిల మధ్య దోబూచులాడుతుండగా, వైకాపాది మూడో స్థానమే! అదే విధంగా తెలంగాణలో తెరాసది మూడో స్థానమే. తెలంగాణలో వైకాపాకు యింకా పట్టు చిక్కలేదు, టిడిపికి పట్టు పోలేదు. తెలంగాణలో తెరాస కంటె కాంగ్రెసు ఎంతో ముందంజలో వుంది. ఇవన్నీ మొదటి విడత తర్వాత వచ్చిన ఫలితాలు మాత్రమే, పైగా వివాదాస్పదమైనవి. పూర్తి ఫలితాలు వచ్చాకనే పూర్తి చిత్రం తెలుస్తుంది. కానీ యివి ట్రెండ్స్‌ను సూచిస్తున్నాయి.

దీనిప్రకారం కాంగ్రెసు మొత్తం సీట్లలో 30% వచ్చినట్టు తేలుతోంది. ఇదే సమయంలో సిఎన్‌ఎన్‌-ఐబియన్‌ సర్వే ప్రకారం కూడా పార్లమెంటు సీట్లలో కాంగ్రెసుకు 11-15కు మధ్య వచ్చేట్లుంది అని వచ్చింది. అంటే 30% అనేగా! దీనిలో యింకా కొంచెం లోతుగా వెళ్లి చూస్తే కాంగ్రెసు పరిస్థితి ఆంధ్ర ప్రాంతంలో కంటె తెలంగాణలోనే మెరుగ్గా వుంది. అందాజుగా చెప్పాలంటే తెరాసకు 22% సీట్లు వస్తే, టిడిపికి 25% వస్తే, కాంగ్రెసుకు 35% సీట్లు వచ్చాయి. పంచాయితీ ఎన్నికలు బోగస్‌ అనీ, అధికార పార్టీ మేనేజ్‌ చేస్తుందనీ, ఎంపిటిసి ఎన్నికలే కరక్టయిన సూచికలనీ, స్థానిక ఎన్నికలలో వేరేలా వస్తుందని, అసెంబ్లీ ఎన్నికలలో మరీ యింకోలా వస్తుందనీ.. యీ వాదనలన్నీ నాకూ తెలుసు. అధికార పార్టీ అన్నీ చేయగలిగితే 30% మాత్రమే ఎందుకు తెచ్చుకుంటుంది? టిడిపి అంతలా ఎలా గెలుచుకుంటుంది? నేను మొదటినుండీ వాదిస్తూనే వచ్చాను. కాంగ్రెసును రైట్‌ ఆఫ్‌ చేయవద్దు. కోస్తా, సీమల్లో కాంగ్రెస్‌, టిడిపి, వైకాపా సమానస్థాయిలో పోరాడతాయి అని.

ఇప్పుడున్న పరిస్థితి (స్టేటస్‌ కో) నుండి కాంగ్రెస్‌ పక్కకు ఎందుకు తొలుగుతుందో నాకు మంచి కారణం ఒకటి చెప్పండి చూదాం. తెలంగాణ పై సందిగ్ధత కొనసాగిస్తూండగానే, నానబెడుతోందని అందరి చేత తిట్లు తింటూ కూడా దానికి తెలంగాణలో కోస్తా, సీమల కంటె మంచి ఫలితాలు వచ్చాయి. తెరాస ప్రభావాన్ని మూడు జిల్లాలకే పరిమితం చేయగలిగింది. బేషరతుగా తెలంగాణ యిచ్చి కోస్తా, సీమల్లో దాని పరిస్థితిని పూర్తిగా చెడగొట్టుకుంటుందా? కాంగ్రెసు ఆ పని చేయాలే కానీ వెంటనే టిడిపి, వైకాపా పూర్తిగా సమైక్య నినాదాన్ని చేపట్టి కాంగ్రెస్‌పై విరుచుకుపడతాయి. ఇప్పటికే ఆ పార్టీలు ఆ ధోరణి కనబరుస్తున్నాయి. ప్రకటన కోసం ఎదురుచూస్తున్నాయి. కాంగ్రెసు నాయకులు దిక్కు తోచక పార్టీ విడిచి 'ఆంధ్ర కాంగ్రెస్‌' అనే పేర పార్టీ పెట్టుకోవల్సిన పరిస్థితి ఏర్పడుతుంది.

ఏ రాజకీయపక్షమైనా వున్నదాన్ని మెరుగు పరుచుకుందామని చూస్తుంది, కనీసం వున్న పరిస్థితిని కాపాడుకోవాలని చూస్తుంది. కాంగ్రెసూ అంతే. రాష్ట్రంలో అన్ని జిల్లాలలో దానికి టిడిపి భయం తొలగిపోలేదు. వైకాపా కొన్ని జిల్లాలలో పెద్ద ఫోర్సుగా వుంది. డిసెంబరు 9 ప్రకటన లాటి పొరబాటు ఏదో చేసి వాళ్ల చేతికి ఆయుధం యివ్వడానికి కాంగ్రెసు సాహసించదు. వర్కింగ్‌ కమిటీలో అసలంటూ తీర్మానం చేస్తే అది కూడా ఏదో అస్పష్టంగానే వుంటుంది తప్ప హైదరాబాదుతో కూడిన 10 జిల్లాల తెలంగాణ రాష్ట్ర ప్రకటన వెలువడదు. అందువలన ఉద్యమనాయకులు తమ 'రక్షణ' కార్యక్రమాన్ని కొన్నాళ్లు వాయిదా వేసుకోవచ్చు. - ఎమ్బీయస్‌ ప్రసాద్‌ (జులై 2013)

జులై 39 ఎమ్బీయస్‌ : కాంగ్రెస్‌ డిఎన్‌ఏ ఎట్‌ వర్క్‌

'వైకాపా మనకంటె భిన్నమైనది కాదు, కాంగ్రెస్‌ డిఎన్‌ఏయే దానిలో వుంది' అన్నారు దిగ్విజయ్‌ సింగ్‌. 'ఆత్మావై పుత్రనామాసి' అన్నాడు ఉపనిషత్‌కారుడు. మనలోంచి పుట్టినవాడు మనకు కాపీ కాకుండా పోతాడా? అదనపు లక్షణాలు కొన్ని సంతరించుకోవచ్చు కానీ మూలభావనలైతే అవే కదా! హిరణ్యకశిపుడి కడుపున ప్రహ్లాదుడు పుట్టలేదా అంటారేమో, ప్రహ్లాదుడు ఎంత విష్ణుభజన చేసినా రాక్షసరాజే! అతని మనుమడు బలి చక్రవర్తి మళ్లీ విష్ణువుకి సంకటంగా తయారై యింకో అవతారం ఎత్తేట్లు చేశాడు. మన రాష్ట్రానికి సంబంధించినంత వరకు కాంగ్రెసే మన నాయకులందరిలో వర్ధిల్లుతోంది. కమ్యూనిస్టులు ఒక్కరే వేరుగా వుండేవారు. కాంగ్రెసులో రాజకీయజీవితం ప్రారంభించి కమ్యూనిస్టులుగా మారినవారు, కమ్యూనిస్టులుగా ప్రారంభించి కాంగ్రెసులో ఎదిగినవారూ వున్నారు. అదే కాంగ్రెసులోంచి ప్రజాపార్టీ పుట్టింది, కిసాన్‌ మజ్‌దూర్‌ పుట్టింది, స్వతంత్ర పుట్టింది, సోషలిస్టు పార్టీ పుట్టింది, రిపబ్లికన్‌ పార్టీ పుట్టింది, జనతా పార్టీ పుట్టింది. పరమాత్మలోంచి ఉద్భవించిన జీవాత్మ కొంతకాలం విడిగా మనుగడ సాగించి, కొన్నేళ్లకు పరమాత్మలో విలీనం అయినట్లే యివన్నీ కాంగ్రెసులో విలీనం అయ్యాయి. విలీనం కాకపోయినా కాంగ్రెసు అనే పేరు యింటిపేరును వదలవు. అందుకే బంగ్లా కాంగ్రెస్‌, కేరళ కాంగ్రెస్‌, తృణమూల్‌ కాంగ్రెస్‌, ఉత్కళ కాంగ్రెస్‌, తివారీ కాంగ్రెసు, కాంగ్రెస్‌ ఫర్‌ డెమోక్రసీ లాటి పేర్లు కనబడతాయి.

వైసిపిలో కూడా యీ యింటిపేరు కనబడుతుంది కదా. తక్కిన పేరు కూడా కాంగ్రెసువాదిగా పెరిగి గిట్టిన వైయస్సార్‌ పేరు స్ఫురింపచేసేట్లా యువజన, శ్రామిక.. అంటూ ఏదో పెట్టినదే! మరి కాంగ్రెసు లక్షణాలు కనబడక మరింకేం కనబడతాయి? అందుకే కేంద్రం తెలంగాణపై నిర్ణయం ఏదో చేయబోతోంది అనగానే 16 మంది రాజీనామాలు చేసేశారు. ఇవి వ్యక్తిగతమా, లేక పార్టీ ఆమోదంతో చేసినవా అన్న సంగతి ఎవరూ తేల్చటం లేదు. రాజకీయకారణాలతో చేసినపుడు వ్యక్తిగతం అని ఎలా అనగలరు? అదే మాట తెలంగాణ వైకాపా నాయకులు అడిగి వైకాపా అధిష్టానాన్ని ఉక్కిరిబిక్కిరి చేస్తున్నారు. వైకాపా సర్వం కేంద్ర నిర్ణయంపై వదిలేస్తూ తీర్మానం చేసింది. ఒకే ఒక్క కేవియట్‌ ఏమిటంటే - అన్ని ప్రాంతాలకూ న్యాయం చేయండి అని కోరింది. అది హైలీ సబ్జక్టివ్‌ మ్యాటర్‌. హైదరాబాదులో రెండేళ్లపాటు ఆంధ్రప్రాంతీయులను వుండనిస్తే చాలు అక్కడికే చాలా న్యాయం చేసేసినట్టు అని తెలంగాణ ఉద్యమకారులు అనుకోవచ్చు. హైదరాబాదు కాకుండా తక్కిన ప్రాంతాలను విడగొట్టి తెలంగాణ యివ్వడమే న్యాయం అని ఆంధ్ర ఉద్యమకారులు అనుకోవచ్చు. ఒక పార్టీ అన్నది 'మా దృష్టిలో యిలా చేస్తే న్యాయం, యిలా చేయకపోతే అన్యాయం' అని స్పష్టంగా చెప్పాలి. సిపిఐ, సిపిఎం, మజ్లిస్‌, బిజెపి, తెరాస.. యిలా అందరికీ సమస్యపై స్పష్టమైన అవగాహన, ఆలోచన వున్నాయి. వాటిని బాహాటంగా చెప్తున్నారు.

అలా లేనిది కాంగ్రెస్‌ పార్టీకి మాత్రమే. దాని నాయకులు ఏ రోటి దగ్గర ఆ పాట పాడుతూ వచ్చారు. ఏమైనా అంటే 'ఇవన్నీ మా వ్యక్తిగత అభిప్రాయాలు మాత్రమే. అంతిమ నిర్ణయం అధిష్టానానానిదే. వాళ్లు చెప్పిన ప్రకారమే నడుచుకుంటాం.' అని ముక్తాయింపు యిస్తూ వచ్చారు. ఇప్పుడు వైకాపావాళ్లూ అదే చేశారు. లోకంలోని సమస్త విషయాలపై జంకకుండా తీర్మానాలు చేసేవాళ్లు తెలంగాణ విషయంలో మాత్రం కేంద్రం ఏం చెపితే అదే అంటూ వచ్చారు. ఇప్పుడు హఠాత్తుగా ఎమ్మేల్యేలందరూ - గౌరవాధ్యుక్షురాలు తప్ప - తమ పదవులకు రాజీనామా చేసేశారు. ఎందుకు? కేంద్రం తెలంగాణపై ఏకపక్ష నిర్ణయం తీసుకుందనా? ఆ నిర్ణయం అన్ని ప్రాంతాలకూ న్యాయం చేకూర్చలేదనా? అసలు నిర్ణయమే యిప్పటిదాకా తీసుకోలేదే, ఇక న్యాయాన్యాయ పరీక్ష, ఏకపక్షమా అనేకపక్షమా అన్న మీమాంస ఎలా చేస్తాం? వైకాపా నాయకులు తీసుకున్న రాజీనామా నిర్ణయం కేవలం - పుకార్లపై ఆధారపడి మాత్రమే! ఇలాటి పుకార్లు గతంలో రాలేదా? అప్పుడెందుకు చేయలేదు? 'నెల్లాళ్లల్లో నిర్ణయం వెలువడుతుంది' అని అన్నపుడు అప్పుడే వులిక్కిపడి చర్యకు ఉపక్రమించాలిగా! ఎవర్నీ అడక్కుండా ఏకపక్షంగా నిర్ణయం చేశారు కాబట్టి... అంటున్నారు. మరి అప్పుడు అఖిలపక్షం తర్వాత కూడా అందర్నీ మళ్లీ యింకోసారి కూర్చోబెట్టి నిర్ణయిస్తాం అన్నారా? నెల్లాళ్లలో వచ్చేస్తుంది అన్నారు కదా. అప్పుడే ఎందుకు రాజీనామా చేయలేదు?

పోనీ యింతకాలం ఆగారు. ఇంకొన్నాళ్లు ఆగి నిర్ణయం వచ్చి, అది ప్రతికూలంగా తోస్తే, అన్ని ప్రాంతాలకు న్యాయం చేయలేదని తోస్తే అప్పుడే రాజీనామా చేయవచ్చు కదా! అప్పుడు కాంగ్రెస్‌వాళ్లు ఎలాగూ చేస్తారు. చంద్రబాబుగారి బహిరంగంగా వారిస్తున్నా టిడిపివాళ్లూ చేస్తారు. వారితో బాటు వీరూ చేయవచ్చు. టి వైకాపా లీడర్లు యిదేమిటని అడిగితే 'మా ప్రాంతంలో మెడమీద తలకాయ వున్న ప్రతి నాయకుడు చేశాడు, మేం చేయకపోతే మాకు తలకాయ లేదనుకుంటారు' అని సంజాయిషీ చెప్పుకోవచ్చు. నిర్ణయమే ఏమీ వెలువడకుండా రాజీనామా చేయడమేమిటి? రాష్ట్రం విభజిస్తారేమో అని పేపర్లో చదివినంతమాత్రాన దడుసుకుని, దడుపు జ్వరం తెచ్చుకునేటంత సమైక్యవాదులా వీళ్లు? అలా అయితే వాళ్ల పార్టీ సర్వంసహా హక్కులను కేంద్రానికి ధారాదత్తం చేస్తున్నపుడు ఏం చేస్తున్నట్లు? వైయస్సార్‌ ఆశయాలకు అనుగుణంగా సమైక్యంగా వుంచకపోతే మేం వూరుకోం అని పట్టుబట్టవచ్చుగా! అలాటిది ఏమీ చేయలేదు. ఇప్పుడు హఠాత్తుగా ఆలూ చూలూ లేని టైములో రిజైన్‌ చేసేశారు. ఎందువలన?

దీనికి కనబడే కారణం - పంచాయితీ ఎన్నికలలో తాము అనుకున్నంత ఘనంగా విజయం సాధించకపోవడం! ''సాక్షి'' పేపరు చదివి మనకే ఎక్కువ సీట్లు అని వూరడిల్లకుండా వీళ్లు ఈనాడు, ఆంధ్రజ్యోతి పేపర్లు కూడా చదివి మనసు పాడుచేసుకుని వుంటారు. ఆ తర్వాత కాస్త స్థిమితపడి మళ్లీ ''సాక్షి'' చదివాక వాళ్లకు యింకోటి స్ఫురించి వుంటుంది. మనకే అందరి కంటె ఎక్కువ సీట్లు వచ్చినా, యీ కాంగ్రెసు, టిడిపి మనతో సరిసమానంగా .. పోనీ భుజాల దాకా నిలబడ్డాయేమిటి అని. జాతీయ సర్వేలు, జాతీయ మీడియా అంతా కోస్తా, సీమల్లో మనకు ఎదురు లేదని, మనదే స్వీప్‌ అని రాసేస్తున్నా మొత్తం సీట్లలో 35% (వైయస్‌ భాషలో పాస్‌మార్కులు) మాత్రం వచ్చేయేమిటి? అని ఆశ్చర్యపడి వుంటారు. తెలంగాణలో బొత్తిగా ఫెయిలయిపోయామేమిటి అని కూడా విచారించి వుంటారు. వచ్చే స్థానిక ఎన్నికలకు యీ ప్రిపరేషన్‌తో వెళితే చాలదు, అప్పుడు ''సాక్షి'' కూడా మనకు పాస్‌ మార్కులు వేయదు అని తోచి వుంటుంది. స్లిప్పుల సాయం కావాలి. ఆ స్లిప్పు ఏమిటి? సమైక్యవాదం!

టిడిపి వాళ్లు తెలంగాణకు అభ్యంతరం లేదని లేఖ యిచ్చి కోస్తా, సీమల్లో కాస్త యిబ్బందుల్లోనే వున్నారు. కాంగ్రెస్‌ వాళ్లు ఎన్నాళ్లగానో అర్ధనారీశ్వర పగటివేషం వేస్తూ వున్నారు. తెలంగాణ కెళ్లి ఓ పక్క గుడ్డ మూసేస్తే శివుడు కనబడడు. 'చూశారా? కాంగ్రెస్సంటే పార్వతే. బతకమ్మే!' అంటారు. కోదాడ దాటి ఆంధ్రప్రాంతానికి రాగానే పార్వతిని మూసేసి, శివుణ్ని చూపించి 'కాంగ్రెస్సంటే కోటప్ప కొండ కోటేశ్వరుడే' అంటారు. ఈ నిర్ణయం వెలువడ్డాక మధ్యలో గుడ్డ తొలగిపోయి శివరూపమో, శివానీరూపమో బయటపడిపోతుంది. ఈలోగా మనం ఏదో ఒక అవతారం ఎత్తేస్తే సమైక్యవాదులుగా ప్రజల్లో గుడ్‌విల్‌ పడి వుంటుంది కదాని వైకాపావారు లెక్కేశారు. మరి దీనివలన తెలంగాణలో పార్టీయో!? ఆ పంచాయితీ ఎలక్షన్లో పెద్ద వచ్చాయా, చచ్చాయా? ఆ పాటి సీట్లకోసం యిక్కడి గుడ్‌విల్‌ పోగొట్టుకోవడం మంచిది కాదు అనుకున్నారు. మొదటి సెట్టు రాజీనామా చేశారు. ఒకరి తర్వాత మరొకరు చేస్తూ టెన్షన్‌ బిల్డప్‌ చేద్దామనుకున్నారేమో తెలియదు.

ఈ లోగా కాంగ్రెసు ఎమ్మెల్యే వీరశివారెడ్ఞి శివమెత్తినట్టు హఠాత్తుగా రాజీనామా చేసేసి, స్పీకరుకి పంపేసి విజయమ్మకు, అదే చేత్తో చంద్రబాబుకీ ఛాలెంజ్‌ విసిరేశారు. ఇక వీళ్లకు తప్పలేదు. వెంటనే మూకుమ్మడిగా చేసేయాల్సి వచ్చింది. సమయం వుండి వుంటే టివైకాపా లీడర్లను పిలిచి తమ స్ట్రాటజీ చెప్పి ఒప్పించేవారేమో! గబగబా నిర్ణయం కూడా రాకుండా చేయడంతో సమైక్యవాదాన్ని భుజాన వేసుకున్నట్టు తోచింది. వీటిని జగన్‌కానీ, విజయమ్మకానీ ఖండించలేదు. వాళ్లను పిలిచి బుజ్జగించినట్టు వార్తలు పంపలేదు. అందుకే కొండా సురేఖకు ఒళ్లు మండింది. అందర్నీ కలిపి చాకిరేవు పెట్టేసింది. టివైకాపా లీడర్లకు ఏం చేయాలో పాలుపోవడం లేదు. చిత్రమేమిటంటే వీరశివారెడ్డి రాజీనామాకు యీపాటి కాదు, ఏ పాటి రియాక్షనూ రాలేదు. విరమించుకోమని అటు కాంగ్రెసు నాయకులు అడగలేదు. అలా ఎలా చేస్తారని యిటువైపు కాంగ్రెసు నాయకులు తిట్టిపోయలేదు. రాజీనామా చేస్తానన్న ఆంధ్రప్రాంతపు మంత్రులకు పడిన అక్షింతల్లో గుప్పెడు కూడా వీరశివారెడ్డిపై పడలేదు. ఇదీ కాంగ్రెసు స్ట్రాటజీ! అత్తతో అమ్మి, కోడలితో కొనేరకం. టిడిపి కూడా అదే పని చేస్తూ వచ్చింది. ఎందుకంటే దాని నాయకుడైన చంద్రబాబు రక్తంలో కూడా కాంగ్రెసు డిఎన్‌ఏయే వుంది. అయితే యిటీవల అఖిలపక్షంలో ప్రత్యేక తెలంగాణకు అనుకూలంగా లేఖ యిచ్చి సందిగ్ధానికి ముగింపు పలికారు. అయితే మరీ తెరాస అంత తీవ్రపోరాటం లేదు. ఇప్పుడు వైకాపా కూడా కాంగ్రెసు బాటే పట్టింది. ఎందుకంటే డిఎన్‌ఏ ప్రభావం !

కథ యిక్కడితో ముగించాలనిపించడం లేదు. కంటికి కనబడేదాని వెనక్కాల యింకేమైనా వుందాన్న సందేహం దొలుస్తోంది.

కాంగ్రెసు తెలంగాణ యిచ్చేస్తోందన్న ప్రచారం జోరుగా సాగిస్తోంది. లీకుల రూపేణా మీడియాను పూర్తిగా వినియోగించుకుంటోంది. రేపు యుపిఏ సమావేశంలో ప్రతిపాదన పెట్టేస్తాం అంటున్నారు దిగ్విజయ్‌. ఏం పెడతారు? అది తెలియదు. ఎవరి వూహాగానాలు వారివి. తెలంగాణ అడిగారు కాబట్టి, డిసెంబరు 9 న ప్రకటించాం కాబట్టి యిచ్చేస్తాం అంటే మరి ఆ పని చేయడానికి మూడున్నరేళ్లు ఎందుకు పట్టింది? మధ్యలో శ్రీకృష్ణ కమిటీ ఎందుకు వేసినట్టు? వారు చెప్పినది ఎంతవరకు విన్నట్టు? ఎంతవరకు విననట్టు? అందువలన డిసెంబరు 9 ప్రకటన కంటె యిది భిన్నంగా వుండబోతోంది అనుకోవచ్చు. భిన్నమంటే సమైక్యమనా? అలా అంటే పూర్తిగా మాట తప్పినట్టే కదా! అందువలన మెలికలతో, చిక్కుముళ్లతో కూడిన ఆఫరే వెలువడుతుంది. ఈ అనుమానానికి ఆధారం ఏమిటంటే - ఎక్కడా, ఎప్పుడూ వినని 'అర్ధరాయల తెలంగాణ' ప్రతిపాదన. మజ్లిస్‌ వాళ్లు కృష్ణకమిటీ వాళ్ల దగ్గర అనేదాకా రాయలసీమను, తెలంగాణతో కలపాలన్న ఐడియాయే ఎవరికీ రాలేదు. కమిటీవాళ్లు నవ్వేసి వూరుకోకుండా దాన్ని ఆరు ఆప్షన్లలో ఒకదానిగా చర్చించి అనవసరమంటూ వదిలేశారు. ఇప్పుడు రాయలసీమ చీల్చడం అనే ఐడియా కొత్తగా తెచ్చి రాయలసీమ వారిని రెచ్చగొట్టారు. రాయలసీమేతరులకు కూడా ఆ ఆలోచనే రుచించడం లేదు. వీళ్లకోసం వాళ్లను అడ్డంగా నరకడం ఏమిటి? రాయలసీమ పౌరుషం మీద సినిమా డైలాగులు వినివిని యిలా అడ్డంగా నరకడమనే ఐడియా వచ్చిందేమోనని నా అనుమానం.

ఇది కా హైదరాబాదును ఏం చేస్తారు? మీడియా లీకుల్లో అది మాత్రం బయటకు రావడం లేదు. ఉమ్మడి రాజధానిగా కొన్నాళ్లు పెడతారట. ఎన్నాళ్లో చెప్పరట. చెప్పకపోతే ఎలా? అసలు రాజధాని ఎప్పటికైనా కడతారా? ఆంధ్రఉద్యోగులు కదులుతారా అని టిఉద్యమకారులు సందేహించరా? అసలు ఐదు, పదేళ్లని రాసుకున్నా కదులుతారో లేదో అని అనుమానం. కాంగ్రెసు పెద్దల మధ్య కుదిరిన 'పెద్దమనుష్యుల ఒప్పందం' ఎంత లక్షణంగా అమలు చేశారో చూశారు కదా! ఇలా ఏదీ క్లియర్‌గా చెప్పకుండా యిస్తారట, యిస్తారట అన్న వార్తలు మాత్రం గుప్పించారు. పార్లమెంటులో లోకాయుక్త బిల్లు పెట్టింది కాంగ్రెసు. ముసాయిదా అందరికీ చూపించింది. చర్చకు పెట్టింది. కొందరు అవునన్నారు, కొందరు చాలదన్నారు. చివరకు ఏదో రాజీ కుదిరింది. ఫైనల్‌గా ఏదో చేశారు. మన రాష్ట్ర విభజన గురించి కూడా ఒక ముసాయిదా ముందు పెడితే దానిపై కనీసం రాష్ట్రపార్టీలైనా చర్చించి అవుననో, కాదనో, మార్పులనో చెపుతాయి కదా. అసలు ఆ ముసాయిదా వాళ్ల పార్టీకి సంబంధించిన ఉభయప్రాంత నాయకుల ముందు పెట్టినా పరిష్కారం సుగమం అయ్యేది. ఆ ముసాయిదా లేకుండా దోబూచులాడడం దేనికి? - దేనికంటె కోస్తా, సీమల్లో అలజడి సృష్టించడానికి!

ఇక్కడే కాదు, దేశంలోనే అలజడి సృష్టిస్తున్నారు. ఇప్పటిదాకా తెలంగాణ యివ్వడానికి సమ్మతించిన యుపిఏ భాగస్వాములు రెండు - అజిత్‌ సింగ్‌ పార్టీ, ఎన్‌సిపి ! వీళ్లు కాక యుపిఏకు బయటనుండి మద్దతు యిచ్చే పార్టీలున్నాయి. వాళ్లందరూ ఒప్పుకోవాలి. తెలంగాణ ప్రకటన రాగానే 72 గంటల పాటు గూర్ఖాలాండ్‌ వాళ్లు నిరసన చేపడతారట. ఇదంతా నన్ను ఏడిపించడానికే అని మమతా బెనర్జీ విరుచుకుపడుతుంది. తెలంగాణ యిస్తే యుపిలో చిచ్చు రగులుతుంది, అందుకని యివ్వడానికి వీల్లేదు, పార్లమెంటులో బిల్లు పెడితే వ్యతిరేకిస్తా అని ములాయం బాహాటంగా బయటపడ్డారు. పిక్చర్‌లో కాస్త క్లారిటీ రాగానే కరుణానిధో, జయలలితో గొంతు విప్పుతారు. ఎన్‌సిపి, అజిత్‌ సింగ్‌ 10 జిల్లాల తెలంగాణ విత్‌ హైదరాబాదుకే ఒప్పుకుంటున్నారు. రాయల తెలంగాణ, హైదరాబాదు యుటీ వంటి ఎడ్జస్ట్‌మెంట్స్‌ చేయబోతే వాళ్లు నో అంటారు. కథ మళ్లీ మొదటికి. ఈ విధంగా దారాన్ని మరింత చిక్కుపరచడానికే చూస్తోంది కాంగ్రెస్‌. ఎందుకిదంతా అంటే 'చూశారా, తెలంగాణ సమస్య పరిష్కరించడం ఎంత కష్టమో చూడండి, అందుకే యింత ఆలస్యం అయింది' అని ప్రాక్టికల్‌గా డిమాన్‌స్ట్రేట్‌ చేయడానికి! ఇన్నాళ్లూ కాంగ్రెస్‌, టిడిపి, వైకాపా గోడమీద పిల్లిలాగానే వ్యవహరించాయి. కానీ నింద మాత్రం కాంగ్రెస్‌ మోసింది - ఇక్కడా అక్కడా అధికారంలో వున్న పార్టీగా! అది ఎన్నికల్లో దెబ్బ కొట్టకుండా నిందను అందరికీ పంచే యీ కసరత్తు మొదలుపెట్టింది. వైకాపా, టిడిపి కూడా తన లాటి పార్టీలేనని ప్రజలకు చెప్పేస్తే చాలు. అది యిక ఎన్నికల అంశం కాదు.

ఆ పనిలో కాంగ్రెస్‌కు వైకాపాకు తోడ్పడిందనే చెప్పాలి. మేం కూడా కాంగ్రెస్‌ లాటి వాళ్లమే అని వైకాపా రుజువు చేసి చూపింది. ఈ విషయమై వాళ్లిద్దరూ తెర వెనక్కాల మాట్లాడుకున్నారేమో తెలియదు. 'మీ బూచిని చూపించి మేం టికాంగ్రెసు నాయకులను ఊరుకోబెడతాం, 'మీరడిగినవన్నీ యిచ్చేస్తే మన పార్టీకి వైకాపా కోస్తా, సీమల్లో నీళ్లు పుట్టకుండా చేస్తుంది. అందువలన మీరు కాస్త దిగి రావాలి. అప్పుడే మనం అక్కడ నిలదొక్కుకోగలుగుతాం.' అని భయపెడతాం.' అని కాంగ్రెస్‌ వైకాపాతో బేరం ఆడుకుందా? వినడానికే వింతగా వుంది కదా. కానీ అనేక సందర్భాల్లో యిలా జరుగుతుంది. పంచాయితీ ఎన్నికలలో కూడా వివిధ పార్టీలవాళ్లు చేతులు కలిపిన సంగతి విన్నాం. అంతమాత్రం చేత వాళ్లు ఎల్లకాలం కలిసి వుంటారని కాదు. ఈ అంశంలో కలిశారంతే, మరోదానిలో కొట్టుకోవచ్చు. అలాగే విభజన అంశం క్లిష్టమని నిరూపించడానికి వైకాపా సాయం తీసుకుని వుండవచ్చు. ఈ క్రమంలో సమైక్య ఛాంపియన్లుగా చూపుకోవడానికి పనికి వస్తుందని వైకాపా అంగీకరించి వుండవచ్చు. 'ఉంటే మేమేనా వుండాలి, లేకపోతే నువ్వైనా వుండాలి. మధ్యలో ఆ టిడిపి లాభపడడమేమిటి?' అని వూరించి యిలాటి తీవ్రమైన చర్య తీసుకోవడానికి ప్రేరేపించవచ్చు. వీళ్లలో వున్నదీ కాంగ్రెస్‌ డిఎన్‌ఏ కాబట్టి వీళ్లు ఒప్పుకోని వుంటారు. లేకపోతే నిర్ణయం వెలువడకుండానే రాజీనామాలు చేయడానికి లాజిక్‌ దొరకదు.

రేపు తెలంగాణ ప్రకటన వస్తోంది, యిచ్చేస్తున్నారు అని టీవీ ఛానెళ్లన్నీ కోడిలా కూస్తూ వుంటే యింకా నీకీ అనుమానాలెందుకు? ' హైదరాబాదు రాజధానిగా 10 జిల్లాలతో కూడిన తెలంగాణ యిచ్చేస్తారేమో. అప్పుడు అంచనా తప్పినందుకు నాలిక కరుచుకోవాల్సి వస్తుంది' అనవచ్చు మీరు. అవసరమైతే నాలిక కరుచుకుంటాం, అదేమీ అపరాధం కాదు. నాకు అనుమానం ఎందుకంటే - చాలా సంవత్సరాలుగా పాలకుల సంగతి గమనిస్తూ వచ్చాను. మీకు తెలుసా? మనకు స్వాతంత్య్రం 1942లో రావలసినది. కానీ బ్రిటిషులో అధికార పార్టీ, ప్రతిపక్ష పార్టీల మధ్య భిన్నాభిప్రాయాల వలన వాళ్లు చిక్కుముళ్లు వేస్తూ పోయారు. చివరకు ఐదేళ్ల తర్వాత వచ్చింది. అవన్నీ 'అట్లీ' వ్యాసంలో విపులంగా రాశాను, చదవండి. ఏదైనా నిర్ణయం సూటిగా వెలువడదు. ఏవో రైడర్స్‌ వుంటాయి. అవి ఏమిటన్నవి రేపు తెలియవచ్చు.. తెలుస్తుంది అని గట్టిగా అనలేకపోతున్నాను. నేనొక డౌటింగ్‌ థామస్‌ని కదా! - ఎమ్బీయస్‌ ప్రసాద్‌ (జులై 2013)

జులై 41 ఎమ్బీయస్‌ : ...గంటల్లోకి వచ్చాం

ఇదిగో తెలంగాణ, అదిగో తెలంగాణ అంటూ ఏళ్ల తరబడి వూరించి చివరకు ఉత్సాహాన్ని చంపేశారు. వచ్చేనా? చచ్చేనా అనిపించారు. ఇటీవల ఆ ఆలోచనకు మళ్లీ ప్రాణం పోసి, చివరకు 'ఇచ్చేస్తారు' అని యివాళ్టి పేపర్లు హెడ్‌లైన్స్‌ పెట్టే స్థాయికి తీసుకుని వచ్చారు. ప్రత్యేక తెలంగాణ కావాలనుకున్నవారు, వద్దనుకున్నవారు అందరి నిరీక్షణ కొన్ని గంటల్లో తీరిపోయేట్లా చేస్తున్నారు. ఏదో ఒక నిర్ణయం రావడం ఖాయం. అంతవరకు అందరికీ తెలుసు. కానీ అదేమిటి? విభజన చేయడానికి సోనియా నిశ్చయించేసుకున్నారు అని హోరెత్తించేస్తున్నారు. నిజమే అనుకుందాం. అయితే విభజన చేయడానికి ఆమె పెట్టే షరతులు ఏమిటి అన్నదే అందరికీ ఉత్కంఠ కలిగిస్తోంది. షరతులు వుంటాయని మాత్రం మనందరం గట్టిగా అనుకుని సిద్ధపడదాం. ఈ మాట ఎందుకు చెప్తున్నానంటే తెలంగాణ వచ్చేసిందనుకుని పొద్దుట్నించీ అడావుడి పడి, ఆయాసపడి, హఠాత్తుగా షరతుల సంగతి తెలుసుకుని హతాశులై, ఉసురు తీసుకునే అమాయకులు వుంటారని నా భయం. వాళ్లకే నేను ప్రత్యేకంగా చెపుతున్నాను - మరీ ఆశ పెట్టుకోకండి. కీడెంచి మేలెంచండి. ఢిల్లీలో ఏం జరుగుతోందో ఎవరికీ తెలియదు. మీడియా ఊహాగానాలు నమ్మి ఊహాసౌధాలు కట్టుకోకండి. అవి కూలినా చింతించకండి.

ఇంతకీ సోనియా యిప్పుడే ఎందుకు తేల్చుదామనుకుంటున్నారు? ప్రస్తుతం ఏ ఆందోళనా, ఏ మిలియన్‌ మార్చీ, సమ్మె ఏమీ లేవు కదా, ఏ కెసియారూ నిమ్స్‌లో ముక్కుకు గొట్టం పెట్టుకుని లేరు కదా అంటున్నారు. నిజానికి యిలాటి సమయంలోనే తీసుకోవాలి. ఎందుంటే అప్పుడు తీసుకుంటే ఒత్తిడికి, బ్లాక్‌మెయిల్‌కి లొంగి తీసుకున్నారంటారు. ఎన్నికల ముందు తీసుకుంటే ఎన్నికలలో గెలుపు కోసం అంటారు. తెరాస ఉధృతంగా వున్నపుడు తీసుకుని వుంటే తెరాసను తమలో కలుపుకోవడానికి అంటారు. ఇప్పుడు తెరాస పిక్చర్‌లో లేకుండా చూసి తీసుకుంటున్నారు. తెరాస పాటను కాంగ్రెసు వాకిట్లో పాడుతూ వచ్చిన కాంగ్రెస్‌ ఎంపీలను వదిలించేసుకున్న తర్వాతనే యీ కసరత్తు మొదలుపెట్టారు. బస్సు యాత్ర, పల్లెయాత్ర వగైరా కార్యక్రమాలను ప్రకటించేసి కెసియార్‌ ఫామ్‌ హౌస్‌లో విశ్రమించిన వేళ యిది. గత 15 రోజులుగా తెలంగాణ గురించి యింత చర్చ సాగుతోంది. కానీ కెసియార్‌ ఫోకస్‌లో లేరు. ఆయన కంటె దిగ్విజయ్‌ ఏమన్నారు, ఆజాద్‌ ఏమన్నారు అన్నదే మనకు ముఖ్యమై పోయింది. స్పాట్‌లైట్‌ను తమవైపు తిప్పుకుంది కాంగ్రెస్‌. అదీ వాళ్ల గొప్ప! ఈనాడు కెసియార్‌ కంటె దామోదర రాజనరసింహ హీరో అయిపోయారు, రేదర్‌ కాంగ్రెస్‌ చేసింది.

ఇదంతా ఓట్లకోసం, సీట్లకోసం కాంగ్రెస్‌ చేస్తోంది అంటున్నారు. అందులో ఆశ్చర్యమేముంది? ఉద్యమపార్టీ అని చెప్పుకునే తెరాసతో సహా తక్కిన పార్టీలు కూడా వాటికోసమేగా రాజకీయాలు చేసేది. రాహుల్‌ను ప్రధానిని చేయడానికి మన రాష్ట్రాన్ని విడగొట్టాలా అంటున్నారు. బాబు 2009లో తెరాసతో పొత్తు పెట్టుకున్నది దేనికి? ఇవాళ కాకపోతే రేపైనా లోకేష్‌ను ముఖ్యమంత్రిని చేయడానికేగా? కెసియార్‌ కెటియార్‌ను చేయడానికేగా..? వైకాపా జగన్‌ను చేయడానికే గదా సమైక్యాన్ని అర్జంటుగా గుర్తుకు తెచ్చేసుకుని రాజీనామాలు యిచ్చినది? తమ అవసరాలకోసం వీరు రాష్ట్రాన్ని చింపుతారు, పంచుతారు, అతుకులబొంత చేస్తారు. అది అర్థం చేసుకుంటే ఆవేశం తగ్గుతుంది. సోనియాకు అద్దంలో అంతరాత్మ కనబడి 'నీ పుట్టినరోజున తెలంగాణ యిస్తానన్నావు కదా, యివ్వకపోతే , మాట నిలబెట్టుకోకపోతే ఎలా?' అని క్షోభ పెట్టేస్తోందని, ఆ ఆత్మఘోష భరించలేక సోనియా యిచ్చేస్తోందని చెప్తున్నారు. సోనియా అంత సెంటిమెంట్లతో యిబ్బంది పడిపోతున్నారని అనుకోను. బర్త్‌ డే అనే స్పృహే వుంటే ఆ రోజు పొద్దున్నే ప్రకటించి రోజంతా తెలంగాణ బొకేలు పుచ్చుకుంటూనే వుండేవారు. కాస్సేపట్లో తారీకు మారిపోతూండగా యిచ్చేది కాదు. పైగా సోనియాను చూశాం - అవసరమైతే ములాయం చేతులు పట్టుకుంది, లేదనుకుంటే యింటికి వచ్చినా పలకరించలేదు.

కాంగ్రెస్‌ కు కావలసినవి మూడు ప్రయోజనాలు - కచ్చితమైన నిర్ణయం తీసుకోలేక ఆంధ్రప్రదేశ్‌ను కుళ్ల బెట్టేసింది అనే ఆరోపణ పోవాలి. సమస్య పరిష్కరించే క్రమంలో వేరే సమస్య రాకూడదు. మొత్తం మీద రాజకీయంగా ప్రయోజనకరంగా వుండాలి. ఈ ముక్కాలిపీటపై నిలబడి కాంగ్రెస్‌ డాన్సు చేయగలదా లేదా అని చూడాలి. అడుగడుగునా తమ నిజాయితీ కనబరుచుకోవడానికి, ఫలానావారి కారణంగా మేం అనుకున్నట్టు చేయలేకపోయాం అని చూపించడానికి 'దెబ్బలబ్బాయి' (విపింగ్‌ బాయ్‌)లను ఏర్పాటు చేసుకుంటూ వస్తోంది. యుపిఏ భాగస్వాముల్లో ముగ్గురు తమ అభిప్రాయాలను బయటకు చెప్పారు. ఎన్‌సిపి, అజిత్‌ సింగ్‌ లోకదళ్‌ ఓకే అన్నాయి. ఒమార్‌ అబ్దుల్లా నో అన్నాడు. బయటనుండి మద్దతు యిచ్చేవాళ్లలో ములాయంను ఆల్‌రెడీ గిల్లి పెట్టారు. డిఎంకెకు ఏం చెప్పారో తెలియదు. 'రాష్ట్ర ప్రయోజనాలతో బాటు, దేశ ప్రయోజనాలను కూడా దృష్టిలో పెట్టుకోవాలి' అని దిగ్విజయ్‌ సింగ్‌ చేత చెప్పించడానికి తగిన కారణం సజీవంగా వుంది అన్నట్టు గూర్ఖాల్యాండ్‌, బోడోల్యాండ్‌ ఉద్యమాలు మళ్లీ ప్రారంభించేట్లు చేశారు. 'చేశారు' అని ఎలా అనగలరు? అంటే వీళ్లు లీకులిచ్చి, పుకారులు పుట్టించడం చేతనే కదా వాళ్లు యాక్టివ్‌ అయ్యారు. నోరు మూసుకుంటే నిర్ణయం వచ్చేదాకా శాంతియుతంగానే వుండేవారు కదా. ఆ లీకులతోనే ఆంధ్రప్రాంతంలో అలజడులు రేపి పెట్టారు. యూనివర్శిటీల్లో బందులు జరిగేట్లు చేశారు. కిరణ్‌ను సమైక్య ఛాంపియన్‌గా తీర్చిదిద్దారు. రేపు విభజన ఏకపక్షంగా వుంటే కిరణ్‌ విడిగా వెళ్లిపోయి 'ఆంధ్ర కాంగ్రెస్‌' పెడతాడురా అని అనిపించేటంత లెవెల్లో కిరణ్‌ యిమేజి పెంచేశారు.

ఇప్పుడు విభజన నిర్ణయానికి వాళ్లు పెట్టబోయే షరతులేమిటో ఊహిద్దాం. ఉదాహరణకి 'అర్ధరాయలతెలంగాణ' అంటారు. అనగానే అజిత్‌ సింగ్‌, లోకదళ్‌, ఎన్‌సిపి వెంటనే 'నో' అంటాయి. రాయలసీమ వాళ్లకు కోపం తెప్పించడం ఎందుకు అంటాయి. 'పోనీ సంపూర్ణ రాయల తెలంగాణ' అందామా? అని చూస్తారు. 'మాకు అదీ అభ్యంతరమే, ఆలోచించి చెప్పాలి' అనవచ్చు వాళ్లు. బిజెపి కూడా రాయల తెలంగాణ వద్దనే అంటోంది. 'ఎవరూ అడగని రాయలసీమ ఎందుకిస్తున్నారు? మీ సీట్ల కోసమా? జగన్‌, కెసియార్‌లను ఒకరిపై మరొకర్ని ఉసిగొల్పడానికా? ' అని అడిగితే కాంగ్రెస్‌ 'అబ్బే, ఆ రెండు ప్రాంతాల మధ్య వున్న జలవివాదాలను తగ్గిద్దామని యీ ఐడియా చెప్పాం'' అనవచ్చు. పట్టుబట్టవచ్చు. రాయల తెలంగాణను ఒకప్పుడు సమర్థించిన తెెరాస, మజ్లిస్‌ యీరోజు వద్దంటున్నాయి. కానీ రాయలసీమలో కొందరు కాంగ్రెసు, టిడిపి నాయకులు సుముఖంగా వున్నారు. వాళ్లు 'ఒప్పుకుంటే' పోలేదా? మేం హైదరాబాదుకు ఏసి బస్సులు తిప్పుకోవచ్చు కదా అంటారు. కొందరు తెలంగాణ కాంగ్రెసు నాయకులు కూడా కలుపుకుంటే తప్పేముంది? అంటారు. తెరాస, జగన్‌ ఒకరితో మరొకరు తలపడి మధ్యలో మనం బాగుపడతాం కదా అంటారు. ఈ విధంగా కన్‌ఫ్యూజన్‌ తయారవుతుంది. చర్చలు ప్రారంభమై అవి తేలేటప్పటికి ఏడాది పడుతుంది.

పెట్టబోయే యింకో షరతు - హైదరాబాదు గురించి. యుటీ అంటే ఆంధ్రప్రాంతీయులు ఒప్పుకోవచ్చు కానీ టి ఉద్యమకారులు, మజ్లిస్‌ ఒప్పుకోదు, హైదరాబాదు నాయకులూ ఒప్పుకోరు. వాళ్ల రాజకీయ భవిష్యత్తు పాడైపోతుంది కాబట్టి. కావాలంటే హైదరాబాదును వేరే రాష్ట్రం చేసేయండి. ఆంధ్ర ప్రాంతానికి ఓ రాజధాని ఎలాగూ యిస్తున్నారు కదా, తెలంగాణ వాళ్లకూ వేరే రాష్ట్రం యిస్తే ఏ ఆదిలాబాద్‌నో సర్వతోముఖంగా అభివృద్ధి చేసుకుంటారు కదా అంటారు. అందుకని కాంగ్రెసు 'హైదరాబాదు యుటీ కాదు, ప్రత్యేక రాష్ట్రం కాదు. కేవలం కేంద్ర అజమాయిషీలో వుంటుంది, ఐదేళ్లో, పదేళ్లో..' అంటుంది. కెసియార్‌ వెంటనే పిక్చర్‌లోకి వచ్చి - 'ఏళ్ల తరబడి కోస్తా,సీమవాళ్లు మమ్మల్ని నంచుకుతిన్నారు. మీరు వెంటనే తరిమివేయకపోతే ఎప్పటికీ తిష్ట వేసి వుండిపోతారు. తర్వాత ఏర్పడే ప్రభుత్వాన్ని ప్రభావితం చేసి ఆ గడువును పెంచుకుంటారు.' అని. ఎన్నేళ్లకు ఒప్పందం రాసుకుంటారు? రాసుకున్నా అమలవుతుందా? అన్న సందేహాలు వస్తాయి. కొత్త రాజధాని ఎంత స్పీడుగా కట్టాలి అనేది ఆంధ్రప్రాంతీయుల చేతిలో వుంది. కావాలని తాత్సారం చేసి హైదరాబాదును ఓ పట్టాన వదిలిపెట్టకపోతే ! మీరు ఒకరి నొకరు నమ్మటం లేదు కాబట్టి కేంద్రం అజమాయిషీలో పెడతాం అన్నారంటే - టి ఉద్యమకారులు ఒప్పుకోరు. ఇలా కాస్సేపు చర్చలు జరిపి 'పోనీ రెండో ఎస్సార్సీ వేద్దామా?' అనేసి దాన్నే పరిష్కారంగా చూపవచ్చు. మళ్లీ దానికి లెఫ్ట్‌వాళ్లు అడ్డుపడతారు. మొత్తానికి చూడబోతే కాంగ్రెసు వాళ్లు తెలంగాణ పామును అన్ని పార్టీల మెడలలోనూ పడేసినట్టుంది.

'నథింగ్‌ కమ్స్‌ ఫ్రీ' అనే సామెత గుర్తు పెట్టుకోండి. హైదరాబాదు రాజధానిగా 10 జిల్లాలతో కూడిన తెలంగాణ అన్నది ప్రైమరీ డిమాండ్‌. ఆ డిమాండ్‌ అచ్చగా అలాగే నెరవేరదు. అది నెరవేరాలంటే ఎంతోకొంత వదులుకోవాలి, సర్దుబాటు చేసుకోవాలి. ఏం వదులుకోవచ్చో యుపిఏ వాళ్లు యివాళ చెప్తారు. దానిపై విభజనవాదులు తర్జనభర్జనలు చేసుకుంటారు. సమయం పడుతుంది. కొన్ని గంటల్లో రాయల తెలంగాణ, హైదరాబాదుపై కేంద్రం అజమాయిషీ అనే షరతులమయమైన ప్రకటన వెలువడుతుందని నేను అనుకుంటున్నాను. మిమ్మల్నీ అనుకోమంటున్నాను. అంతకంటె ఎక్కువ ఆశ పెట్టేసుకుని విభజనవాదులు ఆశతో గెంతులేసి, సమైక్యవాదులు నిరాశతో కృంగిపోయి బాధపడడం కంటె యిలా అనుకోవడమే పదిరెట్లు మేలు. ఆరోగ్యానికి మంచిది. - ఎమ్బీయస్‌ ప్రసాద్‌ (జులై 2013)

జులై 42 ఎమ్బీయస్‌ : సోనియా ఒక దోమాడ కరణం

తెలంగాణపై ప్రకటన వచ్చేసింది. ఇది ఒక పరిష్కారంగా నాకు తోచటం లేదు. ఇది డిసెంబరు 9 ప్రకటన లాటి అసమగ్ర ప్రకటనే. కొత్తగా చేర్చినది ఏమిట్రా అంటే హైదరాబాదు 10 ఏళ్ల పాటు ఉమ్మడి రాజధాని అని. తక్కినవన్నీ తర్వాత చూసుకుందాం అనేశారు. ఇన్నేళ్లు ఆగాం కదా, అవి కూడా తేల్చేసి ఒకేసారి ప్యాకేజి యిస్తే సరిపోయేది కదా. అవన్నీ మళ్లీ వివాదాలుగా మార్చి 'మళ్లీ మా కాళ్ల దగ్గరకు వచ్చి తేల్చుకోండి' అంటోందావిడ. నదీజలాల పంపిణీ సమస్య రాష్ట్రాల మధ్య ఏళ్లగా సాగుతుంది. దశాబ్దాలు పట్టినా చాలా అంశాలు తేలవు. ఆంధ్రప్రదేశ్‌ (కోస్తా, సీమ) రాజధాని హైదరాబాదులో పదేళ్లు వుంటుంది సరే. కానీ హైదరాబాదు ఎడ్మినిస్ట్రేషన్‌ ఎవరు చేస్తారు? దాని ఆదాయాన్ని యిరు రాష్ట్రాలు ఎలా పంచుకోవాలి అన్నదానిపై కూడా స్పష్టత లేదు. హైదరాబాదులో తెలంగాణేతరుల రక్షణకు కేంద్రం చట్టం చేస్తుందట. మరి దాన్ని అమలు చేసేది ఎవరు? శాంతిభద్రతలు రాష్ట్రబాధ్యత కదా! చట్టం అమలు చేయకుండా రక్షణ కల్పించకపోతే రాష్ట్రాన్ని కేంద్రం దండిస్తుందా? 'హైదరాబాదుపై కేంద్రం అజమాయిషీ' అనే షరతుతో కూడిన ప్రకటన వెలువడుతుందని కొన్ని గంటలక్రితం అనుకున్నాను. అది విస్తరించి 'రాష్ట్రం మొత్తంపై కేంద్రం అజమాయిషీ' అనే షరతు వచ్చిపడింది. ఈ కొలిమి రగిలించిన సోనియా పార్టీ 2014 తర్వాత అధికారంలో వుంటుందా? అవన్నీ కొత్తగా ఏర్పడబోయే ప్రభుత్వానికి బదిలీ చేస్తుందా? అధికారం అంతమై కొన్ని నెలల్లో ఎన్నికలు వచ్చేవేళ యిప్పుడీ బుద్ధి పుట్టిందేమిటి? అందుకే ఆవిణ్ని 'దోమాడ కరణం' అన్నాను.

తెలుగు జాతీయాలు చాలామంది మర్చిపోతున్నారు. వాళ్లకోసం దోమాడ కరణం కథ చెప్తున్నాను. ఒక వూళ్లో ఒక కరణం జనాలందరికి తగవులు పెట్టి వాళ్లల్లో వాళ్లు కొట్టుకుంటూ వుంటే చూసి వినోదించేవాడు. మొదట్లో అతని మాటలు విని పోట్లాడుకున్న వాళ్లు కొన్నాళ్లకు అతని బుద్ధి గ్రహించి వెలి వేశారు. అప్పణ్నుంచి అందరూ సుఖశాంతులతో బతకసాగారు. అది చూసి ఒంటరిగా బతుకుతున్న అతను కుమిలిపోయాడు. మృత్యువు ముంచుకొచ్చే వేళ వూళ్లో అందరికీ కబురు పెట్టాడు - 'ఒక్కసారి చూసి పొండి' అని. వచ్చాక 'నన్ను క్షమించి నా ఆఖరి కోరిక తీర్చండి. నా శవాన్ని ముస్లిముల కబరిస్తాన్‌లో పూడ్చండి.' అని బతిమాలాడు.

చచ్చిపోతున్నాడు కదాని జాలి పడి సరేనన్నారు. అతను చచ్చిపోయాక శవాన్ని తీసుకుని కబరిస్తాన్‌ వెళ్లారు. పాతిపెట్టబోతూ వుంటే వూళ్లో ముస్లిములు అడ్డుకున్నారు - 'ఒక కాఫిర్‌ శవం యిక్కడెలా పాతిపెడతారు?' అని. హిందువులకు కోపం వచ్చింది. 'మీ కబరిస్తాన్‌లో అడుగుపెట్టాల్సిన ఖర్మ మాకేమిటి? ఏదో పెద్దాయన కోరాడు కదాని వచ్చాం కానీ..' అన్నారు. మాటామాటా పెరిగింది. మా మతం గొప్పంటే మా మతం గొప్ప అనుకున్నారు. కొట్టుకున్నారు. తలలు పగిలాయి. మర్నాటికి మిగిలిన వాళ్ల తలలు పనిచేశాయి - 'హమ్మ దోమాడ కరణం! చచ్చిసాధించావు కదరా! నీ దిక్కుమాలిన కోరికతో మాలో మాకు మళ్లీ చిచ్చు రేపావు కదరా!' అని గుండెలు బాదుకున్నారట.

ఈ సోనియా కూడా మన తెలుగువాళ్ల పాలిట దోమాడ కరణమే. డిసెంబరు 9 ప్రకటన చేసి నిప్పు రాజేసింది. అన్నీ కూలంకషంగా ఆలోచించి చేస్తాం అనే డిసెంబరు 23 ప్రకటన ఆ రోజు చేసి వుంటే అన్నీ పద్ధతి ప్రకారం జరిగేవి. తెలంగాణ ఉద్యమకారులు కూడా వూహించని విధంగా, తెలంగాణ కాంగ్రెసువాదులకు సైతం చెప్పకుండా, ఏ చర్చలూ లేకుండా తెలంగాణ ప్రకటించేసి అల్లకల్లోలం చేసేసింది. ఈ హఠాత్పరిణామానికి ప్రతిస్పందన బలంగా రావడంతో ప్రాంతాల మధ్య అపనమ్మకం నెలకొంది. అప్పణ్నుంచి సోనియా తెలుగువాళ్లతో ఆడుకుంటూనే వుంది. ఆ తర్వాత నిదానించి శ్రీకృష్ణ కమిటీ వేసి వివరాలు రాబట్టి, అఖిలపక్ష సమావేశాలు ఏర్పాటు చేసి, పద్ధతి ప్రకారం చేస్తోందిరా అనే యింప్రెషన్‌ కలిగించి .. యిప్పుడు మళ్లీ యీ అరకొర ప్రకటన వెలువరించింది.

ఎవరైనా మధ్యస్తం చేస్తే తీర్పు అనేది యిరుపక్షాలను కొంతకొంత సంతృప్తి పరిచేట్లా వుంటుంది. ఇద్దరూ సణుక్కుంటారు, కానీ 'సర్లే ఏదో కొంత దక్కింది' అని సమాధానపడతారు. ఇవాళ్టి ప్రకటన పూర్తిగా ఏకపక్షంగా వుంది. ఆంధ్రప్రాంతీయులను కూడా కొంతలో కొంత తృప్తి పరిస్తే గొడవ వుండేది కాదు. మొహమాటానికి ఒకటి రెండు నిరసనలు తెలిపి వూరుకునేవారు. కానీ అలా జరగలేదు. తెలంగాణ వారు కోరినట్లు హైదరాబాదు రాజధానిగా పది జిల్లాల తెలంగాణ అన్నది నూరుశాతం నెరవేరింది. హైదరాబాదు కొంతకాలం ఉమ్మడి రాజధాని వుంటుందని వాళ్లకూ తెలుసు. ఎంతకాలం అన్నది ప్రశ్న. మొదట్లో ఓ ఐదేళ్లు అనేవారు. తర్వాత కోపం వచ్చాక ఒకటి, రెండేళ్లు అన్నారు. ఐదు కాదు.., పదేళ్లు అని తీర్పు యిచ్చింది సోనియా. అదొక్కటే విభజనవాదులను కొద్దిగా నొప్పించే అంశం.

కానీ ఆంధ్రప్రాంతీయులను నొప్పించే అంశాలు చాలా వున్నాయి. వారు సమైక్యంగా వుండాలని ఆశపడ్డారు. అది సాధ్యం కాని పక్షంలో కొన్ని విషయాలలో నైనా న్యాయం జరుగుతుందనుకున్నారు. అదీ జరగలేదు.

1. హైదరాబాదు ప్రత్యేక ప్రతిపత్తి కాపాడతారని వాళ్లు ఆశించారు. యుటీగానో, దేశపు రెండో రాజధానిగానో, అధమం పాతికేళ్లపాటు ఉమ్మడి రాజధానిగానో వుంచుతారనుకున్నారు. అది కాకపోతే హైదరాబాదును విడిగా రాష్ట్రంగా చేస్తారని ఆశించి వుంటారు. అవేమీ జరగలేదు.

2. సమైక్యంగా వుంచాలంటే తెలంగాణకు ప్యాకేజీ యిస్తారని వార్తలు వచ్చాయి. ఇప్పుడు విడగొట్టారు. అన్ని వసతులు, భోగభాగ్యాలు వున్న హైదరాబాదును తెలంగాణకు కట్టబెట్టారు. ఆంధ్ర రాష్ట్రం ఆఫీసులు వున్న భవనాలకు కూడా అద్దె కట్టాలేమో తెలియదు. మరి అలాటప్పుడు ఆంధ్రకు ప్యాకేజీ యిచ్చి వుండాలి కదా. అదీ యివ్వలేదు.

3. ఆంధ్రకు రాజధాని ఎక్కడో సంప్రదింపులు జరగలేదు. ఆ విషయంపై ఆంధ్రలో హోరాహోరీ పోరాటం జరుగుతుంది. ఆ మధ్య గుంటూరు వాళ్లు హైకోర్టు బెంచ్‌ కోసం నిరసన ప్రారంభిస్తే వెంటనే పది చోట్ల పిల్లనిరసనలు ప్రారంభమయ్యాయి - మాకంటే మాకని. ఇప్పుడు విజయవాడ, గుంటూరు, వైజాగ్‌, ఒంగోలు అంటూ డిమాండ్లు ప్రారంభమవుతాయి. రాయల తెలంగాణ పేరుతో రాయలసీమను గిల్లి వదిలిపెట్టారు కాబట్టి వాళ్లు కర్నూలు రాజధాని చేయకపోతే వూరుకోం అంటారు. కొన్ని నెలల పాటు ఆంధ్రప్రాంతంలో తెలుగువాళ్లందరూ అంతఃకలహాలలో మునగకతప్పదు.

4. రాజధాని కట్టుకోవడానికి నిధులు యిస్తాం అంటే ఎన్ని వేల కోట్లు యిస్తారు? ఏమైనా కమిట్‌మెంట్‌ వుందా? 2014 తర్వాత వచ్చే ప్రభుత్వం నెత్తిన యీ భారాన్ని పడేస్తున్నారు. నిర్ణయం మీది, నిధులు వెతుక్కునే భారం వాళ్లది.

5. పోలవరం ప్రాజెక్టుకి జాతీయహోదా యిచ్చాం అని వాళ్లను ఊరడించినట్టా? ఒడిశా ప్రభుత్వం దానికి అడ్డు తగులుతూ వుంటే అనుమతులే రావు.

6. తెలంగాణ ఉద్యమంలో ఆంధ్రప్రాంతీయులను వుద్దేశించిన దూషణలను దృష్టిలో పెట్టుకుని తెలంగాణేతరుల రక్షణకు కేంద్రం బాధ్యత వహిస్తుందని ప్రకటించారు. అంటే 'యూ ఆర్‌ యిన్‌ డేంజర్‌ జోన్‌' అని చాటి చెప్పినట్లే కదా. ఆ రక్షణ కావాలంటే నువ్వు మొదట తెలంగాణేతరుడివని చాటుకోవాలి. హిట్లర్‌ కాలంలో యూదుల్లా చొక్కాలకు నక్షత్రాలు పెట్టుకుని తిరగాలి. తెలంగాణలో తెలుగుతల్లి విగ్రహాలకు, టాంక్‌బండ్‌పై ఆంధ్రప్రాంతీయుల విగ్రహాలకు కంచెలు కట్టాలి. తెలుగువాళ్ల మధ్య వుంటున్న ఒక తెలుగువాడికి యింతకంటె అవమానం వుంటుందా? కర్ణాటకలో, తమిళనాడులో, ఒడిశాలో, మహారాష్ట్రలో ఉత్తరాదిన ఎక్కడా తెలుగువాడికి రక్షణ అవసరం పడలేదు. తెలంగాణలో పడుతోందంటే పరిస్థితి ఎంత ఘోరంగా వుందో వేరే చెప్పాలా?

ఈ విషయాలన్నిటిని పరామర్శిస్తూ ఒక సమగ్ర విధానాన్ని ప్రకటించి వుంటే ఆంధ్రప్రాంత ప్రజలు కూడా సర్దిచెప్పుకునేవారు. అలా కాకుండా తమకు అన్యాయం జరిగిందన్న భావం వాళ్లలో కలిగేట్లా యివాళ సోనియా ప్రకటన వెలువరించారు. దానివలన అక్కడ ప్రజాప్రతినిథులను ప్రజాగ్రహానికి బలి వేశారు. రాజీనామాల పర్వం ప్రారంభమైంది. పంచాయితీ ఎన్నికలు ఆగుతున్నాయి. అసెంబ్లీలో చర్చించాలని దిగ్విజయ్‌ సింగ్‌ చెప్పారు. అక్కడ రణరంగమే చూడవచ్చు. ప్రాంతాలవారీగా చీలిపోతారు. ఏ అడుసుమల్లి జయప్రకాశో, పరకాల ప్రభాకరో కోర్టుకి వెళతారు. ఇటు తెలంగాణలో సమైక్యవాదుల భరతం పడతారు. వారికి ప్రభుత్వం అండ కూడా వుంటుంది. ఈ విధంగా సోనియమ్మ మనల్ని కొలిమిలోకి నెట్టారు. మనలో మనం కొట్టుకుని చచ్చే వాతావరణం కల్పించారు.

డిసెంబరు 9 ఆవిడ పుట్టినరోజు నాడు ఒక ప్రకటన చేసి మనలో తంపులు పెట్టారు. మళ్లీ అలాటి యిమ్‌బాలన్స్‌డ్‌ ప్రకటన యివాళ ఒకటి వెలువరించారు. ఇవాళ ఆవిడ పెళ్లిరోజా? కనుక్కోవాలి. కనుక్కుంటే సుబ్బి పెళ్లి ఎంకి చావుకి వచ్చిందన్న సామెత కూడా మనం వర్తింపచేసుకోవచ్చు - సోనియా పెళ్లి తెలుగువారి చావుకి వచ్చిందని!

దీని వెనక్కాల రాజకీయ ప్రయోజనాలు ఏమున్నాయో ఆమెకే తెలియాలి. సమైక్య వాదానికి ఛాంపియన్‌గా అవతరించిన వైకాపాకు ఆంధ్ర ప్రాంతాన్ని బంగరు పళ్లెరంలో అందించారు. కోస్తా, సీమల్లోని కాంగ్రెసు నాయకుల రాజకీయజీవితాలను అస్తవ్యస్తం చేశారు. అసలైన యిబ్బంది టిడిపిది. తెలంగాణ యిచ్చిన క్రెడిట్‌ అది క్లెయిమ్‌ చేయలేదు. మేం నిమిత్తమాత్రులం అని చెప్పుకుంది. అందువలన తెలంగాణ కోరుకున్నవాళ్లు దానికి ఓట్లు వేయవలసిన పని లేదు. ఇక సమైక్యవాదానికి నిలబడనందుకు గాను కోస్తా, సీమల్లో పేరు చెడగొట్టుకుంటుంది. తటస్థ విధానం వలన ఏం బావుకుంటుందో చూదాం.

ఎటువంటి విషాదపరిస్థితుల్లో కూడా నా మీద నాకే జోక్‌ స్ఫురిస్తుంది - ఈ ఆగస్టు 4 న రాజమండ్రిలో గాయకుడు కిశోర్‌ కుమార్‌ జయంతిని 'ఆంధ్రా కిశోర్‌' బిరుదాంకితుడు జిత్‌ మోహన్‌ మిత్రా నిర్వహిస్తున్నారు. 'కిశోర్‌ జీవనఝరి' పుస్తకం రాసినందుకు నన్ను సత్కరిస్తామంటూ ఆహ్వానించారు. ఇకపై నా సన్మానపత్రం రాయించుకునేటప్పుడు 'వీరి కీర్తికస్తూరి యితర రాష్ట్రాలకు కూడా వ్యాపించింది. సొంతరాష్ట్రంలోనే కాక, పరరాష్ట్రంలో సైతం సత్కారాలందిన ప్రతిభామూర్తి వీరు.' అని రాయించుకోవచ్చు.

కానీ ఒకటే చిక్కు. ఇప్పుడు ఆ ప్రాంతాల్లో ఆందోళనలు చెలరేగుతున్నాయి కాబట్టి రైళ్లు ఆపేస్తారన్న భయంతో నేను కార్యక్రమానికి వెళ్లకపోవచ్చు! అప్పుడు సన్మానపత్రంలో చిన్న మార్పు చేయాలి - '..పరరాష్ట్రంలో సత్కారాలకు ఆహ్వానాలందుకున్న..' అని! - ఎమ్బీయస్‌ ప్రసాద్‌ (జులై 2013)

జులై 43 ఎమ్బీయస్‌ : పాతపేరుతో కొత్త రాష్ట్రం

తెలంగాణ రాష్ట్ర ఏర్పాటు అంటున్నారందరూ. కానీ పాతరాష్ట్రంలో కొంతభాగానికి ఆ కొత్తపేరు పెడుతున్నారు. నిజానికి ఏర్పడుతున్నది కోస్తా, సీమ ప్రాంతాలతో కొత్త రాష్ట్రం. దానికి పాత పేరు - ఆంధ్రప్రదేశ్‌ అని పెడుతున్నారు. ఈ కొత్త రాష్ట్రం ఒక అనాథ. దానికి ఒక రాజధాని లేదు. మెట్రో లేదు, ఔటర్‌ రింగ్‌ రోడ్డు లేదు. ఇంటర్నేషనల్‌ ఎయిర్‌పోర్టు లేదు. సెక్రటేరియట్‌ వగైరాలని వేరే రాష్ట్రపు రాజధానిలో కిరాయికి వుండాలి. దాని ప్రజలు ఆ వూరికి రావాలంటే చాలా దూరం. కొత్త రాజధాని ఎప్పటికి ఏర్పడుతుందో తెలియదు. ఇక్కడ యింటిగలవాళ్లు ఎప్పుడు పొమ్మంటారో తెలియదు. 'పదేళ్ల ఒప్పందాన్ని మేం ఖాతరు చేయం. గతంలో మీరు పెద్దమనుషుల ఒప్పందాన్ని ఉల్లంఘించలేదా?' అనవచ్చు. 'ఇంకా ఎప్పుడు పోతారు, మీ రాక్షస జాతి మొహం రోజూ పొద్దున్నే చూడాల్సి వస్తోంది, బిడ్డ చచ్చినా పురుటికంపు పోనట్టు, మిమ్మల్ని వదిలించుకున్నా మీ రాజధాని కంపు ఎప్పటికీ పోదా?' అనవచ్చు.

ఆంధ్రప్రాంతంలో తగినన్ని పరిశ్రమలు లేవు, ఉద్యోగావకాశాలు లేవు. అక్కడి నాయకులు, ధనికులు, పారిశ్రామికవేత్తలూ దేశంలో ఎక్కడెక్కడో యితర రాష్ట్రాలలో పెట్టుబడులు పెట్టారు కానీ అక్కడ పెట్టలేదు. అందువలన అక్కడ వుండేవాళ్లకు ఉపాధి అవకాశాలు దొరక్క 700, 800 కి.మీ. దూరం వచ్చి పొట్ట పోసుకుంటున్నారు. అలా కష్టపడి సంపాదించుకుంటూ కూడా నానా మాటలూ పడ్డారు, దోపిడీదారు లనిపించుకున్నారు. మొహం మీద ఉమ్మేసినా పోరేమిట్రా అనిపించుకున్నారు. 'మా దగ్గర అన్నీ సవ్యంగా వుంటే మీ చేత యిన్ని మాటలు పడడం ఎందుకు స్వామీ? మా దగ్గర నీళ్లున్నాయి, పచ్చదనం వుంది, మీ దగ్గర బండలున్నాయి, అయినా యిక్కడికి వచ్చి యీ సిటీలో, యీ మురికికూపంలో నానాగడ్డీ కతుకుతూ బతుకుతున్నామంటే దాని అర్థం ఏమిటి? మా నాయకులందరూ మా ప్రాంతాలను నిర్లక్ష్యం చేసి మీ ప్రాంతాలలోనే పెట్టుబడి పెట్టడం చేతనే కదా!' అని వీరు వాపోయారు.

శ్రీకృష్ణ కమిటీతో కొందరు రాయలసీమ సామాన్యప్రజలు చెప్పారు - 'మమ్మల్ని కూడా తెలంగాణ అంత వృద్ధి చేసి, మాకూ హైదరాబాదంతటిది కట్టి యిచ్చి అప్పుడు విడిపోమనండి' అని. ఆపాటి తెలివితేటలు ఆంధ్రప్రాంతపు నాయకులకు లేకపోయాయి. 1956 నుండి తెలంగాణ తక్కిన అన్ని ప్రాంతాల కంటె బాగా వృద్ధి చెందిందని కృష్ణ కమిటీ గణాంకాలు చెప్పాయి. ఆ స్థాయిలో రాయలసీమ, ఉత్తరాంధ్ర ఎదగలేదు. కోస్తాలో కూడా అనేక వెనకబడిన ప్రాంతాలున్నాయి. కొందరు పెట్టుబడిదారులు కోస్తా, సీమ ప్రాంతాలకు చెందినవారైనంత మాత్రాన అక్కడి ప్రజలందరూ కడుపులో చల్ల కదలకుండా వున్నారనుకోవడం సరికాదు కదా. అంత తృప్తిగా వుంటే వాళ్లు అవకాశాల కోసం తెలంగాణకు ఎందుకు వస్తారు అనైనా ఆలోచించాలి.

ఎన్ని శతాబ్దాలైనా తెలుగు ప్రజలు కలిసే వుండాలి అన్న చాదస్తం నాకు లేదు. జనాభా పెరుగుతున్నకొద్దీ నిర్వహణ కష్టమౌతుంది కాబట్టి ఒక ఆప్టిమమ్‌ లెవెల్‌కు జనాభా రాగానే కొత్త రాష్ట్రం ఏర్పడితే మంచిదని నా అభిప్రాయం. ప్రస్తుతం జనాభా ఎనిమిదన్నర కోట్లు కాబట్టి పదికోట్లు చేరేనాటికి రెండు రాష్ట్రాలు చేయవలసి వస్తుంది అనే ప్రణాళికతో యిప్పటినుండే యిరుప్రాంతాలను అభివృద్ధి చేయాలి. అప్పుడు స్మూత్‌గా విడగొట్టవచ్చు. ఎవరికీ బాధ వుండదు. అది కూడా ప్రాంతాల వారీగా విడగొట్టి విద్వేషాలు పెరిగేట్టు చేయకూడదు. హారిజాంటల్‌గా విడగొట్టి రెండు రాష్ట్రాలకు కోస్తా ఎడ్వాంటేజి వుండేటట్టు, చెరొక జీవనది వుండేటట్టు, కొంత అభివృద్ధి చెందిన ప్రాంతం, కొంత వెనకబడిన ప్రాంతం వుండేట్లు రెండూ అన్ని విధాలా బాలన్సు అయ్యేటట్లు వుండాలని నేను కృష్ణకమిటీకి రాసిన లేఖలో రాశాను. ఇప్పటికీ, ఎప్పటికీ నాది అదే అభిప్రాయం.

ఇప్పుడు జరిగినదేమిటి? రాష్ట్రం మొత్తంలో వచ్చిన ఆదాయంతో హైదరాబాదుకి అన్నీ సమకూర్చారు. వేల కోట్లతో మెట్రో కూడా నిర్మిస్తున్నారు. అటేముంది? కోస్టల్‌ కారిడార్‌ వస్తే బాగుపడతారనుకుంటే అది కూడా వివాదగ్రస్తం అయింది. అన్నదమ్ములిద్దరిలో ఒకరికి (తక్కువ జిల్లాలున్నాయి కాబట్టి తెలంగాణను తమ్ముడందాం) ఆస్తులన్నీ వుంచేసి బహుకుటుంబీకుడైన అన్నను బయటకు నెట్టేశారు. ఆస్తులు లేవు కాబట్టి పోనీ యిదిగో డబ్బు తీసుకో అని ప్యాకేజీ కూడా యివ్వలేదు. పోనీ నీళ్లిస్తారా అని అడిగితే ముందు యిల్లు ఖాళీ చేయి తర్వాత దాని సంగతి చూదాం అంటున్నారు. అన్నగారికి అంతా అగమ్యగోచరం. మొదట్లో అతను విడిగానే వుండేవాడు. తన పాట్లేవో తనే పడేవాడు. కలిసివుందాం అని తమ్ముడు పిలిచాడు. ఇద్దరూ కలిసి వూడిగం చేసి మహాసౌధం కట్టుకున్నాక, యిప్పుడు నీకిక్కడ చోటు లేదని తరిమేశాడు. ఇప్పుడు అన్నకు పూరిగుడిసె కూడా లేదు. విడిగానే వదిలేసి వుంటే యీపాటికి తనకంటూ పెంకుటిల్లేనా కట్టుకునేవాడేమో! మధ్యలో ఓ సారి వెళ్లి పోతానన్నా 'ఠఠ్‌, యిక్కడ సౌధం కట్టే పని పూర్తవలేదు, ఎక్కడికి పోతావ్‌' అంటూ నిలిపివేశారు.

ఇదంతా చూస్తూ వుంటే మహాభారతం గుర్తుకు వస్తోంది. ధృతరాష్ట్రుడు పేరుకి రాజే కానీ గుడ్డివాడు. అతని తమ్ముడు పాండురాజే అతని పేరు మీద యుద్ధాలు చేసి, రాజ్యాన్ని వృద్ధి చేశాడు. పెద్ద సామ్రాజ్యాన్ని నిర్మించాడు. అతని పిల్లలు ప్రజ్ఞావంతులు. దాంతో ధృతరాష్ట్రుడికి దిగులు పట్టుకుంది. తన పిల్లల్ని ఎక్కడ డామినేట్‌ చేస్తారో అని. దుర్యోధనుడు పాండవులను లక్క యింట్లో దహనం చేయించినపుడు పైకి ఏడ్చినా 'అమ్మయ్య మా వాళ్లకు దాయాదిపోరు యిక లేదు కదా'ని ఊరడిల్లాడు. తీరా చూస్తే పాండవులు అగ్నిప్రమాదంలోంచి బయటపడి అజ్ఞాతంలో బిచ్చమెత్తుకుంటూ బతికి ద్రౌపదీ స్వయంవరంలో విజేతలుగా నిలిచి మావగారి యింట సుఖంగా వుండసాగారు. వీళ్లని ఎలా వదిలేస్తే ఎంత బాగుపడతారో ఏమో అని ధృతరాష్ట్రుడికి బెంగ పట్టుకుంది. విదురుణ్ని పంపించి వాళ్లను ద్రుపదనగరాన్నుండి హస్తినాపురానికి రప్పించాడు. ధర్మరాజును పిలిచి ''రాజ్యాన్ని రెండుగా చీల్చి నీకూ, నీ సోదరులకు అర్ధరాజ్యం యిచ్చేస్తున్నాను. నిన్ను దానికి యువరాజుగా అభిషేకిస్తాను. నీ తండ్రి యీ రాజ్యానికి చేసిన ఉపకారానికి యీ మాత్రం సత్కారం చేయవలసినదే.'' అన్నాడు. అంటూనే మెలిక పెట్టాడు -

''..అయితే నీ కిస్తానన్న ఆ అర్ధరాజ్యం వుంది చూశావూ, అది యిప్పటికే భోగభాగ్యాలతో వున్న హస్తినాపురం కాదు. కొత్త చోటు. నువ్వు, నీ సోదరులు యిక్కడ వుండడం క్షేమం కాదు. నా పుత్రులు చెడ్డవాళ్లు. నా ఆజ్ఞ పాటించకుండా నీకు హాని చేస్తారు, మీతో యుద్ధం చేస్తారు. అవన్నీ నేను చూడలేను. అందువలన ఏం చేస్తారంటే యించక్కా రాజధానిలో వుండకుండా ఖాండవప్రస్థం వెళ్లిపోండి. అక్కడ మిమ్మల్ని ఎవరూ బాధించరు. ఎందుకంటే అక్కడ ఏ సౌకర్యాలు లేవు. అది ఒకప్పుడు పౌరవుల రాజధానీ నగరమే కానీ బుధపుత్రుని కారణంగా ఋషులు దానిని నాశనం చేశారు. ప్రస్తుతం అది దుర్గమం. నిర్జనం. అక్కడకు వెళ్లి దాన్ని ఏలుకో. (ఇటువంటి సందర్భాలను 'సహారా ఎడారి దానం యిచ్చినట్లు' అని భానుమతీ రామకృష్ణ వర్ణించారు ఓ కథలో) అర్జునుడు నీ పక్కనే వున్నాడుగా, నీకేం భయం లేదు. దేవేంద్రుడు దేవతలను రక్షించినట్లు అర్జునుడు మిమ్మల్ని రక్షిస్తాడు. మీకు మా కౌరవసైన్యం అవసరమే లేదు. మీ పాట్లు మీరు పడగలరు. నాకు ఆ నమ్మకం వుంది. త్వరగా బయల్దేరండి. చోటు ఖాళీ చేయండి. మళ్లీ ఆలస్యమై పోతుంది.'' అంటూ రాజధానికి దూరంగా పాండవులను తరిమేసి, కౌరవులకు సర్వరక్షణలు, సర్వసౌఖ్యాలు, సౌకర్యాలు నిలిచేట్లు చేశాడు.

ఈ కథ విన్నాక ధృతరాష్ట్రుడి స్థానంలో మీకు సోనియా అగుపిస్తే అది నా తప్పు కాదు. అయితే పాండవుల స్థానంలో ఆంధ్రప్రాంతపు నాయకులు కనిపిస్తే మాత్రం మీకు దృష్టిదోషం వున్నట్టే లెక్క. ఎందుకంటే పాండవులు ఆ ఖాండవప్రస్థాన్ని ఎన్నో శ్రమలకు ఓర్చి ఇంద్రప్రస్థంగా మలచుకున్నారు. జనవాసం లేక అరణ్యంగా పెరిగిన ప్రాంతాన్ని అగ్ని చేత దహింపచేసి, స్థలాలను శుద్ధిపరచి, విశ్వకర్మను, మయుణ్ని బతిమాలి సౌధాలు కట్టించుకుని ఎన్నో అవస్థలు పడి దుర్యోధనుడు అసూయతో కుళ్లుకునేట్లు చేయగలిగారు.

ఆంధ్రప్రాంతపు నాయకులలో అలాటి వీరులూ, శూరులూ ఎవరైనా వున్నట్టు తోస్తే నాకూ చెప్పండి, సంతోషిస్తాను. - ఎమ్బీయస్‌ ప్రసాద్‌ (జులై 2013)

జులై 44 ఎమ్బీయస్‌ : కొత్తపేరుతో కొత్తతరహా రాష్ట్రం

ఆంధ్రప్రదేశ్‌ కడుపు చీల్చుకుని తెలంగాణ రాష్ట్రం బయటపడింది. బిడ్డ పుట్టినందుకు తలిదండ్రులు, బంధువులు ఎంతో ఆనందించాలి. అందరి కంటె ఎక్కువగా 'తెలంగాణ జనకుడు' కెసియార్‌, యితర తెరాస నాయకులు సంతోషించాలి - పుష్కరం నాటి కల నెరవేరినందుకు. కెసియార్‌ మొదలుపెట్టినపుడు తెలంగాణ అనేది 'ఫూల్స్‌ ప్యారడైజ్‌' (పిచ్చివాళ్ల స్వర్గం)లా కనబడింది. ఆ స్వర్గాన్ని యిలకు తెచ్చిన ఘనత ఆయనకే దక్కుతుంది. దానికి కాంగ్రెసు రాజకీయాలు దోహదపడవచ్చు. కానీ యిన్నాళ్లు ఆ అంశాన్ని సజీవంగా వుంచిన ఆయనను 'తెలంగాణ జాతిపిత' గా కీర్తించవలసినదే. ఆంధ్రరాష్ట్రం తెచ్చిన పొట్టి శ్రీరాములు గారి పేరు నెల్లూరు జిల్లాకు కలిపినట్టు కెసియార్‌ పుట్టిన ... జిల్లాకు ఆయన పేరు కలపాలి.

ఆయన భాషనే తెలంగాణ రాష్ట్రపు అధికారభాషగా గుర్తించాలి. వాటిలో అవాచ్యాలు, అసభ్యపదాలు వున్నా వాటిని నిఘంటువులకు ఎక్కించి తెలంగాణ మాండలికంగా గౌరవం కల్పించాలి. ఆంధ్రప్రాంతీయుల దోపిడీ గురించి ఆయన యిచ్చిన గణాంకాలు రాష్ట్రప్రభుత్వపు రికార్డుల్లో నమోదై భావితరాలకు అందివ్వాలి. అంతేకాదు, ఆంధ్రప్రాంతీయులు రాక్షసజాతి నుండి ఎలా ఉద్భవించారో, ఆ అసురుల చేతుల్లో నుండి ఈ సురుడు తెలంగాణావాసులను ఎలా రక్షించారో, ఆ పోరాటం ఎలా సాగిందో హైస్కూలు పిల్లలకు పాఠ్యపుస్తకాల్లో బోధించాలి. వారి టి-ఛానెల్‌ సిబ్బంది ఉపయోగించే మాండలికమే మన కొత్త రాష్ట్రానికి ప్రామాణిక భాష. ఆ యాసలో లేని రచనలు ప్రభుత్వ గుర్తింపుకి నోచుకోవు. ఆస్థాన గాయకుడు గద్దర్‌, ఆస్థాన విద్వాంసుడు 'రసమయి' బాలకిషన్‌ పాడిందే పాట, విమలక్క ఆడిందే ఆట. తక్కినవన్నీ పరాయి సంస్కృతికి చెందినవాటిగా గుర్తిస్తారు. అసలు ఆంధ్రశబ్దమే యికపై పరాయిశబ్దం, 47 ఏళ్ల దాస్యాన్ని స్ఫురణకు తెచ్చే శబ్దం. నిజాంకు వ్యతిరేకంగా సాగిన తెలంగాణ పోరాటసందర్భంగా పెట్టిన సభల పేర్లలోని 'ఆంధ్ర' శబ్దాలను సంస్కరించి తెలంగాణగా మార్చవచ్చు. ఓరుగల్లు వాసి పోతన రాసినది - ఆంధ్ర మహాభాగవతం కాదు, యికపై అది తెలంగాణ మహాభాగవతం!

తెలుగుతల్లి దయ్యం కాబట్టి, అది చూసి అమాయకులైన తెలంగాణవారు దడుచుకుంటారు కాబట్టి ఆమె విగ్రహాలను ఆంధ్ర రాష్ట్రానికి తరలించేస్తారు. టాంక్‌బండ్‌ పై వెలసిన అన్నమయ్య, త్యాగయ, కృష్ణదేవరాయలు వంటి విగ్రహాలను వారు పుట్టిన రాష్ట్రాలకు - అనగా ఆంధ్ర, తమిళనాడు, కర్ణాటకలకు ఎగుమతి చేసేస్తారు. గతంలో ఘనత వహించి, ప్రస్తుతం కెసియార్‌చే సదా కీర్తించబడుతున్న నిజాం ప్రభువు విగ్రహాలు వూరూరా ఊరేగింపబడతాయి. తెలంగాణ తల్లి విగ్రహాలతోనే కాస్త పేచీ వుంది. కెసియార్‌ డిజైన్‌ చేయించిన ఆ విగ్రహంలో 'దొరసాని' పోకడలు వున్నాయని, కంచె ఐలయ్యగారి అభ్యంతరం. అందువలన ఆ స్థానంలో చాకలి ఐలమ్మ విగ్రహాలు పెట్టాలని ఆయన డిమాండ్‌. వీరిద్దరి మధ్య రాజీ కుదిరితే సగం విగ్రహాలు అవీ, సగం యివీ పెట్టవచ్చు. లేదా చాకలి ఐలమ్మకే 'తెలంగాణ తల్లి' అని బిరుదు యిచ్చి ఆమె విగ్రహాలే మొత్తం పెట్టవచ్చు. ఇదే పేచీ బతకమ్మ ఆట వద్ద కూడా వస్తుంది. రాష్ట్రానికి కల్చరల్‌ ఎంబాసిడర్‌గా వుండబోయే కవితగారు కులీన మహిళలకు కూడా బతకమ్మ ఆడే హక్కు వుందని వాదిస్తూండగా 'లేదు, అది దళితుల, బహుజనుల హక్కు. దాన్ని దొరసానులు లాక్కోకూడద'ని ఐలయ్యగారు హెచ్చరిస్తున్నారు. దీనికి పరిష్కారం రాష్ట్రంలో వున్న మహిళలందరూ బతకమ్మ ఆడాలని చట్టం చేయడమే. ఆడనివాళ్లందర్నీ తెలంగాణద్రోహులుగా ప్రకటించడమే!

రాష్ట్రనిర్మాణంలో మొట్టమొదటగా చేయవలసినది - సీమాంధ్రులను గుర్తించి కడుపులో పెట్టుకోవడం. కడుపులో పెట్టుకోవాలంటే వాళ్లని ముందుగా గుర్తించాలి, ఆ పై ఆరగించాలి. అప్పుడే కడుపులోకి వెళ్లగలుగుతారు. గుర్తించడం ఎలా? ఒక ఆనపకాయ పట్టుకుని బయలుదేరడం, కనబడిన ప్రతీవాడినీ యిదేమిటి అని అడగడం. 'సొరకాయ' అన్నవాళ్లని గుటుక్కున మింగేయడం. కెసియార్‌ కడుపులో వుండడం యిష్టం లేని టీటోలర్స్‌ కొందరు పక్కవాళ్లను చూసి కాపీ కొట్టి 'ఆనపకాయ' అని చెప్పి తప్పించుకోవాలని చూస్తారు. అటువంటి వాళ్లను రహస్యంగా వెంబడించి, వాళ్ల యింటికి వెళ్లి నిద్రపోతూంటే హఠాత్తుగా లేపి ఆనపకాయ కళ్లెదుట ఆడించి అప్పుడు అడగాలి. ఆ స్థితిలో అసలురూపం బయటపడిపోతుంది. వెంటనే కడుపులోకి తోసేయడమే! ఇలా మింగేసేవాళ్లల్లో ఉద్యోగులు ఎక్కువమంది వుండేట్లా చూసుకోవడం మంచిది. లేకపోతే 'ఇంటికో ఉద్యోగం' హామీ నెరవేరడం కష్టం.

తెరాస యిలా సులభంగా చేసే పనులు పెట్టుకుంది. బిజెపి చాలా కష్టమైన పనే పెట్టుకుంది. మాజీ కేంద్ర హోం మంత్రి విద్యాసాగరరావు గారు తెలంగాణకు వస్తే సముద్రం తెప్పిస్తానన్నారు. అలాటి పనులు ఘటోత్కచుడు మాత్రమే చేయగలడని అనుకుంటూ వచ్చాను. రాష్ట్రం రావాలే గానీ యిదెంత పని అన్నారు 'విద్యా'సాగరులు. ఆ విద్యాప్రదర్శన నేను చనిపోయేలోగానే జరగాలని ఆశ.

రాష్ట్రం పనిచేయడం మొదలుపెట్టగానే ఆర్‌ అండ్‌ డి శాఖ ఒకటి ప్రారంభించాలి. తెలంగాణ కోసం ఆత్మహత్య చేసుకున్నవారెందరు? అనే విషయంపై వారు పరిశోధన చేసి అధికారికమైన సంఖ్యను వెలువరించాలి. అప్పటిదాకా పిల్లల పరీక్షల్లో దాన్ని మల్టిపుల్‌ ఛాయిస్‌ ప్రశ్నగా యిస్తే కష్టం. ఎ) 500 బి) 700 సి) 1000 డి) 1100 ఇ) ఇవన్నీ కలిపి.. అని యిస్తే పిల్లలు దేనికి టిక్కు పెట్టినా మార్కులు యివ్వవలసినదే. ఎందుకంటే ఉద్యమనాయకులు ఈ అంకెలన్నిటితో బాటు నోటికి వచ్చిన అంకెలు చెప్పేశారు. ఉద్యమకారులందరూ పదేపదే వేదికలపై, చర్చల్లో ఆత్మహత్యల గురించి ప్రస్తావిస్తూ, హైలైట్‌ చేస్తూ వచ్చారు. ఎన్‌టివి కొమ్మినేని వంటి మోడరేటర్స్‌ 'దయచేసి ఆత్మహత్యల మాట ఎత్తకండి. అది వాళ్లను ప్రేరేపిస్తుంది.' అని చెప్తున్నా ఎవ్వరూ వినరు. ఇది ఎంతవరకు వెళ్లిందంటే నిన్న రాష్ట్రావతరణ గురించి దిగ్విజయ్‌ మాట్లాడుతూ కూడా వెయ్యిమంది ఆత్మహత్యలు చేసుకున్నారంటూ చెప్పారు. ఆ పిల్లల శవాలను చూపించి తెచ్చుకున్న రాష్ట్రమా యిది? ఎమ్మెల్యే చనిపోతే అతని భార్యకు, బంధువుకూ టిక్కెట్లు యిచ్చే పార్టీలు వీళ్ల్ల బంధువులకు చెల్లని చెక్కులిస్తున్నారు తప్ప టిక్కెట్లు యివ్వటం లేదు కదా. అయినా వాళ్ల గురించి భజన మానటం లేదే!

''ప్యాసా'' (తెలుగులో ''మల్లెపూవు''గా తీశారు) సినిమాలో పాట గుర్తుకు వస్తోంది. దానిలో 'యే బస్తీ హై ముర్దాపరస్తోంకీ బస్తీ..' అంటాడు సాహిర్‌. సందర్భం చెప్పాలి. ఒక గొప్ప కవి. ఆదరణ లేదు, ఉద్యోగం లేదు. ఎటుచూసినా పరాజయాలే. విసిగి రైలు కింద పడి ఆత్మహత్య చేసుకోబోతాడు. ఆఖరి నిమిషంలో చిన్న తమాషా జరిగి యితను బతుకుతాడు. మరొకడు చనిపోతాడు. అతనే యితననుకుంటారు. ఇతన్ని ప్రేమించిన వేశ్య తన నగలమ్మి యితని కవితలతో పుస్తకం వేయిస్తుంది. అది జనాలను విపరీతంగా ఆకర్షిస్తుంది. రాసిన కవి చనిపోయాడనగానే గ్లామర్‌ యింకా పెరుగుతుంది. పెద్ద సభ చేసి అతని విగ్రహాన్ని ఆవిష్కరించబోతారు. బతికుండగా నిరాదరించిన పబ్లిషర్లు అతన్ని ఆకాశానికి ఎత్తేస్తారు. ఆ సభకు యితను హాజరవుతాడు. బతికుండగా తనకోసం ఏమీ చేయకుండా, చనిపోయిన తర్వాత తన కళ్లు చారెడు అంటున్న లోకాన్ని చూసి అసహ్యించుకుని పాట పాడతాడు. ఒక చరణంలో 'యే బస్తీ హై ముర్దాపరస్తోంకీ బస్తీ..' అని వస్తుంది. ముర్దా అంటే శవం. ముర్దాపరస్త్‌ అంటే శవాలను పూజించేవారు. అటువంటి నగరం యిది అని నిందిస్తాడు. ఇప్పుడిక్కడ జరుగుతున్నది అదే. అన్నట్టు ఆ పాటకు పల్లవి 'ఏ దునియా అగర్‌ మిల్‌ భీ జాయేతో క్యా హై..' (ఈ లోకం లభిస్తే మాత్రం ఏం లాభం?) - ఎమ్బీయస్‌ ప్రసాద్‌ (జులై 2013)

మోదీ - యెడ్యూరప్ప

ప్రచారకమిటీ సారథ్యం మోదీకి అప్పగించగానే అనేకమంది బిజెపి నాయకులు వచ్చి అతన్ని అభినందించారు. దానికి మోదీ స్పందించారు కూడా. మధ్యప్రదేశ్‌ ముఖ్యమంత్రి శివరాజ్‌ చౌహాన్‌ను ఆలింగనం చేసుకున్నారు. కరచాలనం చేయబోయిన మరొకరి చేతిని గాఢంగా అదిమారు. కానీ అనంతకుమార్‌ అందించిన చేతిని వేళ్లు ముట్టుకున వదిలేశారు. ఎందుకంటే అనంతకుమార్‌ అడ్వానీ అనుయాయి. ఈ చర్య యెడ్యూరప్పను వెనక్కి తెచ్చే ఆలోచనలో వున్న కర్ణాటక బిజెపి నాయకులలో ఆలోచనలు రేపింది. అవినీతి ఆరోపణలపై ఎడ్యూరప్ప గద్దె దిగడానికి కారణం అనంతకుమార్‌. అతనికి ఆడ్వానీ మద్దతు వుండింది. ఇప్పుడు ఆడ్వానీయే మూల పడి వున్నారు. కొత్త పరిస్థితుల్లో అనంతకుమార్‌ స్థానం ఏమిటో మోదీ చర్య చాటి చెప్పింది. అందుకని మోదీ కర్ణాటకకు వచ్చినపుడు యెడ్యూరప్ప ను పార్టీలోకి తిరిగి తెచ్చే ప్రయత్నాలు చేస్తున్నారు వారు.

2008లో 88.50 లక్షల ఓట్లు, 119 స్థానాలు తెచ్చుకున్న బిజెపి 2013 వచ్చేసరికి 26.2 లక్షల ఓట్లు, 79 సీట్లు పోగొట్టుకుంది. దానికి కారణం యెడ్యూరప్ప పెట్టిన కెజెపి పార్టీ 30 లక్షల ఓట్లు, శ్రీరాములు పెట్టిన బియస్‌ఆర్‌ పార్టీ 8.30 లక్షల ఓట్లు పట్టుకుపోవడమే! యెడ్యూరప్ప కులస్తులైన లింగాయతులలో 36% మంది కాంగ్రెసుకు ఓటేశారని ఒక సర్వే చెపుతోంది. ఈ గణాంకాలు చూపి యెడ్యూరప్పను పార్టీలోకి తిరిగి తీసుకురావాలని కోరుతున్న వారిలో మాజీ ముఖ్యమంత్రి సదానంద గౌడ ఒకరు. ''ప్రస్తుత ముఖ్యమంత్రి సిద్దరామయ్య దళితులను, బిసిలను చేరదీస్తున్నారు. దానికి ప్రతిగా లింగాయతులను కూడగట్టాలంటే యెడ్యూరప్ప తప్పనిసరి.'' అని అతని వాదన. మరి మోదీ వీళ్ల మాట వింటారో లేదో చూడాలి.

మోదీ క్కుపిల్ల ఉపమానం

ఒక వార్తాసంస్థ తరఫున మోదీని ఇంటర్వ్యూ చేస్తున్న విలేఖరి ''గోధ్రా అల్లర్లపై మీరు విచారం వ్యక్తం చేస్తున్నారా?'' అని అడిగాడు. దానికి సమాధానంగా మోదీ ''నేను కారు వెనక సీట్లో కూర్చుని వుండగా నా కారు చక్రాల కింద ఓ కుక్కపిల్ల పడి చచ్చిపోయినా నేను బాధపడతాను.'' అని సమాధానం యిచ్చాడు. తను సున్నితమనస్కుడనని చెప్పుకోవడానికి మోదీ ఉపయోగించిన యీ ఉపమానం చాలా వివాదాస్పదంగా మారింది. ఎందుకంటే తనను కారులో వెనకసీటులో కూర్చునే ప్రయాణికుడిగా, బాధితుణ్ని కారుచక్రాల కింద పడే దిక్కుమాలిన కుక్కపిల్లగా మోదీ చిత్రీకరించారు. అదే కారు ప్రమాదంలోనో, రైలు ప్రమాదంలోనో చనిపోయిన సాటి ప్రయాణీకుడిగా వర్ణించి వుంటే చిక్కు వుండేది కాదు. ఈ పోలిక వలన ఆ అల్లర్లలో బాధితులను (ప్రధానంగా ముస్లిములే కానీ హిందువులు కూడా వున్నారు) హీనంగా చూపించినట్టయింది. పైగా ఆనాటి ప్రభుత్వం మోదీ నడుపుతున్నదే. కారు కింద కుక్కపిల్ల పడితే మోదీ జాలిపడి వూరుకున్నారా, లేక పశువుల ఆస్పత్రికి తీసుకెళ్లి వైద్యం చేయించారా? కనీసం దాని నెత్తి నిమిరారా? చనిపోయి వుంటే మర్యాదగా సాగనంపారా? చెత్తకుప్పలో పడేశారా? అన్న ఆలోచనలూ వస్తాయి.

ఇలా అనేక ప్రశ్నలు ఉదయించాయి బిజెపి పార్టీ సభ్యుడు, పద్మశ్రీ బిరుదాంకితుడైన ఆమీర్‌ రజా హుస్సేన్‌ అనే నాటకదర్శకుడికి. కొద్ది నెలల క్రితమే ఢిల్లీ యూనిట్‌కు ఉపాధ్యక్షుడిగా నియమించబడ్డాడు. మోదీ వ్యాఖ్యలకు కినిసిన హుస్సేన్‌ టీవీలో కనబడి ''తనను తాను భావి ప్రధానిగా చూపుకునే వ్యక్తి 15% జనాభా పట్ల మాట్లాడవలసిన విధానం యిది కాదు. మోదీ బిజెపి లీడరే కానీ నాకు నాయకుడు కాదు. నా నాయకుడు ఆడ్వానీ. ఆయన విడగొట్టే నాయకుడు కాదు, కలుపుకుని పోయే లీడరు.'' అన్నాడు.

ఢిల్లీ బిజెపి అధ్యక్షుడు విజయ్‌ గోయల్‌ హుస్సేన్‌ రాజీనామాను ఆమోదించాడు. అదే సమయంలో బిజెపి మైనారిటీ వింగ్‌లోని 75 మందిని కాంగ్రెస్‌ ఢిల్లీ యూనిట్‌ అధ్యక్షుడు తమ పార్టీలోకి చేర్చుకున్నాడు. ఎటువంటి ఉపమానాలు వాడాలో మోదీకి తెలియక కాదు. 1990ల్లో హిందూత్వ వేదిక మీదుగా ఢిల్లీ గద్దెను కైవసం చేసుకున్నట్లే యీ సారి కూడా చేయాలని అతని తపన.

ఆగస్టు 01-03 వీక్లీకై

ఎమ్బీయస్‌ : ఎవరూ నవ్వటం లేదు

కొత్త రాష్ట్రం ఏర్పడినట్టు ప్రకటన వచ్చింది. తెలంగాణ ఉద్యమకారులు కోరుతున్నట్లు సరిగ్గా - ఒకటి ఎక్కువ కాకుండా, ఒకటి తక్కువ కాకుండా - పది జిల్లాల తో కూడిన రాష్ట్రం, అదీ హైదరాబాదు రాజధానిగా యిచ్చారు. హైదరాబాదును యుటీ చేయలేదు, ప్రత్యేక రాష్ట్రం చేయలేదు, పాతికేళ్లపాటు ఉమ్మడి రాజధాని అనలేదు, కేవలం పదేళ్లు అన్నారు. డిమాండ్‌ పరిపూర్తిగా నెరవేరినట్టే కదా! పుష్కరకాలంగా తెరాస నడిపిన ఉద్యమం విజయవంతమైంది.

అబ్బే పుష్కరం ఏమిటి, అసలు అటు ఆంధ్రప్రదేశ్‌ అవతరణ దినోత్సవం నడుస్తూండగానే యిటు ఉద్యమం ప్రారంభమైంది, ఆ లెక్కన చూస్తే 57 ఏళ్ల వయసున్న ఉద్యమం అంటున్నారు. పోనీ అలాగే అనుకుంటే యింకా ఎక్కువ సంతోషం వుండాలి. కానీ అదేమిటో తెలుగు నాయకుల మొహాలు చూస్తే ఎవరి పెదాల మీద నవ్వు లేదు. ఏదో కొందరు యువకులు బాణసంచా కాల్చి కాస్సేపు డాన్సులు చేశారు తప్ప విజయోత్సవ సభలు జరపటం లేదు. ఆ మాటకొస్తే ప్రకటన చేసిన అజయ్‌ మేకన్‌ మొహం కాస్త ఫర్వాలేదు కానీ దిగ్విజయ్‌ మొహం గంటు పెట్టుకుని మరీ మాట్లాడారు. ఉస్మానియా క్యాంపస్‌లో కూడా గంభీరవదనాలే కనబడుతున్నాయి. పండగ వాతావరణం మిస్సింగ్‌. ఎందుకిలా? నాకో పద్యం గుర్తుకు వస్తోంది -

తాళ్లూరు అనే ఒక వూళ్లో పెళ్లి జరుగుతూంటే ఒక కవిగారు వెళ్లి బహుమానం యిస్తారేమో కనుక్కోండి అంటూ పెళ్లి పెద్దకు కబురు పంపాట్ట. ఆ పెద్ద చికాగ్గా 'ఇప్పుడీ కవుల ఏడుపెందుకు, వెళ్లమను' అన్నాట్ట చీదరించుకుంటూ. అప్పుడు యీయనకు ఒళ్లుమండి 'నేనొక్కణ్నే కాదు, ఆ పెళ్లిమండపంలో ఎవళ్లెవళ్లు ఎందుకు ఏడుస్తున్నారో తెలుసుకోండి' అని వర్ణిస్తూ ఒక పద్యం చెప్పాడు -

పెండ్లి పేరంటాండ్రు పెనురంకులకు నేడ్వ, బాజాభజంత్రీలు పప్పుకేడ్వ

రాజబంధువులంత రంకుముండల కేడ్వ, బాజారు వెలదుల పసుపుకేడ్వ

వచ్చిపోయెడువారు వక్కలాకుల కేడ్వ, గుగ్గిళ్లకై పెండ్లి గుఱ్ఱమేడ్వ

పల్లకి బోయీలు భత్యాలకై యేడ్వ, బలు పురోహితుడు నేబులకు నేడ్వ

హారతిరూకల కాడుబిడ్డలు నేడ్వ, కుఱ్ఱవాండ్రందఱు కూటికేడ్వ

అల్లుడనాథ యంచత్తమామలు నేడ్వ, కట్నంబుకై గ్రామకరణ మేడ్వ

పెద్ద మగండని పెండ్లికూతురు నేడ్వ, పిల్ల చిన్నదటంచు బెనిమి టేడ్వ

చాల్పుగా నిన్ని యేడ్పుల సాగె బెండ్లి, సరస తాళ్లూరు లోపల విరసముగను

... పేరయ్య చేసే నీనాటి కహహ! ....కులమున జన్మించి ఘనులు నవ్వ!!

ఉన్నది పెళ్లిమండపం - జరుగుతున్నది పెళ్లి. కానీ అందరికీ లోపల్లోపల ఏడ్పే - తమ కోరికలు తీరలేదని!

ప్రకటన వెలువడగానే డైరక్టుగా ఏడుపుమొహం పెట్టినది ఆంధ్రప్రాంతపు నాయకులు. సహజం. వారి మాట ఒక్కటీ చెల్లుబాటు కాలేదు. వారిలో ప్రథములు ముఖ్యమంత్రి కిరణ్‌. మొన్నటిదాకా స్టార్‌ బ్యాట్స్‌మన్‌ అని పేరు తెచ్చుకుని, ఏమీ సాధించుకోకుండా పెవిలియన్‌కి తిరిగి వచ్చి బయట ఎక్కడా కనబడటంలేదు. తెలంగాణ ప్రజలను అభినందించలేదు. పాపం ఆయన చేయాల్సిందంతా చేశాట్ట. రాజీనామా చేసి బయటకు పోతానని కూడా బెదిరించాడట - (సోనియా వద్ద అయి వుండదు, తక్కిన వాళ్ల దగ్గిర అని వుండవచ్చు) ''ద్వారము తెరిచియే వున్నది'' అన్నార్ట ఢిల్లీ పెద్దలు. సోనియా మందలించారట - 'నీ గోడు విన్నానుగా, సంతోషించు. దీని గురించి మరీ ఎక్కువగా ఆలోచించి ఫీలవకు. వయసులో చిన్నవాడివి. భవిష్యత్తు యింకా చాలా వుంది. ఆవేశంలో చెడగొట్టుకోకు.' అని.

ఇంకేం చేస్తాడు? సాయంత్రానికి హైదరాబాదుకి తిరిగి వచ్చేశాడు. రాజీనామా చేయడానికి శక్తి చాలదు. చేస్తే వెనక్కాల ఎవరైనా వస్తారో రారో తెలియదు. చేయకుండా వుంటే వెళ్లి ప్రజలను ఎలా ఎదుర్కోవాలో తెలియదు. తెలంగాణ ఏర్పడితే దామోదర రాజనరసింహ తెలంగాణ ముఖ్యమంత్రి అంటున్నారు. తెలంగాణ ముఖ్యమంత్రి దయాదాక్షిణ్యాలపై ఆంధ్రరాష్ట్ర రాజధాని భవంతులున్నాయి. 'మీ మొహాలకు పబ్లిక్‌ గార్డెన్స్‌లో ఎందుకు, పాతబస్తీలో నిజాం బంధువుల ప్యాలెస్‌ ఏదైనా అద్దెకు తీసుకుని దానిలోనే సెక్రటేరియట్‌, అసెంబ్లీ, రాజభవన్‌ అన్నీ పెట్టేసుకోండి. పెట్రోలు ఖర్చులు మిగులుతాయి. అలా మిగుల్చుకున్న డబ్బులతో త్వరలో రాజధాని కట్టుకోండి.'' అనవచ్చు తెలంగాణ ముఖ్యమంత్రి. తన వద్ద డిప్యూటీగా పని చేసిన వ్యక్తి అలా ఎక్కడ అంటాడోనని కిరణ్‌కు బెంగ.

బొత్స దిగాలు పడ్డారు. ఇప్పటిదాకా రెండు రాష్ట్రాలుగా విడిపోతే ఏం? అంటూ వచ్చినాయన సోనియా మైండ్‌ చదివేశాననుకుని తిరుపతి వెంకన్న దగ్గరకి వెళ్లి ప్లేటు ఫిరాయించారు. 'విభజనవాదులకూ సమైక్య బుద్ధి ప్రసాదించమని దేవుణ్ని కోరా' అన్నారాయన. బొత్స గారి మాట తొందర. ప్రాంతీయ యాస కూడా ఎక్కువే. ఈయన నివేదన దేవుడికి సరిగ్గా అర్థమై వుండదు. ఉల్టాగా చేసేశాడు. ఇప్పటిదాకా సమైక్యంగా వుంచిన ఢిల్లీ పెద్దలకు విభజనబుద్ధి యిచ్చేశాడు. ఇప్పుడు బొత్స గారి పరపతి టి నాయకుల దగ్గర పూర్తిగా తుడిచిపెట్టుకుపోయింది. 'యూ టూ బొత్సస్‌..' అని విస్తుపోయారు వాళ్లు. ఫైనల్‌గా వ్రతమూ చెడింది, ఫలమూ దక్కలేదు. రాష్ట్రవిభజన ఆగలేదు.

ఢిల్లీ నాయకులకు కిరణ్‌ కంటె యీయనపైనే గురి అంటూ వచ్చారు. గురి ఎంతున్నా గుట్టు మాత్రం దాచి చివరకు మొండిచెయ్యి చూపించారు. ఇచ్చిన రోడ్‌ మ్యాప్‌ దండగైంది. తెలంగాణలో చాలా బిజినెస్‌లు, స్థలాలు - అమ్మినవి అమ్మగా కూడా - ఆయనకు వున్నాయంటారు. వాటి గతి ఏమవుతుందో తెలియదు. కబ్జా కాకపోయినా రేట్లు పడిపోవచ్చు కదా! రాజకీయంగా కూడా దెబ్బ తిన్నట్టే కదా. కిరణ్‌ పనితనం బాగుండకపోతే ఆయన్ని దింపేసి యీయన్ని కూర్చోబెడతారని అంటూ వచ్చారు. ఇప్పుడు కూర్చోబెట్టినా సగం రాజ్యమే కదా! పైగా ఆంధ్ర రాజ్యానికి ముఖ్యమంత్రి చిరంజీవి అని కూడా వార్తలు షికారు చేస్తున్నాయి. ఇవన్నీ కిరణ్‌ని దింపేస పక్షంలోనే! కిరణ్‌ను ఎందుకు దింపాలి? ఇంతకాలం సమర్థవంతంగా, శాంతియుతంగా పరిపాలించి పంచాయితీ ఎన్నికలలో గౌరవప్రదమైన స్థానాన్ని సమకూర్చినందుకా? ఆయన రాజీనామా చేసి దిగిపోతే అప్పుడు ఆ స్థానంలో ఎవరో ఒకర్ని ఆలోచించాలి. రాజీనామా చేయవద్దు అని హై కమాండ్‌ ఆదేశించాక మరి ఆ స్థానం ఖాళీ అయ్యేదెలా? అందుకే ఆయన నిరుత్సాహంగా కూర్చున్నాడు.

ఇక ఆంధ్రప్రాంతపు కాంగ్రెస్‌ రాష్ట్ర మంత్రులు, కేంద్రమంత్రులు, ఎంపీలు ఒకరితో ఒకరు పోట్లాడుకుని ముఖాలు ముడుచుకున్నారు. ఇన్నాళ్లూ వాళ్ల తెలంగాణ కౌంటర్‌పార్ట్‌లు తగవులాడుకునేవారు. ఇప్పుడు వీళ్ల వంతయింది. 'మీకు ముందే తెలిసి కూడా చెప్పలేదు' అని కేంద్రమంత్రులను వీళ్లు నిందిస్తున్నారు. తమ కందిన సమాచారం కేవలం ఇన్‌ఫర్మేషన్‌కో, లేక బ్రాడ్‌కాస్టింగ్‌కో తెలియక వాళు వూరుకున్నారుట. పోనీ ఆ ముక్క ముందే తెలిసినా వీళ్లేం చేసేవారట? వెళ్లి సోనియాను బెదిరించేవారా? వీళ్ల చిఠ్ఠాలన్నీ ఆవిడ దగ్గరున్నాయి. తమ ప్రాంతానికి రిక్తహస్తం చూపినా ధైర్యంగా యింకా ఎవరూ రిజైన్‌ చేయలేదు. చేసిన తులసిరెడ్డి మీడియా ఎదుటకు వచ్చి సోనియాన ఛడామడా కడిగేయలేదు. ఎంపీ రాయపాటి సాంబశివరావు అమెరికా నుండి ఫ్యాక్స్‌లో రాజీనామా పంపారన్నారు తప్ప మీడియాకు అందుబాటులోకి రాలేదు. వస్తే సోనియాను విమర్శించవలసి వస్తుందేమోనన్న భయం. వీరసమైక్యవాదిగా వెలిగిన కావూరి యిప్పుడు కిమన్నాస్తి.

రాయలసీమ హక్కులంటూ టిజి వెంకటేష్‌ ఒక్కరే మాట్లాడుతున్నారు. ఆయన్ని సీరియస్‌గా తీసుకునేవాళ్లు ఎవరూ లేకపోవడం ఒక విషాదం. లగడపాటి వంటి డిసెంబరు 10 నాటి హీరోలందరూ యీరోజు యిలాగ చడీచప్పుడు లేకుండా వుండడానికి సోనియా వేసిన మంత్రమేమిటో జనాలకు తెలియదు. ''కొత్త రాష్ట్ర రాజధానికి లక్షల కోట్ల నిధులు కుమ్మరిస్తా. కాంట్రాక్టులన్నీ మీకే. చూసుకోండి లక్కీ లాటరీ'' అని ఎఱ వేశారా? పోనీ అప్పుడైనా వీళ్లు నవ్వాలి. కానీ నవ్వటం లేదంటే ఏమిటర్థం? ఎఱ వరకూ బాగానే వుంది కానీ ఆ బంపర్‌ ఆఫర్‌ యివ్వడానికి అప్పటిదాకా యుపిఏ ప్రభుత్వంలో వుంటుందా, ముందస్తు ఎన్నికలంటూ దిగిపోతుందా, వచ్చే ఎన్నికల్లో ఎన్‌డిఏ వచ్చి యింకోళ్లకు కట్టబెట్టేస్తుందా అన్న బెంగ అన్నమాట.

'జులై 30 ప్రకటన ద్వారా కాంగ్రెసు తమకు అన్యాయం చేసిందని కోస్తా, సీమ ప్రజలు మండిపడి వచ్చే ఎన్నికలలో ఆ పార్టీకి శృంగభంగం చేస్తారు. సమైక్యవాదం అంటూ రెండు రోజుల ముందే తొందరపడి కూసి, 16 మంది ఎమ్మెల్యేల చేత రిజైన్‌ చేయించాం. ఆంధ్రలో విజయం మాదే!' అని వైకాపా తరఫున అధ్యక్షురాలు కానీ, మైసూరా రెడ్డికానీ, మరే యితర లీడరు కానీ ఆనందం వ్యక్తం చేయడం లేదు. టీవీ చర్చలకు వచ్చిన నాయకులు కూడా మొహం గంటు పెట్టుకుని కూర్చుంటున్నారు. తమ తెలంగాణ స్టార్‌ కొండా సురేఖ వెళ్లిపోతూ పోతూ దుమ్ము దులిపేసి వెళ్లిందన్న బాధ కావచ్చు, ఆ ప్రభావం తెలంగాణ పార్టీ యూనిట్‌పై ఎలా వుంటుందాన్న చింత కావచ్చు. తెలంగాణ ప్రజలను అభినందిస్తూ ప్రకటనే లేదు వీళ్ల దగ్గర్నుంచి. పోనీ వైకాపా తెలంగాణ నాయకులైనా బయటకు వచ్చి ఆనందోత్సాహాలు చూపడం లేదు. సమైక్య పార్టీగా ముద్ర పడిన వైకాపా ద్వారా తమ ప్రాంతంలో ఎదుగుతామన్న నమ్మకం నశించి.. కాబోలు.

ఇక టిడిపి నుండి ప్రకటనే లేటుగా వచ్చింది. యనమల కానీ, చంద్రబాబు కానీ 'తెలంగాణ ప్రజలకు అభినందనలు, వారి పోరాటస్ఫూర్తికి జేజేలు, వారి అభిప్రాయాన్ని మన్నించినందుకు కాంగ్రెసును అభినందిస్తున్నాం' - అని స్పష్టంగా చెప్పలేదు. 'మేం ఉత్తరం యిచ్చిన కారణంగానే తెలంగాణ వచ్చింది' అని చెప్పుకుని వూరుకుంటున్నారు. మా ఉత్తరం బ్రహ్మాస్త్రంగా పని చేసింది అన్న సంతోషాన్నయినా కనబరచాలి కదా. అదేమీ లేకుండా అతి గంభీరంగా 'ఆంధ్రకు రాజధాని కట్టుకోవడానికి 4,5 లక్షల కోట్ల రూపాయల నిధులు యివ్వాలి' అని వూరుకున్నారు. 'ఇవ్వకపోతే వూరుకోం.' అని గర్జించలేదు. 'ఎవరికీ అన్యాయం జరగకుండా చూస్తాం' అనే హామీ మాత్రం యిచ్చారు. 'ఆ అన్యాయమేదో కోస్తా, సీమలకు యిప్పటికే జరిగింది కదా, ఏం చూస్తున్నారు? అక్కడ ఆందోళన కూడా వ్యక్తం చేయలేదు కదా. అయినా తెలంగాణకు అనుకూలంగా ఉత్తరం యిస్తూ దానిలో '5 లక్షల కోట్ల ఆంధ్రకు నిధులిస్తేనే రాష్ట్రాన్ని విడగొట్టండి' అని ఎందుకు రాయలేదు?' అని ఎవరైనా అడుగుతారేమోనన్న భయమో ఏమో మొహం కళ తప్పే వుంది.

ఇంకొకటి కూడా కావచ్చు. ఇప్పుడు తమ పార్టీ రెండు రాష్ట్రాలలో పోటీ చేయాలి. ఆంధ్ర రాష్ట్రంలో తను సిఎం అభ్యర్థిగా నిలవవచ్చు, కానీ తెలంగాణకు ఎవరు? లోకేష్‌ను నిలబెడితే బాగుంటుందా? తను ఆంధ్ర, కొడుకు తెలంగాణ అంటే ఒప్పుతుందా? కొత్త రాష్ట్రంలో స్థానికత గురించి రూల్సు ఎలా పెడతారో ఏమో! కాని పక్షంలో మోత్కుపల్లి నర్సింహులు, ఎర్రబెల్లి దయాకరరావుల్లో ఎవరిలో తెలంగాణ టిడిపి అభిమానులు సిఎం కాండిడేటును చూస్తారు? తనకంటే సమర్థుడన్న యిమేజి వుంది. వీళ్లనెవర్నీ తను నెంబర్‌ టూగా ఎదగనీయలేదు. ఇప్పుడు వీళ్లు తెలంగాణ మొత్తంగా నాయకుడిలా ఆమోదించగలరా? తిట్ల వరకు కెసియార్‌కు మోత్కుపల్లి దీటుగా వుంటాడు. తక్కిన విషయాలలో చాలతాడా? ఇక్కడ గుడ్‌విల్‌ వుండి కూడా వినియోగించుకోలేక పోతున్నామా?

పోనీ తనే యిటు వచ్చి సిఎం కాండిడేటుగా నిలబడితే మంచిదేమో! లేఖ యిచ్చి తెలంగాణ యిప్పించామని కోస్తా, సీమల్లో తన పార్టీ పట్ల ప్రజలకు కోపం వున్నట్టనిపిస్తోంది. గతంలో సమైక్య నినాదంతో చెలరేగిన పయ్యావుల, దేవినేని, కోడెల యిత్యాదులను కట్టడి చేశానని వాళ్లందరికీ తనపై ఆగ్రహం. అక్కడ ముఖ్యమంత్రిని చేస్తారా? అంతకంటె అక్కడ ఎవరో ఒకర్ని సిఎం అభ్యర్థిగా చూపించి, తనే తెలంగాణలో నిలబడితే మంచిదా? - ఇలాటి ఆలోచనలతో సతమతమై బాబు నవ్వడం మానేసినట్టున్నారు. తన మాట వినకుండా ఆంధ్రకు అన్యాయం అంటూ రచ్చ కెక్కిన సోమిరెడ్డిని ఏం చేయాలి? పార్టీ లోంచి తీసేస్తే 'ఆంధ్ర టిడిపి' అనే పార్టీ పెట్టి తనకు ఎదురొస్తాడా? అన్న చింత కూడా వుండవచ్చు.

తమ ప్రాంతాల ప్రజల మనోభావాలకు, పార్టీ విధేయతకు నలిగి, తమ నాయకుడి స్ట్రాటజీ ఏమిటో అర్థం కాక, ఆంధ్రకు యింత అన్యాయం జరిగినా నోరు మెదపలేక పోయిన తమ నిస్సహాయతకు నిందించుకుంటూ ఆంధ్ర టిడిపి నాయకులు ఖిన్నులై నవ్వు మర్చిపోయారు. కనబడటమే లేదు. 2003 నుండి మేం చేస్తున్న ప్రత్యేక తెలంగాణ డిమాండ్‌ నెరవేరింది, తెలంగాణలో మా పార్టీ పుంజుకుంటుంది అని వాళ్లు సంబరాలు చేసుకోవడం లేదు అదేమిటో!

ఇక తెరాస - అందరికంటె ఎక్కువ ఆనందించాల్సిన పార్టీ. కానీ కెసియార్‌ మొగాన నవ్వు పులుముకున్నట్టుంది తప్ప హృదయంలోంచి వచ్చినట్టు లేదు. 'తెలంగాణ 2014 తర్వాతే వస్తుంది. చాలా కొట్లాడాలి. దానికై మీరు మాకు ఓట్లు, సీట్లు దండిగా యివ్వాలి' అని ఓ పక్క ఓటర్లను, మీరంతా వచ్చి మా పార్టీలో చేరాలి అని యితర పార్టీ ఎమ్మెల్యేలను, ఎంపీలను అడుగుతూంటే చడీచప్పుడు లేకుండా అంతకుముందే తెలంగాణ యిచ్చి కూర్చుంటే ఎలా? తలుపు మూసి వుందనుకుని గట్టిగా భుజం పెట్టి తోయబోతే దడాలున తలుపు తెరుచుకుని లోపలకి దొర్లి పడ్డట్టయింది. 'ఇక నీకు ఓట్లెందుకు, సీట్లెందుకు, ఎమ్మెల్యేలెందుకు?' అని ప్రజలడిగితే ఏం చెప్పాలి. 'తెలంగాణ పునర్నిర్మాణం కోసం..' అనాలి. 'ఇక్కడ రాజధాని భవనాలు ఆల్‌రెడీ వున్నాయి. పడగొట్టి మళ్లీ కడతావా? స్వయంపరిపాలన అన్నావు. ఇప్పుడు మన తెలంగాణ వాడే ముఖ్యమంత్రి, హోం మంత్రి, మరో మంత్రి. చీఫ్‌ సెక్రటరీ నుండి చప్రాసీ వరకు అందరూ తెలంగాణ వాళ్లే. వేలు పెట్టేందుకు ఆంద్రోడే లేడు. ఇకపై దోచుకున్నా, దోచుకోబడినా తెలంగాణ వాళ్లమే మిగిలాం. ఇక నువ్వు చేసే పునర్నిర్మాణం ఏముంది? అంతగా చేయాలని సరదా వుంటే ఆంధ్రాకు తరలి వెళ్లు. అక్కడ కొత్త రాజధాని, కొత్త రాష్ట్రం, కొత్త భవనాలు.. చాలా పని వుంది.'' అని ప్రజలు అనవచ్చు. ఇదీ ఆయన బాధ.

తెలంగాణ వచ్చుడో, కెసియార్‌ చచ్చుడో అనే ఘాటైన నినాదాలు యివ్వడానికి యిక స్కోప్‌ లేదు. ఇక్కడి కష్టనష్టాలకు నిందలు మోయడానికి ఆంధ్రా దెబ్బలబ్బాయి (విపింగ్‌ బోయ్‌) యిక దొరకడు. మహా తిడితే కేంద్రాన్ని తిట్టాలి. ఉపన్యాసాలు అంత రంజుగా వుండవు. ఇకపై పార్టీ నిధులు అడగాలంటే డైరక్టుగా ఎన్నికల కోసం అని అడగాలి, తెలంగాణ కోసం అంటే 'రాష్ట్రం వచ్చేసిందిగా, ఇంకా ఎందుకు నిధులు?' అని అడుగుతారు. స్థానికంగా వున్న పారిశ్రామికవేత్తలతో 'మీరు యిక్కడ వుండాలంటే..' అని మొదలుపెట్టగానే '..అబ్బే వుండటం లేదండి.' అనేస్తారు వాళ్లు. 'తెలంగాణ కోసం బొంతపురుగునైనా ముద్దు పెట్టుకుంటానన్నావు కదా, కాంగ్రెసును ముద్దాడతావా?' అని అడిగితే 'తెలంగాణ వచ్చేశాక యింకా ముద్దులెందుకు? గుద్దులే!' అని బయటవాళ్లకు చెప్పవచ్చు కానీ అనుచరుల మాటేమిటి?

'తెలంగాణ యిచ్చినందుకు కాంగ్రెసుకే యీ సారి ఓటేస్తారేమో, మనకు ఛాన్సుండదేమో, విజయశాంతి అప్పుడే అటు జంప్‌ చేసేసింది కదా' అని వాళ్లు సందేహాలు వెలిబుచ్చుతూంటే తీర్చడం ఎలా? కాంగ్రెసులో చేరితే మా బతుకేమిటి అని తెరాసలో చేరిన మాజీ టిడిపి నాయకులు, కాంగ్రెసును చెడతిట్టి వదిలిపెట్టిన నాయకులు బెంగటిల్లితే వారి బెంగలు తీర్చడం ఎలా? వీళ్లందిరికీ టిక్కెట్లు యిచ్చి తీరాలని కాంగ్రెసుతో బేరాలాడడం సాధ్యమేనా? మధ్యలో అమరవీరుల బంధువులు వచ్చి మావాళ్ల త్యాగాల వల్లనే వచ్చింది కదా, మాకూ టిక్కెట్లు అంటే సర్దిచెప్పడం ఎలా?

చేరేటప్పుడు కాంగ్రెసు తరఫున హామీ యిచ్చినవాడు ఎంత సేపు స్టేట్‌ యిన్‌చార్జిగా వుంటాడో తెలియదు. అసలైన టైములో సోనియా ఎపాయింట్‌మెంట్‌ కాన్సిల్‌ చేస్తే దిక్కు లేదు. చిరంజీవి కథ తెరమీద బిగ్‌ స్క్రీన్‌లో కనబడుతోంది. ఈ గోలెందుకు? విడిగా వుంటే మంచిది కదా? యాంటీ ఎస్టాబ్లిష్‌మెంట్‌ ఓటు టిడిపికి, బిజెపికి ధారపోయడం దేనికి? మనమే ప్రధాన ప్రతిపక్షంగా వుండి కొత్త ప్రభుత్వాన్ని అడలగొట్టవచ్చు కదా! సీట్లు గెలిచి, మన తడాఖా చూపించి అప్పుడు విలీనం అంటే బేరాలాడే శక్తి పెరుగుతుంది కదా! - ఇలా పరిపరివిధాల ఆలోచనల్లో కెసియార్‌ గంభీరంగా కనబడుతున్నారు.

కోదండరామ్‌ కూడా మరీ అంత సంతోషంగా లేరు. తెలంగాణ వచ్చేశాక ఇక జాక్‌ ఎందుకు? రద్దు చేసేస్తాం అంటారు. ఇన్నాళ్లు ఆయన ఒక హీరోగా వెలిగారు. ఆయన స్టేటుమెంట్ల కోసం మీడియా, పిలుపు కోసం ఉద్యమసంస్థలు ఎదురు చూశాయి. ఇకపై ఏముంది? మళ్లీ కాలేజీకి వెళ్లి అలవాటు తప్పిపోయిన పాఠాలు చెప్పుకోవాలి. అలాగే టి-జాక్‌లోని ఉద్యోగసంఘాల నాయకులు కూడా మరీ ఆనందంగా లేరు. ఇప్పుడు తెలంగాణలో పనిచేసే ఆంధ్ర ఉద్యోగుల సంఖ్య ఎంతో తేటతెల్లంగా తెలిసిపోతుంది. అది లక్షల్లోంచి వేలల్లోకి వచ్చేస్తే యిన్నాళ్లూ చెప్పినవి అతిశయోక్తులని తేలుతుంది. 610 జీవో పక్కాగా అమలు చేస్తే హైదరాబాదులో వున్న యితర తెలంగాణ జిల్లాల ఉద్యోగులు ప్రతిఘటిస్తారు. ఇప్పుడున్న ఐక్యత దెబ్బ తింటుంది.

బిజెపి నాయకులకు బొత్తిగా సంతోషం లేదు. వాళ్ల పాలసీ ప్రకారం చిన్న రాష్ట్రాలుండాలి. వారి దృష్టిలో రాయల తెలంగాణ పెద్ద రాష్ట్రం. యుపి మరీ చిన్న రాష్ట్రం, తెలంగాణ ఒక్కటే చిన్నరాష్ట్రం. అదొక్కటే విడిగా యివ్వడానికి అనువైన రాష్ట్రం. అది కాస్తా కాంగ్రెసు యిచ్చి కూర్చుంది. ఇక తమకు యివ్వడానికి ఏముంది? తెలంగాణను నమ్ముకుని ఆంధ్రలో పడవలు కాల్చేసుకున్నారు. ఇప్పుడు మోదీ వచ్చి 'ఆంధ్రకు భారీ ప్యాకేజీ యివ్వాలి' అంటే 'ఆ ముక్క తెలంగాణ డిమాండ్‌ చేయడానికి ముందు చెప్పాలి. ఇప్పుడు కాదు, ఇప్పటివరకు మేం దోచుకున్నామని చెప్తూ వచ్చి, యిప్పుడీ కబుర్లు ఎందుకు?' అంటారు ఆంధ్రులు.

ఇక మిగిలినది - టి కాంగ్రెసు నాయకులు. అందరికంటె ఎక్కువ సంతోషించవలసినవాళ్లు వారు. మరీ ముఖ్యంగా తెరాసలోకి వెళ్లిపోతూ ఆగిపోయినవారు. వాళ్ల మొహాల్లో కాస్త నవ్వు కనబడుతోంది కానీ అది స్వచ్ఛంగా లేదు. దానిపై అనుమానపు నీడలు కదలాడుతున్నాయి. 'ఆంధ్రకు ఏమీ యివ్వకుండా అంతా మనకే యిచ్చారు, యిది వర్కబుల్‌ సొల్యూషనేనా? పైగా యింత లేటుగా ఎనౌన్సు చేశారు. కమిటీ లంటున్నారు, జలవివాదాలంటున్నారు, సంయుక్త రాజధానిపై అజమాయిషీ సంగతి తేల్చాలంటున్నారు. ఇవన్నీ ఎప్పటికి తేలేను? మంత్రులతో కూడిన కమిటీ అంటే ఎన్నికలు ముందు పెట్టుకుని పరరాష్ట్రపు సమస్యల గురించి అంత సమయం వెచ్చించే పుణ్యాత్ములు ఎవరుంటారు? అది తేలేదాకా పార్లమెంటులో బిల్లు పెట్టనంటే యిది ఎప్పటికయ్యేను? ఎన్నికలలోపుగా యీ పని కాకపోతే తెరాస తమను బతకనిస్తుందా? అసలు తెలంగాణ ప్రకటన రాగానే కెసియార్‌ యింటి వద్ద యీగలు కూడా వాలవనీ, ఆయనే గాంధీభవన్‌కు పరిగెత్తుకుంటూ వచ్చేస్తాడనీ అధిష్టానానికి చెప్పిన మాట వట్టిపోయింది. కెసియార్‌ కొమ్మెక్కి కూర్చున్నారు. కొమ్మ దిగివచ్చినా నా నియోజకవర్గంలో టిక్కెట్టుకే ఎసరు పెడితే ఎలా? టిక్కెట్టు తెచ్చుకున్నా ఈ రాష్ట్రప్రక్రియ పూర్తి కాకపోతే ప్రజల వద్దకు ఎలా వెళ్లాలి? ఏం చెప్పాలి? తెలంగాణ యిచ్చాం కదా అంటే రెండేళ్ల క్రితమే యీ కసరత్తు మొదలుపెట్టలేదేం అని అడిగితే సమాధానం ఏముంది? - ఇవీ వాళ్ల సందేహాలు, సంశయాలు. అందుకే గట్టిగా సంబరాలు చేసుకోవడానికి సంకోచం.

ఇంతటి ఉదాసీనతతో ప్రారంభమవుతోంది - కొత్త రాష్ట్రం ఆవిర్భావం! - ఎమ్బీయస్‌ ప్రసాద్‌ (ఆగస్టు 2013)

ఆగస్టు 04 ఎమ్బీయస్‌ : మరో డిసెంబరు 9 కాకూడదు

కొత్త రాష్ట్రం ప్రకటన వెలువడి వారమయింది. ఆ నాడే సమస్యకు పరిష్కారం యివ్వలేదనుకున్నాను. రోజులు గడుస్తున్న కొద్దీ సమస్య మరింత కొనసాగేట్లు కనబడడమే కాక, యింకా జటిలం అయ్యేట్టు కనబడుతోంది. తెలంగాణ ఏర్పాటు యిప్పట్లో జరిగేట్టు లేదనిపిస్తోంది. ఇది చాలా దురదృష్టకరం. డిసెంబరు 9 నాటి ప్రకటన కూడా యిలాగే హఠాత్తుగా, తలాతోకా లేకుండా వచ్చి రాష్ట్రాన్ని అయోమయంలోకి నెట్టింది. ఆ తర్వాత డిసెంబరు 23 ప్రకటన, కృష్ణ కమిటీ, అఖిలపక్షం... యిలాగే మూడున్నరేళ్లు సాగదీశారు. ఈ లోపున కమిటీ రిపోర్టులు చదివి, ఒక సమగ్రమైన ఒప్పందాన్ని తయారుచేసి దాన్ని యిరుప్రాంతాల నాయకులు - కనీసం తన పార్టీవారికైనా - చూపించి అభిప్రాయాలు సేకరించి వుంటే యీ తలకాయనొప్పి వుండేది కాదు. డిసెంబరు నాడు ఏమన్నారు? తెలంగాణ ఏర్పాటు ప్రారంభమవుతోంది అన్నారు. 'మాతో చర్చలు జరపకుండానే అలా ఎలా చేస్తారు?' అంటూ ప్రతిపక్షంవాళ్లు, యితర ప్రాంత నాయకులు గగ్గోలు పెట్టారు. ఆ తర్వాత కూడా చర్చలు జరపలేదు. సమావేశం ఏర్పరచడం, ఒకరి తర్వాత మరొకరు చెప్పిన అభిప్రాయాలు విని నోట్‌ చేసుకోవడం, తన పార్టీ నాయకులు వస్తే విడివిడిగా ప్రాంతీల వారీగా కలుసుకోవడం, వాళ్లు చెప్పినది వినడం.. వీటిని చర్చలు అని ఎలా అనగలరు?

ఇన్నాళ్లకు మళ్లీ ఓ ప్రకటన. సేమ్‌ డిసెంబరు 9 లాటిదే. చిన్న చేర్పు ఏమిటంటే - హైదరాబాదు తెలంగాణకు రాజధానిగా వుంటూ పదేళ్ల పాటు ఉమ్మడి రాజధాని అని. ఇప్పటిదాకా దేశంలో లేని ఏర్పాటు చేస్తున్నపుడు కాస్త విశదీకరించి చెప్పాలి. పొడిపొడిగా ఏదో రెండు మాటలు చెపితే అది అనుమానాలకు తావీయదా? అసలే నాలుగేళ్లగా కొట్టుకు చస్తున్నారు. ఏదైనా మామూలు మాట అన్నా దానిలోంచి విపరీతార్థాలు తీయగల నాయకులు న్నారిక్కడ. వాళ్లు ఏదైనా మర్చిపోతే మాటలతూటా లందించి, యింతకింత చేయగల మీడియా వుంది. అవన్నీ చూసుకోకుండా ఏదో యిచ్చేశాం అంటే సరిపోయిందా? వెంటనే ఆంధ్రప్రాంతీయులు సవాలక్ష ప్రశ్నలేశారు. ''అవన్నీ కమిటీ చూసుకుంటుంది'' అన్నారు అధిష్టానం. అవన్నీ చూసుకున్నాకే ప్రకటన చేయవచ్చుగా, యీ లోపున కొంప మునిగేదేముంది? కెసియార్‌ నిమ్స్‌లో లేరు, ఫార్మ్‌హౌస్‌లోనే వున్నారు. ఇప్పుడో ఫ్యాక్టరీలో సమ్మె నడుస్తోంది. సమ్మె విరమింపచేయాలని 'జీతాలు పెంచాం' అని ప్రకటన యిచ్చేస్తే సరిపోతుందా? 'ఎంత?' అని అడుగుతారు. 'దానికోసం అదనంగా ఏమైనా పని చేయాలా? దానికీ ప్రొడక్షన్‌కి లింకు పెట్టారా? అందరికీ యిస్తారా? ఫలానా యింత సర్వీసు వున్నవాళ్లకే యిస్తారా?' ఇలా ఎన్నో ప్రశ్నలు వస్తాయి. 'అవన్నీ కమిటీ చూసుకుంటుంది. మీరు ముందు సమ్మె మానేసి పనిలోకి చేరిపోండి.' అని మేనేజ్‌మెంట్‌ అంటుందా? అంటే వినేవాడుంటాడా?

వీళ్లు వేసే కమిటీ ఏమిటట? మంత్రుల కమిటీట. జలవివాదాలు, రాజధాని సమస్య తీర్చడానికి వీళ్లేమైనా సాంకేతిక నిపుణులా? దిగ్విజయ్‌ సింగ్‌ అయితే ఫర్వాలేదు, మధ్యప్రదేశ్‌ విభజన తర్వాత ఖాళీగానే వుంటున్నాడు కానీ ఆంటోనీ గారి శాఖే చాలా పెద్ద మంత్రిత్వ శాఖ. వీళ్లిద్దరూ కూర్చుని యివన్నీ తేల్చేయగలరా? ఎవరినైనా ఎక్స్‌పర్ట్‌స్‌ను పిలిచి, యీ ప్రాజెక్టుల సాధ్యాసాధ్యాల గురించి అడిగి తెలుసుకోవాలి. వీళ్ల రిపోర్టు బట్టి కాబినెట్‌ సబ్‌కమిటీ ఓ నిర్ణయానికి రావాలి. ఇవన్నీ సజావుగా జరగాలంటే టైము పడుతుంది. కానీ టైము వుందా? డిసెంబరు 9 అనుభవం తర్వాత ఏ మాత్రం ఆలస్యం అయినా తెలంగాణ ఉద్యమకారులకు అనుమానాలు వచ్చేస్తాయి - ఆంధ్రప్రాంతీయులు అడ్డుకుంటున్నారు, నోటికాడ కూడును మళ్లీ లాక్కుంటున్నారు అని. అసలు కూడు పెట్టే లక్షణం యిది కాదని వాళ్లకు తోచకపోవచ్చు. ఒకరికి విస్తరి నిండా వడ్డించి, మరొకడికి విస్తరే లేకుండా చేస్తే వాడు వీడిని తిననిస్తాడా? మీదపడి విస్తరి చింపేయడానికి చూడడా? వీడికి కేక్‌ యిచ్చినపుడు వాడికి బన్‌ ఐనా యివ్వాలి. అది యివ్వకుండా 'ఇద్దామనుకున్నాను కానీ టైమై పోయింది, నా తర్వాత వడ్డించేవాణ్ని అడిగి అన్నీ వేయించుకో, సుష్టుగా తిను' అంటే వాడు ఊరుకుంటాడా?

అందుకే ఆంధ్రప్రాంతంలో ఉద్యమాలు జరుగుతున్నాయి. చెప్పేదేదో స్పష్టంగా చెప్పు అని. సమైక్యాంధ్ర అంటున్నా యీ పాటికి వారికీ అర్థమయ్యే వుంటుంది. ఈ సోనియమ్మ తెలుగువాళ్లని చీల్చకుండా వదిలిపెట్టదని. మన భాషను వాళ్ల మాతృభాషతో పోల్చినందుకు కోపం వచ్చిందో ఏమో! మా ఇటాలియన్‌ ఎక్కడ? మీ తెలుగు ఎక్కడ? మీది ఇటాలియన్‌ ఆఫ్‌ ద యీస్ట్‌ ఏమిట్రా, అసలైన యిటాలియన్‌ తడాఖా ఏమిటో చూపిస్తా, ''పిజ్జా'' అని దయ్యం సినిమా తీస్తారా? హన్నా! అని పగబట్టి వుండవచ్చు. మీకు సిల్లీగా అనిపించవచ్చు కానీ నాకు యింతకంటె పెద్ద కారణం కనబడటం లేదు. అసలు మన రాష్ట్రం వలననే యుపిఏ 2 ప్రభుత్వం ఏర్పడింది. మనకు తగినన్ని మంత్రిపదవులు యివ్వకపోయినా నోరెత్తలేదు. రాష్ట్రంలో వీధికాలువ దగ్గర్నుంచి విమానాశ్రయం దాకా వాళ్లాయన పేరో, అత్తగారి పేరో పెట్టి కొలుచుకున్నాం. ఒక్కగా నొక్క తెలుగు ప్రధానిని ఆవిడ దారుణంగా అవమానిస్తే తలవంచుకుని వూరుకున్నాం. ఇప్పుడు రాజీవ్‌, ఇందిర విగ్రహాలు పగలకొడితే ఆవిడ సీరియస్‌ అయిపోయిందట. మరి టాంక్‌బండ్‌పై తెలుగుజాతిరత్నాల విగ్రహాలు విరక్కొట్టి హుస్సేన్‌ సాగర్‌లో పడేస్తే సీరియస్‌ కాలేదేం? వాళ్లు తనకు బంధువులు కారనా? సరే, రాష్ట్రం సమైక్యం కాకుండా పోవడానికి మానసికంగా సిద్ధపడిన తర్వాత కనీసం మన ప్రాంతానికి కాస్తయినా న్యాయం జరగాలి కదా అని ఆంధ్రప్రాంతీయులు అల్లరి చేస్తున్నారు. ఇది ఆమె ముందు వూహించ లేకపోయిందంటే నేను నమ్మను.

ఆ అల్లరిని వూహించగలిగినామె, ఆ అల్లరిని ఎగదోసేవాళ్ల గురించి కూడా వూహించే వుంటుంది. కెసియార్‌ నుండి పూర్తిగా ఫోకస్‌ తప్పించేసి, అంతా తనవైపే తిప్పేసుకుంటే ఆయన వూరుకుంటాడా? ఏదో ఒకటి అని, గొడవ పెంచుతున్నాడు. ఆయనను ఊరుకోబెట్టకుండా యీ విభజన చేపట్టడంలోనే కుట్ర కనిపిస్తోంది నాకు. ఇక ముఖ్యమంత్రి కిరణ్‌. ఆయన విభజన ఆలోచనను పూర్తిగా వ్యతిరేకించి, చాలా సెంటిమెంటల్‌గా ఫీలవుతున్నపుడు 'నాయనా, నువ్వో మూణ్నెళ్లపాటు ఏదైనా ఫారిన్‌ టూరుకి వెళ్లి కొత్త రాష్ట్రాన్ని ఎలా డెవలప్‌ చేయాలో అధ్యయనం చేసిరా' అని పంపేసి యీ లోపున విభజన ప్రక్రియను రాష్ట్రస్థాయిలో చురుగ్గా ముందుకు తీసుకెళ్లగలిగే వాడికి పగ్గాలు అప్పగించాలి. అది చేయకుండా కిరణ్‌నే కంటిన్యూ చేయడమేమిటి? పిసిసి అధ్యక్షుడు బొత్స తను సమైక్యవాది అని చాటుకున్న తర్వాత అతన్నీ కంటిన్యూ చేయడం దేనికి? అతను తన పదవిని వుపయోగించి రేపు అసెంబ్లీలో తీర్మానం పాస్‌ కాకుండా చేస్తే..? పాస్‌ కాకపోయినా చట్టప్రకారం హాని లేదు, కానీ నైతికపరంగా ఎదురుదెబ్బే కదా. ఇప్పటిదాకా కొత్త రాష్ట్రం ఏర్పడినప్పుడు అసెంబ్లీ ఆమోదం పొందుతూ వచ్చింది. రేపు పార్లమెంటులో బిల్లు పెట్టినపుడు 'స్థానికులు ఒప్పుకోలేదు, అయినా చీలుస్తున్నాం' అని కాంగ్రెస్‌ చెప్పుకోవలసి వస్తుంది. అందువలన అసెంబ్లీలో తీర్మానం సజావుగా పాస్‌ చేయించాలి. దానికి అనుకూలంగా ఓట్లు వేయించగలిగిన సత్తా వున్నది - పిసిసి అధ్యక్షుడైన బొత్సాకే. అతనికీ విలువ యివ్వకుండా పక్కన పడేశారు. అతని తమ్ముడే పదవికి రాజీనామా చేశాడు.

ఇలా అందర్నీ రాంగ్‌సైడ్‌ రబ్‌ చేసి సోనియా సాధించేదేమిటో తెలియదు. ఇవాళ కర్నూలు జిల్లా నాయకులు వెళితే ''మేం మాట తప్పం. విభజించే తీర్తాం. మీ సమస్యలేమైనా వుంటే ఆంటోనీ కమిటీకి చెప్పుకోండి.'' అన్నదట. ''ఇవన్నీ తేలేవరకూ విభజన జరగదు'' అని కేంద్రమంత్రి పల్ల్లంరాజు (ఆయనకు అన్ని విషయాలు ముందే తెలుసు అని ఆంధ్ర ఎమ్మెల్యేలు అనగానే నాకో కొత్త సామెత తట్టింది - 'నీరు పల్లమెరుగు, నిజము పల్లంరాజెరుగు' అని) అనగానే తెలంగాణ ఉద్యమకారులు ఊగిపోయారు. ఆర్టీసీ వాళ్లు సమ్మె మొదలుపెడుతున్నారు.

వాళ్లూ వీళ్లూ అనడం కాకుండా, సోనియాయే ''అందరి భయాలూ తీర్చిన తర్వాతనే విభజన చేపడతాం'' అని ఒక ప్రకటన చేస్తే ఆంధ్రప్రాంతంలో ఆందోళన ఆగిపోతుంది.

కానీ ఉత్తరక్షణమే యిక్కడ మొదలవుతుంది - ''విభజన ఆపేశారు. డిసెంబరు 9 ప్రకటన లాగానే దీన్నీ వెనక్కి తిప్పేశారు'' అని.

అది జరగకూడదు. ఇంకో డిసెంబరు 9 మనకు అక్కరలేదు. ఇప్పటికైనా యిరుప్రాంతాల నాయకులూ ఒక్క దగ్గర కూర్చుని చర్చలు మొదలుపెట్టాలి.

ఆంధ్రప్రాంత నాయకులు విభజనకు మానసికంగా సిద్ధపడి, 'వాట్‌ నెక్స్‌ట్‌?' అన్న స్థాయికి వచ్చి మాట్లాడాలి.

తెలంగాణ ప్రాంత నాయకులు విభజనంటూ జరుగుతోంది కాబట్టి అది వర్కవుట్‌ అయ్యేందుకు ఏ విషయాల్లో రాజీ పడాలో దానికి సిద్ధపడి మాట్లాడాలి.

ఇలా ప్రాంతాల వారీ నాయకులు ముఖాముఖీ చర్చలు జరపడం కాంగ్రెసుతో మొదలయితే మంచిదే.

కానీ వారు మొదలు పెట్టకపోతే టిడిపి, వైకాపా పార్టీలైనా చేపట్టాలి. ఎందుకంటే కాంగ్రెసు నాయకురాలికి పైన చెప్పినట్టు సమస్య తేల్చే ఉద్దేశం లేదు. ఆవిడ తెలుగుజాతిపై పగబూని వుంది. టిడిపి, వైకాపాలు యిక్కడ పుట్టిన పార్టీలు కాబట్టి వాటికి బాధ్యత ఎక్కువ వుంది. ఈ విషయంలో వారే యినీషియేటివ్‌ తీసుకుని ఏదైనా చేస్తే తెలుగువారు సంతోషిస్తారు. - ఎమ్బీయస్‌ ప్రసాద్‌ (ఆగస్టు 2013)

ఆగస్టు 05-08 ఎమ్బీయస్‌ : హైదరాబాదు సారంగధరుడి కథే

సారంగధరుడి కథ వినే వుంటారు. రాజరాజనరేంద్రుడి కొడుకు సారంగధరుడు. కొడుక్కి చిత్రాంగి అనే అమ్మాయి సంబంధం వస్తే కాబోయే మావగారిగా రాజుగారు చూడడానికి వెళ్లాడు. ఆమెను చూసి వలచాడు. తనే పెళ్లి చేసుకుని తిరిగి వచ్చాడు. ఆ చిత్రాంగికి ముసలిమొగుడు నచ్చలేదు. ఓ రోజు అనుకోకుండా సారంగధరుడు ఆమె మేడకు వస్తే అతన్ని చూసింది. 'నాకు మొగుడు కావలసినవాడు యింత అందగాడా? అరే మిస్సయిపోయానే' అనుకుని వలచి కోరిక వెల్లడించింది. కానీ అతను నిరాకరించాడు. ఆమెకు కోపం వచ్చి 'నీ కొడుకు నన్ను చెరచబోయాడు' అని భర్తకు ఫిర్యాదు చేసింది. భార్య మాట నమ్మి రాజు అతని కాళ్లు చేతులు నరికించాడు.

కోడలుపై కన్నేసిన రాజులాటి కేంద్రం -

నిజానికి యీ కథ మాళవదేశంలోనే ఎక్కడో జరిగిందట. అయితే దాన్ని పట్టుకొచ్చి తెలుగుదేశానికి ఎడాప్ట్‌ చేసేశారు. రాజరాజనరేంద్రుడికి చిత్రాంగి అనే భార్యా లేదు, సారంగధరుడనే కొడుకూ లేడు. అతని కొడుకు కుళోత్తుంగ చోళుడిగా ప్రసిద్ధి కెక్కిన మహాచక్రవర్తి. అయితే చిత్రాంగి మేడ యిక్కడుండేది అని రాజమండ్రిలో ఒక ప్రాంతాన్ని చూపుతారు. సారంగధరుడి కాళ్లు చేతులు నరికినది యీ మెట్ట మీదనే అంటూ దానికి 'సారంగధర మెట్ట' అని పేరు పెట్టేశారు. రాజరాజనరేంద్రుడికి చెడ్డపేరు తెచ్చే యీ అబద్ధపు కథను ఎక్కణ్నుంచో పట్టుకుని వచ్చి మన తెలుగురాజులకు అతికించికోవడమెందుకా అని ఎప్పుడూ అనుకుంటూ వుండేవాణ్ని. ఇన్నాళ్లకు అర్థమైంది. భవిష్యత్తులో యీ కథ మీకే అన్వయిస్తుంది చూసుకోండి అని.

దీన్ని ప్రస్తుత పరిస్థితులకు అన్వయిస్తే చిత్రాంగి హైదరాబాదు నగరం. సారంగధరుడు ఆంధ్రప్రదేశ్‌. రాజరాజనరేంద్రుడు కేంద్రప్రభుత్వం. హైదరాబాదు నగరం ఆంధ్రప్రదేశ్‌కు చెందినది. రాష్ట్రంలో ఒక ప్రాంతం విడిపోతానంది. హైదరాబాదును మాత్రం విడిచిపెట్టనంది. మేమూ విడిచిపెట్టం అంది యింకో ప్రాంతం. ఇద్దరూ కలిసి కూర్చుని మాట్లాడుకుంటే ఏదో ఒక పరిష్కారం వెలువడేదేమో. తగవు తీర్చమని కేంద్రం దగ్గరకు వెళ్లారు. అప్పుడు కేంద్రం కన్ను హైదరాబాదుపై పడింది. తను సొంతం చేసుకోవడానికి సారంగధరుణ్ని రాజరాజు నరికించినట్టు రాష్ట్రం కాళ్లు చేతులు నరికి కూర్చోబెట్టింది. తనేం చేసినా నోరెత్తకుండా చూస్తూ కూర్చోమంది.

ఈ పోలిక నచ్చనివాళ్లుంటారు, నాకు తెలుసు. కానీ వాళ్లు కొన్ని ప్రశ్నలకు సమాధానం చెప్పవలసి వుంటుంది.

జవాబులు వెతుక్కుంటున్న ప్రశ్నలు -

రాజ్యాంగంలో యూనియన్‌ టెరిటరీలు వుండడం చూశాం. రాష్ట్రాల్లో కొత్త రాజధానులు మొలుచుకురావడం చూశాం. కానీ యీ కొత్త ఏర్పాటు ఏమిటి? హైదరాబాదు తెలంగాణకు రాజధాని. ఆంధ్రకు కూడా రాజధానే - పదేళ్లపాటు! కానీ శాంతిభద్రతల అంశం వంటివి (అవేమిటో యింకా తేల్చలేదు) కేంద్రం చేతిలో వుంటాయి. ఇలాటి ఏర్పాటుకి రాజ్యాంగంలో వీలుందా? దానికై రాజ్యాంగం మార్చాలా? మారుస్తారా? తగినంత మెజారిటీ వుందా? హైదరాబాదు తెలంగాణకే యిస్తాం దానిపైన తెలంగాణకే అధికారాలు వుంటాయి అని దిగ్విజయ్‌ ఢంకా బజాయించి చెప్పినపుడు, దానిలో ఆంధ్ర రాజధాని ఎలా వుంటుంది? ఇప్పటివరకు అలా ఎక్కడా జరగలేదు. ఇది రాజ్యాంగస్ఫూర్తికే విరుద్ధం అంటున్నారు.

'హైదరాబాదు తెలంగాణదే, కానీ శాంతిభద్రతల విషయం మటుకు మాది' అని కేంద్రం ఎలా అనగలదు? ఢిల్లీ అయితే కేంద్రపాలిత ప్రాంతం. తెలంగాణ విడి రాష్ట్రం. యుటీ చేయనిదే శాంతిభద్రతలు కేంద్రం తన చేతిలోకి తీసుకోవడం మొదలుపెడితే ఫెడరల్‌ స్పిరిట్‌ దెబ్బ తినదా? రేపు యుపిలో, బిహార్‌లో ఏవైనా అల్లర్లు జరగగానే తగుదునమ్మా అని కేంద్ర దళాలు దిగిపోయి చక్కదిద్దడం మొదలుపెడితే, యిక రాష్ట్ర ప్రభుత్వాలు ఎందుకు? శాంతిభద్రతలు రాష్ట్రప్రభుత్వం చూసుకోవలసిన అంశం. మరీ అధ్వాన్నమైతే రాష్ట్రపతి పాలన పెట్టి కేంద్రం పాలించవచ్చు. అంతేకానీ అది బతికి వుండగానే ఓ పక్కనుండి కేంద్రం పాలించడమేమిటి?

పదేళ్ల ఫిటింగ్‌ ఏమిటి?

అసలీ పదేళ్ల ఫిటింగ్‌ ఏమిటి? రాజధాని కట్టుకోవడానికి వ్యవధి అనుకుంటే, అలాటప్పుడు 'పదేళ్లు కానీ, రాజధాని పూర్తి కావడం కానీ ఏది ముందయితే అది' (విచ్‌ఎవర్‌ యీజ్‌ ఎర్లియర్‌) అంటారు. ఆ మాటే లేదిక్కడ. పదేళ్లు వుండి తీరాల్సిందేనా? ఒకవేళ పదేళ్లలో రాజధాని నిర్మాణం పూర్తి కాకపోతే ఏం చేస్తారు? గడువు పెంచుతారా? పెంచడానికి షరతులేమిటి? ఆలస్యానికి కారణం కేంద్రం నుండి నిధులు రాకపోవడమైతే దాని బాధ్యత ఎవరిది? నిధులు సక్రమంగా యిచ్చినా ఆంధ్ర రాష్ట్రం జలయజ్ఞంలా ఎప్పటికీ పూర్తి చేయకుండా సాగదీస్తే ఏ శిక్ష వేస్తారు? పదేళ్లు కాగానే సెక్రటేరియట్‌ వగైరాలు ఖాళీ చేయమంటారా? ఎక్కడికి పొమ్మంటారు?

పదేళ్లలో రాజధాని కట్టడం సాధ్యమేనా? మొన్ననే మలేసియా రాజధాని 'పుత్రజయ' నిర్మాణం గురించి పేపర్లో చదివాను. 1995 ఆగస్టులో మొదలుపెట్టి 2005 నాటికి పార్లమెంటు తప్ప ప్రభుత్వ కార్యాలయాలన్నీ తరలించారట. అంటే పదేళ్లు పట్టిందన్నమాట. అక్కడ పదేళ్లు పడితే మన దగ్గర ఎన్నేళ్లు పడుతుందో ఒక్కసారి అంచనా వేయండి. పైగా మలేసియా జనాభా ఎంత?... కోట్లు. మరి ఆంధ్ర జనాభా ఎంత? దానికి తగిన రాజధానికి ఎంత ఖర్చు అవుతుంది? ఎన్నేళ్లు పడుతుంది?

కొత్త రాజధాని ఎలా వుండాలి? ఎన్నాళ్లల్లో తయారవుతుంది?

మీరు హైదరాబాదు వదలి వెళ్లిపోతే దానికి దీటైన.. దీటైన ఏం ఖర్మ, యింకా గొప్ప నగరం కట్టుకోవచ్చు అని తెలంగాణ నాయకులు కొందరు సలహా యిస్తున్నారు. ఆంధ్రరాష్ట్రానికి హైదరాబాదంత రాజధాని కావాలా? అన్నది మొదటగా చూదాం. తెలంగాణ విస్తీర్ణం 1.14 లక్షల చ.కిమీ. జనాభా 3.53 కోట్లు కాగా ఆంధ్ర రాష్ట్రం విస్తీర్ణం 1.59 లక్షల చ.కి.మీ. జనాభా 4.94 కోట్లు. అంటే రెండూ 40% ఎక్కువన్నమాట. ఆ విధంగా చూస్తే ఆంధ్ర రాజధాని కూడా హైదరాబాదు కంటె 40% ఎక్కువ విలాసంగా వుండాలి, వైభవంగా వుండాలి. ఎందుకంటే 'విడిపోతే మీకు ఎన్నో వనరులు వున్నాయి. సముద్రతీరం అంతా మీదే. నదీజలాలు పారేదంతా మీ ప్రాంతంలోనే, మీది సారవంతమైన భూమి, మీరు అతి త్వరలో మమ్మల్ని దాటిపోతారు' - అని చెప్తున్నారు. మరి అంత ధనిక రాష్ట్రానికి రాజధాని చౌకబారుగా కడితే ఎలా? ఆ పుత్రజయను తలదన్నేట్టు కట్టాలి. అది పదేళ్లలో పూర్తవుతుందా? అన్నదే ప్రశ్న.

ఎన్ని కోట్లమంది ఆకాంక్ష?

ఇక్కడ కొంతమందికి అనుమానం రావచ్చు - తెలంగాణ మొత్తం జనాభాయే మూడున్నర కోట్లని చెప్పినది నిజమేనా? అయితే, 'ప్రత్యేకరాష్ట్రం అనేది నాలుగున్నర కోట్ల మంది ఆకాంక్ష' అని ఉద్యమనాయకులు ఎలా అన్నారు? అని. (ఈ అంకెలు 06 08 2013 నాటి ''నమస్తే తెలంగాణ'' నుండి తీసుకున్నవే అని మనవి) మొదట్లో నాలుగుకోట్ల మంది ఆకాంక్ష అనేవారు. తర్వాత తర్వాత ఆత్మహత్య చేసుకున్నవారి సంఖ్య ఒక్కసారిగా పెంచినట్లే దీన్ని పెంచేసి నాలుగున్నర కోట్ల మంది ఆకాంక్ష అనసాగారు. రాష్ట్రం జనాభాయే ఎనిమిదిన్నర కోట్లు. దానిలో ఆంధ్రప్రాంతం పెద్దది అని అందరికీ తెలుసు. అసెంబ్లీ, పార్లమెంటు సీట్లలో వారు 47% ఎక్కువ. అందుకే కదా 'మూడింట రెండువంతుల మంది వాళ్లే వుండగా అసెంబ్లీలో తెలంగాణ తీర్మానం ఎలా పాసవుతుంది? అందుకని పార్లమెంటులోనే బిల్లు పెట్టాలి' అని ఉద్యమకారులు అంటారు.

తెలంగాణ మొత్తం జనాభా మూడున్నర కోట్లు. దానిలో కొన్ని జిల్లాలలో విభజనోద్యమం బొత్తిగా లేదని, మరి కొన్ని జిల్లాలలో చప్పగా వుందని తెలుసు. అందువలన ఎంత అతిశయోక్తిగా చెప్పేవారైనా మూడున్నర కోట్లలో ఒక కోటి తగ్గించి రెండున్నర కోట్లు అని వుంటే కాస్త సబబుగా వుండేది. కోటి తీసేయకపోగా యింకో కోటి కలిపి - నాలుగున్నర కోట్లు అని ఎలా అన్నారు? ఎలా అంటే - యిప్పుడు ప్రత్యేక తెలంగాణను విభజించాలని కోరుతున్న శరద్‌ పవార్‌ పార్టీకి ఓట్లేసిన ఓటర్ల సంఖ్య, అజిత్‌సింగ్‌ పార్టీకి ఓట్లేసిన వారి సంఖ్య,.. యివన్నీ కలిపేశారన్నమాట. అంటే తెలుగువారు విడిపోవాలని కోరినవారిలో యించుమించు సగం మంది తెలుగేతరులన్నమాట.

ఇద్దరిద్దరు సిఎంలు, గవర్నర్లు, ప్రొటోకాల్‌ సమస్యలు

పదేళ్లపాటు ఉమ్మడి రాజధాని అంటున్నారు. మరి అప్పటిదాకా ఆంధ్ర, తెలంగాణ రాష్ట్రాధిపతులను సమానస్థాయిలో చూసుకుంటారా? ఇప్పుడు రాజభవన్‌ వుంది. అసెంబ్లీ భవనం వుంది. అవి ఎవరికి దక్కుతాయి? తెలంగాణకు అనుకుందాం. మరి ఆంధ్ర రాష్ట్రం గవర్నరు ఎక్కడ వుంటారు? ఆయనకు కూడా రాజభవన్‌ వంటి భవంతి కట్టి యిస్తారా? అలాగే యిప్పుడున్న అసెంబ్లీ భవన్‌కు దీటైన అసెంబ్లీ భవన్‌ కట్టి ఆంధ్ర ప్రభుత్వానికి అప్పచెపుతారా? లేకపోతే పబ్లిక్‌ గార్డెన్స్‌లో ఓ చెట్టు కింద కూర్చుని ముచ్చట్లు చెప్పుకోండి చాలంటారా? అంటే అన్యాయమే కదా, తెలంగాణ కంటె 147% పెద్ద రాష్ట్రం గవర్నర్‌ను, శాసనసభను వారి స్థాయికి తగ్గట్టు చూడకుండా ద్వితీయశ్రేణి నాయకులుగా చూడడం ఏం మర్యాద? ఈ లెక్కన హైదరాబాదులో కూడా భారీ నిర్మాణాలు సాగాలి. వాటికి ఎన్నాళ్లు పడుతుందో మరి! నిధులు ఎవరిస్తారో ఏమో! ఆ నిర్మాణం పూర్తయ్యేదాకా రాష్ట్రం విడిపోయినట్టు పరిగణించరా? ఏమో!

ఇలా ఒకేచోట రెండు రాష్ట్రాల ప్రజాప్రతినిథులు భవంతుల కోసం, సౌకర్యాల కోసం, హోదా కోసం, ప్రతిష్టకోసం నిరంతరం కలహిస్తూనే వుండాల్సి వస్తే పరిస్థితి ఎలా వుంటుందో వూహించవచ్చు. 'ప్రధాని వస్తే ఏ ముఖ్యమంత్రి ముందు రిసీవ్‌ చేసుకోవాలి' అన్న దగ్గర్నుంచి కలహాలు వస్తాయి. పెద్దా? చిన్నా? - స్థానికులా? బయటివారా? యిలా ఎన్నో ప్రోటోకాల్‌ వివాదాలు. తెలంగాణ రాష్ట్రంలో ఒక ప్రాజెక్టు ప్రారంభోత్సవానికి రాష్ట్రపతి వచ్చారనుకోండి. ఎవరు రిసీవ్‌ చేసుకోవాలి? తెలంగాణ ముఖ్యమంత్రా లేక సైజులో పెద్ద రాష్ట్రపు ప్రతినిథిగా ఆంధ్ర ముఖ్యమంత్రా?

వీటి గురించి యింత ఆలోచించాలా అనకండి. మొన్న ప్రధాని తమిళనాడు వెళితే ఆయన సెక్యూరిటీ వాళ్లు తమిళనాడు డిజిపిని ఎయిర్‌పోర్టులోకి అనుమతించలేదట. దాంతో జయలలిత ప్రధానికి యింత పొడుగు ఉత్తరం రాసింది - తమిళ గౌరవాన్ని దెబ్బ తీశారంటూ! అనేక సందర్భాల్లో చూస్తాం - ఊళ్లో జరిగిన ఫంక్షన్‌ ఆహ్వాన పత్రంలో స్థానిక ఎమ్మెల్యే పేరు వేయలేదనీ, చిన్నగా వేశారనీ, కింద వేశారనీ.. వేదికపై కట్టిన బ్యానర్‌లో ఫలానావారి ఫోటో లేదనీ..., శిలాఫలకంలో ఎంపీ పేరు తప్పు రాశారనీ... అడుగడుగునా మర్యాదల గురించి చాలా అమర్యాదగా కొట్టుకుంటూంటారు. అలాటిది రెండు రాష్ట్రాల నాయకులు ఒకేచోట వుంటే కొట్లాటలు ఎందుకు రావు? ఆంధ్ర ముఖ్యమంత్రి కాన్వాయ్‌ వస్తూ వుంటే తెలంగాణ పోలీసు దారి యివ్వకపోవచ్చు, కావాలని ట్రాఫిక్‌ జామ్‌ చేయించేయవచ్చు, రెడ్‌లైట్‌ వేయించి సిగ్నల్‌ వద్ద ఆపించేయవచ్చు.

'మాకొదిలేయండి, మేం చూసుకుంటాం'

ఇలా వస్తాయనే హైదరాబాదు తెలంగాణకు రాజధాని ఐనా, పోలీసు వ్యవస్థ మా చేతిలో పెట్టుకుంటాం, యివన్నీ మేం చూసుకుంటాం అంటోంది కేంద్రం. మళ్లీ స్థానికుణ్ని ఉద్యోగంలో పెట్టుకుంటే వాడు ప్రాంతీయాభిమానంతో వ్యవహరించవచ్చు. అందువలన ఏ హరియాణా నుండో, మలబారునుండో పోలీసులను దిగుమతి చేస్తారు కాబోలు. ఐయేయస్‌ అధికారులు రాష్ట్రనాయకులకు లోబడనక్కరలేదు, వాళ్లు అవినీతికి పాల్పడినా విచారణ జరపడానికి కేంద్రం నుంచి అనుమతి రావాల్సిందే అన్నట్టు వీళ్లూ స్థానికంగా ముఖ్యమంత్రి, హోం మంత్రి మాట సైతం వినకపోతే ఫిర్యాదు ఢిల్లీ పంపాల్సిందే. ఏ మంత్రినైనా సరే చిన్న చిన్న కేసుల్లో కూడా అరెస్టు చేసేయవచ్చు. పోనీ వీళ్లేదో పక్కాగా వుంటే సంతోషిస్తాం. కానీ సిబిఐ ఎంత పక్షపాతంతో వ్యవహరిస్తోందో చూస్తున్నాం కదా. ఢిల్లీలో ఎవరు పదవిలో వుంటే వారి పాటే పాడుతుంది ఆ చిలక. అందువలన మన రెండు రాష్ట్రాల నాయకుల కారాగారవాసం హస్తిన అధీనం అన్నమాట. ఇది భరించలేక మనవాళ్లు ఎవరైనా తిరగబడితే పోలీసులు చితక్కొట్టేయచ్చు. వాళ్లను ఆపడానికి, కాస్త సంయమనంతో వ్యవహరించమని కోరడానికీ స్థానిక నాయకులెవర్ని బతిమాలినా లాభం లేదు.

రాజధాని, రాజ్యం కలిసే వుండాలా?

రాష్ట్రవిభజన తర్వాత ఆంధ్రకు హైదరాబాదే శాశ్వత రాజధానిగా వుంటే నష్టం ఏముంది? అని కొందరు అడిగితే 'అబ్బే కంటిగ్యుటీ లేదు. భౌతికంగా పక్కపక్కనే లేవు' అని సమాధానం యిచ్చారు దిగ్విజయ్‌. మరి ఢిల్లీ, హైదరాబాదు అంటుకుని వున్నాయా? మధ్యలో ఎన్ని రాష్ట్రాలున్నాయి? అక్కడ ఆ లాజిక్‌ వుపయోగించరా? తూర్పుగోదావరి జిల్లాలో వున్న యానాం పాండిచ్చేరి అధీనంలో వుంది. యానాం వాసి పాండిచ్చేరి వెళ్లాలంటే ఆంధ్ర, తమిళనాడు దాటుకుంటూ వెళ్లాల్సిందే. అయినా ఆ ఏర్పాటులో మార్పు ఏమీ చేయలేదు. ఆంధ్రకు భద్రాచలం యివ్వనంటున్నారు కాబట్టి దాని బదులు హైదరాబాదు నుండి విజయవాడకు ఓ కారిడార్‌ అడిగి పుచ్చుకుంటే సరి. అన్నీ హైదరాబాదులో కేంద్రీకరించి బుద్ధి వచ్చింది కాబట్టి యికమీదనైనా అధికారాలు, పరిశ్రమలు, వికేంద్రీకరణ చేసి, ఈ-గవర్నెన్స్‌ పెంచి రాజధానికి వచ్చే అవసరాలు తగ్గిస్తే సరి. తెలంగాణ రాష్ట్రమైనా యిలాగే చేయాలి. అప్పుడే యితర పట్టణాలు కూడా వృద్ధి చెందుతాయి. ఆంధ్రను హైదరాబాదుతో కలపాలంటే విజయవాడ-హైదరాబాదు హై వేకి అటూయిటూ రెండు కి.మీ. స్థలం కలుపుకుంటూ వెళ్లినా కారిడార్‌ తయారవుతుంది. రంగారెడ్డి జిల్లా ఏర్పాటు చేసినపుడు 'ఇదేమిటి, హైదరాబాదుకి కంకణంలాగానో, కందకంలాగానో చేశారేమిటి?' అనుకున్నాం. క్రమేపీ అలవాటు పడ్డాం.

భద్రాచలం కథలో విద్యుత్‌ కోణం

భద్రాచలం ఒక యింట్రెస్టింగ్‌ స్టోరీ. ఒకప్పుడు అది తూర్పుగోదావరి జిల్లాలో వుండేది. ఖమ్మం నుండి రావాలంటే నది దాటాల్సి వచ్చేది. ఆంధ్రప్రదేశ్‌ ఏర్పడ్డాక దానిపై వంతెన వేయడంవలన ఖమ్మంకు రాకపోకల సౌకర్యం పెరిగింది. అందుకని ఖమ్మం జిల్లాలో కలిపేశారు. తెలంగాణ ఉద్యమకారులు మాట్లాడితే మా సంస్కృతివేరు, మా భాష వేరు, మా తిండి వేరు అంటూ వుంటారు. ఆంధ్రులతో కలవలేం అన్నారు. మరి భద్రాచలం వారి గురించి ఏమంటారో? భద్రాద్రి రాముడు రామదాసును, దాశరథి శతకం కలుపుకున్నారే! 'మేం కొత్తగా రాష్ట్రం యిమ్మనమని ఏమీ అడగటం లేదు. డీ మెర్జర్‌ చేయమంటున్నాం. 1956కు ముందున్న తెలంగాణ రాష్ట్రం యిమ్మంటున్నాం' అని తెగ హోరెత్తించారు. ఢిల్లీలోనే అదే చెప్పారు.

1956కు ముందు తెలంగాణ రాష్ట్రం ఎక్కడిది? ఉన్నది హైదరాబాదు రాష్ట్రం, దానిలో 9 తెలంగాణ జిల్లాలైతే 8 కర్ణాటక, మహారాష్ట్ర జిల్లాలు. 1956 పూర్వ స్థితి అంటే వాటన్నిటినీ కూడా పట్టుకుని వచ్చి కలపాలి. కలపగలరా? - యివన్నీ అడిగినా ఉద్యమకారులు డీ-మెర్జర్‌ పాట వదలలేదు. 1956 పూర్వ స్థితి అంటే భద్రాచలం తూర్పుగోదావరికి వెళ్లాలి కదా అని ఎవరో అడిగితే కెసియార్‌ తీసుకుపొండి అన్నారు. 'మాకు హైదరాబాదు యివ్వండి, మీకు భద్రాచలం యిస్తాం' అనే బార్టర్‌ ఆఫర్‌ కూడా యిచ్చారు. ఇప్పుడు హైదరాబాదు వచ్చేసింది. భద్రాచలం యిచ్చేయాలి. మాటమార్చి 'ఇవ్వం' అంటున్నారు. భద్రాచల రాముడు మా వాడు అంటున్నారు. రేణుకా చౌదరి ఆవిడ భాషలో ఖబడ్దార్‌ అంటోంది.

ఇప్పుడు హఠాత్తుగా తెలంగాణ ఉద్యమకారులకు రామభక్తి పుట్టుకుని వచ్చింది. ''రాముడు మా వాడు. వదలం' అంటున్నారు. గోల్కొండ కుతుబ్‌ షా కాలంలో అదంతా మాదే కదా అంటున్నారు. మరి తెలుగునేలంతా చాలాకాలం గోల్కొండ, నిజాముల కిందే వుంది కదా. మొత్తమంతా మాదే అనుకోవచ్చుగా, కేవలం భద్రాచలం మాత్రమే మాది అనుకోవడం దేనికి? ఈ భక్తికి విద్యుత్‌ కోణం కూడా వుందట. ప్రస్తుతం రాష్ట్రంలో ఉచిత విద్యుత్‌ కనక్షన్లు 33 లక్షలుండగా, ఇందులో తెలంగాణాలోనే 20 లక్షలకు పైగా వున్నాయట. రాష్ట్రం విడిపోతే ఈ ఉచిత విద్యుత్‌ యివ్వడం అసాధ్యమౌతుందట. ప్రస్తుతం థర్మల్‌ విద్యుత్‌ ప్లాంట్ల సామర్థ్యం 5092 ఎంయు, తెలంగాణలో ఉత్పత్తి అయ్యేది 2282, ఆంధ్రలో 2810.

ఆ విధంగా తెలంగాణకు విద్యుత్‌ అవసరం ఎక్కువ, ఉత్పత్తి తక్కువ. జలవిద్యుత్‌ విషయానికి వస్తే తెలంగాణలో 1935 ఎంయు, ఆంధ్రలో 1301. భద్రాచలం డివిజన్‌లోని దిగువ సీలేరు ఆంధ్రాకు వెళితే 430 ఎంయు యిటునుంచి అటు వెళుతుంది. అంటే తెలంగాణకు 1505, ఆంధ్రకు 1731 అవుతాయన్నమాట. అది ఆపుదామని భద్రాచలం రాముడు, గోల్కొండ నవాబు నుండి తలంబ్రాల సమస్య లేవనెత్తారట. ఇలా తవ్వుకుపోతే యింకా ఎన్ని గొడవలు వస్తాయో తెలీదు. విభజన ప్రకటించేముందు యివన్నీ సాకల్యంగా చర్చించివుంటే బాగుండేది.

సీమాంధ్రులు ఎవరు? వారెట్లు రక్షించబడుదురు?

హైదరాబాదు శాంతిభద్రతల సమస్య తన చేతిలోకి తీసుకోవడానికి కేంద్రం చెపుతున్న కారణం -సీమాంధ్రుల పరిరక్షణ. అసలు సీమాంధ్రులెవరు? తెలంగాణ వారెవరు? స్థానికత సమస్యపై యిప్పటిదాకా ఎవరైనా నిర్వచనం యిచ్చారా? రక్షణ కోసం ఓ చట్టం చేస్తారట. ఆ చట్టం కింద రక్షణ కావాలంటే 'సీమాంధ్రుడు' అని సర్టిఫికెట్టు తెచ్చుకోవాలా? రక్షణ అంటే ఏ మేరకు యిస్తారు? 'మా మావను చంపడానికి సుపారీ యిచ్చారని మా వద్ద సమాచారం వుంది' అని మా మేనల్లుడు ఓ స్టేటుమెంటు యివ్వగానే నాక్కూడా ఓ బుల్లెట్‌ప్రూఫ్‌ స్కార్పియో బుగ్గ కారూ, నలుగురు అంగరక్షకులు దయచేయిస్తారా? 'ఈ నేల నాదిరో, నిన్ను తరుముతామురో' అంటూ గద్దర్‌ పాట పాడి నన్ను భయపెడుతున్నాడు' అని మీరు ఫిర్యాదు చేస్తే గద్దర్‌ను అరెస్టు చేస్తారా? 'నా యాసను స్థానికులు వెక్కిరిస్తున్నారు, మేం తినే బిర్యానీని నీచంగా వర్ణిస్తున్నారు, మా ప్రాంతపు పురోహితులకు మంత్రాలే రావంటున్నారు' అని ఫిర్యాదు చేయవచ్చా? చేస్తే తీసుకుని ఎవరికి రక్షణ కల్పిస్తారు? '

తిష్ట వేసినవాళ్లు పదేళ్లు దాటినా వెళ్లకపోతే...?

చూస్తూంటే యిదంతా ఒక ప్రహసనంలా లేదూ!? ఒక రాష్ట్రాన్ని విభజించే పద్ధతి యిదేనా? సీమాంధ్ర రక్షణ చట్టం పేరుతో కేంద్రం యిక్కడ తిష్ట వేయడానికే నిశ్చయించుకున్నట్టుంది. పదేళ్లని యిప్పుడు అంటున్నారు. పదేళ్ల తర్వాత 'తమ కింకా భయంగానే వుందనీ, యింకా కొంతకాలం వుండి రక్షించమని సీమాంధ్రులు వేడుకుంటున్నారు. వారి కోసం మా పనులన్నీ మానుకుని వుండిపోతున్నాం' అని వుండిపోతారేమో! ఇప్పటికే ఆంధ్రప్రాంతం నుండి వచ్చిన ఉద్యోగులు హైదరాబాదుపై వలపు పెంచుకుని వెళ్లంగాక వెళ్లం అంటున్నారు. వారికి యిప్పుడు కేంద్ర ఉద్యోగులు తోడవుతారు. ఈ చిత్రాంగి.. అదే హైదరాబాదును మరిగి వాళ్లకు తిరిగి వెళ్లబుద్ధి కాదు.

నిజానికి నార్త్‌ ఇండియన్స్‌కి దక్షిణాదిన నచ్చే నగరాలు హైదరాబాదు, బెంగుళూరే. బెంగుళూరు మరీ దక్షిణాదిన వుంది. దూరం. హైదరాబాదు అయితే దేశం మధ్యలో వుంది. ఉత్తరానికి, దక్షిణానికి, తూర్పుకి, పశ్చిమానికి అన్నిటికీ అనుకూలం. భాషాసమస్య లేదు. స్థానికుల వ్యతిరేకత లేదు. అందుకే అనేకమంది యితర రాష్ట్రాల వాళ్లు యిక్కడ స్థిరపడిపోతున్నారు. కేంద్రం తరఫున వచ్చిన ఉద్యోగులకు హైదరాబాదు నచ్చిందంటే చాలు యిక రిపోర్టులు పంపడం మొదలుపెడతారు - 'ఇక్కడ శాంతిభద్రతలు మెరుగుపడలేదు. మనం యింకా కొన్నాళ్లు వుండి వుద్ధరించాల్సిందే.' అంటూ. ఆ నివేదికల ఆధారంగా కేంద్రం యిక్కడినుండి కదలదు. ఒకసారి వచ్చి పాగా వేయాలే కానీ వదలడం అంత సులభమా? ఎక్కడనుండో వచ్చిన ఇంగ్లీషు వాళ్లే ఓ పట్టాన మనని వదలలేదు - ఇక్కడ చచ్చేటంత ఉక్కపోస్తున్నా, భాష రాకపోయినా, మన రంగు రుచించకపోయినా !

దీని వెనుక తర్కం ఏమైనా వుందా..?

ఎందుకిదంతా? అంటే నాకు ఓ చిన్న ఆలోచన వచ్చింది. దేశంలో ఉగ్రవాదపు మూలాలన్నీ హైదరాబాదులో తేలుతున్నాయి. ఎక్కడ ఏ సంఘటన జరిగినా దాని తాలూకు మనుష్యులు హైదరాబాదు వాసులవుతున్నారు. బంగ్లాదేశీయులు సైతం యిక్కడే నివాసం ఏర్పరచుకుని యిలాటి కార్యకలాపాలకు పాల్పడుతున్నారు. డ్రగ్‌ మార్కెట్‌లో వున్న నైజీరియన్లను ఉగ్రవాదంలోకి లాక్కుని వస్తే చెప్పనే అక్కరలేదు. ఎవరినైనా అరెస్టు చేయడం పాపం, స్థానిక ప్రజాప్రతినిథులు విరుచుకుపడుతున్నారు. 'అమాయకుల్ని అరెస్టు చేశారంటూ' పోలీసుల్ని దండించి విడిపించుకుని పోతున్నారు. ఇవన్నీ ఎప్పుడు కొంపముంచుతాయో తెలియదు. హైదరాబాదులో ఇక్కడ అనేక డిఫెన్సు ఎస్టాబ్లిష్‌మెంట్స్‌ వున్నాయి. కేంద్రప్రభుత్వపు సంస్థలున్నాయి. అంతర్జాతీయ సదస్సులు జరుగుతున్నాయి. ఉగ్రవాదాన్ని అదుపు చేయకపోతే హైదరాబాదుకే కాదు, దేశానికే ముప్పు.

పైగా మావోయిస్టుల బెడద కూడా వుంది. 2009 డిసెంబరు 10 నాడు చలో అసెంబ్లీ మార్చ్‌లో మావోయిస్టులు చొరబడతారని యింటెలిజెన్సు వర్గాలు పైకి నివేదికలు పంపి బాగా అడలగొట్టాయి. రాష్ట్రం విడిపోతే మావోయిస్టులు బలపడతారని చాలామందే చెప్తున్నారు. అది కనక జరిగి మావోయిస్టులు హైదరాబాదుపై దాడి చేస్తే నా సామిరంగా, ఒకరికి యిద్దరు ముఖ్యమంత్రులు, గవర్నర్లు చేజిక్కుతారు. ఆంధ్ర పోలీసు-తెలంగాణ పోలీసు గొడవల్లో భద్రతా లోపాలు వుంటే ఏకంగా ఫారిన్‌ నుంచి వచ్చిన పెద్ద తలకాయల్నే కిడ్నాప్‌ చేసి కేంద్ర ప్రభుత్వాన్ని గడగడ లాడించవచ్చు. మావోయిస్టుల భయంతో కొత్త పెట్టుబడులు రాకపోగా, వున్న పరిశ్రమలు తరలి పోవచ్చు. దేశ ఆర్థిక వ్యవస్థ గురించి చింత వున్న వారెవరైనా సరే హైదరాబాదులో శాంతి వుండాలని కోరుకుంటారు. ఎందుకంటే శాంతి వున్నచోటే అభివృద్ధి వుంటుంది. హైదరాబాదుకి ఆర్థికంగా ఎదిగే సామర్థ్యం వుంది. దానికి శాంతి సమకూర్చాలి. అందువలన కేంద్రం రాష్ట్రవిభజన పేరుతో తన పాలన కిందకి తెస్తోందని నాకు సందేహం. ఈ ఆలోచన తప్పో రైటో భవిష్యత్తే చెపుతుంది. - ఎమ్బీయస్‌ ప్రసాద్‌ (ఆగస్టు 2013)

ఆగస్టు 09-12 వీక్లీకై ఎమ్బీయస్‌ : న్యూస్‌, వ్యూస్‌, రివ్యూస్‌ - 9

నైవేలీ లిగ్నయిట్‌లో సమ్మె చిదంబరం చలవే

కేంద్రంలో చిదంబరంగారున్నారంటే చాలు, ఏదో ఒక వివాదాస్పదమైన నిర్ణయం తీసుకుని అది అమలు చేసి తీరాల్సిందే అని పట్టుబట్టడానికి. 'మీరు చెప్పేదానిలో న్యాయం లేదు, తర్కం లేదు. చేస్తే సవ్యంగా చేయండి, సమగ్రమైన ప్రణాళిక వేసుకుని అప్పుడు మాట్లాడండి' అని ఎంత చెప్పినా 'నేను ఓ సారి డిసైడ్‌ చేస్తే వెనక్కి వెళ్లను' అంటాడాయన. 'మాట యిచ్చాం కాబట్టి చేసి తీరాల్సిందే' అంటారు చిదంబరం మేధావి అనుకుని చూసి మురిసే సోనియమ్మగారు. అయితే చిదంబరాన్ని కట్టడి చేయగల తెలివితేటలు కూడా తమిళనాడులోనే వున్నాయి.

నైవేలి లిగ్నయిట్‌ కార్పోరేషన్‌ (ఎన్‌ఎల్‌సి) 35 ఏళ్లగా లాభాలు ఆర్జిస్తూ నవరత్న హోదాను పొందిన కేంద్రప్రభుత్వ సంస్థ. పబ్లిక్‌ సెక్టార్‌ అండర్‌టేకింగ్‌. దానిలో వాటాలు అమ్మేయాలని బుద్ధి పుట్టింది కేంద్రప్రభుత్వంలో వున్న ఆర్థికమంత్రి చిదంబరానికి. 2006 జూన్‌లో మొదటి యుపిఏ ప్రభుత్వంలో ఆర్థికమంత్రిగా వున్నపుడే ఎన్‌ఎల్‌సిలో 10% వాటా అమ్మేద్దామని (డిస్‌ఇన్విస్ట్‌మెంట్‌) నిశ్చయించాడు. అప్పటి తమిళనాడు ముఖ్యమంత్రి కరుణానిధి ససేమిరా వల్లకాదన్నాడు. ఎన్‌ఎల్‌సి వర్కర్లు సమ్మె మొదలుపెట్టారు. మూడు రోజులు పోయాక కేంద్రం వెనక్కి తగ్గింది. ఇప్పుడు మళ్లీ చిదంబరం గారు ఫైనాన్స్‌ మినిస్టర్‌గా వచ్చారుగా, ఆ ప్రతిపాదన మళ్లీ బయటకు తీశాడు. 5% షేర్లు అమ్మేద్దామని సిసిఇఏ (కాబినెట్‌ కమిటీ ఆన్‌ ఎకనమిక్‌ ఎఫయిర్స్‌) చేత ఒప్పించాడు. తమిళనాడు ప్రభుత్వం వద్దన్నా వినలేదు. దెబ్బకు అగ్గి అంటుకుంది. ఉద్యోగులు సమ్మెకు దిగారు.

లిగ్నయిట్‌ అంటే నల్లగా బొగ్గులా వుంటుంది. అక్కడ ఓపెన్‌ కాస్ట్‌ గనుల్లో దొరుకుతుంది, ఫాసిల్‌ (శిలాజం) ఫ్యూయల్‌గా వుపయోగపడుతుంది. ఏడాదికి 2.85 కోట్ల టన్నుల లిగ్నయిట్‌ను వెలికిదీసి దాని నుండి 2490 మెగా వాట్ల థర్మల్‌ విద్యుత్‌ను తయారుచేస్తున్నారు. ఎన్‌ఎల్‌సి స్థాపించడానికి 60 గ్రామాలు తమ భూమిని వదులుకున్నాయి. దాని వలన వాళ్లకు ఉద్యోగాల్లో ప్రాధాన్యత యిచ్చారు. 18000 మంది ఉద్యోగులున్నారు. వారిలో 4500 మంది ఆఫీసర్లు, 11000 మంది కాంట్రాక్టు లేబరు వున్నారు. రానున్న రోజుల్లో ఉద్యోగాలు పోతాయన్న భయం పట్టుకుంది వాళ్లకు. ౖప్రస్తుతానికి కేంద్రం వద్ద 93.56 శాతం షేర్లు వున్నాయి. తక్కిన 6.44 షేర్లు ఎల్‌ఐసి, బ్యాంకులు, ఆర్థిక సంస్థలు, పబ్లిక్‌ వద్ద వున్నాయి. ఇప్పుడు ప్రభుత్వం యిలా వాటా అమ్మడం మొదలుపెడితే ఏదైనా ఒక ప్రయివేటు సంస్థ అవి కొనేసి బోర్డులోకి వచ్చి, కాంట్రాక్టు లేబరును తీసేయడమో, తన వాళ్లను తెచ్చుకోవడమో చేస్తుందని వాళ్లకు బెదురుగా వుంది.

వాటాలు అమ్మేస్తామని అనగానే జయలలిత దాన్ని వ్యతిరేకిస్తూ మే 23 న ఉత్తరం రాశారు. దానికి జూన్‌ 8 న సమాధానమిస్తూ మన్‌మోహన్‌ సింగ్‌ తమ ఆలోచనను వెనక్కి తీసుకునే అవకాశమే లేదని రాశారు. దానికి తోడు చిదంబరం 'ఇలా చేయడం అత్యవసరం' అనడంతో వర్కర్లు మరింత మండిపడ్డారు. జూన్‌ 27 న నిరసన ప్రదర్శనలు చేశారు. ఈ కార్యక్రమాలను నిషేధించాలంటూ ఎన్‌ఎల్‌సి జనరల్‌ మేనేజర్‌ మద్రాసు హైకోర్టులో రిట్‌ వేశారు. కోర్టువారు సమ్మె చేయడానికి వీల్లేదని తీర్పు యిచ్చారు. ఆ తీర్పుకి భయపడి ఆఫీసర్లు వెనక్కి తగ్గినా తక్కిన వర్కర్లు ఖాతరు చేయకుండా జులై 3 నుండి సమ్మెకు దిగారు. ఆఫీసర్లను వర్కర్లు అడ్డుకోలేదు. అందువలన విద్యుత్‌ సరఫరాకు మరీ అంత ఆటంకం కలగలేదు.

ఈ పరిస్థితిని చక్కదిద్దడానికి జయలలిత ఒక ప్రతిపాదన చేశారు. ''మీరు అంతగా అమ్మదలచుకుంటే తమిళనాడు ప్రభుత్వ సంస్థలకే అమ్మండి.'' అని. ఎట్టకేలకు టిడ్కో (తమిళనాడు యిండస్ట్రియల్‌ కార్పోరేషన్‌), సిప్‌కాట్‌, టిఐఐసి.. యిత్యాది సంస్థలు ఆ వాటాలు కొనడానికిి కేంద్రం అంగీకరించింది. జులై 15న ఒప్పందం కుదిరాక వర్కర్లు సమ్మె విరమించారు. 12 రోజుల సమ్మె ప్రశాంతంగా ముగిసింది.

అది ఉత్పాదన చేసిన విద్యుత్‌ను యూనిట్‌ రూ.2.63 నుండి 3.37 రేటుకి ఒక ప్రయివేటు సంస్థకు అమ్ముతుంది. రేటులో యీ వ్యత్యాసం దేనికంటె దానికి మూడు గనులున్నాయి. ఒక్కో గని నుండి వెలికి తీయడానికి ఖర్చులో తేడా వుంది. ఆ ప్రయివేటు సంస్థ యీ విద్యుత్‌ను తమిళనాడు పవర్‌ కార్పోరేషన్‌కు ఎక్కువ రేటుకి అమ్ముతుంది. ఎన్‌ఎల్‌సియే డైరక్టుగా అమ్మితే ఆ లాభమేదో వాళ్లకే దక్కుతుంది కదా. దానిలో ఎన్ని మతలబులున్నాయో తెలియదు. అది చాలనట్టు షేర్‌ మార్కెట్‌ డల్‌గా వున్న యీ రోజుల్లో యీ ప్రతిపాదన చిదంబరం తేవడంతో అందరికీ సందేహాలు వచ్చాయి. జయలలిత తన చతురతతో సమస్యను పరిష్కరించి తమిళనాడు ప్రజల మన్ననలు పొందారు. (ఫోటో - నైవేలి లిగ్నయిట్‌ కార్పోరేషన్‌)

బురఖా వేసుకుంటే ఏం?

పాకిస్తాన్‌లో ఓ యానిమేషన్‌ టివి సీరీస్‌ జులై 28 నుండి ప్రారంభమైంది. అది ఒక సూపర్‌ ఉమన్‌ కథ. పేరు 'జియా'. ఆమె ఒక గ్రామీణ పాఠశాలలో టీచరుగా పనిచేస్తూ వుంటుంది. ఆ గ్రామపెద్ద 'బాబా బందూక్‌'కు ఆడవాళ్ల చదువంటే మంట. అతనికి అవినీతిపరుడైన అధికారి 'వాడెరో-పజేరో' అండ వుంది. ఇద్దరూ కలిసి రకరకాల అన్యాయాలు చేస్తున్నారు. వాళ్లను ఎదుర్కోవడానికి ఆమె మార్షల్‌ ఆర్ట్‌స్‌ నేర్చుకుంది. చీకటి పడగానే సూపర్‌మాన్‌లా ఒక బురఖా ధరించి వాళ్లను చావగొట్టి, పగ తీర్చుకుంటూ వుంటుంది. స్త్రీవిద్యను అడ్డుకునేవారిని, చిన్నపిల్లల చేత పనులు చేయించడం, మహిళలపై అత్యాచారాలు చేయడం, గృహహింసకు పాల్పడడం, స్త్రీపురుష వివక్షత చూపించడం...యిలా సాంఘిక దురాచారాలను చేసేవారందరికి బుద్ధి చెపుతూ వుంటుంది. ఆమె ఆయుధాలు కత్తులు, కఠార్లూ కాదు. కేవలం పుస్తకాలు, పెన్నులు, స్కూలుబ్యాగులు. అవి అవతలివాళ్లపై విసిరేస్తూ వుంటుంది. తలనుండి పాదాల వరకు బురఖా వేసుకున్న ఆమె కళ్లు చూస్తే చాలు, అన్యాయాలు చేసేవారికి హడల్‌. ఈ టీవీ సీరీస్‌ యిప్పటికే ప్రపంచ వ్యాప్తంగా ముస్లిం మహిళల దృష్టి నాకర్షించి అనేక చర్చలకు దారి తీసింది.

ఈ సీరీస్‌ నిర్మాత ఆరాన్‌ హారూన్‌ రషీద్‌కి యిలాటి పాత్రను సృష్టించాలన్న ఐడియా 2010లో వచ్చింది. 2011 సెప్టెంబరులో మూడు నిమిషాల ఏనిమేషన్‌ సినిమా తయారుచేశాడు. అప్పుడు టీవీ సీరియలే చేస్తే బాగుంటుంది కదా అనుకున్నాడు. మొదటి ఎపిసోడ్‌ 2012 మేకి తయారైంది. అంతలో అక్టోబరులో చదువుకునే హక్కు గురించి పోరాడిన బాలిక మలాలా సంఘటన వెలుగులోకి వచ్చింది. వీళ్లకు ఉత్సాహం కలిగింది. 2013 ఫిబ్రవరికి 13 ఎపిసోడ్స్‌ తయారయ్యాయి. జియో టీవీతో కాంట్రాక్టు కుదుర్చుకున్నారు. జులై నుండి ప్రసారం ప్రారంభమైంది. టీవీ ప్రీమియర్‌ జరగగానే ప్రపంచవ్యాప్తంగా బురఖా గురించి నెట్‌లో చర్చ ప్రారంభమైంది. హీరోయిన్‌ను బురఖాలో చూపించి, దర్శకనిర్మాత పాకిస్తాన్‌ మహిళల యిమేజిని డామేజి చేశారని పాకిస్తాన్‌ యువతులు వాపోయారు. ప్రగతిభావాలు కలిగిన పాక్‌ మహిళ బురఖా వేసుకోవాలనే సందేశం యిచ్చినట్టయిందని కొందరు, యిది ఫ్యాషన్‌గా మారే ప్రమాదం వుందని కొందరు వాదించారు. ''బురఖా ఎందుకు మొహం కనబడకుండా దుపట్టా వేసుకుంటే చాలు కదా'' అని సూచించారు కొందరు.

''బురఖా వేసుకుంటే శక్తి వస్తుందని అమ్మాయిలు అనుకుంటే ఎంత ప్రమాదం? నిజానికి బురఖా అనేది స్త్రీశక్తిని హరించేసేది'' అని కొందరు కోప్పడ్డారు. ''అది తక్కిన దేశాల్లో సంగతేమో కానీ పాకిస్తాన్‌లో అలా లేదు'' అన్నాడు రషీద్‌. ''పాకిస్తాన్‌లో బురఖా వేసుకోవడం తప్పనిసరి కాదు. కొన్ని ప్రాంతాల్లో నల్ల బురఖా వేసుకుంటారు. మరి కొన్ని చోట్ల తెల్లది, యింకొన్ని చోట్ల లేతనీలంది వేసుకుంటారు. కొందరు ఏదీ వేసుకోరు. నా సీరీస్‌లో హీరోయిన్‌ పగలు బురఖా లేకుండానే టీచరుగా కనబడుతుంది కదా. రాత్రి మారువేషంలో సంచరించడానికి బురఖాను వాడుకుంది. అంతే! నిజానికి 2007లో ముషారఫ్‌కు వ్యతిరేకంగా విద్యార్థినులు ప్రదర్శన నిర్వహించినపుడు బురఖాలు వేసుకుని హాకీ స్టిక్స్‌ చేత పట్టుకుని వీధుల్లోకి వచ్చారు.'' అన్నాడతను.

టీవీ సీరియల్‌ సాగుతున్న కొద్దీ యింకెన్ని వ్యాఖ్యలు వస్తాయో చూడాలి.

గిన్నెస్‌ బుక్‌కు ఎక్కిన నటుడు యిక లేడు

జగదీశ్‌ రాజ్‌ అనే నటుడు హిందీ సినిమాల్లో పోలీసు యిన్‌స్పెక్టర్‌ పాత్రలు వేసేవాడు. ఒకటీ రెండూ కాదు, 144 సినిమాల్లో వేశాడు. దానికి గాను గిన్నెస్‌ బుక్‌లో అతనికి స్థానం యిచ్చారు. ఆ పాత్రలో నటించి నటించి, అతని మాట, నడకతీరు పోలీసువాడిలా మారిపోయాయి. ఆ పాత్రలో ఎంతగా యిమిడిపోయేడంటే షూటింగ్‌ టైములో రక్షణకు వచ్చిన పోలీసులు కూడా ఆ డ్రెస్‌లో వున్న అతన్ని చూసి నిజమైన పోలీసు అధికారి అనుకుని సెల్యూట్‌లు కొట్టేవారు. ''జానీ మేరా నామ్‌'', ''మజ్‌దూర్‌'' ఇలా ఎన్నో సినిమాల్లో కనబడతాడతను.

1928లో పాకిస్తాన్‌లో పుట్టిన జగదీశ్‌ రాజ్‌ ఖురానా తన 34 వ యేట సినిమారంగంలో ప్రవేశించాడు. 30 ఏళ్లపాటు నటించాడు. నిజమైన పోలీసు అధికారుల శరీరాకృతి మారిపోతుంది కానీ అన్నేళ్లూ అతని శరీరంలో ఏ మార్పు రాలేదు. కొన్ని సినిమాల్లో పోలీసుగా వేయనప్పుడు విలన్‌గా, జడ్జిగా నటించాడు. రెండేళ్లగా అనారోగ్యంతో బాధపడి తన 85 వ ఏట జులై 29 న చనిపోయాడు. అతనికి యిద్దరు కుమార్తెలు. పెద్దకూతురు అనితా రాజ్‌ హీరోయిన్‌గా 1982లో సినిమాల్లోకి వచ్చి రెండు దశాబ్దాల పాటు నటించింది. అనేక సినిమాల్లో వేసింది. ఒక నిర్మాతను పెళ్లాడి సినిమాలు తగ్గించుకుంది. ఇంకో కూతురు రూపా మల్‌హోత్రా. కొడుకు బాబీ సినీనిర్మాత. అతని అంత్యక్రియలకు ఋషి కపూర్‌, డేవిడ్‌ ధవన్‌, సురేశ్‌ ఒబ్రాయి తదితరులు హాజరయ్యారు. (ఫోటోలు - జగదీశ్‌ రాజ్‌, అనితా రాజ్‌)

మా పిల్లల తలలు నరికి పంపిస్తా...

విదేశాంగ శాఖలో చాలా సంవత్సరాలు ఐయేయస్‌ అధికారిగా, తర్వాత మంత్రిగా పని చేసిన నట్వర్‌ సింగ్‌ ఆత్మకథ రాశారు. దానిలో సౌదీ అరేబియా రాజు గురించి ఒక విషయం రాశారు. 1955లో నెహ్రూగారు ప్రధానిగా వుండగా ఒక సమావేశంలో పాల్గొనడానికి విదేశీ ప్రముఖులు వచ్చారు. అతిథిగా వచ్చిన సౌదీ అరేబియా రాజు ఇబ్న్‌-ఎ-సౌద్‌కి నట్వర్‌ను ఎటాచ్‌ చేశారు. ఆయనకు టైముకి ఏదైనా చేయడం అనేది ఆయనకు తెలియని విషయం. గోవింద వల్లభ్‌ పంత్‌, చింతామణి దేశ్‌ముఖ్‌ వంటి నలుగురు సీనియర్‌ కాబినెట్‌ మంత్రులు తనను కలుస్తానంటే ఉదయం 11-30కు రమ్మన్నాడు. వాళ్లు వచ్చి కూర్చున్నా యీయన తెమల్లేదు. చూసి చూసి ముప్పావుగంట తర్వాత మన ప్రోటోకాల్‌ ఆఫీసరు రాజుగారి గ్రాండ్‌ ఛాంబర్లేన్‌ వద్దకు వెళ్లి ''వచ్చినవాళ్లు సీనియర్‌ మంత్రులు. చాలా బిజీ. రాజుగారు యిప్పటికే లేటయ్యారు.'' అని మెల్లగా అన్నాడు. గ్రాండ్‌ ఛాంబర్లేన్‌ అంత కంటె గ్రాండ్‌గా చెప్పాడు - ''రాజుగారు ఎప్పుడూ సమయానికే వస్తారు. మీ మంత్రులే రావలసినదాని కన్నా ముందే వచ్చి కూర్చున్నారు.'' అని. అంటే రాజుగారు వచ్చినపుడే కరక్టు టైమన్నమాట!

ఆరడుగుల నాలుగు అంగుళాలు పొడుగున్న సౌదీ రాజుగారు పన్నెండుమంది పుత్రరత్నాలతో సహా వచ్చాడు. వాళ్లు ఆగ్రాలో తాజ్‌మహల్‌ చూస్తామని వెళ్లి వేశ్యాగృహానికో దేనికో వెళ్లారు. (నట్వర్‌ దీన్ని సూటిగా ప్రస్తావించకుండా 'విజిటెడ్‌ ఏన్‌ ఎస్టాబ్లిష్‌మెంట్‌' అన్నాడు) అక్కడ అందుకున్న సేవలకు సంతసించి వాళ్లకు గోల్డు బార్స్‌ బహూకరించారు. అప్పట్లో బంగారంపై నియంత్రణ వుండేది. ఇలా బంగారం చలామణీ చేయడం నేరం. యువరాజులను వెన్నంటి వున్న భారత అధికారులు వాళ్లని వారించలేకపోయారు. డిప్లొమాటిక్‌ ఇమ్యూనిటీ అని వుంటుంది. ఇతర దేశాల నుండి అతిథులు వచ్చినపుడు వారికి కొన్ని మినహాయింపులు వుంటాయి. కానీ విషయాన్ని ప్రధాని నెహ్రూకి చేరవేశారు. ఆయనకి ఏం చేయాలో తెలియలేదు. తన డిప్యూటీ సెక్రటరీ మహ్మద్‌ యూనుస్‌ను పిలిచి ''నువ్వు రాజుగారి చెవిలో వేయి. ఆయన తన పిల్లల్ని మందలిస్తాడేమో..'' అన్నాడు. యూనుస్‌ చాలా లౌక్యంగా రాజుగారితో యీ విషయం చెప్పేశాడు.

వెంటనే రాజుగారు ''అలా చేసిన వాళ్ల పేర్లు రాసి యివ్వండి. ఇలాటి తప్పు చేసినందుకు వాళ్ల తలలు నరికి మీ నెహ్రూగారికి పంపిస్తాను.'' అన్నాడు అతి గంభీరంగా.

బుద్ధుడి పుట్టిన భూమిలో అటువంటి ఘోరం జరగడం చూడలేని, ఊహించలేని నెహ్రూ యీ ఆఫర్‌ విని వులిక్కిపడి ''సర్లే, చడీచప్పుడూ లేకుండా వూరుకోండి.'' అనేశాడు.

అమెరికాలో అల్‌ జజీరా టీవీ

అల్‌ జజీరా టీవీ అనగానే లాడెన్‌ ఉపన్యాసాలు ప్రసారం చేసే టీవీగా, టెర్రరిస్టు టీవీగా, ఇజ్రాయేలును వ్యతిరేకించే మీడియా సంస్థగా అందరూ అనుకోవడం కద్దు. జార్జి బుష్‌ కాలంలో దానికి ఆ ముద్ర పడింది. ఇరాక్‌ యుద్ధసమయంలో అమెరికన్‌ ఫాక్స్‌ టీవీలో అమెరికన్‌ విజయాలను చూపిస్తూ వుంటే దానికి పూర్తి విరుద్ధంగా ఆ విజయాల వలన సర్వం కోల్పోయిన బాధితులను అల్‌ జజీరా టీవీ చూపించింది. అది అమెరికన్లకు యుద్ధం పట్ల ఏహ్యత పెంచుతుందని బుష్‌ భయం. అందుకే అతను అల్‌ జజీరాను అసహ్యించుకున్నాడు. ఇజ్రాయేల్‌ను అన్ని విధాలా సమర్థించే అమెరికాలో ఆ టీవీ ప్రవేశించమంటే అమెరికన్‌ సమాజం ఉలిక్కిపడడం సహజం. అదే జరిగింది. కతార్‌కి చెందిన అల్‌ జజీరా అరబిక్‌లో ప్రారంభించినపుడు అల్‌ కైదా వారికి తమ వైపు వాదనలను వినిపించడానికి ఒక వేదికగా వుపయోగపడింది. దాని యాజమాన్యం ముస్లిం బ్రదర్‌హుడ్‌ వారికి సన్నిహితంగా మెలిగింది. 2006లో ఇంగ్లీషు వెర్షన్‌ ప్రారంభించి, 130 దేశాలకు విస్తరించింది. 26 కోట్ల యిళ్లల్లో తమ టీవీ కార్యక్రమాలను చూస్తారని వారు చెప్పుకుంటారు. ప్రపంచంలోని ఏ మూలకైనా వెళ్లి రిపోర్టింగ్‌ చేసి అనేక విషయాలను వెలికి తీయడంతో వారికి చాలా పేరు వచ్చింది. అమెరికన్‌ జర్నలిజం వారే వారికి ఎవార్డులు యిచ్చారు.

దానితో ధైర్యం పెరిగిన అల్‌ జజీరా 2013 జనవరిలో ''కరంట్‌ టీవీ నెట్‌వర్క్‌''ని 500 మిలియన్‌ డాలర్లకు కొంది. వాళ్లకు అమ్మినది ఎవరో కాదు అల్‌ గోర్‌, అతని భాగస్వాములు. దాని స్థానంలో ''అల్‌ జజీరా అమెరికా నెట్‌వర్క్‌'' వస్తుందని, దానికై 800 మంది అమెరికన్లను నియమిస్తామని ప్రకటించింది. 22,000 మంది అప్లయి చేశారు. వేసవికల్లా టీవీ కార్యక్రమాలు ప్రారంభిద్దామని అనుకున్నారు. కానీ దానికి అంతరాయం ఏర్పడింది. అవన్నీ దాటుకుని ఆగస్టులో ప్రారంభిస్తున్నారు. ఈ అంతరాయానికి కారణం - అల్‌జజీరా వారి ఇంగ్లీషు వెబ్‌సైట్‌లో కనబడిన ఒక వ్యాసం. కొలంబియా యూనివర్శిటీలో హిస్టరీ ప్రొఫెసరుగా పనిచేసే జోసెఫ్‌ మసాద్‌ అనే ఆయన 'ఇజ్రాయేల్‌ వారి జియోనిజమ్‌, సెమిటిక్‌ జాతుల పట్ల యూరోపియన్లు కనబరిచే వ్యతిరేకత - రెండూ ఒకే నాణానికి రెండు పార్శ్వాలని ఆ వ్యాసంలో రాశాడు. యూదుల మతఛాందసమే వారిపై యితరుల ఏహ్యతకు కారణం అనే అర్థాన్ని యిచ్చే యీ వ్యాసంలో యూదుల్లో కోపాన్ని రగిలించింది. అందరూ తమ నిరసనలు తెలపడంతో అల్‌ జజీరా ఆ వ్యాసాన్ని తొలగించవలసి వచ్చింది.

ఇప్పటికే అల్‌ జజీరా ఇంగ్లీషులో ఒక టీవీ ఛానెల్‌ నడుపుతుంది. దాని పేరు ''ఎంపైర్‌''. ఆ అనుభవం తమ అమెరికన్‌ టీవీకి పనికి వస్తుందని వారి నమ్మకం. అమెరికన్‌ టీవీల్లో అమెరికన్‌ ప్రజల్లోని అనేక వర్గాలను చూపడం లేదని, రాజకీయవర్గాలను, ఉన్నతవర్గాలను మాత్రమే చూపుతున్నారని, తాము తమ టీవీలో అన్ని స్థాయిల ప్రజలకు చోటు కల్పిస్తామని చెపుతున్నారు. వారి న్యూస్‌ బ్యూరోలో వామపక్షీయులను చేర్చుకున్నట్లు తెలుస్తోంది. 8, 10 చోట్ల బ్యూరోలు ప్రారంభించి, ఇప్పటిదాకా తమ గొంతు వినిపించలేని వారికి వేదిక కల్పిస్తామని వాళ్లు అంటున్నారు. కానీ అల్‌ జజీరా అంటే అమెరికన్‌ సమాజానికి, ప్రభుత్వానికి యింకా బెదురుగానే వుంది. 2007లో అల్‌ జజీరా ఇంగ్లీషు ఛానెల్‌ వారు జోష్‌ రషింగ్‌ అనే కరస్పాండెంట్‌ను ఒక కథనం కోసం అమెరికాలోని చిన్న పట్టణానికి పంపించినపుడు ఎఫ్‌బిఐకు భయం వేసింది. రషింగ్‌ అమెరికన్‌ మెరైన్స్‌ లెఫ్టినెంట్‌గా, మిలటరీ అధికారప్రతినిథిగా పని చేశాడు. అయినా అల్‌ జజీరాలో చేరాడు కాబట్టి టెర్రరిస్టు అయిపోయి వుంటాడేమోనని సందేహించి అతన్ని గమనించమని ఒక ఏజంటును పంపించింది. రషింగ్‌ ఇంటర్వ్యూ చేసిన ప్రతీ వ్యక్తినీ ఆ తర్వాత వెళ్లి ఈ ఏజంటు యింటర్వ్యూ చేసి ఏమేం ప్రశ్నలు అడిగాడో తెలుసుకున్నాడు.

ఇది గతం అనుకుంటే యిప్పుడు కూడా వాషింగ్టన్‌లో అల్‌ జజీరా న్యూస్‌ బ్యూరోకి తన ఆఫీసు అద్దెకు యిచ్చినాయన ''మీరు మీ నేమ్‌ ప్లేట్‌ గుమ్మంలో పెట్టడానికి వీల్లేదు'' అని షరతు పెట్టాడు. సరేనని ఒప్పుకుని వీళ్లు చేరారు. అతి త్వరలోనే మాన్‌హట్టన్‌లో సొంతంగా పెద్ద ఆఫీసు కట్టుకుని పెద్ద బోర్డు పెట్టుకుంటారట. వీళ్లే యిలా వుంటే కేబుల్‌ ఆపరేటర్లు మాత్రం యీ టీవీని తీసుకుంటారా అన్నది ప్రశ్న. అందుకే అల్‌ జజీరా కరంటు టీవీని అంత ఖరీదు పెట్టి కొంది. నిజానికి ఆ టీవీని ఎవరూ పెద్దగా చూడరు. కానీ దాని ప్యాకేజింగ్‌ మంచి ఛానెల్స్‌తో కలిపి వస్తోంది. టాటా స్కైలో చూస్తూంటాం కదా ఒక్కో గ్రూపులో కొన్ని మంచి ఛానెళ్లు వుండి, వాటితో బాటే కొన్ని మామూలువి కూడా వుంటాయి. మంచి ఛానెళ్లకోసం ఆ ప్యాకేజి తీసుకుంటాం. కరంటు టీవీ అలాటి ప్యాకేజీలో వుంది, ఇప్పుడు దాని స్థానంలో అల్‌ జజీరా వస్తుంది. అందువలన కేబుల్‌ ఆపరేటర్లు యిష్టం వున్నా లేకున్నా అల్‌ జజీరాను భరించాలి. ఒకసారి చూశాక ఆ టీవీ నచ్చితే ప్రేక్షకులు దానికి అలవాటు పడవచ్చు.

ఇలా టీవీ ఛానెల్‌ కొనడానికి, అనేకమందిని నియమించడానికి చాలా డబ్బు ఖర్చు అవుతుంది. కానీ అల్‌ జజీరాను నడిపే కతార్‌ రాచకుటుంబానికి డబ్బుకి కొదవలేదు. కతార్‌లో తలసరి ఆదాయం ఏడాదికి లక్ష డాలర్లు. ప్రపంచంలోనే అత్యధికం. రాజుగారు, భార్య, కొడుకు, కూతురు, రాజుగారి కజిన్‌ (అతనే ప్రధానమంత్రి) అందరూ కలిసి తమ దేశాన్ని ఎలా ప్రొజెక్టు చేసుకోవాలో చాలా ప్రణాళికలు రచించారు. ఓ పక్క ఇజ్రాయేల్‌తో వాణిజ్యబంధాలు కొనసాగిస్తూనే హమాస్‌ను సమర్థిస్తారు వీళ్లు. అమెరికా ఇరాక్‌పై 2003లో చేసిన దాడిని ఓ పక్క అల్‌ జజీరా టీవీ విమర్శిస్తూండగానే మరో పక్క అమెరికన్‌ సైన్య శిబిరాలను కతార్‌లో పెట్టుకోవడానికి అనుమతించింది రాజకుటుంబం. ఇరాన్‌తో సత్సంబంధాలు కొనసాగిస్తూనే అమెరికన్లు ఇరాన్‌కి వ్యతిరేకంగా కార్యకలాపాలకు సహాయం అందించింది. ఇక డబ్బుతో ఆ కుటుంబం ప్రవేశించని రంగం లేదు. బ్రిటన్‌లో హెరాడ్స్‌ డిపార్టుమెంటల్‌ స్టోర్సు చెయిన్‌, సైన్స్‌బరీ, ఒలింపిక్‌ విలేజ్‌, లండన్‌ స్టాక్‌ ఎక్స్‌ఛేంజిలో 15% వాటా తీసుకుంది. జర్మనీలో ఫోక్స్‌వ్యాగన్‌ వంటి భారీ పారిశ్రామిక సంస్థల్లో వాటా తీసుకుంది. అదే విధంగా ఫ్రాన్సు స్టాక్‌ ఎక్స్‌ఛేంజిలో, ప్యాలస్‌ హోటళ్లలో పెట్టుబడులు పెట్టింది. అత్తతో అమ్మి, కోడలితో కొనడం ఆ కుటుంబానికే సాధ్యం. కానీ దానిలో స్వార్థం కూడా వుంది.

అల్‌ జజీరా టీవీని కతార్‌ రాజకుటుంబం 1996లో ప్రారంభించింది. అప్పటిదాకా వున్న కట్టుబాట్లను, మర్యాదలను వుల్లంఘించింది. అరబ్‌ రాజ్యాలలో అధికారంలో వున్న వారి గురించి వెటకారంగా మాట్లాడడం, కాస్త మెలోడ్రామా కలపడం... యిలాటివి చేసి వీక్షకులను ఆకట్టుకున్నారు. అరబ్‌ దేశాల పాలకులకు యిది నచ్చలేదు. ఆ టీవీ జర్నలిస్టులను తమ దేశాలనుండి బహిష్కరించారు. కానీ ప్రజలకు మాత్రం యీ ధోరణి నచ్చింది. వేలం వెర్రిగా చూశారు. అన్ని పక్షాల వాదనలను వినిపించడమే తమ పద్ధతిగా పెట్టుకుంది యీ టీవీ. 2000లో పాలస్తీనా తిరుగుబాటుదారులు ఇజ్రాయేల్‌పై తిరగబడినపుడు ఇజ్రాయేల్‌ వాళ్లపై కాల్పులు జరిపింది. ఇజ్రాయేలు వారి వాదనను వినిపించే అవకాశం అల్‌ జజీరా యిచ్చింది. అదే సమయంలో కాల్పుల్లో ఒక పాలస్తీనా కుటుంబం ఎలా నష్టపోయిందో కూడా చూపింది. ఇలా అనేక సందర్భాల్లో యిరుపక్షాలకు కవరేజి యిచ్చినా అల్‌ జజీరా ముస్లిం బ్రదర్‌హుడ్‌కు సన్నిహితంగా మెలిగింది. ప్రపంచంలో నియంతలపై ప్రజలు తిరుగుబాటు చేసినపుడు అల్‌ జజీరా తిరుగుబాటుదారుల పక్షానే నిలిచింది. కానీ ఈజిప్టులో ముస్లిం బ్రదర్‌హుడ్‌ పక్షాన నిలిచింది. ఆ విధమైన పక్షపాత బుద్ధి ఆ సంస్థలో పనిచేసే ఉద్యోగులు చాలామందిని నొప్పించింది. వారు రాజీనామా చేసి వెళ్లిపోయారు.

ఇప్పుడు అల్‌ జజీరా అమెరికాలో ప్రవేశించి అణగారిన వర్గాలకు గొంతు విప్పేందుకు వేదిక కల్పించిందంటే అమెరికన్లకు కింద మంట పెట్టినట్లే. అందుకని వాళ్లు చేతనైనంతకాలం అల్‌ జజీరాను అడ్డుకుంటూనే వున్నారు. కానీ డబ్బుతో వాళ్లు దూసుకుపోతున్నారు. ఎమ్మీ అవార్డు పొందిన జర్నలిస్టు సోలెడాడ్‌ ఓ బ్రెయిన్‌కు చెందిన స్టార్‌ఫిష్‌ మీడియా గ్రూపుతో ఒప్పందం పెట్టుకున్నారు. అల్‌జజీరా వారి కరంటు ఎఫైర్స్‌ కార్యక్రమం ''అమెరికా టునైట్‌''కు స్టార్‌ఫిష్‌ గ్రూపు గంట వ్యవధిగల డాక్యుమెంటరీలను తయారుచేస్తుంది. అల్‌ జజీరాను అమెరికా ప్రభుత్వం ఎంత అడ్డుకోగలదో వేచి చూడాలి. (ఫోటో - సోలెడాడ్‌ ఓ బ్రెయిన్‌)

ఆగస్టు 13 ఎమ్బీయస్‌ : కిరణ్‌కి సలాం

ఈనాడు నేను సలాం కొడుతున్నది - కిరణ్‌కి. రేపు కూడా కొడతానో లేదో తెలియదు. జగన్‌ అధిష్టానాన్ని ధిక్కరించి మానుకోటకు ధైర్యంగా వెళ్లినపుడు అతన్ని ఢిల్లీతో తలపడిన ఎన్టీయార్‌తో పోల్చి ప్రశంసించాను. కానీ తర్వాత జగన్‌ పిరికితనం చూపించాడు. సొంత పార్టీ పెట్టాక యితర పార్టీల్లాగే గోడ మీద పిల్లిలా ప్రవర్తించాడు. నేను పెదవి విరిచేశాను. రేపు కిరణ్‌ కూడా మరోలా ప్రవర్తిస్తే అప్పుడు యీ నాటి సలాంకు తూనాబొడ్డు పెట్టేస్తాను. కానీ యీ ముహూర్తాన కిరణ్‌కు జోహార్‌ అంటున్నాను.

నేను సమైక్యవాదిని కాబట్టి, కిరణ్‌ సమైక్యానికి పట్టుకొమ్మలా నిలబడ్డాడు కాబట్టి సలాం కొడుతున్నానని అనుకోవద్దు. నేను మెచ్చుకునేది అతని చిత్తశుద్ధిని, ధైర్యాన్ని. అంకితభావాన్ని. స్వర్గీయ జయశంకర్‌ విభజనవాదాన్ని నేను సమర్థించను. కానీ ఆయన అంకితభావాన్ని గౌరవిస్తాను. అలాగే కిరణ్‌ నిన్న ప్రెస్‌ మీట్‌లో మాట్లాడిన తీరు చూస్తే ముచ్చట వేసింది. అనేకమంది రాజకీయనాయకులను చూశాను. సొంత అభిప్రాయాలు వుంటాయి. కానీ అధినాయకులకు అవి నచ్చలేదని తెలియగానే వెంటనే అభిప్రాయాన్ని మార్చేసుకుంటారు. 'నేను మొదటినుండీ అదే చెప్తున్నాను, మీకు సరిగ్గా అర్థం కాలేదు' అంటూ మనల్ని దబాయిస్తారు. వీళ్లందరూ చిన్న చిన్న పోస్టుల్లో వున్నా అది పోతుందేమోనని భయపడి యిలా వంగుతారు. అధిష్టానం అంటే ఎందుకు భయం? ...ఇంతకంటె పై పదవి రాదని, ..ఉన్న పదవి పోతుందని, రాజకీయ భవిష్యత్తు దెబ్బ తింటుందని, వారి మాటకు ఎదురాడితే తమ తప్పులు బయటకు లాగి బ్లాక్‌మెయిల్‌ చేస్తారని, జైలుకి వెళ్లవలసి వస్తుందని.. యిలా ఎన్నో భయాలు. అందుకని అధిష్టానం వద్దకు పులిలా వెళ్లినవారు పిల్లిలా తిరిగి రావడం చూశాం.

కిరణ్‌ ప్రస్తుతం వున్న పదవి చిన్నా చితకా కాదు. ముఖ్యమంత్రి పదవి. తనేదో ఎన్నికలలో తన కాండిడేట్స్‌ను నిలబెట్టుకుని వారిని చూపించి తెచ్చుకున్న పదవి కాదు. రాష్ట్రం మొత్తంలో కాదు కదా, తన జిల్లాలో కూడా ఆయన తరఫున నిలబడే ఎమ్మెల్యేలను వెతుక్కోవాలి. ఏ మాత్రం పునాది లేకుండా కేవలం హై కమాండ్‌ దయ వలన కుర్చీలో కూర్చున్న వ్యక్తి. హై కమాండ్‌కు కూడా యీయన ఫస్ట్‌ ఛాయిస్‌ కాదు. వైయస్‌ పోయాక రోశయ్యతో ప్రయోగాలు చేశారు. ఆయన బొత్తిగా దానయ్యనని చెప్పుకోవడంతో, ఆ నిర్లిపత్తతో విసిగి తొలగించవలసి వచ్చింది. అప్పుడు హై కమాండ్‌ చిదంబరం గారిదో ఎవరిదో కానీ రికమెండేషన్‌తో యీయనను పట్టుకుని వచ్చి 'వీరీవీరీ గుమ్మడిపండు, వీరే మీ సిఎం' అన్నారు. సిఎం అయిన తర్వాతైనా తనకంటూ పెద్ద గ్రూపు ఏర్పాటు చేసుకోలేక పోయాడు. ఎవర్నీ కలుపుకునిపోడు అనే పేరు తెచ్చుకున్నాడు. రాష్ట్రంలో కాంగ్రెసుకున్న ఎమ్మెల్యేలే బొటాబొటీ. దానిలోనే పిసిసి అధ్యక్షుడిది ఓ గ్రూపు, డిప్యూటీ సిఎంది మరో గ్రూపు, వైసిపిలోకి ఎప్పుడు దుముకుదామాని చూసే గ్రూపు ఒకటి, జానారెడ్డి అండ్‌ కోది మరో గ్రూపు.. యిన్ని గ్రూపుల్లో సిఎం గ్రూపు అంటూ ఓ పాతిక.. పోనీ ఓ డజను మందైనా వున్నారో లేదో తెలియదు. ఆ వున్నవాళ్లు కూడా యీయనతో కలిసి ఎంత దూరం నడుస్తారో తెలియదు.

ఇవన్నీ మీకూ నాకూ కంటె కిరణ్‌కే బాగా తెలుసు. అయినా నిన్న ప్రెస్‌మీట్‌లో తెగించి మాట్లాడారు. ఒక కథనం ప్రకారం హై కమాండ్‌ 'నిర్ణయం వెలువడ్డాక నువ్వు మీడియాకు మొహం చాటేయడంతో తప్పుడు సంకేతాలు వెళుతున్నాయి. ఓ సారి కనబడి మీడియా ద్వారా సమ్మె మానుకోమని ఉద్యోగులకు విజ్ఞప్తి చేయి చాలు' అందిట. సరేనని వాళ్లు చెప్పిన ప్రకారం ఓ కాగితం చదివేసి ఆ పని పూర్తి చేశారు. ఆ తర్వాత ప్రెస్‌ ప్రశ్నలకు సమాధానాలు యిచ్చే క్రమంలో తను చెప్పదలచుకున్నదంతా చెప్పేశారు. ఏమిటవి? 1) నేను హై కమాండ్‌ నిర్ణయాన్ని వ్యతిరేకించడం లేదు, అదే సమయంలో ఆమోదించడం లేదు కూడా.. 2) ఇతర పార్టీలు నిర్ణయం తీసుకోవడం జరిగిపోయింది కాబట్టి కాంగ్రెసు కూడా ఒక నిర్ణయం తీసుకుని చెప్పవలసి వచ్చింది. చెప్పింది. అది ప్రభుత్వ నిర్ణయం కాదు. ఇంకా దానిపై రాష్ట్రం, కేంద్రం కసరత్తు చేయవలసి వుంది. 3) అసెంబ్లీ తీర్మానం అక్కరలేదని చెప్పడం సరి కాదు. అలా యిప్పటిదాకా ఎప్పుడూ జరగలేదు. అసెంబ్లీలో చర్చకు రావాలి. వచ్చి తీరుతుంది. 4) విడిపోతే ఆంధ్ర, తెలంగాణ రెండు ప్రాంతాలకూ చాలా కష్టాలున్నాయి. సమస్యలున్నాయి. వాటికి పరిష్కారాలు కనుక్కున్న తర్వాతే విభజన తలపెట్టాలి తప్ప ఉద్యమం వుంది కదాని విడగొడితే కొత్త సమస్యలు వచ్చిపడతాయి. 5) తెలంగాణ ఉద్యమకారులు చెపుతున్న వాటిలో చాలా అసత్యాలు వున్నాయి 6) నేను సమైక్యవాదినే. రాష్ట్రం విడిపోకుండా చూడమని కోరినవాళ్లలో నేనూ వున్నాను. ఆ మేరకు ఒక లేఖపై సంతకం పెట్టాను. తప్పేమీ లేదు.

విభజన ప్రక్రియను చేపట్టవలసిన ముఖ్యమంత్రి యిలా చెపితే హై కమాండ్‌ భగ్గుమనదా? అంటుంది - వాళ్లే కావాలని చెప్పిస్తే తప్ప! వాళ్లే చెప్పించారా లేదా అన్న విషయం యిప్పుడే తెలియదు. చెప్పించలేదనుకుంటే మాత్రం - కిరణ్‌ది సాహసమనే చెప్పాలి. ఎందుకంటే కాంగ్రెసులో తానాతందానా వాళ్లే ఎక్కువ. మేడమ్‌ ఎపాయింట్‌మెంట్‌ యిస్తేనే ఆదిశక్తి వరమిచ్చినట్లుగా ఫీలయ్యే రకం. తెలంగాణ విషయంలో చాలాకాలం నాన్చి, నాన్చి చివరకు ఒక నిర్ణయానికి వచ్చిందావిడ. ప్రకటింపచేసింది. తర్వాత సమైక్యవాదులు వెళ్లి మీరు తొందరపడ్డారు, అనేక చిక్కులు వస్తాయి అని చెప్తున్నా తెలంగాణ యివ్వడానికి మాట యిచ్చాం, వెనక్కి తిరిగేది లేదు అని అందరికీ స్పష్టంగా చెప్తోంది. ఆ యివ్వడం కూడా మరీ ఆలస్యం కాకుండా, త్వరలోనే, తాము గద్దె దిగిపోయే లోపునే తెలంగాణ యిచ్చేస్తాం అని తెలంగాణా నాయకులకు తన సహచరుల ద్వారా చెప్పిస్తోంది. ఇలాటి సమయంలో కిరణ్‌ 'వాళ్లేం చెప్పినా యిది అంత ఆషామాషీగా తేలే వ్యవహారం కాదు. దీనికి చాలా టైము పడుతుంది. అడుగడుగునా గండాలున్నాయి' అని చెప్పి విభజనవాదుల్లో సందేహాలు నాటారు. సోనియా హామీ గతంలో లాగానే ఉత్తుత్తిగా మిగులుతుందేమోనన్న అనుమానాలు కలిగించారు. ఇది ఆవిడ యిమేజికి భంగం. ఆమెకు కోపం కలగవచ్చు. కోపం వస్తే ఆమె ఏం చేస్తుంది?

తెలంగాణవాదులందరూ - టికాంగ్రెసు వారితో సహా - కిరణ్‌పై మండిపడి ఆయన్ని దింపేయాల్సిందే అని పట్టుబట్టవచ్చు. ఎందుకంటే విభజన కార్యక్రమాన్ని చేపట్టి నిర్వహించవలసిన ముఖ్యమంత్రే యిలా విముఖంగా వుండి, దాన్ని బాహాటంగా చాటుకుంటే యిక ప్రభుత్వ యంత్రాంగం ముందుకేం సాగుతుంది? తరలింపుకు సంబంధించిన ఫైళ్లన్నీ కనబడడం మానేస్తాయి. కేంద్రం అడిగే ప్రశ్నలకు సమాధానం యివ్వడంలో తాత్సారం చేసినా తొందర పెట్టేవాళ్లుండరు. అందువలన కిరణ్‌ను తక్షణం తీసేయాల్సిందే అంటారు వాళ్లు. తీసేయడానికి వీల్లేదు అని ఆంధ్రప్రాంతపు కాంగ్రెసు నాయకులు అనరు. 'తీసేయండి, ఆయన బదులు నన్ను పెట్టండి' అంటారు. 'నేనైతే యిలా అవకతవకగా మాట్లాడి అవతలివాళ్లను రెచ్చగొట్టను. మీరు ఏం చెపితే అది తుచ తప్పకుండా చేస్తాను. నన్ను సిఎం చేసి చూడండి.' అని కాన్వాసింగ్‌ చేసుకుంటారు. 'మళ్లీ ఆంధ్ర ప్రాంతం వాళ్లెందుకు? ఇటువంటి పరిస్థితుల్లో తెలంగాణ ముఖ్యమంత్రి అయితేనే తెలంగాణ ప్రజలకు కాంగ్రెసుపై నమ్మకం కుదురుతుంది. మన డిప్యూటీ సిఎంను సిఎం చేసి, కావాలంటే ఆంధ్ర ప్రాంతం నుండి ఎవరినైనా డిప్యూటీ సిఎం చేయండి' అన్న డిమాండ్‌ వస్తుంది.

ఈ డిమాండ్లు చూపించి సోనియా కిరణ్‌ను తీసేస్తే కిరణ్‌ వెనక్కాల ఒక్క ఎమ్మెల్యే కూడా నడుస్తాడని అనుకోను. వచ్చే ఎన్నికలలో టిక్కెట్టు యిస్తారో కూడా తెలియదు. తమ పార్టీని సంకటంలోకి నెట్టినందుకు శిక్షించాలన్న పట్టుదలతో కాంగ్రెసు వుండవచ్చు. పోనీ వెళ్లి టిడిపిలో చేరదామని చూసినా లాభం లేదు. బాబుకి, కిరణ్‌కు ఉప్పూనిప్పూ. అస్సలు పడదు. ఇక వైసిపి - కిరణ్‌ వచ్చాకనే జగన్‌ నిస్పృహతో కాంగ్రెసులోంచి బయటకు వెళ్లిపోయాడు. జగన్‌ వెంట నడిచిన ఎమ్మెల్యేలను కిరణే వెనక్కి కాంగ్రెస్‌లోకి లాక్కుని పోయాడు. అందుకే కిరణ్‌ అంటే వైసిపికి మంట. కిరణ్‌ను ''సాక్షి'' పేపరు, టీవీ విమర్శించినంతగా వేరెవ్వరూ విమర్శించలేదు. ఇక బిజెపి - కిరణ్‌కు బిజెపితో సంబంధాలు ఎప్పుడూ లేవు. పైగా తెలంగాణ వ్యతిరేకిగా ముద్రపడిన కిరణ్‌ను చేర్చుకుంటే బిజెపికి నష్టం. అందుకని చేర్చుకోరు. అసలు మాజీ సిఎంను తీసుకుని వస్తే ఏ పార్టీలోనైనా ఎక్కడ ఎకామడేట్‌ చేస్తారు? ఇలాటి పరిస్థితుల్లో తనే సొంతంగా పార్టీ పెట్టుకోవాలి. పెట్టడం యీజీయే నడపడం కష్టం అని చిరంజీవి కథ చాటి చెపుతోంది. వెనక్కాల జనం రావాలి. కిరణ్‌ మాస్‌ లీడరు కాడు. ఈ మధ్య పాప్యులారిటీ వచ్చింది కాబట్టి కొంతమంది జనం వచ్చినా వాళ్లను నిలుపుకోవడానికి డబ్బులు బాగా ఖర్చు పెట్టాలి. కిరణ్‌ వద్ద అన్ని నిధులు పోగడ్డాయని అనుకోను. అవినీతి స్కాములేవీ బయటకు రాలేదు మరి. అలాటి పరిస్థితిలో కిరణ్‌ గెలుస్తాడన్న నమ్మకంతో కార్పోరేట్‌ రంగమో, ఎవరైనా ధనిక ఆసామీయో దన్నుగా నిలబడాలి. అలా ఎవరున్నారు?

ఇవన్నీ మనందరి కంటె కిరణ్‌కే బాగా తెలుసు. సోనియాకు మంట పుడితే రేపే గద్దె దిగాలని తెలిసినా ధైర్యం చేశారు. రోశయ్య వంటి వయోవృద్ధుడు సైతం చేయని రిస్కు నడివయసులో వున్న కిరణ్‌ తన రాజకీయజీవితాన్ని పణంగా పెట్టి మరీ చేశారు. సిఎంగా ఒకసారి దిగిపోయాక మంత్రిగా కూడా పని చేయలేరు కదా. కెసియార్‌ చెప్పినట్టు ఏ కర్రీ పాయింటో, టిఫెన్‌ సెంటరో పెట్టుకోవడానికి సిద్ధపడి వుండాలి. అయినా కూడా విభజన పట్ల తన ఆవేదన యిలా వెళ్లగక్కినందుకే నేను సెల్యూట్‌ చేస్తున్నాను.

సమైక్యంగా వుంచడంపై తన మాట చెల్లనందుకు కోపగించి కిరణ్‌ పార్టీలోంచి రిజైన్‌ చేసి బయటకు రావాలని నేను అనను. ఒక సంస్థలో పని చేసినపుడు పైవాళ్లు చెప్పినది చేయవలసి వుంటుంది. అంతమాత్రం చేత ఆత్మగౌరవాన్ని చంపుకోనక్కరలేదు. ''నేను చెప్పదలచినది చెప్పాను. కానీ జరగవలసినది జరిగింది.'' అని తన అంతరాత్మకు చెప్పుకోవచ్చు. భారత్‌-పాకిస్తాన్‌ విభజన కూడా ఎందరికో రుచించలేదు. ఆపడానికి ప్రయత్నాలు చేశారు. ఆ మాట కొస్తే భారత్‌ తమ నుండి విడిపోవడం బ్రిటిషు వాళ్లకూ నచ్చలేదు. వాళ్లూ ఆపాలని చూశారు. కానీ కుదరలేదు. చెప్పవలసిన తరుణంలో స్వార్థప్రయోజనాల కోసం మౌనంగా వుండడం ధర్మం కాదు. విడిపోతే యిదిగో యీ కష్టాలున్నాయి సుమా అని కిరణ్‌ రాష్ట్రప్రజలందరికీ చెప్పి, వాటికి సిద్ధపడండి అని హెచ్చరించారు. విడిపోతే స్వర్గం భూమిపై వెలుస్తుందని ప్రత్యేక ఆంధ్ర వాదులు, ప్రత్యేక తెలంగాణ వాదులు, యిప్పుడు ప్రత్యేక రాయలసీమ వాదులు ప్రచారం చేయవచ్చు. ఈ యీ సమస్యలు చాలా జటిలమైనవి అని నొక్కి చెప్పి ఎవేర్‌నెస్‌ తెచ్చారు కిరణ్‌. అంతమాత్రం చేత ఆయన చరిత్రగతిని అడ్డుకోగలడని కాదు. తన వంతు కృషి తను చేశాడు. అది చాలు.

అయితే ఇలా చేయడంలో కిరణ్‌ చాలా లౌక్యం ప్రదర్శించాడని కొందరు అంటున్నారు. సోనియా తనను రిజైన్‌ చేయమంటే కాబినెట్‌ మొత్తం రద్దవుతుంది. కిరణ్‌ స్థానంలో ఆంధ్రప్రాంతం నుండి ఎవరు వచ్చి కూర్చున్నా వాళ్లు ఆంధ్రద్రోహిగా ముద్ర పడే భయం వుంది. అందువలన రాష్ట్రపతి పాలన విధించి, బలవంతంగా రాష్ట్రాన్ని చీల్చవలసి వస్తుంది. దాన్ని దేశమంతా విడ్డూరంగా చూస్తుంది. బిజెపి స్మూత్‌గా మూడు రాష్ట్రాల ఏర్పాటు చేయగలిగింది కానీ కాంగ్రెసు యింత కాంప్లికేట్‌ చేసిందేమిటి అని అందరూ అడుగుతారు. అదే విధంగా మాకూ చేయమని గూర్ఖాలు, బోడోలు, విదర్భవాసులు డిమాండ్‌ చేస్తారు. అందువలన హై కమాండ్‌ తనను ఏమీ చేయలేదన్న కాలిక్యులేటెడ్‌ రిస్కుతోనే కిరణ్‌ యిలా మాట్లాడారని అంటున్నారు. అయితే కావచ్చు. కాలిక్యులేటెడే అయినా రిస్కు తీసుకున్నారు కదా. మరి ఆ పాటి రిస్కు సమైక్యవీరులుగా పేరు పొందిన లగడపాటి, కావూరి వంటి వారు చేయలేదుగా! 'సోనియాపై మాకు నమ్మకం వుంది' అని పాట పాడుతూ కూర్చున్నారుగా! కానీ యీయన 'వాస్తవాలు చెప్పేద్దాం, తర్వాత జరిగేది జరగనీ, కర్మ యందే అధికారము కలదు, ఫలితమునందు కాదు' అనుకుని చెప్పేసినట్టున్నాడు. వాళ్లది సెన్సేషనలిజమ్‌. ఈయనది సెన్సిటివిటీ. 'రాష్ట్రానికి అన్యాయం జరుగుతోంది, స్పందించాలి, పర్యవసానం మనకు వ్యతిరేకంగా వుండవచ్చు' అనుకుని చెప్పదలచినది చెప్పాడు. చిత్తశుద్ధిలో వారి కంటె భిన్నంగా తనను చూపుకున్న కిరణ్‌కు అందుకే యీ ప్రశంస! - ఎమ్బీయస్‌ ప్రసాద్‌ (ఆగస్టు 2013)

ఆగస్టు 15 ఎమ్బీయస్‌ : కావడి కొయ్యేనోయ్‌.. కుండలు మన్నేనోయ్‌..

తెలుగువాళ్లందరికీ 'జగమే మాయ' పాట తెలుసు. దాని చరణంలో వచ్చే 'కలిమిలేములు కష్టసుఖాలు, కావటిలో కుండలనే భయమేలోయి, కావడి కొయ్యేనోయ్‌, కుండలు మన్నేనోయ్‌..' అనే మాటలకు అర్థం ఏమిటో ఎంతమందికి తెలుసో నాకు తెలియదు. నాకూ తెలియదు. కావడిలో కుండలు సమానంగా తూకంగా వుండి కావడి ఒరిగిపోకుండా చూస్తాయి. జీవితంలో కష్టసుఖాలు, కలిమిలేములు కూడా అలాగే బాలన్స్‌డ్‌గా వస్తాయి అని అర్థమైంది. ఆ తర్వాత కావడి కొయ్యేనోయ్‌, కుండలు మన్నేనోయ్‌ అంటే..? కావడికుండలు ఒకే సెట్టుగా కనబడినా మళ్లీ వాటిలో భేదం వుంది సుమా, కుండలు మన్నుతో చేసినవి, సులభంగా విరిగిపోతాయి, కానీ కావడి మాత్రం కొయ్యతో చేసినది, నాలుగు కాలాల పాటు మన్నుతుంది అనా? ఇలా ఎందుకు చెప్పినట్టా? అనుకునేవాణ్ని. విజ్ఞులెవరైనా యిప్పటికైనా చెపితే తెలుసుకుని సంతోషిస్తాను.

నిన్న కిరణ్‌ ప్రెస్‌మీట్‌ చూశాక యీ పాట యిటువంటి సందర్భాలకు ఉపయోగపడుతుందా అని అనుమానం వచ్చింది. మనం ప్రభుత్వం, దేశాధినేత అంటే సోనియానే అనుకుంటాం. ఆవిడ ఏం చెపితే అదే ఫైనల్‌ అనుకుంటాం. కావటికుండలు అనే పదబంధంలా కాంగ్రెస్‌ పార్టీ, యుపిఏ కూటమి, కేంద్రప్రభుత్వం - అన్నీ ఒకటే అనుకుంటాం. సోనియా సై అంటే సై. నై అంటే నై అనుకుంటాం. కానీ కావటికుండలులో కావడి వేరు, కుండలు వేరు అని చెప్పినట్టు సోనియా పార్టీ వేరు, సోనియా చైర్మన్‌గా వుండే యుపిఏ వేరు, సోనియా ప్రత్యక్షంగా పాలు పంచుకోని కేంద్ర ప్రభుత్వం వేరు అని తోచింది. కావడి మెటీరియల్‌ వేరు, కుండల మెటీరియల్‌ వేరు అని పాటలో చెప్పినట్టు, కాంగ్రెసు పార్టీ ఆలోచనలు, స్వభావం వేరు. యుపిఏవి వేరు, కేంద్ర ప్రభుత్వానివి వేరు. ఒక్కొక్కప్పుడు, అంటే అణు ఒప్పందం టైములో కాంగ్రెస్‌ స్వభావం, ప్రభుత్వస్వభావం ఒకటే అయిపోతుంది. మహిళా బిల్లు సందర్భాల్లో రెండూ వేరు అయిపోతాయి. అదంతా కాంగ్రెసు తలచుకోవడంలో వుంది.

భ్రమరకీటక న్యాయం అని ఒకటుంది. దీన్నే కీటభృంగన్యాయం అని కూడా అంటారు. తుమ్మెద ఒక పురుగుని పట్టుకుని శబ్దం చేస్తూ చుట్టూ తిరుగుతుందట. ఆ శబ్దప్రభావం చేత, ఆ పురుగు నిరంతరం తుమ్మెదనే ధ్యానించడం వలన తాను కూడా తుమ్మెద అయిపోతుందట. పాపి కూడా నిరంతరం దేవుణ్ని ధ్యానిస్తూ వుంటే తానే దేవుడు అయిపోతాడని చెప్పడానికి యీ ఉపమానాన్ని వాడతారు. ఇక్కడ భ్రమరం కాంగ్రెసు అనుకుంటే, కీటకం కేంద్రం అనుకోవాలి. తను ఎంతసేపు శబ్దం చేస్తూ తిరిగితే కీటకం తనగా మారుతుందో తుమ్మెదకు ఒక అంచనా వుండి వుంటుంది. అణు ఒప్పందం టైములో అంత సేపూ చేసి వుంటుంది. కేంద్రం కాంగ్రెసులా మారిపోయి బిల్లు పాసయిపోయింది. మహిళాబిల్లు విషయంలో కాస్సేపు చప్పుడు చేసి యిక చాల్లే అనుకుందేమో. బిజెపి కూడా రామమందిరం విషయంలో యిలాగే బద్ధకించింది. లేదా తక్కువ స్థాయిలో సౌండు చేసింది. అందువలన ఎన్‌డిఏ రామమందిరం, ఆర్టికల్‌ 370 వగైరా విషయాల్లో బిజెపిలా మారలేదు. తెలంగాణ యివ్వడం వంటి విషయాల్లో టిడిపి వెళ్లి కీటకం ధ్యానాన్ని భగ్నం చేసేసింది. కీటకం కీటకంలాగానే వుండిపోయింది. బిజెపి భ్రమరాన్ని నిస్సహాయంగా చూసి, దాన్ని వదిలేసి తక్కిన మూడు రాష్ట్రాలూ యిచ్చేసింది.

ఇప్పుడు కాంగ్రెసు రాష్ట్రవిభజనకు సమ్మతించింది. యుపిఏ చేత ఒప్పించడం అనేది తొలిదశ. ఏకగ్రీవంగా ఒప్పేసుకున్నారు అన్నారు. అదేమిటో అబ్దుల్లాగారు ఆ సమావేశానికి ముందూ, వెనకా కూడా ససేమిరా అన్నారు. మరి సమావేశంలో ఓకే అని ఎలా అనేశారో అదో మిస్టరీ. ఓకే అన్నాక కూడా బయటకు వచ్చి నేను వ్యతిరేకం అనడమేమిటి? ఇప్పుడు కేంద్రం చేత ఓకే అనాలి. అంటే యుపిఏకు బయటనుండి మద్దతు యిచ్చే పక్షాలు విభజన బిల్లును సమర్థించాలి. ప్రతిపక్షాలు కూడా ఓటేయాలి. అప్పుడే బిల్లు పాస్‌ అవుతుంది. బిజెపి విభజనకు ఒప్పుకుంది కాబట్టి బిల్లుకు ఆమోదం తెలపాలి. అయితే ఇక్కడ తిరకాసు ఏమిటంటే - కాంగ్రెసుకు మాట చెల్లిస్తే బిజెపికి ఏం లాభం? అందుకని వాళ్లు 'తెలంగాణ యివ్వాలని, మీరు యివ్వకపోతే మేం యిస్తామని ఎప్పణ్నుంచో చెపుతున్నాం కానీ ఆంధ్రకు అన్యాయం చేయమని చెప్పామా? హన్నా! దీనికి సెలక్టు కమిటీకి పంపి, అందరికి ఆమోదయోగ్యం చేసి అప్పుడు పట్టుకురండి' అనవచ్చు. ఇలా ఆలస్యమైతే 2014 తర్వాత తామే అధికారంలోకి వచ్చి అప్పుడు తెలంగాణ యిచ్చి ఆ ఘనత పొందవచ్చు. ఘనత మాట ఎలా వున్నా ఎన్నికల్లో 'చూశారా, కావాలని కాంగ్రెసు బిల్లు డిఫెక్టివ్‌గా తయారుచేసింది, మేం చూడండి మూడు రాష్ట్రాలు యిచ్చినపుడు ఎంత సామరస్యంగా బిల్లులు తయారుచేశామో అని నిందమోపి ఏ గొడవలూ లేకుండా తెలంగాణ రావాలంటే మాకే ఓటేయండి. జాతీయపార్టీగా అది మాకే సాధ్యం' అని ప్రచారం చేసుకోవచ్చు.

ఇక తక్కిన పార్టీల్లో మాయావతి ఓకే అంటూనే యుపి మాటేమిటి అని వాదించవచ్చు. ఆమె యస్‌ అంది కాబట్టి ములాయం నో అంటాడు. హైదరాబాద స్థితిగతుల్ని మార్చేమాటైతే రాజ్యాంగ సవరణ అవసరం అని గట్టిగా చెప్తున్నారు. ఆ సవరణ విషయంలో ఎన్ని చిక్కులు వస్తాయో తెలియదు. దానాదీనా పార్లమెంటులో బిల్లు పాస్‌ చేయించడం అనేది మహా కష్టమైన, క్లిష్టమైన ప్రక్రియ. దానికి ఎంతో కసరత్తు చేయాలి. 'అదంతా కేంద్రం బాధ్యత' అని కాంగ్రెసు పార్టీ తప్పించుకుంటోంది. నిన్న కిరణ్‌ మాటల్లో అదే కనబడింది. 'ఇది పార్టీ నిర్ణయం మాత్రమే, ప్రభుత్వంది కాదు' అని నొక్కి చెపుతున్నాడు. టిడిపి, బిజెపి ల్లాగే మేమూ ప్రత్యేక తెలంగాణకు అనుకూలం. ఇక మమ్మల్ని తిట్టవద్దు. ఆ కలను వాస్తవంగా మార్చే బాధ్యత మాత్రం మాది కాదు.' అని చెప్పుకుంటున్నారు.

గవర్నమెంటు ఆఫీసుల్లో లంచం యిచ్చి పని చేయించుకోవడం మహా కష్టం. గుమాస్తా లంచం తీసుకుంటాడు, కానీ ఫైలు మీద సంతకం కాదు. ఏమిటండీ అంటే 'నా పని నేను పూర్తి చేసేశానండి, ఆఫీసరు గారు బిజీగా వున్నారు. అందుకే లేటవుతోంది' అంటాడు. లేదా 'అసలు ఆఫీసరు లీవుమీద వెళ్లాడు. ఇప్పుడు వచ్చినవాడు తిక్కమనిషి, అసలాయన రానీయండి' అంటాడు. 'ఎసిబి వాళ్ల రెయిడ్స్‌ అవుతున్నాయండీ, అందుకే ఆయన దడుస్తున్నాడు. లేకపోతే ఎప్పుడో అయిపోను. ఇలాటివి ఎన్ని చేయలేదు గనుక?' అంటాడు. మరీ ఒత్తిడి చేస్తే విసుగు నటించి, 'సార్‌ మీ దగ్గర పుచ్చుకున్నదానికి బదులుగా నా దగ్గర ఫైలు క్లియర్‌ చేశాను. అక్కడితో లెక్క సరి. ఆఫీసరు సంతకం పెట్టకపోతే నా తప్పేముంది?' అని కోప్పడతాడు. 'అదేమిటి, పని పూర్తి చేసి యిస్తారనుకున్నాను కదండీ' అని మనం దీనంగా అడిగితే 'అవుతుందనే అనుకున్నానండీ, కానీ మీ తలరాత బాగాలేదు. ఉన్నట్టుండి యీయన మూడ్‌ పాడై పోతుందని నేను కలకన్నానా? ఇంతకాలం ఆగినవాళ్లు యింకో రెండు నెలలు ఆగండి. నాకే ప్రమోషన్‌ వచ్చి ఆ సీటుకి వెళతాను. లేదా ఆయనకు బదిలీ అయిపోయి వేరేవాడు వస్తాడు. వాణ్ని బుట్టలో పెడదాం' అంటాడు. ఈ గుమాస్తా లంచం పుచ్చుకుని కూడా యిలా వేషాలేస్తున్నాడని వెళ్లి ఆఫీసరుకి ఫిర్యాదు చేయలేం. మైల్డ్‌గా చెపితే 'లబ్ధి కలుగుతున్నది అతనికి. దానికోసం నాకీ తిప్పలెందుకు?' అంటాడు ఆఫీసరు.

రాష్ట్రవిభజన వంటి గంభీరమైన విషయాన్ని ట్రీవియలైజ్‌ చేసి మాట్లాడుతున్నానని కోపం తెచ్చుకోవద్దు. స్థూలంగా జరుగుతున్నది యిదే. తెలంగాణ ప్రకటించి, మన రాష్ట్రం నుండి సీట్లు ఎక్కువ తెచ్చుకుని మళ్లీ అధికారంలోకి వద్దామన్న ప్లాను కాంగ్రెసుది. దానికి బిజెపి కానీ, యుపిఏకు మద్దతు యిచ్చే పక్షాలు కానీ బిల్లు పాస్‌ కావడానికి ఎందుకు సహకరించాలి? వాళ్లకేమిటి లాభం? కాంగ్రెసు కోసం కాకపోయినా ఉద్యమం పట్ల సానుభూతితో అనుకూలంగా ఓటేస్తారని అనుకున్నాం. అలా ఓటేయడానికి వీలుగా రాష్ట్రంలోని అన్ని ప్రాంతాలకూ న్యాయం జరుగుతున్నట్టుగా, అందరికి ఆమోదయోగ్యంగా వున్నట్టుగా ప్రతిపాదన చేయాలి కదా. అదెక్కడ చేశారు? ఎందుకు చేయకపోవాలి? కృష్ణ కమిటీ రిపోర్టు చేతికి వచ్చి రెండేళ్లు దాటింది. దానిలో అన్ని రకాల సమస్యలు లేవనెత్తి, పరిష్కారాలు సూచించారు. దాని రిపోర్టును పార్లమెంటు సభ్యులందరికీ పంచిపెట్టి వారి సూచనలు తీసుకుని సమగ్రవిధానం ఒకటి రూపొందించాలి కదా. ఎందుకంటే దీని తర్వాత అనేక కొత్త రాష్ట్రాల డిమాండ్లు వస్తాయి. ఇవాళ చేసినది వారందరికీ ఆదర్శప్రాయం అవుతుంది. అధికారంలో వున్న పార్టీకి నాలుగు సీట్లు ఎక్కువ వస్తాయంటే రాష్ట్రాన్ని అడ్డదిడ్డంగా విభజించేస్తాం, అవతలివాళ్లు ఏం ఏడ్చినా పట్టించుకోం అంటే ఒప్పుతుందా?

ఇటువంటి కసరత్తు చేయకుండా కాంగ్రెసు ఏకవాక్యంతో నిర్ణయం ప్రకటిస్తే ఎలా? ఇలాటి ప్రకటన చేస్తే ఆంధ్రప్రాంతంలో ఆందోళన వస్తుందని తెలియదా? ఊహించలేదా? వచ్చాక యిప్పుడు కాంగ్రెస్‌ కమిటీ వేయడమా? అది కూడా ఆంటోనీ గారి అధ్యక్షతన! ఆయన అసలే బిజీ. పైగా తన శాఖ తరఫునే ఆరోపణలు ఎదుర్కుంటున్నాడు. ఆయన పదవికే ముప్పు రాబోయింది, క్షమాపణ చెప్పి తప్పించుకున్నాడు. అయినా పార్లమెంటు సమావేశాలు ఓ పక్క జరుగుతూంటే యిప్పుడు వీటి గురించి ఏం వింటాడు? మనసు పెట్టి ఏం ఆలోచిస్తాడు? అందుకే దీనికి కాలపరిమితి లేదంటున్నారు దిగ్విజయ్‌. దీని తర్వాత కాబినెట్‌ సబ్‌-కమిటీకి వెళుతుందట. అసలు యీ కమిటీ చేసిన సిఫార్సులు సర్వజనామోదం పొందుతాయన్న నమ్మకం ఏముంది? దానిపై మళ్లీ ఆందోళన జరిగితే..? అప్పుడు సుప్రీం కోర్టు జడ్జిలతో కమిటీ వేస్తారా? పని జరిగే విధానమేనా యిది? ఈ మాట అడిగితే కాంగ్రెసు 'కలవారి కోడలు కలికి కామాక్షి..' పాటలోలా 'నేనెరుగ, నేనెరుగ నీ మామ కేంద్రప్రభుత్వాన్ని అడుగు..' అంటోంది. తను కుండ మన్నుననీ, ఎప్పటికైనా పగిలిపోవచ్చనీ, ప్రభుత్వం అనేది - అధినేత మారినా - కొయ్యలా ఎప్పటికీ వుండేదని చెప్తోంది. - ఎమ్బీయస్‌ ప్రసాద్‌ (ఆగస్టు 2013)

ఆగస్టు 28-30 వీక్లీకై ఎమ్బీయస్‌ : 'సీమాంధ్రులను రెచ్చగొట్టవద్దు'

ఈ ఉద్బోధ నాది కాదు, సోనియా గారిది. తనను కలిసి అభినందించడానికి వచ్చిన తెలంగాణ నాయకులందరికీ ఆమె యిదే సలహా యిస్తున్నారట - 'మీరడిగినది మీకు యిచ్చేశాను. మీరు యిక శాంతించి సీమాంధ్రులను రెచ్చగొట్టకుండా వుండండిి' అని. సలహా వరకూ బాగానే వుంది అది ఆవిడ పాటిస్తోందా? 'సీమాంధ్రుల'ను నిజంగా రెచ్చగొడుతున్నది ఎవరు? ఆవిడ కాదా! అంటే ఆవిడ ఏదో స్టేటుమెంటు యిచ్చిందని కాదు, ఆవిడ పబ్లిగ్గా ఎపుడూ యిలాటివి మాట్లాడదు. 'పలికించెడువాడు రామభద్రుడట..' అన్నట్టు ఆవిడ పలికిస్తుంది. తక్కినవాళ్లు పలుకుతుంటారు. ఇంతకీ యిప్పుడీ యీ సలహా ఎందుకట? ఇన్నాళ్లుగా ఎన్నో సందర్భాల్లో తెలంగాణ నాయకులు వారిని నానారకాల తిట్లూ తిట్టారు, అనేక అవమానాలు చేశారు. అపుడు రెచ్చిపోని ఆంధ్రప్రాంతీయులు యిప్పుడు ఎందుకు రెచ్చిపోతారని సోనియాకు భయం?

నమ్మకం చెదిరింది - పరిస్థితి మారింది

ఎందుకంటే అప్పటి పరిస్థితి వేరు. అప్పుడు తెలంగాణ నాయకులు ఎన్ని అంటున్నా సీమాంధ్రులు 'ఈ పిల్లి శాపాలకు ఉట్లు తెగుతాయా? సోనియా వుంది మనను రక్షించడానికి, ఆవిడ రాష్ట్రాన్ని చీల్చదు. ఒకవేళ చీల్చవచ్చినా మన సంగతి చూసుకుంటుంది. మనకు ఏ హానీ, అపకారమూ జరగనీయదు' అనే ధీమాలో వున్నారు. 'సీమాంధ్ర పెట్టుబడిదారులు డబ్బు మూటలతో ఢిల్లీ నాయకులను కొనేస్తున్నారు. వాళ్లు మహా తెలివైనవారు. లాబీయింగులో దిట్టలు. డబ్బు, లౌక్యం, పలుకుబడి అన్నీ వున్నవాళ్లు. తెలంగాణలో తమ పెట్టుబడికి మోసం రాకుండా రాష్ట్రం విడిపోకుండా ఎలాగోలా మేనేజ్‌ చేస్తున్నారు. నిజాయితీకి పేరుగన్న జస్టిస్‌ శ్రీకృష్ణను సైతం కొనేశారు' అని తెలంగాణ నాయకులు అంటూ వుంటే సీమాంధ్రులు తమ నాయకులు నిజంగా అంతటి ఘనులేమోనని నమ్మారు, మురిసిపోయారు, వాళ్ల మీద భారం పడేసి హాయిగా తమ పనులు తాము చేసుకుంటూ కూర్చున్నారు. 'ఏమీ కాదు, ఏమీ కాదు, మేము లేమా?' అంటూ వాళ్లను ఊదరగొట్టడానికి లగడపాటి వంటి యిప్పటికీ కబుర్లు చెపుతూనే వున్నారు. సీమాంధ్రులకు కాంగ్రెసు నాయకుల మీదనే కాదు, చంద్రబాబుపై కూడా చాలా నమ్మకం వుంది - ఆయన మేధావి అని. 'ఏదో చక్రం అడ్డేసి ఆయన విభజన ఆపేస్తాడు - లేకపోతే హైదరాబాదులో వున్న ఆయన ఆస్తులకే నష్టం' అనుకుని లెక్కలు వేసుకుని నెమ్మదిగా కూర్చున్నారు.

ఇంతలో హఠాత్తుగా పిడుగుపడింది. విభజన తథ్యం అని ప్రకటన వచ్చింది. అంతకుముందు నుండి మీడియాలో యీ వార్తలు వస్తున్నా, విభజన జరిగే పక్షంలో తమ ంటూ ఏదో న్యాయం చేస్తారని అనుకుంటే అస్సలు ఏమీ చేయలేదు. ఓ ప్యాకేజీ లేదు, రాజధాని కట్టుకోవడానికి యింత యిస్తామన్న హామీ లేదు, హైదరాబాదులో అందరికీ సమానస్థాయిలో చోటు వుంటుందన్న భరోసా లేదు. లిటరల్‌గా ఏమీ లేదు. చెప్పినది ఏమిటి? హైదరాబాదు తెలంగాణదే. ఆంధ్ర రాజధాని అక్కడ పదేళ్లపాటు పెట్టుకోవచ్చు. రెండోది హైదరాబాదులో సీమాంధ్రుల రక్షణకు చట్టం చేస్తాం. పర్యవేక్షణ కేంద్రంది. అంతే! ఇలాటి ఏర్పాటు గతంలో ఎప్పుడూ లేనప్పుడు యీ ఏర్పాటు స్వరూపస్వభావాలేమిటో వివరంగా చెప్పాలి కదా! అది చెప్పలేదు.

హైదరాబాదుపై స్పష్టత ఎప్పటికి?

ప్రకటన వచ్చి 15 రోజులైంది. ఇప్పటిదాకా స్పష్టత లేదు. అసలు కోస్తా, సీమలకు ప్యాకేజీ యిద్దామనుకున్నాం అని మధ్యలో ఒకసారి దిగ్విజయ్‌ అన్నారు. అదీ సన్నసన్నగా..! ఎంత, ఏమిటి, ఎన్నాళ్లల్లో, ఎప్పటినుండి... ఏదీ క్లారిటీ లేదు. ప్యాకేజీ కోస్తా, సీమలకు మాత్రమే యిస్తారా? తెలంగాణలో వెనుకబడిన ప్రాంతాలకు యివ్వరా? ఇవ్వకపోతే అన్యాయం కదా! ఇస్తే మరి కోస్తా, సీమలను చేసిన ఉద్ధరింపు ఏమిటి? రాజధాని ఎక్కడ పెడతారో చెపితేనే రాజధానికి ఎంత అవుతుందో బడ్జెట్‌ వేయడం సాధ్యం. భూమి సేకరించడానికి అయ్యే ఖర్చు ప్రధానమైనది. అది ఒక్కో జిల్లాలో ఒక్కోలా వుంది. సారవంతమైన భూములు తీసుకుంటే ఒక రేటు, బంజరైతే మరో రేటు. ఇప్పటికే విమానాశ్రయం వున్న నగరమైతే ఒక ఖర్చు, అది కూడా కట్టవలసి వస్తే యింకా ఖర్చు.. బజెట్‌ ఎంతో తెలిస్తే ఆ అంచనాతో ఎక్కడ కట్టుకోవచ్చో ఆలోచించుకుంటారు.

ఏదీ తేల్చలేదు. రోజూ దిగ్విజయ్‌ మాట్లాడుతూనే వున్నారు. ఎన్నిసార్లు మాట్లాడినా ఒకటే పాట - తెలంగాణ యిచ్చే విషయంపై వెనక్కి తగ్గేది లేదు, తగ్గేది లేదు. సరే మంచిదే, తగ్గవద్దు, కానీ తక్కిన విషయాలు ఎప్పుడు తేలుస్తారు, తేల్చేకనే విభజన మొదలుపెట్టాలి కదా అంటే 'అబ్బే తెలంగాణ ఏర్పాటు ప్రయత్నాలు ముమ్మరం చేస్తున్నాం, శరవేగంతో పనులు జరుగుతున్నాయి' యిదీ ఆయన చెప్పేది. అంటే యీ సందేహాలు తీర్చే పనే లేదా? తీర్చకుండా, ఒక పక్క విభజన ఫైలును పరిగెత్తిస్తూ వుంటే అర్థం ఏమిటి? నీ గోల నీదే, నేనేమీ పట్టించుకోను అనేగా!

అసెంబ్లీ తీర్మానమే లేదు పొండి...

'అసెంబ్లీలో తీర్మానం పెట్టినపుడు మీ భావాలు చెప్పుకోవచ్చు' అని కొందరు సీమాంధ్ర కాంగ్రెసు నాయకులు తమ ప్రజలను వూరడించబోయారు. మీ పని యిలా వుందా అని 'అసలు అసెంబ్లీ తీర్మానంతో పనే లేకుండా విభజన చేయవచ్చు తెలుసా' అని దిగ్విజయ్‌ గుర్తు చేశారు. 'సాంకేతికంగా ఆ పాయింటు కరెక్టే అయినా తీర్మానం సందర్భంగా ఘాటైన చర్చ జరిపి, యీ లోపాలన్నీ ఎండగట్టి వాళ్ల కళ్లు తెరిపిద్దాం. అందుకనే లెజిస్లేటర్లు ఎవరూ రిజైన్‌ చేయకండి, అసెంబ్లీలో తీర్మానాన్ని ఓడించే అవకాశం వదులుకోండి. ఇప్పటిదాకా పార్లమెంటు చరిత్రలో ఓడిపోయిన తీర్మానంతో రాష్ట్రాన్ని ఏర్పాటు చేసిన సందర్భం రాలేదు' అని ఉండవల్లి ఆగస్టు 4 సభ ద్వారా అందరికీ సందేశం యిచ్చారు.

ఢిల్లీలో దిగ్విజయ్‌ అది విన్నారు. 'అసెంబ్లీకి చర్చకు వస్తే కదా, మీరు ఓడించగలిగేది. అసలు అసెంబ్లీని యిప్పుడు పిక్చర్‌లోకి తీసుకునే రాము. రాష్ట్రపతి సంతకం పెట్టబోయేముందు లాంఛనప్రాయంగా పంపిస్తాం. అప్పుడు మీరు మొత్తుకున్నా ఏమీ పట్టించుకోం.' అని దిగ్విజయ్‌ మళ్లీ చెప్పారు. సీమాంధ్ర కాంగ్రెసు నాయకులు రాజీనామా చేయకపోవడానికి ఉండవల్లి చెప్పిన స్ట్రాటజీయే కారణమేమో, ఉత్తినే రాజీనామా అడిగి ప్రయోజనం ఏముంది అని ఎవరైనా సీమాంధ్రులు వూరుకుంటే వారిని రెచ్చగొట్టడానికి కాకపోతే దిగ్విజయ్‌ యిలా ఎందుకు మాట్లాడాలి చెప్పండి. మీరు ఎంత గోల చేసినా మేం వినం అని నొక్కి వక్కాణించాలా? ఇప్పటిదాకా దేశంలో జరగని రీతిలో అసెంబ్లీ ఉద్దేశాన్ని తెలుసుకోకుండా తెలంగాణ బిల్లు తయారు చేయవలసినంత అర్జన్సీ ఏమిటో సీమాంధ్రులకు కాకపోయినా, దేశప్రజలకైనా వివరించవలసిన బాధ్యత దిగ్విజయ్‌ పై లేదా? దిగ్విజయ్‌ తెలంగాణ యివ్వాలని తీర్మానాలు అసెంబ్లీలో తీర్మానాలు జరిగాయని అబద్ధాలు చెప్తున్నారు. రోశయ్య కమిటీ వేస్తూ 'తెలంగాణ యివ్వడానికి కాంగ్రెసు సూత్రప్రాయంగా అంగీకరించింది, కానీ యితర ప్రాంతాలవారి కష్టనష్టాలు తెలుసుకున్న తర్వాతే ఫైనల్‌గా నిర్ణయం తీసుకోవడం జరుగుతుంది' అన్న వైయస్‌ మాటను తీర్మానంగా ఎలా చెప్పగలరు? అది ముఖ్యమంత్రి ప్రకటన. తీర్మానం కాదని ఒకప్పటి ముఖ్యమంత్రి దిగ్విజయ్‌కు తెలియదా?

శిలాశాసనం జయపాల్‌ రెడ్డి

జయపాల్‌ రెడ్డికి పెద్దమనిషి యిమేజి వుంది. ఆచితూచి మాట్లాడతారన్న పేరుంది. కమ్యూనికేషన్‌లో దిట్ట. తెలంగాణ విషయంలో ప్రత్యేక రాష్ట్రసాధన కోసం వెనక్కాలనుండి చాణక్యం చేసినదంతా ఆయనే అని అందరూ అంటున్నారు. ఆయనకు వెనక్కాల వుండడమే తప్ప ముందుకు రావడం తెలియదు. వైయస్‌ పోయాక రోశయ్యను నియమించేముందు, కిరణ్‌ను నియమించేముందు ఆయనను ముఖ్యమంత్రి పగ్గాలు చేపట్టమని సోనియా కోరారని వార్తలు వచ్చాయి. 'నేను రాష్ట్ర రాజకీయాలు వదిలేసి చాలాకాలమైంది' అంటూ ఆయన ఆ బాధ్యత తప్పించుకున్నారట. బాధ్యత అక్కరలేదు, కానీ తెలంగాణ ఏర్పాటు చేసిన ఘనత కావాలి. డిసెంబరు 9 ప్రకటన వెలువడిన తర్వాత 'అది నేనే డ్రాఫ్ట్‌ చేశా' అని ఆయన చెప్పుకున్నాడు. అది మళ్లీ వెనక్కి వెళ్లాక కాస్త ఆగి, మళ్లీ ప్రయత్నాలు చేశాడు.

తెలంగాణ యిచ్చేటప్పుడు వివాదరహితంగా యిప్పించాలని ఆయనకు తెలియదా? ఇలా ఏకపక్షంగా ప్రకటన వెలువడితే సీమాంధ్రుల్లో నిరసన జ్వాలలు ఎగసిపడతాయని ఆయన ముందే వూహించి, సీమాంధ్రులకు తాయిలాలతో యిస్తున్న ప్రకటన కూడా జోడించి యిప్పించాల్సింది కదా. డిసెంబరు 9న అలాగే చేశారు, యిప్పుడూ అలాగే చేశారు. ఇదెక్కడి తెలివో తెలియదు. సరే, సీమాంధ్రుల సమస్యలకు పరిష్కారం సూచించకుండా తెలంగాణ నిర్ణయం అమలు కాదు, ఇప్పటికీ సమైక్యం సాధ్యమే అని సీమాంధ్ర కాంగ్రెసు నాయకులు తమ ప్రాంతాల వారికి చెప్పి చల్లబరుస్తూ వుండగా జయపాల్‌ రెడ్డి 'సిడబ్ల్యూసి తీర్మానం శిలాక్షరం, ఎప్పటికీ మారదు' అని అర్జంటుగా ప్రకటన చేశారు. కాంగ్రెసు మాటలు అంతటి శిలాక్షరాలే అయితే యిన్ని చిక్కులే రాకపోను. రెండో ఎస్సార్సీ అని కాంగ్రెస్‌ వర్కింగ్‌ కమిటీ గతంలో చేసిన తీర్మానం ఏమైంది? ఒట్టు తీసి గట్టు మీద పెట్టలేదా? శిలాక్షరం మాట అలా వుంచండి, శిలే కొట్టుకుపోయింది. అయినా జయపాల్‌ రెడ్డి మాట్లాడి సీమాంధ్రులను అడలగొట్టారు. ఎందుకంటే ఆయన మాట అంటే సోనియాకు గురి అని జనాలకు నమ్మకం. దాంతో మరీ భయపడ్డారు.

మా కొంప బాగుండాలి, మీది కొల్లేరు కావాలి...

ఇక చిదంబరం - మన రాష్ట్రాన్ని విడగొట్టేదాకా నిద్రపట్టని మహానుభావుడు. చిన్న రాష్ట్రాలైతేనే దేశం బాగుపడుతుంది, దేశంలో 100 రాష్ట్రాలు రావాలి అంటూ ఉపన్యాసాలూ, వ్యాసాలూ రాసిన పెద్దమనిషి. అయితే తమిళనాడును ఎన్ని రాష్ట్రాలు చేస్తారు? అని అడిగితే 'ఔటాఫ్‌ క్వశ్చన్‌. తమిళజాతి ఒకే రాష్ట్రంతా తరతరాలుగా వుంది, ఉండబోతుంది. అక్కడి విభజనోద్యమాలను మొగ్గలోనే చిదిమేయాలి. (టు బి నిప్డ్‌ యిన్‌ ద బడ్‌)'' అని ఆవేశపడిపోయాడు. హార్వార్డ్‌లో చదవకపోయినా మాకు తమిళజాతి మూడు రాజ్యాలు- చేర, చోళ, పాండ్య -గా విడివిడిగా బతికిందని తెలుసు. సొంతరాష్ట్రం బలంగా, పెద్దగా వుండాలి. పక్క రాష్ట్రాలు చీలిపోవాలి. ఇదీ ఆయన దుర్బుద్ధి. గతంలో ఏదైనా సంస్థ శాఖలు, సమావేశాలు వగైరా - ఉత్తరాదికి ఒకటి, దక్షిణాదికి ఒకటి యివ్వాలి అంటే దక్షిణాదిన ఉన్న మహానగరం మద్రాసేగా, దానికే యివ్వాలి అంటూ యిచ్చేవారు. ఇటీవలి కాలంలో హైదరాబాదు కూడా మద్రాసుతో పోటీపడసాగింది. ఇప్పుడు చిదంబరం ప్లాను ప్రకారం హైదరాబాదు చిన్న రాష్ట్రపు రాజధాని అయిపోయాక, ప్రగతి కుంటుపడి మద్రాసుతో పోటీ పడలేదు.

ప్రకటన చేసేముందు కాబినెట్‌ను అడగరా?

డిసెంబరు 9 నాటి ప్రకటనలో చిదంబరం పాత్ర పెద్దది. ఆ నాటికి కాంగ్రెసు పార్టీ తన అభిప్రాయాన్ని చెప్పనేలేదు. అయినా ప్రభుత్వం తరఫున సోనియా ప్రకటన చేయించేశారు. ఈనాడైతే కనీసం కాంగ్రెస్‌ వర్కింగ్‌ కమిటీ నిర్ణయం జరిగాక, యుపిఏతో మాట్లాడాక జులై 30 ప్రకటన వెలువడింది. అప్పుడీ కసరత్తు ఏమీ జరగకుండానే ప్రభుత్వం తరఫున నిర్ణయం ఎలా వెలువడిందిట? ప్రణబ్‌ ముఖర్జీ అదే తప్పు పట్టారు. నేనుంటే యిలా చేసేవాణ్ని కాను అన్నారు. ప్రధాని దేశంలో లేకుండా చూసి అడావుడిగా ఆ ప్రకటన వెలువడడానికి కారణం చిదంబరం సోనియాను తప్పుదారి పట్టించడమే అని అందరూ విమర్శించారు. ఆ ప్రకటనకు సీమాంధ్రలో వచ్చిన రియాక్షన్‌ ఆ విమర్శను బలపరిచింది. అప్పుడే చిదంబరాన్ని సీమాంధ్రులు తిట్టుకున్నారు.

ఇప్పుడు మళ్లీ ఆయనే దాపురించాడు. మొన్న రాజ్యసభలో నాలుగు గంటలపాటు చర్చ జరిగితే 'తెలంగాణ యిచ్చేశాం, ఆగదు' అని మళ్లీ ప్రకటించాడు. అలా చెప్పడానికి కేంద్ర కాబినెట్‌ అధికారం యిచ్చిందా? ఇప్పటిదాకా పార్టీ పరంగా చర్చ జరిగిందంతే, ప్రభుత్వపరంగా చర్చ జరగలేదు. కాబినెట్‌ సమావేశంలో దీన్ని మాట ఎత్తలేదు. అయినా చిదంబరం 'డోంట్‌ కేర్‌' అని చాటి చెప్పినట్టు ప్రకటన చేశారు. విస్తృతమైన చర్చ జరగలేదు, ఆప్షన్లు పట్టించుకోలేదు అని రాజ్యసభ సభ్యులు విమర్శిస్తే ''శ్రీకృష్ణ కమిటీ వేశాంగా..'' అని జవాబిచ్చారు చిదంబరం. వేస్తే ఏమిటి? దాని రిపోర్టు చదివారా? దాన్ని పట్టించుకున్నారా? యుపిఏ సభ్యులకు కానీ, పార్లమెంటు సభ్యులకు గానీ దాని కాపీలు పంచారా? పంచుతారా? పోనీ కృష్ణ కమిటీ చెప్పిన ఐదో ఆప్షన్‌ - సెకండ్‌ బెస్ట్‌ అని జస్టిస్‌ కృష్ణే చెప్పారు - అమలు చేస్తున్నాం అంటే దానిలో ఆయన స్పష్టంగా రాశాడు. 'ఇది అమలు చేసేట్టయితే మూడు ప్రాంతాల వారినీ ఒప్పించాలి' అని. మళ్లీ దాన్ని విస్మరించారే! సీమాంధ్ర ఎంపీలు అహ్మద్‌ పటేల్‌తో మాట్లాడుతూ 'కృష్ణ కమిటీ...' అని ఏదో అనబోతే 'దానికి లీగల్‌ శాంక్టిటీ (చట్టబద్ధత) లేదు, హోం శాఖ తన గైడెన్స్‌ కోసం వేసిన కమిటీ అది. దాని గురించి మాట్లాడడం అనవసరం' అని గద్దించారట. మరి చట్టబద్ధత లేని కమిటీని చిదంబరం యిప్పుడు ఎలా అడ్డేసుకున్నారు? అసలు 2009 నాటి చిదంబరం, తెలంగాణ అనగానే యిప్పుడెందుకు ప్రత్యక్షమయ్యాడు? హోం మంత్రి షిండే అస్వస్థులైతే ఆయన శాఖలో సహాయమంత్రి ప్రకటన చేయవచ్చు. మధ్యలో ఆర్థికమంత్రి ఎందుకు పిక్చర్‌లోకి వచ్చాడు? సీమాంధ్రులకు చిదంబరం పట్ల వున్న ఏహ్యతను గమనించి కూడా ఆయన్నే లాక్కుని వచ్చిన సోనియా సీమాంధ్రులను రెచ్చగొట్టినట్లు కాదా?

జోకొట్టి జోకొట్టి, యిప్పుడు ఛీ కొట్టించుకుంటున్నారు

వీళ్లందరూ కేంద్రస్థాయి కాంగ్రెసు నాయకులు. ఇక రాష్ట్రస్థాయి వాళ్లు ఏం చేశారు? అప్పుడప్పుడు సీమాంధ్రలో సమైక్యానికి అనుకూలంగా అలజడి జరిగినపుడు 'మేం వున్నాం, మీకేం అన్యాయం జరగనివ్వం' అంటూ హామీలిచ్చి జోకొట్టారు. కొంప మునుగుతోందని ఒక పక్క వార్తలు వచ్చిపడుతూ వుంటే, 'అబ్బే, మా దగ్గర బ్రహ్మాస్త్రం వుంది, సోనియా మనకు అన్యాయం చేయదు, మన దగ్గర ఎక్కువ పార్లమెంటు సీట్లు వున్నాయి' అంటూ ఊరడిస్తూ వచ్చారు. ఇప్పుడు తెలంగాణ ప్రకటించేశాక 'అసెంబ్లీలో ఓడిస్తాం' అన్నారు. అసెంబ్లీకే పంపం, బిల్లు తయారయ్యేక ఏకంగా ఒకేసారి వస్తుంది అని ఢిల్లీ వాళ్లన్నారు. ఇక వీళ్లేం చేస్తారు? రాజీనామాలంటారు, స్పీకరు ఫార్మాట్‌లో యిచ్చినవాళ్లు తక్కువమంది. బొత్స కిచ్చామంటారు, కిరణ్‌కు యిచ్చామంటారు, సోనియా కిచ్చామంటారు, యిక వీళ్లను నమ్మేదెవరు? 'మన ప్రాంతానికి యింత బాహాటంగా అన్యాయం జరుగుతున్నా 'మేం అధిష్టానం మాట కాదనం' అనే పఠిస్తూ వుంటే వీళ్లు ఎందుకు నోరెత్తడం లేదు? అని ప్రజలు తమను తాము ప్రశ్నించుకుని సమాధానాలు వెతుక్కున్నారు. చిరంజీవి, కావూరి, పళ్లంరాజు వంటి కేంద్రమంత్రులు పదవులకు అమ్ముడుపోయారని, తక్కినవాళ్లు లంచాలకో, బ్లాక్‌మెయిల్‌కో లొంగిపోయారని తీర్మానించుకుని వారిపై అసహ్యం పెంచుకున్నారు. 'మీకు యివన్నీ ముందే తెలిసి ఎందుకు చెప్పలేదు? నివారణ చర్యలు ఎందుకు చేపట్టలేదు?' అని కాంగ్రెసు వారిని ప్రశ్నిస్తున్నారు.

అభిషేకం రాహుల్‌కి, తిరుక్షవరం రాష్ట్రానికి..

పైగా యావత్తు విభజన జరిగినది రాహుల్‌ పట్టాభిషేకానికి అన్న ఆరోపణ ప్రజల్లోకి బలంగా వెళ్లింది. నీళ్లు, నిధులు, ఉపాధి లేక మనం చచ్చిపోయినా ఫర్వాలేదు కానీ, రాహుల్‌ ప్రధాని కావడం ఒక్కటే సోనియా లక్ష్యమన్నమాట అని కోపంతో సీమాంధ్ర రగులుతోంది. అందుకే సోనియా కుటుంబీకుల విగ్రహాలు పగలకొట్టడం మొదలుపెట్టారు. విరక్కొట్టేది వైకాపా వాళ్లు మాత్రమే అని ప్రచారం చేసి, వాళ్లను నిందిద్దామని చూస్తున్నారు. విరక్కొట్టినందుకు చ్చొచ్చొచ్చొ అన్నవారెవరైనా వున్నారా - టికాంగ్రెసు నాయకులు తప్ప! మన రాష్ట్రంలో ఎక్కడ చూసినా రాజీవ్‌ నగర్‌లు, ఇందిరా నగర్‌లు తప్ప తెలుగు నాయకుల పేర ఏమైనా పెట్టుకున్నామా? వాళ్లను నెత్తిన పెట్టుకుని ఆరాధించినందుకు మనకు దక్కిన ఫలం - రాష్ట్రం అతలాకుతలం కావడం. విరిగిన చోట విగ్రహాలు మళ్లీ పెట్టే ధైర్యం ఎవరైనా చేస్తారా అని నా అనుమానం. పనిలో పనిగా రాజీవ్‌ గాంధీ పేరు పెట్టిన బస్తీలు, పేటలు - అన్నిటికీ పేరు మార్చేసి ప్రకాశం, పట్టాభి, సంజీవయ్య, కొండా వెంకటప్పయ్య, పొట్టి శ్రీరాములు, ఆంధ్రరత్న దుగ్గిరాల, విశ్వదాత కాశీనాథుని .. యిలాటి తెలుగు మహనీయుల పేర్లు పెడితే యింకా భేషుగ్గా వుంటుంది. ఈ నాటి విభజనకు కారకుడు రాహుల్‌ అన్న ఆలోచన ప్రబలంగా మనసులో నాటుకుందంటే రాహుల్‌ సీమాంధ్రలో పర్యటించడం కష్టమవుతుంది. అమేఠీలో తిరుగుతున్నపుడే అడ్డుకున్నారట, అధిక ధరలకు నిరసనగా! కారు దిగి సముదాయించాడట. ఇక యిక్కడ కారు దిగితే మళ్లీ ఎక్కడం కష్టమైపోతుంది.

ఇప్పుడెందుకు నిద్ర లేచారు?

సోనియా కారణంగానే సీమాంధ్రలో ఉద్యమం ప్రజ్వరిల్లింది. ఇది యీ స్థాయిలో వుంటుందని ఆమె వూహించి వుంటుందా? ఏమో! సీమాంధ్రలో ఉద్యమం అనేదే లేదని టి నాయకులు చెపుతున్నది ఆమె నమ్మిందేమో పాపం. ఇప్పుడు సీమాంధ్రలో ఆందోళన చేసేవారిని 'ఇన్నాళ్లూ నిద్ర పోయి యిప్పుడే లేచారా?' అని కొందరు టి-నాయకులు ఎద్దేవా చేస్తున్నారు. గ్రహించవలసినది ఏమిటంటే - ఉన్న పరిస్థితిని మార్చాలని కోరేవాళ్లే ఉద్యమిస్తారు. ఆంధ్రప్రదేశ్‌ అనేది పోయి తెలంగాణ రావాలని కోరుకున్నారు కాబట్టి యిన్నాళ్లు టి-ఉద్యమకారులు ఉద్యమం చేశారు. మార్పు అక్కరలేనివాళ్లు నిమ్మకు నీరెత్తినట్లు కూర్చుంటారు కాబట్టిఅక్కడ అప్పుడు ఉద్యమం పెద్దగా లేదు. ఇప్పుడు జులై 30 న తెలంగాణ ప్రకటన వచ్చింది. విభజన జరిగింది. ఈ మార్పు హర్షించలేనివారే ఉద్యమం చేస్తున్నారు. నచ్చినవారు ఎందుకు చేస్తారు? చెయ్యరు! అందుకే తెలంగాణ శాంతంగా వుంది. సీమాంధ్ర భగ్గుమంటోంది.

ఈ లాజిక్‌ తెలుసుకోలేక సీమాంధ్రలో సమైక్య సెంటిమెంటు లేదని, రాష్ట్రం విడిపోవడానికి వారికి అభ్యంతరం లేదనీ, ఏదో లగడపాటి, కావూరి వంటి పెట్టుబడిదారులే ఉత్తిపుణ్యాన విభజన అడ్డుకున్నారనీ టి నాయకులు చెప్పడం, అది సోనియా నమ్మడం జరిగింది. ఇప్పుడు యీ ఉధృతిలో అందరూ కొట్టుకుపోతున్నారు. ప్రజలే ఉద్యమిస్తున్నారని పరిశీలకులు అంటున్నారు. కావచ్చు, ఎందుకంటే రాజకీయనాయకులందరూ సీమాంధ్రను దగా చేసి, వాళ్ల నమ్మకాన్ని పోగొట్టుకున్నారు. అందువలన వాళ్లు చెపితే స్కూళ్లు, షాపులు, ఆఫీసులు మూసేస్తారని నేను అనుకోవడం లేదు. ఆగ్రహాన్ని ఎలా వ్యక్తం చేయాలో తెలియక కొట్టుమిట్టులాడారు.

నకలు చేయడానికి రెడీ మోడల్‌..

వారికి అనువుగా తెలంగాణ ఉద్యమం కనబడింది. అంతే కాపీ కొట్టేశారు. మానవహారాలు, అర్ధనగ్న ప్రదర్శనలు, గుండు కొట్టించుకోవడాలు, బూటు పాలిష్‌ చేయడాలు, నల్లకోట్ల లాయర్లు వెనక్కి నడవడాలు, తెల్లకోట్ల డాక్టర్లు నిరాహారదీక్షలు, విచిత్రవేషధారణలు, విగ్రహాలకు అర్జీలు, దిష్టిబొమ్మల దహనాలు, మంత్రపఠనాలు, యాగాలు, పిండప్రదానాలు, పాలాభిషేకాలు, రోడ్డు మీద భోజనాలు, హైవే మీద కబడ్డీలు, మైళ్ల పొడుగు జాతీయపతాకాలు, రాస్తా రోకోలు, బంద్‌లు, ఉద్యోగుల సమ్మెలు - సేమ్‌ టు సేమ్‌. వీటివలన అవస్థ పడేది మళ్లీ స్థానిక ప్రజలే! ఇక్కడి విద్యార్థి నాయకులు ఎంత వయసుమీరి వున్నారో, అక్కడి విద్యార్థి నాయకులూ అంతే వయసుమీరి వున్నారు. ఇక్కడి బ్యానర్లలో తెలుగు తప్పులు ఎలా కనబడేవో, అక్కడి బ్యానర్లలో కూడా తప్పులున్నాయి. 'సమైఖ్య' అని రాస్తున్నారు. టీవీ చర్చల్లో మాత్రం సమైక్యంగా ఎందుకు వుండాలి అంటే మాత్రం కారణాలు సరిగ్గా చెప్పలేకపోతున్నారు. టీవీ ఛానెళ్లకు వార్తల కరువు లేదు. ఇన్నాళ్లూ తెలంగాణ ప్రాంతంలోని వారి రిపోర్టర్లకు మాత్రమే ఎక్స్‌పోజర్‌ వుండేది. ఇప్పుడు సీమాంధ్ర రిపోర్టర్లకు ఛాన్సు వచ్చింది. వాళ్లు రెచ్చిపోతున్నారు.

ఎందుకిదంతా - అంటే సర్వైవల్‌కి స్ట్రగుల్‌! తెలంగాణ ప్రజల్లో నడిచిన ఉద్యమం బెటర్‌మెంట్‌కి. రేపు బాగుండాలని తెలంగాణ ఉద్యమిస్తే, అసలు రేపంటూ వుంటుందాన్న భయంతో సీమాంధ్రలో నడుస్తోంది. ఎందుకంటే వాళ్ల మొహానికి ఓ ప్యాకేజీ కానీ, రాజధాని నిర్మాణం గురించి ఓ హామీ గాని ఏదీ పడేయలేదు.

పదేళ్లు వుండనిస్తారా?

పదేళ్ల ఉమ్మడి రాజధాని అనే పదం చాలా అస్పష్టంగా, భయావహంగా వుంది. 'తెలంగాణ రాజధానిలో పదేళ్లపాటు మనం అద్దెకు వుండవచ్చు' అనే మిణుకుమిణుకు మనే చిన్న దీపం వారి జీవితంలో చీకటిని పోగొట్టగలదా? ఈ పదేళ్ల షరతు ఏ మేరకు అమలవుతుందో ఎవరికి తెలుసు? అద్దెకున్న వాడికి ఏం హక్కులుంటాయి? అంతా యింటివాడి కళాకళలపై ఆధారపడి వుంటుంది. నువ్వు రాత్రి చాలాసేపటిదాకా మేలుకుని వుంటున్నావంటాడు, మా ఆవిడకు లైనేస్తున్నావంటాడు, ఇల్లు పెద్దది చేద్దామనుకుంటున్నాను నీ వాటా నాకు కావాలంటాడు, నీ ఫేసు నాకు నచ్చలేదంటాడు, నీ వలన మా పిల్లాడు చెడిపోతున్నాడంటాడు, నిన్ను చూస్తే భయమేస్తోంది అంటాడు. తరమడానికి లక్షా తొంభై కారణాలు కనబడతాయి.

కెసియార్‌కు జడ్‌ ప్లస్‌ సమకూర్చాలంటే బెదిరింపు లేఖ అవసరం పడింది. ఆంధ్ర నక్సల్స్‌ పుట్టుకుని వచ్చారు. మా ఎజెండా మావోయిస్టు ఎజెండా అని ప్రకటించిన కెసియార్‌కే యిలాటి లేఖలు వచ్చాయంటే, ఇక మామూలు ప్రజలను బెదిరించడానికి ఎన్ని రకాల నక్సల్సయినా పుట్టుకుని వస్తారు. 'రక్షణ కల్పించడం మా వల్లకాదు, దయచేసి మీ యింటికి మీరు వెళ్లిపోండి. చేతులు జోడించి ప్రాధేయపడుతున్నాం, విడిపోయిన అన్నదమ్ములు ఒక చూరు కింద వుండడం మన సంప్రదాయం కాదు' అని చెప్పవచ్చు. ఆ తర్వాత 'తెలంగాణ వచ్చి ఏడాది అయినా యింకా సీమాంధ్రులు విడిచి వెళ్లకపోవడం చేత నిరాశతో కృంగి ఆత్మహత్య చేసుకుంటున్నాను' వంటి లేఖలు తయారు కావచ్చు. దినదినప్రవర్ధమానమయ్యే ఆ సంఖ్య చూపించి 'ఇంకా ఎంతమంది ఉసురు పోసుకుంటారు? ఇప్పటికైన కదలరా?' అని నిష్ఠూరాలు అడవచ్చు. కొత్తగా కేంద్రంలో వచ్చే ప్రభుత్వం వీటికి చలించి, మనసు కరిగి, పదేళ్ల షరతు ఎత్తివేసి సీమాంధ్రులను వెంటనే పొమ్మనవచ్చు.

ఇలా ఎటు చూసినా విషాదం ఆవరించిన సీమాంధ్రులు దిక్కు తోచక అలజడి చేస్తున్నారు. ఇక సమైక్యంగా వుండడం అసంభవం అని వాళ్ల బుద్ధికి తోచినా, మనసుకు తోచటం లేదు. ఇప్పటిదాకా శాంతియుతంగానే నడిచింది. ఇకపై ఏమౌతుందో వేచి చూడాలి. వాళ్లను రెచ్చగొట్టిన ఘనత మాత్రం సోనియాదే! - ఎమ్బీయస్‌ ప్రసాద్‌ (ఆగస్టు 2013)

ఆగస్టు 31-33 వీక్లీకై ఎమ్బీయస్‌ : న్యూస్‌, వ్యూస్‌, రివ్యూస్‌ - 10

'మోదీకి అభ్యంతరం లేదు' - ఆరెస్సెస్‌

బిజెపి తరఫున ప్రధాని అభ్యర్థిగా మోదీని మీడియా ఎంత ప్రొజెక్టు చేసినా, బిజెపి మాత్రం జాగ్రత్తగానే అడుగులు వేస్తోంది. మోదీ అభ్యర్థిత్వం బిజెపి కార్యకర్తల్లో ఉత్సాహం నింపుతుందన్న మాట నిజమే కానీ, ఓట్ల పోలరైజేషన్‌ జరిగి, ముస్లిములంతా ఏకమై బిజెపిని వ్యతిరేకించే పార్టీకి గుత్తగా ఓట్లేస్తారన్న భయం బిజెపి ముఖ్యమంత్రులకు వుంది. 2009 పార్లమెంటు ఎన్నికల్లో ఆడ్వానీని ప్రధాని అభ్యర్థిగా చూపినపుడు యుపిలో ముస్లిములు భయపడ్డారు. నియోజకవర్గంలో ఎవరు బిజెపిని ఓడించగలరని వాళ్లు అనుకున్నారో ఆ పార్టీకి గంపగుత్తగా ఓట్లేశారు. కాంగ్రెసు లాభపడింది. బిజెపి దెబ్బ తింది. మోదీని ఇప్పుడే ప్రధాని అభ్యర్థిగా ప్రకటిస్తే రాబోయే అసెంబ్లీ ఎన్నికలలో అదే జరుగుతుందని ఆ ఎన్నికలు జరగబోతున్న మధ్యప్రదేశ్‌, ఛత్తీస్‌ గఢ్‌, రాజస్థాన్‌లలో బిజెపి నాయకులు భయపడుతున్నారు. మధ్యప్రదేశ్‌ ముఖ్యమంత్రి శివరాజ్‌ చౌహాన్‌ అయితే మోదీని ప్రచారానికి పిలుద్దామని, అతని ఫోటోను బ్యానర్లలో వాడుదామని అనుకోవడం లేదు. అందువలన అసెంబ్లీ ఎన్నికలు పూర్తయేవరకు ఆగి డిసెంబరులో ప్రకటించవచ్చని వారి అభిప్రాయం. శత్రుఘ్న సిన్హా ది అదే అభిప్రాయం. జస్వంత్‌ సింగ్‌ అయితే ఎన్నికల తర్వాతనే ప్రధాని గురించి మాట్లాడవచ్చంటారు.

తమ భయాలను ఆరెస్సెస్‌కు చెప్పడంతో వారు జులైలో అమరావతిలో మీటింగు పెట్టుకుని చర్చించారు. ఏకపక్షంగా నిర్ణయాలు తీసుకునే మోదీ అంటే ఆరెస్సెస్‌కు భయమే. అందువలన ఏదైనా నిర్ణయం తీసుకోవాలంటే బిజెపిలో ఒక కోర్‌ కమిటీ ఏర్పడాలని వారు సూచించారు. దానిలో ఆడ్వానీ, రాజ్‌నాథ్‌, నితిన్‌ గడ్కరీ, రామ్‌లాల్‌, అరుణ్‌ జైట్లీ, నరేంద్ర మోదీ సభ్యులుగా వుంటారు. అందరూ ప్రధాని అభ్యర్థి విషయంతో సహా అన్నీ చర్చించి కలిసి నిర్ణయం తీసుకుంటారు. ఈ సమావేశంలో తీసుకున్న తీర్మానం తెలపడానికి ఆరెస్సెస్‌ ఢిల్లీలో ఆగస్టు 1 న బిజెపి నాయకత్వంతో సమావేశమైంది. ''ప్రస్తుతానికి మోదీ గురించి మేం నో-అబ్జెక్షన్‌ చెపుతున్నాం. మీరు ఫైనల్‌గా నిర్ణయం తీసుకోవాలి. అది ఏకగ్రీవంగా వుండాలి. మేం దాన్ని ఆమోదిస్తాం.'' అని చెప్పడం జరిగిందిట. ఇది ఆరెస్సెస్‌ జనరల్‌ సెక్రటరీ భయ్యాజీ జోషి వెర్షన్‌. అయితే నితిన్‌ గడ్కరీని తొలగించి అతని స్థానంలో రాజనాథ్‌ను కూర్చోబెట్టడంలో ప్రముఖపాత్ర వహించిన ఆరెస్సెస్‌ జాయింట్‌ జనరల్‌ సెక్రటరీ సురేష్‌ సోనీ 'మోదీని వెంటనే ప్రధాని అభ్యర్థిగా ప్రకటించాల్సిందే' అని పట్టుబడుతున్నారట. అతనికి ఆడ్వానీ అంటే పడదు. ఎందుకంటే అతనిపై ఆడ్వానీ ఆరెస్సెస్‌ అధినేత మోహన్‌ భగవత్‌కు గతంలో ఫిర్యాదు చేశారు.

కాపాడేది మతాన్నా? ఇసుక మాఫియానా?

యుపిలో అఖిలేష్‌ యాదవ్‌పై పెట్టుకున్న ఆశలు క్రమేపీ ఆవిరై పోతున్నాయి. అన్నిటా యాదవులకు పెద్దపీట వేయడంతో బాటు శాంతిభద్రతలు పరిరక్షించడంలో అఖిలేష్‌ విఫలమవుతున్నాడు. అవినీతిపరులైన తన పార్టీ నాయకులను వెనకేసుకుని రావడంలో అఖిలేష్‌ తండ్రికి తీసిపోడని దుర్గా నాగ్‌పాల్‌ విషయంలో తేటతెల్లమైంది. గౌతమ్‌బుద్ధ నగర్‌ జిల్లాలో సబ్‌డివిజనల్‌ మేజిస్ట్రేట్‌గా పని చేస్తున్న ఐయేయస్‌ అధికారిణి దుర్గా యమున, నదుల్లో యిష్టం వచ్చినట్టు తవ్వేసి పర్యావరణానికి హాని చేస్తున్న మాఫియాపై దాడులు చేసి జేజేలు అందుకున్నారు. మాఫియావాళ్లు అర్ధరాత్రి తవ్వకాలు జరుపుతూంటే అక్కడ తన అధికారగణంతో ప్రత్యక్షమై వారిని అప్పటికప్పుడు అరెస్టు చేయించారు. ఏప్రిల్‌ నుండి జులై వరకు 22 కేసుల్లో 15 మంది పెద్ద వ్యాపారులను అరెస్టు చేయించి, రెండు కోట్ల రూ.ల జరిమానా విధించారు. అక్రమ తవ్వకాలకు, రవాణాకు ఉపయోగించిన వందలాది వాహనాలను స్వాధీనపరుచుకున్నారు. ఏప్రిల్‌లో ఆమెపై హత్యాయత్నం జరిగింది. ఆమె అసిస్టెంటు అశిష్‌కుమార్‌పై మూడుసార్లు జరిగింది. చివరకు అతన్ని వేరే జిల్లాకు బదిలీ చేయించారు. అయినా యీమె తన పని చేసుకుంటూ పోయింది. దీనికై పర్యావరణవేత్తలు అభినందించినా అధికారపక్షం హర్షించలేదు.

ముఖ్యంగా మాఫియాకు మిత్రుడు, ప్రస్తుతం మంత్రి, 2014 ఎన్నికలకై ఆ ప్రాంతం నుండి సమాజ్‌వాదీ ఎంపీ అభ్యర్థిగా ఎంపిక అయిన నరేంద్ర భట్టీ రగులుతున్నాడు. ఈమెను ఏ కేసులో యిరికించాలా అని చూస్తూండగా ఒక చిన్న సంఘటన జరిగింది. కడల్పూర్‌ గ్రామంలో అతను ప్రభుత్వ భూమిలో ఒక మసీదు కట్టడానికి జూన్‌ నెలలో పునాది వేశాడు. ఇలా ప్రభుత్వ భూముల్లో మసీదులు, గుళ్లు కట్టడం అక్కడ సర్వసహజం. అయితే ఆ మసీదు పక్కనే స్థలం వున్నతను రేపు యీ మసీదు విస్తరణ అంటూ తన స్థలం కూడా ఆక్రమిస్తారన్న భయం వేసి తన సోదరుడికి చెప్పాడు. అతను యూత్‌ కాంగ్రెసు నాయకుడు. వెంటనే దుర్గకు ఫిర్యాదు పంపాడు. ఆమె వచ్చి అక్కడ అక్రమంగా కట్టిన గోడ కూల్చివేయించబోయింది. మసీదు కట్టేవారు ''రంజాన్‌ పండగ అయ్యాక మేం దీనికి అనుమతి తెచ్చుకుంటాం, అప్పటిదాకా ఆగండి.'' అని అడిగారు. ఆమె ఆగలేదు. కూల్పించింది. 5000 జనాభా వున్న ఆ గ్రామ జనాభాలో 70% మంది ముస్లిములు. వెంటనే టార్పాలిన్‌ టెంట్‌ వేసి అక్కడే ప్రార్థనలు చేసుకోసాగారు. పైగా భట్టీకి ఫిర్యాదు చేశారు. ఇసుక మాఫియా కసి మనసులో పెట్టుకున్న భట్టీ అఖిలేష్‌తో చెప్పి 41 ని||లలో జులై 28 న దుర్గను సస్పెండ్‌ చేయించి వేశాడు. చూశారా, నా తడాఖా అంటూ గొప్ప చెప్పుకోసాగాడు.

సస్పెన్షన్‌పై విమర్శలు వెల్లువెత్తగానే ప్రభుత్వం - ''దీనికీ ఇసుక మాఫియాపై చర్యలకు సంబంధం లేదు. ఈమె తొందరపాటు చర్యల వలన మతకల్లోలాలు జరిగే అవకాశం వుందని తోచి, వాటిని ఆపడానికి యీమెను శిక్షించడం జరిగింది.'' అని చెప్పింది. ఆ రోజు ముఖ్యమంత్రి లక్నోలో యిచ్చిన ఇఫ్తార్‌ విందులో మాట్లాడుతూ యుపి ఆరోగ్యమంత్రి అహ్మద్‌ హుసేన్‌ ''1992లో బాబ్రీ మసీదుపై దాడి జరిగినపుడు ములాయం దాన్ని రక్షించారు. ఈ రోజు ఆయన కుమారుడు మసీదును రక్షించాడు. ముస్లిములందరం సమాజ్‌వాదీ పార్టీకి కృతజ్ఞులమై వుండాలి.'' అన్నాడు. దుర్గను ముస్లిం వ్యతిరేకిగా చిత్రీకరించడానికి సమాజ్‌వాదీవారు ప్రయత్నించారు కానీ ఆమె పక్క గ్రామంలో ఇలా అక్రమంగా కడుతున్న గుడిని కూడా పడగొట్టించిందని తెలిసి ఆగారు. ముస్లిం రక్షణ ముసుగు తొడుక్కున్న సమాజ్‌వాదీ పార్టీ హయాంలోనే యిప్పటివరకు 22 చిన్నా, పెద్దా మతకల్లోలాలు జరిగాయి. ఆగస్టు 2న లక్నోలో షియా, సున్నీ వర్గాల ముస్లిముల మధ్య ఘర్షణలు జరిగితే కల్పించుకోకుండా వేడుక చూసిన అధికారులపై ప్రభుత్వం చర్య తీసుకోలేదు. మాయావతి ప్రభుత్వ హయాంలో కొందరు ముస్లిము యువకులను టెర్రరిస్టులుగా అనుమానించి జైల్లో పెట్టారు. ఓ కమిషన్‌ వేస్తే వారిలో యిద్దరు అమాయకులని తేల్చింది. వారిని విడుదల చేస్తామంటూ ఎన్నికలలో వాగ్దానం చేసిన సమాజ్‌వాదీ పార్టీ యిప్పటివరకు వారిని విడిచి పెట్టలేదు. వారి విడుదలకై మే 22 నుండి ఆందోళన జరుగుతూంటే పట్టించుకోలేదు.

ఇదీ అఖిలేష్‌ ప్రభుత్వం చిత్తశుద్ధి. దుర్గను బదిలీ చేసి ఆమె స్థానంలో వేసినతను ముస్లిము రక్షకుడేమీ కాదు. వక్ఫ్‌ ఆస్తులను కబ్జా చేసిన చరిత్ర అతని కుంది. ఎటొచ్చీ ఇసుక మాఫియాకు అతని ఆమోదయోగ్యుడు. దుర్గ సస్పెన్షన్‌పై దేశమంతా ఆందోళన జరిగింది. సోనియా సైతం ఆమెకు అండగా నిలబడింది. ఇక గతిలేని స్థితిలో అఖిలేష్‌ సస్పెన్షన్‌ రద్దు చేసి ఆమెను డ్యూటీలోకి తీసుకోవలసి వచ్చింది. అయితే యీసారి ఆమెకు లక్నోలోని బోర్డ్‌ ఆఫ్‌ రెవెన్యూలో పోస్టింగు యిచ్చారు. యువకులు రాజకీయాల్లోకి వస్తే దేశం బాగుపడుతుందని అనుకుంటూ వుంటాం. అఖిలేష్‌ సంగతి చూస్తే అలాటి భ్రమలు తొలగుతాయి.

బెంగాల్‌లో తృణమూలాలు స్థిరంగానే వున్నాయి

జాతీయ మీడియా అంతా మమతా బెనర్జీకి వ్యతిరేకంగానే వుంది. చిట్‌ ఫండ్‌ స్కాము వలన బెంగాల్‌ పంచాయితీ ఎన్నికలలో మొట్టమొదటిసారిగా ఒంటరిగా పోటీ చేస్తున్న తృణమూల్‌ ఓడిపోతుందని అంచనాలు వేశారు. కానీ ఆమె ఘనవిజయం సాధించింది. 17 జిల్లా పరిషత్తుల్లో 13 గెలుచుకుంది. ఒకటి కాంగ్రెసు, మరొకటి లెఫ్ట్‌ గెలుచుకోగా రెండింటిలో ఫలితం ఎటూ తేలలేదు. 329 పంచాయితీ సమితుల్లో తృణమూల్‌కు 65% తృణమూల్‌కు, 20% లెఫ్ట్‌కు వచ్చాయి. 3215 గ్రామ పంచాయితీల్లో 55% తృణమూల్‌కు, 22% లెఫ్ట్‌కు వచ్చాయి. కాంగ్రెసుకు రెండిట్లోను 1% తక్కువ సీట్లు వచ్చాయి. పంచాయితీ ఎన్నికల చరిత్రలో మొదటిసారి కేంద్రబలగాలను వినియోగించారు. అయినా భీకరమైన హింస జరిగి 20 మంచి చంపబడ్డారు. అనేక గ్రామాల్లో పోటీ చేయనీయలేదు. ఆ విధంగా 6274 సీట్లు 'ఏకగ్రీవంగా' తృణమూల్‌ ఖాతాలో పడ్డాయి. వీర్‌భూమ్‌ జిల్లాలో తృణమూల్‌ నాయకుడైన అనువ్రత మండల్‌ జులై 17న ఒక ఉపన్యాసంలో ''తృణమూల్‌కు వ్యతిరేకంగా స్వతంత్ర అభ్యర్థులుగా నిలబడి వాళ్ల యిళ్లు తగలబెట్టండి, పోలీసులు అడ్డు వస్తే వాళ్లమీద బాంబులు వేయండి'' అని తన కార్యకర్తలకు బోధ చేశాడు. మమతా బెనర్జీ అతన్ని ఖండించలేదు. అనేకమంది ఇండిపెండెంట్‌ అభ్యర్థుల యిళ్లు తగలబడ్డాయి. వాళ్ల కుటుంబసభ్యులు తన్నులు తిన్నారు.

ఇలాటి హింస కారణంగా, రిగ్గింగ్‌ కారణంగానే తృణమూల్‌ నెగ్గింది అని లెఫ్ట్‌ పార్టీలు చెప్పుకుంటున్నా వాళ్లు గుర్తించవలసిన అంశం ఏమిటంటే వాళ్ల 34 ఏళ్ల పరిపాలన పట్ల ప్రజలు విసిగి వున్నారు. ఇప్పటికీ వాళ్లను శిక్షిస్తూనే వున్నారు. 2008 ఎన్నికలలో 13 జిల్లా పరిషత్తులు గెలిచిన లెఫ్ట్‌కు యిప్పుడు ఒక్కటే దక్కిందంటే ఏమిటి అర్థం? 1972లో ఎంతో రిగ్గింగ్‌ జరిగినపుడు కూడా వర్ధమాన్‌ జిల్లా లెఫ్ట్‌ పక్షాన నిలబడింది. ఇప్పుడు కేవలం 16% జిల్లా పరిషత్‌ సీట్లు గెలుచుకుంది. 31 పంచాయితీ సమితుల్లో ఒక్కటి గెలిచింది. ఎప్పటినుండో సిపిఎంకు కంచుకోటల్లా వున్న పశ్చిమ మేదినీపూర్‌, హుగ్లీ, బాంకుడా కూడా వాళ్ల చేజారిపోయాయి. ఒకప్పుడు ఫార్వర్డ్‌ బ్లాక్‌కు కూచ్‌బిహార్‌ జిల్లాలో యిప్పుడది ఐదోవంతు జిల్లా పరిషత్‌ సీట్లు కూడా గెలుచుకోలేకపోయింది. కాంగ్రెసు పరిస్థితి మరీ అధ్వాన్నం. తృణమూల్‌తో తెంచుకున్నాక వారి సీట్లు యింకా తగ్గాయి. 24 పరగణా జిల్లాలు, నాడియా, మాల్డా, ఉత్తర దినాజ్‌ పూర్‌, ముర్షీదాబాద్‌లో వారికి బలం వుండేది. ఇప్పుడు వాటిల్లో లెఫ్ట్‌ బలపడింది. తృణమూల్‌లోని అంతర్గత కలహాల వలనే అది జరిగిందని పరిశీలకులు అంటారు.

ఇదే వరస కొనసాగితే 2014 పార్లమెంటు ఎన్నికలలో మమతా బెనర్జీకి యిప్పుడున్న 19 సీట్ల కంటె ఎక్కువ సీట్లు రావచ్చని అంచనా.

ప్రాణదాతకు ప్రాణం పోసేదెవరు?

పాతకాలం సినిమాల్లో హీరో ఎప్పుడూ క్షయతో చచ్చిపోయేవాడు. అది ప్రాణాంతకమైన వ్యాధిగా చూసేవారు. తర్వాత దానికి మందులు వచ్చాయి. అయితే భారతదేశంలో వున్న అశుభ్రత, కాలుష్యం వలన టిబి మళ్లీ తలెత్తింది. ఈ టీబీని మల్టిపుల్‌ డ్రగ్‌ రెసిస్టెంట్‌ టిబి (ఎండిఆర్‌-టిబి) అంటున్నారు. అంటే మందులు పని చేయవన్నమాట. ఇది తగులుకున్నాక రోగనిర్ధారణకే రెండు, మూడు నెలలు పడుతుంది. చికిత్స 3 నుంచి 24 నెలలు పడుతుంది. రోగం సోకిన వారిలో 20% మంది మరణిస్తారు. విషాదం ఏమిటంటే టిబిని నయం చేయవలసిన డాక్టర్లు, నర్సులు ఆ వ్యాధికి బలవుతున్నారు. ముంబయిలోని మునిసిపల్‌, ప్రభుత్వ ఆస్పత్రులు యితర రాష్ట్రాలలోని ప్రభుత్వ ఆసుపత్రుల్లాగానే దరిద్రంగా నిర్వహించబడతాయి. ఎంబిబియస్‌, నర్సింగ్‌ కోర్సు చేసే డాక్టర్లు, నర్సులు ఆ ఆసుపత్రులు అపరిశుభ్రమైన వాతావరణాల్లో పని చేస్తూ, అక్కడే హాస్టళ్లలో నివసిస్తూ రోగాలు తెచ్చుకుంటున్నారు. గత ఏడాది ఆ ఆసుపత్రుల్లో నమోదైన అన్ని రకాల టిబి కేసులు 36417. వారిలో 6921 మంది మరణించారు. గత సంవత్సరం ముంబయి ప్రభుత్వాసుపత్రుల్లో మొత్తం 26 మంది డాక్టర్లకు టిబి సోకింది.

పరిస్థితి యిలా ఎంతకాలం కొనసాగేదో తెలియదు కానీ జూన్‌ 30 న ఒక డాక్టరు టిబితో మరణించింది. ఆమె ఎంబిబియస్‌ చదువుతూండగానే టిబి సోకి ఆసుపత్రిలో చేరింది. ఆర్నెల్లగా చికిత్స తీసుకుంటూంది. అంతలోనే పోయింది. ఇంకో ఆసుపత్రిలో నర్సింగ్‌ స్టూటడెంటు కూడా పోయింది. దీనిపై ప్రభుత్వం కళ్లు తెరిచింది. ఆసుపత్రుల్లో పరిస్థితులు మెరుగుపరచడం ప్రారంభించింది. డాక్టర్ల మరణాలపై అధ్యయనం చేసిన ఒక సంస్థ ''పని ఒత్తిడి వలన డాక్టర్లలో సగం మంది ఉదయం బ్రేక్‌ఫాస్ట్‌ తీసుకోవడం లేదు. దానివలన వాళ్ల రోగనిరోధక శక్తి తగ్గిపోతోంది.'' అని చెప్పింది. ఇప్పుడు ముంబయి కార్పోరేషన్‌ సియాన్‌ హాస్పటల్‌లోని డాక్టర్లకు హై ప్రొటీన్‌ బ్రేక్‌ఫాస్ట్‌ అందించడం మొదలుపెట్టింది. మన సమాజంలో ప్రస్తుతం కావలసినంతమంది డాక్టర్లు లేరు. ఉన్నవారిని కూడా ఆసుపత్రుల నిర్వహణాలోపంతో పోగొట్టుకుంటే మనకు ప్రాణదాతలు ఎలా మిగులుతారు?

ఆగస్టు 34 ఎమ్బీయస్‌ : చంద్రబాబు తద్దినపౌరోహిత్యం

''పెందలకడనే నిద్ర లేవవలెను'', ''వేపపుల్లతో పళ్లు తోమవలెను'' ''రాత్రిపూట పెరుగు తింటే ఆయుక్షీణం'' అనేవి ఆరోగ్యసూత్రాలను సూక్తులుగా చెపితే మనం పట్టించుకోం. అందువలన మన పెద్దవాళ్లు ఆరోగ్యసూత్రాలకు కూడా కథలు కల్పించి మరీ చెప్పారు - అలా అయితే గుర్తుంటుందని. అలాటి ఓ కథ - ఒక పురోహితుడి భార్య నగ చేయించమని మొగుణ్ని చంపుకుతింటోంది. ఆయన యిప్పుడు కాదు, తర్వాత వచ్చే ఏడాది పుష్కరాలు వస్తాయి కదా, అప్పుడు ఆదాయం బాగుంటుంది, చేయిస్తా అంటూ గెంటుకుని వస్తున్నాడు. అంతలో వాళ్ల పక్కవాటాలో భార్యాభర్తా సంభాషణ విన్నాడు. ఆనందంతో పరవశించాడు. భార్యను పిలిచి ''నీకు నగ ఖాయం, పుష్కరాల దాకా ఆగనక్కరలేదు'' అన్నాడు. ఆవిడ తెల్లబోయి ''ఏమిటి మీ ధైర్యం?'' అంది.

''పక్కింటాయన తన భార్యను రాత్రి పెరుగు వేయలేదని దండిస్తున్నాడు. అంటే రోజూ రాత్రిపూట పెరుగు తినే అలవాటుందన్నమాట. అది ఆయుర్దాయాన్ని హరించివేస్తుంది. ఆయన త్వరలోనే చావక తప్పదు. ఇంటిపక్కవాళ్లం కాబట్టి శ్రాద్ధానికి, తద్దినాలకు నన్నే పిలుస్తారు. దానాల పేర బోల్డు లాగేస్తాను. డబ్బుకి కొదవ వుండదు. నీకు నగ అమరుతుంది.'' అని చెప్పాడట.

రాష్ట్రం విడిపోతుందన్న ప్రకటన రాగానే చంద్రబాబుగారి స్పందన వినగానే నాకీ కథ గుర్తుకు వచ్చింది. పై కథలో పురోహితుడు చూడండి - పక్కింటి పెద్దమనిషి పోతాడన్న బాధ కనబరచలేదు. అతని ఉత్తరక్రియలు ఎలా జరిపించాలి అన్న దాని మీదనే అతని ధ్యాస. ఆ లాభాన్ని మనసులో పెట్టుకోవడం చేతనే - 'నాయనా, రాత్రిపూట పెరుగు తినకు, ఛస్తావ్‌' అని హెచ్చరించలేదు. అలాగే చంద్రబాబుగారు 'తప్పని పరిస్థితుల్లో రాష్ట్రం విడిపోతోందే, యిన్నేళ్లగా కలిసి వున్నవాళ్లం రేపట్నుంచి విడివిడిగా ఉండాల్సి వస్తోందే, బాధాతప్త హృదయంతోనే విభజనను అంగీకరిస్తున్నాను' అన్న వేదన వ్యక్తం చేయలేదు. 'మేం కూడా వాంఛించినట్టు తెలంగాణ ప్రత్యేక రాష్ట్రంగా ఏర్పడుతోంది, సంతోషమే. కానీ అవతల సీమాంధ్రులకు ఏమీ ఆఫర్‌ చేయలేదే, నాకు రెండూ రెండు కళ్లు. ఒక కంటికి దెబ్బ తగిలినా బాధపడతాను. సీమాంధ్రుల సంగతి పట్టించుకోకుండా ఒకళ్లకే న్యాయం జరగడం నాకేమీ ఆనందాన్ని కలగజేయడం లేదు.' అని స్టేటుమెంటు యివ్వలేదు.

ఇచ్చిందేమిటి - 'కొత్త రాజధాని కట్టుకుందాం. దానికి నాలుగు-ఐదు లక్షల కోట్ల రూపాయలు అవసరం పడుతుంది. అది కేంద్రం నుంచి డిమాండ్‌ చేద్దాం' అనే ప్రకటన. ఇక్కడ రాష్ట్రం ముక్కలైంది. ఎవరూ వూహించని రీతిలో, సమస్యలన్నీ క్షుణ్ణంగా పరిశీలించకుండా అడావుడిగా విభజన ప్రకటించడంతో తెలంగాణ వారితో సహా అందరూ బిత్తరపోయారు. ఇది సాగే వ్యవహారం కాదేమోనన్న సందేహంతో తెలంగాణలో కూడా వేడుక జరుపుకోవటం లేదు. అలాటి పరిస్థితుల్లో యీయన అప్పుడే కొత్త రాజధాని, దానికి నిధులు సంపాదించడం దాకా వెళ్లిపోయారు. అందుకే తద్దినాలపై ఆశ పెట్టుకున్న పురోహితుడు గుర్తుకు వచ్చాడు. ఉపమానం మరీ అన్యాయంగా వుందంటే సరదాగా యింకోటి చెబుతాను -

'మొగుడూ పెళ్లాం రాత్రి బాగా కొట్టుకున్నారు. పొద్దున్న ఎవరో తలుపు తట్టారు. భార్య వెళ్లి తలుపు తీసి ఎవరంది. ''గిన్నెలకు సొట్టలు తీసేవాణ్నమ్మా'' అన్నాడు వచ్చినవాడు. ''మా యింట్లో సొట్ట గిన్నెలున్నాయని ఎవరు చెప్పారు?'' అందావిడ విస్మయంగా.

''రాత్రి మీరూ, మీ ఆయనా బాగా తగవులాడుకుని ఒకరిమీద మరొకరు పాత్రలు విసిరేసుకున్నారని, పెద్దగా చప్పుళ్లయ్యాయని పక్కింటివాళ్లు చెప్పారు. గిన్నెలు విసిరేసినపుడు సొట్టలు పడకుండా వుంటాయా? మీరు అవి రిక్షాలో వేసుకుని వేరే చోటకు వెళ్లి సొట్టలు తీయించుకోవడం దేనికని, యీ పనిలో నేను ఎక్స్‌పర్ట్‌ కాబట్టి నేనే మీ తలుపు తట్టాను. నా సేవలు వినియోగించుకోండి.'' అన్నాడు.

ఆవిడా మొగుడూ పోట్లాటని యింకా నాలుగురోజులు కంటిన్యూ చేసి ఒకేసారి సొట్టలు తీయిద్దామనుకుంటున్నారేమో యీ వ్యాపారస్తుడికి తెలియదు. నిదానించి, తెలుసుకునేదాకా ఆగలేదు. వెంటనే తన ప్రయత్నం తను చేసేశాడు. చంద్రబాబుగారూ అంతే. విభజన ప్రకటన రాగానే బేరాలు మొదలుపెట్టేశారు. గతంలోలా సీమాంధ్రలో ఉద్యమం వచ్చి విభజన కార్యక్రమం ఆపేస్తారో, వాయిదా వేస్తారో, ఉమ్మడి రాజధానికి అంగీకారం కుదిరి కొత్త రాజధాని అక్కరలేదంటారో - యివన్నీ తేలేదాకా ఆగలేదు. తన కొటేషన్‌ ఏమిటో గబగబా చెప్పేశారు.

ఎందుకంత తొందర? ఎందుకంటే వచ్చే ఎన్నికల్లో తనను తాను ఎలా పొజిషన్‌ చేసుకోవాలా అని ఆలోచిస్తే దీనిమీద ఫోకస్‌ చేస్తే మంచిదనుకున్నారాయన. కొత్త రాష్ట్రం యిచ్చి తెలంగాణలో కాంగ్రెసు మంచి మార్కులు కొట్టేస్తుంది. సీమాంధ్రలోనే దానికి దెబ్బ. అయితే బాగా నాన్చి నాన్చి, ఉద్యమాలు చేసి అలసిపోయిన వాళ్లకు విభజన అనివార్యం అని గ్రహింపుకు వచ్చేట్లు చేసి, వాట్‌ నెక్స్‌ట్‌ అని వాళ్ల చేత ఆలోచింప చేసి, చివరకు హైదరాబాదుపై వాళ్లు కొంతలో కొంత తృప్తి పడేట్లు చేసి, 'చచ్చినాడి పెళ్లికి వచ్చిందే కట్నం' అని వాళ్లు అనుకునేట్లా చేస్తే!? అప్పుడు అక్కడా కొన్ని సీట్లు గెలుచుకోవచ్చు. వైకాపా చూడబోతే సమైక్యం గురించి అందరి కంటె ముందే గొంతెత్తి సీమాంధ్రలో ముందువరసలో నిలబడింది. మరి టిడిపి గతేమిటి?

తెలంగాణలో అయితే - రాష్ట్రసాధనకు అది ఏ క్రెడిటూ తీసుకోలేదు. 'మేం నిమిత్తమాత్రులం. మేం చెపితే సోనియా యిస్తుందా?' అంటూ వచ్చినవాళ్లు యిప్పుడు మా వల్లే తెలంగాణ వచ్చింది అని ఎలా అనగలరు? ఆ క్రెడిట్‌ కాంగ్రెసుకు పోతుంది. కాకపోతే కాంగ్రెసును అడలగొట్టినందుకు తెరాసకు పోతుంది. ఇంకా ఏమైనా మిగిలితే బిజెపికి, సిపిఐకు పోతుంది. అయితే ఎన్నికల నాటికి తెలంగాణ సాధన అంశంగా మిగలకుండా, తెలంగాణ పునర్నిర్మాణం అనేది అంశంగా నిలిస్తే అప్పుడేమవుతుందో చూడాలి. దానికై తెరాస ముందే కర్చీఫ్‌ పరిచేసింది. కాంగ్రెసులో విలీనం కావడానికి అది సిద్ధంగా లేదు. మా త్యాగాలతో తెచ్చుకున్న తెలంగాణను మా కలలకు అనుగుణంగా రూపొందించాలి కదా అనే స్లోగన్‌తో అది ఎన్నికలకు వెళ్లవచ్చు. ఒకవేళ కెసియార్‌ కాంగ్రెసులో విలీనం చేసినా తెరాసలో ఒక వర్గం విడిగా వచ్చేసి యీ స్లోగన్‌ చేపట్టవచ్చు.

ఇక టిడిపికి తావెక్కడ? అందువలన అది సీమాంధ్రపైన ఫోకస్‌ చేయాలి. చేయాలంటే అక్కడేం చెప్పుకుంటారు? 'మా లేఖ వల్లనే రాష్ట్రం ముక్కలు చేశారు, చూశారా మా తడాఖా' అని చెప్పుకోలేరు కదా! 'మేం నిమిత్తమాత్రులం. సోనియా రాహుల్‌కోసం తెలంగాణ యిచ్చింది తప్ప మేం చెప్పడం బట్టి కాదు' అని చెప్పవలసి వస్తుంది. బలహీనులను ఏ ఓటరూ ఆదరించడు కనుక ప్రతీ పార్టీ తన స్ట్రాంగ్‌ పాయింటును హైలైట్‌ చేసుకుంటుంది.

చంద్రబాబు ఉద్దేశం ప్రకారం ఆయన స్ట్రాంగ్‌ పాయింటు - ఆయన కార్యదక్షత! 'కొత్త రాజధాని కట్టడానికి బాబు వంటి సమర్థుడు, ముందుచూపు కలవాడు, దీర్ఘదర్శి, క్రాంతదర్శి- గట్రా ఎట్సెట్రా వుండాలి' అని టిడిపి కార్యకర్తలు, సానుభూతిపరులు కాన్వాస్‌ చేయాలని ఆయన వూహ. 'విడిపోవడం ఎలాగూ తప్పలేదు, యీసారి రాజధాని కట్టాలంటే బాబుకున్న విజన్‌ ట్వంటీట్వంటీ వున్న వేరు నాయకుడు సీమాంధ్రలో ఎచ్చటనూ కానరాడు. అందువలన ఆయనను తీసుకుని వచ్చి మనం కొత్త రాజధాని బ్రహ్మాండంగా కట్టించేసుకుందాం.' అని సీమాంధ్ర ఓటర్లు అందరూ అనుకోవాలన్నమాట. అదీ ఆయన పొజిషినింగ్‌ స్ట్రాటజీ. 'ఇది నాలుగైదు లక్షల కోట్ల రూపాయల పని. ఎంతో అవినీతి జరిగే అవకాశం వుంది. కాంగ్రెసు కానీ, వైకాపా కానీ చేపడితే ఎక్కడికక్కడ తినేస్తారు. అవినీతి సహించని చంద్రబాబు అయితేనే కరక్టు' అని ఓటర్ల మెదళ్లలో నాటుకునేట్లు చేస్తే అప్పుడు టిడిపికి ఎదురు వుండదు.

రాజధాని నిర్మాణం అనేది ఎంత బృహత్‌పథకమో ప్రజలకు తెలియచెప్పేందుకే ఆయన 'నాలుగైదు లక్షల కోట్ల రూపాయలు..' అన్నారు. ఆయన చెప్పిన రెండు అంకెలకు మధ్య వ్యత్యాసం కాస్తాకూస్తా కాదు, లక్ష కోట్ల రూపాయలు! మరి అంత చులాగ్గా ఆయన ఎలా చెప్పేశారు? ఐఐటివాళ్లు ఎప్పుడో చెప్పారట - రెండున్నర కోట్ల రూపాయలని! అసలు రాజధాని ఎక్కడో తేలితే కదా, అక్కడ భూమి రేట్లు తెలిసేది, దాన్ని బట్టి నిర్మాణవ్యయం అంచనా వేసేది! ఏ అంచనా వేసినా అది తాత్కాలికమే. రోజురోజుకీ రూపాయి విలువ పడిపోతోంది. అంచనాలు పెరుగుతాయి. ప్లాన్‌ చేసినది ఎప్పుడు అమలు చేస్తారో తెలిస్తేనే ఎంత ఖర్చవుతుందో చెప్పగలం. అమలు చేయాలంటే నిధులు కావాలి. అవి కేంద్రం యివ్వాలి. కేంద్రంలో రాబోయే కొత్త ప్రభుత్వం నిధులు యిస్తుందా? అంతా ఒకసారి యిస్తుందా? కొసరికొసరి యిస్తుందా? సమయానికి నిధులు రాకపోతే వడ్డీలు ఎక్కువై వ్యయం పెరుగుతుంది కదా.

పైగా యిది పదేళ్లపాటు సాగే వ్యవహారం. రెండు ప్రభుత్వాలు మారతాయి. ఒకటి యిచ్చినా, రెండోది యివ్వను పొమ్మనవచ్చు, కాసులు బిగబట్టవచ్చు. కరువు సహాయనిధులే ఓ పట్టాన రావు. ఖాతాలు చూపలేదని, ఆడిటింగు జరగలేదని, పంచాయితీ ఎన్నికలు జరగలేదని, ప్రశ్నలకు సమాధానం రాలేదని, పర్యావరణ శాఖ క్లియరెన్సు యివ్వలేదని... యిలా సవాలక్ష కారణాలు చూపి నిధులు నిలిపివేయవచ్చు. జాప్యం జరగవచ్చు. సీమాంధ్ర రాజధాని నిర్మాణం మొదలై పూర్తయేవరకు చంద్రబాబు ముఖ్యమంత్రిగానే కొనసాగాలంటారేమో, ఆయన అభిమానులు. కేంద్రంలో కూడా ఒకే ప్రభుత్వం కొనసాగించాలని ఆ పార్టీ వారు కాన్వాస్‌ చేసుకుంటారు. ఇది ఎలా జరుగుతుందో ఊహకు అందటం లేదు.

ఇంతకీ చంద్రబాబు ఒక్కరే ముందుచూపున్న నాయకుడా? ఆయన పరిపాలనాదక్షుడు అంటారు. అంతవరకు బాగానే వుంది. కానీ ముందుచూపు..? ముందుచూపు వుండి వుంటే సంపదంతా ఒకేచోట పోగేయకూడదని, యిలాటి సమస్యలు ఎప్పటికైనా వస్తాయని ఆయన దివ్యదృష్టిలో కనబడలేదా? టిడిపి 15 ఏళ్ల పాటు పాలించింది. ఎన్టీయార్‌ పాలించినపుడు కూడా బాబు ప్రణాళికలు రచించారని, పేరు ఎన్టీయార్‌ది తప్ప బుఱ్ఱంతా బాబుదే అనీ మీడియా చెప్తూ వచ్చింది. కొంతకాలానికి బాబు ప్రత్యక్ష పాలనే వచ్చేసింది. ఇన్నేళ్లలో హైదరాబాదు తప్ప వేరే నగరమూ బాబు కంటికి ఆనలేదా? హైదరాబాదుకు అంతర్జాతీయ స్థాయి తేవడానికి శ్రమించాను అని చెప్పుకుంటారాయన, బాగానే వుంది. రాష్ట్రంలో తక్కిన నగరాలకు జాతీయ స్థాయి కూడా లేకుండా చేశారే! నిజాం నవాబు చేసినది అదే కదా, తెలంగాణలో గ్రామాలు, పట్టణాలు ఎండగట్టి అంతా హైదరాబాదులో పోశాడు. ఇక్కడ సిమెంటు రోడ్లు, గ్రామాల్లో మట్టి రోడ్లు కూడా వుండేవి కావు. తర్వాత వచ్చిన పాలకులూ అదే చేశారు. వీలుంటే హార్బర్లు కూడా హైదరాబాదులోనే కట్టేసేవారు.

నగరీకరణ వలన ఎన్నో సమస్యలు వస్తాయని సోషియాలజిస్టులు చెపుతూనే వుంటారు. కాలుష్యం, సామాజిక సమస్యలు, దరిద్రం.. యిలా ఎన్నో! ''తోడికోడళ్లు'' సినిమాలో ''టౌను పక్కకెళ్లద్దురో డింగరీ'' పాట ఒక్కటి వినండి చాలు. వేరే ఏ సాంఘిక శాస్త్రాలూ చదవనక్కరలేదు. ఒక సినిమా పాటల రచయితకున్నంత స్పృహ యీ పాలకు లెవరికీ లేదు. తాము ఆస్తులు కూడబెట్టిన చోటనే పరిశ్రమలూ పెట్టేయాలి, విమానాశ్రయాలు తెచ్చేయాలి, పెట్టుబడులూ పట్టుకొచ్చేయాలి. అంతే! అభివృద్ధి మొత్తం హైదరాబాదులోనే జరిగిందని సీమాంధ్ర నాయకులు గగ్గోలు పెడుతున్నారు. ఏం, కనీసం వారైనా తమ ప్రాంతాల్లో తమ పరిశ్రమలు పెట్టారా? మిత్రులచే పెట్టించారా? అభివృద్ధి యిక్కడే జరిగిందని హైదరాబాదువాసులు సంతోషించారా? లేదే, నగరాన్ని ధ్వంసం చేశారు, కాలుష్యం పెరిగిపోయింది అని గోల పెట్టారు. 'మా హయాంలోనే హైదరాబాదు గొప్పగా అభివృద్ధి జరిగింది' అని టిడిపి గొప్పగా చెప్పుకుంటూంటే 'మరి మిగతావాటిని విస్మరించారేం బాబూ, వాళ్లు మీకు ఓట్లు వేయలేదా?' అని అడగవలసి వస్తోంది. బాబు కంటె వైయస్‌ యీ విషయంలో కాస్త మెరుగు. 2004 తర్వాత పరిశ్రమల, పెట్టుబడుల వికేంద్రీకరణ ప్రారంభమైంది.

చంద్రబాబు హయాంలో రాష్ట్రంలో రోడ్ల విస్తరణ బాగా జరిగినా, గ్రామాల్లో అభివృద్ధి పూర్తిగా దెబ్బ తింది. చాలా ఏళ్లు కరువు వుందన్నమాట కరక్టే. కరువు రోజుల్లో గ్రామస్తులకు ఉపాధి ఎలా కలిగించాలో, ఏ రాజస్థాన్‌నో అడిగి తెలుసుకోవాలి. గ్రామాల్లో ఏదో ఒకలా ఆదాయం జనరేట్‌ అయి గ్రామీణులు పొట్ట నింపుకునేందుకు కార్యక్రమాలు రచించాలి. కానీ బాబు వూహలు అటువైపు వెళ్లలేదు. ఆధునిక కాలంలో వ్యవసాయం కిట్టుబాటు వ్యవహారం కాదు కాబట్టి, రైతుల పిల్లలు కూడా కంప్యూటర్‌ ఆపరేటర్లు అయితే బాగుపడతారు అనే స్లోగన్‌ పట్టుకున్నారు. ప్రాంతాలలో హైదరాబాదు పట్ల పక్షపాతం కనబరచినట్లు, ఉపాధిలో ఐటీ రంగంపైనే పక్షపాతం చూపించారు. 'ఐటీలోనే పనిచేయాలి, హైదరాబాదులోనే వుండాలి. లేకపోతే మనిషే కాదు' అన్న యింప్రెషన్‌ కలిగించారు. రాష్ట్రం అంటే హైటెక్‌సిటీనే ఐకాన్‌గా చూపించారు. సమగ్రాభివృద్ధి జరగలేదు.

గ్రామాల్లో, పట్టణాల్లో ఉపాధి అవకాశం లేక వందలాది కిలోమీటర్ల దూరంలో వున్న హైదరాబాదుకు రావలసి వచ్చింది. ఈ ట్రెండ్‌ను రివర్స్‌ చేసే పని బాబు చేపట్టలేదు. పట్టణాలు కళ తప్పాయి. పల్లెలైతే మరీ ఘోరం. అనేక యిళ్లు ఖాళీగా వుంటున్నాయి. అందరూ 'చలో హైదరాబాదు' గాళ్లే. దాంతో హైదరాబాదు అడ్డూ, అదుపూ లేకుండా పెరిగింది. అనేక కాలనీలు వెలిశాయి. చాలా వాటిల్లో మౌలిక వసతులు లేవు. స్లమ్స్‌ పెరిగాయి. వీటిని సవరించే ప్రయత్నం జరగలేదు. రియల్‌ ఎస్టేటు రేటు పెరిగితే అభివృద్ధి వున్నట్టు, లేకపోతే లేనట్టు మీడియా చిత్రీకరించసాగింది. హైదరాబాదు పరిసర ప్రాంతాల్లో అందరూ వ్యవసాయం మానేసి రియల్‌ ఎస్టేటు ఏజంట్లు అయిపోయారు. కూరగాయలు దొరకడం మానేశాయి. హైదరాబాదులో జీవితం దుర్భరం అయింది. అయినా ప్రజలు విడిచి వెళ్లలేని పరిస్థితి, ఎందుకంటే యితర జిల్లా పట్టణాల్లో కనీస వసతులు, ఉపాధి అవకాశాలు లేకుండా చేశారు.

హైదరాబాదు అభివృద్ధిలో బాబు పాత్ర గురించి గొప్పగా చెప్పుకునే హైటెక్‌ సిటీ సంగతే తీసుకుందాం. జూబిలీ హిల్స్‌ నుండి దానికి ఒక్కటే రోడ్డు - నెంబరు 36! అన్ని వాహనాలూ దానిపైనే వెళ్లాలి. విపరీతంగా ట్రాఫిక్‌ జామ్‌ అవుతూంటుంది. హైటెక్‌ సిటీ 1, 2 ప్లాన్‌ చేసినపుడు మరి నాలుగు వైపుల నుండి రోడ్లు ప్లాన్‌ చేయవద్దా? కూకట్‌పల్లి నుండి దానికి రోడ్డు కలిపిన దగ్గర్నుంచీ మహప్రభో చెప్పనేవద్దు, ఎంత రష్షో! చచ్చీ చెడీ యిన్నాళ్లకు ఫ్లయి ఓవర్‌ పడింది. ఇదేమి టౌన్‌ ప్లానింగ్‌? ఇదేనా ముందుచూపు? బాబు రింగు రోడ్డు ప్లాన్‌ చేసినపుడు దాని వెడల్పు 250 అడుగులు అన్నారు. మధ్యలో ఎంఎంటియస్‌ లైను వస్తుందన్నారు. ఓహో అనుకున్నాం. వైయస్‌ వచ్చి వెడల్పు రెట్టింపు చేయడంతో 'ప్రపంచంలో ఎక్కడా యింత వెడల్పు లేదు, రామోజీరావుగారి భూముల్ని స్వాధీనం చేసుకోవడానికే యీ కుట్ర' అని మీడియా రాసింది. నేనూ కాబోలనుకున్నాను. అస్మదీయులను కాపాడడానికి ఆ రోడ్డును యిష్టం వచ్చినట్టు వంకర్లు తిప్పారని అంటూంటే దానిపై నేను వ్యంగ్య రచనలు చేశాను కూడా. ఆ విషయంలో నిజానిజాలు నాకు తెలియవు కానీ వెడల్పు విషయంలో యిప్పుడున్నదే కరక్టని నాకు తోస్తోంది.

ప్రస్తుతం ఔటర్‌ రింగు రోడ్డు విశాలంగా కనబడుతోంది. పదేళ్ల తర్వాతి దృశ్యం వూహించి చూడండి. ఇప్పటికే దాన్ని కొన్ని ప్రాంతాల హైదరాబాదు వాసులం కొందరం అందరం బాగా వాడుతున్నాం. వేరే ఊళ్లు వెళ్లినపుడే కాకుండా, ఊళ్లోని ప్రాంతాలకు వెళ్లడానికి కూడా దాన్ని ఉపయోగిస్తున్నాం - దూరమే కానీ సుఖంగా, తొందరగా వెళ్లవచ్చని! రింగురోడ్డు పూర్తయి అందరికీ యీ ఆలోచన వచ్చిందంటే అదీ ఫుల్‌ ట్రాఫిక్‌తో నిండుతుంది. పదేళ్ల తర్వాత అయితే ట్రాఫిక్‌ జామే. బెంగుళూరు ఔటరు రింగురోడ్డు యిప్పటికే అప్పుడప్పుడు జామ్‌ అవుతోందని విన్నాను. బాబు హయాంలో బాగా ప్రొజక్ట్‌ అయినవి సర్దార్‌ పటేల్‌ రోడ్డులో ఫ్లయిఓవర్లు. ఇప్పుడు వాటిని చూస్తే తిట్టుకుంటున్నాం. మారుతి కార్లు మాత్రమే తిరుగుతాయని ప్లాను చేసినట్టున్నారు. పెద్ద కార్లు వస్తాయని వూహించలేదేమో, యిరుకుయిరుకుగా వున్నాయి. దానిలోనే ఓవర్‌టేక్‌ చేద్దామని చూసే ప్రబుద్ధులుంటారు. ముందు వెళ్లే బండి పాడయితే అంతే సంగతులు. బాబు చెప్పినట్టు 250 అ.ల వెడల్పు రింగ్‌ రోడ్డు వేసి వుంటే యిలాగే తయారయ్యేది.

బాబుకి ముందూ, వెనకా రాజ్యం చేసినవాళ్లందరూ బ్రహ్మాండమైన టౌన్‌ ప్లానర్సని నేను చెప్పటం లేదు. ఎవరూ సరిగ్గా ప్లాన్‌ చేయలేదనీ, బాబు మినహాయింపు కాదనీ చెప్తున్నానంతే. టౌను ప్లానింగే తన యుఎస్‌పి గా పెట్టుకుని ఆయన ప్రొజెక్టు చేసుకోవడం అనవసరమని నా ఉద్దేశం. కానీ టిడిపి నాయకులు బాబు స్టేటుమెంటు రాగానే ఆంధ్ర, తెలంగాణ పునర్నిర్మాణం చంద్రబాబుకే సాధ్యం' అనే నినాదం అందుకున్నారు. కానీ యిరుప్రాంతాల ప్రజలు దాని గురించి ఆలోచించే స్థితిలో లేరు. ప్రకటించిన తెలంగాణ చేతికి అందుతుందా లేదాన్న భయాందోళనలతో తెలంగాణ వారు, తెలంగాణ వచ్చేస్తే జీవితం సర్వనాశనం అయిపోతుందన్న భయాందోళనలతో సీమాంధ్రులు వున్నారు. కొత్త రాజధాని ఎక్కడ, దాన్ని కట్టే మేస్త్రి ఎవరు, కాంట్రాక్టు ఎవరికి అప్పగించాలి అనే ఆలోచనల జోలికి సీమాంధ్రులు యింకా వెళ్లలేదు. అందువలన 'చంద్రబాబు, ద విజనరీ' స్లోగన్‌ వినేవాళ్లే లేకపోయారు. పైగా సీమాంధ్రులకు సమైక్యం అనేది సెంటిమెంటు. దాన్ని చంద్రబాబు డబ్బుతో విలువ కట్టి అమ్ముదామని చూస్తున్నారు అని ఆయన ప్రతిక్షకులు అనసాగారు. దాంతో టిడిపి వారు యిక డబ్బు మాట ఎత్తడం మానేశారు.

తెలంగాణ నిర్ణయం హఠాత్తుగా ప్రకటించడం వలన కాంగ్రెసు వారిపై కోపం వుండడం సహజం. కానీ ప్రజలు టిడిపిపై కూడా కోపం చూపసాగారు. 'మేం యిలా నిర్ణయం తీసుకోవడానికి టిడిపి యిచ్చిన లేఖే కారణం. మేం ఏ నిర్ణయం తీసుకోకుండా తాత్సారం చేస్తూంటే మీకు దమ్ముందా? అంటూ ఛాలెంజ్‌ చేసినది వారే!' అని కాంగ్రెసువాళ్లు టిడిపిని నిందించడం దానికి ఆజ్యం పోసింది. వైకాపావాళ్లు తెలంగాణలో తమకు నూకలు చెల్లినట్లున్నాయి గ్రహించి పూర్తిగా సమైక్య జండా పట్టుకోవడంతో ఉద్యమంలో చురుగ్గా పాలుపంచుకోవడానికి వారికి అవకాశం చిక్కింది. నిర్ణయం వచ్చేందుకు ముందుగానే దాన్ని వూహించి 16 మంది ఎమ్మెల్యేలు రాజీనామా చేసిన ఘనత ఆ పార్టీదే! మొదట్నుంచి వారిది ఒకే స్లోగన్‌ - 'నిర్ణయం మీదే కానీ, సమన్యాయం చేయాలి' అని. ఇప్పుడు దాన్ని రిఫైన్‌ చేసి 'నిర్ణయం తీసుకోమన్నాం కానీ, సమన్యాయం చేయవద్దన్నామా' అని కాంగ్రెసును, తమలా షరతులు పెట్టకుండా బ్లాంక్‌ చెక్‌ యిచ్చేసిన చంద్రబాబును తప్పుపట్టసాగారు. ఇక యిరకాటంలో పడిన బాబు 'ఇరుప్రాంతాలకూ సమన్యాయం చేయాలి' అని మొదలుపెట్టారు. ఇదీ అంతగా పేలలేదు.

తెలంగాణాకు అనుకూలం అంటూ లేఖ యిచ్చినపుడే యివన్నీ ప్రి-కండిషన్స్‌గా ఎందుకు పెట్టలేదు? 'కొత్త రాజధానికి యిన్ని లక్షల కోట్లు యివ్వాలి హైదరాబాదుపై, జలవనరులపై పంపకాలు ఫలానా విధంగా వుండాలి, ...వుంటేనే మేం రాష్ట్రవిభజనకు ఓకే అంటాం' అని ఎందుకు చెప్పలేదు? 2008 లేఖ యిచ్చి 2009 డిసెంబరు 10 న యు-టర్న్‌ తీసుకున్నపుడు బాబు ఏం చెప్పారు? 'ఇవన్నీ చర్చించకుండా విభజన చేస్తారని అనుకోలేదు.' అన్నారు. చేశారు కదా, కాంగ్రెసు వారు అంతటి ఘనులని తెలిసిన తర్వాత అఖిలపక్ష సమావేశాలు పెట్టినపుడు పాత లెటరు జిరాక్సు కాపీ చేతిలో పెట్టే బదులు, దాన్ని క్వాలిఫై చేసి, 'ఇఫ్‌'లు, 'బట్‌'లు దండిగా వేసి యివ్వవచ్చుగా! అబ్బే, అలా యిస్తే తెలంగాణలో తమను నమ్మరేమోనని భయం. సీమాంధ్ర ఎలాగూ జేబులో వుంది, తెలంగాణను ఆకట్టుకుంటే చాలు అనుకున్నారు. ఇప్పుడు జేబుకి చిల్లు పడింది. సీమాంధ్ర టిడిపి నాయకులకు గుబులు పట్టుకుంది. సన్నసన్నగా ఉద్యమంలోకి దిగనారంభించారు. వీటిపై చంద్రబాబు రియాక్షన్‌ ఏమిటో తెలియటం లేదు. ఉద్యమంలో దిగిన టిడిపి నాయకులకు విభజనకు వ్యతిరేకంగా చేసే వ్యాఖ్యలకు టి-టిడిపి నాయకులు ఘాటుగా స్పందించకుండా మాత్రం బాబు జాగ్రత్తలు తీసుకోసాగారు.

ఇంతలో కిరణ్‌ ప్రెస్‌ మీట్‌ వచ్చింది. సమైక్యవాదులకు ఆయన హీరో అయిపోయాడు. కాంగ్రెస్‌ పార్టీలో అనేకమంది నాయకులలో ఒకడై, ప్రజాబలం లేకుండా కేవలం సిఫార్సులపై పదవి సంపాదించుకుని, అధిష్టానం కన్నెఱ్ఱ చేస్తే మర్నాటికల్లా నిరుద్యోగి కావలసిన కిరణే ధైర్యంగా విభజనవలన కష్టాలేమిటో చెప్పగా లేనిది, టిడిపికి సర్వం సహా నాయకుడై, కిరణ్‌ కంటె ఎంతో మేధావి, ముందుచూపు కలిగిన చంద్రబాబు యీ మాటలు ఎందుకు చెప్పలేదన్న ప్రశ్న వచ్చింది. చెపితే పదవి పోతుందన్న భయం కూడా లేదు కదా, వాస్తవాలు మాట్లాడడానికి యింత జంకేల? అని అడగసాగారు. రేపు సోనియా కిరణ్‌ను తీసేస్తే అతను బయటకు వచ్చి పార్టీ పెడితే సీమాంధ్ర జనం అతనికే జై కొట్టేట్టు కనబడింది.

పాలనాదక్షతలో తనకు సాటి రాని కిరణ్‌ హఠాత్తుగా యీ రూపేణా సీమాంధ్ర హీరో అయిపోవడం బాబుకి చాలా బాధ కలిగించి వుంటుంది. వెంటనే అందరూ మర్చిపోయిన ప్రధాని మన్‌మోహన్‌ను పిక్చర్‌లోకి తీసుకుని వచ్చారు. సోనియా, రాహుల్‌, అహ్మద్‌ పటేల్‌, దిగ్విజయ్‌ చుట్టూ తిరుగుతారేం? దేశాన్ని పాలించే ప్రధానిని పట్టించుకోరేం? అని మనను చివాట్లు వేసినట్లు మన్‌మోహన్‌కు ఉత్తరం రాస్తూ విభజన వలన వచ్చే కష్టాలు ఏకరువు పెట్టారు. ఆయన యీయన కంటె నిమిత్తమాత్రుడు. విభజన విషయంలో కాంగ్రెసునే అడగండి తప్ప మమ్మల్ని కాదు అని యీయన చెప్తూ వచ్చినట్లే, ఆయన తనను కలిసినవారిని సోనియాను కలవండి, నాదేం లేదు అంటూ వచ్చారు. చివరకు తెలంగాణ యిచ్చేసిన తర్వాత కూడా తనను అభినందించ వచ్చినవారికి 'నాకెందుకు, వెళ్లి సోనియాకు చెప్పుకోండి, యీ పుణ్యకార్యం ఆవిడదే' అన్నారు. అలాటాయనకు బాబు ఉత్తరం రాసి ఏదో ఘనకార్యం చేసినట్టు చూపబోతే ఎవరు నమ్ముతారు?

ఆ సందేహం ఆయనకూ కలిగినట్టుంది. ఢిల్లీ యాత్ర తలపెట్టారు. అందరూ కలిసి అటకెక్కించిన 'ఆత్మగౌరవం' నినాదాన్ని మళ్లీ అందుకున్నారు. మధ్యలో యీ ఆత్మగౌరవం ఎక్కణ్నుంచి వచ్చిందో నాకు అర్థం కాలేదు. అసలు యీ టైములో తెలుగువాళ్లు ఒకరినొకరు ఘోరంగా తిట్టుకుంటున్నారు, ఆరోపణలు చేస్తున్నారు. ఒకే పార్టీలో వున్నవారు కూడా పరస్పరం దూషించుకుంటున్నారు. మా బతుకులు ఎలా వుండాలో మీరు నిర్ణయించండి అని అన్ని పార్టీల నాయకులు కేంద్రంలో వున్న ప్రభుత్వానికి బాధ్యతను అప్పగించేశారు. ఇరుప్రాంతాలవారూ ఒక దగ్గర కూర్చుని చర్చించి, ఒక ఒప్పందానికి వచ్చి యిలా చేస్తే మా యిద్దరికీ సమ్మతం అని చెప్పలేదు. ఇది ఏ పార్టీలోనూ జరగలేదు. టిడిపిలో కూడా ఆ కసరత్తు చేయని చంద్రబాబు యిప్పుడు ఆత్మగౌరవం అనడమేమిటి?

దీనివలన సీమాంధ్రుల్లో చంద్రబాబు పలుకుబడి పెరిగిందో లేదో నాకు తెలియదు కానీ యిప్పటిదాకా ఆయనకు అండగా నిలబడిన మంద కృష్ణ మాదిగకు ఒళ్లు మండి 'బాబు మళ్లీ యూ టర్న్‌ తీసుకున్నారు' అని దూరంగా జరుగుతున్నారు. ఈ మాదిగ కులం ఓట్లు వస్తాయనే కదా, వర్గీకరణకు ఓకే అంటూ మాల ఓట్లు బాబు దూరం చేసుకున్నారు, యిప్పుడు యీ కారణంగా మాదిగ ఓట్లూ పోతే.. యిక ఏం సాధించినట్లు?

సీమాంధ్రలో టిడిపి పరిస్థితి ఎలా మెరుగుపడుతుందో అర్థం కావటం లేదు. ఇక తెలంగాణలోనైనా ఏదైనా బావుకుంటుందా? ఎన్నికలలో తెలంగాణ యివ్వడమే అంశమైతే యిచ్చినందుకు కాంగ్రెసుకో, యిప్పించినందుకు తెరాసకో ఓట్లు పడతాయి. మరి టిడిపి ఏం చెప్పి ఓట్లు అడగగలదు? ఇప్పుడు పార్లమెంటులో సీమాంధ్ర టిడిపి ఎంపీలు కృష్ణుడి వేషంతో, కృష్ణరాయబార పద్యాలతో హోరెత్తించేస్తున్నారు. పార్లమెంటు స్తంభింపచేస్తున్నారు. దీనికి చంద్రబాబు అనుమతి లేదంటే నమ్మగలమా? కనీసం తెలంగాణ ప్రజలు నమ్ముతారా? విశ్వసనీయత అనేది టిడిపి వీకెస్ట్‌ పాయింటు అయిపోయింది. ఎన్టీయార్‌ కాలంలో అదే వాళ్లకు ట్రంప్‌ కార్డు. రెండు రూపాయలకు బియ్యం, బడిపిల్లలకు మధ్యాహ్నభోజనం అంటే అందరూ అసంభవం అన్నారు. కానీ ఎన్టీయార్‌ అమలు చేశారు. తర్వాతి కాలంలో సంపూర్ణ మద్యనిషేధం అంటే అప్పుడూ అనుమానించారు. కానీ ఎన్టీయార్‌ అమలు చేశారు. కాంగ్రెసు కబుర్లు చెపుతుంది కానీ అమలు చేయదు అనేవారు. మంచో చెడో ఎన్టీయార్‌ మాటంటే మాటే అన్న పేరు వచ్చింది. చంద్రబాబు హయాం వచ్చాక ఆ పేరు పోయింది. వైయస్‌ ఆ శూన్యాన్ని పూరించారు. ఉచిత విద్యుత్‌ వాగ్దానం చేశారు, నిలబెట్టుకున్నారు. 2009 ఎన్నికలలో చంద్రబాబు అదీ, యింకా తట్టెడు వాగ్దానాలు చేసినా ఓటర్లు నమ్మలేదు.

ఈ పరిస్థితుల్లో తెలంగాణలో బహుముఖమైన పోటీల్లో టిడిపి లాభపడుతుందేమో ననుకుంటే వైకాపా పూర్తిగా సీమాంధ్ర పార్టీగా ముద్ర పడింది కాబట్టి ఇక అది ఓట్లు చీల్చే అవకాశం లేదు. తెలంగాణ పునర్నిర్మాణం - దాని అర్థం ఏమైనా సరే - మా వలననే చేతవుతుంది అని బాబు క్లెయిమ్‌ చేయాలి. చంద్రబాబుకి సమర్థుడన్న యిమేజి వుంది కాబట్టి ఆయన సిఎం కాండిడేటుగా నిలబడితే దానికి ఛాన్సు వుండవచ్చు. కానీ ఆయన తెలంగాణ సిఎంగా నిలబడతాడా? అన్నది తెలియదు.

ఎందుకంటే యిప్పటిదాకా ఆయన 42 ఎంపీ సీట్లు వున్న రాష్ట్రానికి ప్రతినిథిగా ఢిల్లీలో ఒక యిమేజి సంపాదించుకుని వున్నాడు. ఇప్పుడేముంది? దక్షిణాదిన అన్నిటికన్న చిన్న రాష్ట్రం యిది. (పాండిచ్చేరి కంటె పెద్దదే లెండి) మహారాష్ట్ర, బెంగాల్‌, తమిళనాడు, బిహార్‌, మధ్యప్రదేశ్‌, రాజస్థాన్‌ సిఎంలు 'హాయ్‌ ఛోటూ' అన్నట్టు పలకరిస్తారు. కర్ణాటక సిఎం కూడా 'ఏం తమ్ముడూ' అంటాడు. యుపి సిఎం అయితే భగవద్గీత చెప్పేటప్పుడు కృష్ణుడు అర్జునుణ్ని చూసిన ఏంగిల్‌లో చూసి 'ఇవన్నీ మీ చిన్నాచితకా రాష్ట్రాల వాళ్లకు అర్థం కావు లెండి' అంటాడు. జాతీయ మీడియాలో మన రాష్ట్రం గురించి కవరేజి పెద్దగా రావడం మానేస్తుంది. ప్రస్తుతం ఈశాన్య రాష్ట్రాలకు యిచ్చే కవరేజి ఎంత చెప్పండి? అక్కడి చీఫ్‌ మినిస్టర్ల పేర్లు.. గట్టిగా మాట్లాడితే రాష్ట్రాల పేర్లు చెప్పమంటే మనం తడుముకుంటాం. రేపు తెలంగాణ పరిస్థితీ అంతే. చీకటిలోంచి వెలుగులోకి వెళ్లిన చంద్రబాబుకు వెలుగులోంచి చీకట్లోకి వెళ్లడం దుర్భరంగా తోస్తుంది. అందువలన ఆయన తెలంగాణ సిఎంగా నిలబడతారో లేదో నాకు డౌటే.

అలాటి పరిస్థితిలో టిడిపి సిఎం అభ్యర్థిగా ఎవర్ని చూపిస్తారు? ఎర్రబెల్లి, మోత్కుపల్లి, దయాకరరెడ్డి, రేవంత్‌ రెడ్డి, తలసాని యాదవ్‌, అరవింద్‌ గౌడ్‌.. !? వీళ్లందరూ జిల్లా స్థాయి నాయకులే తప్ప తెలంగాణ మొత్తానికి ప్రభావితం చేయగలరా? ఏమో! వీరిలో యీ పునర్నిర్మాణ దక్షత ఎవరికి వుందని బాబు అనుకుంటారో గానీ, ప్రజలకు మాత్రం వారి సందేహాలు వారికి వుంటాయి. వీరు సమర్థులు కారని అనలేం. అవకాశం యిస్తే వీళ్లు బాగా చేసి చూపించవచ్చు. కానీ యిప్పటిదాకా వాళ్లను బాబు ప్రొజెక్టు చేయలేదు. తెలంగాణ రాష్ట్రం ఏర్పడితే.. యిక్కడ మనకు లీడరు ఎవరు? అన్న అంశంపై ఆయన దృష్టి సారించినట్లు లేదు. సరే ఎవరో ఒకరిని చూపిస్తారనుకోండి. రాజు తలచుకుంటే 'పేరిగాడు రాజంట'. మన్‌మోహన్‌ ప్రధాని అవుతారని, కిరణ్‌ సిఎం అవుతారని ఏ జ్యోతిష్కుడైనా చెప్పాడా? సోనియా తలచింది, జరిగింది. అలాగే టిడిపి నెగ్గాలే గానీ బాబు తలచుకుంటారు, ఎవరో ఒకరు అవుతారు.

ఇంతకీ నెగ్గుతుందా అనేదే ప్రశ్న. నెగ్గాలంటే వాళ్లకు వుండవలసిన యుఎస్‌పి ఏమిటి? నేను మొదట్నుంచీ చెపుతూ వచ్చాను - సమైక్యవాదం తలకెత్తుకుంటే తెలంగాణలో టిడిపికి ఓటు బ్యాంక్‌ ఏర్పడడానికి అవకాశం వుంది సుమా అని. పశ్చిమ బెంగాల్‌లో తూర్పు బంగాల్‌నుండి వచ్చినవారు సిపిఎంకు దన్నుగా నిలబడినట్లు, ఆంధ్రలో మూలాలు వున్న తెలంగాణవాసులకు రక్షణగా నిలిస్తే టిడిపికి కొన్ని సీట్లవరకు ఢోకా వుండదని ఎన్నోసార్లు రాశాను. సీమాంధ్రలో 15 అసెంబ్లీ నియోజకవర్గాలు తగ్గి తెలంగాణలో పెరిగాయి కాబట్టి ఆ మేరకు అక్కడి వారు యిక్కడ వచ్చి స్థిరపడ్డారని ఉండవల్లి లెక్కలు చెప్పారు. అంటే తెలంగాణలో వున్న ఓటర్ల సంఖ్యలో వీరివి రమారమి 15% ఓట్లు. వీరు అభద్రతకు లోనయ్యే ప్రమాదం వుంది. వీరు ఆంధ్రులా? తెలంగాణావారా? అన్న ప్రశ్న మాటిమాటికీ వస్తూ వుంటుంది. పాత ముల్కీ నిబంధనల్లాటివి వస్తే తప్ప యీ స్థానికత విషయం తేలదు. ఎన్నేళ్ల నివాసం తర్వాత తెలంగాణవారు అవుతారు అన్న విషయంపై జీవో రావాలి. అప్పటివరకు అంతా టి-ఉద్యమకారుల యిష్టం, అవతలివారి ప్రాప్తం.

ఉదాహరణకు జలగం వెంగళరావుగారున్నారు. ఆయన నివాసం, రాజకీయజీవితం, ఆస్తిపాస్తులు, వారసత్వం - అంతా ఖమ్మం చుట్టూనే తిరిగాయి. జై ఆంధ్ర ఉద్యమం ద్వారా ముఖ్యమంత్రి పదవి పోగొట్టుకున్న పివి నరసింహారావు తెలంగాణ వారు కాబట్టి రాష్ట్రపతిపాలన అనంతరం ముఖ్యమంత్రిని నియమించాల్సి వచ్చినపుడు మళ్లీ తెలంగాణ నాయకుడికే యివ్వాలి అనే లెక్కలోనే వెంగళరావుగార్ని సిఎం చేశారు. ఆంధ్రుడనుకుంటే ఆ పదవి యిచ్చేవారే కాదు. ఆయన పాలనలో అన్ని జిల్లాలను విస్మరించి, ఖమ్మంకే అన్నీ కట్టబెట్టాడని ఆయనపై చాలా ఆరోపణలున్నాయి. ఖమ్మంలో యిప్పటికీ వెంగళరావు గారంటే అందరికీ గౌరవం. ఆయన మూలాలు ఆంధ్రలో వున్నాయనుకుంటే ఆ జిల్లాకు ఆయన ఏదైనా చేశాడేమో ఎవరైనా రిసెర్చి చేసి చెప్పాలి. ఆయన కుమారుడు జలగం ప్రసాదరావు కూడా ఖమ్మం జిల్లా లీడరే. ఖమ్మం తెలంగాణలో భాగమనుకుంటే, వెంగళరావూ తెలంగాణావారే. కానీ ఆయనను తెలంగాణ సిఎం లిస్టులోంచి తీసి అవతల పారేశారు. వికీపీడియాలో ఆయన సొంత జిల్లా శ్రీకాకుళం/ ఖమ్మం అని వేశారు. మొన్నటిదాకా ఆయనది పశ్చిమగోదావరి జిల్లా అన్నారు. ఎవరి యిష్టం వచ్చినట్టు వారు లెక్కలు వేసే వెసులుబాటు వున్నట్టుంది.

తెలంగాణ ఆవిర్భావం తర్వాత నచ్చనివాడినల్లా ఆంధ్ర ఖాతాలో వేసి, 'ఎక్కణ్నుంచో వచ్చి యిక్కడ రువాబు చలాయిస్తావేమిట్రా' అంటూ బెదిరిస్తే వాళ్లు తమను కాపాడే పార్టీల గురించి వెతుకుతారు. అభద్రతా భావంతో మైనారిటీలు గంపగుత్తగా ఓట్లేసినట్లు వీళ్లూ ఒక పవర్‌ఫుల్‌ గ్రూపుగా తయారవుతారు. ఎవరికీ కచ్చితమైన మెజారిటీ రానపుడు వీరి మద్దతుతోనే ప్రభుత్వాలు ఏర్పడతాయి. వాటికి గాను వీరికి తాయిలాలు యివ్వవలసి వస్తుంది. ఈ గ్రూపుకి టిడిపి నాయకత్వం వహించగలగుతుందా అన్నదే ప్రశ్న. చంద్రబాబు తెలివిగా వ్యవహరించి వుంటే, ఎన్టీయార్‌ యిమేజి కారణంగా ఆ అవకాశం వుండేది. కానీ యిప్పుడా అవకాశం లేదు. ఎలాగైనా పదవిలోకి రావాలన్న ఆత్రంతో 2008లో తెలంగాణకు అనుకూలంగా లేఖ యిచ్చినది బాబే. ఇప్పుడు కూడా సీమాంధ్రుల సందిగ్ధత కారణంగా భవిష్యత్తు నాశనమై పోతూ వుంటే ఆ అన్యాయాన్ని ఖండించకుండా డబ్బు యిస్తే చాలంటూ మాట్లాడుతున్నదీ ఆయనే. తెలంగాణలో అధికారం కోసం సీమాంధ్రులను బలి పెట్టడానికి సిద్ధపడిన బాబు తమను రక్షిస్తారని వాళ్లెలా అనుకుంటారు?

పైగా టి-టిడిపి నాయకులు సీమాంధ్రుల గురించి దారుణంగా మాట్లాడుతూంటే ఆయన వారించలేదు. నిజానికి సీమాంధ్రులను దూషించకుండా కొద్దిపాటి విమర్శలతో సరిపెట్టిన పార్టీ ఏదైనా వుంటే అది బిజెపి మాత్రమే. నాకు తెలిసినంత వరకు విద్యాసాగరరావుగారు తప్ప వేరే ఏ బిజెపి లీడరు అదుపు తప్పి మాట్లాడలేదు. రేపు తెలంగాణలో సీమాంధ్రుల రక్షణకు మేమున్నాం అంటూ అన్ని పార్టీలు ముందుకు వస్తే వారిలో అర్హత వున్నది బిజెపికి మాత్రమే!

వ్యాసం ముగించబోయే ముందు మొదటి పేరాలో చెప్పిన కథకు ముక్తాయింపు చెప్పి ముగిస్తాను - పురోహితుడు కొన్నాళ్లకు భార్యను పిలిచి 'నగ చేయిస్తానన్నాను కానీ, చేయించే పరిస్థితి లేదు' అన్నాడు. 'అదేం?' అంది భార్య. 'పక్కింటాయన రాత్రిపూట పెరుగు తింటున్నమాట వాస్తవమే కానీ, దానిలో ఉప్పు వేసుకుని తింటున్నాడు. ఉప్పు వేసుకుంటే దోషపరిహారం అయిపోతుంది. ఆయుక్షీణం జరగదు. ఆయన పోకపోతే మనకు తద్దినాల గిరాకీ వుండదు, నీకు నగా వుండదు.' అన్నాడు. ఈ కథ ద్వారా పెద్దలు మనకు పెరుగులో ఉప్పు వేసుకుని తినాలనే ఒక ఆయుర్వేద ఆరోగ్యసూత్రాన్ని బోధపరచారు. చంద్రబాబుగారికి దీన్ని అన్వయిస్తే - పెరుగులో ఉప్పు వేసి రోగనివారణ చేసినట్లు, విభజన విషయంలో కాంప్రమైజ్‌ ఫార్ములాగా హైదరాబాదును శాశ్వత ఉమ్మడి రాజధాని చేస్తే, సీమాంధ్రకు కొత్త రాజధాని వుండదు. దాన్ని నిర్మించిన మయబ్రహ్మగా చరిత్రలోకి ఎక్కే ఖ్యాతీ చంద్రబాబుగారికి దక్కదు. (సమాప్తం) - ఎమ్బీయస్‌ ప్రసాద్‌ (ఆగస్టు 2013)

ఆగస్టు 39 ఎమ్బీయస్‌ : పాపపరిహారార్థం...

ఈ రోజు నుండి విజయమ్మ గారి నిరాహారదీక్ష. ఎన్నిరోజులు చేయనిస్తారో తెలియదు కానీ అన్నాళ్లూ ఉపవాసం చేయడం మంచిదే. పాపపరిహారానికి చెప్పిన మార్గాల్లో ఉపవాసం కూడా ఒకటి. వైకాపా గౌరవాధ్యక్షురాలిగా రాజకీయంగా చేసిన పాపాలకు కూడా ఉపవాసమే గతి. కాంగ్రెసులో వుండగా సమైక్యవాదం పలికి, వేరే పార్టీ పెట్టాక రాజకీయ అవసరాలకోసం వైయస్‌ నమ్మిన సమైక్యవాదంపై రాజీ పడి 'మాదేం లేదు, మీరెంత చెపితే ఎంత' అని ఢిల్లీపై బాధ్యతను నెట్టివేసినందుకు యీ ప్రాయశ్చిత్తం తప్పదు. ఇప్పుడు తెలంగాణలో మా పార్టీ గతి ఏమైనా ఫర్వాలేదు, సమైక్యాన్నే నమ్ముకున్నాం అని స్పష్టంగా ప్రకటించి మరీ కూర్చుంటున్నారు. ఈ పని ముందే ఎందుకు చేయలేదు అని అడుగుతారని '..ఢిల్లీ వారు సమన్యాయం చేయలేదు కాబట్టి' అని జవాబు చెపుతున్నారు. ఢిల్లీ వారు ఏ విషయంలో సమన్యాయం చేశారని తాము అనుకుంటున్నారో యీమె చెప్పగలరా? 'జగన్‌పై కేసుల విషయంలో కాని, బెయిల్‌ విషయంలో కాని న్యాయంగా ప్రవర్తించారు, ఆ ట్రాక్‌ రికార్డు చూసి విభజన విషయంలో కూడా సమన్యాయం చేస్తారని అనుకుని బోల్తా పడ్డాం' అనగలరా?

అయినా విభజన విషయం పూర్తిగా తేలలేదు. హై కమాండ్‌ విభజన విషయంలో వెనక్కి వెళ్లేది లేదంటూనే 'సీమాంధ్రకు అన్యాయం చేయం' అంటోంది. ఇప్పటిదాకా నమ్మి ఆగినవారు యింకా కొన్నాళ్లు ఆగి వాళ్లిచ్చే ప్యాకేజీ ఏమిటో, రాజధానిపై రాజీ ఏమిటో చూశాకనే దీక్ష చేయవచ్చుగా. అబ్బే, కాంగ్రెసు, టిడిపిలకు వ్యతిరేకంగా వున్న ప్రజానీకాన్ని తమవైపు తిప్పుకోవాలంటే తక్షణం ఉద్యమించక తప్పదు. వేచి వుంటే అవకాశం చేజారవచ్చు. ఏ కిరణో, చంద్రబాబో, బొత్సయో ఎవరో ఉద్యమంలోకి దూకి మేం నాయకత్వం వహిస్తాం అంటే ట్రెండ్‌ మారవచ్చు. ఈ క్షణానికి కాంగ్రెస్‌, టిడిపిల్లోని పెద్ద నాయకులు ఉద్యమంలోకి దిగుతారనుకోవడం వింతగా, అనూహ్యంగా తోచవచ్చు. కానీ ఏదైనా, ఎప్పుడైనా కావచ్చని చరిత్ర చెపుతోంది. 1972 జై ఆంధ్ర ఉద్యమం తొలిదశలో నాయకులు - తెన్నేటి విశ్వనాథం, జూపూడి యజ్ఞనారాయణ, వెంకయ్య నాయుడు, కాకాని వెంకటరత్నం యిత్యాదులు. ముల్కీ నిబంధనల వలన తమ భవిష్యత్తు నాశనమవుతుందని భయపడిన ప్రజలు ఉద్యమంలో స్వచ్ఛందంగా పెద్ద సంఖ్యలో పాల్గొనడంతో మలి దశలో కాంగ్రెసు నాయకులు దిగారు. రాష్ట్రంలోను, కేంద్రంలోను వున్న తమ ప్రభుత్వానికి వ్యతిరేకంగా తిరగబడ్డారు. మాకు మా ప్రాంతప్రజల ప్రయోజనాలు ముఖ్యం కానీ, పార్టీ కాదు అని ఉపన్యాసాలు దంచారు.

ప్రజలు నమ్మారు. ఉద్యమనాయకత్వాన్ని వాళ్ల చేతికి అప్పగించారు. వాళ్లు చిత్తం వచ్చినంతకాలం దాన్ని నడిపి, ఓ దశలో ఇందిరా గాంధీ కన్నెర్ర చేసి, 'ఇక చాలు' అనగానే కొట్టు కట్టేశారు. ఉద్యమం చల్లారిపోయింది. అదే పని యిప్పుడూ జరగదన్న హామీ లేదు. తెలంగాణ ఉద్యమంలో టికాంగ్రెసు నాయకులు ఎంత అన్యమనస్కంగా పాల్గొన్నారో చూశాం కదా. ప్రస్తుతం సీమాంధ్రలో ఉద్యమ ఉధృతికి దడిసి, అక్కడి అధికారపక్ష నాయకులు హంగు చేయవచ్చు. అదే విధంగా టిడిపి కూడా. తెలంగాణ యివ్వాలని లేఖ రాసినపుడు షరతులేవీ విధించని టిడిపి యిప్పుడు అనేక అభ్యంతరాలు లేవనెత్తుతోంది. ఆ పార్టీ సీమాంధ్ర నాయకులు ఉపవాస దీక్షలు చేస్తున్నారు. వాటికి బాబు అనుమతి వుందా లేదా? ఎవ్వరూ చెప్పరు. ఇలా కొంతకాలం నడిపించి, హైదరాబాదుపై కేంద్రం కాస్త మెత్తబడుతోందని పుకార్లు రాగానే పెద్ద తలకాయలే రంగంలోకి దిగుతాయి. 'మేం చెప్పడం బట్టే, మా ఆందోళన కారణంగానే హైదరాబాదుపై రాజీకి వచ్చారు. సీమాంధ్రుల హక్కుల పరిరక్షణ మా వలనే సాధ్యం' అనే జండాతో వాళ్లు 'అలా ముందుకు పోతారు'.

అందువలన వాళ్లందరి కంటె ముందు వైకాపా తన గౌరవాధ్యక్షురాలి చేత దీక్షకు కూర్చోబెడుతోంది. కాంగ్రెసు పార్టీ తరఫున మంత్రి గారి భార్య, లేక యింకో మంత్రిగారి సోదరుడు కూర్చుంటున్నారు. టిడిపి తరఫున దేవినేని ఉమ, నన్నపనేని వాళ్లూ కూర్చున్నా యింత కిక్కు రాదు కదా. 17 మంది ఎమ్మెల్యేలు, ఇద్దరు ఎంపీలు వున్న పార్టీ అధ్యక్షురాలు, వైయస్‌ సతీమణి, జగన్‌ తల్లి.. అంటే ఆ స్టేచరే వేరు. సమైక్యం గురించి నిరసన దీక్ష చేస్తున్నవాళ్లలో టాలెస్టు లీడరు ఆవిడే అవుతుంది. తక్కిన పార్టీల వాళ్లకు లేని బెడద ఆవిడకు ఒకటుంది. విభజనకు మూలపురుషుడు వైయస్సే అని కాంగ్రెసు ప్రచారం చేస్తోంది. కాంగ్రెసుకు వాళ్ల తప్పిదాలు మోయడానికి ఎవరో ఒక పాపాలభైరవుడు కావాలి.

ఇంగ్లీషులో 'వ్హిపింగ్‌ బాయ్‌' అంటారు. యువరాజుగారికి విద్య నేర్పేటపుడు అతనేదైనా పొరబాటు చేస్తే దెబ్బలు తినడానికి దెబ్బలబ్బాయి అని ఒకణ్ని పెట్టేవారు. ఎందుకంటే యువరాజు పవిత్రదేహాన్ని టీచరు ముట్టుకోకూడదు, కొట్టడం ఔట్‌ ఆఫ్‌ క్వశ్చన్‌. కానీ తప్పు చేసేడు కాబట్టి కొట్టాలి. అందువలన తప్పు చేయకూడదన్న స్పృహ అతనికి కలగాలంటే ఎవరో ఒకర్ని కొరడాతో కొట్టాలి. ఇది రాజరికపు సంప్రదాయం. ప్రజాస్వామ్యంలో కూడా మరో రూపంలో కొనసాగింది. రాష్ట్ర ఎన్నికలలో టిక్కెట్ల పంపిణీ ఢిల్లీలో అధిష్టానమే చూస్తుంది. నెగ్గితే ఆ ఘనత అధిష్టానానిది. ఓడిపోతే పిసిసి అధ్యక్షుడు సరిగ్గా సారథ్యం వహించలేదు అంటూ అతన్ని మార్చేస్తారు. అధిష్టానం తన చేతిలో వున్న కేంద్రప్రభుత్వం ద్వారా తీసుకున్న తప్పుడు విధానాల వలన రాష్ట్రంలో అలజడి వస్తే ఆ విధానం తలపెట్టిన కేంద్రమంత్రికానీ, పార్టీ నేత కానీ తప్పు ఒప్పుకోరు. సరిగ్గా హ్యేండిల్‌ చేయలేకపోయాడంటూ సిఎంను మార్చేస్తారు. ఇలా ఎవరో ఒకర్ని విపింగ్‌ బాయ్‌గా చూపిస్తూనే వుంటారు. ఓ సినిమాలో ఎమ్మెస్‌ నారాయణ సాల్మన్‌ రాజు అనే నటుడి పాత్ర వేశారు. డాన్సు దృశ్యంలో యీయన స్టెప్స్‌ వేయలేకపోతే పక్కనున్న ఆర్టిస్టును తప్పు పడతారు తప్ప, యీయన్ని ఏమీ అనరు - స్టార్‌ కాబట్టి!

ఇప్పుడు తెలంగాణ విషయంలో విభజన ఐడియా అయితే సోనియా లేకపోతే రాహుల్‌ది అయి వుంటుంది. ప్రకటన వెలువడ్డాక సీమాంధ్ర వాళ్లు నోరుమూసుకుని వూరుకుని వుంటే 'ప్రజల హృదయం ఎరిగిన రాహుల్‌' అంటూ భజన అందుకునేవారు. వాళ్లు వూహించని స్థాయిలో అక్కడ ప్రతిఘటన వచ్చింది. అర్జంటుగా విపింగ్‌ బాయ్‌ను వెతకాల్సి వచ్చింది. వైయస్‌ హయాంలో జరిగిన అవినీతికి జగన్‌ను పాపాల భైరవుణ్ని చేశారు. వైయస్‌ను చేయాలంటే భయం వేసింది. ఇప్పుడు తెలంగాణ అంశాన్ని వైయస్‌ నెత్తిన చుట్టేద్దామనుకున్నారు. 'వైయస్‌ కన్న కలలు సాకారం చేశాం' అంటూ మొన్న దిగ్విజయ్‌ చెప్పారు. అలాగా!? అయితే మరి జులై 30 ప్రకటనలో ఆ మాట చెప్పలేదేం? ఆ ప్రకటన రాగానే తెలంగాణలో వైయస్‌ ఫోటో పెట్టుకుని ఎవరూ ఊరేగలేదేం? టికాంగ్రెసు నాయకులు - డియస్‌, రాజనరసింహ, జానారెడ్డి.. ఒక్కళ్లు కూడా వైయస్‌ ఆత్మ సంతోషిస్తూందంటూ హర్షం వ్యక్తం చేయలేదేం? హైదరాబాదులో దిగ్విజయ్‌ డైరక్షన్‌లో టి కాంగ్రెసు మొన్న నిర్వహించిన పెద్ద సభలో వైయస్‌ పేర ఒక ద్వారం పెట్టారా?

ఈ రోజు యిది వైయస్‌ కల అంటున్న దిగ్విజయ్‌ సభానిర్వాహకులకు బ్యానర్‌మీద వైయస్‌ ఫోటో పెట్టమని చెప్పలేక పోయారా? కనీసం ఆనాటి లేఖ పట్టుకుని వెళ్లిన చిన్నారెడ్డి కూడా 'వైయస్‌ ముట్టించిన దీపం యిది' అని ధన్యవాదాలు చెప్పలేదేం? తెలంగాణ అనేది వైయస్‌ కల అయితే తెరాస వారు ఆయన ఫోటోను తెరాస భవనం ముఖద్వారంలో పెట్టుకోవాలి. ఆయన జయంతినో, వర్ధంతినో తెలంగాణ రాష్ట్ర సెలవుదినంగా ప్రకటిస్తామని చెప్పాలి. అంత సీనుందా? తెరాస వాళ్లే కాదు, ప్రత్యేక తెలంగాణ కోరుకుంటున్న కాంగ్రెసు వాళ్లు కూడా వైయస్‌ పేరు చెపితే మండిపడతారు. 2009 ఎన్నికలలో 'తెలంగాణ ఏర్పడితే హైదరాబాదు వెళ్లాలంటే వీసాలు పుచ్చుకోవలసి వస్తుంది జాగ్రత్త' అంటూ హెచ్చరించిన వైయస్‌ ప్రత్యేక తెలంగాణ రాష్ట్రం కావాలని కలగని, దానికోసం కలవరించారా? వారెవా! 'ఎమి తిని సెపితివి కపితము డిగ్గీ రాజా!' (ఈ పద్యపాదానికి వివరణ వ్యాసం చివర్లో యిచ్చాను లెండి)

వైయస్‌ చేసినది ఏమిటి? చిన్నారెడ్డి ప్రత్యేక తెలంగాణ కోసం లేఖ పట్టుకుని వెళతానంటే సరే పట్టుకెళ్లమన్నారు. అప్పుడు రాష్ట్రంలోనూ, కేంద్రంలోనూ కాంగ్రెసు అప్పోజిషన్‌లో వుంది. చిన్నారెడ్డి లేఖ పట్టుకుని వెళ్లినది ప్రభుత్వాధినేతకు కాదు, తన పార్టీ నేతకు. వైయస్‌ సమైక్యవాది ఐతే ఎందుకు అనుమతించినట్లు? అధికారంలో అతి బలంగా వున్న చంద్రబాబుని దెబ్బ కొట్టడానికి ఏ చిన్న కంకరరాయైనా వాడుకుందాం అనే దుర్బుద్ధితోనే, ముందుచూపు లేకుండా వైయస్‌ ఆనాడు సరే అన్నారు - 'దీనివలన ఏమవుతుందిలే' అనుకుని! నిజంగా దానివలన ఏమీ కాలేదు.

కాలేజీలో వుండగా ఎందరికో ప్రేమలేఖలు రాసి పడేస్తూ వుంటారు కుర్రాళ్లు. దాన్ని లాజికల్‌ కన్‌క్లూజన్‌కు తీసుకుని వచ్చి పెళ్లి దాకా వచ్చేవి వెయ్యికి ఒకటి కూడా వుండదు. పది పదిహేనేళ్లు పోయాక ఎవరైనా అమ్మాయిని తనకు కాలేజీ టైములో లేఖలు రాసిన అబ్బాయిల పేర్లు చెప్పమంటే చెప్పలేదు. వాళ్లను చూపించినా గుర్తు పట్టలేదు. రాసిన అబ్బాయీ ఆ అమ్మాయిని చూస్తే గుర్తు పట్టలేడు. ఈవిడకు లవ్‌ లెటర్‌ రాశానా? అంత ఫూలిష్‌ పని చేసి వుంటానా? అని ఆశ్చర్యపడతాడు కూడా. ముప్ఫయేళ్ల మహిళ ఒక పెద్దమనిషి దగ్గరకు గర్భంతో వచ్చి ''12 ఏళ్ల క్రితం కాలేజీ రోజుల్లో నువ్వు నాకు ప్రేమలేఖ ఫలితమే యిది. నువ్వే యీ బిడ్డకు తండ్రివి'' అంటే ఆ పెద్దమనిషి ఎంత తెల్లబోతాడో, వైయస్‌ బతికి వుంటే యీ రోజు అంత తెల్లబోయేవారు. ఈ ఉపమానంలో ఆ అబ్బాయి, ఆ అమ్మాయి 12 ఏళ్లగా ఒకరిని ఒకరు చూసుకోలేదు అనుకోవాలి. కానీ వైయస్‌ విషయంలో ఆ అమ్మాయి తరచుగా తారసిల్లుతూనే వుంది. ఈయన విముఖత చూపుతూ ఆమెను దూరంగా నెట్టేస్తూనే వున్నాడు. ఆమె కూడా యితను నన్ను ఆదరించలేదని గగ్గోలు పెడుతూనే వచ్చింది. ఈరోజు మాత్రం ఎవరో వచ్చి 'ఇదిగో యిప్పుడు పుట్టిన తెలంగాణ బిడ్డ వైయస్‌ ప్రసాదమే' అంటే ఎంత ఫన్నీగా వుంటుంది!

'2004లో తెరాసతో పొత్తు పెట్టుకోవడానికి వైయస్‌ కారకుడు, అందువలన వైయస్‌ ప్రత్యేక తెలంగాణ కోసం తపించారు' అని కూడా అంటున్నారు. వేర్వేరు పార్టీలు ఉమ్మడిలక్ష్యం కోసం పొత్తు పెట్టుకుంటారు. అంతమాత్రం చేత వాళ్లు ఒకరికి మరొకరు నకలు కాదు. అలా అయితే వేర్వేరు పార్టీలుగా వుండే అవసరమే లేదు. లెఫ్ట్‌ పార్టీలతో ఒకసారి కాంగ్రెస్‌, మరోసారి టిడిపి పొత్తు పెట్టుకున్నాయి. అందువలన అవి కమ్యూనిస్టు రాజ్యం నెలకొనాలని కలలు కన్నాయని అనగలమా? తెరాసతో పొత్తు పెట్టుకోవడానికి వైయస్‌ ఎంత విముఖంగా వున్నారో అనేక కథనాలు వచ్చాయి. రెండో ఎస్సార్సీకి తెరాస చేత ఒప్పించాకనే కాంగ్రెస్‌ అధిష్టానం ప్రమేయంతో పొత్తు కుదిరింది. టిడిపిని ఎలాగైనా ఓడించాలన్న రాజకీయ అవసరమే కానీ తెలంగాణపై ప్రేమ కాదని అందరికీ తెలుసు.

2004లో విజయం సాధించాక తెరాస మంత్రులను వైయస్‌ ఎలా తరిమివేశారో తెరాస నాయకులు చెప్పుకుని బాధపడిన విషయం దేశమంతా చూసింది. 'కాబినెట్‌ విడిచి వెళ్లిపోతారట' అని చెపితే 'అయితే ఏంటంట?' అన్న వైయస్‌ డైలాగు చరిత్రలో మిగిలిపోయింది. వైయస్‌ ప్రత్యేక తెలంగాణ కోసం అలమటించిన నాయకుడే అయితే తెలంగాణ సాధనకోసం అవతరించిన పార్టీ పట్ల వ్యవహరించవలసిన తీరు అదేనా? కామన్‌ మినిమమ్‌ ప్రోగ్రాంలో తెలంగాణను చేర్చిన తర్వాత కూడా 'ఈ టెర్మ్‌లో తెలంగాణ అసాధ్యం' అని ఆంధ్రజ్యోతికి యిచ్చిన యింటర్వ్యూలో చెప్పినది వైయస్‌ కాదా? 'వైయస్సే తెలంగాణాకు అడ్డం' అని తెరాస, టి-కాంగ్రెసు నాయకులు ఎంతలా ఆరోపించినా వైయస్‌ లైట్‌గా తీసుకుని వదిలేయలేదా? రోశయ్య కమిటీని వేయడమే తప్ప దాని నివేదిక ఏమైందని ఎప్పుడైనా అడిగారా? 2009 ఎన్నికలలో మళ్లీ తెరాసతో పొత్తు అని హై కమాండ్‌ అంటే 'మరీ ఒత్తిడి చేస్తే బెంగుళూరు వెళ్లి కూర్చుంటా' అని వైయస్‌ బ్లాక్‌మెయిల్‌ చేశారన్నది బహిరంగ రహస్యం అయిపోయింది. వైయస్‌ సమైక్యవాది అని తెలుగువారందరికీ తెలుసు. అలాటిది యిప్పుడు దిగ్విజయ్‌ వచ్చి 'వైయస్‌ తెలంగాణ గురించి కలవరించారు' అని చెప్తే ఎవరు నమ్ముతారు?

వైయస్సే తెలంగాణకు కారకుడు అని దిగ్విజయ్‌ నమ్మి వుంటే తెలంగాణలో ప్రచారం చేసి, ఉత్సవాలు చేయమనేవారు. కానీ ఆయన దీన్ని సీమాంధ్రలో ప్రచారం చేయాలని చూస్తున్నారు. ఎందుకంటే తెలంగాణ ఆవిర్భవానికి కారకులు ఎవరో పట్టుకుని వాళ్లని చావగొట్టే మూడ్‌లో వున్నారు అక్కడి ప్రజలు. 'మమ్మల్ని కాదు, వైయస్‌ను దండించండి. వైయస్‌ పోయాడు కాబట్టి ఆయన పేర వెలసిన పార్టీని దంచండి' అని దిగ్విజయ్‌ వైకాపావైపు వేలు చూపుతున్నారు. తెలంగాణ కారకులపై సీమాంధ్ర ప్రజలు సీమమిరపకాయలు నూరుతున్నారన్న వాస్తవాన్ని ఆయన గుర్తించాడని ఇక్కడ గమనించాలి. ఆ మిరపఘాటు రాహుల్‌కి తగులుతుందన్న భయం చేత ఆయన వైయస్‌ను మధ్యలో నిలబెడుతున్నాడు. ఈ విషయాన్ని వైకాపా గమనించింది. 'చనిపోయిన వైయస్‌ వచ్చి తను సమైక్యవాదో, వేర్పాటువాదో చెప్పుకోలేడు కాబట్టి గతాన్ని వదిలేయండి. ప్రస్తుతానికి మేం సమైక్యవాదులం' అని ప్రజల మెదళ్లలో స్థిరపడడానికి విజయమ్మ సమకట్టారు.

గతంలో చిరంజీవి కూడా అదే చేశారు. 2009 ఎన్నికలలో సామాజిక తెలంగాణ నినాదం చేపట్టినా డిసెంబరు 9 ప్రకటన తర్వాత 'నేను సమైక్యవాదినే' అని ప్రకటించేసుకుని తెరిపిన పడ్డారు. అక్కడితో ఆగి వుంటే బాగుండేది. వెళ్లి కాంగ్రెసు పార్టీలో తన పార్టీని విలీనం చేసి వాళ్లు ఏం చెపితే దానికి ఆడే స్థితికి వచ్చారు. ఇప్పుడు సీమాంధ్ర ద్రోహుల లిస్టులో చిరంజీవి కూడా చేరారు. ఆయన బొమ్మకు చెప్పుల దండలు పడుతున్నాయి. నక్కలుగా చిత్రీకరించిన ఫ్లెక్సీలో కనబడే తక్కినవాళ్లు రాజకీయనాయకులు, దూషణభూషణలు వాళ్లకు అలవాటే. కానీ జై కొట్టించుకున్న ప్రజల చేత ఛీ కొట్టించుకోవడం ప్రశంసలే సోపానాలుగా ఎదిగిన మెగాస్టార్‌కు కొత్త అనుభవమే. నిస్సంశయంగా చేదు అనుభవమే. 2009 ఎన్నికలో టిక్కెట్లు అమ్ముకున్నారన్న మాట పడ్డారు చిరంజీవి. ఇప్పుడు ఏకంగా తనే అమ్ముడుపోయారన్న మాటా పడుతున్నారు. ఆయన కిది అవసరమా? స్వయంకృషిని నమ్ముకున్నంతకాలం ఆయన బాగా ఎదిగాడు. తన బలాన్ని మరిచి ఎప్పుడైతే సోనియా పంచన చేరారో అప్పటినుండే పతనం ప్రారంభమైంది.

ఆయన తన పార్టీని విలీనం చేయకుండా విడిగానే వుండి వుంటే...? విడిగానే వుంటూ అవసరమైనప్పుడు కాంగ్రెసుకు అసెంబ్లీలో మద్దతు యిచ్చి తన ఐడెంటిటీ కాపాడుకుని వుంటే...? ఈ సమయంలో చిరంజీవి ప్రభ యిలాగా, అలాగా కాదు, దేదీప్యమానంగా వెలిగేది. ఎందుకంటే సమైక్యవాదానికి నిలబడిన సిపిఎం కంటె పీఆర్పీ ఎన్నో రెట్లు పెద్దది. మజ్లిస్‌ కంటె కూడా పెద్దది. సీమాంధ్రలో సమైక్యం కోసం అచలంగా నిలబడిన పార్టీగా జేజేలు పలికేవారు. ఇప్పటి ఉద్యమంలో కాంగ్రెసు ఎమ్మేల్యేలు తమ పార్టీ వీడి పీఆర్పీలో చేరేవారు. తెలంగాణ అంశం యిలాగే వుంటే రాబోయే ఎన్నికలలో చిరంజీవిని ప్రజలు పూలరథంలో వూరేగించేవారు. ముఖ్యమంత్రిని చేసేవారు. కానీ చిరంజీవికి ఓపిక లేకపోయింది. 'తొందరపడి హాజీ మస్తాన్‌ తురకల్లో కలిసిపోయాడు' అనే సామెత వుంది. అంటే అతనికి ఎంత తొందర అంటే తను జన్మతహ ముస్లిము కదా, యిస్లాములో కలవవలసిన అవసరం లేదన్న ఆలోచన కూడా లేకుండా ఆరాటంతో, ఆతృతతో తురకల్లో కలిసిపోయాడని వెటకారం. చిరంజీవి కూడా అలాటి తొందరపాటు చూపించారు. ఫలితం - యీ రోజు సీమాంధ్రుల ఆగ్రహానికి బలి కావడం!

ఈ రోజు విజయమ్మ ఆలస్యంగా మేల్కొని దీక్షకు నడుం బిగించారు. దీన్ని ఆసిడ్‌ దాడితో పోల్చారు కోదండరాం. ఇష్టం లేని అమ్మాయిపై అబ్బాయి 'నన్ను ప్రేమిస్తావా, లేకపోతే యాసిడ్‌ పోయనా?' అని అడిగినట్టు కనబడింది ఆయనకు.మాస్టారుగారు యిస్టరీలో కాస్త వీక్‌ అనుకుంటాను. ఇది పెళ్లి కాని మనుషుల, ప్రాంతాల మధ్య వ్యవహారం కాదు. 1956లో పెళ్లయి 56 ఏళ్ల పాటు కాపురం చేసి జనాభాను దాదాపు మూడు రెట్లు చేసిన వ్యవహారం. పోలిస్తే గీలిస్తే విడాకులతో పోల్చాలి. భార్యాభర్తా యిద్దరూ విడాకులే కోరితే పేచీయే లేదు. మ్యూచువల్‌ కాన్సెంట్‌తో ఆర్నెల్లలో విడిపోవచ్చు. కానీ సాధారణంగా ఒకరు విడిపోతాననడం, మరొకరు కలిసి వుంటాననడం జరుగుతుంది. అందుకే కోర్టులో కేసులు, విచారణలు జరుగుతాయి. జడ్జిగారు రెండూ వాదనలు విన్నాక, వాళ్లిద్దరూ కలిసి వుండడానికి అవకాశం వుందేమో పరిశీలించమంటూ కొంత వ్యవధి యిస్తారు. ఆ తర్వాత కూడా సమస్య పరిష్కారం కాకపోతే అప్పుడు విడిపోవాలంటే ఎవరికి ఏం కావాలి? షరతులేమిటి? అని అడుగుతారు. పిల్లల సంరక్షణ, ఆస్తుల, అప్పుల పంపకం, భరణం - యిత్యాది విషయాలపై వాళ్లిద్దరూ ఒక అంగీకారానికి రావాలంటాడు. వాళ్లంతట వాళ్లు రాకపోతే జడ్జి గారే యిరువురి వాదనలూ విని అప్పుడు ఏది ఆయనకు ధర్మంగా తోస్తే దాన్ని తీర్పుగా యిస్తూ, విడాకులు మంజూరు చేస్తారు.

ఇక్కడ కాంగ్రెస్‌ హై కమాండ్‌ యీ కసరత్తు చేయలేదు. విడాకులు మంజూరు చేసేసి 'తక్కిన విషయాలు అవతల చూద్దాంలే' అంటోంది. విడాకులు చేతికి వచ్చేశాక భర్త యింకెవరి మాట వింటాడు? 'భార్యకు నువ్వు భరణం యివ్వాలి సుమా, ఆస్తుల్లో వాటా యివ్వాలి కదా' అంటే పోవోయ్‌ అంటాడు. ప్రస్తుతం తెలంగాణ నాయకులు అదే చేస్తున్నారు. కాంగ్రెస్‌ తన మాటనే కేంద్రప్రభుత్వం చేత కూడా చెప్పిస్తుందని సీమాంధ్రులు అడలి ఛస్తున్నారు. ఆ భయాన్ని ఎన్‌క్యాష్‌ చేసుకోవడానికే విజయమ్మ దీక్ష చేస్తున్నారు. దీని తర్వాత విజయమ్మను సీమాంధ్ర ప్రజలు నమ్మడం ప్రారంభిస్తే కాంగ్రెసు నుండి వైకాపాకు వలసలు మళ్లీ ప్రారంభం కావచ్చు. దాన్ని నివారించడానికి కాంగ్రెసు మరో ఎత్తు ఎత్తాల్సి వుంటుంది.

చివరగా - పైన చెప్పిన 'ఎమి తిని..' గురించి - ఒకసారి అల్లసాని పెద్దన ప్రౌఢంగా ఒక పద్యం చెపుతూ మధ్యలో 'అమవసనిసి' అని ప్రయోగించారు. నిజానికి 'అమావాశ్య నిశి' అనాలి. కానీ గణాలు కుదరక, ప్రత్యామ్నాయం ఆలోచించడానికి బద్ధకించి అమావాశ్యకు, నిశికి వికృతి పదాలు వాడేశాడు. పెద్దనపై ఎంతో గౌరవం వున్న తెనాలి రామకృష్ణుడు అది విని బాధపడ్డాడు. పెద్దనలా పద్యం చెప్పేవాడు లేడని సభాముఖంగా చెప్పిన వీరాభిమాని అతను. పెద్దన వంటి గొప్ప కవి, తనకు తగినట్టుగా పద్యం చెప్పాలి తప్ప అనువుగా వుంటుంది కదాని ఏదో ఒకటి చెప్పేసి తన స్టాండర్డ్‌ దిగజార్చుకోకూడదని ఫీలయి, పెద్దనను వెక్కిరించాడు. 'ఏమి తిని చెప్పావు యిలాటి కవిత్వం?' అని ఎదిరిస్తూ వెక్కిరించడానికి అతనిలాగే వికృతి పదాలు వాడాడు. 'ఎమి (ఏమి కూడా అనలేదు గణం దెబ్బ తింటుందని) తిని సెపితివి కపితము (కవిత్వముకు వికృతి కపితము)' అని గ్రామ్య భాషలో పద్యం చెప్పి పద్యన ఔచిత్యభంగాన్ని ఎత్తి చూపాడు. అలాగే దిగ్విజయ్‌ తనకు తగిన మాట్లాడాలి తప్ప అర్థం పర్థం లేకుండా వైయస్‌ పేరు వాడేయకూడదని ఎత్తి చూపుతూ ఈ పద్యాన్ని వాడేను. ఇంకా వివరాలు కావాలంటే మీరే వెతుక్కుంటే బాగుంటుంది.- (సమాప్తం) ఎమ్బీయస్‌ ప్రసాద్‌ (ఆగస్టు 2013)

ఆగస్టు 42 ఎమ్బీయస్‌ : 'సమైక్యమిత్ర' కెసియార్‌

ఈ రోజు సమైక్య వుద్యమానికి ఊపిరి పోస్తున్నది ఎవరు అంటే కెసియార్‌ అనే చెప్పాలి. 'సమైక్యమిత్ర' అనే బిరుదు యివ్వాల్సి వస్తే అది కెసియార్‌కే యివ్వాలి. సమైక్యవుద్యమంలో పాల్గొనాలా అక్కరలేదా అని వూగిసలాడే వారిని కర్తవ్యోన్ముఖుల్ని చేసి ఉద్యమంలో ముందుకు ఉరికేట్లు చేస్తున్న ఘనత ఆయనదే!

సీమాంధ్రలో సమైక్య వుద్యమం జోరుగా సాగుతున్నా అందులో చాలామంది సందేహాస్పదులు వుండి వుంటారని నా సందేహం. 'తెలంగాణపై నిర్ణయం జరిగిపోయిందంటున్నారు. ఆంటోనీ కమిటీ ఓ పక్క చర్చలు జరుపుతున్నా, మరో పక్క హోం శాఖ విభజనకు కావలసిన ఫైళ్లూ గట్రా గబగబా తయారు చేసేస్తున్నారని అంటున్నారు. అసలీ ఆంటోనీగారు ఏం వింటున్నారో తెలియదు. ఆయనది అసలే బిజీ శాఖ, పార్లమెంటు సమావేశాలు నడుస్తున్నాయి. పార్లమెంటులో ఆయన శాఖకు సంబంధించిన అంశాలే చాలా చర్చకు వస్తున్నాయి - పాకిస్తాన్‌ చొరబాటు, భారత సైనికులపై కాల్పులు, జలాంతర్గామి దహనం - యివన్నీ తన శాఖ అధికారులతో మాటాడుకుని పార్లమెంటులో తగిన విధంగా సమాధానాలు యివ్వాలి. శారీరకంగా, మానసికంగా అలసిపోయి రాత్రి 8 గంటలకు మన రాష్ట్రం వ్యవహారాల గురించి గంటా, గంటన్నర మాట్లాడడమంటే మాటలా?

'ఇదేదో మొక్కుబడి వ్యవహారమే. ఆయన హైదరాబాదుకి రాడు, ఢిల్లీకి వచ్చినవారి వాదనే వింటాడు. కాంగ్రెసు పార్టీ కమిటీ కాబట్టి యితర పార్టీల వాళ్లు వెళ్లరు. ఇక సీమాంధ్ర సమస్యల గురించి చెప్పేదేవరు? ఈ సీమాంధ్ర కాంగ్రెసు నాయకులు మన దగ్గర ఏం మాట్లాడినా హై కమాండ్‌ దగ్గర నోరెత్తరు కదా. అటు చూస్తే సోనియా, రాహుల్‌ రాష్ట్రాన్ని విభజించే తీరతామని ఒంటికాలిపై నిలబడ్డారు. ఇలాటి పరిస్థితుల్లో మనం ఉద్యమం చేసి ఏం లాభం? '1972లో మా రాష్ట్రం మాకు పడేయండో అని ఏడ్చాం. తెలుగువాళ్లంతా కలిసిఏడవాల్సిందే, విడగొట్టేది లేదు అంది అత్తగారు. ఇప్పుడు కోడలుగారు విడివిడిగా ఏడ్వాల్సిందే అంటోంది. అప్పుడూ మన మాట చెల్లలేదు, యిప్పుడూ చెల్లేట్టు కనబడటం లేదు.

'చదువులు చెడగొట్టుకుని, ఎమ్‌సెట్‌ ఎడ్మిషన్లు మనం చెడగొట్టుకుని, యింకోళ్లవి చెడగొట్టి, పిల్లల భవిష్యత్తు తగలేసుకుని, సమ్మె చేసి జీతాలు పోగొట్టుకుని, బంద్‌ చేసి వ్యాపారం చెడగొట్టుకుని, చివరకు రిక్తహస్తాలతో మిగిలితే ఏం లాభం? ఈ ఉద్యమం యిలా నడుస్తుండగానే రాజధాని విజయవాడ, గుంటూరు మధ్య యిస్తాం, కట్టుకోవడానికి ఓ రెండు లక్షల కోట్లు యిస్తాం అన్నారంటే కృష్ణా, గుంటూరు వాళ్లు ఉద్యమంలోంచి డ్రాపయిపోతారు. ఇప్పటికే రాయలతెలంగాణ ప్రతిపాదన పేరు చెప్పి కర్నూలు, అనంతపురం జిల్లా నాయకులను అటు లాగుతున్నారు.

'తెలంగాణ ఉద్యమం పడుతూ లేస్తూ ఏళ్లపాటు నడిచింది. మనకు అంత ఓపికుందా? తెలంగాణ బస్సులు ఎన్నని వెనక్కి పంపిస్తాం? రేపు జెసి దివాకరరెడ్డి బస్సుల్ని వాళ్లు తెలంగాణలోకి రానివ్వకపోతే ఆయన ప్లేటు ఫిరాయించడూ? ఆయనే ఏమిటి 'బోస్‌ యీజ్‌ బాస్‌'లు, ఇంకా ఎందరో ఆపరేటర్లు వ్యాపారప్రయోజనాలు దెబ్బతినడం ప్రారంభించగానే వెనక్కి జారరూ? ఇవాళ రోడ్డుమీద భోజనాలకు డబ్బు పెట్టేవాళ్లందరూ రేపు టిఫిన్లయినా పెడతారో, చేతులెత్తేస్తారో? ఏదో యింతకాలం చేస్తే విభజన ఆగుతుంది అన్న గ్యారంటీ వుందా?' ఇలా పరిపరివిధాల ఆలోచించి ఉత్సాహం జావకారే అవకాశం వుందని నేను అనుకుంటూన్నాను. అలాటి వాళ్లకు 'అబ్బే లేదు, ఉద్యమం చేయకపోతే మనం నాశనం అయిపోతాం. ఇలాటి లెక్కలు వేస్తూ కూర్చుంటే రేపు మన భవిష్యత్తు, మన పిల్లల భవిష్యత్తు సర్వనాశనమై పోతుంది. భావితరాలు మనను క్షమించవు.' అని రెచ్చగొట్టి ఉద్యమంలోకి దింపుతున్నది కెసియార్‌.

తెలంగాణ ఏర్పాటు ప్రకటన రాగానే నేను కొత్త తరహా రాష్ట్రం అంటూ రాస్తే కొందరు నొచ్చుకున్నారు. 'మీరు తెలంగాణ సంస్కృతిని కించపరిచారు' అంటూ నిందించారు. 'తెలంగాణ సంస్కృతిని ఎక్కడన్నాను? కెసియార్‌ వాడిన పదజాలాన్ని తప్పు పట్టాను కానీ..' అని జవాబిచ్చాను. 'తెలంగాణ అంటే కెసియార్‌ ఒక్కడే కాదు, సామాన్య ప్రజలు ఎవ్వరూ యిలాటి భాష ఉపయోగించలేదు' అని వాదించారు వాళ్లు. 'నేను చెప్పినదీ అదే. తెలంగాణ అంటే కెసియార్‌ ఒక్కడే కాదు. కెసియార్‌ను తప్పు పడితే యావత్తు తెలంగాణను తప్పుపట్టినట్టు కాదు. సామాన్యప్రజలను నేనేమీ అనలేదు కదా' అని సమాధానమిచ్చాను. తెలంగాణ ఉద్యమకారులకు యిదే సమస్య. కెసియార్‌ వలనే తెలంగాణ వస్తోందని తెలుసు, అందుకు సంతోషిస్తారు. అయినా ఆయన తరఫున వకాల్తా పుచ్చుకోవడానికి సిద్ధంగా లేరు. ఎందుకంటే ఆయనను డిఫెండ్‌ చేయడం మర్యాదస్తు లెవరి తరమూ కాదు. 'మేం కెసియార్‌ను పట్టించుకోం' అని మనకు మెయిల్స్‌ రాసి తమకు తాము సర్దిచెప్పుకుంటారు. అలా అని పబ్లిగ్గా కెసియార్‌ను తిట్టగలరా? తప్పు పట్టగలరా? అమ్మో, ఉద్యమం దెబ్బ తినదూ!?

మా యీ ఉత్తరప్రత్యుత్తరాలు సాగుతూండగానే కెసియార్‌ ఓ బాంబు పేల్చారు - 'ఆంధ్ర ఉద్యోగులకు ఆప్షన్లు వుండవు. తెలంగాణ విడిచి వెళ్లాల్సిందే' అని. అసలే ప్రభుత్వోద్యోగులు సంఘటితమైన ట్రేడ్‌ యూనియనిస్టులు. క్షణాల్లో పెన్‌డౌన్‌ స్ట్రయిక్‌ చేయగలరు. వాళ్లను రెచ్చగొట్టడం దేనికి? మర్నాడు టీవీ చర్చల్లో కెసియార్‌ను అందరూ ఉతికి ఆరేశారు. కెసియార్‌ తరఫున మాట్లాడబోయిన శ్రవణ్‌ రూల్స్‌ బుక్‌ తెచ్చి చదవనారంభించారు. రాష్ట్రం విడిపోయినప్పుడు ఏయే విధివిధానాలను అవలంబించాలో వివరించే పుస్తకం అది. 'ఆప్షన్‌ యిచ్చినవారందరి కోరికలూ మన్నించడం సాధ్యం కాకపోవచ్చు..' అంటూ చదివారు. 'ఇదే కెసియార్‌ చెప్పారు..' అంటూ దబాయించబోయారు. అక్కడ గమనించవలసిన దేమిటంటే - ఆప్షన్లు వుంటాయి. అయితే రెండు వేకెన్సీలు వున్న ఒక వూరికిి పదిమంది ఆప్షన్‌ యిస్తే అందరి కోరికా చెల్లదు. ఏ యిద్దరికి యివ్వాలి అన్నది సీనియారిటీ బట్టి, రిటైర్‌మెంట్‌ ఎన్నాళ్లలో వుంది అన్నదాని బట్టి, కంపాషనేట్‌ గ్రౌండ్స్‌ వంటి యితర అంశాల బట్టి తేలుతుంది. ఇది ఎక్కడైనా వున్నదే. మరి కెసియార్‌ 'ఆంధ్ర ఉద్యోగి అయినంత మాత్రాన ఆప్షన్‌ వుండదు' అని అనడం ఏమిటి?

ఆ మాటకొస్తే ఆంధ్ర ఉద్యోగులే ఆప్షన్‌ అడుగుతారని అనుకోవడానికి లేదు. తెలంగాణ ఉద్యోగులు కూడా కుటుంబ అవసరాల బట్టి ఆంధ్రకు ఆప్షన్‌ అడగవచ్చు. ఒక తెలంగాణ ఉద్యోగి తన పిల్లలను నగరవాతావరణానికి దూరంగా ఆంధ్రలోని రెసిడెన్షియల్‌ కాలేజీల్లో చదివించాడనుకోండి. వాళ్లు అక్కడి స్థానికులు అవుతారు. అక్కడి యింజనీరింగు, మెడికల్‌ కాలేజీల్లో సీట్లు వస్తాయి. దగ్గరుండి చదివించుకోవాలని ఆ వూరికి బదిలీ అడుగుతారు. అంతేకాదు, కొత్త రాజధాని కట్టాలంటే కొన్ని కొత్త డిపార్టుమెంట్లు పుడతాయి. వాటిలో ప్రమోషన్లు త్వరగా వస్తాయని వెళతారు. ఫిషరీస్‌, మెరైన్‌, జియాలజీ, స్టీలు - యిలాటి రంగాలలో తాము పని చేయాలన్నా, పిల్లలకు ఉద్యోగాలు రావాలన్నా అక్కడే అవకాశాలు వుంటాయి కాబట్టి అటు వెళ్లవచ్చు. హైదరాబాదులో ఖర్చు ఎక్కువ, సౌఖ్యం తక్కువ అయిపోయింది, గ్లామర్‌ కూడా తగ్గింది కాబట్టి వేరే జోన్స్‌కి వెళదాం అనుకోవచ్చు. తెలంగాణవారు ఇతర రాష్ట్రాలలో స్థిరపడగా లేనిది రాష్ట్రంలో యితర ప్రాంతాల్లో స్థిరపడరా? ఎవరి లెక్కలు వాళ్లకి వుంటాయి. మధ్యలో కెసియార్‌ ఎవరు? ఆంధ్ర ఉద్యోగులకు ఆప్షన్లు వుండవు అనడానికి.

దీని మీద అలజడి రేగగానే 'అబ్బే నా ఉద్దేశం అది కాదు, చట్టవిరుద్ధంగా వున్నవారికి ఆప్షన్లు వుండవు అన్నాను' అని మాట సవరించుకున్నారు. మొదట్లో చట్టవిరుద్ధంగా.. అనే మాట లేనే లేదు. తర్వాత చేర్చారు. అయినా చట్టవిరుద్ధంగా వుండేవారికి ఆప్షన్లు మాత్రమే వుండవా? తక్కిన సౌకర్యాలు అన్నీ వుంటాయా? అసలు చట్టవిరుద్ధంగా వున్నవారెవరు? ఎంతమంది? వాళ్ల పేర్లు చెప్పవచ్చుగా! కోదండరామ్‌ గారు ఆంధ్ర తయారీ వస్తువుల జాబితా రాయడం పక్కన పెట్టి యీ పని చేయవచ్చు కదా! ఎప్పుడో బ్రహ్మానందరెడ్డి టైములో యిన్ని వేలమంది, ఎన్టీయార్‌ టైములో యిన్ని వేలమంది వుండేవారు అని చరిత్ర ఎందుకు? ఇప్పుడు ఎంతమంది? వాళ్ల పేర్లు ఏమిటి? ప్రతీ డిపార్టుమెంటులోను తెలంగాణ ఉద్యోగులు వున్నారు కదా, ఆ సంఘాల నాయకులు జాక్‌లో సభ్యులేగా! వాళ్లెందుకు యీ పేర్లు బయటపెట్టరు? కంప్యూటర్లు వున్న యీ యుగంలో లిస్టు తయారుచేయడం అంత కష్టమా?

ఏదైనా పద్ధతి ప్రకారం అన్యాయాన్ని చేయాలంటే నిక్షేపంలా చేయవచ్చు. కానీ కెసియార్‌కు కావలసినది సెన్సేషనలిజం. సీమాంధ్రులను అడలగొట్టడం! అప్పటిదాకా తెలంగాణ ప్రకటించినందుకు సోనియా దిష్టిబొమ్మలు తగలేస్తున్నారు. రాజీవ్‌, ఇందిరా విగ్రహాలకు మసి పూస్తున్నారు. ఈ గొడవకు అగ్గిపుల్ల గీసిన కెసియార్‌ను మర్చిపోయారు. 'నన్ను మర్చిపోకండ్రోయ్‌' అంటూ కెసియార్‌ యీ ప్రకటన ద్వారా హెచ్చరించారు. అంతే 'కెసియార్‌ ఆంధ్ర ఉద్యోగులను తరిమేస్తున్నారు' అంటూ సీమాంధ్రులు నినాదాలు అందుకున్నారు. కెసియార్‌ దిష్టిబొమ్మలు దహనం, శ్రాద్ధాలు, దహనాలు, సమాధి కట్టడాలు.. వగైరా అన్నీ మొదలయ్యాయి. సీమాంధ్ర ప్రజల్లో ఒక్కసారిగా ఉత్సాహం పెల్లుబికింది.

ఇలా పదిరోజులు గడిచేసరికి నేను వ్యాసం మొదట్లో చెప్పిన అనుమానాలు మొలకెత్తి, కాస్త నీరసించినట్టుగా కెసియార్‌కు అనుమానం వచ్చింది. బొత్స వంటి సీమాంధ్ర నేతలు 'విభజన ఖాయం. ఇక మనం సమైక్యం మాట మానేసి, హైదరాబాదుపై హక్కులు వంటి విషయాలపై చర్చించడం మేలు. లేకపోతే ఎటూ కాకుండా పోతాం' అని అనసాగారు. బహిరంగంగా ప్రజల్లో ఆ మాట చెప్పలేనివాళ్లు కూడా అంతర్గత చర్చల్లో 'ఎందుకయ్యా జరగనిదాన్ని పట్టుకుని వేళ్లాడడం? కొత్త రాజధానికి దండిగా డబ్బులడుగుదాం, హైదరాబాదును యూటీ చేయమందాం' అని సూచనలు చేయసాగారు. వాళ్లలా దిగి వస్తే తెలంగాణావాదులు కూడా మెత్తబడి 'హైదరాబాదుపై మరీ మొండికేస్తే యిప్పుడు వచ్చిన మొమెంటమ్‌ వెనక్కి వెళ్లి ఆగిపోతుందేమో, 2014 లోపున రాకపోతే వచ్చే ప్రభుత్వం మళ్లీ ఏ పేచీ పెడుతుందో ఏమో, సరేననేద్దాం' అనే పరిస్థితకి వస్తారని కెసియార్‌కు అనుమానం తగిలి వుంటుంది.

ఇది కాకుండా 'రాయల తెలంగాణ' అంశం ఒకటుంది. మొదట్లో అది చెప్పినపుడు కెసియార్‌ దానికి ఓకే అన్నారు. అప్పుడు రాయలసీమలో నాలుగు జిల్లాలు తెలంగాణకు రావలసి వుంది. ఇటీవల రెండు నెలలుగా రెండు జిల్లాలు మాత్రమే కలుపుతారని అనసాగారు. మొదట్లో యిదెక్కడి జరాసంధ ఫార్ములా అన్నారు. క్రమేపీ కర్నూలు, అనంతపురం జిల్లా నాయకులు హైదరాబాదు ఎడ్వాంటేజి వుంటుందని, నీటి సరఫరాకు సమస్య వుండదని దానివైపు మొగ్గు చూపసాగారు. ఢిల్లీ హై కమాండ్‌ కూడా 'అర్ధరాయల తెలంగాణ'పై గట్టిగా ఆలోచిస్తూ వచ్చిన ప్రతీ తెలుగు నాయకుడిని గుచ్చిగుచ్చి అడుగుతోంది. ఇప్పుడు సమైక్యమే అంటున్న రాయలసీమ నాయకులు కొందరు పక్కకు వచ్చి దానికి సై అనేద్దామా అని చూస్తున్నారు. అలా అనేస్తే సమైక్య ఉద్యమం బలహీన పడిపోతుంది.

ఉద్యమాన్ని బలోపేతం చేయడానికి కెసియార్‌ సమకట్టారు. తన ఫార్మ్‌ హౌస్‌లో తెరాస నాయకులతో సమావేశం పెట్టి వారి చేత ఓ స్టేటుమెంటు యిప్పించారు. - 'హైదరాబాదు మాదే. శాంతిభద్రతలు కేంద్ర పర్యవేక్షణలో వుంటే ఒప్పుకోం. హైదరాబాదు ఆదాయంలో వాటా కుదరదు.' పదేళ్లు ఉమ్మడి రాజధాని అనే పదం కూడా పనికి రాదు. దానిపై అన్ని అధికారాలూ తెలంగాణకే. సీమాంధ్రకు సంబంధించి అది తాత్కాలిక రాజధాని అంతే' అని. గతంలో కెసియార్‌, హరీశ్‌ తెలంగాణ యిస్తే చాలు, హైదరాబాదుపై ఆలోచిద్దాం అంటూ వచ్చారు. ఇప్పుడు వాళ్లు యిచ్చిన కన్సెషన్‌ ఏమిటంటే - 'రాజధాని కట్టుకునేంతవరకు హైదరాబాదులో సీమాంధ్ర ప్రభుత్వం అద్దె భవనాల్లో వుండవచ్చు'. ఇంతకుమించి ఏం అడిగినా హైదరాబాదుపై మెలిక పెట్టినట్లే వారి భావన. అలాటి మెలిక పెడితే తెలంగాణ రణరంగం చేస్తాం అని హెచ్చరించారు తెరాస నాయకులు. ఇలా అని హైదరాబాదు గురించి సీమాంధ్రుల్లో భయాందోళనలు రెచ్చగొట్టి వారిని సంఘటితం చేశారు. ఇప్పుడు బద్ధకిస్తే హైదరాబాదులో వున్న మనవాళ్లందరి ప్రాణాలకూ ముప్పే అనే భయం కలిగించారు.

తెలంగాణ కాంగ్రెసు నాయకులు కేంద్రం చెప్పిన ఫార్ములాకు ఒప్పుకుంటున్న సమయంలోనే కెసియార్‌ యీ పేచీ పెట్టారు. అంతేకాదు, రాయల తెలంగాణను గతంలో ఒప్పుకుని యిప్పుడు ససేమిరా, తెలంగాణ 10 జిల్లాలకు మించి ఒక్క మండలం యిచ్చినా పుచ్చుకోమని కుండ బద్దలు కొట్టారు. ఈ విధంగా కాంగ్రెసుకు, తమకు చాలా దూరం వుందని, తెలంగాణలో కాంగ్రెసుకు వ్యతిరేకంగా తమ పోరాటం కొనసాగుతుందని సంకేతం యిచ్చారు. మరి అలాటి పరిస్థితుల్లో తెలంగాణ యివ్వాలా వద్దా? ఇస్తే మనకు ఒనగూడే ప్రయోజనం ఏముంది? సీమాంధ్రలో ఎలాగూ దెబ్బతినిపోతాం, యిక్కడైనా వస్తాయా? లేక హాకిష్‌ యిమేజితో తెరాస సీట్లు పట్టుకుపోతుందా అన్న సందేహం ఢిల్లీ నాయకులలో కలిగిందంటే విభజన ప్రక్రియ మందగిస్తుంది. సమైక్య ఉద్యమం బలపడుతుంది. అంతా కెసియార్‌ చలవే!

అందుకే కెసియార్‌ సమైక్యమిత్ర బిరుదుకి అన్నివిధాలా తగినవారని నా అభిప్రాయం. దీని వెనక్కాల ఆయన వ్యూహం ఏమిటి అన్నది ఎవరికి వారే వూహించుకోవచ్చు. - (సమాప్తం) ఎమ్బీయస్‌ ప్రసాద్‌ (ఆగస్టు 2013)

ఆగస్టు 44 ఎమ్బీయస్‌ : ఉద్యోగపర్వం సర్వం సంక్లిష్టం

ప్రభుత్వోద్యోగుల సమ్మె, నిరసనల గురించి రాస్తున్న యీ వ్యాసంలో చాలా పొరపాట్లు వుండవచ్చు. ఎందుకంటే ఉద్యోగుల అంశాలపై నాకు ఆసక్తి లేదు. అసలు ఉద్యోగస్తులే పెద్ద లిటిగెంట్లు. వాళ్లకు సంబంధించిన ప్రతి విషయం చిక్కులతో కూడుకుని వుంటుంది. ఎవరికైనా ప్రమోషన్‌ యివ్వగానే ఆపేయమంటూ నలుగురు కోర్టుకి వెళతారు. బదిలీ చేస్తే వెళ్లం అంటూ అప్పీలుకి వెళతారు. మనం ఏదైనా పని చేయమని అడిగితే రూలు ఒప్పుకోదంటారు. మళ్లీ వాళ్లకు అవసరం వస్తే పూర్తి వ్యతిరేకంగా వున్న మరో రూలు చూపిస్తారు. ప్రతీ రూలుకి మినహాయింపు వుంటుంది. కావాలనుకుంటే 'యాజ్‌ ఏ స్పెషల్‌ కేస్‌' అంటూ చేసేస్తారు. లేకపోతే న్యాయమైనదాన్ని కూడా అడ్డుకుంటారు.

నేను కూడా బ్యాంకు ఉద్యోగిగా చాలాకాలం వున్నాను. వేజ్‌ రివిజన్‌ మూడేళ్లకు జరగాల్సింది వాయిదా పడిపడి ఎంతో కసరత్తు తర్వాత అయిదారేళ్లకు జరిగేది. అప్పుడు కూడా దానిలో కొన్ని బ్యాచ్‌ల వాళ్లకు అన్యాయం జరిగిందని ఫిర్యాదులు వచ్చేవి. 'ఎనామలీస్‌' (వ్యత్యాసాలు) వున్నాయంటూ వాటిని సవరిస్తూ యింకో సర్క్యులర్‌ వచ్చేది. ఇంకొన్ని రోజులకు ఆ సర్క్యులర్‌కు యింకో సవరణ సర్క్యులర్‌ వచ్చేది. బ్యాంకు సర్వీసులే యిలా వుంటే రాష్ట్రప్రభుత్వ సర్వీసులు ఎంత గందరగోళంగా వుంటాయో ఊహించుకోవచ్చు. ఎన్‌డిఏ ఏర్పరచిన మూడు రాష్ట్రాలు ఏర్పరచి పుష్కరమైంది. ఉద్యోగులను పంచడానికి రూల్సు ఫ్రేమ్‌ చేశారు. వాటిల్లో తప్పులు వచ్చాయి. ఉద్యోగులు కోర్టుకి వెళ్లారు. ఆ రూల్సుకి సవరణలు వచ్చాయి. అయినా కోర్టుల్లో కేసులు యిప్పటికీ నడుస్తున్నాయి. ఇక ఆంధ్ర, తెలంగాణ మధ్య ఉద్యోగుల పేచీలు తీరడానికి ఎన్ని పుష్కరాలు పడతాయో మీ వూహకే వదిలేస్తున్నాను. అందువలన ఈ ఉద్యోగుల సర్వీసు రూల్సు చదివాకనే అప్పుడు వ్యాసం రాద్దామనుకుంటే జీవితం తెల్లారిపోతుంది. అందువలన తెలిసీ తెలియకుండానే రాస్తున్నాను. సంబంధిత వ్యక్తులెవరైనా తప్పుల్ని ఎత్తి చూపితే పాఠకులతో పంచుకుంటాను. అనేక విషయాలు ఎంతోకొంత మేరకు అర్థం చేసుకోగలిగేవాణ్ని యీ ఉద్యోగుల విషయంలో యింత అజ్ఞానిగా ఎందుకు వున్నాను? ఎందుకంటే వాళ్లు మాట్లాడేదానికి పొంతన వుండదు.

ఉదాహరణకి '610 జీవో కింద పంపవలసిన వాళ్లు అతి తక్కువమందే వున్నారు. వాళ్లు కూడా కోర్టునుండి స్టే తెచ్చుకుని వుండడం వలన ఏమీ చేయలేకుండా వున్నాం' అని కిరణ్‌ అంటే 'హైదరాబాదులో వేలాదిమంది ఆంధ్ర ఉద్యోగులు వున్నారు. సెక్రటేరియట్‌లో సమ్మె చేస్తున్నవారు వారు కాకపోతే వేరెవరు?' అని కెసియార్‌ కౌంటర్‌ యిస్తారు. సెక్రటేరియట్‌లో ఆంధ్ర ఉద్యోగులు లేకుండా ఎందుకుంటారు? 610 జీవో ఒక స్థాయి వుద్యోగుల వరకే వర్తిస్తుంది. రాజధాని యిక్కడ వున్నపుడు పై స్థాయి ఉద్యోగులు అన్ని ప్రాంతాల నుండి వచ్చి పని చేయకుండా ఎందుకు వుంటారు? కిరణ్‌ 610 జీవో ఉద్యోగుల గురించి చెపితే కెసియార్‌ మొత్తం ఉద్యోగుల గురించి చెప్తారు. వినేవాళ్లం కన్‌ప్యూజ్‌ అయ్యామంటే కామా? 610 జీవో వయోలేషన్స్‌ జరిగినది 5% మంది ఉద్యోగులలో మాత్రమే. రూలు ప్రకారం వెళ్లవలసిన వాళ్లను 2008లోనే పంపించి వేశారు అని ఆంధ్ర ఉద్యోగ నాయకులు చెప్తున్నారు. వెళ్లకుండా ఉండిపోయిన వాళ్ల కేసులు సబ్‌-జ్యుడిస్‌ట. ప్రత్యేకరాష్ట్రం ఏర్పడినా వాళ్లు కంటిన్యూ అయితే!? అసలు ఎంతమంది ఉద్యోగులు అక్రమంగా వున్నారు? అన్న విషయంపై కూడా పెద్ద గందరగోళం. అసలు అక్రమం అంటే ఏమిటి? వాళ్లంతా రైల్లో టిక్కెట్టు కొనుక్కోకుండా వచ్చే ప్రయాణికులా? ఎవరికీ చెప్పకుండా చాటుగా వచ్చి కుర్చీలో కూర్చుని చీకట్లో కూర్చుని పని చేస్తున్నారా? ఎవరో ఒకరు పోస్టు చేస్తేనే వచ్చి పని చేస్తారు కదా, వాళ్లకు జీతాలు యిస్తున్నారు కదా. పోస్టు చేసిన వారిలో, పని చేయించుకుంటున్న వారిలో, జీతాలిస్తున్నవారిలో తెలంగాణ అధికారులు కానీ, తెలంగాణ మంత్రులు కానీ లేరా? వాళ్లు దీన్ని ఎలా సహించారు?

కెసియార్‌, హరీశ్‌ వీళ్లంతా - బ్రహ్మానందరెడ్డి టైములో, ఎన్టీయార్‌ టైములో, గిర్‌గ్లానీ కమిషన్‌ టైములో అంకెలు చెప్పడం దేనికి? ఆ తర్వాత బదిలీలు అయి వుంటాయి, పదవీవిరమణలు అయి వుంటాయి. ప్రస్తుతం ఎంతమంది అనేది చెప్తే చాలు కదా! 'ఎంతమంది ఆంధ్ర ఉద్యోగులు అక్రమంగా వున్నారు?' అని ఎన్‌టివీ చర్చలో టిఉద్యోగుల నాయకుడు దేవీప్రసాద్‌గార్ని కొమ్మినేని అడిగారు - ''60 వేలమంది వున్నారని ఉద్యమకారులం అంటున్నాం..' అని సమాధానమిచ్చారాయన. 'ఉద్యమం కాబట్టి ఏదో ఒక అంకె అనేస్తారా? సరైన అంకె ఎంతో చెప్పండి' అని కొమ్మినేని రొక్కించారు. ఆయన జవాబు చెప్పలేదు. పక్కనున్న ఆంధ్ర ఉద్యోగస్తులు నాయకుణ్ని అడిగితే '25 వేల మంది దాకా వుండవచ్చేమో' అన్నారు. ఇది జరిగిన కొన్ని రోజులకు ఆంధ్రజ్యోతికి ఇంటర్వ్యూ యిస్తూ దేవీప్రసాద్‌గారు 'రాష్ట్రం ఏర్పడ్డాక వెళ్లవలసిన వారు 5 నుంచి 10 వేల మంది వుండవచ్చు' అన్నారు. ఇన్ని అంకెలు చెపితే మన కెవరికైనా తల తిరగదా? 5-10 వేలమందిని పంపించడానికి రాష్ట్రాన్ని చీల్చాలా? అసలు పదేళ్ల దాకా ఉమ్మడి రాజధాని అంటే ఆ తర్వాత వెళ్లవలసిన వాళ్లు 15% కంటె మిగలరని టి-ఉద్యోగసంఘ నాయకులు అంటున్నారు. అదే నిజమైతే రాష్ట్రం విడగొట్టినా 85% మంది రిటైరయ్యేవరకు యిక్కడే వుండిపోతే యిక విడగొట్టమని అడగడం దేనికి? విడగొట్టి సాధించేది ఏముంది?

మొన్న సెక్రటేరియట్‌లో తెలంగాణ ఉద్యోగనాయకుల్ని, ఆంధ్ర ఉద్యోగుల నాయకుల్ని పక్కపక్కన పెట్టి టీవీవాళ్లు అడిగారు. సెక్రటేరియట్‌లో వున్నతాధికారులలో దాదాపు అందరూ ఆంధ్రులే అని తెలంగాణ నాయకుడు అన్నారు. అది ఓపెన్‌ కాంపిటీషన్‌ కదా, కోటాలోకి రాదు కదా, ఏ ప్రాంతం వాళ్లకైనా మెరిట్‌ వుంటే వస్తుంది కదా అని అడిగితే 'వాళ్లు మెరిట్‌పై తెచ్చుకోలేదు, పలుకుబడిపై తెచ్చుకున్నారు. తెలంగాణ అటెండర్‌కు వున్న పాటి తెలివితేటలు ఆంధ్ర అసిస్టెంటు సెక్రటరీకి కూడా వుండవు. వాళ్లు లీవ్‌ లెటరు కూడా రాయలేరు' అంటూ తెలంగాణ నాయకుడు మొదలుపెట్టారు. ఇలాటి మాటలకు ఎంత విలువ యివ్వాలి? ఇవి వైల్డ్‌ ఎలిగేషన్స్‌. కోర్టులో కానీ, ట్రైబ్యునల్‌లో కానీ యీ వాదనలు నిలబడతాయా? ఉద్యోగం కానీ, ప్రమోషన్‌ కానీ రానివాడు ఏమంటాడు? ఉద్యోగం తెచ్చుకున్నవాడు లంచం యిచ్చో, సిఫార్సు చేయించుకునో తెచ్చుకున్నాడు అని ఆరోపిస్తాడు. ఇక్కడ దానికి ప్రాంతం ఆపాదిస్తున్నారు. రేపు తెలంగాణ వచ్చాక ఏం చెప్తారు? అగ్రకులస్తులు పట్టుకుపోయారని బిసిలు అంటారు. రిజర్వేషన్‌ సౌకర్యం వున్న షెడ్యూల్‌ కాస్ట్‌ ఉద్యోగాలలో కూడా 'మాలవాళ్లు పట్టుకుపోయారు' అంటూ మంద కృష్ణమాదిగ ఆరోపిస్తారు. దీనికి అంతం ఎక్కడ? రేపు తెలంగాణ బిసిలకై మరో రాష్ట్రం, మాదిగలకు యింకో రాష్ట్రం యిస్తారా? 'అక్రమంగా తెచ్చుకున్న ఉద్యోగాలు' అనేవి యిలాటివేనా? వాళ్లను పంపించేస్తే మనకు ఆ ఉద్యోగాలు వచ్చేస్తాయన్న ఆశతోనే ప్రత్యేక రాష్ట్రం అడుగుతున్నారా?

వెళ్లవలసిన ఆంధ్ర ఉద్యోగులు 5 వేల మంది మాత్రమే వుంటే వాళ్లకోసం తక్కినవాళ్లందరూ సీమాంధ్ర ప్రాంతపు ఉద్యోగులు సమ్మె చేయడం దేనికి? ఈ ఉద్యోగులు ఓ పక్క మాకు హైదరాబాదులో వుండడానికి భయంగా వుంది, మాకు రక్షణ లేదు, అంటారు. అంత భయంగా వుంటే వెళ్లిపోవచ్చుగా, అలా అంటూనే హైదరాబాదు విడిచి వెళ్లం అంటారు. అదేమిటి? ప్రాణం కంటె ఉద్యోగం ముఖ్యం కాదు కదా! హైదరాబాదులో మా కుటుంబాలున్నాయి, ఇళ్లూ వాకిళ్లున్నాయి, దీనికి ఎమోషనల్‌గా ఎటాచ్‌ అయిపోయాం అంటారు. మీ కుటుంబం మీరెక్కడ వుంటే అక్కడికే వస్తుంది. ఇళ్లకేముంది? అద్దె కిచ్చుకుంటారు. అద్దె సరిగ్గా రాదనుకుంటే అమ్ముకుని వేరే చోట కొంటారు. హైదరాబాదులో వుంటూ సొంత గ్రామాల్లో పొలాలు కొన్నవాళ్లు లేరా? పొలాలు వున్నాయి కదాని అక్కడకి వెళ్లి స్థిరపడుతున్నారా? గుంటూరులో వుంటూ మాదాపూర్‌లో స్థలాలు కొనలేదా? అమెరికాలో వుంటూ జూబిలీ హిల్స్‌లో, గచ్చిబౌలిలో యిళ్లు కొనలేదా? ఆస్తి వున్నచోటే మనం వుండి తీరాలంటూ వచ్చేశారా? అయినా ఉద్యోగం అన్నాక ఎక్కడ పోస్ట్‌ చేస్తే అక్కడకు వెళ్లాలి కదా! ఉద్యోగంలో చేరే రోజునే అది రాసి యిస్తాం కదా. మాకు సమైక్యాంధ్ర సెంటిమెంటు వుంది కాబట్టి మమ్మల్ని మమ్మల్ని వున్న చోటనుండి కదపకూడదని అడగగలరా?

అదేవిధంగా తెలంగాణ ఉద్యోగ సంఘాల తీరు కూడా నాకు అర్థం కాదు. ఆంధ్ర ఉద్యోగులు నిరసన కార్యక్రమాలు చేపడుతుంటూ వీళ్లు అడ్డు తగలడం దేనికి? పోటీగా నినాదాలు యివ్వడం దేనికి? విభజన జరిగితే జలవివాదాలు, విద్యుత్‌ వివాదాలు వస్తాయి అంటే 'రావు, మేము సోదరుల్లా మెలగుతాం' అంటారు తెలంగాణ నాయకులు. కానీ జలసౌధలో, విద్యుత్‌సౌధలో పక్కపక్క సీట్లలో పనిచేసే ఉద్యోగులు నిరసన ప్రదర్శనల్లో ఒకరి నొకరు తోసుకుంటున్నారు, నెట్టుకుంటున్నారు. ఇన్నాళ్లూ తెలంగాణ ఉద్యోగులు రకరకాల నిరసన ఉద్యమాలు చేశారు. సకల జనుల సమ్మె అంటూ రోజుల తరబడి సమ్మె చేశారు. ఆంధ్ర ఉద్యోగులు అడ్డు తగిలారా? వాళ్ల ఉద్యమం వాళ్లది అని ఊరుకున్నారు. ఇప్పుడు వీళ్లెందుకు అలా అనుకోలేరు? ఆంధ్ర ఉద్యోగులు సమ్మెలోకి వెళ్లకుండా వీరు చర్చలు ఆహ్వానించారు. ఆహ్వానించినా రాలేదు అంటూ తప్పుపట్టారు. అసలు చర్చలు చేయవలసిన అవసరం కానీ అర్హత కానీ వీళ్లకేముంది? వాళ్లకు ఉద్యోగాలు యిచ్చిన రాష్ట్రప్రభుత్వంతో వాళ్లు పోట్లాడుకుంటారు. కాంగ్రెసు పార్టీ ఒక నిర్ణయాన్ని ప్రకటించి కాబట్టి అది నడిపే కేంద్ర ప్రభుత్వానికి వ్యతిరేకంగా నినాదాలు యిస్తారు. మధ్యలో వీళ్లకేమిటి కడుపునొప్పి?

ఇలా చేస్తూనే 'మీకేం భయం లేదు, కడుపులో పెట్టుకుంటాం' అంటూంటారు. నిజంగా పెట్టుకుంటారా? పెట్టుకుంటే ఎన్నాళ్లు పెట్టుకుంటారు? కన్నతల్లే తొమ్మిదినెలలు దాటి పెట్టుకోదు. నెలలు నిండినా పురుడు రాకపోతే డాక్టరు వద్దకు వెళ్లి ఆపరేషన్‌ చేసి పిండాన్ని బయటపడేయండి, భారం మోయలేకపోతున్నా అని బతిమాలుకుంటుంది. అలాటిది వీళ్లు అవతలివాళ్లను దశాబ్దాలపాటు కడుపులో పెట్టేసుకుని పోషించేస్తూ వుంటారా? హైదరాబాదులో సదస్సు పెట్టుకుంటామంటే ఖబడ్‌దార్‌ అంటున్నారే మరి! వాళ్ల ప్రజాస్వామ్య హక్కు హరించినట్లు తోచటం లేదా? ఇప్పుడు చెప్పే స్నేహభావాలన్నీ తనకు పోటీ రానంతవరకే! అనేకమందిని చూశాను - 'పాపం షెడ్యూల్‌ కాస్ట్‌ వాళ్లకు రిజర్వేషన్లు యివ్వాలండీ, గతంలో వాళ్లకు చాలా అన్యాయం జరిగింది' అంటూ లెక్చర్లు యిస్తారు. ఎప్పటిదాకా? ఎవరో షెడ్యూల్‌ కాస్ట్‌ వాడు తన ప్రమోషన్‌కో, రిక్రూట్‌మెంట్‌కో అడ్డు తగిలేదాకా! తగిలేక అప్పుడు టోన్‌ మారిపోతుంది - 'ఇంకా ఎన్నాళ్లండి రిజర్వేషన్లు! తరాలు మారిపోయినా యీ రూల్సు మారవా?' అంటూ ఎగిరిపడతారు.

ఇప్పుడు ఒక తెలంగాణ ఉద్యోగి కూడా 'పాపం ఆంధ్ర ఉద్యోగి, వుండనీ' అనుకోవచ్చు. కానీ రేపు ఏదైనా సెంట్రల్‌ గవర్నమెంట్‌ పోస్టుకి డిప్యుటేషన్‌ మీద వెళ్లవలసి వస్తే యితని బదులు అతన్ని సెలక్ట్‌ చేస్తే అప్పుడు చూడాలి యీ సుహృద్భావం వుంటుందో లేదో! తన కేసులోనే కాదు, పిల్లల విషయంలో కూడా యిలాటివి జరుగుతాయి. తెలంగాణ ఉద్యోగి కొడుకు, ఆంధ్ర ఉద్యోగి కొడుకు తెలంగాణలో ఉద్యోగానికి పోటీ పడ్డారనుకోండి. ఆంధ్ర ఉద్యోగి కొడుకు యిక్కడే చదువుకున్నాడు కాబట్టి తెలంగాణ అభ్యర్థే అవుతాడు. అతడికి ఉద్యోగం వస్తే, తప్పిపోయిన అబ్బాయి తండ్రి మండిపడతాడు - 'అసలు అప్పుడే యీ ఆంధ్రా ఉద్యోగులను తరిమేస్తే, వాళ్లతో బాటు వాళ్ల కుటుంబాలు కూడా వెళ్లిపోయి వుండేవారు, ఈ తరహా పోటీలు వుండేవి కావు' అని. ఈ ఆంధ్రా ఉద్యోగి కొడుకు ఆంధ్రలో ఉద్యోగానికి ప్రయత్నిస్తే అక్కడ అతను స్థానికేతరుడు. అక్కడా యిబ్బందులు తప్పవు. నిజానికి ఇవన్నీ వ్యక్తిగతమైన సమస్యలే. కానీ యిలాటివి పట్టుకునే బ్లో అప్‌ చేసి పెద్ద ఉద్యమాన్ని నడిపారు.

మాకు హైదరాబాదుతో ఎమోషనల్‌ ఎటాచ్‌మెంట్‌ వుందని ఆంధ్ర ఉద్యోగులు ఓ పక్క, అసలు హైదరాబాదు మాదే, మీరు ఎక్కణ్నుంచో వచ్చారు కానీ అని తెలంగాణలోని మిగతా జిల్లాల వారు తెగ చెప్తున్నారు. వీళ్లంతా కలిసి హైదరాబాదు వాళ్లను ముంచెత్తేసి, వాళ్ల జీవితాలు దుర్భరం చేసేశారు. ఒకప్పటి వాళ్ల నగరాన్ని వాళ్లకు కాకుండా చేశారు. అక్కడ నివసించలేనట్టు చేశారు. హైదరాబాదులో వుండడం నా సెంటిమెంటు అంటూంటే దాని గురించి ఎవరూ వాదించలేరు. ఎటాచ్‌మెంట్‌కు, ఉద్యోగానికి పోటీ పడితే దేనికి ఎక్కువ మార్కులు వేయాలో ఎవరికి వారే తేల్చుకోవాలి. సెంటిమెంటు మరీ ఎక్కువై పోతే ఉద్యోగానికి రాజీనామా చేసి ఎక్కడ కావాలంటే అక్కడ స్థిరపడిపోవచ్చు. కశ్మీర్‌లో తప్ప దేశంలో ఎక్కడైనా స్థిరపడడానికి మనకు వెసులుబాటు వుంది.

అసలు నచ్చిన చోటనే ఉద్యోగం చేస్తానని ఉద్యోగి అడగగలడా? ఉద్యోగం యిచ్చేవాడు చేర్చుకునే సమయంలో అన్ని రకాలుగా సంతకాలు పెట్టించేసుకుంటాడు. న్యాయప్రకారం మాట్లాడితే ఉద్యోగి యిలాటి విషయాల్లో ఏ హక్కూ వుండదు. ఇప్పుడు బ్యాంకులే వున్నాయి. ఒక్కోప్పుడు కేంద్రప్రభుత్వం ఏదో ఒకదానికై నిర్ణయం తీసుకుని రెండు బ్యాంకులు కలిపేస్తున్నాం అంటుంది. 'నేను మా సొంతరాష్ట్రంలోనే వుంటాననుకుని యీ బ్యాంకులో చేరాను. ఇప్పుడు ఆలిండియా ట్రాన్స్‌ఫర్స్‌ అంటూ దేశమంతా తిప్పుతున్నారు' అని గొడవ పెడితే నోరు మూసుకోమంటారు. మా బ్యాంకుని స్టేటు బ్యాంక్‌ ఆఫ్‌ ఇండియాలో విలీనం చేశారు. హైదరాబాదు సర్కిల్‌లో మా బ్యాంకుకు నగరాలలోనే బ్రాంచ్‌లు వుండటం చేత పల్లెటూళ్లలో పని చేయవలసిన అవసరాలు పడలేదు. ఎస్‌బిఐ అనగానే గ్రామగ్రామానా ఎక్కడ పడితే అక్కడ బ్రాంచ్‌లు వున్నాయి. మా బ్యాంకు స్టాఫ్‌ను విసిరి విసిరి పల్లెటూళ్లకు కొట్టారు. మా వాళ్లు గొల్లుమన్నారు.

గుజరాత్‌లో పల్లెటూళ్లల్లో పని చేయడం వేరు. అక్కడ రాజకీయనాయకుల జోక్యం చాలా తక్కువ. పైగా పంట పండితే రైతులు వాళ్లంతట వాళ్లే వచ్చి అప్పు తీర్చేస్తారు. మన రాష్ట్రంలో పరిస్థితి అది కాదు. అప్పు తీర్చడమంటేనే మన రైతులకు వెగటుగా వుంటుంది. తెగించి తీర్చేద్దామనుకున్నా 'నేనున్నాగా, బ్యాంకు వాళ్లను అడలేస్తా. నువ్వు పైసా కట్టక్కరలేదు.' అంటూ రాజకీయనాయకులు తయారవుతారు. పాతికేళ్ల సర్వీసు దాటాక యిలాటి పరిస్థితుల్లో మన గ్రామీణ ప్రాంతాల్లో పని చేయాలంటే మా బ్యాంకు వాళ్లకు చికాకనిపించింది. ఉద్యోగం మానేసినా బతకగలం అనుకున్నవాళ్లు ఎగ్జిట్‌ పాలసీలో బయటపడ్డారు. లేనివాళ్లు తిట్టుకుంటూ పని చేస్తున్నారు. చెప్పవచ్చేదేమిటంటే - తను పని చేసే సంస్థ భవిష్యత్తు ఉద్యోగి చేతిలో వుండదు. దానికి సిద్ధపడే ఉద్యోగంలో చేరాలి. అంతెందుకు, రాష్ట్రప్రభుత్వంలోనే ఒక్కోప్పుడు కొన్ని డిపార్టుమెంట్లు ఎత్తేసి, ఆ స్టాఫ్‌ను మిగతా శాఖల్లో సర్దేస్తారు. 'లేదు, నేను ఆ శాఖలోనే చేరాను, యింకో చోటకి వెళ్లను' అని మొండికేయగలరా?

ఉద్యోగంలో చేరాక కూడా పాలసీలు మారతాయి. మేం బ్యాంకులో చేరినపుడు ప్రమోషన్‌లో ఒక స్థాయికి చేరాక కనీసం రెండేళ్లపాటు గ్రామీణ ప్రాంతాల్లో పనిచేసి తీరాలన్న రూలు లేదు. తర్వాత కొన్నాళ్లకు వచ్చింది. దానివలన నాతో సహా చాలామంది నష్టపోయారు. దాని గురించి నేను ఒకతనితో ఫిర్యాదు చేసి యీ పాలసీకి వ్యతిరేకంగా పోరాడితే ఎలా వుంటుందని అడిగాను. అతనన్నాడు - ''దీనివలన ఎంతోమందికి లాభం కలిగింది తెలుసా? వాళ్లందరూ కలిసి నిన్ను చావగొడతారు'' అన్నాడు.

అదేమిటంటే చెప్పాడు - ''మేనేజ్‌మెంట్‌లోనో, యూనియన్‌లోనో పలుకుబడి వున్నవాళ్లందరూ నగరాలలో, పట్టణాలలో పోస్టింగు వేయించుకుని దశాబ్దాల తరబడి అక్కడే వుండిపోతారు. బదిలీ అయినా నగరానికి శివార్లలో వున్న బ్రాంచిల్లో వేయించుకుంటారు. ఏ పలుకుబడీ లేనివాళ్లు మాత్రం పాపం ఏళ్ల తరబడి పల్లెటూళ్లల్లో మగ్గవలసి వస్తుంది. వాళ్లకు అత్యవసరంగా సెలవు కావలసి వచ్చినా ఓ పట్టాన గ్రాంట్‌ చేయరు. చేసినా రిలీవర్‌ వెళ్లడు. పిల్లల చదువులు పాడై, ఆరోగ్యాలు పాడై, కుటుంబాలకు దూరంగా వుంటూ, ఎన్నో అవస్థలకు గురవుతూ వుంటారు. వాళ్లకు యీ పాలసీ ఒక వరంలా వచ్చింది. ఇన్నాళ్లూ హెడాఫీసుల్లో తిష్టవేసిన వాళ్లు చచ్చినట్టు కదలాల్సి వస్తోంది. పల్లెటూళ్లో మూలుగుతున్నవాళ్లకు మోక్షం కలిగింది.'' అని.

బ్రాంచ్‌ల్లో పని ఎక్కువ, సిబ్బంది తక్కువ వుంటారు. హెడాఫీసులో అథార్టీ చలాయించడం ఎక్కువ, పని తక్కువ వుంటారు. స్టాఫ్‌ ఎక్కువమందిని వేసుకుంటారు. అన్ని సౌకర్యాలు హెడాఫీసుకే ఎలాట్‌ చేయించుకుంటారు. ఇదే పద్ధతి అన్ని శాఖల్లో వుంటుంది. హైదరాబాదులో సక్రమంగానో, అక్రమంగానో తిష్టవేసుకుని వున్నవాళ్లందరూ పలుకుబడి వున్నవాళ్లే. జోనల్‌ సిస్టమ్‌ గురించి వివాదం రాగానే నోరులేనివాళ్లను పంపించేసి 80% మందిని పంపించేశాం అని క్లెయిమ్‌ చేస్తారు. ఇలా పలుకుబడి వున్నవాళ్లలో యూనియన్‌ వాళ్లు, మంత్రులకు, రాజకీయనాయకులకు ఆప్తులు, యిలాటివాళ్లు వుంటారు. 'కేంద్రం మీ రాష్ట్రంలో ఫలానా సంస్థ పెడదామనుకుంటోంది, ఎక్కడ పెట్టాలో సూచించండి' అంటే తమకు అనువుగా వుంటుందని, రేపు తమ పిల్లలకు అవకాశాలు బాగా వుంటాయనీ హైదరాబాదులో పెట్టమంటారు.

అందుకే ఐఐటి అయినా, ఐయస్‌బి అయినా, బిట్స్‌ అయినా, మరో సెంట్రల్‌ యూనివర్శిటీ అయినా అన్నీ యిక్కడే. ఇంకా అన్యాయం ఏమిటంటే తీరప్రాంతాల్లో వుండవలసిన వాతావరణ శాఖ, తుపాను హెచ్చరిక శాఖ యిలాటి వాటిని కూడా హైదరాబాదుకి తరలించేస్తున్నారు. మీడియాలో న్యూస్‌ వచ్చి గోలపెడితే అప్పుడు తీరప్రాంతంలో స్కెలిటన్‌ స్టాఫ్‌ను పెట్టి, మానిటారింగ్‌ అంతా హైదరాబాదు నుండే చేస్తాం అంటారు. ఎందుకురా అంటే రాజధానిలో నివాసం ఉన్నతాధికారులకు సౌకర్యం కాబట్టి! చుక్కా రామయ్యగారు బాసరలో ఐఐటి పెట్టించమన్నపుడు వైయస్సార్‌ యివే కారణాలు చెప్పారు. 'బాసరలో పెడితే ఫ్యాకల్టీ ఎవరూ రారు. ఐఐటీ ఫెయిలవుతుంది' అని. 'మీరు కూడా ఐఐటి ట్రెయినింగ్‌ సెంటరు హైదరాబాదులో పెట్టారు తప్ప బాసరలో పెట్టలేదు కదా' అని గుర్తు చేశారు. ఐఐటి కోచింగ్‌ యిప్పించాలంటే హైదరాబాదులో వుండక తప్పని పరిస్థితి ఏర్పడింది. తెలంగాణలో హైదరాబాదు తప్ప వేరే చోట ఎయిర్‌పోర్టు కూడా లేదంటే సిగ్గు చేటు. కొన్ని సంస్థలను ఏ వరంగల్‌కో, కరీంనగర్‌కో, నిజామాబాద్‌కో తరలించి వుంటే అక్కడ అవసరం పడేదేమో!

హైదరాబాదులో వుండే యూనియన్‌ వాళ్లకు నోరు పెద్దది కాబట్టి తమకోసం అందరి చేత సమ్మె చేయిస్తారు. ఇది అక్రమం అని తెలిసినా దన్నులేని సభ్యులు నోరెత్తలేరు. రేపు యీ లీడర్లతో పని పడుతుందేమోనని భయపడి వూరుకుంటారు. నేను రాస్తున్నది ఆంధ్ర ఉద్యోగులకే కాదు, తెలంగాణ ఉద్యోగులకూ వర్తిస్తుంది. ఎంతోమంది ఐదో జోనువాళ్లు హైదరాబాదులో వుండి వుంటారు. రేపు 610 కచ్చితంగా అమలు చేస్తే ఐదో జోనుకి వెళ్లవలసిన వాళ్లూ కదలాలి. ఇష్టం లేనివాళ్లు రాజీనామాలు చేసుకోవాలి. అసలు 610 జీవో అనగానే హైదరాబాదే అందరికీ గుర్తుకు రావడం పరిపాటి అయిపోయింది. విజయవాడ విషయంలో ఇదే జీవో గురించి కొంతకాలం నిరసనలు జరిగాయట.

అసలెందుకు వచ్చింది యీ వివాదం? నాకు తెలిసినంతవరకు చెప్తాను. తప్పులుంటే సవరించండి. 1956లో ఆంధ్రప్రదేశ్‌ ఏర్పడినపుడు ఉద్యోగార్హత కలిగినవాళ్లు ఆంధ్రలో ఎక్కువమంది వున్నారు - అక్కడ విద్యావకాశాలు బాగా వున్నాయి కాబట్టి. తెలంగాణలో విద్యావకాశాలు దాదాపు శూన్యం. 'హైదరాబాదును బయటివాళ్లు వచ్చి అభివృద్ధి చేయడమేమిటి, అది ఎప్పణ్నుంచో గొప్పది, సిమెంటు రోడ్లు వుండేవి. దాన్ని ఏలిన నిజాం నవాబు ప్రపంచంలో కల్లా ధనవంతుడు' అని వాదించేవాళ్లందరూ కన్వీనియంట్‌గా మర్చిపోతున్నదేమిటంటే హైదరాబాదు నగరాధీశుడికి డబ్బు వుండవచ్చు కానీ నైజాం పాలనలో పౌరులకు ఏ వసతీ లేదు. గణాంకాలు కావాలంటే నా 'నిజాం కథలు' చదవండి. అనేక జిల్లా కేంద్రాలలో విద్యుత్‌ సౌకర్యమే లేదు. పాఠశాలలే లేవు. మొత్తం తెలంగాణలో వున్న స్కూళ్ల సంఖ్య ఒక్క గుంటూరు జిల్లాలో వున్న స్కూళ్ల సంఖ్యకు సమానం. అంతగా వెనక బడిన తెలంగాణ సమైక్యరాష్ట్రం ఏర్పడ్డాక ఎంతో వేగంగా వృద్ధి చెందింది. ఆ విషయాన్ని కాదని తెలంగాణ ఉద్యమకారులు అడ్డంగా వాదించడం బాధాకరం.

రాష్ట్రం ఏర్పడినపుడు విద్యార్హతలు లేవన్న కారణంగా తెలంగాణ ప్రజలు ఆంధ్రులతో పోటీ పడి ఉద్యోగాలు తెచ్చుకోలేరు, అన్న విషయం గుర్తించి ముల్కీ నిబంధనలు పెట్టారు. ఒక మేరకు ఉద్యోగాలను స్థానికులకు (కొన్నేళ్ల స్థిరనివాసం వున్నవారిని ముల్కీ అన్నారు) రిజర్వ్‌ చేసి పెట్టారు. నిజానికి యీ ముల్కీ గొడవ 1956కి ముందే వుందని 'నిజాం కథలు' చదివితే తెలుస్తుంది. నిజాం స్థానికులను విస్మరించి పై దేశాలనుండి, రాష్ట్రాలనుండి విద్యావంతుల్ని తెచ్చి ఉద్యోగాలు యివ్వడంతో స్థానికులు ఆందోళన చేస్తే అప్పుడు 'ముల్కీ' పద్ధతి పెట్టారు.

షెడ్యూల్‌ కాస్ట్‌ వాళ్లకు రిజర్వేషన్లు పెట్టినపుడు కొన్నేళ్లకు మాత్రమే అన్నారు, తర్వాత దాన్ని పొడిగిస్తూ పోయారు. ముల్కీ విషయంలో కూడా అదే జరిగింది. ఒకే రాష్ట్రంలో వుంటూ ఒక ప్రాంతంలో, ముఖ్యంగా అనేక ఉద్యోగావకాశాలు వున్న రాజధాని నగరంలో సైతం ఉద్యోగాలు తెచ్చుకోలేని పరిస్థితి ఆంధ్రులను బాధించింది. ముల్కీ నిబంధనలు ఎత్తేయాలని కోర్టులో కేసులు వేశారు. 1972-73 నాటి జై ఆంధ్ర ఉద్యమాన్ని వివరిస్తూ 'ఉండవల్లి వాస్తవాలు చెపుతారా?' అని రాసిన వ్యాసపరంపరలో ముల్కీపై వచ్చిన కోర్టు తీర్పు, దానిపై పివి నరసింహారావు వ్యాఖ్య జై ఆంధ్ర ఉద్యమారంభానికి ఎలా దారి తీసిందో అన్నీ రాశాను. అది రాష్ట్రం చీల్చమని అడిగేటంతవరకు వెళ్లింది.

చివరకు ఇందిరా గాంధీ ఉద్యమాన్ని అణచివేస్తూ, ముల్కీ నిబంధనలు ఎత్తివేసి, దానికి బదులుగా జోనల్‌ సిస్టమ్‌ తెచ్చిపెట్టింది. ఇది అన్ని ప్రాంతాలకూ యిచ్చిన ముల్కీ హక్కు లాటిది. ఒక స్థాయివరకు ఉద్యోగుల స్థానికులకు ఒక పర్సంటేజి (80% అనుకుంటా) వరకు రిజర్వ్‌ చేశారు. పై స్థాయి ఉద్యోగాలలో అర్హులు ఎక్కడ వుంటే అక్కణ్నుంచి తీసుకురావచ్చును. ఇది సబబుగానే అనిపించింది. అయితే అప్పుడు జరిగిన పెద్ద పొరపాటు ఏమిటంటే హైదరాబాదుకు రాజధానిగా ప్రత్యేకమైన స్థాయి యివ్వకుండా ఆరో జోన్‌లో భాగంగా పేర్కొన్నారు. దరిమిలా కొన్నాళ్లకు అది అన్యాయం అనిపించింది. ఎందుకంటే ఉద్యోగాలలో చాలా భాగం - రాజధాని అనే కారణంగా - హైదరాబాదులోనే వున్నాయి. వాటిలో యితర జోన్ల వాళ్లకు అవకాశం యివ్వకపోతే వాళ్లకు అన్యాయం కదా!

అందువలన హైదరాబాదును ఏడో జోన్‌ అనుకుని రాజధాని ఎపాయింట్‌మెంట్స్‌కు జోనల్‌ నిబంధనలు వర్తించవు అనేశారు. ఇది ప్రభుత్వం చేసిన నిర్ణయం. ఎందుకంటే జోనల్‌ సిస్టమ్‌ కారణంగా ఉద్యోగాలు ఒకచోట, అర్హతలు వున్నవారు మరొక చోట వుండడం సంభవించింది. ఇది ఎత్తేస్తే బాగుండును అనుకున్నారు ఎడ్మినిస్ట్రేటర్లు, కొందరు నాయకులు కూడా. అలా అనుకున్నవారిలో కెసియార్‌ కూడా ఒకరు. అసెంబ్లీలో సైతం ఆయన జోనల్‌ సిస్టమ్‌ ఎత్తేయాలని ప్రసంగించారు. తర్వాత ఉద్యమం ప్రారంభించినపుడు యీ జోనల్‌ సిస్టమ్‌ వుండాలంటూ స్వరం మార్చారు.

సౌకర్యం కోసం హైదరాబాదు ఆరో జోన్‌ కాదంటూ యితర జోన్ల నుండి బదిలీలకు సమ్మతించడంతో రాజధాని కదా, హైదరాబాదులో వుంటే పిల్లల చదువులు బాగుంటాయనే ఆశతో అనేకమంది యితర జోన్ల వాళ్లు హైదరాబాదుకి బదిలీపై వచ్చేశారు. దీనివలన హైదరాబాదుతో సహా ఆరో జోను వాసులకు అన్యాయం జరిగింది. ఎందుకంటే యితర జోన్లలో స్థానికులకు రిజర్వేషన్‌ వుంది కానీ ఆరో జోన్‌ వాళ్లకు రిజర్వేషన్‌ లేకుండా పోయింది. ఈ అన్యాయాన్ని సవరించాలనుకుని హైదరాబాదు ఆరో జోను కిందే వస్తుంది మళ్లీ అనసాగారు. ఒక్క దెబ్బతో గతంలో రెగ్యులర్‌ బదిలీలు అనుకున్నవి ఇర్రెగ్యులర్‌ బదిలీలు అయిపోయాయి. వాళ్లు అభ్యంతరం తెలిపారు. హైదరాబాదు ఆరో జోనా, ఏడో జోనా అన్న విషయంపై కమిషన్‌ వేశారు. అసలు ఒరిజినల్‌ ఆర్డర్‌లోనే ఏడో జోన్‌ లేనప్పుడు యిప్పుడెలా వస్తుంది? ఆరో జోనే అన్నారు. అప్పుడు వీళ్లందరూ అక్రమంగా వచ్చినట్టు అయిపోయింది.

ఇదంతా ప్రభుత్వం సృష్టించిన గందరగోళం. దీనికి శిక్ష అనుభవిస్తున్నవాళ్లు ఉద్యోగులు. కానీ ఉద్యోగిగా శిక్ష అనుభవించడం తప్ప వేరే మార్గం లేదంటాను నేను. 'వచ్చినపుడు సక్రమం, కానీ యిప్పుడు అదే అక్రమం' అని ప్రభుత్వం తీర్మానిస్తే దాన్ని ఉద్యోగి శిరసా వహించలసినదే ! అతను ఆంధ్ర ఉద్యోగైనా కావచ్చు, తెలంగాణ ఉద్యోగైనా కావచ్చు. ఫలానా చోట వుంటేనే పని చేస్తాను, నా కుటుంబాన్ని విడిచి దూరంగా వెళ్లలేను. నేనొక చోట, కుటుంబం వేరే చోట వుంటే ఎలా? నాకు హోటలు తిండి పడదు వంటి సమస్యలు ఎవరు వింటారు?

త్వరలో కొత్త రాష్ట్రాలు ఏర్పడతాయి అంటున్నారు. అప్పుడైనా యీ సమస్యను వీళ్లు పరిష్కరించాలి. ఆ రాష్ట్రాలలోనూ జోనల్‌ సిస్టమ్‌ పెడితే రాజధాని ఉద్యోగాలలో తక్కిన జోన్లలో కంటె తక్కువ శాతం రిజర్వేషన్లు పెట్టాలి. బొత్తిగా రిజర్వేషన్లు లేవంటే రాజధాని వాసులు నష్టపోతారు. రాష్ట్రవిభజన సమయంలోనే యీ మార్పులు చేయాలంటే ఆర్టికల్‌ 371 డి మార్చాలి, దానికి రాజ్యాంగ సవరణ చేయాలి. పార్లమెంటు ఆమోదం పొందాలి. 'సవరణ అనవసరం, ఆంధ్రప్రదేశ్‌ రాష్ట్రాన్ని ఉద్దేశించినది ఆ ఆర్టికల్‌. ఆంధ్రప్రదేశ్‌ అనే రాష్ట్రమే మాయమై పోయి 'తెలంగాణ', 'ఆంధ్ర' అనే రాష్ట్రాలు ఏర్పడ్డాక యిక 371డి అస్తిత్వమే వుండదు' అని జులై 30 వరకు తెలంగాణ ఉద్యమనాయకులు వాదించారు. కానీ జులై 30 నాటి ప్రకటనలో దిగ్విజయ్‌ ఏమన్నారు? 'తెలంగాణ' అనే కొత్త రాష్ట్రం ఏర్పడుతుంది. మిగిలిన రాష్ట్రం 'ఆంధ్రప్రదేశ్‌' పేరుతో వ్యవహరించబడుతుంది' అన్నారు. మరి ఆంధ్రప్రదేశ్‌ అనే పేరు మాయం కానపుడు 371డి సజీవంగా వుంటుందన్నమాట. దానిలో ఆరు జోన్లను ఎలా విభజిస్తారు? అంతా అయోమయం. కాంగ్రెసు వర్కింగ్‌ కమిటీ వీటిపై ఏమీ ఆలోచించకుండానే తీర్మానం చేసి పారేసింది. మనను బుఱ్ఱ బద్దలు కొట్టుకోమంటోంది. ముడి విప్పే ప్రయత్నంలో మరో చిక్కుముడి వేస్తోంది. వీటితోనే ఉద్యోగుల మధ్య కొట్లాటలు వస్తున్నాయి.

తెలంగాణ ఉద్యమ సందర్భంగా మీడియా కూడా ఉద్యోగుల మధ్య గొడవలను ఎగదోస్తోంది. 1948 పోలీసు చర్య తర్వాత హైదరాబాదు సంస్థానం కేంద్రప్రభుత్వ అధీనంలోకి వచ్చింది. 1950 జనవరి 26 న భారత రిపబ్లిక్‌ ఏర్పడగానే 'యూనియన్‌ ఆఫ్‌ ఇండియా' తరఫున కేరళకు చెందిన ఎమ్‌.కె. వెల్లోడి అనే ఆయనను హైదరాబాదు రాష్ట్రానికి ముఖ్యమంత్రిగా నియమించారు. ఆయన కేంద్రంలో సీనియర్‌ సివిల్‌ సర్వెంట్‌. నిజాం ప్రభుత్వ పద్ధతులను 'సరిదిద్ద'డానికి, యితర ప్రాంతాల్లో వున్న ఆంగ్లప్రభుత్వ పద్ధతులతో సమన్వయం చేయడానికి వెల్లోడి మద్రాసు స్టేట్‌ నుండి, బాంబే స్టేట్‌ నుండి ఉద్యోగస్తులను తెచ్చారు.

యూనియన్‌ ప్రభుత్వం పక్షాన వచ్చిన ఉద్యోగులను 'యూనియన్‌ ఉద్యోగులు' అనేవారు. వాళ్లు నిజాం ప్రభుత్వోద్యోగులను మందబుద్ధులుగా, బద్ధకస్తులుగా తక్కువచూపు చూసేవారు. పైగా ఇండియన్‌ యూనియన్‌ విజేత, నిజాం పరాజితుడు. పరాజితసైన్యాన్ని, విజేతలైన సైన్యం ఎలా చూస్తుందో అలాగే చూశారు. ఇది వాస్తవం. దీనికి మీడియా ఎలాటి రంగు పులిమిందో ఉదాహరణ చూపిస్తాను.

''నమస్తే తెలంగాణ'' పేపరు తన ఆగస్టు 6, 2013 లో ''తెలుగు స్వతంత్ర '' 1950 ఫిబ్రవరి 17 నాటి రిపోర్టును ఉటంకించింది. దానిలో హైదరాబాదు సంస్థానంలో యూనియన్‌ ఉద్యోగుల దాష్టీకం గురించి వర్ణన, వారి పట్ల హైదరాబాదు సంస్థానంలో పెల్లుబుకుతున్న అసహ్యం, ద్వేషం గురించి రాశారు. రిపోర్టు మొత్తం యూనియన్‌ ఉద్యోగుల ప్రవర్తనను ఖండిస్తూనే సాగింది. ఇదంతా యథాతథంగా యిచ్చిన ''నమస్తే తెలంగాణ'' హెడింగ్‌ ఏం పెట్టిందో తెలుసా? 'సీమాంధ్ర ఉద్యోగ కీచకం' అని! ఆంధ్రా ప్రాంత రాజకీయపత్రిక ఏం రాసిందో చూడండి అంటూ యిది యిచ్చారు.

తమాషా ఏమిటంటే - తెలుగు స్వతంత్ర ఖండించినది యూనియన్‌ ఉద్యోగులను, నమస్తే తెలంగాణ దాన్ని ఉటంకిస్తూ యూనియన్‌ ఉద్యోగుల అకృత్యాలకు సీమాంధ్ర ఉద్యోగులకు ఎట్రిబ్యూట్‌ చేసింది. వనం జ్వాలా నరసింహారావుగారనే ప్రఖ్యాత జర్నలిస్టు రెండు, మూడేళ్ల క్రితం ఆంధ్రజ్యోతిలో వ్యాసం రాస్తూ కూడా యిలాటి తమాషాయే చేశారు. కెసియార్‌ తన ఉద్యమం మొదటినుండీ యిదే అభిప్రాయాన్ని కలిగించారు. యూనియన్‌ ఉద్యోగులు ఆంధ్రప్రాంతం నుండి వచ్చారని వీరికి ఎవరు చెప్పారు? దానికి సాక్ష్యం ఏమిటి? ఏమీ లేదు. ఎవరో పరాయివాళ్లు వచ్చి మా ఉద్యోగులను అవమానించారు, వాళ్లు ఆంధ్ర ఉద్యోగస్తులు అంతే వీరి వాదన. నిజానికి పరిశీలిస్తే ఆనాటి యూనియన్‌ ఉద్యోగులు ఎవరు? మద్రాసు స్టేట్‌, బాంబే స్టేట్‌ నుండి వచ్చినవారు. అప్పటి మద్రాస్‌ స్టేట్‌లో తమిళ, కేరళ, కర్ణాటక ప్రాంతాలు కూడా కలిసి వుండేవని, బాంబే స్టేట్‌లో కర్ణాటక, మహారాష్ట్ర, గుజరాత్‌ ప్రాంతాలు కలిసి వుండేవని గుర్తు పెట్టుకోవాలి. ఇన్ని ప్రాంతాల నుండి ఉద్యోగులు వస్తే వాళ్లు సీమాంధ్ర ఉద్యోగులు అని ఎలా అనగలం? మద్రాసు రాష్ట్ర ఉద్యోగుల్లో తమిళులు, మలయాళీలు ఎక్కువ. ఆంధ్ర ప్రాంతంలోని ఉద్యోగులలోనే ఆంధ్రులు తక్కువ, తమకు రావలసినన్ని ఉద్యోగాలు దక్కలేదంటూ ఆంధ్ర ఉద్యమం ద్వారా ఆంధ్రులు ఆందోళన చేసినప్పటి కాలం అది.

ప్రభుత్వంలోనే కాదు, రైల్వే వంటి అనేక సంస్థల్లో తమిళుల, మలయాళీల ప్రాబల్యం యిప్పటికీ ఎక్కువే. యూనియన్‌ ఉద్యోగులుగా వచ్చి స్థిరపడిన తమిళులు, మలయాళీలు, మహారాష్ట్రులు యిప్పటికీ సికిందరాబాదులో కనబడతారు. ఆనాటి ఉద్యోగుల లిస్టు పట్టుకురమ్మనమంటే నేనూ పట్టుకురాలేను, కెసియారూ పట్టుకు రాలేరు. అయితే నా వాదనకు బలం చేకూర్చే ఒక అంశం చెప్పగలను. -యూనియన్‌ ఉద్యోగులకు వ్యతిరేకంగా నిజాం ఉద్యోగులు కొన్ని రోజులు ఆందోళన చేశారు. ఆ ఉద్యమానికి పేరు 'ఇడ్లీ సాంబార్‌ గో బ్యాక్‌'. ఇడ్లీ సాంబార్‌ అనేది తమిళులకు ప్రతీకగా వుపయోగిస్తారని తెలుగువాళ్లందరికీ తెలుసు. అదే ఆంధ్ర ఉద్యోగులకు వ్యతిరేకంగా అయితే 'గోంగూర గో బ్యాక్‌' అనేవారు. ఆ నినాదం 1969లో వినబడింది. ఎందుకంటే అది ఆంధ్రులకు వ్యతిరేకంగా సాగిన ఉద్యమం. 1949 నాటిది తమిళ, మలయాళీలకు వ్యతిరేకంగా సాగిన ఉద్యమం. అయితే యీ వాస్తవాలను మసిబూసి మారేడుకాయ చేసి మీడియా తెలంగాణ ఉద్యోగులను ఆంధ్ర ఉద్యోగులపైకి రెచ్చగొడుతోందని అనిపిస్తుంది.

కానీ ఏం చేసినా యిలాటి కొట్లాటలు ఆగవు. తమాషా ఏమిటంటే - ఈ ఉద్యోగులు తక్కిన అన్ని విషయాల్లో కలిసికట్టుగా వుంటారు. అవినీతికి ఆలవాలమైన శాఖల్లో అయితే మరీ కట్టుగా వుంటారు. అలాటి చోట్ల పోస్టింగుకై కొందరు ఎంతైనా ఖర్చుపెడతారు. వాటికి కొందరు అవినీతిపరులు సాయపడతారు. అవసరమైన దొంగ సర్టిఫికెట్లు సంపాదించిపెడతారు. అక్కడ ప్రాంతీయ భేదాలు లేవు. ఎవరికి డబ్బు వుంటే, ఎవరికి పలుకుబడి వుంటే వాళ్లకు పనులు జరుగుతాయి. దొంగ ముల్కీ సర్టిఫికెట్లు గతంలోనూ దొరికాయి, అవి కంపల్సరీ అంటే భవిష్యత్తులోనూ దొరుకుతాయి. అవి జారీ చేసేవారు తెలంగాణ ఉద్యోగులే. తన దగ్గరకు వచ్చేసరికి ఉద్యమాలు గుర్తుకు రావు. అసలీ ఉద్యోగులలో తన పక్క సీట్లో పనిచేసేవాళ్లు ఆంధ్రా క్యాడరో, తెలంగాణ క్యాడరో తెలియదా? సర్వీసు రికార్డుల్లో వుండదా? ఆ రికార్డులు లేకుండానే యింక్రిమెంట్లు, పెన్షన్లు యిచ్చేస్తున్నారా?

గతంలో ఎన్టీయార్‌ రిటైర్‌మెంట్‌ వయసును 58 నుండి 55 కి తగ్గిస్తూ ఆర్డరేస్తే ఆ ఏజ్‌ గ్రూపులో వున్నవారిని ఐడెంటిఫై చేయడం, వాళ్లకు రిటైర్‌మెంట్‌ ఆర్డర్లు యిచ్చేయడం - అంతా ఒక్క నెలలో అయిపోయింది. జెట్‌ స్పీడ్‌. ఎందుకు? వాళ్లు రిటైరయిపోతే తర్వాత లైనులో వున్నవాడికి ప్రమోషన్‌ వస్తుంది కాబట్టి, వీడిని ఎంత త్వరగా యింటికి పంపేయాలా అని చూశారు. 30 ఏళ్ల క్రితం కంప్యూటర్లు లేనపుడే అంత త్వరగా, పకడ్బందీగా చేయగలిగినపుడు యిప్పుడు ఉద్యోగుల స్థానికత వివరాలు సేకరించలేరా? శక్తి లేదా? ఉద్దేశం లేదా?

ఎప్పుడో కంప్యూటరైజేషన్‌ అయిపోయి, ఈ-గవర్నెన్స్‌ చేసేస్తున్నామని చెప్పుకుంటున్న ప్రభుత్వంలో తన స్టాఫ్‌ గురించిన సమాచారం కూడా లభించదా? లభించలేదని వైయస్‌ అసెంబ్లీలో చెపితే మనం నమ్మాలా? సరే అప్పుడు దొరకలేదు, ఇప్పుడు అదే విభజనోద్యమంలో మెయిన్‌ యిస్యూ అయిపోయి దాని గురించి సమ్మెలు చేసేస్తూ వుంటే యిప్పటికైనా ప్రభుత్వం శ్వేతపత్రం విడుదల చేయవద్దా? ప్రభుత్వం పిరికిది కాబట్టి చేయలేదనుకుంటే, ఉద్యోగి సంఘాలు చేయవచ్చుగా! అవి చేయకుండా 'మా గురించి మీరంతా ఉద్యమించండి' అని తెలంగాణ ఉద్యోగి నాయకులు కాని, ఆంధ్ర ఉద్యోగి నాయకులు కానీ అడిగితే దాన్ని మనం పట్టించుకోనక్కరలేదని నా వ్యక్తిగత అభిప్రాయం. (సమాప్తం) - ఎమ్బీయస్‌ ప్రసాద్‌ (ఆగస్టు 2013)

ఆగస్టు 49-51 వీక్లీకై ఎమ్బీయస్‌ : 'నిర్ణయం మారదు' - ఎందుకలా?

ఎవరైనా నిర్ణయం తీసుకున్నాక దానికి ప్రతికూల స్పందన వస్తే 'మీరిలా ఫీలవుతారని అనుకోలేదు. మిమ్మల్ని హర్ట్‌ చేయడం మా ఉద్దేశం కాదు. మీ వ్యతిరేకత మాకు ఆశ్చర్యం కలిగిస్తోంది. దీనిపై పునరాలోచించి మళ్లీ ఏ విషయం చెపుతాం' అంటారు. మళ్లీ ఆలోచించినా, ఆలోచించకపోయినా ఆ క్షణానికి ఊరుకోబెట్టడానికి ఇదో మార్గం. తెచ్చిన చీర పెళ్లానికి నచ్చకపోతే 'నీకీ రంగు యిష్టమనుకున్నానే! నో ప్రాబ్లెమ్‌, యీసారి బజార్లోకి వెళ్లినపుడు ఎక్స్‌ఛేంజ్‌ చేసేద్దాం' అని వూరడిస్తాడు భర్త. 'నా యిష్టం, నేను తెచ్చినది కట్టుకోవాల్సిందే, ఖబర్దార్‌' అంటే మర్నాడు కంచంలోకి అన్నం రాదు. గ్యాస్‌ స్టవ్‌ చెడిపోయిందని చెప్పబడతాడు. భర్తకే యింత లౌక్యం అవసరమైతే రాజకీయనాయకుడికి యింకెంత లౌక్యం కావాలి? దేని గురించి కచ్చితంగా నెగటివ్‌గా చెప్పడు. ఏదీ తనకు చేత కాదని అనడు. 'వర్షం రాలేదా? వరుణదేవుడికి ఓ మిస్‌డ్‌ కాల్‌ యిస్తా, కంగారు పడవద్దు' అని చెప్తాడు తప్ప యీ 'ఏడాదికి వర్షపాతం యింతేట, శాస్త్రజ్ఞులు చెప్పారు' అనడు.

ఆశ పెట్టడం రాజకీయనాయకుడికి సహజలక్షణం. 'హిమాలయాలు మన వూళ్లో పెట్టించాలి సార్‌, టూరిజం పెరుగుతుంది' అంటే 'చూద్దాం, యీసారి కలిసినపుడు మేడమ్‌తో మాట్లాడతా..' అంటాడు తప్ప 'ఏమిటీ పిచ్చి వూహలు..' అని తిట్టడు. 'తప్పకుండా', 'కాస్త ఓపిక పట్టు', 'ఈసారికి కాకపోతే పై సారికి అయిపోతుంది', 'మీ అందరూ నా వెనక వుంటే అసాధ్యమనేదే లేదు' - యిలా మాట్లాడతాడు తప్ప 'కాదు', 'లేదు' అనేది పొలిటీషియన్‌ డిక్షనరీలోనే వుండవు. ఏ విషయంలోనూ ఫైనాలిటీ - ఆఖరి మాట - అనేది వుండదు. ఇలా చేసి చూద్దాం, మీకు నచ్చకపోతే వెంటనే మార్చేద్దాం అనే ఆశలు చూపిస్తూనే వుంటారు.

తెలంగాణ విషయంలో తొలి అభిప్రాయమే తుది నిర్ణయం

కానీ తెలంగాణ విషయంలో మాత్రం ఢిల్లీ నాయకులు హఠాత్తుగా ఫైనాలిటీకి వచ్చేశారు. సాధారణంగా అధికార పార్టీ తన అభిప్రాయం చెప్పి, దానిపై యితరుల స్పందన తెలుసుకోవడమే ఏ బిల్లు విషయంలోనైనా జరిగేది. ఈ విషయంలో మాత్రం ప్రతిపక్షాలన్నిటి అభిప్రాయమూ తెలుసుకుంది తప్ప తను నోరు విప్పలేదు. అన్నీ విని తనకంటూ ఒక అభిప్రాయం ఏర్పడ్డాక ప్రతిపాదన చేసి, దానిపై యితరుల వ్యాఖ్యానాలు అడిగి వుండాల్సింది. అలా చేయకుండా తమ తొలి అభిప్రాయమే ఈ అంశంపై ఫైనల్‌ నిర్ణయం అనేస్తోంది. అదే వింతగా వుంది. తమను కలిసిన సీమాంధ్ర నాయకులందరికీ 'మీరెంత మొత్తుకున్నా రాష్ట్ర విభజన విషయంలో మా నిర్ణయం మారదు. తెలంగాణ యివ్వడం ఖాయం. అలా యివ్వడం వలన మీకు కలిగే కష్టనష్టాల గురించి మీరు చెప్పుకుంటే వింటాం తప్ప మళ్లీ నిర్ణయాన్ని తిరగదోడే ప్రశ్నే లేదు.' అని ఢిల్లీ నాయకులు చెప్తున్నారు. దిగ్విజయ్‌ కూడా మాటిమాటికీ యీ విషయాన్ని నొక్కినొక్కి చెపుతున్నారు.

తెలంగాణ విషయం ఎప్పణ్నుంచో నానుస్తూ వచ్చారు. ఇన్నాళ్లకి నిర్ణయం వెలువడింది. అది చాలా గందరగోళంగా వుంది. ఒక ప్రాంతం వారి ఆకాంక్ష తీరుస్తూనే, మరొక ప్రాంతం వారికి ఏమీ లేకుండా చేశారు. నదీజలాల సమస్య, రాజధాని సమస్య, ప్యాకేజీ మొత్తం, రాజధానికి ఖర్చు, నిధుల పంపిణీ, శాంతిభద్రతలపై కేంద్ర పర్యవేక్షణ - ఏదీ స్పష్టంగా తేల్చలేదు. 'కాంగ్రెసు పార్టీ తన అభిప్రాయాన్ని యిన్నాళ్లూ చెప్పలేదు, ఇప్పుడు చెప్పింది, అదే ఫైనల్‌' అని దిగ్విజయ్‌ అంటున్నారు. తెలంగాణపై నిర్ణయం వెలువరించగానే రాష్ట్రంలో ఎక్కడా సంతోషం వెల్లివిరియలేదు. ఇంతటి ఏకపక్షనిర్ణయం పార్లమెంటులో బిల్లు రూపం ధరిస్తుందా లేదా అని తెలంగాణ నాయకుల్లో సందేహం కలిగింది. అందుకని తొందరపడి హర్షం వ్యక్తం చేయలేదు. విభజన అనేది శ్రీకృష్ణ కమిటీ ఐదవ ఆప్షన్‌. అయితే ఆ ఆప్షన్‌లో సగభాగం మాత్రమే కాంగ్రెసు హై కమాండ్‌ తీసుకుంది. విభజించే పక్షంలో మూడు ప్రాంతాల వారిని సంప్రదించి, అందరినీ ఒప్పించాలి అని కమిటీ రాసిన వాక్యాలు విస్మరించింది.

ఆ విషయమే ఆంధ్రప్రాంతంలో అగ్గిని రగిల్చింది. అయితే ఆరో ఆప్షన్‌, లేదా ఐదో ఆప్షన్‌ - పూర్తిగా తీసుకోవాలి తప్ప సగంసగం చేయడమేమిటి? అని మండిపడ్డారు. అప్పణ్నుంచి గత మూడు వారాలుగా ఆంధ్రప్రాంతంలో తీవ్రస్థాయిలో ఉద్యమం నడుస్తోంది. 'ఇది బూటక ఉద్యమం. ప్రభుత్వ సహాయంతో నడుస్తున్న ఉద్యమం. సీమాంధ్ర పెట్టుబడిదారులు డబ్బులిచ్చి యిక్కడే కాదు, గూర్ఖాలాండ్‌లో, బోడోలాండ్‌లో కూడా నడిపిస్తున్నారు. సాధారణ ప్రజలు విభజనను స్వాగతిస్తున్నారు. తమవైపు రాజధాని వస్తుందని పులకిస్తున్నారు. కానీ సీమాంధ్రుల చేతుల్లో వున్న మీడియా గోరంతలను కొండంతలు చేసి చూపిస్తోంది.' అని తెలంగాణ నాయకులు ఉద్యమాన్ని తీసిపడేస్తున్నారు. 'దీనిలో మా నిర్వాకం ఏమీ లేదు. ఈ ఉద్యమం మా అదుపులో లేదు. మాకే భయంగా వుంది.' అంటున్నారు సీమాంధ్ర నేతలు.

విడివిడిగానే తప్ప కలివిడిగా కాదు...

అయినా ఢిల్లీ నాయకులు చలించడం లేదు. 'ఎంత వుద్యమం నడిచినా పట్టించుకోం. దాన్ని అణచివేయమని కిరణ్‌కు చెప్పాం. కొద్ది రోజుల్లో అంతా సర్దుకుంటుందని ఆశిస్తున్నాం. మేం యిచ్చినమాట వెనక్కి తీసుకోం.' అని కుండ బద్దలు కొట్టి మరీ చెపుతున్నారు. అణు ఒప్పందం బిల్లు విషయంలో కాంగ్రెసు యితర పార్టీలతో అనేక సమావేశాలు జరిపి చివరకు గట్టిగా నిలబడింది. ఇక్కడ అలాటి ప్రయత్నాలు చేయలేదు. నిర్ణయానంతరం ఆందోళన చెలరేగిన తర్వాత కూడా ఆంటోనీ కమిటీ తెలంగాణ నాయకులను, సీమాంధ్ర నాయకులను విడివిడిగా కలిసి మాట్లాడుతోంది తప్ప ముఖాముఖీ మాట్లాడించడం లేదు. ఇద్దర్నీ ఒక చోట కూర్చోబెట్టి 'ఇవీ మన పార్టీ ప్రయోజనాలు. ఆంధ్రప్రాంతంలో యిన్ని సీట్లు రావాలి, తెలంగాణలో యిన్ని రావాలి, ఇన్ని రావాలంటే యిలా చేయాలని అనుకుంటున్నాం. అది కాదని మీరని వూరుకుంటే చాలదు, ప్రత్యామ్నాయం చెప్పాలి' అని మాట్లాడడం లేదు. అందరూ ఒక పార్టీ వాళ్లే కదా, వాళ్లలో వాళ్లే నిజాయితీగా మాట్లాడుకోకుండా వుంటే బయటి పార్టీల వాళ్లతో యింకేం మాట్లాడతారు? దీనివలన అర్థమయ్యే దేమిటంటే - కాంగ్రెసు పార్టీ రెండు ప్రాంతాలను విడివిడిగానే చూస్తోంది తప్ప ఏకరాష్ట్రంగా పరిగణించటం లేదని!

కాంగ్రెసు విభజన చేసి తీరుతుంది అనుకుని దానికి కారణాలు ఏమై వుంటాయని ఆలోచిద్దాం. పార్టీ ప్రయోజనాలకోసం, రాహుల్‌ని ప్రధాని చేయడం కోసం - వంటి సింపుల్‌ ఆన్సర్లు అనవసరం. ఏ పార్టీ ఐనా రాజకీయ ప్రయోజనాల కోసం కాక ఆధ్యాత్మిక, పారలౌకిక ప్రయోజనాలకోసం పనిచేస్తుందా? కాంగ్రెస్‌ రాహుల్‌ని ప్రధాని చేయకపోతే లోకేష్‌ను చేస్తుందా? ఈ నిర్ణయం రాజకీయంగా కాంగ్రెసుకు లబ్ధి చేకూరుతుందా? అన్నదే చర్చించాలి. పైకి చూస్తే తెలంగాణలో కాంగ్రెసు లాభపడుతుంది అని తెలుస్తోంది.

నాన్నా పులి.. కథ

ఇన్‌చార్జ్‌గా దిగ్విజయ్‌ను తీసుకుని వచ్చాక ఢిల్లీ వారు లీకులు వదలడం మొదలుపెట్టారు. రాయల తెలంగాణ అని, మరోటని... యిలా. తెలంగాణపై త్వరలో నిర్ణయం అనే కథ దశాబ్దాలుగా వినివిని విసిగిపోయిన తెలుగు ప్రజలు నాన్నా పులి కథలో తండ్రిలా అయిపోయారు. ఇన్‌చార్జి మారిన ప్రతీసారీ యిదో తతంగం అనుకుని వూరుకున్నారు. 'తెరాస తెలంగాణ సాధన, ఉద్యమం విషయం పక్కన పెట్టి 2014 ఎన్నికలపైనే దృష్టి పెట్టింది. 2014 వరకు తెలంగాణ యివ్వకుండా ఎన్నికలకు కాస్త ముందు దీనిపై ఓ ప్రకటన చేసి, దాని ఆధారంగా కాంగ్రెసు ఎన్నికలలో లబ్ధి పొందుతుంది, బిజెపికి మేలు చేకూరకుండా జాగ్రత్త పడుతుంది. తెలంగాణపై ఏమాత్రం కదలిక వున్నా కెసియార్‌ ఫార్మ్‌హౌస్‌లోంచి బయటకు వచ్చేవారు. రాలేదు కాబట్టి యిదంతా ఉత్తుత్తిదే..' అని ప్రజలందరూ అనుకున్నారు. బిజెపి కూడా 'మనకైతే ఆంధ్రలో ఓట్లు లేవు కాబట్టి తెలంగాణకై గట్టిగా నిలబడ్డాం. కాంగ్రెసు అంత రిస్కు తీసుకోలేదు. మనం మోదీ ద్వారా తెలంగాణపై ఎన్నికల హామీ యిప్పించి లాభం పొందుదాం' అనుకుంది.

ఏమీ జరగదులే అని అందరూ జోగుతున్న సమయంలో కాంగ్రెసు ఒక్కసారిగా విభజన ప్రకటించి తెలంగాణలో అందర్నీ చిత్తు చేసింది. బిజెపికి తెలంగాణలో ఎన్నికల అంశం లేకుండా చేసింది. తెలంగాణలో నమ్ముకుని ఆంధ్రను గాలికి వదిలేసిన బిజెపికి ఇప్పుడు రాష్ట్రం నుండి ఒక్క పార్లమెంటు సీటు కూడా వస్తుందో రాదో డౌటే. ఆ విధంగా కేంద్రంలో 42 సీట్లను బిజెపికి అందకుండా చేసింది. అంతవరకూ గెలుపే కదా.

తెరాసతో రివర్స్‌ గేమ్‌

ఇక తెరాస! మామూలుగా అయితే తెరాస ప్రమేయం లేకుండా తెలంగాణ నిర్ణయం వెలువడకూడదు. తెరాసకు ఢిల్లీలో చాలామంది మిత్రులున్నారు. వాళ్ల ద్వారా ఉప్పందిపోయేది. కెసియార్‌ 'రెండు వారాల్లో తెలంగాణ..' వంటి ప్రకటన చేసి నేను చెప్పడం వల్లనే వచ్చింది' అని చెప్పుకునే వారు. కానీ యీ సారి కాంగ్రెసు తెరాస ఛానెల్స్‌ను మూసివేసి బిరడా పెట్టేసింది. బయటకు వెళ్లిపోయాక కేకే పరపతి తగ్గిందేమో. జయపాల్‌కు గట్టిగా చెప్పి వుంటారు - ఎవరడిగినా ఏమీ చెప్పవద్దని. దానితో చెప్పకుండా హఠాత్తుగా తెలంగాణ ప్రకటించి, నాయకుల మధ్య క్రెడిట్‌ తెచ్చుకుని తెరాసను నిర్వీర్యం చేయడంపై ఫోకస్‌ పెట్టింది. కెసియార్‌ను తాము ఆదరించడం లేదని, ఆయనకు తెలియకుండానే సర్వం నడుస్తోందన్న సందేశాన్ని గల్లీలో కుర్రవాడికి కూడా తెలిసేట్లు చేసి, కెసియార్‌ సైజును తగ్గించింది. ఆ తర్వాత తెరాస నుండి నాయకులను లాగేస్తోంది.

ఇతర పార్టీలనుండి ఫిరాయింపులను ప్రోత్సహిస్తూ, దినదినం తన పార్టీ కార్యకర్తలలో నైతిక స్థయిర్యం పెంచుకుంటూ వస్తున్న తెరాస చేత తన చేదుమాత్ర తనే మింగేట్లు చేసింది. కొంతకాలం నెంబర్‌ టూ స్థానంలో వున్న విజయశాంతిని, తెరాస నాయకులపై దుమ్ము రేపి, ఆరోపణలు చేసి బయటకు వచ్చిన రఘునందన్‌ను, మాజీ ఎమ్మెల్యేలను తన పార్టీలోకి కలిపేసుకుంది. తెలంగాణ యిస్తే తెరాస మాలో విలీనం కావచ్చు అని గతంలో అన్నా, యిప్పుడు విలీనం గురించి అడగటం లేదు. విడివిడిగా నాయకులను చేర్చుకుంటూ పోతున్నారు. ఇలాటి పరిస్థితుల్లో కెసియార్‌ కాంగ్రెసుపై కక్ష కట్టడంలో వింతేముంది? ఆయన కాంగ్రెసు ప్రణాళికకు అడ్డు తగులుతూ పోతారు. దాన్ని తెలంగాణ ఉద్యమకారులు ఎంతవరకు హర్షిస్తారో చూడాలి.

'ఎలాగోలా యిన్నాళ్లకు కాంగ్రెసు తెలంగాణ యిస్తూ వుంటే కెసియార్‌ హైదరాబాదుపై కేంద్ర అజమాయిషీ కూడదని, రాయల తెలంగాణకు ఒప్పుకోనని, ఏవేవో అభ్యంతరాలు లేవనెత్తి అడ్డుపుల్లలు వేస్తున్నాడు, తన ప్రకటనలతో ఆంధ్రావాళ్లను రెచ్చగొట్టి ప్రత్యేకరాష్ట్రం ఏర్పాటు కాకుండా యిబ్బంది పెడుతున్నాడు.' అనే మాట తెలంగాణలో బలంగా నాటుకుందంటే కెసియార్‌పై విముఖత పెరిగి తెరాస ఎన్నికల నాటికి బలహీనపడుతుంది. వైకాపా తెలంగాణ యూనిట్‌ దాదాపు ఎత్తేశారు కాబట్టి యిక తెలంగాణలో కాంగ్రెసుకు ప్రత్యర్థిగా మిగిలేది టిడిపి మాత్రమే! సమైక్య ఉద్యమంలో టిడిపి నాయకుల దీక్షలను అనుమతించడం ద్వారా చంద్రబాబు విశ్వసనీయతపై తెలంగాణలో మళ్లీ అనుమానాలు చెలరేగడంలో అనుమానమేముంది? అందువలన ప్రత్యేక తెలంగాణ కోరుకున్నవాళ్లందరూ కాంగ్రెసుకే ఓటేయడానికి ఆస్కారం వుంది.

వ్యతిరేకతే పెట్టుబడి...

తెలంగాణ రావడానికి కాంగ్రెసే కారణం అని ప్రత్యేకవాదులు అనుకున్నట్టే సమైక్యవాదులు అనుకుంటారు కాబట్టి వాళ్లు వ్యతిరేకంగా ఓటేస్తారని కచ్చితంగా చెప్పవచ్చు. తెలంగాణలో సమైక్యవాదులు ఎన్ని నియోజకవర్గాల్లో బలంగా వున్నారు? వాళ్ల నుండి ఓట్లు రాబట్టగల పార్టీ ఏది అనే ప్రశ్నలకు సమాధానాలు యిప్పుడు చెప్పలేం. అయితే ఆంధ్ర ప్రాంతంలో కాంగ్రెసుకు వ్యతిరేకంగా సమైక్యవాదుల ఓట్లు రాబట్టడానికి వైకాపా, టిడిపి వున్నాయి. ఈ రెండింట్లో వైకాపాకు వున్నంత క్లియర్‌ స్టాండ్‌ టిడిపికి లేదు. టిడిపి రెండు కళ్లు కాగా, వైకాపాకు ఒక్కటే కన్ను. టిడిపి పాటించినంత జాగ్రత్త వైకాపా పాటించనక్కరలేదు. అందుకే పార్టీ గౌరవాధ్యక్షురాలు దీక్షకు కూర్చోగలిగారు.

చంద్రబాబు ఆత్మగౌరవయాత్రలో ఏం చెపుతారు? 'మా పార్టీని నాశనం చేయడానికే కాంగ్రెసు విభజన నిర్ణయం ప్రకటించింది' అని మొదలుపెడతారు. 'అవతలి పార్టీని నాశనం చేయడానికి కాకపోతే పెంచి పోషించడానికి రాజకీయాలు నడుపుతారా? మీరు యిప్పుడు చెపుతున్న సమన్యాయం వగైరా అంశాలు తెలంగాణ ఉత్తరం యిచ్చినపుడు ఎందుకు ప్రస్తావించలేదు?' అని ప్రజలు ఎదురు తిరిగి ప్రశ్నిస్తే బాబు వద్ద సమాధానం లేదు. 'నేను అమాయకుణ్ని, కాంగ్రెసు మోసం చేస్తుందని గ్రహించలేని అజ్ఞానిని. ఇలాటి పరిణామం వస్తుందని వూహించలేని ముందుచూపు లేనివాణ్ని.' అని చెప్పుకోవాలి. అది బాబు కౌటిల్యుడి యిమేజికి నప్పదు.

సమైక్యం విషయంలో గతచరిత్ర అంత బాగా లేకపోయినా జులై నుండి వైకాపా సమైక్య ఉద్యమంలో ముందుగా దూకింది కాబట్టి మార్కులు బాగా పడుతున్నాయి. తెలంగాణలో తమ పార్టీ దివాళా తీస్తున్నా, పట్టించుకోకుండా ఒక ప్రాంతానికి కట్టుబడి వుండడం చేత వారిపై సానుభూతి పెరిగింది. దీనికి తోడు ప్రభుత్వ వ్యతిరేకత, జగన్‌ గ్లామర్‌ యిత్యాది అంశాల వలన ఆంధ్రలో వైకాపా అందరి కంటె ముందుగా దూసుకుపోగలదు. పదేళ్ల పాలన తర్వాత అధికారపక్షమైన కాంగ్రెసు పై సహజంగానే వ్యతిరేకత వుంటుంది. దానికి తోడు తమ ప్రాంతాన్ని అన్యాయం చేసిన కోపం కూడా తోడవుతుంది. అందువలన కాంగ్రెసు పేరు చెపితే రాళ్లు వేసే పరిస్థితి వచ్చింది. కాంగ్రెస్‌పై కోపం చేత వైకాపాకు, ఆ తర్వాత టిడిపికి ఓట్లు పడే పరిస్థితి వస్తుందని ఢిల్లీ ఊహించి వుంటుంది. ఆ వ్యతిరేకత ఓటు వేరే వాళ్లకు పోవడం దేనికి అన్న వూహతో తన పార్టీని చీల్చి ప్రత్యామ్నాయంగా చూపిస్తే...? అనే ఆలోచన వచ్చి వుండవచ్చు.

రామ-పరశురామ అవతారాలు

రాముడు, పరశురాముడు ఒకరితో ఒకరు తలపడి చుట్టూ వున్నవారికి భ్రమ కలిగించారు. పరశురాముడు మహావీరుడు. ఎందరో రాజులను ఒంటి చేత్తో సంహరించిన శూరుడు. అలాటివాడు చిన్న వయసులో వున్న రాముడి చేతిలో ఓడిపోతే, రాముడికి ఎంత పేరు వచ్చి వుంటుందో వూహించండి. ఆ పేరు రావడానికై విష్ణువు ముందుగా పరశురాముడి అవతారంలో కనబడి అసాధ్యకార్యాలన్నీ చేసి పెద్ద యిమేజి బిల్డప్‌ చేసుకున్నాడు. ఆ తర్వాత రాముడి అవతారం ఎత్తి ఆ యిమేజి నంతటినీ పరశురాముడి నుండి రాముడికి ట్రాన్స్‌ఫర్‌ చేసి తద్వారా రాముడి యిమేజిని ఒక్క దెబ్బతో పెంచేశాడు. అంతా విష్ణుమాయ!

ఇప్పుడు ఢిల్లీ విష్ణువు పరశురామ అవతారం తయారీలో వుందనుకోవాలి. కిరణ్‌ని దానికి సరైన కాండిడేట్‌గా ఎంచుకుని వుంటారు. 'అంతా హై కమాండ్‌ యిష్టం' అనే కిరణ్‌ యిప్పుడు హై కమాండ్‌ నిర్ణయాన్ని ధిక్కరిస్తూ మాట్లాడి ప్రతిపక్షనాయకులకే దిమ్మ తిరిగేట్లా చేశారు. సమైక్యవాదుల దృష్టిలో హీరో అయిపోయారు. కిరణ్‌ మాట్లాడినంత గట్టిగా మీరెందుకు మాట్లాడలేక పోయారు? అని ప్రతిపక్ష నాయకులను ప్రజలు నిలదీసే పరిస్థితి వచ్చింది. సమైక్య ఉద్యమం పట్ల పోలీసులు మెతకగా వ్యవహరించడానికి కారణం - కిరణ్‌ దర్శకత్వమే అనే మాట బాగా ప్రచారంలోకి వచ్చింది. ఆ విధంగా కిరణ్‌ ఆంధ్ర ప్రజలకు మరింత ఆప్తుడయ్యాడు.

కాంగ్రెసు 'ఎట్టి పరిస్థితుల్లోనూ విభజన నుండి మరలేది లేదు, ఆంధ్రకు ఏం కాంపెన్సేషన్‌ యివ్వాలో అనే విషయంలో యింకా ఆలోచిస్తూనే వుంటాం.' అంటే యీ నెలాఖరు దాకా చూసి కిరణ్‌ కాంగ్రెసులోంచి రాజీనామా చేసి బయటకు వచ్చి 'ఆంధ్ర కాంగ్రెస్‌ పార్టీ' అని పెడితే సమైక్యవాదులు జేజేలు పలకడం ఖాయం. ఆ విధంగా పరశురామావతారంలో కిరణ్‌ చెలరేగి, అధికారంలో తన బదులు వచ్చిన నాయకుల తలలు దునుమాడి, రాష్ట్రపతి పాలన విధిస్తే కేంద్రాన్ని తిట్టి, ప్రభుత్వ వ్యతిరేక ఓట్లన్నీ చేజిక్కించుకోగలడు. ఇతని హోరుకి వైకాపా, టిడిపి వెనకబడవచ్చు. కిరణ్‌కున్న నిజాయితీ తక్కినవారికి లేదన్న పేరు తప్పకుండా వస్తుంది. ఆ విధమైన ఎమోషనల్‌ స్వింగ్‌లో కిరణ్‌ పాలనాసామర్థ్యం, నాయకలక్షణాల లేమి యిలాటి అంశాలు కొట్టుకుపోతాయి. అతని పార్టీకే ఓట్లు బాగా పడి అధికారంలోకి రావచ్చు. రాకపోయినా ప్రభుత్వ వ్యతిరేక ఓట్లు ఆంధ్ర కాంగ్రెస్‌, వైకాపా, టిడిపిల మధ్య చీలిపోయి కాంగ్రెసు లాభపడవచ్చు.

2009 ఎన్నికలలో చిరంజీవి, లోకసత్తా టిడిపిని దెబ్బ తీయడం వలన కాంగ్రెసుకి మేలు కలిగింది. 2014లో కిరణ్‌ మరో చిరంజీవి కావచ్చు. కాంగ్రెసు గెలిచి ప్రభుత్వం ఏర్పరిస్తే సరేసరి. ఆంధ్ర కాంగ్రెసు గెలిచి రాష్ట్రంలో ప్రభుత్వం ఏర్పరచి, కేంద్రంలో యుపిఏను బలపరిచినా మంచిదే. సోనియాకు కావలసినది కేంద్రంలో యుపిఏ ప్రభుత్వం ఏర్పడడం, రాహుల్‌ ప్రధాని కావడం. అది రామావతారం (రాష్ట్రంలో కాంగ్రెసు ప్రభుత్వం) ద్వారా జరిగినా లేక పరశురామావతారం (రాష్ట్రంలో ఆంధ్రకాంగ్రెసు ప్రభుత్వం) ద్వారా జరిగినా వాళ్లకు సంతోషం. యుపిఏ ను ఎందుకు సమర్థిస్తున్నావ్‌ అని కిరణ్‌ను ఎవరైనా అడిగితే 'మతతత్వ పార్టీ అయిన బిజెపిని అధికారంలోకి రాకుండా చేయడానికి..' అని చెప్పి తప్పించుకోవచ్చు.

గతంలో ఉదాహరణలున్నాయి

కిరణ్‌ పేరు చెప్పాను కాబట్టి కిరణే యీ నాటకంలో ముఖ్యపాత్రధారి అనుకోవడానికి లేదు. పాత్రస్వభావం ముఖ్యం కానీ పాత్రధారి కాదు. బొత్స, లగడపాటి, పురంధరేశ్వరి.. యిలా ఎవరైనా కావచ్చు. ఇదేమీ కొత్త ఐడియా ఏమీ కాదు. కాంగ్రెసులోంచి ఎంతోమంది విడిగా వెళ్లి పార్టీలు పెట్టారు - బంగ్లా కాంగ్రెసు, కేరళ కాంగ్రెసు, ఉత్కళ కాంగ్రెస్‌, తివారి కాంగ్రెస్‌, కాంగ్రెస్‌ ఫర్‌ డెమోక్రసీ, తమిళగ మున్నేట్ర కళగం... యిలా ఎన్నో. వీళ్లు కాంగ్రెసుకు వ్యతిరేకంగా పోట్లాడి ఓట్లు, సీట్లు సంపాదించుకుని మళ్లీ కాంగ్రెసుకు అవసరం వచ్చినపుడు వచ్చి ఆదుకున్నారు. అందువలననే మన రాష్ట్రంలో రెండు రకాల స్ట్రాటజీలు ప్రయోగించబోతోందన్న అనుమానం వస్తోంది. తెలంగాణలో అనుకూల ఓటు, ఆంధ్రలో ప్రతికూల ఓటు! ఆంధ్రలో సీట్లు ఎక్కువ కాబట్టి ప్రతికూలత ఎంత ఎక్కువగా వుంటే అంత మంచిది. ఆ ప్రతికూలతను పై స్థాయికి తీసుకువెళ్లడానికే - వాళ్లను దినదిన ప్రకటనలతో రెచ్చగొట్టడం! రిక్తహస్తాలు చూపి ఉడికించడం! - ఎమ్బీయస్‌ ప్రసాద్‌ (ఆగస్టు 2013)

ఆగస్టు 52-53 వీక్లీకై ఎమ్బీయస్‌ : న్యూస్‌, వ్యూస్‌ రివ్యూస్‌ - 11

చాప్లిన్‌ పాత్రలో చంద్రబాబు

''ద కిడ్‌'' సినిమాలో చార్లీ చాప్లిన్‌ ఒక మేస్త్రీ. విరిగిపోయిన కిటికీ అద్దాలు బాగు చేస్తూంటాడు. అతనికి అనుకోకుండా ఒక అనాథ పిల్లవాడు దొరుకుతాడు. అతన్ని పోషించే భారం నెత్తిమీద పడడంతో ఆదాయం పెంచుకోవడానికి చాప్లిన్‌ కొన్ని ట్రిక్కులు వేస్తూ వుంటాడు. ముందుగా ఆ పిల్లాడు వెళ్లి యిళ్లకున్న కిటికీ అద్దాలను రాళ్లేసి పగలకొడతాడు. ఇల్లాలు బయటకి వచ్చి చూసి తిట్టుకుంటూ యిప్పుడెలా అనుకుంటూ వుంటే దేవుడిలా చాప్లిన్‌ ప్రత్యక్షమవుతాడు 'అద్దాలు వేయాలా' అంటూ. 'అమ్మయ్య, సమయానికి వచ్చావ్‌. వచ్చి రిపేరు చేయి'' అంటుంది యిల్లాలు. ఇతను కాస్త ఎక్కువగానే చార్జీలు పుచ్చుకుని పని చేస్తూ వుంటాడు. అయితే పాపం ఒకసారి లెక్క తప్పుతుంది. వీధిలో పోలీసు కనబడడంతో పిల్లవాడు భయపడి రాళ్లు వేయడు. కానీ చాప్లిన్‌ తన టైము ప్రకారం కరక్టుగా వచ్చి 'అద్దాలు వేయాలా?' అని అడుగుతాడు. ఇల్లాలు తెల్లబోతుంది. 'అద్దాలు బాగానే వున్నాయి కదా, ఎందుకు వేయడం?' అని. సరిగ్గా అదే సమయానికి పోలీసు వెళ్లిపోవడంతో కుర్రాడు విసిరిన రాయి తగిలి అద్దాలు భళ్లు మంటాయి, ఇల్లాలు భగ్గుమంటుంది - యిదంతా ప్రీ ప్లాన్‌డ్‌ అన్నమాట అంటూ!

చంద్రబాబుగారు రాష్ట్రాన్ని పగలకొట్టమని లేఖ యిచ్చారు. సోనియమ్మ ముక్కలు చేసింది. ఇప్పుడు బాబుగారే మళ్లీ బయలుదేరారు. 'కొత్త రాజధాని కడతాం' అంటూ. నాలుగైదు లక్షల కోట్ల రూపాయలకు కొటేషన్‌ కూడా యిచ్చారు. రేపు తెలంగాణలోంచి హైదరాబాదు విడగొట్టి తక్కిన తెలంగాణకు వేరే రాజధాని కట్టే ప్రతిపాదన వస్తే అక్కడా యింకో కొటేషన్‌ యివ్వవచ్చు. అప్పుడు మనం ''ముత్యాలముగ్గు''లో మాడాలా దాని కెంత? దీని కెంత? విడివిడిగా ఎంత? కలివిడిగా ఎంత? ఓలుమొత్తం కాంట్రాక్టిస్తే కన్సెషనుందా? అని బాబుగార్ని మనం అడిగి తెలుసుకోవచ్చు.

యుద్ధనౌకల నామకరణం

మనిషి పేరు బట్టి గుణాలను అంచనా వేసి ఆ ప్రకారం లేకపోతే వెక్కిరించడం కద్దు. ''శ్వేత'' అనే పేరున్న అమ్మాయి నల్లగా వున్నా, ''సరస్వతి'' అనే అమ్మాయి నిరక్షరకుక్షి అయినా. ''పర్వతాలరావు'' అనే వ్యక్తి పీలగా వున్నా ఆటపట్టిస్తాం. ఈ మధ్య ఇండియన్‌ నేవీకి చెందిన ఒక సబ్‌మెరైన్‌ దగ్ధమై పోయిందని చదివాం. ఆ జలాంతర్గామి పేరు ''సింధురక్షక్‌''. సింధు అంటే సముద్రం. సముద్రాన్ని రక్షిస్తుందని పేరు పెట్టిన నౌక తనను తాను రక్షించకపోయిందే అనిపించింది ఒక్క క్షణం. అలాగే ''అరిహంత్‌'' (శత్రు హంతకి) అనే పేరున్న న్యూక్లియార్‌ సబ్‌మెరైన్‌ సరిగ్గా పని చేయడం లేదని, ''విక్రాంత్‌'' అనే ఎయిర్‌క్రాఫ్ట్‌ కారియర్‌ ఆగిపోయిందని విన్నపుడు కూడా వింతగా అనిపిస్తుంది. భారతీయ నౌకాదళం తన నౌకలకు సంస్కృతం పేర్లు పెడుతూ వుంటుంది. పేరు పూర్వభాగంలో ఐఎన్‌ఎస్‌ (ఇండియన్‌ నేవల్‌ సర్వీస్‌) అని ఇంగ్లీషులో వుంటుంది. ఉత్తరభాగంలో సంస్కృతపు పేరు వుంటుంది. రెండూ అతకవు. కొన్ని హిందూ పౌరాణిక పేర్లు, చారిత్రాత్మక పేర్లు కూడా వుంటాయి. మచ్చుకు కొన్ని - సింధుఘోష, సింధుధ్వజ, చక్ర, విక్రమాదిత్య, ప్రబల, ప్రళయ్‌, వినాశ్‌, శివాలిక్‌, ఐరావత్‌, త్రిశూల్‌, నిర్భీక్‌. ఇలా మన మిస్సయిల్స్‌కు పెట్టిన పేర్లు - పృథ్వి, అగ్ని, ఆకాశ్‌, త్రిశూల్‌, నాగ్‌. బాటిల్‌ ట్యాంక్‌కు పెట్టిన పేరు - అర్జున్‌. జెట్‌ ఫైటర్‌కు పెట్టిన పేరు - తేజస్‌!

ఇతర దేశాల్లో పేర్లు ఎలా పెడతారో చూడబోతే - వాళ్లూ వాళ్ల పౌరాణిక దేవుళ్ల పేర్లు పెడతారు, లేదా జాతీయనాయకుల, సైనికాధిపతుల పేర్లు. యుద్ధాలు గెలిచిన ఊళ్ల పేర్లు, కూడా పెడతారు. అమెరికాలో పేర్లు పెట్టే బాధ్యత డిఫెన్స్‌ సెక్రటరీకి అప్పగించారు. బ్రిటిష్‌ వారైతే రకరకాల పేర్లు పెట్టారు - 'ఫ్లర్ట్‌', 'బ్లాండ్‌', 'డేపర్‌' యిలా.. ఫ్రెంచ్‌ వాళ్లయితే ప్రేమదేవత వీనస్‌ పేరు కూడా పెట్టారు. ఇక పాకిస్తాన్‌ విషయానికి వస్తే - వాళ్లు భారతదేశంపై దండెత్తిన ముస్లిము రాజుల పేర్లు పెడుతూ వచ్చారు. ఆ దండెత్తిన రాజులు హిందువులనే కాదు, ముస్లిములనూ బాధించారన్న విషయం వాళ్లకు స్ఫురణకు రాదు కాబోలు!

సర్వం జగన్నాథం అంటూనే...

పూరి రథయాత్ర సమయంలో ఒడిస్సీ నృత్యం ద్వారా పద్మశ్రీ బిరుదు పొందిన ఇటాలియన్‌ వనిత ఇలియానా చేసిన ఫిర్యాదు అందరి దృష్టినీ ఆకర్షించింది. ఆవిడ జగన్నాథుని భక్తురాలు. దక్షిణ యివ్వలేదని ఒక పూజారి ఆమెను నానా మాటలూ అన్నాడు. పూరీ జగన్నాథాలయంలో పూజారులు డబ్బుకోసం భక్తులను ఎలా పీడిస్తారో ఆలయానికి వెళ్లిన భక్తులందరికీ తెలుసు. భారతదేశంలో అనేక ఆలయాలు నిమ్నకులస్తులను, విదేశీయులను గుడిలోకి రావడానికి అనుమతిస్తున్నా పూరీ దేవాలయ నిర్వాహకులు మాత్రం ''మేం హిందూమత పరిరక్షకులం. సంస్కృతి, సంప్రదాయాలను కాపాడి తీరతాం.'' అంటూ అనేకమంది ప్రముఖులకు అనుమతి నిరాకరిస్తారు. అలా అనుమతి నిరాకరించబడిన వాళ్లలో సంత్‌ కబీర్‌, గురు నానక్‌, ఇందిరా గాంధీ (పార్శీని పెళ్లాడినందుకు), జైల్‌ సింగ్‌ వున్నారు. 2005 నవంబరులో థాయలాండ్‌ యువరాణి మహా చక్రి సిరింధార్న్‌కు కూడా అనుమతి నిరాకరించారు. పూరీ పూజారుల నిజాయితీ ఎంత వుందో గత చరిత్ర తవ్వితే చాలా తెలుస్తుంది.

గుడి అనగానే పాలకులకు డబ్బు పిండుకునే కామధేనువులా కనబడుతుంది. ఔరంగ్‌జేబు కాలంలో పూరీకి వచ్చే భక్తులపై యాత్రికుల పన్ను విధించి డబ్బు వసూలు చేశాడు. ఆ తర్వాత మహారాష్ట్రకు చెందిన హిందువులైన పీష్వాలు ఒడిశాను పాలించినపుడు పూరీ ఆలయం వారి అజమాయిషీలో వుండేది. వాళ్లు కూడా యాత్రికుల పన్ను వసూలు చేశారు. 1803లో ఈస్ట్‌ ఇండియా గవర్నర్‌ జనరల్‌ అయిన లార్డ్‌ వెలెస్లీ పీష్వాలను ఒడిశానుండి తరిమి వేయమని లెఫ్టినెంట్‌ కల్నల్‌ కాంప్‌బెల్‌ను పంపించాడు. అతను పీష్వాలను ఓడించి తరిమేసి, తన సైన్యంతో పూరీకి నాలుగు మైళ్ల దూరంలో వున్న పిప్లి వద్ద విడిది చేసి వున్నాడు. జగన్నాథ ఆలయంలోని పూజారులు కొత్త పాలకులను మంచి చేసుకుందామని పన్నాగం పన్నారు. కాంప్‌బెల్‌ క్యాంప్‌కు పూజారుల బృందం వెళ్లింది. తమతో బాటు దైవవాణి వినిపించేవాణ్ని కూడా తీసుకుని వెళ్లింది. ఆ దైవవాణి ఏం చెప్పిందంటే - ''పూరీ జగన్నాథుడు నా ద్వారా పలుకుతున్నాడు. ఈస్టిండియా కంపెనీయే గుడి నిర్వహణ చేపట్టాలని దేవుడు కోరుతున్నాడు. పూజారులకు, గుడిలో సేవ చేసే యితరులకు సవ్యంగా జీతాలు యివ్వాలని ఆదేశిస్తున్నాడు.'' అని.

అంతే ఈస్టిండియా కంపెనీ చక్కగా వచ్చి గుడిని స్వాధీనం చేసుకుంది. గుడి ప్రవేశానికి ఫీజు పెట్టేసింది. మనిషికి 2 రూ.ల నుండి 10 రూ. వరకు చార్జీలు వుండేవి. ఆ ఆదాయంలోంచి పూజారులకు, గుడిలో పని చేసేవారికి, దేవదాసీలకు అందరికీ జీతాలు యిచ్చేది. కంపెనీ ఆసరాతో పూజారులు చెలరేగిపోయారు. గుడిలోకి ఏయే కులాల వారు రావచ్చో, ఎవరు రాకూడదో 1809లో జాబితా తయారుచేశారు. అనేక కులాల వారిని నిషేధించారు. బెంగాలీ బ్రాహ్మణులలో పిరాలి బ్రాహ్మణుల స్థాయి తక్కువ. అందుకని వాళ్లను నిషిద్ధుల జాబితాలో చేర్చారు. అయితే వాళ్లు చాలా డబ్బున్నవాళ్లు. (రవీంద్రనాథ్‌ ఠాకూర్‌, కిశోర్‌ కుమార్‌ వీరందరూ పిరాలీ బ్రాహ్మణులే) పూజారులకు ఏ కానుకలు యిచ్చారో ఏమో మరుసటి సంవత్సరాని కల్లా వాళ్లను జాబితాలోనుండి తొలగించి గుడిలోకి అనుమతించారు. వీళ్ల ఆగడాలు అనుమతించినందుకు ఈస్ట్‌ ఇండియా కంపెనీకి ఏటా ఆదాయం బాగానే వస్తూండేది. 1806-1941 మధ్య జగన్నాథ ఆలయం నుండి కంపెనీకి ఏడాదికి సరాసరి రూ.116074 వచ్చేది. ఖర్చు 54973. అంటే ఏడాదికి 61వేల పైన లాభం అన్నమాట.

దీనిపై ఇంగ్లండ్‌ పార్లమెంటులో చాలా చర్చ జరిగింది. విగ్రహారాధన, వేశ్యావృత్తి (దేవదాసీలంటే అంతేగా) అవలంబించిన హిందూ దేవాలయాల నుండి డబ్బు సంపాదించడం చాలా నీచమని ఈస్ట్‌ ఇండియాను చాలామంది విమర్శించారు. అలా విమర్శించినవారిలో కార్ల్‌ మార్క్‌స్‌ కూడా వున్నాడు. ఈ గోల భరించలేక యిచవరకు 1841లో గయ, ప్రయాగ, తిరుపతి, పూరిలలో తీర్థయాత్రికుల పన్ను ఎత్తివేశారు. పూరీ జగన్నాథ దేవాలయంలో పూజారుల ధాష్టీకం మాత్రం సాగుతూనే వచ్చింది. అంతా వాళ్ల యిష్టమే. మౌంట్‌బాటెన్‌ గవర్నరు జనరల్‌గా వున్నపుడు తన ఎగ్జిక్యూటివ్‌ కౌన్సిల్‌ మెంబర్‌తో సహా గుడికి వచ్చాడు. ఈనాడు విదేశీయురాలంటూ ఇలియానాను దూషించిన పూరీ పూజారి వ్యవస్థే ఆనాడు మ్లేచ్ఛుడైన మౌంట్‌బాటెన్‌ను గుడిలోకి ఆహ్వానించింది. అయితే ఆయన వెంట వచ్చినాయన్ని మాత్రం లోపలకి రాకూడదంది. ఆయన పేరు బి.ఆర్‌. ఆంబేడ్కర్‌. ఎందుకు రాకూడదన్నారో వేరే చెప్పనక్కరలేదు. ఆయన అస్పృశ్యుడు. ఇదీ పూరీ పూజారుల ద్వంద్వ ప్రమాణాలు.

ఆగస్టు 54 ఎమ్బీయస్‌ : బిజెపికి ట్యూబ్‌లైట్‌ వెలిగింది

తెలంగాణ, తెలంగాణ అంటూ కొట్టుకుపోతున్న బిజెపికి హఠాత్తుగా ట్యూబ్‌లైట్‌ వెలిగినట్లుంది - 'మధ్యలో మనం బావుకునేది ఏముందిరా?' అని. పార్లమెంటులో సీమాంధ్ర ఎంపీల సస్పెన్షన్‌కు సుష్మా స్వరాజ్‌ అడ్డుకట్ట వేయడంతో టి కాంగ్రెస్‌ ఎంపీలు ఆవిణ్ని నిలదీశారు - 'మమ్మల్ని సస్పెండ్‌ చేయడానికి అప్పుడు కాంగ్రెసుకు సహకరించావు కదా, యిప్పుడేమైంది?' అని. ఆవిడ సమాధానం ఏదీ చెప్పినట్టు లేదు. 'మా రాజకీయాలు మావి' అని చెప్పలేదు కదా. అయితే మర్నాడు స్పీకర్‌ మీరా కుమార్‌ శివప్రసాద్‌ కొరడా విషయం ఎత్తి 'నాకే భయంగా వుంది' అనడంతో బిజెపి యిక అడ్డుపడలేక పోయింది. అప్పటికీ ఓటింగు డిమాండ్‌ చేస్తానని చెప్పి, స్పీకరు వేరే మార్గం వెతుక్కునేట్లా చేసింది. ఆ విధంగా 'తాము సీమాంధ్రులకు పూర్తిగా వ్యతిరేకం కాద'ంటూ సీమాంధ్ర ప్రజలకు ఒక సందేశం పంపినట్టయింది. రాజ్యసభలో హరికృష్ణ తెలుగులో మాట్లాడతానని పట్టుబడితే కురియన్‌ వారించారు. 'ముందుగా చెప్పని పక్షంలో అనువాదకుణ్ని ఏర్పాటు చేయలేం' అన్నారు. అయినా హరికృష్ణ తెలుగే అన్నారు. అప్పుడు వెంకయ్యనాయుడు 'పోనీ, తెలుగులో మాట్లాడనీయండి' అంటూ సమర్థించారు. అది సాటి తెలుగువాడిగా చూపిన మర్యాద కావచ్చు కానీ వెంటనే బిజెపి-టిడిపి కత్తు కలుపుతాయా? అంటూ ఊహాగానాలు ప్రారంభమయ్యాయి.

టిడిపితో పొత్తు పెట్టుకోవడం గురించి యిప్పుడే ఏమీ చెప్పలేం కానీ తెలంగాణ విషయంలో బిజెపికి ఆలస్యంగానైనా పునరాలోచన ప్రారంభమైనట్లు తోస్తోంది. కాంగ్రెసు తెలంగాణ యిచ్చి వుండకపోతే 'మేం అధికారంలోకి వచ్చి నూరు రోజుల్లో యిస్తాం. కొత్త రాష్ట్రం యివ్వడం జాతీయపార్టీకే సాధ్యం, తెరాస వంటి ప్రాంతీయపార్టీకి కాదు, జాతీయపార్టీల్లో కాంగ్రెసు తెలంగాణ యిస్తానని వూరించి మోసగించింది, మేం మాట తప్పేవాళ్లం కాము.' అని మోదీ చేత చెప్పిద్దామని ప్లాను చేశారట. ఇంతలో పుసుక్కున కాంగ్రెసు తెలంగాణ యిచ్చేసింది. ఇక తెలంగాణలో బిజెపికి నినాదం లేకుండా పోయింది. ఎన్నికలలో తెలంగాణ యిచ్చినందుకు కాంగ్రెసుకో, యిప్పించినందుకు తెరాసకో ఓట్లు పడతాయి తప్ప బిజెపి సోదిలోకి రాకుండా పోతుంది. 2014 దాకా కాంగ్రెసు తెలంగాణ యివ్వదన్న భావంతో వున్న బిజెపి ఆంధ్రను పూర్తిగా విస్మరించి, తెలంగాణనే పట్టుకుని వేళ్లాడింది. తెలంగాణలో కనీసం అయిదారు ఎంపీ సీట్లు వస్తాయనుకుంది. రాష్ట్రవిభజన కోరేటప్పుడు ఆంధ్రకు ఫలానా విధంగా న్యాయం చేయాలి, హైదరాబాదు విషయంలో, జలాల పంపిణీ విషయంలో ఫలానా విధంగా చేయాలి అని ఎటువంటి బ్లూ ప్రింటూ యివ్వలేదు. 10 జిల్లాలతో హైదరాబాదుతో కూడిన తెలంగాణ ! తక్కిన ప్రాంతమంతా మట్టికొట్టుకు పోయినా ఫర్వాలేదు - యిదే పంథా. రాష్ట్రస్థాయి నాయకుల్లో బిజెపి నాయకులందరూ తెలంగాణ వారే! ఆంధ్ర నుండి ఎమ్మెల్యే లేడు, నాయకుడూ లేడు. సమైక్య వుద్యమం నడిచే రోజుల్లో ప్రత్యేక ఆంధ్ర సభలు ఒకటి రెండు పెట్టి ఛీత్కరించుకోబడ్డారు. దానితో వాళ్లు సైలెంటయి పోయారు.

ఇప్పుడు తెలంగాణ బిల్లు పార్లమెంటులో ప్రవేశపెట్టినపుడు దానిని సమర్థించవలసిన నైతిక బాధ్యత బిజెపికి వుంది. జులై 30 ప్రకటన చేయబోయేముందు మన్‌మోహన్‌ ఫోన్‌ చేసి సుష్మాను యీ విషయమై అడిగారు. ఆవిడ ఓకే అన్న తర్వాతనే తమ నిర్ణయం ప్రకటించారు. సరే అనేటప్పుడైనా సుష్మా - 'మరి ఆంధ్రాకు ఏమిస్తున్నారు?' అని అడగలేదు. తెలంగాణకు జై అంటూ వచ్చాం కదా అనుకుని రైఠో అనేశారు. తీరా చూస్తే కాంగ్రెసు వ్యవహారాన్ని అస్తవ్యస్తంగా, ఏకపక్షంగా చేసింది. సీమాంధ్రులకు బొత్తిగా అన్యాయం చేసి, సోనియా అంటేనే సీమాంధ్రులకు మంట పుట్టేట్లా చేసింది. ఉద్యమం తీవ్రంగా నడుస్తున్నా 'తెలంగాణపై వెనక్కి వెళ్లేది లేదం'టూ వాళ్లని రెచ్చగొట్టడం తప్ప చల్లార్చే ప్రయత్నం చేయడం లేదు. ఆంటోనీ కమిటీ వాళ్లు సీమాంధ్ర ప్రతినిథులను పట్టించుకోవడం లేదన్న మాట బయటకు వచ్చేసింది. ఇలాటి కాంగ్రెసు పార్టీ పార్లమెంటులో ప్రవేశపెట్టబోయే బిల్లును సమర్థిస్తే బిజెపిపై కూడా సీమాంధ్రులకు కోపం ఉవ్వెత్తున వస్తుంది. ఎందుకంటే బిజెపి సపోర్టు లేకపోతే బిల్లు పాస్‌ కాదు. యుపిఏకు బలం చాలదు. ములాయం, మమతా అడ్డుకుంటారు. అల్టిమేట్‌గా కాంగ్రెసుతో బాటు బిజెపి విభజనదోషాన్ని సమానంగా పంచుకోవాలి. ఇలా పంచుకోవడం వలన తెలంగాణలో బిజెపికి కలిసి వచ్చేది ఏమీ లేకపోగా, ఆంధ్రలో నష్టపోయేది చాలా వుంది.

ఆంధ్రలో యిప్పుడు సోనియా, రాహుల్‌ అంటే మండిపడుతున్నారు. రాహుల్‌ పట్టాభిషేకం కోసం మాకు తలంటా? అంటున్నారు. కేంద్రంలో వాళ్లను మళ్లీ అధికారంలోకి రానీయకుండా చేసేవాళ్ల కోసం ఆతృతగా ఎదురుచూస్తున్నారు. రాష్ట్ర స్థాయిలో కాంగ్రెసును ఓడించాలంటే వైకాపా, టిడిపి చాలు. కానీ వాళ్ల అసలు శత్రువు ఢిల్లీలో వుంది. ఆవిణ్ని పడగొట్టడం వీళ్లకు చేతకాదు. టిడిపి భాగస్వామిగా వున్న మూడో ఫ్రంట్‌కు అంత సీను లేదు. పైగా బిజెపికి, కాంగ్రెసుకు టగ్‌ ఆఫ్‌ వార్‌ పడితే మూడో ఫ్రంట్‌లోని లెఫ్ట్‌ కాంగ్రెస్‌ వైపు మొగ్గు చూపుతుంది. వైకాపా ముందే చెప్పుకుంది - బిజెపిని ఎట్టి పరిస్థితిలోనూ సమర్థించం, యుపిఏకే మా మద్దతు అని. ఒక వేళ రాష్ట్రస్థాయి కాంగ్రెసు నాయకులు విడిగా వచ్చేసి ఆంధ్ర కాంగ్రెస్‌ అని పెట్టుకున్నా, వాళ్లు అంతిమంగా యుపిఏకే జై అంటారు. లోపల కాంగ్రెసు రక్తం ప్రవహిస్తూండగా బిజెపికి సై అని ఎలా అంటారు?

మరి సోనియాకు బుద్ధి చెప్పగల మొనగాడు ఎవడైనా వున్నాడా అంటే మోదీ ఒక్కడే! రాష్ట్రంలో బిజెపికి ఓటేయకపోయినా, కేంద్రంలో మోదీకి ఓటేసి సోనియాకు గుణపాఠం చెప్పాలని ఆంధ్రులు తహతహలాడడంలో ఆశ్చర్యం లేదు. అసెంబ్లీకి ఒకలా, పార్లమెంటుకు మరొకలా ఓటు వేయగల తెలివితేటలు తమకు వున్నాయని 2009లో కూడా రాష్ట్ర ఓటర్లు నిరూపించారు. మన్‌మోహన్‌ను నమ్మినంతగా వైయస్‌ను నమ్మలేదు. ఆయనకు డిస్టింక్షన్‌, యీయనకు జస్ట్‌ పాస్‌ మార్కులు! ఆంధ్రప్రాంతంలో బిజెపికి నాయకులు లేకపోయినా కేంద్ర స్థాయి నాయకుణ్ని ఓట్లేసిన సందర్భం వాజపేయి కాలంలో జరిగింది. ఈనాడు మోదీని చూసి ఓట్లు వేసే అవకాశం వచ్చింది. ఇది మోదీకి పాజిటివ్‌ ఓటు అవునో కాదో చెప్పలేం కానీ సోనియాపై నెగటివ్‌ ఓటు అని కచ్చితంగా చెప్పవచ్చు. ఆంధ్రలో వున్న 25 సీట్లలో సగం - కాకపోతే 10 సీట్లు తెచ్చుకున్నా - బిజెపికి ఎంతో కలిసి వస్తుంది.

ఈ విషయం బిజెపి బ్రెయిన్‌లో ట్యూబ్‌లైట్‌లా యిప్పటికి వెలిగినట్టుంది. తెలంగాణ ప్రకటన రాగానే మోదీ చంద్రబాబు మోడల్లో 'మంచి రాజధాని కట్టుకుని గుజరాత్‌లా వర్ధిల్లండి' అని ఆంధ్రను ఆశీర్వదించేశాడు. పబ్లిక్‌ మూడ్‌ - కొత్తది కట్టుకోవడంపై కాదు, ఉన్నది తగలేయడంపై వుందని గ్రహించలేదు. అక్కడి ఆందోళన చూశాక, సోనియా పేర తగలబడుతున్న దిష్టిబొమ్మలు దినదినం పెరగడంతో వాళ్లకు జ్ఞానోదయం అయింది. కాంగ్రెసుకు వ్యతిరేకం అనకపోతే ఆంధ్రలో అవకాశం చేజారిపోతుందని అర్థమైంది. అందుకే సుష్మా స్వరాజ్‌ మొన్న చెప్పింది - ''మేం విభజనకు అనుకూలమే కానీ, కాంగ్రెసు దాన్ని రూపొందించిన తీరుకి వ్యతిరేకం' అని. ఈ వ్యతిరేకతను ఎంతవరకు తీసుకుపోతారో, పార్లమెంటులో బిల్లు అడ్డుకోవడానికి సైతం సాహసిస్తారో లేదో వేచి చూడాలి. - ఎమ్బీయస్‌ ప్రసాద్‌ (ఆగస్టు 2013)

ఆగస్టు 55-59 వీక్లీకై ఎమ్బీయస్‌ : సరైన సమయమూ కాదు - సరైన నిర్ణయమూ కాదు

తెలంగాణా విషయంలో చాలా ఏళ్లగా కాంగ్రెసు 'సరైన సమయంలో సరైన నిర్ణయం తీసుకుంటాం' అంటూ వచ్చింది. చివరకు అదో జోక్‌ అయిపోయింది. రాష్ట్రానికి కొత్త యిన్‌చార్జి రాగానే తేల్చేస్తాం, తేల్చేస్తాం అనడం, ఆ తర్వాత 'సరైన..' అనడం. ఆ సమయమూ, ఆ నిర్ణయమూ మనం బతికుండగా వస్తుందా అనుకున్నాం. చివరకు ఇన్నాళ్లకు తీసుకున్నారు. అయితే దురదృష్టం ఏమిటంటే - ఇది సరైన సమయమూ కాదు, సరైన నిర్ణయమూ కాదు.

అవినీతి- అస్తవ్యస్త ఆర్థికస్థితి ఇదా సమయం?

ప్రస్తుతం దేశం పరిస్థితి ఏ మాత్రం బాగా లేదు. ఆర్థిక పరిస్థితి పూర్తిగా దెబ్బతిని పోయి వుంది. రూపాయి పాతాళానికి దొర్లి పోతోంది. ఫారిన్‌ యిన్వెస్టర్లు పారిపోతున్నారు. ధరలు విపరీతంగా పెరిగాయి. పొరుగుదేశాలు మనను పూర్తిగా లోకువ కట్టేశాయి. చైనా ఒక పక్క ఆక్రమిస్తోంది. పాకిస్తాన్‌ మరో పక్క మన సైనికుల తలలు నరుకుతోంది. మనం గట్టిగా వాళ్లని అదలించలేకుండా వున్నాం. ప్రభుత్వం చాలా బలహీనంగా వుంది. యుపిఏలోంచి ఒక్కొక్కరు బయటకు వెళ్లిపోయారు. ఏదైనా బిల్లు పాస్‌ చేయించుకోవాలంటే బయట పార్టీలను బతిమాలుకోవాలి, లేదా సిబిఐను ఉసిగొల్పాలి. ప్రతిపక్షాలలో వాళ్లలో వాళ్లకు పడక, యుపిఏ నడుస్తోంది తప్ప లేకపోతే ఎప్పుడో కూలిపోయింది. యుపిఏ2 అవినీతి కుంభకోణాల్లో పూర్తిగా కూరుకుపోయి ప్రతిష్ట పోగొట్టుకుంది. మన్‌మోహన్‌ వ్యక్తిగత యిమేజికి కూడా బొగ్గు మసి బాగా అంటింది. సొంతానికి ఏమీ వెనకేసుకుని వుండరు అని మార్జిన్‌ యిచ్చినా తెలిసి తెలిసి పార్టీ అవినీతికి తలవొగ్గేవాడికి తెలివితేటలు ఎంత వుంటే మాత్రం ఏం లాభం? అని మధ్యతరగతివాళ్లు నిస్పృహ చెందిన సందర్భం. ప్రధానమంత్రి కార్యాలయం కూడా ఆరోపణలకు అతీతంగా లేదు. విచారణకు ఆదేశిద్దామంటే ఫైళ్లు మాయమై పోతున్నాయి.

అసలు మన్‌మోహన్‌కు సొంత తెలివితేటలున్నాయా లేదా అన్న అనుమానం కూడా వచ్చేస్తోంది. పివి నరసింహారావు టైములో యీయన చూపించిన ప్రతిభలో పివి వాటా ఎంత? ఈయన వాటా ఎంత? అని అడగబుద్ధవుతోంది. ఆర్థిక సంస్కరణలను పివి చిత్తశుద్ధితో అమలు చేసి వుంటారు, అందుకే ఫలితాలు వచ్చి వుంటాయి. ఇప్పుడు కాంగ్రెస్‌ అధినేత్రి ప్రతీ సంస్కరణలో తమ వాటా ఎంత అని చూసుకుంటున్నారేమో అందుకే సంస్కరణలు విఫలమవుతున్నాయేమో! తెలియదు. చిదంబరం కూడా గొప్ప మేధావి అంటారు. ఆర్థికమంత్రిగా ఆయన ఊడబొడిచింది ఏముంది? మూడేళ్ల క్రిందటి మా విధానాలు తప్పు అని యీనాడు తీరిగ్గా చెపుతున్నాడు. అది మాకూ తెలిసింది. విదేశీ పెట్టుబడులపై ఆధారపడి ఆర్థిక విధానాన్ని రూపొందిస్తే యిలాగే ఏడుస్తుంది. వాళ్లు అదను చూసి కాళ్ల కింద చాప లాగేస్తే మనం జారి పడతాం. రెండు దశాబ్దాల క్రితం ఆగ్నేయాసియా దేశాలన్నీ యిలాగే బొక్క బోర్లా పడ్డాయి. ఇప్పుడు మన వంతు. ఎన్నికలు దగ్గరకు వచ్చేశాయి. మళ్లీ గెలవాలని ప్రజాకర్షక పథకాలు కచ్చితంగా పెడతారు. నిధులు చూపించకుండానే ఆహార భద్రత బిల్లు పట్టుకుని వచ్చారు. ఇలాటివి యింకా ఎన్ని తెస్తారో తెలియదు. అసలు ఎన్నికల నిర్వహణకే చాలా నిధులు పక్కన పెట్టాల్సి వస్తుంది.

కొత్త రాజధానికి, ప్యాకేజీలకు ఆర్థిక వనరులేవి?

ఎన్నికలలో పొత్తులు కుదుర్చుకోవడానికి కాంగ్రెసు కొన్ని ప్రాంతీయపార్టీలకు గేలం వేస్తుంది. ఎందుకంటే ప్రాంతీయ పార్టీల చేతిలోనే ఎక్కువ సీట్లు వుండబోతున్నాయి. ఆ యా ప్రాంతీయ పార్టీలు తాము పాలిస్తున్న రాష్ట్రాలకు స్పెషల్‌ ప్యాకేజీ యివ్వాలని, అప్పుడే కాంగ్రెసుతో పొత్తు కుదుర్చుకుంటామనీ బేరం పెడతాయి. బిహార్‌లో నితీశ్‌, బెంగాల్‌లో మమత, యుపిలో ములాయం.. యిలా అప్పటికి ఎందరు తేలతారో తెలియదు. వీళ్లందరికీ యివ్వడానికి నిధులు చాలా కావాలి. ప్రభుత్వ ఖజానా యిప్పటికే ఖాళీ. లోటు పూడ్చుకోవడానికి కొత్తగా పన్నులు వేస్తే జనం తంతారు. ఎన్నికలలో శిక్షిస్తారు. డబ్బుకి మహా కటకటగా వుంటుంది. ఇటువంటి సమయంలో ఆంధ్రకు కొత్త రాజధాని అంటే నిధులు ఎక్కణ్నుంచి యిస్తారు? సమైక్యవాద ఉద్యమం చల్లార్చడానికి ఆంధ్రకు ప్యాకేజి యివ్వవలసి వస్తే దానికి డబ్బెక్కడ? ఉత్తినే యివ్వరు కదా, వెనకబడిన ప్రాంతాల అభివృద్ధి అనే పేరు పెట్టి నిధులు యివ్వాలి. 'వెనకబడిన ప్రాంతాలు మా వద్ద లేవా? మా సంగతి ఏమిటి?' అని తెలంగాణ అడగదా?

ప్రత్యేక రాష్ట్రం ఏర్పడ్డాక తెలంగాణ ఆర్థిక పరిస్థితి హఠాత్తుగా బాగుపడిపోతుందా? సీమాంధ్రలో రేగుతున్న ఉద్యమం చూసి భయపడుతున్న ఢిల్లీ నాయకులు 'విభజన తథ్యం, కానీ తక్కిన విషయాలపై మాట్లాడడానికి సిద్ధం' అంటున్నారు. ఇచ్చిపుచ్చుకునే ధోరణిలో చర్చలు సాగితే హైదరాబాదు సంగతి ఏమవుతుందో ఎవరూ చెప్పలేరు. ఇప్పటికే పదేళ్ల పాటు ఉమ్మడి రాజధాని అంటున్నారు. కొందరు శాశ్వత రాజధాని, మరి కొందరు యుటీ, యింకొందరు ప్రత్యేక రాష్ట్రం అంటున్నారు. వీటిలో ఏది జరిగినా, జరగకపోయినా హైదరాబాదు వైభవం క్షీణించడం మాత్రం ఖాయం. అంతిమంగా రాష్ట్రాన్ని సమైక్యంగా వుంచినా, యిప్పుడు యిచ్చిన ఝలక్‌కు బెదిరి పెట్టుబడులు పెట్టడానికి ప్రత్యామ్నాయ ప్రదేశాలు తప్పక వెతుకుతారు. తెలంగాణలో పెట్టుబడి పెట్టడానికి ఆంధ్రులు యిప్పట్లో సాహసించరు. ఇతరులే పెట్టాలి. హైదరాబాదు, చుట్టు పక్కల ప్రదేశాల్లోని పరిశ్రమల్లో తగ్గిన వుద్యోగాల మేరకు తెలంగాణలోని యితర ప్రాంతాలలో పెరిగితే ఫర్వాలేదు కానీ (యిలా జరగడానికి ఛాన్సు చాలా తక్కువ) లేకపోతే తెలంగాణలో కొన్ని ప్రాంతాలు వెనకబడతాయి. వాటికి కూడా ప్యాకేజీ రూపంలో నిధులిచ్చి ఆదుకోవాలి. ఇంత డబ్బు ప్రభుత్వానికి ఎక్కడుంది చెప్పండి.

ఉద్యోగుల సమస్య

ఉద్యోగులది ఒక పెద్ద సమస్య. వీళ్లు పొమ్మంటున్నారు, వాళ్లు వెళ్లం అంటున్నారు. ఆందోళనలు, కౌంటర్‌ ఆందోళనలు జరుగుతున్నాయి. ఉద్యోగుల బదిలీ యివాళే జరగదు. ఫేజ్‌ వైజ్‌ చేసుకుంటూ వెళ్లినా కనీసం రెండేళ్లు పడుతుంది. ఎన్‌డిఏ హయాంలో యివన్నీ ముందుగా ప్లాన్‌ చేసి, అందరికీ ఆమోదయోగ్యమైన నిర్ణయాలు చేసి విభజన సజావుగా జరిగేట్టు పర్యవేక్షించిన కేంద్ర హోం శాఖలో కార్యదర్శిగా చేసిన 'పద్మభూషణ్‌' పద్మనాభయ్యగారు చెప్పిన ప్రకారం - తెలంగాణ రాష్ట్రం ఏర్పడింది అని కేంద్రం (కాంగ్రెస్‌ వర్కింగ్‌ కమిటీ కాదు) ప్రకటించిన రోజు నుంచి ఉద్యోగులు ఎక్కడి వాళ్లు అక్కడే వుండి, కేంద్ర ప్రభుత్వం క్రింద పని చేస్తున్నట్లు పరిగణించబడతారు. అప్పుడు కేంద్రం రెండు సలహా సంఘాలను ఏర్పాటు చేసి ఉమ్మడి రాష్ట్రంలో పొందుతున్న జీతాలు తగ్గకుండా, ప్రయోజనాలు దెబ్బ తినకుండా ఉద్యోగుల సర్వీసు రూల్సు తయారుచేస్తుంది. ఉద్యోగులందరికీ ఏదో ఒక ప్రభుత్వంలో పని చేయడానికి ఆప్షన్‌ యిస్తుంది. అయితే అది ఖాళీల లభ్యత బట్టి అమలవుతుంది. ఆ కసరత్తు తర్వాత కేంద్రమే ఉద్యోగులను యిరు రాష్ట్రాల మధ్య పంపిణీ చేస్తుంది. రాష్ట్రస్థాయి బోర్డులు, వర్శిటీలు, దేవస్థాన బోర్డులు, సర్వీస్‌ కమిషనులు రెండు రాష్ట్రాల పరిధిలో పని చేయడానికి రెండేళ్ల కాలపరిమితి వుంటుంది.

ఇవన్నీ ఆయన ఎన్‌డిఏ కాలం నాటి అనుభవంతో చెప్పారు. అప్పట్లో విడిపోయే రాష్ట్రం వాళ్లు ఉమ్మడి రాజధానిలో వుండిపోవాలని అనుకోలేదు. విడిగా వెళ్లి రాజధాని కట్టుకోవాలన్న హుషారులో వున్నారు. ఇరు ప్రాంతాల మధ్య గొడవలు లేవు. ఇప్పుడు పరిస్థితి ఉల్టా. రాజధాని వున్నవాళ్లు విడిపోతాం అంటూ ఆంధ్రుల్ని బలవంతంగా నెట్టేస్తున్నారు. వాళ్లు వెళ్లకుండా వుండడానికి నానా రకాల ట్రిక్కులూ వేస్తున్నారు. రేపు ఫైళ్లు మాయం చేస్తారేమో కూడా! పోనీ న్యాయంగానే వ్యవహరిస్తారనుకున్నా - మామూలుగా అయితేనే రెండేళ్లు పడుతుందంటే యిప్పుడు 'పదేళ్లపాటు ఉమ్మడి రాజధాని' అంటే యింకా ఎన్నాళ్లు పట్టిస్తారో! నిర్ణయం తీసుకున్నది ప్రస్తుత యుపిఏ కాబట్టి వాళ్లే కర్ర పట్టుకుని పక్కన నిలబడి యిదంతా జరిపించాలి. అయితే యుపిఏ ప్రభుత్వం ఆఖరిదశలో.. అవసాన దశలో వుంది. వచ్చేసారి మళ్లీ అధికారంలోకి వస్తుందో రాదో ఎవరికీ తెలియదు. ఇది సవ్యంగా అమలు చేసే చిత్తశుద్ధి వచ్చే ప్రభుత్వానికి వుంటుందా? అన్నదే ప్రశ్న. ఇది కాంగ్రెస్‌ రగిల్చిన చిచ్చు, తెచ్చిపెట్టిన తలనొప్పి, మనమెందుకు పడడం? అదీ లాభం బొత్తిగా లేకుండా..! అనుకుంటే కథ ముందుకెలా నడుస్తుంది? అందువలన యిది సరైన సమయం కాదంటాను. ఈ ప్రక్రియ ముందెన్నడో మొదలుపెట్టి వుండాల్సింది.

రాంగ్‌ పెర్శన్‌ ఎట్‌ రాంగ్‌ ప్లేస్‌

తెలుగువాళ్లకు చిదంబరం అంటేనే మంట. తమిళనాడు కంటె మన రాష్ట్రాన్ని వెనక్కి నెట్టడానికే చీలుస్తున్నాడని అనుమానం. అంత లావు హార్వార్డ్‌ ప్రొఫెసర్‌ గారు డిసెంబరు 9 ప్రకటన ఆదరాబాదరాగా చేయడమేం? సోనియా కానీ, ఆమె టీము కానీ తెలంగాణకు చేస్తున్న ఉద్ధరింపు ఏమిటి? ఎవరైనా మనకు ఆస్తి రాసిస్తే వివాదాలు లేని విధంగా, భవిష్యత్తులో రాని విధంగా యివ్వాలి. అంతేకానీ, కోర్టు తగాదాల్లో వున్న స్థలాన్ని, అద్దెకున్న వాళ్లు ఖాళీ చేయని భవనాన్ని మనకు సంక్రమింప చేస్తే ఏం లాభం? అద్దెకున్న వాడికి ప్రత్యామ్నాయం చూపించి, అవసరమైతే వాడి జేబులో కాస్త డబ్బు పెట్టి, ఖాళీ చేయించి అప్పుడు మన చేతిలో పెడితే సంతోషం. విడగొట్టేముందు వివాదాలన్నీ పరిష్కరించకుండా యిష్టం వచ్చినట్టు ప్రకటనలు చేయించడం సోనియా తప్పు. ఆమెకు సరైన సలహా చెప్పకపోవడం ఆమె టీము తప్పు. డిసెంబరు 9న యిదే పిచ్చిపని చేశారు, మూడున్నరేళ్ల తర్వాత మళ్లీ ప్రకటన చేసినపుడు యిప్పుడూ అదే పని చేశారు. అప్పుడూ చిదంబరమే, యిప్పుడూ చిదంబరమే. ఆయన ఎక్కడో కొండెక్కి కూర్చున్నట్లు, తనే మేధావి అయినట్లు మాట్లాడతాడు. 'మీరు అరిచి చచ్చినా నిర్ణయం మారదు' అనే కరాఖండీగా చెప్పడమే తప్ప 'ఆలోచిస్తాం' అని అనునయంగా చెప్పడం రాదు. లౌక్యం లేకపోవడం చేతనే తన నియోజకవర్గంలో ఆయన ఆల్మోస్ట్‌ ఓడిపోబోయాడు. ఈ సారి జయలలిత ఓడగొట్టించక వూరుకోదు. రాజ్యసభ సీటు వెతుక్కోవలసినదే.

అలాటి చిదంబరం డిసెంబరు 9 ప్రకటన టైములో హోం మంత్రిగా వున్నాడు కాబట్టి అప్పుడు తప్పలేదు. మరి యిప్పుడు హోం మంత్రిగా వేరేవాళ్లున్నారు. ఆయనకు అనారోగ్యం అంటూ మళ్లీ చిదంబరం సీనులోకి వచ్చాడు. అసలు ఆయన తన ఆర్థికమంత్రిత్వ శాఖ సరిగ్గా అఘోరిస్తే చాలు. అదే చేతకావటం లేదు. దేశాన్ని దివాళా తీయిస్తున్నాడు. అది సరిపోనట్టు హోం శాఖలో కూడా తలదూర్చాలా? ఇదేమైనా చిన్న విషయమా? రెండు ప్రాంతాలు ఏళ్ల తరబడి జుట్టూజుట్టూ పట్టుకుంటున్న సమస్య. దాన్ని పరిష్కరించాలంటే ఎంతో ఓపిక, తీరిక, నేర్పు వుండాలి. చిదంబరానికి యివేమీ లేవు. అన్నిటికంటె ముఖ్యం - అందరికీ న్యాయం చేసే పెద్దమనిషి అనే క్రెడిబిలిటీ. అదే లేదు. పైగా ఆంధ్రప్రదేశ్‌ అంటే పడని తమిళుడు కావడం ఓ పెద్ద మైనస్‌ పాయింటు. సోనియా యిన్నాళ్లు ఆగగా లేనిది, షిండేగారి ఆరోగ్యం మెరుగుపడ్డాక ఆయన చేతనే యీ ప్రక్రియ చేయిస్తే బాగుండేది. ఇప్పుడు అర్జంటుగా చిదంబరం చేత చేయించడం వలన సమస్య మరింత క్లిష్టమైంది.

అదను చూసి గందరగోళం

చిదంబరంగారు అదను చూసి రాష్ట్రాన్ని గందరగోళంలోకి నెట్టినట్టుంది. కిరణ్‌ చెప్పినదానిలో వాస్తవం చాలా వుంది. వర్షాలు బాగా పడ్డాయి. మంచి పంట వస్తుందన్న హుషారులో రైతులున్నారు. కాంగ్రెసు పరిస్థితి కరారావుడు అయిపోయిందనుకున్న స్థితిలో కిరణ్‌ ధైర్యంగా నిలబడి ఆ స్కీము, యీ స్కీము అంటూ ప్రజల్లోకి వెళ్లి యిమేజి పెంచాడు. పంచాయితీ ఎన్నికలు నిర్వహించి రాష్ట్రంలో కాంగ్రెసు ప్రథమస్థానంలో వుందని క్యాడర్‌కు ధైర్యం నింపగలిగాడు. ఎమ్మెల్యేలు జగన్‌ వైపు వెళ్లకుండా బాగానే నిలవరించగలిగాడు. శాంతిభద్రతలను కాపాడి, ఇన్వెస్టర్లకు నమ్మకం కలిగించాడు. హైదరాబాదులో 2012 డిసెంబరు నుండి రియల్‌ ఎస్టేటు మళ్లీ పుంజుకోసాగింది. ఈ పరిస్థితుల్లో యీ ప్రకటన వెలువడి, రాష్ట్రాన్ని అయోమయంలోకి నెట్టింది. పెట్టుబడి పెడదామనుకున్న వాళ్లందరూ వెనక్కి వెళుతున్నారు. విభజన తర్వాత ఏ రాష్ట్రం ఆర్థిక పరిస్థితి ఎలా వుంటుందో తెలియక అప్పులిస్తామన్న అంతర్జాతీయ సంస్థలు కూడా ఋణాలు విడుదల చేయకుండా ఆపేశాయి. కొత్త ఋణాలు యివ్వం అన్నాయి. ఇప్పటిదాకా యిచ్చినవాటికి వడ్డీలు ఎవరు కడతారు, కొత్త రాష్ట్రాల ఆస్తులెంత, అప్పులెంత? వాటి సామర్థ్యమెంత? రాజధాని కట్టడానికే వున్నదంతా వూడ్చి పెడితే లోన్‌ సర్వీసింగ్‌కు మిగిలేదెంత? ఇవన్నీ లెక్కలు తేలేసరికి కనీసం రెండేళ్లు పడుతుంది. అప్పటిదాకా యీ రాష్ట్రాల కేసి పెట్టుబడిదారుడెవడూ తొంగి చూడడు. ఎఱ్ఱ తివాచీ పరచిపెడితే వానలకు తడిసిపోతుంది.

కమిటీలకు యిదా సమయం?

అసలు కమిటీలంటేనే ప్రజలకు చికాకు. సమస్యకు పరిష్కారం కనుక్కోలేక వాయిదా వేయడానికే కమిటీలు వేస్తారని అందరూ నమ్ముతారు. తెలంగాణ ఉద్యమకారులు తమ వెనకబాటుతనం గురించి ఊరికే ఆరోపణలు చేస్తూ వుంటే నిజనిర్ధారణ కమిటీ ఒకటి వేసి ప్రభుత్వం తరఫున శ్వేతపత్రం ప్రకటించి వుంటే సామాన్యుడికి కూడా నిజానిజాలు తెలిసి వుండేవి. అలాటిది ఏమీ లేకుండా కంగారుపడి డిసెంబరు 9 ప్రకటన చేశారు. రెండు వారాల్లో దాన్ని రివర్స్‌ చేసి అప్పుడు శ్రీకృష్ణ కమిటీ వేశారు. కమిటీ సభ్యులు ఏడాది పాటు శ్రమించి చక్కటి నివేదిక తయారుచేశారు. అధికారపక్షం దాన్ని చర్చకు పెట్టలేదు. కాపీలు పార్లమెంటులో పంచిపెట్టలేదు. రాష్ట్రప్రతినిథులను పిలిచినపుడైనా ఆ కమిటీ నివేదికను ఎదురుగా పెట్టుకుని ప్రశ్నలు వేయలేదు. అసలా నివేదిక లేనట్టే ప్రవర్తించారు. దానిలో చెప్పిన ఆరు ఆప్షన్లలో దేన్నీ స్వీకరించలేదు. తమ అడ్డగోలు ప్రవర్తనను సమర్థించుకోవడానికి మాత్రం దాని పేరు వాడుకుంటున్నారు.

జులై 30 ప్రకటన కూడా అరకొరగా చేశారు. విడాకులు ప్రకటించేసి, భరణం, పిల్లల కస్టడీ లాటి చిల్లర విషయాల గురించి తర్వాత చూసుకుందాం అనేసినట్టుంది. తమ భవిష్యత్తు అంధకారబంధురంగా తోచడంతో ఆంధ్రులు ఆందోళనకు దిగారు. అప్పుడు గత్యంతరం లేక కాంగ్రెసు పార్టీలో అంతర్గత కమిటీగా ఆంటోనీ కమిటీగా వేశారు. అదీ రాంగ్‌ టైములో! ఆంటోనీ గారు దేశరక్షణకు సంబంధించిన సమస్యలో పీకలమొయ్యా కూరుకుని పోయున్నారు. రోజూ పార్లమెంటు సమావేశాల్లో బిజీగా వున్నారు. వేసే కమిటీ ఏదో కాస్త తీరికగా వుండే మంత్రి అధ్యక్షతన అన్ని పార్టీల ఎంపీలతో వేసి వుంటే పోయుండేది. ఆంటోనీది కాంగ్రెసు కమిటీ కదా, మేమెందుకు వెళతాం అని యితర పక్షాలు, ఎన్‌జివో నాయకులు అన్నారు. అప్పుడు సోనియాకు బల్బు వెలిగి యిది కానీయండి, తర్వాత కాబినెట్‌ కమిటీ వేస్తాను అంటోంది. దీనివలన తెలంగాణలో కూడా గతానుభవాల దృష్ట్యా భయాందోళనలు ప్రారంభమయ్యాయి. ఇలా కమిటీల పేరుతో కాలయాపన చేసి ఎన్నికల దాకా ఏమీ చేయరేమో అని. ఈ కమిటీలేవో ముందే వేసి అప్పుడు నిర్ణయం ప్రకటిస్తే గోల వుండేది కాదు కదా!

అమలు చేసేదెవరు?

తెలంగాణ విభజన చేద్దామని అనుకున్నపుడు అది సజావుగా సాగడానికి ముందే చేయవలసిన పనులన్నీ పూర్తి చేయాల్సి వుంది. ఇప్పుడు చూడండి - ముఖ్యమంత్రి, పిసిసి చీఫ్‌ సమైక్యవాదులు. డిజిపి ఆంధ్రప్రాంతంలో మూలాలు వున్నవాడు. సమైక్యవాది ఏమో అన్న అనుమానం టి-ఉద్యమకారులకు వుంది. గవర్నరుగారి సంగతి ఎవరూ యితమిత్థంగా చెప్పలేరు కానీ టి-ఉద్యమకారులు ఆయనే తెలంగాణ అడ్డుకోవడానికి ఎన్నో నివేదికలు పంపారని అంటారు. పార్టీ పరంగా విభజనను అడ్డుకునేందుకు బొత్స, పరిపాలనాపరంగా అడ్డుకునేందుకు ముఖ్యమంత్రి, సమైక్య ఉద్యమం పట్ల మెత్తగా, తెలంగాణ ఉద్యమం పట్ల కఠినంగా పోలీసులు వ్యవహరించినా వారిపై చర్య తీసుకోని డిజిపి వుంటే - విభజన ఎలా జరుగుతుంది? పోనీ ముఖ్యమంత్రిని తీసేసి రాష్ట్రపతి పాలన పెట్టినా గవర్నరేగా పాలించేది. ఆయనా విభజనకు వ్యతిరేకి అయితే ఇక ఆ ప్రక్రియ ఎప్పటికి పూర్తవుతుంది? విభజన అనేది ఎడ్మినిస్ట్రేటివ్‌ మ్యాటర్‌. దాన్ని హేండిల్‌ చేయవలసినవారు ఉద్యోగులే. ముఖ్యమైన పదవులలో వున్న వారందరూ ఆంధ్రులే. వారందరూ సమైక్యవాదులే అని టి-ఉద్యోగసంఘాలు ఆరోపిస్తున్నాయి. ఉన్నతోద్యోగంలో వున్నవాడికి విభజన యిష్టం లేనపుడు దాన్ని ఆలస్యం చేయడం వాళ్ల చేతిలో పనే కదా!

కిరణ్‌తో మాట్లాడినపుడు ఆయన సమైక్యవాద ఆలోచనలు ఢిల్లీ హై కమాండ్‌ గుర్తించే వుంటుంది. ఈ ప్రకటన చేయడానికి నెల్లాళ్ల ముందే ఆయనను తీసేసి తెలంగాణ నాయకుణ్ని ముఖ్యమంత్రిగా పెట్టాల్సింది. అలాగే పిసిసి చీఫ్‌గా బొత్సను తీసేసి, తెలంగాణ నాయకుణ్ని చేస్తే సమైక్యం కోసం రాజీనామా చేసిన ఎమ్మెల్యేలను, ఎంపీలను పార్టీలోంచి తీసేస్తున్నా అని అడావుడి చేసి వుండేవాడు. ఇప్పుడు డిజిపి దినేశ్‌ రెడ్డి ఎక్స్‌టెన్షన్‌ అడుగుతున్నారట. సమైక్య వుద్యమాన్ని అణచి వేయకపోతే ఎక్స్‌టెన్షన్‌ యివ్వం అని అడలగొట్టేవారు. వీళ్లందరితో బాటు, గవర్నరుగా నరసింహన్‌ గార్ని తీసేసి, ఏ కెసియార్‌నో పెట్టుకుని వుంచుకుంటే ఏ ప్రమాదమూ లేకుండా వుండేది. ఆంధ్ర ఎమ్మెల్యేలందరూ కూడగట్టుకుని సిఎంను పడగొడితే రాష్ట్రపతి పాలన పెట్టి, అంతా కెసియార్‌ అజమాయిషీలోకి తెచ్చి పంపకాలు, ఆంధ్రుల అంపకాలు వారాల్లో ముగించవచ్చు.

ఇలాటి జాగ్రత్తలు ఏమీ తీసుకోకుండా మొదలు పెట్టారు కాబట్టే యిది సరైన సమయం కాదంటున్నాను.

నిర్ణయానికి లాజిక్‌ లేదు

ఇది సరైన నిర్ణయం కూడా కాదని అనడానికి కారణం - నేను సమైక్యవాదిని కాబట్టి అనుకోవద్దు. సమైక్యంగా వుంచడానికి, విభజించడానికి హేతుబద్ధమైన కారణాలు యించుమించుగా వున్నపుడు ఏ నిర్ణయమైనా తీసుకోవచ్చు. అందుకే జస్టిస్‌ శ్రీకృష్ణ సమైక్యంగా వుంచడాన్ని అత్యుత్తమ ఆప్షన్‌గా యిస్తూ, విభజించడాన్ని సెకండ్‌ బెస్ట్‌ ఆప్షన్‌గా యిచ్చారు. అయితే దాన్ని ఎంచుకునేటప్పుడు మూడు ప్రాంతాల వారినీ ఒప్పించి మరీ విభజించమన్నారు. అది జరగలేదు కాబట్టి సరైన నిర్ణయం కాదంటున్నాను. అయితే యిలా అందర్నీ ఒప్పించి.. అనే మాటలు వినడానికి బాగుంటాయి కానీ సాధ్యపడే విషయాలు కాదని అందరం ఒప్పుకుంటాం. ఏ కానీ యిక్కడ ఒప్పించే ప్రయత్నం కూడా జరగలేదు. కనీసం నటించడం కూడా నటించడం లేదు. మేం ఎక్కణ్నుంచో దిగి వచ్చాం, మేం ఏదో ఒకటి, ఎందుకో ఒకందుకు అనుకున్నాం, మీరు నోరు మూసుకుని మా మాట వినాల్సిందే - అనే అంటున్నారు. ఈ నిర్ణయం ఎందుకు తీసుకున్నారు, లాజిక్‌ చెప్పండి అంటే వైయస్‌ మొదలుపెట్టాడు, చంద్రబాబు సై అన్నాడు.. అంటూ ఎవరెవరి పేర్లో చెపుతున్నారు. వాళ్లు లక్ష అన్నారు. మీకు అధికారంలో వుండడానికి అధికారంలో లేదన్నారు, దిగిపోతావా?

'మీ ప్రాంత ప్రతినిథులకు ఎప్పుడో చెప్పామే, వాళ్లు మీతో చెప్పలేదా?' అంటూ ఆశ్చర్యం నటించడం దేనికి? వాళ్లంత లక్షణమైన వాళ్లయితే మా బతుకులు యిలా బుగ్గి ఎందుకవుతాయి? అయినా వాళ్లు మీకు చెప్పారో లేదో మీకు తెలియదా? మీ యింటెలిజెన్సు శాఖ ఏం చెప్పింది? మా ఎమ్మెల్యే మా యింటింటికి వచ్చి 'సోనియా నాకు యిలా చెప్పింది' అని మాకు చెప్పాడందా? వాళ్ల సంగతి వదిలేయండి. ఈ నిర్ణయానికి సరైన తర్కం మీరు చెప్పండి.

ఇవా కారణాలు?

'ఉద్యమం చాలా ఏళ్లగా వుంది.' అంటున్నారు. 'దీనికన్నా పాత ఉద్యమాలు చాలా వున్నాయి. గూర్ఖాలాండ్‌ వగైరా. విదర్భ అయితే ఎసెంబ్లీ తీర్మానం కూడా పాస్‌ అయిపోయింది. యుపి విభజనకు కూడా తీర్మానం రెడీ. తెలంగాణ విషయంలో అదేమీ కాలేదు. పైగా తెలంగాణ ఉద్యమం నిరంతరంగా లేదు. కాస్సేపు నడవడం, ఆగిపోవడం... యిలాగే వుంది. 1969లో విభజన ఉద్యమం వచ్చినపుడు, ఆంధ్ర సమైక్యం అంది. 1972లో ఆంధ్ర విభజన అన్నపుడు తెలంగాణ సమైక్యం అంది. విభజన ఉద్యమాన్ని నడిపిన తెరాస కొన్ని జిల్లాలలోనే చురుగ్గా వుంది తప్ప తెలంగాణలోని అన్ని ప్రాంతాలకూ వ్యాపించలేకపోయింది - పుష్కరం పాటు ఉద్యమం నడిపినా! మరి యిది దేనికి సంకేతం? 'సెంటిమెంటు' అనేది ఒక కారణం అయితే ప్రతీ జిల్లాకు సెంటిమెంటు వుంటుంది. ఇండియాను వెయ్యి ముక్కలు చేయాలి.

ఇంకో కారణం -'చాలామంది ఆత్మహత్యలు చేసుకున్నారు.'! రేపు తెలంగాణ వచ్చాక హైదరాబాదును యూటీ చేశారనో, మరోదానికో నిరాశపడి మరి కొంతమంది ఆత్మహత్య చేసుకోవచ్చు. అప్పుడేం చేస్తారు? పోనీ ఇప్పుడున్న ఎరేంజ్‌మెంట్‌ ప్రకారమే చేసినా కొత్త రాష్ట్రంలో దళితులకు ప్రాధాన్యత లేదనో, మావోయిస్టు అజెండా అమలు చేయలేదనో యింకొందరు ఆత్మహత్యలు చేసుకుంటారు. అప్పుడేం చేస్తారు? మరో కారణం - 'అన్ని పార్టీలూ ఒప్పేసుకున్నాయి. కాంగ్రెస్‌ మాత్రమే తన అభిప్రాయం దాచి పెట్టి వుంచి యిప్పుడు చెప్పింది.' మరి 2009 డిసెంబరులో ఒక అభిప్రాయం లేకుండానే పార్లమెంటులో ప్రకటన చేయడం ఏం న్యాయం? తక్కిన పార్టీలు ఏం చెప్పాయి? తెలంగాణ యివ్వడానికి సూత్రప్రాయంగా మాకు ఓకే అన్నాయి తప్ప ఆంధ్రకు మొండి చేయి చూపించమని చెప్పాయా? నిర్ణయం యింత ఏకపక్షంగా చేసి అవన్నీ ఎదురు తిరిగాయని నిందిస్తే ఏం ప్రయోజనం? నీ పార్టీ లీడర్లే ప్రజలను ఫేస్‌ చేయలేని స్థితి ఎందుకు తెచ్చుకోవాలి?

విభజన తర్వాత ఆంధ్ర రాష్ట్రం బాగుపడుతుందా?

'విభజన తర్వాత మీ ఆంధ్ర రాష్ట్రం హైదరాబాదును తలదన్నే రాజధాని నిర్మించుకోవచ్చు. మనసుంటే మార్గం వుండకపోదు' అని దిగ్విజయ్‌ సీమాంధ్ర నాయకులను అనునయిస్తున్నారట. మనసు ఒకటీ చాలదు, మనీ కూడా కావాలి. అది ఎవడిస్తాడు? నీ ప్రభుత్వమా దిగిపోతోంది. వచ్చే ప్రభుత్వానికి ఖాళీ ఖజానా అప్పగిస్తున్నావు. రాజధానికి డబ్బు యిస్తావనుకున్నా, మరి హైదరాబాదులో నెలకొల్పిన కేంద్ర సంస్థల్లో కొన్నిటినైనా ఆంధ్రకు తరలిస్తావా? తరలింపుకయ్యే ఖర్చు నువ్విస్తావా? వాళ్లు భరించాలా? వాళ్లెందుకు భరించాలి? కొత్త రాష్ట్రానికి కూడా కొత్త సంస్థలు, కొత్త ఐఐటీ, కొత్త ఐయస్‌బి... యిస్తావా? ఇవ్వమని కొత్త ప్రభుత్వానికి రికమెండ్‌ చేస్తావా? దాని కోసం డబ్బు మూటకట్టి యిస్తావా?

హైదరాబాదు ఆదాయంలో ఆంధ్రకు వాటా యిస్తారా? ఎంత యిస్తారు? అసలు ఎందుకు యిస్తారు? అది వేరే రాష్ట్రం కదా? కార్పోరేట్‌ ఆఫీసు హైదరాబాదులో వుంటే ఇది ఆంధ్రావాళ్ల కంపెనీ కదా, అమ్మకాలు ఎక్కువగా అక్కడే వున్నాయి కదా అని వాళ్లు కట్టిన పన్నుల్లో వాటా ఆంధ్రాకు పంపుతారా? తెలుగు సినిమా కంపెనీలు మద్రాసులో వున్నపుడు, తమిళనాడు ప్రభుత్వం వాళ్లు ఆంధ్రప్రదేశ్‌కు అలా పంపారా? కార్పోరేట్‌ ఆఫీసులు హైదరాబాదు నుండి ఆంధ్రకు షిఫ్ట్‌ అయితే తప్ప ఆంధ్రకు ఆదాయవనరులు లేవు. వాళ్లు ఎందుకు షిఫ్ట్‌ చేయాలి? ప్రాంతీయాభిమానంతోనా? పెట్టుబడిదారుడికి అంత సెంటిమెంటు వుంటుందా? ఉంటే యీ పాటికే ఆంధ్రలో పెట్టుబడి పెట్టి వుండాలిగా! ఎవడైనా సరే అన్నీ వున్న చోటుకే వెళ్లి వర్ధిల్లుదామని చూస్తాడు. హైదరాబాదులో ఇంటర్నేషనల్‌ ఎయిర్‌పోర్టు వుంది, మెట్రో వుంది, పిల్లలకు మంచి స్కూళ్లు వున్నాయి, కాలేజీలున్నాయి. ఆంధ్రలో ఏముంది? రాజధాని ప్రకటించాలి, దానికి నిధులివ్వాలి, పనులు చురుగ్గా చేయించే ప్రభుత్వం వుండాలి. ఆ తర్వాత అక్కడకు షిఫ్ట్‌ కావాలో వద్దో ఆలోచిస్తాడు.

...అంటే తెలంగాణ బాగుంటుందా?

అసలు విభజన తర్వాత తెలంగాణ పరిస్థితి ఏమవుతుందో ఎవరికీ తెలియకుండా వుంది. హైదరాబాదు యిప్పటిలాగే వుంటుందని ఛస్తే అనుకోలేం. హైదరాబాదు నుండి యితర ప్రాంతాలకు కొత్త పెట్టుబడులు తరలి వెళ్లడం సహజం. ప్రత్యామ్నాయ రాజధాని చూపించి, అక్కడి ప్రభుత్వం రాయితీలు ప్రకటిస్తే ఆంధ్ర వాళ్లే కాదు, తెలంగాణ వాళ్లూ అక్కడకి వెళ్లి పరిశ్రమలు పెట్టవచ్చు. ప్రస్తుత ఆర్థిక సంక్షోభం నుండి బయటపడడానికి కేంద్రం ఎగుమతులను ప్రోత్సహించడానికి చాలా రాయితీలు యిస్తుంది. నిరంతరం పెరిగే పెట్రోలు ధరలను దృష్టిలో పెట్టుకుంటే సముద్రతీరం ద్వారా రవాణా చేస్తే ఎగుమతులు చౌకగా చేయవచ్చు. ఎగుమతులపై ఆధారపడిన పరిశ్రమలు సముద్రతీరాలను వెతుక్కుంటాయి. ఆంధ్ర రాష్ట్రంలో మంచి ప్రభుత్వం ఏర్పడితే (?!) యీ అవకాశాలను సద్వినియోగం చేసుకుని తెలంగాణకు గట్టి పోటీ యివ్వగలదు. అలా యివ్వలేని పక్షంలో కర్ణాటక, తమిళనాడు రాష్ట్రాలు పెట్టుబడులను ఆకర్షిస్తాయి. (చిదంబరం కల నెరవేరుతుంది) అదే సమయంలో తెలంగాణ ప్రభుత్వం కూడా పోటాపోటీగా రాయితీలు ప్రకటించి, వున్నవాళ్లు వెళ్లిపోకుండా చూడడానికి విశ్వప్రయత్నం చేస్తుంది. 'ఆంధ్ర పెట్టుబడిదారుల పని పడతాం' అని ఉద్యమసమయంలో రంకెలు వేసినా అదంతా మర్చిపోయి 'వెళ్లకండి, ఏం కావాలన్నా యిస్తాం' అని అంటారు.

తెలంగాణ ప్రభుత్వం యిలా ఆంధ్ర పెట్టుబడిదారులను ఆకర్షించడానికి చూస్తుంది కానీ తెలంగాణ ప్రజ యీ దృష్టితో చూడదు. 2009 డిసెంబరు 10 నాడు చెలరేగిన ఉద్యమం, యిప్పుడు ఉధృతంగా సాగుతున్న ఉద్యమం చూశాక వారికి ఆంధ్రులపై అనుమానాలు పెరిగిపోయాయి. దానికి తోడు బాధ్యతారహితంగా మాట్లాడే నాయకులు యిరుప్రాంతాల ప్రజల్లో విషం నింపుతున్నారు. కొందరు తమిళులు మలయాళీలను కించపరచడానికి 'టీ కొట్టు గాళ్లు' అంటారు. ఇప్పుడు తెలంగాణలో ఆంధ్రులను అలాగే అంటున్నారు. 'రొయ్యలమ్ముకునేవారు, ఇడ్లీబండి, కర్రీ పాయింటు, టిఫెన్‌ సెంటర్‌ గాళ్లు' అని పెద్ద పెద్ద నాయకులే మాట్లాడుతున్నారు. ఇక అటు ఆనం వివేకానందరెడ్డి అయితే తెలంగాణ వారిని నరరూప రాక్షసులు అన్నారు. కానీ ఆనంది ఎంగిలి వర్ణన. ఆంధ్రులు రాక్షస సంతతి వారని కెసియార్‌ ఎప్పడో నిర్ధారించేశారు. ఇలాటి గొడవలు అయ్యాక హైదరాబాదులో పరిశ్రమలు నడపడం ఆంధ్ర పారిశ్రామిక వేత్తలకు చాలా కష్టం కావచ్చు. స్థానికులకు రిజర్వేషన్‌ అనే పద్ధతి ప్రభుత్వోద్యోగాలలోనే వుంటుంది. దాన్ని ప్రయివేటు ఉద్యోగాలకు కూడా విస్తరింపచేయాలని తెరాస పట్టుబడుతోంది. రేపు ఎన్నికల మానిఫెస్టోలో పెడుతుంది కూడా. లేకపోతే తెలంగాణ సాధించి ప్రయోజనం ఏముంది? అంటుంది. ఎవరు ఎన్నికైనా యిది అమలు చేయకపోతే వూరుకోం అంటుంది.

కొత్త ప్రభుత్వంపై జాలి పడాలి

నిజానికి తెలంగాణలో ఎన్నిక కాబోయే ప్రభుత్వాన్ని చూసి మనం జాలి పడాలి. ఎందుకంటే రాబోయే తెలంగాణపై యువతకు, నిరుద్యోగులకు, చిరుద్యోగులకు విపరీతంగా ఆశలు కల్పించారు. ఆంధ్ర ఉద్యోగులు వెళ్లిపోతే ఆ ఖాళీ స్థానాల్లో మీ అందరికీ ఉద్యోగాలు వస్తాయి, ప్రస్తుతం ఉన్నత స్థానాల్లో వున్న ఆంధ్రులు వెళ్లిపోతే ఆ స్థానంలో తెలంగాణ చిరుద్యోగులకు ప్రమోషన్లు వస్తాయి అంటూ చెప్పారు. రాష్ట్రం విడిపోయాక యిక్కడ యిప్పుడున్నన్ని ఉద్యోగాలు ఎందుకుంటాయి? ఆంధ్ర, తెలంగాణ మధ్య జనాభా నిష్పత్తి 3ః2 అయినప్పుడు, ఉద్యోగాలూ అలాగే వుంటాయి కదా. 60% మంది ఉద్యోగులు వారితో బాటు ఉద్యోగాలు వెళ్లిపోతాయి. ఇక ప్రయివేటు ఉద్యోగాల సంగతికి వస్తే - స్థానికులకే యివ్వాలని పట్టుబడితే పెట్టుబడిదారుడు అక్కడకు రాడు. - మరీ స్కిల్‌డ్‌ లేబరు వుంటే తప్ప! హైదరాబాదు విస్తరణ వలన దాని చుట్టుపట్ల వున్న అయిదారు జిల్లాల వాళ్లు బాగుపడ్డారు. ఘర్షణ వాతావరణం కారణంగా హైదరాబాదు దెబ్బ తింటే యిక తెలంగాణలో ఉద్యోగాలెక్కడ? ఏ యితర ప్రాంతం అభివృద్ధి చెందింది కనక?

హైదరాబాదు తెలంగాణకే దఖలు పడుతోంది కాబట్టి దానికి బదులుగా పంపకాల్లో ఆంధ్ర రాష్ట్రానికి ఏటా యింత డబ్బు యివ్వాలని కేంద్రం తునితగవు చేస్తే అలా యివ్వడానికి డబ్బు వుంటుందో లేదో కూడా! ఇంటికో ఉద్యోగం అన్నారు కానీ యింటికో నిరుద్యోగి ఖాయం. హైదరాబాదు నగరానికి, వ్యాపారసంస్థలకు చీప్‌ లేబర్‌ ఆంధ్ర నుండి సప్లయి అవుతోంది. అక్కడే రాజధాని ఏర్పడి, వాళ్లకు అవకాశాలు చిక్కితే యింత దూరం రావడం మానేస్తారు. అప్పుడు హైదరాబాదు వాసులకు లేబరు సమస్య పెరుగుతుంది. స్థానికులకు అవకాశాలు పెరుగుతాయి అని వాదించవచ్చు. కానీ యిప్పటిదాకా అది జరగటం లేదు. తెలంగాణవాసులు యితర రాష్ట్రాలలో వెళ్లి చీప్‌ లేబరుగా పని చేస్తున్నారు కానీ తెలంగాణలో చేయడం లేదు. అందుకనే ఆంధ్ర వాళ్లు, ఒడిసా, బిహార్‌, బెంగాల్‌, ఈశాన్య ప్రాంతాల నుండి అనేకమంది వచ్చి హైదరాబాదులో పని చేస్తున్నారు. ఎక్కడో వున్న చైనావాళ్లు కూడా వచ్చి పని చేస్తున్నారు తప్ప స్థానికులు ఆ పని చేయడం లేదు. గడ్డు పరిస్థితులు ఏర్పడితే వారి ధోరణి మారుతుందేమో చూడాలి.

ఇలాటి సమస్యలెన్నో ముందుగానే వూహించి, వాటికి పరిష్కారం చూపుతూ నిర్ణయం వెలువరించాలి తప్ప అడావుడిగా ఏదో ఒకటి ప్రకటించేసి 'మీ సమస్యలు చెప్పుకోండి. వింటూ వుంటాం' అని మనల్ని ఢిల్లీ చుట్టూ తిప్పుకుంటే ఎలా?

అందుకే అంటా - 'ఇది సరైన సమయమూ కాదు, సరైన నిర్ణయమూ కాదు'! - ఎమ్బీయస్‌ ప్రసాద్‌ (ఆగస్టు 2013)

ఆగస్టు 60-63 వీక్లీకై ఎమ్బీయస్‌ : టైమింగ్‌ దెబ్బ తిన్న సమైక్య ఉద్యమం

సమైక్య ఉద్యమం ఉధృతంగా నడుస్తోందని మీడియా చెపుతోంది. ఢిల్లీ వాళ్లు కాస్త చలించారు. 'విభజన నిర్ణయం నుండి వెనక్కి వెళ్లం' అంటూనే 'మీ కష్టాలు వింటాం, వాటినీ పరిష్కరిస్తాం' అంటున్నారు. ఆంటోని కమిటీ వేశారు, అది చాలదంటే కాబినెట్‌ కమిటీ కూడా వేస్తామంటున్నారు. ఈ కమిటీలు, ఈ సంప్రదింపులు నిర్ణయంతో బాటే ప్రకటించి వుంటే పోయుండేది కదా. అప్పుడు 'ఆంధ్రుల మొహానికి పోలవరం ప్రాజెక్టు జాతీయస్థాయి, పదేళ్లపాటు ఉమ్మడి రాజధాని అనే వరాలు చాల్లే..' అనుకున్నారు లాగుంది. ఎందువలన? ఎందుకంటే సీమాంధ్ర దశాబ్దాలుగా నిద్రపోతూ వచ్చింది కాబట్టి!

రాజకీయ నాయకులకు అంది వచ్చిన అంశం

తెలంగాణ అనే అంశాన్ని రాజకీయపార్టీలు సజీవంగా వుంచుతూ తనకు యిబ్బంది వచ్చినపుడల్లా దాన్ని లేపి శత్రువుపై ఉసి కొల్పుతూ వచ్చాయి. తెలంగాణలో కొన్ని జిల్లాలలో విభజన అంశం ఉత్తేజాన్ని కలిగిస్తుంది. దాన్ని మొత్తం తెలంగాణ ఆకాంక్షగా చిత్రీకరిస్తూ వాడుకున్నారు. తాము అధికారంలోకి రాగానే దాన్ని మళ్లీ ఓ స్తంభానికి కట్టేసి వుంచారు. గతంలో చెన్నారెడ్డి అదే చేశారు. 1956కు ముందు కూడా విలీనాన్ని ప్రతిఘటిస్తూ వచ్చి, 1969లో ప్రత్యేక తెలంగాణ ఉద్యమాన్ని లేవనెత్తి దాన్ని అధికారంలోకి వచ్చేందుకు సాధనంగా వాడుకున్నారు. ఒకసారి అధికారంలోకి రాగానే 'తెలంగాణ యీజ్‌ ఎ క్లోజ్‌డ్‌ యిస్యూ' అనేశారాయన. ఆయన సిఎంగా వుండగా ఒకరు 'మీరు విభజనవాది' అని అంటే ఆయనకు కోపం వచ్చింది కూడా. 'నాకు రాష్ట్రమంతా సమానమే' అన్నారు. నిజమే - ఆయన మంచి చేసినా, చెడు చేసినా రాష్ట్రమంతటికీ ఒకేలా చేశారు. పక్షపాతం చూపలేదు. ఆయన అనుచరులు రాష్ట్రమంతా వున్నారు. వైయస్‌ తను ప్రతిపక్షంలో వున్నపుడు చిన్నారెడ్డి చేత లేఖ యిప్పించడమూ యిలాటిదే. 'తెలంగాణకు అన్యాయం జరిగింది. దానికి కారణం టిడిపి పాలన' అనే థీమ్‌ వైయస్‌ది. టిడిపి వాళ్లదీ అలాటి థీమే - 'కాంగ్రెస్‌ పాలనలో తెలంగాణకు అన్యాయం జరిగింది. మేమే బిసిలకు రాజకీయచైతన్యం తెచ్చి బాగు పరచాం' అని.

ఇద్దరూ కలిసి తెలంగాణ ప్రజలకు నూరిపోసినది ఏమిటి? - 'మీకు అన్యాయం జరిగింది. మీరు వెనకబడి వున్నారు' అని. 'దానికి కారణం టిడిపియో, కాంగ్రెస్సో అవతలి విషయం. ముందు మేమైతే అన్యాయం అయిపోయాం కదా' అన్న భావన తెలంగాణ వారికి కలిగేట్లా చేశాయి యీ రెండు పార్టీలు. ఇది అత్యంత బాధ్యతారహిత ప్రవర్తన. చంద్రబాబుపై కోపంతో కెసియార్‌ బయటకు వద్దామనుకున్నపుడు చాలా తెలివిగా తెలంగాణలో విద్యుత్‌ సమస్య ఎత్తుకున్నారు. చంద్రబాబు విద్యుత్‌ విధానాన్ని రాష్ట్రమంతా నిరసించింది. కానీ దాన్ని తెలంగాణకు ముడిపెట్టి కెసియార్‌ తెరాస స్థాపించారు. ఉద్యమం పేరుతో ఆయన వ్యాప్తి చేసిన అసత్యాలను, అర్ధసత్యాలను చంద్రబాబు ప్రభుత్వం ఖండించలేదు. ఈ-గవర్నెన్స్‌ స్థాపిస్తున్న ఆ రోజుల్లో గణాంకాలు తెచ్చుకోవడం అంత కష్టమా? కెసియార్‌ మాటలు ఎవరూ నమ్మరు అనే అహంతో వున్న బాబు నిర్లక్ష్యం చేశారు. ఉద్యమంలో చేరిన ప్రతీవారూ ఏవేవో చెపుతూ వుంటే ఆధారాలు ఏమిటి అని ఎవరూ అడగలేదు - కాంగ్రెసు పార్టీతో సహా! నిజానికి కృష్ణ కమిటీ వచ్చాకనే, దాని ముందు తమ వాదనలు వినిపించడానికి గణాంక విభాగం ఎక్కడుందాని నాయకులు పరుగులు పెట్టి కనిపెట్టారు. అప్పటిదాకా ఎవరేం చెప్పినా చెల్లుబాటై పోయింది.

కొంప చీల్చిన మీడియా

నిజానిజాలు చెప్పవలసిన బాధ్యతను మీడియా పూర్తిగా విస్మరించింది. ఎవరెన్ని అసత్యాలతో, అబద్ధపు ఆరోపణలతో ఆర్టికల్‌ రాసినా ఎడిట్‌ పేజీలో వేసేయడం తప్ప వాటిలో వాస్తవాలివి, అవాస్తవాలివి అని సరిదిద్దలేదు. ఎడిటర్స్‌ నోట్‌ రాయలేదు. అగ్రశ్రేణి తెలుగు దినపత్రిక ఆస్ట్రేలియా గురించి, అంటార్కిటికా గురించి సంపాదకీయాలు రాస్తుంది కానీ యీ విషయాలపై ఎప్పుడూ రాయలేదు. తెలంగాణ ఉద్యమం యావత్తు మీడియా చేత నడపబడిందని చెపితే ఏ మాత్రం అతిశయోక్తి కాదు. టీవీ చర్చల్లో నలుగురు వుంటే ముగ్గురు తెలంగాణ వారై వుండి, అందరూ ముక్తకంఠంతో 'తెలంగాణకు అన్యాయం జరిగింది' అని చెపుతూ వుంటే మోడరేటర్లు ఏనాడూ ఖండించలేదు. కొమ్మినేని వంటి వారు మాత్రమే దీనికి మినహాయింపు. ఆంధ్రలో మూలాలు వుండి హైదరాబాదులో స్థిరపడిన సీనియర్‌ పాత్రికేయులతో సహా అందరూ విభజనకు అనుకూలంగా, తెలంగాణకు అన్యాయం జరిగింది అనే థీమే పాడారు. ఇద్దరు మాత్రమే మినహాయింపు. కానీ వారికి ఫలానా పార్టీల పక్షపాతులన్న ముద్ర వుంది. కృష్ణ కమిటీ రిపోర్టులో తెలంగాణ వెనకబడలేదని తేలాక తెలంగాణ ఉద్యమకారులు 'ఆత్మగౌరవం', 'స్వపరిపాలన' అంటూ పాట ఎత్తుకున్నారు. 'స్వపరిపాలన అంటే అర్థమేమిటి? మీకు ఎవరైనా ఓటింగు హక్కు యివ్వలేదా?' అని ఒక్కరూ అడగలేదు. 'మా ప్రాంతంవాళ్లు సిఎంలుగా లేరు కాబట్టి మేం వెనకబడ్డాం' అని వాదిస్తే 'మరి రాయలసీమ సిఎంలు యింతమంది వుండి, సీమెందుకు వెనకబడి వుంది?' అని ఎవరూ కౌంటర్‌ వేయలేదు. 'అయినా ముఖ్యమంత్రులయ్యేది రాజకీయబలంతో... జోనల్‌ రిజర్వేషన్లతో కాదు' అని చెప్పలేదు.

ఇక ఆత్మహత్యలు - వెయ్యి రూపాయలు లంచం పుచ్చుకున్న గుమాస్తాపై స్టింగ్‌ ఆపరేషన్‌ చేసే టీవీ ఛానెళ్లు 'తెలంగాణ కోసం ఆత్మహత్య చేసుకుంటూన్నానని తెలుగురాని కుర్రవాడు తెలుగులో ఉత్తరం రాశాడని' క్లెయిమ్‌ చేసిన కేసుల్లో పరిశోధనలు చేయలేదు. ఆత్మహత్యల సంఖ్యపై నోటికి వచ్చిన అంకె చెపుతూ వుంటే ఒక రిపోర్టరును ఆ పనిపై కూర్చోబెట్టి 'ఇదీ అసలు సంఖ్య' అని తేల్చి ఒక్క పేపరైనా, ఒక్క ఛానెలైనా చెప్పలేదు. వీళ్లంతా సోకాల్డ్‌ 'సీమాంధ్ర' మీడియా! నేటి సీమాంధ్రలో జరుగుతున్న ఉద్యమాన్ని చూపిస్తున్నందుకు తెలంగాణ ఉద్యమకారులచే చివాట్లు తింటున్న మీడియా!! ఒకే పేపర్లో తెలంగాణ ఎడిషన్సులో ఒకలా, ఆంధ్రలో మరొకలా హెడింగ్‌ పెట్టిన ఘనులు యీ మీడియా. ఈ మీడియాకు సంబంధించిన రిపోర్టర్లు సమైక్యవాది అన్న ప్రతీవాడిని శత్రువుగా చూశారు. హైదరాబాదులో వాళ్లు సభలు పెడితే దాడి చేశారు. అడ్డదిడ్డ ప్రశ్నలతో వేధించారు. నిన్నటికి నిన్న విశాలాంధ్ర మహాసభ మీటింగుకి వెళ్లి అల్లరి సృష్టించారు. వాళ్లను మాట్లాడనీయలేదు. ఈ రోజు తెలంగాణ నాయకులు అంటున్నారు - 15 జిల్లాలలో నడిచే ఉద్యమం సమైక్య ఉద్యమం ఎలా అవుతుంది? తెలంగాణ జిల్లాలలో కూడా నడిచినపుడే సమైక్యం అనాలి అని. మిగతా జిల్లాల సంగతి వదిలేయండి, హైదరాబాదులో ఒక్క సమైక్యసభ పెట్టనిచ్చారా? మొన్నటికి మొన్న లాయర్లు యిన్‌డోర్‌ మీటింగు పెట్టుకుంటే తెలంగాణ లాయర్ల మంటూ వెళ్లి దాడి చేశారే! ఇప్పుడు హైదరాబాదులో పని చేసే ప్రభుత్వోద్యోగులు సెప్టెంబరులో సభ పెట్టుకుంటామంటే కుదరదంటున్నారు. లాల్‌ బహదూర్‌ స్టేడియంను చుట్టుముట్టి ఎవరూ బయటకు వెళ్లకుండా చేస్తారట. ఇలా గొంతు నొక్కుతూ యిక్కడ సమైక్య సెంటిమెంటు లేదంటే ఎలా?

నిరాసక్తతకు, నిర్లిప్తతకు మారుపేరు సీమాంధ్ర

ఆంధ్ర ప్రాంతీయులు యివన్నీ చూస్తూ కూర్చున్నారు. తెలంగాణలో వున్న సమైక్యవాదులకు అండగా నిలవాలన్న ఇంగితం లేకపోయింది. మీడియాలో ఏకపక్ష కథనాలు వస్తూ వుంటే ఖండించాలన్న వివేకం లేకపోయింది. ఇప్పుడు కాదు, ఎప్పుడో వచ్చి యిక్కడ సభ పెట్టాల్సింది. సమైక్యం కోసం నల్లమోతు చక్రవర్తి గారనే ఎన్నారై వచ్చి సభ పెట్టి అగచాట్లు పడుతూ వుంటే ఆయనకు మద్దతుగా ఆంధ్రలో ఒక్క ర్యాలీ జరగలేదు. ఇటీవల పరకాల ప్రభాకర్‌ వచ్చి విశాలాంధ్ర మహాసభలో చేరారు. చిరంజీవి ప్రజారాజ్యం పెట్టినపుడు యీయన దానిలో సభ్యుడు. 'సామాజిక తెలంగాణ అంటే ఏమిటి, చిరంజీవి గారూ, అది అవసరమా?' అని అడిగినట్టు లేదు. అప్పుడు అన్ని పార్టీల లాగానే ప్రజారాజ్యం కూడా 'జై తెలంగాణ' అంది. వారితో బాటు వీరూను. రాజకీయ పార్టీలన్నీ తెలంగాణ అనే నిప్పుతో ఆడుకున్నాయి. తెెరాస పుట్టినపుడు అప్పటికి అజేయుడిగా కనబడుతున్న చంద్రబాబును పడగొట్టడానికి కెసియార్‌ పనికి వస్తాడని టి కాంగ్రెసు నాయకులు దానికి పరోక్షంగా సహకరించారు. అయితే కెసియార్‌ నాయకత్వ లోపం వలన, పొరబాటు నిర్ణయాల వలన పార్టీ అనుకున్నంత బాగా ఎదగలేదు. అయినా కాంగ్రెసు పార్టీలోని అంతర్గత రాజకీయాల వలన తెరాసతో కాంగ్రెసు పొత్తు పెట్టుకుంది. తెరాసతో పొత్తు పెట్టినందుకు సీమాంధ్రులు కాంగ్రెసును శిక్షించలేదు. ఘనవిజయం కట్టపెట్టారు.

ఆ విజయం తెరాసతో పొత్తు పెట్టుకున్నందుకు కాదు, చంద్రబాబుపై నెగటివ్‌ ఓటు అది. పైగా వైయస్సార్‌ యిమేజి, ఉచిత విద్యుత్‌ హామీ.. యిలా అనేక కారణాలు కలిసి వచ్చాయి. ఇది చంద్రబాబుకి తోచలేదు. తెరాసతో పొత్తు పెట్టుకుంటే చాలు, విజయం తథ్యం అనుకుని 2009లో మరణశయ్యపై వున్న తెరాసకు ఊపిరి పోశారు. అయినా ఓడిపోయారు - తెలంగాణలో కూడా! తెలంగాణ ప్రజలలో కొంతమందిలో మాత్రమే విభజన సెంటిమెంటు వుంది. ఇక ఆంధ్ర ప్రజలకు ప్రత్యేక తెలంగాణ అనేది పెద్ద అంశంగా అనుకోలేదు. 'ఏళ్ల తరబడి యిస్తాం యిస్తాం అని పార్టీలు దగా చేస్తూ వస్తున్నాయి. వాళ్లను ఎల్లకాలం ఏమార్చవచ్చు' అనుకున్నారు. ఆ అహంకారమే కొంప ముంచింది.

కాంగ్రెస్‌ అంతర్గత రాజకీయాల వలన డిసెంబరు 9 ప్రకటన వెలువడింది. అది విని తెలంగాణ ప్రజలే బిత్తరపోయారు. ఇక ఆంధ్ర ప్రజలు చెప్పనే అక్కరలేదు. హఠాత్తుగా ఆందోళనకు ఉద్యమించారు - విభజన ఆపమని. డిసెంబరు 23 ప్రకటన రావడంతో వాళ్లకు మళ్లీ అహంకారం వచ్చింది- మనం మాయచేసి ఆపగలిగామంటూ! అప్పుడే తెలంగాణలోని మెజారిటీ ప్రజలకు అనుమానం కలిగింది - 'నిజంగానే ఆంధ్రులు మనల్ని దోపిడీ చేస్తున్నారేమో! లేకపోతే విడిపోతామంటే వాళ్లకు యింత అభ్యంతరం దేనికి?' అని. తెలంగాణ ఉద్యమం సైలెంట్‌గా బలపడసాగింది. దాన్ని కొండంతలు చేసి చూపసాగింది మీడియా. దాన్ని ఖండించే పని పెట్టుకోలేదు సీమాంధ్రులు. వేళ్ల మీద లెక్కించదగినంత మంది మాత్రమే దుష్ప్రచారాన్ని ఖండించారు. ప్రజలతో డైరక్టుగా టచ్‌లో వుండే కాంగ్రెసు, టిడిపి నాయకులందరూ నిశ్శబ్దంగానే వున్నారు. రాజగోపాల్‌ వంటి వారు బ్లో హాట్‌, బ్లో కోల్డ్‌లా వ్యవహరించారు. అది చేస్తాం, యిది చేస్తాం, గణాంకాలతో యింటింటా పుస్తకాలు పంచుతాననడం, ఆరు నెలల పాటు ప్రవాసంలోకి వెళ్లిపోవడం..!

ఇన్‌స్టంట్‌ సమైక్యవాదం

శ్రీ కృష్ణ కమిటీ వచ్చినపుడు అనేక వాస్తవాలు బయటకు వచ్చాయి. ఆ సందర్భంలో నేను సమైక్యవాదం వినిపించడానికి, సదస్సులు నిర్వహించాలని ప్రతిపాదించాను. జలవివాదాలు, 610 జీవో, తెలంగాణ ఉద్యమకారులు లేవనెత్తిన అంశాలు - వీటిపై నిపుణులు విశదీకరిస్తూ పేపర్లు సబ్మిట్‌ చేస్తూ ప్రజలను చైతన్యపరిచే సదస్సులు ప్రతిపాదించాను. ఈ పని రాజకీయనాయకులు చేయడం లేదు కాబట్టి సాధారణ ప్రజలకు తెలియచెప్పే పని మనం పెట్టుకోవాలి అనుకున్నాను. ఒక బ్లూ ప్రింట్‌ తయారుచేసి నా కాలమ్‌లో వేశాను కూడా. ఎవరైనా ఆహ్వానిస్తే నా ఖర్చులతో నేను వచ్చి మాట్లాడతానని ఆఫర్‌ చేశాను. ఒక్కరంటే ఒక్కరు కూడా సదస్సు నిర్వహించలేదు. నా కాలమ్‌ చదివిన ఎన్నారైలు కొంతమంది 'డబ్బు పంపుతాం, సదస్సులు నిర్వహించండి' అంటూ ఆఫర్లు పంపారు. 'నాకు డబ్బు పంపడం కాదు, మీ సొంత వూళ్లో మీ స్నేహితులకు పంపి సదస్సు పెట్టించండి, నేను వెళ్లి మాట్లాడతాను' అన్నాను. వాళ్లు ప్రయత్నించి విఫలురు అయి వుంటారు. ఎందుకంటే సీమాంధ్రులకు యిలాటి వాటిల్లో యింట్రస్టు లేదు.

అమెరికాలో వుండే ఎన్నారైలు కొందరు నన్ను కాంటాక్ట్‌ చేసి ''సమైక్యం కోసం ఏమైనా చేస్తాం, ఏం చేయాలో చెప్పండి'' అనసాగారు. ''అంతటి సమైక్యవాదులైతే మరి విభజనకు అనుకూలం అంటూ లేఖ యిచ్చిన టిడిపిని గత ఏడాది ఎలా సమర్థించారు?'' అని సూటిగా అడిగాను. సౌండు లేదు. ''సమైక్యవాది పయ్యావుల కేశవ్‌తో ఫోన్‌-యిన్‌ కార్యక్రమం పెడుతున్నాం.'' అన్నారు. ''2008లో టిడిపి లేఖ యిచ్చినపుడు ఈ సమైక్యవాది ఏం చేస్తున్నాడో అడుగుతారా?'' అన్నాను. మళ్లీ కాస్సేపు నిశ్శబ్దం. ''ఈ కాంగ్రెసువాళ్లు, టిడిపి వాళ్లు ఒకరి నొకరు దుమ్మెత్తి పోసుకోవడం తప్ప జరిగేది ఏమీ లేదు. మీరు అన్ని ప్రాంతాల ప్రజల్లో వివేకం పెంచి విభజన వలన కష్టాల గురించి సెన్సిటైజ్‌ చేయాలి.'' అన్నాను. ''మేం సమైక్య సభ ఒకటి విజయవాడలో పెడుతున్నాం. మీరూ రావాలి.'' అన్నారు. ''విజయవాడలో ఎందుకు? హైదరాబాదులో పెట్టండి. సమైక్యం అంటే ఆంధ్ర ఒక్కటేనా?'' అని అడిగాను.

వాళ్లకు విసుగు వచ్చింది. ''ఇంతకీ ఏం చేయాలంటారు?'' అని అడిగారు. ''టీవీలన్నీ విభజనవాదమే వినిపిస్తున్నాయి. మీరు రోజూ ఓ అరగంటసేపు స్పాన్సర్‌ చేసి సమైక్యవాదానికి మద్దతుగా వాదనలు వినిపించండి. హైదరాబాదులో మెట్రో కట్టబోతున్నారు. విభజన విషయం తేలేదాకా యింత ఖర్చు యిక్కడ పెట్టవద్దని కోర్టులో కేసు వేయండి.'' అని యిలాటి సలహాలు చెప్పాను. 'ఏడిశావులే' అనుకుని వుంటారు, ఫోన్‌ పెట్టేసేవారు. పచ్చిగా చెప్పాలంటే వాళ్లందరికీ హైదరాబాదులో పెట్టిన తమ పెట్టుబడులపై బెంగ. హైదరాబాదులో ఫ్లాట్లు, ప్లాట్లు, విల్లాలు కొంటే పిచ్చిపిచ్చిగా రేటు పెరిగిపోతుంది అనుకుని యిన్వెస్ట్‌ చేసేశారు. చంద్రబాబు వస్తే హైదరాబాదు స్థాయి యింకా పెరిగిపోయి మరింత రేటు పలుకుతుందని ఆశతో మహాకూటమికి జై అన్నారు. డిసెంబరు 9 ప్రకటనతో హతాశులై పోయి, సమైక్యవాదం అందుకుని హైదరాబాదులోని తమ ఆస్తుల విలువ పడిపోకుండా చూసుకుందామనుకున్నారు. అలా అనుకున్నవాళ్లు మళ్లీ ఏ కార్యాచరణకూ ఉద్యమించలేదు.

వ్యాపారాజకీయాలు

వీళ్లకే కాదు, సీమాంధ్రులందరికీ తమ నాయకులపై అపారమైన నమ్మకం. డిసెంబరు 9 ప్రకటనను రాజీనామా తంత్రంతో అడ్డుకున్న చంద్రబాబు మళ్లీ ఏదో ఒక మంత్రం వేసి విభజన ఆపేస్తారని అదో పిచ్చి నమ్మకం. సీమాంధ్ర కాంగ్రెసు నాయకులు, టిడిపి నాయకులు డబ్బు మూటలతో ఢిల్లీ నాయకుల్ని కొనేస్తున్నారని తెలంగాణ ఉద్యమనాయకులు ఆరోపిస్తూ వుంటే 'అవును మనవాళ్లు అంతటి ఘనులే' అనుకుని సీమాంధ్రులు మురిసిపోతూ కూర్చున్నారు.

వాళ్లు గ్రహించనిది ఏమిటంటే - యీ నాయకులందరూ వ్యాపారస్తులే. వ్యాపారమన్నాక ఏవో లొసుగులు వుండకమానవు. వ్యాపారస్తులను భయపెట్టడం, తమ దారికి తెచ్చుకోవడం అధినాయకులకు అతి సులభం. జగన్‌ అంతటి వాణ్నే వదిలిపెట్టలేదు, కోట్ల డబ్బు, కోట్లాది మంది ఆదరణ వున్న వాణ్నే తీసుకెళ్లి జైల్లో కూర్చోబెట్టాం, నువ్వొక్క లెక్కా అంటే ఎవరు నోరెత్తగలరు? వీళ్లు సోనియా వద్ద నోరెత్తకుండా బయటకు వచ్చి జనాలతో 'అంతా మానేజ్‌ చేసేశాం, సోనియా మనకు అన్యాయం చేయదు' అంటూ చెప్పి జోకొట్టారు. తెలంగాణ విడగొడతామని హై కమాండ్‌ కేంద్రమంత్రులకు, ఎంపీలకు చెప్తూ వచ్చినపుడు 'మరి మాకేమైనా పడేస్తారా లేదా? లేకపోతే మా జనం వూరుకోరు కదా' అని అడిగే దమ్ము కూడా వీళ్లకు లేకుండా పోయింది. ఈ రోజు ఆందోళన చేస్తున్న జనం వైపు చూపిస్తూ 'వాళ్లంతట వాళ్లే చేస్తున్నారండీ, మాదేం లేదు' అని సంజాయిషీ చెప్పుకుంటున్నారు తప్ప 'మరి మీరు అన్యాయం చేస్తే వాళ్లు తిరగబడరా?' అని గట్టిగా అడగలేని స్థితిలో వున్నారు. 'విభజన తథ్యం, మీకేమైనా ఇబ్బందులు వుంటే ఆంటోనీకి చెప్పుకోండి' అని ఢిల్లీ నాయకులు అంటూంటే 'ఉంటే..' ఏమిటి? ఉంటాయని మీకు తెలియదా? వాటి గురించి ఆలోచించకుండా పాతకాలం రోమన్లు సింహాలకు క్రైస్తవులను పడేసినట్టు మమ్మల్ని సీమాంధ్రులకు పడేశారే!' అని అడగడానికి కూడా దమ్ము లేదు వీళ్లకు.

నాయకుల్లేని ఉద్యమం

పూర్తిగా క్షవరమై పోయిన తర్వాత సీమాంధ్రులు మేల్కొన్నారు. ఇప్పుడు వాళ్లకు రాజకీయ నాయకులపై నమ్మకం పోయింది. స్వయంగా ఉద్యమిస్తున్నారు. నాయకత్వం లేని ఉద్యమం ఎన్నాళ్లు నడవగలదు? ఆర్థిక వనరులు ఎవరిస్తారు? అన్న సందేహం వస్తుంది. నేను వింటున్న దాని ప్రకారం ప్రస్తుతం సీమాంధ్రలో ఉద్యమం గమ్మత్తుగా నడుస్తోంది. పాలు, పేపర్లు.. వేటికీ లోటు లేదు. దుకాణాలు పూర్తిగా మూసేయటం లేదు. రోజులో కాస్సేపు ఉద్యమం చేయడం, తర్వాత తమ పనులు తాము చేసుకోవడం. ప్రభుత్వాఫీసులు మూతపడుతున్నాయి. పూర్తిగా దెబ్బ తిన్నది - వాహనవ్యవస్థ. ప్రయాణాలు కష్టమై పోయాయి. వస్తువుల రవాణా నిలిచిపోయింది. ఒక్కో అసోసియేషన్‌ వాళ్లు తమ సొంత డబ్బులు పెట్టుకుని కాస్సేపు ఏదో కార్యక్రమం నిర్వహిస్తున్నారు. ఇలా అయితే చాలాకాలమే నడపవచ్చేమో! అయితే దీనిలో రాజకీయనాయకులు చొరబడడానికి విశ్వప్రయత్నం చేస్తున్నారు. 1972 జై ఆంధ్ర ఉద్యమం గురించి రాశాను కదా! కాంగ్రెసు నాయకులు చొరబడ్డారంటే వీళ్లు మళ్లీ ఉద్యమాన్ని ఢిల్లీ వీధుల్లో తాకట్టు పెట్టేస్తారు. అప్పట్లో టిడిపి లేదు. ఇప్పుడుంది. వీళ్లూ కాంగ్రెసు లాటి వాళ్లే. వీళ్ల నాయకులూ వ్యాపారస్తులే. అందుకే రాజ్యసభలో ఎఫ్‌డిఐ బిల్లుకు అనుకూలంగా ఓటేశారు. చంద్రబాబు నుండి అందరికీ వ్యాపార లావాదేవీలుండి వల్నరబుల్‌గా వున్నారు.

ఇక వైకాపా కూడా - యిన్నాళ్లూ సోనియా చెప్పినట్టు వింటాం అంటూ చెప్పి యిప్పుడు హఠాత్తుగా 'సమన్యాయం' అంటుంది తప్ప అదేమిటో నిర్వచించదు. తెలంగాణలో ఓట్లు పోతాయేమోనన్న భయం వీళ్లందరికీ. 'జగన్‌ను బయటకు తీసుకుని వస్తాం, మీరు ఉద్యమంలోంచి తప్పుకోండి' అంటే వైకాపా తక్షణం తప్పుకోగలదు. అసలు రాజకీయ నాయకులను రాజీనామా చేయాలని అడగడం కూడా అనవసరం. రాజీనామా చేసి వస్తే వాళ్లను ఆదరించవలసిన నైతిక ధర్మం ఒకటి పుట్టుకొస్తుంది. వాళ్లకు వచ్చే ఎన్నికలలో టిక్కెట్లు కావాలి, పోటీ చేయడానికి నిధులు కావాలి. అందువలన వారి వారి పార్టీల అధినాయకుల మాట మీరి వెళ్లలేరు. అందుకని రాజకీయులనే పదార్థం ఉనికి పట్టించుకోకుండా ప్రవర్తిస్తేనే ఉద్యమానికి విలువ వుంటుంది. విద్యార్థులు ఎంతకాలం ఉద్యమం చేయగలరు? 1969, 1972 పరిస్థితులు వేరు. అప్పట్లో నెలలతరబడి కాలేజీలు మూసేసినా ఎవరూ చింతించలేదు. ఇప్పుడు వారం రోజుల చదువులు పోతే పోటీ పరీక్షల్లో వెనకబడతామన్న భయం వేస్తోంది. ఉద్యోగుల విషయంలో కూడా కోర్టులు కఠినంగా వున్నాయి. ప్రభుత్వంలో పని చేసినపుడు వారి విధానాలను ఎదిరించే హక్కు మీకు లేదు అని చెప్తోంది. అందువలన ఉద్యమం త్వరగా ముగిస్తేనే మంచిదేమో!

సమైక్య రేవు దాటేశామని గుర్తించాలి..

అసలైన టైములో నోరు మూసుకుని, యిప్పుడు గోల చేయడం వలన సమైక్య ఉద్యమానికి అర్థం లేకుండా పోయింది. సీమాంధ్ర నాయకులందరూ విభజనకు ఏదో ఒక దశలో ఒప్పుకున్నాక యిప్పుడు సీమాంధ్రులు తలబాదుకుని ప్రయోజనం ఏముంది? విభజన అనివార్యం అని గ్రహించి వారు 'సమైక్య' అనే స్థితి నుండి ముందుకు జరగాలి. ఆ రేవు దాటేశారని గ్రహించాలి. విభజన తప్పదు అని గ్రహించాక దీని నుండి మనం ఎంత రాబట్టుకోగలం అనే ఆలోచనపై దృష్టి సారించాలి. పింగాణీ కంచాన్ని ఢిల్లీ విరక్కొట్టేసింది. విరిగిన ముక్కలను అన్నం తినడానికి వీలుగా మలచుకోవాలి. విభజనను అడ్డుకుంటాం అని అన్నకొద్దీ తెలంగాణ వారికి అనుమానాలు యింకా పెరిగిపోతాయి - వీళ్లు ఏదో దోచేసుకుంటున్నారని. ఏది జరిగినా మన మంచికే, యిప్పటికైనా ఆర్థిక వికేంద్రీకరణ జరిగి మన ప్రాంతాలు కాస్త బాగుపడతాయేమో అనుకుని, సర్ది చెప్పుకుని తర్వాతి కార్యక్రమం గురించి ఆలోచించాలి.

నిర్ణయం యింత ఏకపక్షంగా చేయడం వెనుక కాంగ్రెస్‌ హై కమాండ్‌ మనసులో ఏదో ఒక ప్లాను వుంటుందనే మనం గ్రహించవచ్చు. అదేమిటి? సీమాంధ్రలో యిలా ఉద్యమం చెలరేగుతుందని వారు వూహించే వుంటారు. దీన్ని చూపించి తెలంగాణ వారిని మెత్తబరచడానికి చూడవచ్చు. 'మీరడిగిన తెలంగాణ మీకు యిచ్చేశాం, అవతలివైపు కూడా మాకు ఓట్లు రావాలంటే మీరు కాస్త మెట్టు దిగాలి. కాదని మీరు మొండికేస్తే విభజననే అటకెక్కించాల్సి వస్తుంది జాగ్రత్త' అని తెలంగాణ నాయకులను హెచ్చరించవచ్చు. చావుకి పెడితే లంఖణానికి వస్తుందని సామెత. జలవివాదాల సంగతి యిప్పటికిప్పుడు తేలదు. ట్రైబ్యునల్‌కు నివేదిస్తాం అంటారు. ఇక రాజధాని సంగతి దగ్గరే అసలు పేచీ వస్తుంది.

ఇద్దర్నీ దింపాలంటే యిదే మార్గం

'ఈ బేరసారాలు జులై 30 కు ముందే చేసి వుండవచ్చుగా' అని మీరూ నేనూ అనుకోవచ్చు. కానీ అప్పుడు విభజనవాదులు, సమైక్యవాదులూ చెరో కొమ్మ ఎక్కి కూర్చున్నారు. ఎవరూ దిగి రావడం లేదు. మీ పని యిలా వుందా అని ఢిల్లీవాళ్లు సమైక్య కొమ్మ విరక్కొట్టారు, వాళ్లు కింద పడి లబోదిబో మంటున్నారు. ఇప్పుడు విభజన వాళ్లను కాస్త కిందకు దించి, సమైక్యవాళ్లను కాస్త పైకి ఎత్తాలి. ఈ పని చేయకపోతే ఆంధ్రలో కాంగ్రెసు పని గుండుసున్న అవుతుంది. అంతే కాదు, తెలంగాణలో కూడా ఆంధ్ర మూలాలు వున్నవాళ్లు, సమైక్యవాదులు కాంగ్రెసుకు వ్యతిరేకంగా ఓటేసి 15-20 స్థానాలలోనైనా ఓడించ గలుగుతారు. ఎందుకంటే చిరంజీవి హైదరాబాదును యుటీ చేయాలనగానే హరీష్‌ రావు నాలిక కోస్తానన్నారు. ఆంధ్రులు అన్నదమ్ములు, కడుపులో పెట్టుకుంటాం అంటారు. అంతలోనే యిలా మాట్లాడతారు.

తెలంగాణలో వున్న ఆంధ్రులందరూ యిక్కడ వుండి ఏం చేయాలి? స్థానికతకు నిర్వచనం ఎవరూ యివ్వటం లేదు. ఎన్నేళ్ల నివాసం వరకూ ఉద్యోగాలకై పోటీ పడకూడదో చెప్పేవారెవరు? అయినా తెలంగాణ వారు ఎప్పుడు ఎవరిని ఆంధ్రులంటారో, ఎవరిని తమవారంటారో తెలియదు. రేణుకా చౌదరి ఖమ్మం నాయకురాలు. ఆవిడ మాతో రాకూడదని ఢిల్లీలో టి-కాంగ్రెసు నాయకులు అన్నారట. ఆమె కులస్తులు తెలంగాణలో అనేక జిల్లాలలో వున్నారు. వారందరినీ తెలంగాణ వారు ఎప్పటికీ ఆంధ్రులుగానే చూస్తారు. ఎందుకంటే అనేక కులాలు యిరు ప్రాంతాల్లో వున్నా కమ్మ కులం తెలంగాణలో లేదు. విభేదాలు వచ్చినపుడు మెజారిటీ వర్గం తమను ఏం చేస్తుందోనన్న భయం చేత మైనారిటీలు సంఘటితంగా వుండి శక్తిగా మారతారు. వీరు ఎవరినైనా గెలిపించగలరు, ఓడించగలరు. పాత సిటీలో మజ్లిస్‌ అలాగే బలపడింది.

విభజనవాదులకు యివ్వాల్సిన క్యారట్‌ - ప్రత్యేక రాష్ట్రం - యిచ్చేశారు. ఇక స్టిక్‌ బయటకు తీసి ఎంత వరకు దించుతారు అన్నదానిపైనే వుంది అందరి దృష్టీ. జులై 30 ప్రకారం పదేళ్లవరకు ఆంధ్రా సెక్రటేరియట్‌కు అద్దె మాఫీ అన్నది ఒక్కటే కన్సిడరేషన్‌. దాని కంటె పై మెట్టు శాశ్వత ఉమ్మడి రాజధాని, యింకా పైది యూటీ, దేశానికి రెండో రాజధాని, అంతకంటె పైది హైదరాబాదు ప్రత్యేక రాష్ట్రం. గ్రేటర్‌ హైదరాబాదు 34 నియోజకవర్గాలతో రాష్ట్రంగా ఏర్పరిస్తే, తెలంగాణకు 85 మాత్రమే మిగులుతాయి. దానికి రాయలసీమ నాలుగు జిల్లాలు కలిపితే 52 పెరిగి 117 అవుతాయి. కోస్తాలో 123 స్థానాలుంటాయి. రాయల (ఫుల్‌) తెలంగాణ అనేది కాంగ్రెసుకు రాజకీయంగా చాలా లాభదాయకం. ఒకే దెబ్బకు కెసియార్‌ను, జగన్‌ను టేకిల్‌ చేయవచ్చు. అందుకే ఆంటోనీ కమిటీ దాని గురించి పదేపదే అడుగుతోంది. రాయల తెలంగాణకు ఏ వరంగల్‌నో రాజధానిగా చేసి, కోస్తాకు ఏ ఒంగోలునో చేస్తే ఆటోమెటిక్‌గా ఆర్థిక వికేంద్రీకరణ జరుగుతుంది.

హైదరాబాదులో కేరింతలు

ఈ ప్రతిపాదన రాగానే హైదరాబాదు వాసులందరూ హమ్మయ్య అనుకుంటారు. వారికి ఆంధ్ర, తెలంగాణ దేనితోనూ పని లేదు. భౌగోళికంగా తెలంగాణలోనే వున్నా హైదరాబాదు వాసులందరిలో తెలంగాణ వాదం లేదు. అందుకే తెరాస యిక్కడ వేళ్లూనుకో లేకపోయింది. బిజెపి కిషన్‌ రెడ్డి రాజీనామా చేసి, ఉపయెన్నికకు సాహసించలేకపోయారు. హైదరాబాదులో వున్న చిత్రపరిశ్రమ, యితర పారిశ్రామికవేత్తలు, డిఫెన్స్‌ ఎస్టాబ్లిష్‌మెంట్ల రక్షణకై వర్రీ అయ్యే కేంద్ర హోం శాఖ - అందరూ ఊరడిల్లుతారు. హైదరాబాదును ఆశ్రయించుకుని వున్న దానం, ముఖేష్‌ గౌడ్‌, తలసాని వంటి రాజకీయనాయకులు దీనికి చప్పట్లు కొడతారు. మజ్లిస్‌కూ ఆనందమే. ఎందుకంటే మొత్తం సీట్లలో 25% సీట్లు వాళ్లవే. కష్టపడితే అది 33% వరకు వెళుతుంది. ఏ ప్రభుత్వమైనా వాళ్లు చెప్పినట్లు ఆడాల్సిందే. హై కమాండ్‌ తెలివిగా యీ ఆలోచనను సీమాంధ్ర నాయకుల చేత చెప్పిస్తోంది. విభజన ఒప్పేసుకుని, తర్వాతి విషయం మాట్లాడండి అని బొత్స అంటున్నారు. కావూరి హైదరాబాదు ప్రత్యేకరాష్ట్రం గురించి ఆలోచన బహిరంగపరిచారు. కిశోర్‌ చంద్రదేవ్‌ రాయలసీమ రాష్ట్రం గురించి మాట్లాడారు. రకరకాల ఆప్షన్లను సర్క్యులేషన్‌లోకి తెచ్చి తెలంగాణ వారి రియాక్షన్లను టెస్ట్‌ చేస్తున్నారు.

ఈ ప్రతిపాదనలకు విభజనవాదులు గోల పెడతారు. ఇప్పుడు సీమాంధ్రలో వచ్చినట్లే యిక్కడా వుద్యమం వస్తుంది. తెరాస దానికి నాయకత్వం వహిస్తుంది. కానీ తెలంగాణ ప్రకటన వెలువడ్డాక తెరాస బలం క్షీణించసాగింది. దాని నాయకులు విడిచి వెళ్లడం మొదలుపెట్టారు. తెరాస దురుసు ప్రవర్తన వలన వచ్చిన తెలంగాణ వెనక్కి పోతుందేమోనన్న భయం తెలంగాణ ఉద్యమకారుల్లో కలిగి, వాళ్లే తెరాసను దూరం పెట్టవచ్చు. ఇది ఓ నెల్లాళ్లపాటు సాగవచ్చు. తర్వాత?

మా జిల్లాకూ రాజధాని వస్తే మంచిదేగా

ఇప్పటికిప్పుడు ఆంధ్రకు రాజధాని ఫలానా చోట అని ఎనౌన్సు చేస్తే ఆ జిల్లాలో, పక్క జిల్లాలలో ఆందోళన నిలిచిపోతుంది. మన ప్రాంతం బాగుపడుతుంది కదాని. అలాగే తెలంగాణ విషయంలోనూ జరుగుతుంది. కొత్త రాజధాని అనగానే కొత్త కాంట్రాక్టులు, కొత్త ఉద్యోగాలు కదా! హైదరాబాదునే అంటి పెట్టుకుని వుంటే తెలంగాణలో మిగతా జిల్లాల వాళ్లకు ఏం లాభం? అక్కడి జనం మాత్రం బాగుపడవద్దా? ఆస్తుల విలువ పెరగద్దా? హైదరాబాదు ఎంత పెరిగినా, చట్ట ప్రకారం స్థానికత సంపాదించుకున్న ఆంధ్రులతో పోటీ పడాల్సి వస్తుంది. తెలంగాణ తక్కిన జిల్లాలలో కూడా ఆంధ్రులున్నారు కానీ హైదరాబాదు కంటె తక్కువే కదా.

ఇలాటి ఆలోచనలు మొదలుపెడితే చివరకు ఎక్కడికో అక్కడకు తేలతారు. ఒక రాజధానికే డబ్బు ఎక్కడ అని అడుగుతూ రెండు రాజధానుల ప్రతిపాదన ఎలా చేస్తారు? అనుకోవచ్చు. ఆ రాజధానులు హైదరాబాదుతో సమానంగా వుండవలసిన పని లేదు. హైదరాబాదు 294 ఎసెంబ్లీ సీట్లున్న రాష్ట్రానికి రాజధాని. మరి అవి? 117 సీట్లు, 123 సీట్లు వున్నవి. దీనిలో సగం చాలు. ఇలాటి ఒప్పందం ఒకటి జరిగితే రెండు ప్రాంతాలూ చల్లారవచ్చు. హైదరాబాదుపై ఆశలు పెంచుకున్న తెలంగాణ ఉద్యమకారులకు మనసులో అసంతృప్తి వుండవచ్చు కానీ అది ప్రత్యేక రాష్ట్రం అయ్యాక అందరికీ అవకాశాలు వుంటాయని ఊరడిల్లవచ్చు. దానికి ముఖ్యమంత్రులు స్థానిక నాయకులే అవుతారు కదా! ఢిల్లీ ఎవరిది? యుపివారిదా? పంజాబీలదా? హర్యాణవీలదా? హిమాచల్‌ వారిదా? అంటే అందరిదీ. నార్త్‌ ఇండియన్స్‌ అందరూ తమ సొంతవూరు ఢిల్లీ అని చెప్పుకుంటారు. తెలుగు వారందరికీ హైదరాబాదూ అలా అవుతుంది. ఎందుకంటే హైదరాబాదుకి ఒక బ్రాండ్‌ ఇమేజ్‌ ఏర్పడింది. దాన్ని ఎన్‌క్యాష్‌ చేసుకుందామని తెలుగువాళ్లందరూ అనుకుంటారు.

ఆలస్యంగా కళ్లు తెరిచిన సీమాంధ్రులు సమైక్య నినాదం కట్టిపెట్టి యిలాటి బేరసారాలతో తెలంగాణ ప్రజలతో కూర్చుని మాట్లాడితే ఏదైనా ఒప్పందం కుదరవచ్చు. దీనిలో రాజకీయనాయకుల్ని చొరబడనిస్తే మాత్రం ఏదీ సవ్యంగా జరగనివ్వరు. ప్రజలను నానా అవస్థలు గురిచేసి సాగించిన ఉద్యమం యావత్తు నిష్ఫలం అవుతుంది. - ఎమ్బీయస్‌ ప్రసాద్‌ (ఆగస్టు 2013)

ఆగస్టు 64-66 వీక్లీకై ఎమ్బీయస్‌ : న్యూస్‌, వ్యూస్‌ రివ్యూస్‌ - 12

టెర్రరిస్టులను పట్టుకోవడంలో సౌదీ సహాయం

పాతబస్తీలో చిన్న వ్యాపారం చేసుకునే వాడిలా సల్వార్‌, కుర్తా, టోపీ, ఎఱ్ఱగడ్డం, కళ్లజోడుతో కనబడిన లష్కరే తొయిబా కమాండర్‌ తుండా (అసలు పేరు సయ్యద్‌ అబ్దుల్‌ కరీమ్‌) ఫోటో చూస్తే దేశంలో 43 చోట్ల బాంబులు పెట్టించిన సూత్రధారి యీ 70 ఏళ్ల ముదుసలా? అనిపిస్తుంది. ఇతన్ని పట్టుకోవడంలో సౌదీ అరేబియా, యుఏఇ చాలా సహాయం చేశాయట.

2001లో అమెరికాపై జరిగిన దాడిలో పాల్గొన్నవారిలో చాలామంది సౌదీ అరేబియా లేదా యుఏఇ జాతీయులు కావడం వలన ఆ దేశాలపై పశ్చిమదేశాలు టెర్రరిస్టు ముద్ర కొట్టేశాయి. దాన్ని తుడిపేసుకోవడానికి అవి శ్రమించసాగాయి. 2003 - 2005 మధ్య భారతదేశంలో కల్లోలం సృష్టించి తమ దేశంలో తలదాచుకున్న అనేక మంది టెర్రరిస్టులను పట్టిచ్చాయి. అయితే తర్వాత వాళ్ల ఉత్సాహం చల్లారింది. ఎందుకంటే అవి భారత్‌తో వ్యాపారం చేద్దామని ప్రతిపాదించిన ప్రాజెక్టులు ఇండియన్‌ రెడ్‌ టేపిజానికి గురయి, ఫైళ్లలో పడి వున్నాయి. పైగా మన భారతీయ యింటెలిజెన్సు విభాగం రహస్యాలు కాపాడలేకపోవడంతో ఆ దేశాల పేర్లు బయటకు వచ్చి వాళ్లకు అంతర్గతంగా యిబ్బంది కలిగింది.

పరిస్థితి యిలా వుండగానే పాకిస్తాన్‌ సముద్రమార్గంలో వచ్చి బొంబాయిపై జరిపించిన 26/11 దాడులతో అవి వులిక్కిపడ్డాయి. ఈ టెర్రరిజాన్ని యిలాగే ఉపేక్షిస్తే సముద్రతీరాన వున్న తమ దేశాలకు కూడా యిలాటి ముప్పే వచ్చిపడుతుందని వాటికి తోచింది. టెర్రరిజంను అరికట్టడానికి తమ వంతు కృషిని పెంచాయి. క్రమేపీ భారత్‌తో వ్యాపారబంధం కూడా చిక్కబడింది. భారీ ఎత్తున మన దేశంతో వ్యాపారం చేస్తూ యింకా పెట్టుబడులు పెడుతోంది. 60 లక్షల మంది భారతీయులు గల్ఫ్‌లో పని చేస్తున్నారు. ఈ కారణాల వలన భారత్‌ క్షేమమే తన పెట్టుబడుల క్షేమం అనే ఆలోచనతో సౌదీ టెర్రరిస్టులను పట్టివ్వడంలో సహాయపడుతోంది. మన్‌మోహన్‌ సింగ్‌ 2011లో సౌదీ అరేబియాకు వెళ్లి చేసుకున్న ఒప్పందం యీ దిశగా ఓ మైలురాయి. తర్వాతి సంవత్సరమే 26/11 దాడుల్లో పాకిస్తానీయులకు సాయపడిన ఆబూ జిందాల్‌ను అప్పచెప్పింది.

ఈ తుండా విషయంలో కూడా జరిగినదేమిటంటే - అతను ఆర్నెల్ల క్రితం ఎమిరేట్స్‌ వెళ్లి అక్కడ పనిచేస్తున్న ఇండియన్‌ ముస్లిము యువకులను కలిసి భారతదేశానికి వ్యతిరేకంగా జెహాద్‌ చేయమని ప్రోత్సహించాడు. అక్కడి ప్రభుత్వం అతనిపై నిఘా పెట్టింది కానీ అరెస్టు చేయలేదు. చివరకు అతను ఖట్మండూ విమానం ఎక్కగానే ఇండియాకు వర్తమానం పంపింది. అతన్ని నేపాల్‌లో అరెస్టు చేశారు. ఇండో-నేపాల్‌ సరిహద్దుల్లో మదరసాకు వెళుతూండగా అతను చిక్కాడని భారత్‌ ప్రకటించింది. అరెస్టయ్యాక టుండా తనకు తెలిసినవన్నీ చెప్పేయడం మొదలుపెట్టాడట. పాకిస్తాన్‌ ఐయస్‌ఐ పాత్ర గురించి, తనతో బాటు పని చేస్తున్న యితర టెర్రరిస్టుల గురించి - అన్నీ చెప్పేయడం వలననే ఎన్నాళ్లనుండో వెతుకుతున్న దిల్‌సుఖ్‌ నగర్‌ పేలుళ్ల నిందితుడు యాసిన్‌ భత్కల్‌ పట్టుబడ్డాడు.

మమతా బెనర్జీ విజయరహస్యం

బెంగాల్‌ మీడియా చూస్తే మమతా బెనర్జీ పరిపాలన ఘోరంగా వుందని రాస్తోంది. కానీ ఎన్నికలలో చూడబోతే తృణమూల్‌ విజయాలను కైవసం చేసుకుంటోంది. ఏమిటీ మిస్టరీ అని ఆశ్చర్యపడేవారి కోసం 'బెంగాల్‌లో యథార్థ పరిస్థితి యిది' అంటూ రాజకీయాలతో సంబంధం లేని యిద్దరు ప్రొఫెసర్లు ఓ పత్రికలో ఒక వ్యాసం రాశారు. మమతా బెనర్జీ నియంత, నోరు పారేసుకుంటుంది, మీడియాతో సరిగ్గా వ్యవహరించదు, ఎవరి మాటా వినదు అన్నీ వాస్తవమే అని రాస్తూనే ఆమె పరిపాలన లెఫ్ట్‌ పాలన కంటె చాలా మెరుగ్గా వుందని రాశారు వాళ్లు. ''కలకత్తాలో రోడ్ల నిర్వహణ, డ్రైనేజి నిర్వహణ, ట్రాఫిక్‌ నియంత్రణ అన్నీ బాగు పడ్డాయి. దుర్గాపూజ టైములో కూడా ట్రాఫిక్‌ స్మూత్‌గా వుంది, ఇది యింతకుముందు ఎన్నడూ చూడలేదు. విద్యుత్‌ కోతల మర్చిపోయాం. రాజార్‌హట్‌, సాల్ట్‌ లేక్‌, హుగ్లీ నదీతీరం వీటన్నిటినీ అందంగా తీర్చిదిద్దారు. మెట్రో, ఫ్లయ్‌ఓవర్లు వంటి అర్బన్‌ డెవలప్‌మెంట్‌ పథకాలు ఎన్నో చురుగ్గా సాగుతున్నాయి. నిధుల కొరత వున్నా పర్యటన, నీటి సరఫరా, విద్య, వైద్య రంగాలలో పెట్టుబడులు పెట్టారు. బిసి, మైనారిటీ, స్త్రీ శిశు సంక్షేమపథకాలకు ప్రాధాన్యత యిస్తున్నారు. ఆర్థికంగా బలహీనవర్గాలవారి గృహాలకోసం పెట్టిన ఖర్చు గతంలో కంటె 240% పెరిగింది.

''అన్నిటి కన్న ముఖ్యం - ప్రభుత్వాఫీసుల్లో వర్క్‌ కల్చర్‌ బాగా మెరుగుపడింది. లెఫ్ట్‌ ఫ్రంట్‌ పాలించే రోజుల్లో ఉద్యోగులకు ఆడింది ఆట, పాడింది పాటగా వుండేది. ఇప్పుడు వాళ్లకు భయం పట్టుకుంది. పన్నుల వసూలు బాగా జరిగి ప్రభుత్వ ఆదాయం 50% పెరిగింది. అంటే కితం ఏడాది కంటె 10 వేల కోట్ల రూ.లు ఎక్కువన్నమాట. 2012-13లో ప్రణాళికాబద్ధమైన ఖర్చు అంతకుముందు సంవత్సరం కంటె 33.2% పెరిగింది. కలకత్తా కార్పోరేషన్‌ ఆదాయం కూడా పెరిగింది.'' అన్నారు వీళ్లు. వీరిలో ఒకరు హిస్టరీ ప్రొఫెసర్‌ కాగా, మరొకరు ఆర్థిక నిపుణులు. వీరు చెప్పేది నిజమేనేమో! అందుకే మమతా గెలుస్తోందేమో! పేపర్లు ఏం రాసినా నిజానిజాలు ఓటర్ల కంటె వేరే ఎవరికి బాగా తెలుస్తాయి?

ఆయాల కోసం ఓ కాలేజీ

పసిపిల్లల ఆలనా, పాలనా చూసుకునే ఆయాలు దొరకడం అంత తేలికైన పని ఏమీ కాదు. రాజవంశీకులు, ధనవంతుల యిళ్లల్లో ఆయాలకు చాలా ప్రాముఖ్యత వుంటుంది. తమ పిల్లలను బాగా చూసుకునే ఆయాల కోసం ఇంగ్లండ్‌లోని కులీనవర్గం 1892లో లండన్‌లో ''నార్లండ్‌ కాలేజ్‌ ఆఫ్‌ నానీస్‌'' స్థాపించింది. అక్కడ శిక్షణ పొందిన యువతులకు యిప్పటికీ ప్రపంచవ్యాప్తంగా డిమాండ్‌ వుంది. ఆ కాలేజీలో విద్యార్థినులను చేర్చుకోవడానికి సెలక్షన్‌ ప్రాసెస్‌ కఠినంగా వుంటుంది. పెద్దవాళ్లతో మెలగాలి కదా! మూడేళ్ల కోర్సులో వాళ్లకు చంటి పిల్లలకు పాలు పట్టించడం, పిల్లలకు అరిగే ఆహారం తయారుచేయడం, తినిపించడం, ఉయ్యాల ఊపడం, ప్రామ్‌లో అటూ యిటూ తిప్పడం, ఆడించడం, జోల పాడడం, నిద్రపుచ్చేందుకు కథ చెప్పడం, ఆరోగ్యాన్ని సంరక్షించడం - యివన్నీ నేర్పడంతో బాటు గొప్పవాళ్ల యిళ్లల్లో మర్యాదలు, ఎటికెట్‌, తీరిక సమయాల్లో పొద్దు పుచ్చేందుకు అల్లికలు, కుట్లు - యిలా అనేకం నేర్పుతారు. వీళ్లకు ట్రెయినింగ్‌ యివ్వడానికి ఎలక్ట్రానిక్‌ ఆటబొమ్మలు వాడతారు. అవి అచ్చం అసలైన పసిపాపల్లా ప్రవర్తిస్తాయి. గుటకలు మింగుతాయి, ఏడుస్తాయి, ఊ కొడతాయి, నిద్రపోతాయి.. అన్నీ !

ఈ ట్రెయినింగ్‌ కోసం వీళ్లు ఏడాదికి 12,750 పౌండ్లు ఫీజు చెల్లించాలి. మూడేళ్ల కోర్సు తర్వాత ఉద్యోగానికి వెళితే 23000 పౌండ్ల జీతం కచ్చితంగా వస్తుంది. ఆ కాలేజీకి వున్న పేరుప్రఖ్యాతులు అలాటివి. కొందరు అదృష్టవంతులకు రెట్టింపు జీతం కూడా వస్తుంది. కాలేజీలో విద్యార్థినులందరికీ యూనిఫారం వుంటుంది. జుట్టు వదిలేయకుండా బన్‌లా చుట్టుకోవాలి. బయటకు వెళితే తెల్ల గ్లవ్స్‌ వేసుకుని ''మేరీ పాపిన్స్‌'' సినిమాలో హీరోయిన్‌లా టోపీ పెట్టుకోవాలి. కోర్సులో భాగంగా ఫ్యాకల్టీకి వారానికి ఒకసారి బెడ్‌టైమ్‌ స్టోరీ (పిల్లలను నిద్రపుచ్చేందుకు చెప్పే అనగనగా... రకం కథ) వినిపించాలి. పదిహేను రోజుల కొకసారి ఆసుపత్రులకు, నర్సరీలకు వెళ్లి నిజం పసిపాపల్ని ఆడించాలి, ఆలనాపాలనా చూడాలి.

మనదేశంలో ఒకప్పుడు యీ పనులన్నీ యింట్లో మామ్మా, అమ్మమ్మా చేసేవారు. చిన్నచిన్న కుటుంబాలుగా విడిపోయాక పిల్లల్ని క్రెష్‌లలో పెడుతున్నాం. కానీ అక్కడ అన్ని రకాల పిల్లలూ వుంటారని ఫిర్యాదు చేస్తూ వుంటాం. ఆయాలను యింట్లో పెట్టుకుని పోషించలేని మధ్యతరగతి కుటుంబాల గాథ యిది. కానీ మన దేశంలో కూడా ధనిక కుటుంబాలకు లోటు లేదు. వాళ్ల పిల్లల కోసం నర్సుల కాలేజీ తరహాలో యిలాటి కాలేజీ మన దేశంలో కూడా వెలిసినా ఆశ్చర్యపడనక్కరలేదు.

అమెరికా సైనికులకు గూర్ఖా పాఠాలు

ప్రతీజాతీ వారికి తమకంటూ యుద్ధకౌశలం వుంటుంది. గూర్ఖా యూనిట్‌ పాటవం గురించి ప్రపంచయుద్ధాల నాటి నుండీ లోకమంతా తెలుసు. అది తమ సైనికులను నేర్పించాలని అమెరికన్‌ ప్రభుత్వం తలపెట్టింది. నార్త్‌ కెరోలినాలో ఇండో-యుఎస్‌ మిలటరీ ఎక్సర్‌సైజ్‌లో భాగంగా యుధ్‌ అభ్యాస్‌ పేర తమ సైనికులకు తర్ఫీదు యిప్పిస్తోంది. అమెరికన్‌ సైనికులకు గూర్ఖా, నేపాలీ సంస్కృతి గురించి, యుద్ధనైపుణ్యం గురించి పాఠాలు చెప్పడానికి కాప్టెన్‌ పెరిలియా అనే 38 ఏళ్ల నేపాలీ యువతిని నియమించింది.

పెరీలియా సిక్కింలోని గాంగ్‌టక్‌లో జన్మించింది. ఆమె పుట్టిన నాలుగేళ్లకు ఆమె తండ్రి నర్‌ బహాదూర్‌ భండారీ సిక్కింకు ముఖ్యమంత్రి అయ్యాడు. తర్వాత ఆమె తల్లి దిల్‌ కుమారి ఎంపీ అయింది. కొన్నాళ్లకు భారతీయ గూర్ఖా పరిసంఘ్‌కు అధ్యక్షురాలైంది. ఇంట్లో యిన్ని సౌఖ్యాలున్నా పెరీలియా అమెరికాకు వెళ్లి విద్యాభ్యాసం చేసింది. అనేక ఉద్యోగాలు చేసింది. బ్రై అనే అమెరికన్‌ను పెళ్లాడింది. 2001 సెప్టెంబరు 11 న అమెరికాపై జరిగిన టెర్రరిస్టు దాడి తర్వాత ఆమెకు ఒక లక్ష్యం ఏర్పడింది. తను నివసిస్తున్న దేశాన్ని కాపాడాలనే ధ్యేయంతో ఆమె అమెరికన్‌ ఆర్మీలో చేరింది. సైన్యంలో ఆమెకు గుర్తింపు త్వరగానే వచ్చింది. ఇరాక్‌తో సహా అనేక దేశాలలో యుద్ధభూమిలో పని చేసింది. బెస్ట్‌ పారాట్రూపర్‌గా పేరు తెచ్చుకుంది. 'సోల్జర్‌ ఆఫ్‌ ద ఇయర్‌' అవార్డు కూడా దక్కింది. ఇప్పుడు యీ గుర్తింపు కూడా వచ్చింది. ''భారతదేశానికి, అమెరికాకు యుద్ధం సంభవిస్తే మీరెటు వైపు వుంటారు?'' అని అడిగితే ''గత 200 ఏళ్లగా మా గూర్ఖాలు అనేక విదేశీసైన్యాల కోసం పని చేశారు. ఇది మాకు కొత్త కాదు. నేను అమెరికాలో నివసిస్తున్నాను. అమెరికన్‌ సైన్యంలో పని చేశాను. వారు ఎవరితో యుద్ధం చేయమంటే వారితో చేస్తాను.'' అని జవాబిచ్చిందామె.

అమితాబ్‌ మోదీకై ప్రచారం చేశారా?

2007లో టైమ్స్‌ ఆఫ్‌ ఇండియావారు ''లీడ్‌ ఇండియా'' అనే ఉద్యమం నడిపారు. ఆ సందర్భంగా ఒక సభలో పాల్గొన్న అమితాబ్‌ బచ్చన్‌ తన ప్రసంగంలో భారతజాతి గొప్పతనాన్ని ఉగ్గడిస్తూ 'ప్రపంచాన్ని మన దేశం పాదాల వద్దకు తెచ్చే నాయకుడి కోసం అన్వేషించాలి. ఆ నాయకుడు మన మధ్యే వున్నాడు' అంటూ మాట్లాడారు. ఆ వీడియోను మోదీ అభిమాని ఒకరు 'అమితాబ్‌ మోదీని మెచ్చుకుంటూ ప్రసంగించినట్టు'గా మార్చివేసి యూ ట్యూబ్‌లో అప్‌లోడ్‌ చేసేశాడు. అమితాబ్‌ వాయిస్‌ను అనుకరిస్తూ కొన్ని మాటలు చొప్పించి మోదీ సభల విజువల్స్‌ కలిపి ఆ వీడియో తయారైంది. ఇలా వీడియోను మార్ఫ్‌ చేయడం అనైతికం, చట్టవిరుద్ధం, దీనిపై చర్య తీసుకుంటాను అంటూ అమితాబ్‌ ట్విట్టర్‌లో, ఫేస్‌బుక్‌లో రాశారు. ఇక అక్కణ్నుంచి దీని మూలాలు వెతికారు.

'జీతేగా భారత్‌' అనే సంస్థ వారి యూట్యూబ్‌ ఎక్కవుంట్‌ నుండి యిది అప్‌లోడ్‌ అయింది. అమితాబ్‌ ఇలా అనగానే ఆ సంస్థ వెంటనే ''ఇది మేం తయారు చేయలేదు. మా చేతికి వస్తే ఊరికే అప్‌లోడ్‌ చేశామంతే. అమితాబ్‌కు, మోదీకి మా క్షమాపణలు. వెంటనే విత్‌డ్రా చేసేస్తున్నాం.'' అని యూట్యూబ్‌ నుండి తీసేశారు. అయినా అమితాబ్‌ అభిమానులు వూరుకోలేదు. జీతేగా.. పై దండెత్తారు. వ్యవహారం ముదురుతోందని గ్రహించి తనే చేయించానని లోకులు అనుకుంటారేమోనని మోదీకి భయం వేసింది. 'అమితాబ్‌ వేదనను అర్థం చేసుకుంటాను. దొంగ వీడియో తయారీదారు అమితాబ్‌కి క్షమాపణ చెప్పాలి' అని ట్వీట్‌ చేశాడు. తీగ లాగితే డొంక కదలి, జీతేగా భారత్‌ సంస్థ నడిపేది గుజరాత్‌లోని రాజ్‌కోట్‌లో నివసించే ఉత్పల్‌ జీవరాజాని అనే ఒక సంగీతదర్శకుడని తేలింది. ''ఈ వీడియో నేను తయారు చేసినది కాదు. నాకు వాట్స్‌అప్‌లో కనబడింది. ఇంట్రస్టింగ్‌ గా తోచి అప్‌లోడ్‌ చేశాను. నాకు రాజకీయ ఉద్దేశాలు ఏమీ లేవు.'' అన్నాడు. ఇంతకీ వీడియో తయారుచేసినది ఎవరో యింకా తేలలేదు. తన అభిమానులు చేసిన కోలాహలానికి అమితాబ్‌ సంతోషించి, అభినందనలు, ధన్యవాదాలు తెలిపాడు.

భారతీయులందరూ ఒకటే జాతా?వేర్వేరు జాతులా?

భారతీయుల మూలాల గురించి పరిశోధన చేసిన హైదరాబాదులోని సిసిఎంబి సైంటిస్టులు, హార్వార్డ్‌ మెడికల్‌ స్కూల్‌ సైంటిస్టులు కలిసి తయారుచేసిన పరిశోధనా పత్రం యీ నెలలో ''ద అమెరికన్‌ జర్నల్‌ ఆఫ్‌ హ్యూమన్‌ జెనెటిక్స్‌''లో ప్రచురించబడింది. 4200 సం||ల క్రితం భారతదేశంలో ఉత్తర భారత సమూహం (ఏన్సెస్టరల్‌ నార్త్‌ ఇండియన్స్‌ - ఎఎన్‌ఐ), దక్షిణ భారత సమూహం (ఏన్సెస్టరల్‌ సౌత్‌ ఇండియన్స్‌ - ఎఎస్‌ఐ) అనే రెండు గ్రూపులు విడివిడి లక్షణాలతో కనబడేవి. ఎఎన్‌ఐలో మధ్య ఆసియా, మధ్యప్రాచ్యం, యూరోప్‌ ప్రాంతవాసుల లక్షణాలు ఎక్కువగా వుండేవి. ఎఎస్‌ఐలో అండమాన్‌ ద్వీపవాసుల లక్షణాలు ఎక్కువగా వుండేవి. ఈ సమూహాలు విడివిడిగా వాటికవే వ్యాపిస్తూ పోయాయి. అయితే 4200 సం||ల నుండి ఒక గ్రూపువారు మరో గ్రూపుతో వివాహాలు చేసుకోవడం మొదలుపెట్టారు. దాంతో రెండు సమూహాలు కలిసిపోయి యిద్దరికీ కామన్‌గా వుండే లక్షణాలు సంక్రమించాయి. మన పురాణాలు చూసినా, స్మృతులు చూసినా, అనులోమ వివాహాలు, విలోమ వివాహాల ప్రస్తావన కనబడుతుంది. యక్షులు, గంధర్వులు, కింపురుషులు, మ్లేచ్ఛులు, రాక్షస జాతివారు మనుష్యులను వివాహమాడిన సందర్భాలు కనబడతాయి. వీళ్లు ఆకాశం నుండి దిగి వచ్చి వుంటారనుకోనక్కరలేదు. వేర్వేరు జాతుల వారై వుంటారు. ఈ సమయంలోనే జనాభా విపరీతంగా పెరిగింది.

ఇలా 2300 ఏళ్లపాటు గడిచాక, గత 1900 ఏళ్లగా విడివిడిగా వుండడం మొదలుపెట్టారు. ఎండోగమీ (తమ సమూహంలోనే పెళ్లి చేసుకోవడం) పాటించడం మొదలుపెట్టారు. కులవ్యవస్థ గట్టిగా పాదుకొనడం వలననే యిది జరిగింది. ఇలా 1900 ఏళ్లగా విడిగా వున్నా, యిప్పుడు వారి జీన్స్‌ నమూనాలు తీసుకుని చూస్తే ఎఎన్‌ఐకు, ఎఎస్‌ఐకు జీన్స్‌ విషయంలో పెద్దగా తేడా కనబడటం లేదు. మారుమూల ప్రాంతాలలో వుండేవారి జీన్స్‌ నమూనాలు పరిశీలిస్తేనైనా తేడా వుంటుందేమోననుకుని అలాటివారి కోసం వెతికారు. కొడైకానల్‌ కొండల్లో వుండే పాలియార్‌ తెగ, రాజస్థాన్‌లో వుండే భిల్లుల తెగను పరిశీలించినా పెద్దగా తేడా కనబడలేదు. అయితే ఆంధ్రప్రదేశ్‌లోని వైశ్యుల జీన్స్‌ పరిశోధిస్తే గత 3000 ఏళ్లగా యితర తెగల నుంచి జీన్స్‌ వారిలో చొరబడలేదని తేలింది. అంటే వైశ్యులు కులకట్టుబాట్లను చాలా పకడ్బందీగా పాటించారన్నమాట!

గుజరాత్‌లో మరో సింగూరా?

బెంగాల్‌లోని సింగూర్‌లో టాటాలు నానో కార్లు తయారుచేయబోతే అక్కడి రైతులు ఆందోళన చేసి తరిమివేశారని అందరికీ తెలుసు. అలా వచ్చేసిన నానో ప్రాజెక్టును మోదీ తన రాష్ట్రంలోని సనద్‌కు తెప్పించుకున్నారు. ప్రతీ రాష్ట్రంలోనూ స్పెషల్‌ ఎకనమిక్‌ జోన్స్‌ను ఏర్పరచే విషయంలో రైతులతో, భూమి సొంతదారులతో తగాదాలు వస్తున్నాయి. 'కానీ మా రాష్ట్రంలో అలాటి వివాదాలు లేకుండా పారిశ్రామిక ప్రగతి సాధిస్తున్నాం' అని మోదీ చెప్పుకుంటున్నారు. కానీ మారుతీ సుజుకి ప్లాంట్‌ విషయంలో మాత్రం దెబ్బ తగిలింది. నానో ప్రాజెక్టు పెట్టిన సనద్‌ కి 70 కి.మీ.ల దూరంలో వున్న హన్సల్‌పూర్‌ (అహ్మదాబాద్‌ జిల్లా) మారుతి ప్లాంట్‌ పెట్టడానికి స్థలాన్ని కేటాయించారు. దాని పక్కన 50,000 హెక్టార్లలో స్పెషల్‌ ఇన్వెస్ట్‌మెంట్‌ రీజియన్‌ (ఎస్‌ఐఆర్‌) అని పెట్టి దానికోసం భూమికై 44 గ్రామాల వారిని తమ భూములు యిమ్మన్నారు. 36 గ్రామాల వారు తిరగబడ్డారు. చివరకు 8 గ్రామాల ప్రజలు మాత్రం తమ భూమి యివ్వడానికి ఒప్పుకున్నారు.

15 ఎస్‌ఐఆర్‌లను కల్పించడానికి ఎస్‌ఐఆర్‌ చట్టాన్ని 2009లో రూపొందించారు. దాన్ని రద్దు చేయాలని యిప్పుడు రైతు సంఘాలు కోరుతున్నాయి. 2012 సెప్టెంబరులో దానికి మార్పులు చేర్పులు చేశారు కానీ దానిపై సందేహాలు చాలా వున్నాయి. హన్సల్‌పూర్‌లో మారుతికి యిచ్చిన 647 ఎకరాలు ప్రభుత్వ భూమి కాదు, ప్రయివేటు వ్యక్తుల వ్యవసాయ భూమి అంటూ కొందరు కోర్టుకి వెళితే దాన్ని రైతులకు తిరిగి యిచ్చేయమని కోర్టు ప్రభుత్వాన్ని ఆదేశించింది. టాటా ప్లాంట్‌ పెట్టినపుడు తమ భూములమ్ముకుని సంతోషించిన సనద్‌ రైతులు యిప్పుడు గొల్లుమంటున్నారు.

''అప్పుడు వచ్చిన డబ్బుతో విలాసవంతమైన కార్లు కొని, పెళ్లిళ్లమీద తగలేసి యిప్పుడు డబ్బు, భూమి రెండూ పోయి ఏడుస్తున్నాం. మీరు మాత్రం భూమి అమ్ముకోకండి.'' అని యితర ప్రాంతాలకు సలహా చెప్తున్నారు. ''మారుతి ప్లాంట్‌ వస్తే స్థానికులకు ఉద్యోగాలు వస్తాయన్న మాట కూడా నమ్మకండి. నానోలో మాకు యిచ్చినది చిన్నా చితకా రూ.5000 లోపు ఉద్యోగాలే. పెద్ద ఉద్యోగాలకు బయటివాళ్లనే తెచ్చుకున్నారు. మీకూ అంతే అవుతుంది.'' అంటున్నారు. నిజానికి మొన్న అసెంబ్లీ ఎన్నికల్లో సనద్‌లో, పక్కనే వున్న వీరమ్‌గావ్‌లో బిజెపి ఓడిపోయింది. మారుతికి స్థలం యివ్వడానికి ఒప్పుకున్న 8 గ్రామాల్లో సర్పంచ్‌లు ''ఇవన్నీ నమ్మకండి. మన భవిష్యత్తు బ్రహ్మాండంగా వుండబోతుంది.'' అని ప్రచారం చేస్తున్నారు. అప్పుడే చాలామంది అక్కడ స్థలాలు కొనేశారు. కొందరు నాలుగు బెడ్‌రూమ్‌లో యిళ్లు కూడా కట్టేసి పెట్టారు. ఒక్కోదానికి రూ.35 లక్షలైంది. మారుతి ప్లాంట్‌ వస్తే దాని ధర 50 లక్షలు పలుకుతుంది. లేకపోతే 15 లక్షలకు పడిపోతుంది.

భారత్‌లో ఇంటర్నెట్‌ వాడకం

ఈ అంశంపై రెండు నివేదికలు వచ్చాయి. ట్రాయ్‌ లెక్కప్రకారం మన దేశంలో యింటర్నెట్‌ వాడేవారి సంఖ్య 16.5 కోట్లు. వారిలో 87% మంది మొబైల్‌ ద్వారా ఇంటర్నెట్‌ వాడుతున్నారు. కానీ కమ్‌స్కోర్‌ సంస్థ లెక్కప్రకారం ఇంటర్నెట్‌ వాడకం దార్లు 7.5 కోట్లు. వారిలో 14% మంది మాత్రమే మొబైల్‌ ద్వారా వాడతారు. ఏది ఏమైనా ఇంటర్నెట్‌ వాడే భారతీయుల కన్నా చైనావాళ్లు 5 రెట్లు ఎక్కువ. రెండు దేశాలకు మధ్యలో అమెరికా వుంది. 1996లో ప్రపంచ ఇంటర్నెట్‌ వాడకందార్లలో 66% మంది అమెరికాలో వుండేవారు. ఇప్పుడు కేవలం 13% మంది మాత్రమే అమెరికన్లు.

ఇండియన్‌ వాడకం దార్లలో 75% మంది 35 ఏళ్ల లోపు వాళ్లు. మొత్తం వాడకందార్లలో 60% మంది మగవాళ్లు, 40% మంది మహిళలు. మగవాళ్లలో ఎక్కువగా వాడేవాళ్లు 35 కంటె తక్కువ వయసువారు. ఆడవాళ్లలో 35-44 మధ్య వయసులో వున్నవారు. ఇంటర్నెట్‌పై వాడే సమయంలో 25% టైము సోషల్‌ మీడియా (వీటిలో ఫేస్‌బుక్‌ది నంబర్‌ 1 స్థానం, లింక్‌డిన్‌ నెంబర్‌ 2, నెంబర్‌ 3 - ట్విట్టర్‌, ఆర్కుట్‌ వాడకం తగ్గిపోతోంది) 23% ఈమెయిల్‌ చూడడంపై గడుపుతున్నారు. సెర్చ్‌కై 90% మంది గూగుల్‌నే వాడుతున్నారు. న్యూస్‌ కోసం యాహూ ఎక్కువగా చూస్తారు.

సెప్టెంబరు 01 వీక్లీకై ఎమ్బీయస్‌ : తెలంగాణ ప్లస్‌ ఉత్తరాంధ్ర

రాష్ట్ర విభజన తప్పదు అని స్పృహలోకి వస్తున్నకొద్దీ తెలంగాణ వాసుల్లో దాని లాభనష్టాల గురించి ఆలోచన ప్రారంభమైంది. నిజం చెప్పాలంటే యిప్పటిదాకా వాటి గురించి ఎవరూ సీరియస్‌గా ఆలోచించలేదు. వచ్చినప్పటి మాట కదా, ఏదో ఒకటి సవ్యంగానే చేస్తారులే అన్నట్టు ఊరుకున్నారు. ఇప్పుడు హఠాత్తుగా అది వచ్చి తలుపు తట్టేటప్పటికి రకరకాలుగా ఆలోచిస్తున్నారు. తెలంగాణ రాష్ట్రం ఏర్పడితే ఆంధ్రులందరూ వెళ్లిపోతారు, ఆ ఉద్యోగాలు మనకు వస్తాయి. వాళ్లు పెట్టిన పరిశ్రమల్లో ఉద్యోగాలలో కూడా స్థానికులకు 80% రిజర్వేషన్‌ అడుగుదాం. వాళ్ల రాష్ట్రం ఏర్పడితే ఆంధ్ర పారిశ్రామికవేత్తలు యిక్కడెందుకు వుంటారు? వాళ్ల రాజధాని నగరానికి తరలి వెళ్లిపోతారు. ఆ ఇన్‌ఫ్రాస్ట్రక్చర్‌ మనకు చవక ధరలకు అమ్మేస్తారు. కార్పోరేట్‌ కాలేజీలు కూడా అయినకాడికి అమ్ముకుని పోతారు. ఆ వాక్యూమ్‌ని భర్తీ చేసి మన వాళ్లు ఎదగవచ్చు.. - ఇలాటి ఊహలు చాలా ప్రచారంలోకి తెచ్చారు ఉద్యమకారులు. రాష్ట్రప్రకటన వచ్చి నెలదాటింది. వెళ్లవలసిన ఉద్యోగులు అయిదారు వేలని తేల్చారు. ఉద్యోగులతో బాటు ఉద్యోగాలు కూడా తరలి వెళ్లిపోతే వచ్చే లాభం ఏమిటో తెలియదు. ఇక సినిమా యిండస్ట్రీ వంటి వాళ్లు యిప్పటిదాకా మేం వెళ్లిపోతాం అని అనలేదు. తక్కిన యిండస్ట్రీలు గుంభనంగా వున్నాయి. హైదరాబాదు విషయం తేలాక నోరు విప్పవచ్చు. అన్నిటికన్నా ముఖ్యం - ఎవరు స్థానికులు, ఎవరూ కారు అనే నిర్వచనం! దానిపై రకరకాలుగా మాట్లాడుతున్నారు. హైదరాబాదులో వున్నవాళ్లందరూ తెలంగాణవారే అంటే యిక ఒనగూడే లాభం ఏముంది? హైదరాబాదులో 40 లక్షలమంది సీమాంధ్రులు వున్నారని అశోక్‌బాబు అంటే అబ్బే 7 లక్షలమందే అని జస్టిస్‌ కృష్ణ అన్నారు. ఏ అంకె కరక్టు అని అడిగితే 'అసలు సీమాంధ్రులు అనగా నెవరో చెప్పండి' అని అడగాలి. హైదరాబాదులో నాలుగేళ్లు, పధ్నాలుగేళ్లు, లేదా నలభై ఏళ్లు నివాసం వుంటే తెలంగాణ వారవుతారు, ఇతరులు సీమాంధ్రులవుతారు అంటే ఒక క్లారిటీ వస్తుంది. లేకపోతే తెలంగాణలోని ఏ వూళ్లోనైనా సరే యివాళ రైలో, బస్సో దిగినవాడు కూడా తెలంగాణవాడే అంటే మొత్తం రాష్ట్రానికే 'తెలంగాణ' అని పేరు పెట్టేసి విభజన ఫైలు మూసేయవచ్చు.

తెలంగాణ ఏర్పడితే కోస్తా సౌలభ్యం పోతుంది అని అనేకమంది నిపుణులు హెచ్చరించారు. 'ఆఁ దానిదేముంది, సముద్రాన్ని తెలంగాణకు తరలిస్తాం.' అని బిజెపి విద్యాసాగరరావు తీసిపారేశారు. తన పేరులోనే సముద్రం వుంది కాబట్టి తనున్నచోటేే సముద్రం అని ఆయన భావన కాబోలు. 'తెలంగాణ ఏర్పడితే ఉత్తరాంధ్ర కూడా కలపాలి' అని రేణుకా చౌదరి ఆ మధ్య ఓ స్టేటుమెంటు యిచ్చారు. అందరూ నవ్వారు. ఎక్కడి తెలంగాణ, ఎక్కడి ఉత్తరాంధ్ర? రెండూ కలపడమేమిటి? అని. కానీ కుదుటపడి ఆలోచిస్తే దానిలో లాభం వుందని తోచసాగింది. డిప్యూటీ స్పీకరు భట్టివిక్రమార్క తెలంగాణకు చెందినవారు. 'పది జిల్లాల తెలంగాణకు ఉత్తరాంధ్రలోని మూడు జిల్లాలు కలపాలనేది మంచి ఆలోచనే. కానీ అందుకు ఆ మూడు జిల్లాల నాయకులు లిఖితపూర్వకంగా ఆమోదిస్తారా?' అని ఆంటోనీ, అహ్మద్‌ పటేల్‌, చిదంబరంలను ప్రశ్నించారు. దానికి జవాబుగా కొండ్రు మురళి, బాలరాజు యిత్యాది నాయకులు సై అనేస్తున్నారు. ఎందుకిలా అంటే దానికి ఓ కారణం కనబడుతుంది.

రాష్ట్రంలో ప్రతి జిల్లా వారికీ హైదరాబాదుతో లింకు పోకూడదన్న తాపత్రయం వుంది. రాయలసీమ వారికి మరీ వుంది. వాళ్లకు దక్షిణ తెలంగాణాతో నీళ్ల లింకు వుంది. తెలంగాణ వేరే రాష్ట్రం అయిపోయి, నీళ్లు బిగబడితే గొల్లుమనాలి. అందువలన మమ్మల్నీ తెలంగాణతో కలపండి అంటున్నారు. మొత్తం రాయలసీమ కలపడానికి వీల్లేకపోతే కనీసం మా రెండు జిల్లాలు విడగొట్టి తెలంగాణకు కలపండి అని నిస్సిగ్గుగా కర్నూలు, అనంతపురం నాయకులు కొందరు అడుగుతున్నారు. ఎందుకంటే వాళ్లకు హైదరాబాదులో వ్యాపారబంధాలున్నాయి, అటూయిటూ తిరిగే బస్సులున్నాయి. వేరే రాష్ట్రం అయిపోతే లైసెన్సుందా? అని అడుగుతారు. ప్రజల వద్దకు వస్తే రాయలసీమను చీలిస్తే ఒప్పుకోరు కానీ మొత్తం రాయలసీమను తెలంగాణలో కలిపివేస్తే మొదట్లో కొన్నిరోజులు గునిసినా, తర్వాత సై అనేస్తారు. 'కోస్తావాళ్లతో వేగడం దేనికి? వాళ్లు రాజధాని మనకు యివ్వకపోవచ్చు. కొత్త రాజధాని యివాళ నుండి కట్టడం ఆరంభించినా ఎన్ని దశాబ్దాలు పడుతుందో, పట్టినా హైదరాబాదుకి దీటుగా తయారవుతుందన్న నమ్మకం ఏమిటి? చేతిలో వున్నది వదులుకోవడం దేనికి?' అనుకుంటారు. 'రాయల తెలంగాణ అక్కరలేదు, మా 10 జిల్లాలే మాకు చాలు' అనే తెలంగాణవాదులు కూడా తీరికగా ఆలోచిస్తే తిరుపతిని కలుపుకుంటే మంచిది కదా అనుకుంటారు. ఎందుకంటే టిటిడి ఆదాయం తక్కువ ఆదాయం కాదు, రాష్ట్రంలో అనేక ప్రాజెక్టులకు ఆ నిధులు పనికి వస్తాయి. కడప జిల్లా లాటి వాటిల్లో ఎన్నో మినరల్స్‌ వున్నాయి. ఏ మినరల్‌కు ఎప్పుడు వస్తుందో ఏం తెలుసు? అణు విద్యుత్‌కు ఫలానా మినరల్‌ అవసరం అంటే ప్రపంచంలో దేశాలన్నీ అదున్న రాష్ట్రం గుమ్మం దగ్గర క్యూ కడతాయి. పెట్రోలు వచ్చాకనే కదా, అరబ్బులు అంత సంపన్నులయ్యారు. ఇలా ఆలోచిస్తే తెలంగాణతో రాయలసీమ కలపడం వలన తెరాసకు నష్టమేమో కానీ, తెలంగాణ ప్రభుత్వానికి నష్టం ఏమీ లేదనిపిస్తుంది. అయితే రాయలసీమ కలిసినా కోస్తా వుండదు. కోస్తా వుంటే ఎగుమతులకు ఎంతో సౌకర్యం. దక్షిణాదిన అన్ని రాష్ట్రాలకు సముద్రతీరాలున్నాయి. తెలంగాణకు, రాయలసీమ విడిగా ఏర్పడితే వాటికి వుండదు.

ఇలా ఆలోచిస్తే తెలంగాణకు ఉత్తరాంధ్రతో కలిస్తే ఒక లాభం వుంది, రాయలసీమతో కలిస్తే మరొకరకమైన లాభం వుంది. ఇలాటి అలోచనలకు ఒక తార్కికమైన ముగింపు యిస్తే అందరికీ ఉపయోగపడే ఒక పరిష్కారం వెలువడుతుంది. ఈ సందర్భంలో నేను 2009 మేలో ప్రతిపాదించిన అంశంపై కూడా విజ్ఞులను ఆలోచించమని కోరుతున్నాను. అప్పటి నా ఆర్టికల్‌ చదవని వారికోసం, చదివినా గుర్తుండని వారి కోసం యీ క్రింద మళ్లీ యిస్తున్నాను. 2009 మేలో రాష్ట్రవిభజన గురించి 13 భాగాల వ్యాసపరంపర రాసి, చివరి వ్యాసంలో విభజన ఎప్పుడు, ఎలా జరగవచ్చో సూచించాను. కొన్నాళ్లకు డిసెంబరు 9 ప్రకటన రావడం, దరిమిలా కృష్ణ కమిటీ రావడం సామాన్యప్రజల నుండి కూడా సలహాలు కోరడంతో నేను యిదే ఐడియాను రాసి పంపించాను. నాతో ఏకీభవించేవారిని కూడా కాపీ పేస్ట్‌ చేసి పంపమన్నాను. వేలాదిమంది పంపారు. అప్పటి నా ఆర్టికల్స్‌ను యథాతథంగా డేట్స్‌తో సహా యిస్తున్నాను. అవధరించండి.

సెప్టెంబరు 2-4 వీక్లీకై ఎమ్బీయస్‌ : న్యూస్‌, వ్యూస్‌ రివ్యూస్‌ - 13

ఇండోనేసియాలోనూ మనదే హవా.!?

ఇండోనేసియా జనాభా 24 కోట్లు. వినోదానికి వాళ్లు ఆధారపడేది ఎక్కువగా టీవీ సీరియల్స్‌పై. ఇండోనేసియాలో చాలాకాలంగా నడుస్తున్న టీవీ షో - 'సిన్‌టా ఫిత్రి' (సిన్‌టా ప్రేమ). వెయ్యి ఎపిసోడ్లు దాటింది. ఇలాటి సాగతీత టీవీ సీరియల్‌ వెనుక భారతీయ హస్తం వుండి వుంటుందని అనుమానంగా వుందా? సందేహం లేదు, దాని నిర్మాతలు భారతదేశం నుండి అక్కడకు వెళ్లి స్థిరపడినవారే!

1947లో భారతదేశ విభజన సమయంలో సింధ్‌ ప్రాంతం నుండి ఆ దేశానికి వెళ్లి స్థిరపడిన కుటుంబాలలో ఒక కుటుంబం 'పంజాబీ'లది. (ఇంటిపేరు పంజాబీ కానీ వాళ్లు సింధీలు). జావాలోని వస్త్రాల వ్యాపారంలో చాలామంది సింధీలు ప్రవేశించి, పైకి వచ్చారు. 40 ఏళ్ల క్రితం ముగ్గురు సోదరులు వస్త్రవ్యాపారం వదిలిపెట్టి రాజధాని అయిన జకార్తాకు వెళ్లి సినిమా వ్యాపారంలో దిగారు. హాలీవుడ్‌ నుండి, యితర దేశాలనుండి సినిమాలను దిగుమతి చేసుకోవడం, నిర్మించడం మొదలుపెట్టారు. 1990 నాటికి వాళ్ల మల్టివిజన్‌ ప్లస్‌ కంపెనీ సినిమా రంగంలో అగ్రగామి. 2003 వచ్చేసరికి పెద్ద సోదరుడైన రామ్‌తో రెండో వాడైన ధామూ, తన 31 ఏళ్ల కొడుకు మనోజ్‌తో సహా విడిపోయి ఎమ్‌డి ఎంటర్‌టైన్‌మెంట్‌ అనే కంపెనీ పెట్టుకుని సొంతంగా టీవీ సీరియల్స్‌ తయారుచేయడం మొదలుపెట్టారు. బాలీవుడ్‌ నుండి రచయితలను రప్పించుకుని స్క్రిప్టులు రాయించుకుని, వాటిని స్థానిక భాషలో తర్జుమా చేయించుకుని త్వరత్వరగా సీరియల్స్‌ తయారుచేసి ప్రేక్షకులపైకి వదిలారు. వీళ్లతో ఒప్పందం కుదుర్చుకున్న టీవీ ఛానెళ్ల రేటింగ్స్‌ అమాంతం పెరగడంతో ప్రస్తుతం సోప్‌ ఒపేరా సీరియల్స్‌ (అక్కడ వీటిని సినెట్రాన్స్‌ అంటారు) మార్కెట్‌లో మూడోవంతు భాగం వీళ్లదే అయింది. ప్రస్తుతం వీళ్ల సీరియల్స్‌ ఏడు ఛానెళ్లలో నడుస్తున్నాయి.

వీళ్లతో పోటీ పడుతున్న రాపి ఫిల్మ్‌స్‌ నడిపే సునీల్‌ కూడా సింధీయే. అతని తండ్రి కూడా టెక్స్‌టైల్‌ బిజినెస్‌ నుండి 1960లలో సినిమాల్లోకి ప్రవేశించాడు. అతని కంపెనీ యిప్పటికి 6000 గంటల సినెట్రాన్స్‌ తయారు చేసి వుంది. 150 సినిమాలు నిర్మించింది. తాజాగా వాళ్లు నిర్మించిన సినిమా ''సాంగ్‌ క్యాయి''. ఇండోనేసియాలోని అతి పెద్ద ముస్లిము సంస్థ నహదలాతుల్‌ ఉలామా సంస్థాపకుడైన హైసిమ్‌ అస్యారీ జీవితగాథను తెరకెక్కించిన ఆ సినిమాను ఒక భారతీయ హిందువు నిర్మించడమేమిటి? అంటే మేం లోకల్‌ సెంటిమెంట్స్‌ గౌరవిస్తాం, అన్నాడతను. ఇలాటి వాటిల్లో స్థానికులకు కోపం తెప్పించకుండా వాళ్లు జాగ్రత్త పడుతున్నారు. ఇండోనేసియా ఆర్థికరంగాన్ని చైనావాళ్లు శాసిస్తారు. అందువలన స్థానికులకు వాళ్లంటే మంట పుట్టి అల్లర్లు జరిపారు. 1998లో చైనా కంపెనీలపై ఇండోనేసియన్లు దాడి చేశారు. ఆ దేశంలో ప్రవాస భారతీయుల సంఖ్య లక్షే కావచ్చు కానీ వారిలో ధనికులు చాలామంది వున్నారు. వాళ్లు కావాలని లో ప్రొఫైల్‌ మేన్‌టేన్‌ చేస్తూ ఇండోనేసియన్‌ సంస్కృతికి అనుగుణంగా మసలుకుంటారు.

ఇండోనేసియా వాళ్లకు సినిమాలపై పెద్దగా ఆసక్తి లేదు. 24 కోట్ల జనాభాకు 600 థియేటర్స్‌ మాత్రమే వున్నాయి. వాళ్లకు మనవాళ్లు క్రమేపీ సినిమాలు అంటించారు. మనోజ్‌ పంజాబీ 2008లో తీసిన ''అయాత్‌ అయాత్‌ సింటా'' (ప్రేమగీతాలు) సినిమా అక్కడ ''టైటానిక్‌'' సినిమా రికార్డును తిరగరాసింది. 2012లో ''హబీబీ అండ్‌ ఐనూన్‌'' సినిమా తీస్తే ఇండోనేసియా చలనచిత్ర చరిత్రలో అంతకుముందు ఎన్నడూ ఎరుగనంత కలక్షన్లు సంపాదించింది. చైనా వాళ్లు ఇండోనేసియాలో మాన్యుఫేక్చరింగ్‌, ట్రేడింగ్‌ రంగాల్లో వున్నారు కానీ వినోదరంగంలో అడుగు పెట్టలేదు. ఇండోనేసియన్లు యీ రంగంలో వున్నారు కానీ వాళ్లు ఆర్ట్‌, ఆశయాలు అంటూ చిన్న తరహా సినిమాలు తీస్తారు. మనవాళ్లు ఔట్‌ అండ్‌ ఔట్‌ వాణిజ్యతరహా టీవీ సీరియల్స్‌, సినిమాలు తీస్తారు. అందువలన నేడు ఇండోనేసియా వినోదరంగంలో 50% మంది నిర్మాతలు భారతీయులే. ప్రతీ ఇండోనేసియన్‌ సినిమాలో ఎవడో ఒక భారతీయ టెక్నిషియన్‌ వుండక తప్పదు. ఇదంతా చూసి 2003లో చైనావాళ్లు కూడా యీ రంగంలోకి దిగారు. 'సినిమార్ట్‌' అనే చైనా కంపెనీ యిప్పుడు ఎమ్‌డి ఎంటర్‌టైన్‌మెంట్‌కు గట్టి పోటీ యిస్తోంది.

రఘునాథ పాణిగ్రాహి యిక లేరు...

''ఇలవేలుపు''లోని 'చల్లనిరాజా, ఓ చందమామ' వింటూ వుంటే ఆ గాయకుడు తెలుగువారు కారని అనుకోలేం. అలాగే ''జయభేరి''లో 'మది శారదాదేవి మందిరమే'లో ఘంటసాలతో కలిసి పాడినాయన కూడా. అవీ, అనేక తెలుగుపాటలు పాడిన రఘునాథ పాణిగ్రాహి, పుట్టుకరీత్యా ఒడియావారైనా తెలుగుతో ఎంతో అనుబంధం కలవారు. ఆంధ్రా ఒడిశా సరిహద్దులోని గుణుపూరు గ్రామంలో 79 ఏళ్ల క్రితం పుట్టిన రఘునాథ్‌ తండ్రి నీలమణి పాణిగ్రాహి సంస్కృతం, ఒడియా, తెలుగు భాషల్లో పాండిత్యంతో బాటు సంగీతకారుడు కూడా. ఆయనే తన కుమారుడికి తొలిదశలో సంగీతం నేర్పించారు. తర్వాత పూరీ పంపించి 8 ఏళ్లపాటు ఒడిస్సీ సంగీతంలో తర్ఫీదు యిప్పించారు. అక్కణ్నుంచి వచ్చిన తర్వాత విజయనగరం పంపి కర్ణాటక సంగీతం, పుణె పంపి డివి పలూస్కర్‌ వద్ద హిందూస్తానీ సంగీతంలో శిక్షణ యిప్పించారు. జయదేవుని అష్టపదులు పాడడంలో రఘునాథ్‌ మంచి పేరు తెచ్చుకున్నారు.

1950లో మద్రాసులో జాతీయ సంగీతసమ్మేళనానికి వెళుతూ నీలమణి తన కుమారుని వెంటపెట్టుకుని వెళ్లారు. అక్కడ రఘునాథ్‌ గీతగోవిందంలోని 24 అష్టపదులు పాడి వినిపించి అందర్నీ ఆకట్టుకున్నారు. వెంటనే ఎవిఎమ్‌ స్టూడియోస్‌కు చెందిన సంగీతదర్శకుడు ఒకాయన వచ్చి ''మీరు మేం తీసే సినిమాలో పాడాలి. కానీ మీరు తెలుగు నేర్చుకోవాల్సి వుంటుంది. ఎందుకంటే అది తెలుగు సినిమా..'' అన్నారు. ''కొత్తగా నేర్చుకునేది ఏముంది?'' అంటూ రఘునాథ్‌ ఆయనతో తెలుగులో మాట్లాడారు. ''సంఘం'' సినిమాలో ఎన్టీ రామారావుకి పాడడానికి వెంటనే ఒప్పందం కుదిరింది. ఆ తర్వాత 12 ఏళ్ల పాటు ఆయన మద్రాసులోనే వుండి వందలాది తెలుగు, తమిళ, మలయాళ, కన్నడ పాటలు పాడారు. లతా మంగేష్కర్‌తో కలిసి హిందీ గీతాలు ఆలపించారు. ఆలిండియా రేడియోకై బాలమురళీకృష్ణగారి ఆధ్వర్యంలో లలితగీతాలు పాడారు. మద్రాసులో వుండగా యీయన రుక్మిణి అరండేల్‌ నడిపే కళాక్షేత్రకు వెళుతూండేవారు. అక్కడ తన కంటె సంయుక్త మిశ్రా అనే ఒడియా నర్తకి భరతనాట్యం నేర్చుకునేది. వయసులో పదేళ్లు తేడా వున్నా ఇద్దరూ ప్రేమలో పడ్డారు. పెళ్లి చేసుకున్నారు.

సంయుక్త ఒడిస్సీ నృత్యంలో తారస్థాయికి చేరుకుందామనే లక్ష్యంతో కేలూచరణ్‌ మహాపాత్ర వద్ద నేర్చుకోవడానికి ఒడిశాకు బయలుదేరింది. రఘునాథ్‌ తన సినిమా కెరియర్‌ వదిలిపెట్టి ఆమెతో పాటు ఒడిశా చేరుకున్నారు. ఆమె నృత్యకార్యక్రమాలకు సంగీతం, గానం సమకూర్చేవారు. గీతగోవిందంలోని అష్టపదులకు సంయుక్త నృత్యం, రఘునాథ్‌ సంగీతం ఒకదానితో ఒకటి పోటీపడి యిద్దరికీ గొప్ప పేరు తెచ్చిపెట్టింది. 1976లో యిద్దరకూ ఒకేసారి కేంద్ర సంగీత నాటక ఎకాడమీ అవార్డు లభించింది.ఇద్దరికీ పద్మశ్రీ వచ్చింది. 1997లో కాన్సర్‌తో సంయుక్త మరణించడంతో రఘునాథ్‌ ఒంటరి అయిపోయారు. పాటలు పాడడం మానేశారు. అదేమిటంటే 'ఆమె నా సంగీతంలోని స్వారస్యాన్ని గ్రహించి తన నృత్యంతో మెరుగులు దిద్దేది. కళాక్షేత్రలో తనకు సంగీతం కూడా నేర్పారు. తక్కిన డాన్సర్లకు సంగీతం గురించి సరైన అవగాహన వుండదు' అన్నారు. ఈ ఆగస్టులో రఘునాథ్‌ గంధర్వలోకంలో ఆమెను కలిశారు.

హిందూదేశ విజ్ఞానసర్వస్వం

ఆగస్టు ఆఖరివారంలో సౌత్‌ కాలిఫోర్నియా యూనివర్శిటీలో 'ఎన్‌సైక్లోపిడియా ఆఫ్‌ హిందూయిజం' అనే 11 సంపుటాల సచిత్ర విజ్ఞానసర్వస్వం ఆవిష్కరించబడింది. దీన్ని మన దేశంలో అంతకుముందే ఆవిష్కరించారు. తక్కిన మతగ్రంథాలలో మతానికి సంబంధించిన విషయాలే వుంటాయి కానీ హిందూ మతగ్రంథాలలో భారతీయవిజ్ఞానం, కళలు అన్నీ గ్రంథస్తమయ్యాయి. వాటన్నిటి గురించి చెప్పాలనే ఉద్దేశంతో హిందూమతం గురించి, హిందూదేశం గురించి యిటువంటి సమగ్రమైన సర్వస్వాన్ని తయారు చేయాలని హృషీకేశ్‌లోని పరమార్థ నికేతన్‌ లోని స్వామి చిదానంద సరస్వతి 1987లో సంకల్పించారు. సౌత్‌ కరోలినా యూనివర్శిటీవారు దానికి చేయూత నిచ్చారు. 2003 వరకు అక్కడ సాగిన తర్వాత భారతదేశంలో మిగతా పని సాగింది. వర్జీనియా యూనివర్శిటీలో రెలిజియస్‌ స్టడీస్‌ విభాగంలో ప్రొఫెసర్‌గా వున్న కె.ఎల్‌.శేషగిరిరావుగారు చీఫ్‌ ఎడిటర్‌గా వ్యవహరించారు. ఆయనా, స్వామీజీ కొందరు నిపుణులతో టీము ఏర్పరచారు. వారిలో హిందువులు, హైందవేతరులు, భారతీయులు, విదేశీయులు - అందరూ వున్నారు. మొత్తం 400 మంది. వివేకానందుడిపై రిసెర్చి చేసిన సౌత్‌ కెరోలినా ప్రొఫెసర్‌ హాల్‌ ఫ్రెంచ్‌ అసోసియేట్‌ ఎడిటర్‌గా వున్నారు.

ఈ టీములో మేనేజింగ్‌ ఎడిటర్‌గా వున్న సాధ్వి భగవతి లాస్‌ ఏంజిలిస్‌లోని యూదుఅమెరికన్‌ ఫ్యామిలో పుట్టారు. స్టాన్‌ఫోర్డ్‌ యూనివర్శిటీలో ఫిలాసఫీ చదువుతూ 1996లో భారతదేశం వచ్చారు. హిందూమతం బాగా నచ్చి హైందవమతం స్వీకరించి పేరు మార్చుకుని పరమార్థ నికేతన్‌లోనే వుంటున్నారు. ''హిందూమతం గురించి యితర మతస్తులకే కాదు, హిందువులకూ చాలా అపోహలున్నాయి. విదేశాలలో స్థిరపడిన భారతీయులు తమ పిల్లలు లేవనెత్తే సందేహాలకు సమాధానం చెప్పలేకుండా వున్నారు. గతంలో పెద్దలు ఏదైనా చెప్తే పిల్లలు ప్రశ్నలు వేసేవారు కారు. ఇప్పటికాలంలో అలా కాదు. హేతుబద్ధంగా సమాధానాలివ్వాలి. అందుకని మేము అనేకమంది పండితుల చేత రాయించాం. ఇంగ్లీషులో రాయలేని వారు తమ మాతృభాషల్లో రాసి యిచ్చారు. వాటిని ఇంగ్లీషులో తర్జుమా చేయించాం. ప్రతీ వ్యాసాన్ని 8-10 సార్లు ఎడిట్‌ చేయించడం జరిగింది.'' అంటుందామె.

ఈ విజ్ఞానసర్వస్వాన్ని 12 భాగాలుగా విభజించారు. మొదటి విభాగం సంగీతం, చిత్రకళ, నృత్యకళ, నాటకకళ, శిల్పకళ వంటి కళల గురించి చెప్తుంది. రెండవది ఇతర దేశాల్లో వున్న హిందువుల గురించి, మూడవది సంస్కృతం, యితర భారతీయభాషల్లో లభ్యమవుతున్న పురాణాలపై పరామర్శ గ్రంథాల గురించి, నాలుగవది హిందూ, బౌద్ధ, జైన యిత్యాది దార్శనికాల గురించి ఐదవది - ఈ దేశపు రాజ్యాంగ వ్యవస్థ, న్యాయవ్యవస్థ వగైరాల గురించి, ఆరవది - పురాణాలు, శ్రుతి, స్మృతి, ఇతిహాస, సూత్రాలు, భాష్యాల గురించి చెపుతాయి. తక్కిన సంపుటాలలో ఆయుర్వేదం, జ్యోతిష్యం, గణితం, రసాయనిక శాస్త్రం, వర్ణాశ్రమ ధర్మాలు, విద్యావ్యవస్థ, పండగలు, వ్రతాలు, యోగ, తంత్ర, ఆధ్యాత్మికత, వివాహం, భారతదేశ చరిత్ర, గుళ్లు, గోపురాలు - యివన్నీ వుంటాయి. 7184 పేజీలలో వున్న 11 సంపుటాల యీ సర్వస్వం ఖరీదు 995 డాలర్లు.

కశ్మీర్‌లో జుబిన్‌ మెహతా కచ్చేరీ

ప్రపంచ ప్రఖ్యాతి చెందిన సంగీతకారుడు జుబిన్‌ మెహతా మూలాలు భారత్‌లో వున్నాయి. కశ్మీర్‌లోని మొఘల్‌ గార్డెన్స్‌లో సెప్టెంబరు 7 న ఆయన కచ్చేరీ ఏర్పాటు చేశారు - భారత్‌లోని జర్మన్‌ ఎంబసీవారు! జగత్పస్రిద్ధమైన ఆర్కెస్ట్రాలలో ఒకటైన బవేరియన్‌ స్టేట్‌ ఆర్కెస్ట్రా సహాయంతో ఆయన బీతోవెన్‌ యిత్యాది మహానుభావుల సింఫనీలను జుబిన్‌ ఆ రోజు 1500 మంది ఆహూతులకు వినిపించబోతున్నారు. 'ఎహసాస్‌-ఎ-కశ్మీర్‌' (కశ్మీర్‌ అనుభూతులు) అనే పేర జరిగే యీ కార్యక్రమాన్ని 50 దేశాల టీవీ ప్రేక్షకులు లైవ్‌లో వీక్షించబోతున్నారు.

మామూలుగా చూస్తే దీనికి అభ్యంతరం చెప్పడానికి ఏమీ లేదు. కానీ కశ్మీర్‌లో తీవ్రవాదులే కాదు, రాజకీయనాయకులు కూడా యీ కార్యక్రమాన్ని సమర్థించటం లేదు. ఇది జరిగితే 'కశ్మీర్‌లో సాధారణ పరిస్థితులు నెలకొన్నాయన్న సంకేతం ప్రపంచానికి వెళుతుందేమో'నన్న సందేహంతో తీవ్రవాదులు అడ్డు చెపుతున్నారు. ''కశ్మీర్‌ కల్లోలప్రాంతం అని జర్మన్‌ ప్రభుత్వం గుర్తించాలి. మాకు సహాయం చేయాలంటే కశ్మీర్‌-జర్మన్‌ ఫ్రెండ్‌షిప్‌ హాస్పటల్‌ (ఇండో-జర్మన్‌ అనలేదు చూడండి) అనో, స్కూలు అనో నిధులు యివ్వవచ్చు. ఈ కచ్చేరీలు ఎందుకు? జుబిన్‌ వచ్చి ఏ పాట పాడతాడు? కాలుష్యంతో నాశనమైన డాల్‌ సరస్సు మృతికి విలాపగీతమా? అయినా జుబిన్‌ను ఎంచుకోవడమేమిటి? ముస్లిము వ్యతిరేక దేశమైన ఇజ్రాయేల్‌తో ఆయనకు సన్నిహిత సంబంధాలున్నాయి. ఇజ్రాయేల్‌ ఫిల్‌హార్మోనిక్‌కు ఆయన శాశ్వత సంగీతదర్శకుడు.'' అంటున్నారు తీవ్రవాదులు.

ఇదంతా చూసి దడిసిపోయిన ఒమార్‌ అబ్దుల్లా ప్రభుత్వం ''మాకు, ఆ కార్యక్రమానికి ఏ సంబంధమూ లేదు. జర్మన్‌ ఎంబసీయే సమస్తం చేస్తోంది.'' ఈ మాట అంటున్నది ఆ కార్యక్రమానికి ఈవెంట్‌ పార్ట్‌నర్‌గా వున్న టూరిజం డిపార్టుమెంట్‌! టూరిజం డైరక్టరుగా పనిచేసి రిటైరైన సలీం బేగ్‌ - ''జుబిన్‌ను ఇజ్రాయేల్‌ మిత్రుడిగా మాత్రమే చూపడం సరికాదు. ఆయనా, ఆయన సోదరుడు ఇజ్రాయేలు ఆక్రమిత పాలస్తీనాలో బాలల సంక్షేమానికి ఎంతో చేస్తున్నారు.'' అంటున్నారు. అయినా సంగీతానికి, వేర్పాటు వుద్యమానికి లింకేమిటి? అని అడుగుతున్నారు యువతరం.

జై మోదీ అనకపోతే నక్సలైటే...!?

కళాకారుల్లో చాలామంది వామపక్షభావాలున్నవారు కనబడతారు. పీడిత ప్రజల పక్షాన గళమెత్తుతున్నామని, వ్యవస్థను గుర్తించమనీ వారంటూ వుంటారు. అందువలన సృజనాత్మకత వున్న వారందరిపై మతవాదులు, మితవాదులు ఒక కన్ను వేసి వుంచుతారు. పుణెలోని ఫిల్మ్‌, టెలివిజన్‌ ఇన్‌స్టిట్యూట్‌ ఆఫ్‌ ఇండియా (ఎఫ్‌టిఐఐ)లో ఆగస్టు ఆఖరివారంలో జరిగిన ప్రదర్శనకు ఎబివిపి (అఖిల భారత విద్యార్థి పరిషత్‌) నాయకులు హాజరయ్యారు. 'కబీర్‌ కళామంచ్‌' వారి తొలి ప్రదర్శనను ఇన్‌స్టిట్యూట్‌ ఏర్పాటు చేసింది. మంచ్‌కు మావోయిస్టులకు లింకులున్నాయని చాలామందికి అనుమానాలున్నాయి. ప్రదర్శన అయిపోగానే ఇన్‌స్టిట్యూట్‌కు చెందిన అజయన్‌ను ఎబివిపి నాయకులు చుట్టుముట్టారు. ''కబీర్‌ మంచ్‌ వాళ్లను ఎందుకు ఆహ్వానించావు? నువ్వు నక్సలైటువా?'' అని అడిగారు.

''కాదు'' అన్నాడు అజయన్‌

''అయితే నువ్వు ఏ పార్టీని సమర్థిస్తావో చెప్పు''

''నేను ఆర్టిస్టుని. ఏ పార్టీకి చెందనివాణ్ని. రాజకీయాలతో సంబంధం లేదు.''

''ఓకే, నువ్వు నక్సలైటువి కావని నిరూపించుకోవాలంటే జై నరేంద్ర మోదీ అనాలి'' అని పట్టుబట్టారు ఎబివిపి వారు.

'నేను అలా అనను' అని అజయన్‌ కూడా పట్టుబట్టడంతో 'అయితే నువ్వు నక్సలైట్‌వే' అంటూ వాళ్లు అతన్ని, అతనితో పాటు మరో నలుగురు యిన్‌స్టిట్యూట్‌ విద్యార్థులను చావమోదారు. అంతటితో ఆగలేదు. ఇంకో రెండు రోజులు పోయాక ఎబివిపి వారు ఒక ప్రకటన విడుదల చేశారు. 'ప్రభుత్వ సంస్థ అయి వుండి ఎఫ్‌టిఐఐ నక్సలైటు లింకులున్న కబీర్‌ మంచ్‌ను ఆహ్వానించారు. ఇన్‌స్టిట్యూట్‌లో వున్న జాతివ్యతిరేక శక్తుల కార్యకలాపాలపై పోలీసులు విచారణ చేపట్టాలి' అని.

ఇది ఇన్‌స్టిట్యూట్‌ విద్యార్థులను అవమానించడమేనని సంస్థ డైరక్టర్‌ అన్నారు. ఎబివిపి వారు తమని బాదినప్పుడు అక్కడ మఫ్టీలో వున్న పోలీసు ఏమీ చేయకుండా కూర్చున్నాడని విద్యార్థి సంఘం వారు ఆరోపించారు. ''మేం పోలీసు బందోబస్తు ఏర్పాటు చేశాం. కానీ వాళ్లు ప్రదర్శన ముగియగానే, దెబ్బలాట జరగడానికి ముందే వెళ్లిపోయారు'' అన్నాడు పోలీసు యిన్‌స్పెక్టర్‌!

సెప్టెంబరు 05-07 వీక్లీకై ఎమ్బీయస్‌ : అభాగ్యనగరులు

ఒకమ్మాయిని యిద్దరు ప్రేమిస్తారు. ఒకరితో మరొకరు పోటీపడతారు. అవతలివాళ్లలో వున్న లోపాలను ఎత్తి చూపి వాడి వైపు వెళ్లకు, మంచివాడు కాడు అని భయపెడతారు. ఇంతలో వాళ్లిద్దరూ అన్నదమ్ములనో, మరోటనో తేలుతుంది. లేదా ఒకరినొకరు కాపాడుకుని మిత్రులయిపోతారు. ఇద్దరూ త్యాగానికి సిద్ధపడతారు. నువ్వు చేసుకో అంటే నువ్వు చేసుకో అంటారు. ఇలాటి కథలు, సినిమాలు అనేకం చూశాం. అప్పుడు అనిపిస్తుంది - అసలు అమ్మాయి ఏమనుకుంటోందో యీ మహానుభావులు తెలుసుకునే ప్రయత్నం చేశారా? మీలోమీరు ఒప్పందాలకు వచ్చేయడం, దానాలు చేసేయడమేనా?

అలా చేసేముందు నీ మనసేమిటి? కథేమిటి? వ్యథేమిటి? అని అమ్మాయిని అడిగే పనిలేదా? అని. హైదరాబాదు పరిస్థితి అదే! భాగ్యనగరం మీదనే ఆంధ్ర, తెలంగాణ ప్రాంతాల వారికి కన్ను. దీన్ని ఎలా పంచుకోవాలా? అని కొట్టుకుంటూ వుంటే ఎలా ఎగరేసుకుపోవాలా? అని ఆలోచిస్తూ తాజాగా కేంద్రం కూడా రంగంలోకి దిగింది. ఈ రంధిలో హైదరాబాదు వాసులను అడిగి చూడాలన్న యింగితమే లోపించింది.

అలజడుల తాకిడి లేని హైదరాబాదు

విభజన ఉద్యమం పుష్కరం క్రితం ప్రారంభమైంది. తెలంగాణలో వరంగల్‌, కరీంనగర్‌ జిల్లాలు, తక్కిన జిల్లాలలో కొన్ని కేంద్రాలు బాగా స్పందించాయి. హైదరాబాదులో ఉస్మానియా క్యాంపస్‌ తప్ప వేరెక్కడా పెద్దగా స్పందన లేదు. నగరజీవనంతో అస్తవ్యస్తమవుతూ వుంటే కొత్త గొడవలు ఎవడికి కావాలి అనుకున్నారు. హైదరాబాదు ఎప్పుడూ అంతే. నిజాంకు, ఈస్టిండియా కంపెనీతో లేదా ఫ్రెంచ్‌వారితో యుద్ధాలు జరిగినపుడు అవన్నీ రాజధాని అవతలే జరిగాయి. నిజాం కోస్తా ప్రాంతాలను కంపెనీకి అప్పగించాడు. తర్వాత రాయలసీమను అప్పగించాడు. కర్ణాటకలో ప్రాంతాలను అప్పగించాడు. వాళ్లు ఒకరి అధీనంలో నుండి మరొక అధీనంలోకి వెళ్లారు. కానీ హైదరాబాదు మాత్రం ఎప్పుడూ రాజధానిగానే వుంది. ఆటుపోట్లకు అతీతంగా తన పని తను చేసుకుంటూనే పోయింది. నిజాం పాలనకు వ్యతిరేకంగా తెలంగాణలో సాయుధపోరాటం జరిగింది. హైదరాబాదు మాత్రం ప్రశాంతంగానే వుంది. ఆ తర్వాత యూనియన్‌ సైన్యాలు వచ్చాయి. కమ్యూనిస్టులను వేటాడి, వేటాడి చంపేశాయి. అంతా పల్లెపట్టునే. హైదరాబాదు ప్రశాంతం. ఆ పల్లెప్రాంతాలను దోచుకునే నిజాం హైదరాబాదుపై పెట్టుబడి పెట్టాడు. అయినా తక్కిన ప్రాంతాల కష్టనష్టాలతో హైదరాబాదుకు ప్రమేయం లేదు. తర్వాత నక్సలైట్‌ ఉద్యమం వచ్చింది, కొద్దికాలానికి మావోయిస్టు ఉద్యమం అన్నారు. తెలంగాణ జిల్లాలు అల్లకల్లోలం కావడంతో డబ్బున్నవాళ్లందరూ హైదరాబాదులో మకాం పెట్టారు. పొలాలు పోయినా ప్రాణాలు దక్కాయి.

1969లో విభజనోద్యమం జరిగింది. సమైక్యవాదులందరూ హైదరాబాదులో తలదాచుకున్నారు. 1972లో మరో విభజనోద్యమం జరిగింది. మళ్లీ సమైక్యవాదులందరూ హైదరాబాదులోనే మకాం పెట్టారు. 2001 నుండి మళ్లీ విభజనోద్యమం తలెత్తింది. తమ నియోజకవర్గాలకు వెళ్లడానికి దడిసే ప్రజాప్రతినిథులందరూ యిక్కడే మకాం. గత నెలగా సీమాంధ్రలో సమైక్య ఉద్యమం. అక్కడికి వెళితే రాజీనామాలంటూ వెనకబడతారన్న భయంతో యిక్కడే తిష్ట. సొంతూళ్లో ఎమ్మెల్యేల యిళ్లపై రాళ్లు పడవచ్చు కానీ హైదరాబాదు వాసాలపై ఏమీ పడవు. అన్ని నియోజకవర్గాల ఎమ్మెల్యేలూ యిక్కడ భాయ్‌భాయ్‌. డబల్‌ సేఫ్‌. ఎటొచ్చీ ఉస్మానియా యూనివర్శిటీవైపు మాత్రం వెళ్లకూడదు. హై కోర్టు కొద్దికాలం పాటు డేంజర్‌ జోన్‌గానే వుండేది కానీ సుప్రీం కోర్టు కన్నెఱ్ఱ చేశాక ఆ న్యాయవాదులు వేరే చోటకు వెళ్లి గొడవ చేస్తున్నారు తప్ప న్యాయస్థానం జోలికిి, న్యాయాధిపతుల జోలికి వెళ్లడం లేదు. తెరాస ఎమ్మెల్యేలు కట్టకట్టుకుని రాజీనామాలు చేసినా, యిక్కడ ఆకు కదలదు. విభజనవాదులకు యిక్కడ పోటీ చేయడానికి భయం. బిజెపి తన నిజామాబాద్‌ ఎమ్మెల్యేచేత రిజైన్‌ చేయిస్తుంది కానీ అంబర్‌పేట ఎమ్మెల్యేను చేయనీయదు. మిలియన్‌ మార్చ్‌, సాగరహారం యిలాటి కార్యక్రమాలు పెట్టుకుంటే 'చలో హైదరాబాద్‌, రెండు రోజుల ముందే హైదరాబాదు వచ్చేసి బంధువుల యిళ్లల్లో తలదాచుకుని ప్రదర్శనావేదికకు వచ్చేయండి' వంటి పిలుపులు యిస్తారు. విగ్రహాలు విరిగినా, మరో అఘాయిత్యం జరిగినా దానికి నేతృత్వం వహించేది - మెదక్‌ ఎమ్మెల్యే, మెహబూబ్‌నగర్‌ ఎంపీ, సిరిసిల్ల ఎమ్మెల్యే ! వాళ్లంతా కలిసి నిజామాబాద్‌ ఎంపీని, రాజ్యసభ మెంబర్నీ అల్లరిపెట్టారు. హైదరాబాదు ప్రతినిథులకు ఏ ప్రమేయమూ వుండదు. కానీ నష్టం జరిగేది హైదరాబాదు నగరశోభకు, బ్రాండ్‌ ఇమేజికి!

విశ్వసనీయత పెంచుకున్న హైదరాబాదు

గతంలో కొంతకాలంపాటు హైదరాబాదు మతకలహాలకు పెట్టింది పేరుగా విలసిల్లింది. మాట్లాడితే కర్ఫ్యూ. వినాయకచవితి ఉత్సవాలు జరిగినా, పంఖా ఉత్సవాలు జరిగినా ఊరి జనానికి టెన్షన్‌. తెల్లవారేవరకూ యిరానీ హోటల్స్‌ తెరిచే వుండేవి. అసాంఘిక శక్తులకు అడ్డాగా వుండేవి. ఇల్లు అద్దెకిస్తే కదిలేవారు కారు. స్థలం కొంటే కబ్జా అయిపోయేది. గూండాల అండ చూసుకుని గుడిసెలు వేసేవారు. రాజకీయనాయకులు ఓట్లకోసం వారికి మద్దతు పలికేవారు. ఎన్టీయార్‌ వచ్చాక పరిస్థితులు మెరుగుపడ్డాయి. శాంతిభద్రతల గురించి భయం పోయింది. ఇది ఉత్తరభారతీయులను విపరీతంగా ఆకర్షించింది. ఎక్కడ ఉద్యోగం చేసినా హైదరాబాదులో స్థిరపడసాగారు. చిన్నా చితకా కబ్జాలు తగ్గి, పెద్ద స్థాయిలో కబ్జాలు చేశారు కానీ ఫ్లాట్స్‌ నిర్మాణం పుంజుకుని, కొద్దిపాటి భద్రత ఏర్పడింది. రాష్ట్రంలో ప్రతి జిల్లా వారూ హైదరాబాదులో పెట్టుబడి పెట్టసాగారు. అప్పటిదాకా చిన్న నగరంగా వుండే హైదరాబాదు మెట్రో స్థాయిని చేరుకోసాగింది. చూస్తూండగానే స్థానికుల స్థలాలకు అనూహ్యమైన రేట్లు పలకసాగాయి.

'ఎవరో వచ్చి అభివృద్ధి చేసేదేముంది? నిజాం కాలంలోనే హైదరాబాదు దేశంలో ఐదో స్థాయిలో వుంది' అని చెప్తూ వుంటారు. ఏ ప్రమాణాలలో ఐదోదో వారికే తెలియాలి. నా స్వానుభవం చెప్పగలను. 1978లో శ్రీనగర్‌ కాలనీలో (అప్పట్లో దాన్ని బంజారా హిల్స్‌ రోడ్డు నెం.2 అనేవారు. వెళ్లాలంటే అమీర్‌ పేట వద్ద బస్సు దిగి కల్లు కాంపౌండ్‌ దాటుకుని వెళ్లవలసి వచ్చేది) గజం 12 రూ.ల చొప్పున స్థలం చూసి, బండలు ఎక్కువ వున్నాయని వదిలేశాను. తర్వాత బదిలీలపై యితర రాష్ట్రాలు తిరిగి 1995లో తిరిగి వచ్చేసరికి అక్కడ గజం 12 వేలు పలుకుతోంది! ఇప్పుడు అక్కడ ఎంత రేటుందో అడిగి చూడండి. అలాగే మాదాపూర్‌ విషయంలో కూడా దెబ్బ తిన్నాను. గజం 11 రూ.లకు తీసుకోబోయి తటపటాయించి, వదిలేశాను. రియల్‌ ఎస్టేటు బట్టి నగరం ఎదుగుదలను నిర్ధారించగలవా? అంటే ఔననే అనాలి. ఈ పీరియడ్‌లోనే పర్యావరణం నాశనం అయింది, నీరు కలుషితం అయింది. గాలి వేడెక్కింది. మానవహక్కులు హరించారు. అదీ ఒక అభివృద్ధా? అంటే అది వేరే విషయం. ఆ సూచికలు వేరు. ఆర్థికసంబంధమైన సూచికలు వేరు. తీవ్రవాదులు యిటీవల కలవరపెడుతున్నారన్నా మామూలు ప్రజలందరికీ హైదరాబాదు అభివృద్ధి చెందిన నగరమనీ, శాంతి, భద్రత వున్న నగరమనీ అర్థమైంది. చాలు.

హైదరాబాదుతో ముడిపడిన కుటుంబాలు - ప్రతీ గ్రామంలో!

రాష్ట్రంలోని ప్రతీ యింటినుండి ఎవరో ఒక కుటుంబసభ్యుడు హైదరాబాదులో వుంటున్నారు. గ్రామాల్లో వ్యవసాయం పూర్తిగా దైవాధీనం అయింది. ఎప్పుడు ఏ సూపర్‌ బజారు వచ్చి దెబ్బ కొడుతుందో లేదో తెలియక వ్యాపారాలను నమ్ముకోవడానికి లేకుండా వుంది. అందువలన గ్రామాలలో, పట్టణాలలో వున్న యువకులు ఏదో ఒక కంప్యూటర్‌ కోర్సు నేర్చుకోవడం, హైదరాబాదు వచ్చేసి ఉద్యోగప్రయత్నాలు చేయడం జరుగుతోంది. ఇక్కడ ఎవరు, ఎక్కణ్నుంచి వచ్చావు అని ఎవరూ అడగరు. మేం యిస్తున్న జీతానికి చెప్పిన పని చేస్తావా లేదా అని చూస్తారు. నువ్వు ఈశాన్యభారతం నుండి వచ్చినా సరే, వాయువ్యచైనా నుండి వచ్చినా సరే, మాకేం అభ్యంతరం లేదు. ఇలా ఉద్యోగాలు తెచ్చుకున్నవాళ్లు యింటికి డబ్బు పంపి అక్కడ పొయ్యిలో పిల్లి లేచేట్లు చూస్తున్నారు. కెసియార్‌ కరీంనగర్‌ ఉపయెన్నికలో నెగ్గిన దగ్గర్నుంచి, హైదరాబాదులో భయాందోళనలు ముప్పిరిగొన్నాయి. ఇక్కడున్నవారు బయటివారిని తరిమేస్తారేమోనన్న సందేహాలు మొదలయ్యాయి. నిజానికి హైదరాబాదు నుండి ఎవర్నీ తరిమివేయలేదు. తరుముతానని అంటున్నవారు హైదరాబాదేతరులే!

హైదరాబాద్‌ వాసులకు భవిష్యత్తు గురించిన చింత 2009 డిసెంబరు 9 తర్వాత తారస్థాయికి చేరింది. ఇక్కడకు వచ్చే పెట్టుబడులు మందగించాయి. బంద్‌లు, షూటింగులపై దాడులు, నిరసనలతో పరిశ్రమలు వేరే చోటకి తరలి వెళ్లసాగాయి. ఐటీ రంగంలో ఉద్యోగాలు కరువు కాసాగాయి. అయితే రాత్రికి రాత్రి ఏ ఉత్పాతమూ జరగదు కాబట్టి పరిస్థితి మెరుగుపడకపోయినా యింతకంటె దిగజారదులే అన్న నమ్మకంతో నగరవాసులు ఉగ్గబట్టుకుని చూస్తూ వున్నారు. ఇప్పుడు హఠాత్తుగా జులై 30 ప్రకటన వచ్చింది. హైదరాబాదు వాసుల మనోభావాలు తెలుసుకునే ప్రయత్నం చేయకుండానే దాన్ని తెలంగాణకు రాజధాని చేస్తూ పదేళ్లపాటు ఉమ్మడి రాజధాని అనేశారు. ఉద్యోగులకు ఆప్షన్లు లేవు, గీప్షన్లు లేవు, తట్టాబుట్టా పట్టుకుని బయలుదేరడమే అని కెసియార్‌, ఇక్కడ ఉండాలంటే రాజీనామా చేయాల్సిందే అని హనుమంతరావు ప్రకటించేశారు. ఇక సీమాంధ్రలో ఆందోళన ప్రారంభమైంది. హైదరాబాదు చేజారిపోతే మన గతి ఎలా? అది తప్ప రాష్ట్రంలో వేరే దిక్కు లేదే అని భయపడి ఉద్యమం చేస్తున్నారు. 'ఇది ఉత్తుత్తి భయం, హైదరాబాదును తలదన్నేలా వేరే రాజధాని నిక్షేపంలా కట్టుకోవచ్చు' అంటున్నారు తెలంగాణ ఉద్యమకారులు. రేపు హైదరాబాదును వేరే రాష్ట్రం చేసి, యిక్కడి ఉద్యోగాలు స్థానికులకే అంటే తెలంగాణలోని యితర జిల్లాల వారికీ యిలాటి భయాలే కలుగుతాయి. 'మీరూ కట్టుకోండి కొత్తగా తళతళలాడే రాజధాని, యీ కలుషితమైన నగరం మీకెందుకు' అని హైదరాబాదు వారు తెలంగాణవారిని వెక్కిరించవచ్చు.

భాగ్యనగరవాసి ఆగ్రహం

ప్రస్తుతానికి మాత్రం సగటు హైదరాబాదు వాసి అసంతృప్తిగా, ఆగ్రహంగా వున్నాడు. రాష్ట్రం విడిపోతే హైదరాబాదు కళ తప్పుతుందన్న ఆందోళనతో వున్నాడు. నగరానికి వచ్చే ఫ్లోటింగ్‌ ట్రాఫిక్‌ తగ్గింది. సీమాంధ్రలో ఉద్యమం కారణంగా అంటున్నారు కొందరు. 'అక్కడ ఉద్యమమే లేదు, సీమాంధ్ర మీడియా వాళ్ల వినోదం కోసం కాస్సేపు ఆటలాడి వెళ్లిపోతున్నారు' అని తెలంగాణ ఉద్యమకారులు అంటున్నారు. ఉద్యమం లేకపోతే హైదరాబాదుకి రావడం ఎందుకు మానేశారంటారు? శత్రునగరంగా చూస్తున్నారా? ఏది ఏమైనా యీ పరిణామం పట్ల ఆటోవాళ్లు, టాక్సీవాళ్లు, హోటల్‌ వాళ్లు, ఆతిథ్యరంగం వాళ్లు సంతోషంగా లేరు. భారీగా ఖర్చు పెట్టి అలంకరణలు చేసి పెట్టుకున్న దుకాణాల వాళ్లలో గుబులు పట్టుకుంది. 'ఇంత అవసరమా? హైదరాబాదుకు పోటీగా ఆంధ్రలో మరో రెండు నగరాలు తయారవుతే మన టర్నోవర్‌ తగ్గదా?' అన్న ఆలోచనలు ముప్పిరిగొంటున్నాయి. 'అలవాటు పడ్డ నగరం కాబట్టి యిక్కడికే వస్తారులే' అని ధైర్యం చెప్పుకుందామన్నా యితర ప్రాంతాల నాయకులు హైదరాబాదులో హల్‌చల్‌ చేస్తూ శాంతిభద్రతల విషయంలో గాభరా కలిగిస్తున్నారు.

ఇక్కడ పనిచేసే సీమాంధ్ర ఉద్యోగులు కూడా సమావేశం పెట్టుకోకూడదంటే ఎవరికైనా భయం వేయదా? తెలంగాణ ప్రకటన - అదీ పార్టీ సమావేశంలో చేసిన తీర్మానం - వస్తేనే యింతగా హెచ్చరిస్తున్నారే, రాష్ట్రం ఏర్పడ్డాక యింకేమవుతుందో, పోనుపోను యిది ఎక్కడివరకు పోతుందో అన్న భీతి కలగదా? అందరూ కలిసి హైదరాబాదును ధ్వంసం చేస్తే రాష్ట్రమంతా ప్రభావితం కాదా? ఏ వరంగల్లో, ఏ శ్రీకాకుళమో, ఏ కడపో దెబ్బ తింటే ఆ జిల్లా వరకే అది పరిమితం. కానీ హైదరాబాదు పతనమైందంటే రాష్ట్రమే అట్టడుక్కి వెళుతుంది. ఈ విషయం హైదరాబాదీలను కలత పెడుతోంది. హైదరాబాదు యుటీ అవుతుందా, ప్రత్యేకరాష్ట్రం అవుతుందా? జిఎచ్‌ఎంసి ప్రాంతమా? ఎచ్‌ఎండిఏ ప్రాంతమా? ఉమ్మడి రాజధానా? శాశ్వతమా? పదేళ్లా? అని నిరంతరం వాదనలు జరుగుతున్నాయి. ఊహాగానాలు చెలరేగుతున్నాయి. వీటిలో ఏది జరిగితే మంచిదో అనేదానిపై వివిధ ప్రాంతవాసులకు వివిధ అభిప్రాయాలు వుండవచ్చు కానీ హైదరాబాదు వాసులకు మాత్రం ఒక్కటే అభిప్రాయం - తక్కిన రాష్ట్రం ఏమైనా మేం సురక్షితంగా వుండాలి, ప్రత్యేకంగా వుండాలి అని. మా ఐడెంటిటీ కాపాడబడాలి అని. ఎందుకంటే హైదరాబాదీలలో నార్త్‌, సౌత్‌, ఈస్ట్‌, వెస్ట్‌ వాసులందరూ వున్నారు. వీళ్లకు స్వీయరక్షణ ముఖ్యం. వీరి భయాలను తొలగించడానికి కేంద్రం ఏమీ చేయడం లేదు. ఉమ్మడి రాజధాని, శాంతిభద్రతలు కేంద్రం చేతిలో, ఆస్తులు, అప్పుల విభజన, హైదరాబాదు ఆదాయంలో పంపకాలు - యిలా ఏ విషయంలోనూ క్లారిటీ యివ్వకుండా జులై 30 ప్రకటన వెలువడింది. వీటిలో దేనికి రాజ్యాంగ సవరణ అవసరమో, ఆ సవరణ పాస్‌ అవుతుందో లేదో తెలియదు. అంతా గందరగోళం.

ఉమ్మడి రాజధాని ఎందుకు సాధ్యం కాదు?

అసలు ఉమ్మడి రాజధాని అనే కాన్సెప్టే రాజ్యాంగంలో లేదట. హరియాణా విడగొట్టినపుడు కూడా ఉమ్మడి రాజధాని అనే ప్రతిపాదనకు రాష్ట్రం కావాలని ఆందోళన చేసిన హరియాణా నాయకులచేత ఔననిపించి, చండీగఢ్‌ను యూటీ చేసి వదిలేశారట. హరియాణా అసెంబ్లీ మొదటి సమావేశంలోనే వాళ్లు 'చండీగఢ్‌ మాది' కావాలంటే పంజాబ్‌ వాళ్లనే పొమ్మనమను అని తీర్మానం చేసి కూర్చున్నారు. నలభై ఏళ్లయింది. ఆ వివాదం అలాగే వుంది. ఇప్పుడు హైదరాబాదు కూడా అలాగే వివాదాస్పదం చేయబోతారా?

'ఉమ్మడి రాజధాని ఎలా చేస్తారు? ఆంధ్రకు, హైదరాబాదుకు మధ్యలో రెండు జిల్లాలు వుండగా..' అని కొందరంటారు. ఏ కమ్యూనికేషనూ, రవాణా లేని రోజుల్లోనే బ్రిటిషువాళ్లు ఎక్కడో ఇంగ్లండు నుండి మనల్ని పాలించారు - సమర్థవంతంగా! అన్ని రాష్ట్రాలలోని కేంద్రప్రభుత్వ ఆఫీసులూ ఢిల్లీ అధీనంలో చక్కగా పనిచేస్తున్నాయి. బ్యాంకుల హెడాఫీసులు బొంబాయిలో వుంటే బ్రాంచీలు మారుమూల గ్రామాల్లో కూడా వున్నాయి. ఏదైనా ఫిర్యాదు చేయాలంటే రాజరికపు రోజుల్లో అయితే కోట బయట వేళ్లాడే ధర్మగంట కొట్టాలి కానీ యిప్పుడేముంది ఈమెయిల్‌ కొడితే చాలు. అధికార వికేంద్రీకరణ జరిగింది. ప్రజల వద్దకు పాలన, రచ్చబండ పేరుతో నేతలు వద్దన్నా ఊళ్లకు వచ్చి తిరుగుతున్నారు. అయినా హైదరాబాదును ఆంధ్రకు రాజధాని చేస్తే కొత్తగా వచ్చే నష్టం, కష్టం ఏమీ లేదు. ఇప్పుడెంత దూరం వుందో అప్పుడూ అంతే దూరం వుంటుంది. వేరే రాష్ట్రం ఏర్పడింది కదాని దూరంగా జరిగిపోదు.

కొత్త రాజధాని అంటే అనుత్పాదక వ్యయమే

కొత్త రాజధాని కట్టడం అంటే ఏమిటి? భవనాలు నిర్మించడం. దానివలన కాంట్ట్రార్లు బాగుపడతారు తప్ప ప్రజలకు ఏం కలిసి వస్తుంది? ఆ డబ్బుతో నీటి ప్రాజెక్టులు, విద్యుత్‌ ప్రాజెక్టులు కడితే మంచిది కదా. నిజాం గారు రాజు కాబట్టి తనకు, తన జనానాకు, బంధువులకు పెద్ద పెద్ద బంగళాలు, సమ్మర్‌ ప్యాలెస్‌లు, వింటర్‌ ప్యాలెస్‌లు కట్టించేసుకున్నాడు. అవన్నీ ప్రజాస్వామ్యంలో మనవి అయ్యాయి కాబట్టి వాటిల్లోనే ప్రభుత్వాఫీసులు పెట్టేసారు. ఇప్పుడు ప్రజాధనంతో అవన్నీ కట్టడమంటే వృథావ్యయమే కదా. లక్ష కోట్ల రూపాయలుంటే రాష్ట్రంలోని వెనకబడిన ప్రాంతాలన్నీ బాగుపడి పోతాయట. అలాటప్పుడు నాలుగైదు లక్షల కోట్ల రూపాయలు పెట్టి యీ ఎమ్మెల్యేలకు, ఎంపీలకు బోల్డు సెక్యూరిటీతో బంగళాలు కట్టాలా? కేళీవిలాసాలకు రాజభవన్‌లు, తన్నుకోవడానికి ఎసెంబ్లీ భవనాలు, నిరసనలు తెలపడానికి అసెంబ్లీకి ముందు గాంధీ విగ్రహాలు, ఢిల్లీ వెళ్లడానికి విమానాశ్రయాలు నిర్మించాలా? ఇప్పటికే డబ్బులు చాలటం లేదంటూ పన్నులు వేస్తున్నారు. కొత్త రాజధానికి కొత్త రోడ్లు అంటూ ప్రయివేటు భాగస్వామ్యంతో రోడ్లు వేయించి టోల్‌ వసూలు చేస్తారు. జేబులు గుల్ల. ప్రజలపై యింత భారం మోపితే వారు సహిస్తారా? పాలకులకు యిది తెలియదా?

అందుకే యుటి దిశగా కేంద్రం ఆలోచిస్తోందని పిటిఐ ఒక కథనాన్ని యిచ్చింది. ఎచ్‌ఎండిఏ పరిధిని మొత్తంగా తీసుకుని కేంద్రపాలిత రాష్ట్రంగా చేస్తే ఎన్నికలు జరిపి, స్థానిక రాజకీయనాయకులకు పదవులు పదిలంగా వుంటాయి కాబట్టి వారికి దానికి మొగ్గు చూపవచ్చు. సీమాంధ్రులు కూడా విభజన ఎలాగూ తప్పదు కాబట్టి యిది కొంతలో కొంత మేలు అని వూరుకోవచ్చు. కానీ తెలంగాణ నాయకులు వూరుకుంటారా? అన్నదే ప్రశ్న. హైదరాబాదు కేంద్రంగా మరిన్ని ఆందోళనలు జరగడం తథ్యం. భాగ్యనగరవాసులు భాగ్యం ఎలా వుందో భవిష్యత్తే చెప్పాలి. - ఎమ్బీయస్‌ ప్రసాద్‌ (సెప్టెంబరు 2013)

సెప్టెంబరు 08 ఎమ్బీయస్‌ : చంద్రబాబు ఏం సాధిస్తున్నారు?

నిన్న పార్లమెంటులో సమైక్య ఉద్యమం గురించి ఉండవల్లి ప్రసంగిస్తూ వుంటే నామా నాగేశ్వరరావు అడ్డుకున్నారు. తెలంగాణ కాంగ్రెస్‌ ఎంపీలు కూడా అడ్డుకున్నారంటే దానికో లాజిక్‌ కనబడుతుంది. సమైక్య వుద్యమాన్ని వాళ్లు హర్షించటం లేదు. అది ఒక ఉద్యమమే కాదని, వినోదప్రదర్శన అనీ, వీధిభాగోతమనీ అంటున్నారు. అందువలన ఉండవల్లి దాని గురించి గొప్పగా చెప్పబోతే అది వినేసి జాతీయస్థాయి నాయకులు ఎక్కడ అపార్థం చేసేసుకుంటారో నన్న బెరుకుతో అడ్డుకున్నారు. మరి నామా ఎందుకు అడ్డుకుంటున్నట్టు? చంద్రబాబు సమైక్య ఉద్యమాన్ని వ్యతిరేకించటం లేదే! దాన్ని అభినందిస్తున్నారే! మరి నామా ఆయనకు వ్యతిరేకంగా వెళుతున్నట్టా? వెళితే బాబు ఎందుకు ఊరుకోవాలి? విభజన ప్రకటన వెలువడ్డాక మొదట్లో కాస్త తడబడ్డా, వైకాపా దూకుడు చూసి బెంగపెట్టుకుని, సీమాంధ్ర టిడిపి నాయకులు సమైక్యరాగం అందుకున్నారు. తెలంగాణ యిమ్మనమని మేమే లేఖ యిచ్చాం, అందుకే విభజన జరిగింది అని అనటం లేదు. 'విభజనలో సమన్యాయం జరగలేదు కాబట్టి.. సమైక్యం' అని వైకాపా అన్నంత స్పష్టంగా చెప్పకపోయినా దగ్గరదగ్గరగా అలాగే మాట్లాడుతున్నారు.

ఈ మాటైనా టిడిపి నాయకులు అన్నారు కానీ అధినాయకుడు నోరు మెదపలేదు. ప్రకటన తర్వాత 24 గంటలాగి నోరు విప్పితే ఆయన నోటి వెంట డబ్బుమాటలే వచ్చాయి తప్ప ఆంధ్రులు విడిపోతున్నందుకు ఆవేదన రాలేదు. ఆవేదన లేనప్పుడు కనీసం తెలంగాణ ప్రజలకు అభినందనైనా వుండాలి. అదీ లేదు. 'ఇదంతా మా వల్లనే జరిగింది. ఊగిసలాడుతున్న సోనియాను ఓ పక్కకు తోసినది మేమే' అని గొప్ప చెప్పుకోవాలి. అదీ చేయలేదు. ఇటు ఆంధ్రులకు ఏం చెప్పాలో తెలియలేదు. విభజన నిర్ణయం ప్రకటించిన కాంగ్రెసుకు చెందిన నాయకులు 'బాబు, వైకాపాలు లేఖలు యివ్వడం వలననే మా పార్టీ గత్యంతరం లేక యిలా చేయవలసి వచ్చింది' అని సంజాయిషీ చెప్పుకోసాగారు. వెంటనే వైకాపా వారు 'మేం సమన్యాయం గురించి మొదటి లేఖలోనే రాశాం. అన్ని ప్రాంతాల వారికీ తృప్తి కలిగేలా పంపకాలుండాలి అంటూ 'తండ్రిలా...' అని నొక్కి చెప్పాం. అయితే సోనియా స్త్రీ కాబట్టి, 'తండ్రి' వర్ణన తనకు నప్పదనుకుని దాన్ని విస్మరించి సవతితల్లిలా పంపకాలు చేసింది' అని చెప్పనారంభించారు.

టిడిపి వారికి ఆ సౌలభ్యం లేకుండా పోయింది. 'సమన్యాయం' గురించి వారు ఎన్నడూ చెప్పలేదు. వారి లేఖల్లో ఏ షరతులూ లేవు. 'తెలంగాణ యిచ్చేయ్‌, యిచ్చేయ్‌' అదే మాట. మొదటి అఖిలపక్షసమావేశంలో యనమల రామకృష్ణుడు 'ఈ విభజన ప్రక్రియ మా రాష్ట్రానికే ప్రత్యేకమా? అన్ని కొత్త రాష్ట్రాలకూ యిదే పద్ధతి అవలంబిస్తారా?' అంటూ లీగల్‌ పాయింట్స్‌ లాగారు కానీ రెండో అఖిలపక్షానికి వచ్చేసరికి టిడిపి ప్రతినిథి కిమ్మనలేదు. ఇరు ప్రాంతాల ప్రతినిథులూ ఒకటే మాట మీద నిలబడ్డారు - 'తెలంగాణ యిచ్చేయండి. మాకు ఏ అభ్యంతరమూ లేదు. మేమంతా ఎప్పుడో యిమ్మనమని చెప్పినా తాత్సారం చేస్తున్నది మీరే. నిర్ణయం తీసుకునే దమ్ము అసలు మీకుందా?' అంటూ ఛాలెంజ్‌లు విసిరి వచ్చారు. 'సమన్యాయం జరుగుతేనే..', '.. యిరుప్రాంతాల వారూ ఒప్పుకుంటేనే..' వంటి షరతులు ఏమీ లేకుండా బేషరతుగా లేఖ యిచ్చారు. ఇప్పుడు ప్రజలు అది గుర్తు చేస్తే 'కాంగ్రెసు యిలా చేస్తుందని మేం అనుకోలేదు. మీకు న్యాయం చేస్తుందనుకున్నాం.' అన నారంభించారు. 'కాంగ్రెసు ప్రజల కష్టాలు పట్టించుకోని పార్టీ. సామాన్యుల బతుకుల గురించి ఆమెకేం తెలుసు..' అని నిరంతరం చెప్తూ వుండే బాబు కాంగ్రెసుపై యింత నమ్మకం పెట్టుకున్నారంటే మనం నమ్మమని ఆయనకూ తెలుసు. అందుకని ఆయన గమ్మునున్నారు - అటూ, యిటూ, ఎటూ చెప్పకుండా.

ఇంచుమించు నెల్లాళ్ల దాకా చంద్రబాబు గట్టిగా ఏదీ మాట్లాడకుండా సమయం గడిపారు. ఈ లోగా కాంగ్రెసు ఏదో ఒకటి చేయకుండా వుంటుందా, దాన్ని విమర్శిస్తూ ప్రజల్లోకి వెళదాం అనుకున్నారు. అయితే సోనియా ఏమీ చేయకుండా కూర్చున్నారు. ఆంటోనీ కమిటీ అంటూ ఒకటి వేసి మీ వెతలు చెప్పుకోండి అని సీమాంధ్ర నాయకులకు కాలక్షేపం కల్పించారు. ఇటు తెలంగాణ వాళ్లను ఊరడించడానికి 'విభజన ప్రక్రియ ఆగదు. నోట్‌ తయారైంది, కదిలింది, పుటప్‌ అయింది, గడువు తగ్గించేశాం, అసెంబ్లీకి పంపకుండా యిట్నుంచి యిటే పంపించేస్తాం..' యిలా దిగ్విజయ్‌ చేత, ఆజాద్‌ చేత చెప్పిస్తూ వచ్చారు. సోనియా నోటంట వచ్చిన మాట ఒక్కటే - 'ఆంటోని కమిటీ చాలకపోతే కాబినెట్‌ మంత్రులతో మరో కమిటీ వేస్తాం' అని. అది కూడా ప్రకటన రూపంలో కాదు, పిచ్చాపాటీగా చెప్పిన మాటగా! ప్రకటనను ఎంత సీరియస్‌గా తీసుకోవాలో కోర్టుకి కూడా అర్థం కాలేదు. విభజన ఆపమని ఎవరో కోర్టులో పిటిషన్‌ వేస్తే 'అది ఒక పార్టీ అభిప్రాయమే తప్ప, ప్రభుత్వాభిప్రాయం కాదుగా..' అనేసింది కోర్టు.

కాంగ్రెసు పరిస్థితిని ఎంత గందరగోళ పరిచిందంటే - ఫౖౖెనల్‌గా తెలంగాణ యిస్తారా? యివ్వరా? ఇస్తే హైదరాబాదుతో కలిపి యిస్తారా? లేదా? అనే విషయం ఎవరూ నిర్ధారణగా చెప్పలేకపోతున్నారు. ఓ పక్క జులై 30 ప్రకటన వూరిస్తున్నా, 'ఇలా చేస్తే ఆంధ్రలో మట్టికరవాల్సి వుంటుందని 9 ఏళ్లగా దేశాన్ని ఏలుతున్న సోనియాకు తెలియకుండా వుంటుందా? 25 ఎంపీ సీట్ల ధనిక ప్రాంతానికి కోపం వచ్చేట్టుగా వ్యవహరిస్తుందా?' అన్న సందేహం అందర్నీ దొలుస్తోంది. ఫైనల్‌గా హైదరాబాదుపై ఏదో ఒక మెలిక పెట్టి, తెలంగాణ తేల్చకుండా వదిలేస్తుందేమోనన్న - భయం తెలంగాణ వారికి, ఆశ ఆంధ్రా వారికి కలుగుతోంది. ఇలాటి పరిస్థితుల్లో తొందరపడి ఎటో ఒక వైపు మొగ్గితే అవతలివైపు పార్టీ దెబ్బ తినేస్తుంది కదాన్న భయం బాబుది. ఏదో ఒక మాయ చేసి, కాంగ్రెసు యిరుప్రాంతాల వారినీ మెప్పించగలిగితే, టిడిపికి కోలుకోలేని దెబ్బే! కాంగ్రెసు స్ట్రాటజీ ఏమిటో తెలిస్తే దానికి విరుగుడు వేసుకుంటూ మనం ప్లాన్‌ చేయవచ్చు అని బాబు ఆగారు. కానీ నెల్లాళ్లు గడిచినా సోనియా మనసులో మాట బయటకు రాలేదు.

ఈ లోపున వైకాపా దూసుకుంటూ ముందుకు వెళ్లిపోయింది. జులై 30 ప్రకటన కంటె ముందే యిలాటిది ఏదో వస్తుందని పసిగట్టారు వాళ్లు. దానికి పెద్ద దివ్యదృష్టి అక్కరలేదని తర్వాత అర్థమైంది. ఎందుకంటే అహ్మద్‌ పటేల్‌ సీమాంధ్ర కాంగ్రెసు కేంద్రమంత్రులను పిలిచి యిలాటి ప్రకటన యివ్వబోతున్నాం అని చెప్పారట. వాళ్లల్లో ఎవరో వైకాపాకు చెప్పి వుంటారు. మరి బాబుకి యీ కబురు అందలేదో, అందినా నమ్మలేదో ! ''హిందూ'' రిపోర్టును తర్కబద్ధంగా లేదంటూ నేను నమ్మలేదు కదా. అలాగే బాబు కూడా నమ్మక చెడ్డారు. నమ్మి వైకాపా బాగుపడింది. తెలంగాణ యూనిట్‌ ఏమైనా ఫర్వాలేదనుకుని గోదాలోకి తలమునకలా దుమికింది. అధ్యక్షుడు, గౌరవాధ్యక్షురాలు దీక్షలు చేపట్టి ''జై సమైక్యాంధ్ర'' అనేయడంతో సమైక్యంలో కొంతకాకపోతే కొంతైనా క్రెడిబిలిటీ తెచ్చుకుంది. బాబు ఆ ధైర్యం చేయలేకపోయారు. వైకాపాకైతే తెలంగాణ యూనిట్‌ చిన్నది కాబట్టి సులభంగా మూసేయగలిగారు. మరి టిడిపి తెలంగాణ యూనిట్‌ పెద్దది. దాన్ని వదిలేయడానికి మనసొప్పదు కదా. ఏం చేయాలో తోచక బాబు ఎటూ కదలలేక స్తబ్దంగా అయిపోయారు.

ఇదీ సోనియా గొప్పతనం. చదరంగంలో అవతలివాడిని ఎటూ కదలనీయకుండా దిగ్బంధం చేయడమే గొప్ప. తెరాస మొన్నటిదాకా వూపు మీద వుంది. టిడిపి నుండి ఎమ్మెల్యేలను, ఎంపీలను స్వాహా చేస్తూ ఎదిగింది. వైయస్సార్‌ కాలంలో తనను చీల్చిన కాంగ్రెసుపై పగ సాధించడానికి ఆ ఎమ్మెల్యేలపై కూడా వల వేసింది. కొన్నాళ్లు పోయాక స్పీడు మందగించినా ఇటీవలి కాలంలో ముగ్గురు పెద్ద నాయకుల్ని లాక్కుంది. గుత్తా, యాష్కీ వంటి నలుగురు పెద్దనాయకులు కూడా వలలో పడబోయి బయటకు వచ్చేశారు. 'వాళ్లు ఇవాళ కాకపోతే రేపు వస్తారు, 2014 ఎన్నికలలో 15 ఎంపీ, 100 అసెంబ్లీ సీట్లే మన లక్ష్యం అంటూ దూసుకుపోతోంది. మేం తప్ప తెలంగాణ తేగలిగినవారు ఎవరూ లేరు' అని ధాటీగా చెప్పుకుంటోంది. '...అది ఒక జాతీయపార్టీకే సాధ్యం, అది మేమే, ఇంతటి సాహసనిర్ణయం తీసుకోగల మొనగాడు మోదీ ఒక్కడే' అని బిజెపి ప్రచారం చేసుకుంటూ వెళుతోంది. ఇలాటి సమయంలో జులై 30 ప్రకటన వెలువడింది. బిజెపికి చేష్టలుడిగాయి. తెలంగాణపై హామీ ప్రకటనతో మోదీ సభ దద్దరిల్లిపోతుందనుకుంటే ఆ సభకు అంశమే లేకుండా పోయింది. సభ కానిచ్చాక ముందుకెలా వెళ్లాలో తెలియక బిత్తరపోయి చతికిల పడింది.

ఇక తెరాస - జులై30 తర్వాత తెరాస నుండి వలసలు ప్రారంభమయ్యాయి. బిజెపి వైపు వెళుతుందనుకున్న విజయశాంతి కాంగ్రెసుకు మళ్లారు. రాజకీయంగా ఆమె హెవీ వెయిట్‌ కాకపోవచ్చు కానీ ఆమె కెసియార్‌కు 'చెల్లెలు'. మెదక్‌ సీటు కెసియార్‌ అడగడంతో గొడవపడి వెళ్లిపోయిందన్నారు. అంటే కెసియార్‌కు మెహబూబ్‌నగర్‌ నుండి తిరిగి గెలుస్తానన్న నమ్మకం లేకపోయిందన్న విషయం తేటతెల్లమౌతోంది. అక్కడే తెరాస వీక్‌నెస్‌ బయటపడింది. విజయశాంతి వెనక్కాలే యింకా కొంతమంది సీనియర్‌ తెరాస నాయకులు - చంద్రశేఖర్‌, విజయరామారావు వంటివాళ్లు కాంగ్రెసులోకి వెళ్లారు. క్యూలో జూపల్లి, రవీందర్‌ రెడ్డి, అయితే గియితే వివేక్‌ కూడా వున్నారని అంటున్నారు. ఇలా అయితే తెరాస కాంగ్రెసులో విలీనం అయినా కాకపోయినా పెద్ద తేడా పడదన్న విషయం గ్రహింపుకి వచ్చి కెసియార్‌ చేష్టలుడిగి కూర్చున్నారు. అప్పుడప్పుడు ఆంధ్రులకు వ్యతిరేకంగా ప్రకటనలు చేసి, కెసియార్‌ తెలంగాణవాదులకే చికాకు తెప్పిస్తున్నారు. ఈ విధంగా చేస్తే విభజన ప్రక్రియ సజావుగా జరగదేమోనన్న భయం వారికి వుంది. కెసియార్‌ వేరు, తెలంగాణవాదం వేరు - అనే నినాదాన్ని వారు చేపట్టవచ్చు. తెలంగాణ సాధన అనేదే కెసియార్‌ అస్తిత్వానికి సంకేతం. దాన్నే సోనియా హరించింది. ఈ విధంగా జులై 30 ప్రకటనతో సోనియా బిజెపి, తెరాస, టిడిపిలను నిశ్చేష్టులను చేసి కూర్చోబెట్టింది. వైకాపాను తెలంగాణలో దివాలా తీయించి, కొండా దంపతుల వంటి గట్టి నాయకులను తనలోకి తీసుకుంది.

ఇదంతా తలకెక్కేసరికి చంద్రబాబుకి బుర్ర తిరిగింది. ఏదో ఒకటి చేయకపోతే శాశ్వతంగా యింట్లో కూర్చోవాలేమో ననుకున్నారు. తెలంగాణలో ప్రస్తుతం చేయడానికి ఏదీ లేదు కాబట్టి తెలంగాణ యూనిట్‌ అంతా ఏ వ్యాపకమూ లేకుండా వున్నారు. వాళ్లు టిడిపి ఆఫీసుకి రావలసిన పనే లేదు. ఇక సీమాంధ్రలో వాళ్లు స్థానిక ప్రజల ఒత్తిడి భరించలేక, పార్టీ విధానానికి వ్యతిరేకంగా సమైక్య ఉద్యమంలో పాలు పంచుకోసాగారు. వాళ్లను యీయన ఆమోదించినట్టా? ఆమోదించనట్టా? జనంలోకి వెళితే యీ మాట అడుగుతారని భయం. అందుకే వైజాగ్‌ నుండి ఆత్మగౌరవ యాత్ర తలపెట్టి కూడా మానుకున్నారు. కానీ ఏదో ఒకటి చేస్తూన్నట్టు కనబడకపోతే ఆంధ్రలో దెబ్బ తింటామన్న భయం. అందువలన ఎంపీల రాజీనామా ప్రహసనం ప్రారంభించారు. సుజనా చౌదరి, రమేష్‌ రాజ్యసభలో వీరసమైక్యవాదులుగా వెలిశారు. రాజీనామాలు యిచ్చారు కానీ ఆమోదింప చేసుకోలేదు. కాంగ్రెసు ఆడే నాటకమే మనమూ ఆడితే చాలనుకున్నారు. ఈయనలా ఆలోచిస్తూ కూర్చోవడం హరికృష్ణ నైజం కాదు. ఎన్టీయార్‌ వారసత్వం నాదే అని చూపుకోవడానికి ఆయన పట్టుబట్టి రాజీనామా చేసి సమైక్యయాత్ర మొదలుపెడతానన్నారు. అదే జరిగితే యిప్పుడున్న మూడ్‌లో హరికృష్ణకు నీరాజనాలు పట్టి, అదే నోటితో తనను నిందిస్తారని బాబుకి భయం వేసింది. వెంటనే యాత్ర ప్రకటించారు - అది కూడా టిడిపికి బాగా పట్టున్న జిల్లాలో, ఓటు బ్యాంకు వున్న గ్రామాల ద్వారానే !

అయినా ఉద్యమానికి అనుకూలంగా ఏదో ఒకటి మాట్లాడకపోతే బస్సు ఎక్కడం కూడా కష్టమే అనుకున్నారు. అందుకని మొదటి రోజే సమైక్య ఉద్యమానికి మద్దతు ప్రకటించారు. ఉద్యమానికి మద్దతు పలకడమంటే ఏమిటి? రాష్ట్రం సమైక్యంగానే వుండాలి, విడిపోకూడదు అనే కదా అర్థం. మళ్లీ ఆ మాట గట్టిగా అనరు. విభజనకు అనుకూలంగా తాము లేఖ యిచ్చిన మాట వాస్తవమే, దానిని వెనక్కి తీసుకునే ప్రశ్న లేదంటారు. ఈ రెండూ ఎలా పొసుగుతాయో ప్రజలకు అర్థం కావటం లేదు. వైకాపా ఏమంది? 'సమన్యాయం జరగకపోతే సమైక్యం' అంది. ఇలాటి ఆప్షన్‌ 1972 జై ఆంధ్ర ఉద్యమం తొలిదశలో కూడా వినబడింది. 'ముల్కీ రద్దు చేయండి, లేదా రాష్ట్రాన్ని విడగొట్టండి' అని. కొంతకాలానికి మొదటి మాట ఎగిరిపోయి రాష్ట్రం విడగొట్టండి అనే నినాదమే అందుకున్నారు. వైకాపా యిప్పుడు అదే చేస్తోంది. 'ప్రస్తుత పరిస్థితుల్లో సమన్యాయం సాధ్యపడటం లేదు కాబట్టి, సమైక్యంగా వుంచండి' అనే పల్లవి అందుకున్నారు. దానికి గాను వాళ్లు తెలంగాణ యూనిట్‌ను బలి యిచ్చారు.

బాబు ఆ పని చేయలేక రెండో మాట అనడం లేదు. సమన్యాయం అని వూరుకుంటున్నారు. 'విభజన చేయమన్నాను కానీ ఆంధ్రకు అన్యాయం చేయమన్నానా?' అని తనను తాను సమర్థించుకుంటున్నారు. వైకాపా వాళ్లు విభజన విషయంలో సర్వహక్కులు కేంద్రానికి ధారపోస్తూనే 'తండ్రిలా సమన్యాయం చేయాలి' అనే మాట అడ్డు వేసుకుని పెట్టుకున్నారు. ఇప్పుడు అది వాళ్లను కాసింది. బాబు అలాటి జాగ్రత్త పడలేదు. తెలంగాణ టిడిపిని మెప్పించడానికి బ్లాంక్‌ చెక్‌ యిచ్చేశారు. దానివలన భవిష్యత్తులో ఎన్నికలలో ఏం ప్రయోజనం కలుగుతుందో చెప్పలేం కానీ ప్రస్తుతానికి మాత్రం ఆంధ్రకు వచ్చేసరికి అది గుదిబండ అయింది.

'ఆ ముక్క లెక్కెట్టుకోడానికి ముందు చెప్పాల..' అన్నట్టు 'ఆంధ్రకు న్యాయం జరగాలి..' అనేది 'లేఖ యిచ్చేముందు చెప్పాల..' అని అంటున్నారు ఆంధ్ర ప్రజలు. దానికి బాబు వద్ద సమాధానం లేదు. 'నేను కేంద్రాన్ని నమ్మాను' అనే చెప్తున్నారు. 2009 డిసెంబరు 10న యిదే పాట పాడారు. 'విభజనకు ఒప్పుకుని కమీషన్‌ వేస్తారు, అప్పుడు వాళ్ల వద్ద మనం రాజధాని గురించి, జలవివాదాల గురించి చెప్పుకోవచ్చు - అని అనుకుని ప్రణబ్‌కు లేఖ యిచ్చాం' అని సంజాయిషీ చెప్పారు. డిసెంబరు 9 ప్రకటన తర్వాతైనా కేంద్రం 'అర్రీబుర్రీగా వెహారాలు చేస్తుంద'న్న సంగతి తెలిసి రాలేదా? అఖిలపక్షానికి పాత లేఖ మళ్లీ యిచ్చేటప్పుడు యిలాటి రైడర్స్‌ పెట్టి యివ్వాలని తోచలేదా? 'సోనియా పరదేశస్తురాలు. ఆమెకు మన గురించి ఏం తెలుసు? ఒక్క విషయంలోనైనా సవ్యంగా పరిపాలన చేస్తున్నారా? ఎంతసేపూ వైకాపాను, తెరాసను కలుపుకోవాలని చూడడం తప్ప ఆమెకు మన ప్రయోజనాలు పట్టవు' అని యిప్పుడు మనకు హితబోధ చేస్తున్న చంద్రబాబుకి యీ జ్ఞానోదయం ఎప్పుడు కలిగింది? బ్లాంక్‌ చెక్‌ యిచ్చాకా? ఇవ్వడానికి ముందా?

చేసిన ఘనకార్యమంతా చేసేసి వచ్చి యిప్పుడు 'వైకాపా అవినీతి గురించి చెప్తాను, జగన్‌ బెయిల్‌ గురించి చెప్తాను, తెరాసతో వున్న లోపాయికారీ ఒప్పందం గురించి చెప్తాను' అంటే వినే మూడ్‌లో ప్రజలు వుండాలి కదా! 40 రోజులుగా ఉధృతంగా ఉద్యమం నడుస్తోంది. జీతాలు లేకపోయినా ఉద్యోగులు సమ్మె చేస్తున్నారు. బస్సులు లేవు, చదువులు లేవు, అల్లకల్లోలంగా వుంది. సమైక్యమా? విభజనా? విభజిస్తే మన ప్యాకేజీ మాటేమిటి? హైదరాబాదులో మనకు కాలూనే స్థలమైనా వుంటుందా లేదా? ఇలాటి విషయాలపై ప్రతీ కూడలిలోనూ, ప్రతీ యింటా చర్చ జరుగుతూంటే 'ఇటలీ-ఇడుపుల పాయ', 'మొద్దబ్బాయి-దొంగబ్బాయి' - యిలాటి పంచ్‌ డైలాగులు వినోదాన్ని కలిగించకపోగా విసుగు కలిగిస్తాయి. సన్నివేశంలో యిమిడితేనే కామెడీ పండుతుంది.

దీనికి తోడు చరిత్ర చెప్పడం ఒకటి - చూడబోతే టిడిపివాళ్లు చరిత్ర పాఠాలు చెప్పి చరిత్ర వ్యాసాలు రాసుకుని బతుకుతున్న నా పొట్ట కొట్టేట్టు వున్నారు. టీవీ చర్చల్లో '2008కు ముందు మేం సమైక్యవాదులమే..' అంటూ ఫ్లాష్‌బ్యాక్‌లు చెప్తున్నారు. టిడిపి ఎమ్మెల్సీ రాజేంద్రప్రసాద్‌ గారైతే 2008లో ప్రత్యేక రాష్ట్ర తీర్మానం చేసేటప్పుడు చంద్రబాబు మనసు ఎంత రోదించిందో మెలోడ్రమటిక్‌గా వర్ణిస్తున్నారు. ఈయన అప్పుడు పక్కనే వున్నారట. 'ఇది మనను అధికారపీఠానికి చేరుస్తుందిలే' అని తమను తాము ఓదార్చుకుని ఆనాడు మనోవేదనను తగ్గించుకుని వుంటారు. అది జరగకపోయేటప్పటికి మనసు యింకా రోదించి వుంటుంది. ఆ ఎన్నికలలో ఆ వాగ్దానంతో ఓటర్ల వద్దకు వెళ్లారు. వాళ్లు తిరస్కరించారు. తెలంగాణలో కాంగ్రెసుకే ఎక్కువ సీట్లు వచ్చాయి. ఇక ఆ మానిఫెస్టో పక్కన పడేసి, కొత్త మార్గాన్ని పట్టాల్సింది. కానీ అలా చేయడానికి అహం అడ్డు వచ్చి వుంటుంది. అదే పట్టుకుని వేళ్లాడడమే కాక, కాంగ్రెసును వెక్కిరించడం మొదలుపెట్టారు - 'ఇలాటి తీర్మానం చేయడానికి మాకు దమ్ముంది, మీకుందా?' అంటూ. కాంగ్రెసు ఒక్కసారిగా దమ్ము చూపించి, దుమ్ము లేపింది. దాంతో బాబు ఉక్కిరిబిక్కిరి అయ్యారు. దానిలోంచి తేరుకోవడానికి తెరాస, వైకాపాలతో కుమ్మక్కు కథ చెప్పసాగారు.

అంతకుముందు మాట ఏమో కానీ, ప్రస్తుతం మాత్రం తెరాసతో కాంగ్రెస్‌ 'ఒన్‌అప్‌మన్‌షిప్‌ గేమ్‌' ఆడుతోంది. మొన్నటిదాకా తెలంగాణ విషయం సంబంధించినంతవరకు తనకు చెప్పకుండా ఢిల్లీలో ఆకు కదల్చరని కెసియార్‌ బిల్డప్‌ యిస్తూ వచ్చారు. అంత సీనేమీ లేదని కాంగ్రెసు తేల్చి పారేసింది. కేకే చాలా సీనియర్‌ నాయకుడు, ఆయనకు అన్నీ తెలుస్తాయి, తెలిసినవి కెసియార్‌కు చేరవేస్తాడు అనుకుంటూ వచ్చాం. ఇంకో రెండు నెలల్లో యిలా ప్రకటన రాబోతోందని తెలిస్తే కేకే పార్టీ మారేవారే కారు. ఆయనకీ పట్టు లేదని తేలిపోయింది. ఇలా వాళ్ల గాలి తీసేసిన తర్వాత, ప్రకటన చేశారు. ఇక అప్పణ్నుంచి తెరాస నాయకుల్ని గుంజడం మొదలుపెట్టారు. రేపు హైదరాబాదు విషయంలో కాంగ్రెసు పదేళ్ల ఉమ్మడి రాజధానికి మించి ఏం యిచ్చినా తెరాస విరుచుకుపడుతుంది.

ఇప్పటికే శాంతిభద్రతల విషయం కేంద్రం అధీనం క్లాజుకు అభ్యంతరం తెలుపుతున్నారు. కేంద్రం అంటే ఐయేయస్‌ అధికారుల పాలనే, వాళ్లంతా సీమాంధ్రకు వత్తాసు పలుకుతారు అంటూ ప్రచారం చేస్తారు. ఇప్పుడు మెల్లమెల్లగా మొదలుపెట్టారు - గట్టిగా చేస్తే తెలంగాణ అడ్డుకుంటున్నారన్న చెడ్డపేరు వస్తుందని. పోనుపోను ఉధృతం చేసి తీరతారు. 2014 ఎన్నికలలో 100 అసెంబ్లీ-15 ఎంపీ సీట్ల నినాదమే తెరాసను పెద్ద శక్తిగా నిలబెడుతుంది. అది వదులుకుని కాంగ్రెసులో కలిసిపోతే చిరంజీవి గతే అవుతుంది. ఇలా లెక్కవేస్తే కాంగ్రెస్‌ వాళ్లతో తెరాస కుమ్మక్కయిందంటే నమ్మడం కష్టం. ఇక వైకాపా - కాంగ్రెసు చెప్పినట్టు ఆడి వుంటే జగన్‌కు ఏదైనా లాభం చేకూరాలి కదా. ఇప్పటిదాకా బెయిలు రాలేదు సరికదా, యివాళ మూడు కేసుల్లో చార్జిషీటు వేశారు. ఈ వాస్తవాలు పట్టించుకోకండి, నేను చెప్పినది నమ్మండి అని బాబు అంటే ఎలా?

ఈ రోజు బాబును విభజనవాదిగా నిర్వచించాలో, సమైక్యవాదిగా నిర్వచించాలో తెలియకుండా పోయింది. ఎవరైనా తనను డైరక్టుగా అడిగితే 'ఆగండి, కాంగ్రెసు యిది రాజకీయకారణాలతో చేసింది..' అంటూ కహానీ మొదలుపెడతారు. అవన్నీ ఎవరికి కావాలి?

టిడిపి ఆంధ్ర ఎంపీలు పార్లమెంటులో బోల్డంత హంగామా చేశారు. ముఖ్యంగా శివప్రసాద్‌ చేష్టలు విసుగు పుట్టించాయి. సినిమారంగంలో తను నేర్చుకున్నదంతా అక్కడ ప్రదర్శించేడాయన. కొరడాతో కొట్టుకోవడమేమిటి, అసహ్యంగా. ఎందుకు కొట్టుకున్నారో నాకు అర్థం కాలేదు. విభజనకు అనుకూలంగా లేఖ యిచ్చినందుకా? ఇప్పటిదాకా సమైక్య ఉద్యమం గురించి పట్టించుకోనందుకా? పార్లమెంటులో ఓ సారి ప్రదర్శన అయ్యాక బయటకు వచ్చి ప్రెస్‌ ఎదురుగా కాస్సేపు మాట్లాడి, పక్కకు వెళ్లి (మైకుకు తగిలి కిందపడుతుందని భయం) మళ్లీ కొట్టుకున్నాడు. చూడబోతే అది పెద్ద కొరడా కూడా కాదు. బట్టలారేసుకునే లావు తాడులా వుంది. చేంతాడైతే ఛఱ్ఱున మండి వుండేది. మామూలు తాడే. దానికే సుకుమారి స్పీకరు మీరా 'అమ్మో నాకు తగిలి వుంటే..' అని భయపడ్డారట. శివప్రసాద్‌ సినిమా మనిషని, వాళ్ల ట్రిక్కులు వేరే వుంటాయని ఆవిడకు తోచలేదు పాపం. శివప్రసాద్‌ వాటితో సరిపెట్టలేదు, కృష్ణుడి వేషంలో రాయబార పద్యాలు, ఇందిర మాస్కుతో ఏకపాత్రాభినయం అందించారు. శీతాకాలపు సమావేశాలకు యిప్పణ్నుంచి బుడబుడక్కలవాడు, గంగిరెద్దు వాడు, దాసరి, పోతురాజు, పూతన.. వేషాలకు రెడీ అవుతూవుండి వుంటారు. ఈ గెటప్పంతా ఫోల్డబుల్‌గా చేసి, జేబులో పట్టేట్టు చేయగలిగేవారు ఆయనకు దొరకాలంతే! గౌరవనీయ ప్రజాప్రతినిథిగా లోపలకు వెళ్లడం, ఆ తర్వాత జేబులోంచి బయటకు లాగి, దానిలోకి దూరిపోవడం.. అంతే!

శివప్రసాద్‌ గణాంకాలతో, ప్రతిభావంతంగా ఉపన్యసించి వుంటే ముచ్చటగా వుంటుంది కానీ యిలా పగటివేషాలు వేస్తే సాటి తెలుగువాడిగా సిగ్గుపడతాను. గతంలో బిహార్‌, తమిళనాడు వాళ్ల ప్రవర్తన హాస్యాస్పదంగా వుండేది. శివప్రసాద్‌ ధర్మమాని యిక మనవాళ్ల గురించి కూడా బయటివాళ్లు అలాగే అనుకుంటారు. ఈ విన్యాసాలు చూసి టిడిపి సమైక్యానికి నిలబడింది అనుకుందామా అంటే మరి ఉండవల్లి ప్రసంగాన్ని నామా నాగేశ్వరరావు ఎందుకు అడ్డు కోవాలి? బాబు నాయకత్వంలో టిడిపి మొత్తం గందరగోళంలో పడింది. టిడిపిని హత్య చేయడానికే సోనియా రాష్ట్రాన్ని విభజించిందని బాబు అంటున్నారు. హత్య ఎందుకు దండగ, ఆత్మహత్యే జరుగుతోంది యిక్కడ! బాబు బస్సుయాత్ర ద్వారా సాధించినది ఏమీ కనబడటం లేదు.

వైకాపా నెలలో మూడుసార్లు మాట మార్చింది అని టిడిపి నాయకులు చెప్తున్నారు. కరెక్టే. చివరకు ఎక్కడకు వచ్చింది ఆగింది, ఆఖరి మాట ఏది అన్నది ముఖ్యం. ప్రస్తుతం ఆంధ్రలో సమైక్య ఉద్యమం జోరుగా నడుస్తోంది కాబట్టి వైకాపా ఆఖరి మాట సమైక్యం కాబట్టి, అది వాళ్లకు నచ్చుతోంది. ఇక కాంగ్రెసుపై విముఖత ప్రబలంగా వున్నా, అధిష్టానాన్ని ధిక్కరిస్తున్నందుకు, హైదరాబాదులో సమైక్య సభ విజయవంతంగా జరగనిచ్చినందుకు కిరణ్‌పై అభిమానం పెరుగుతోందని వార్తలు వస్తున్నాయి. కిరణ్‌ బయటకు వచ్చి పార్టీ పెడితే దానికి ఆదరణ రావడం ఖాయం. 'ఇదంతా కాంగ్రెసు నాటకంలో ఖాయం' అని టిడిపి, వైకాపా గొంతు చించుకున్నా లాభం లేదు. ఎందుకంటే కిరణ్‌ పార్టీని ఓడిస్తే ప్రజలు సమైక్యం అక్కరలేదనుకుంటున్నారని, టిడిపి మార్కు గోడమీద పిల్లి వాటాన్ని కోరుకుంటున్నారన్న అర్థం వస్తుంది.

విభజనపై తన విధానాన్ని స్పష్టంగా చెప్పందే బాబుకి మన్నన లభించదు. కాంగ్రెసుకు నప్పినది టిడిపికి నప్పదు. అత్తతో అమ్మి, కోడలితో కొనగలగడం కాంగ్రెసుకే చెల్లింది. టిడిపి అలా చేస్తే బెడిసికొడుతోందని 2009లోనే నిరూపించబడింది. విభజన ప్రతిపాదన నుండి బాబు వెనక్కి వెళ్లలేరు కాబట్టి యిప్పటికైనా 'సమన్యాయం' అని తను అనుకుంటున్నదేమిటో బాబు బహిరంగంగా చెప్పాలి. ఆ టెర్మ్‌స్‌ తెలంగాణ వాళ్లకు నచ్చవేమో, అక్కడ తన క్యాడర్‌ దెబ్బ తింటుందేమోనని సందేహిస్తూ కూర్చుంటే యింకా నష్టపోతారు. చిన్నప్పుడో కథ విన్నాను. ఒకడికి శిక్ష వేస్తూ '100 కొరడా దెబ్బలు లేదా 100 పరమ చేదు కాకరకాయలు - ఏదో ఒకటి పూర్తిగా తినాలి. ఏది కావాలో కోరుకో' అన్నారట. వాడు కొరడా భయం చేత కాకరకాయలు అన్నాట్ట. పది తినేసరికి దీని కంటె కొరడా దెబ్బలు మేలనుకుని యిది వద్దు, అది అన్నాడు. కానీ 15 కొరడా దెబ్బలు తినేసరికి అమ్మో కాకరకాయలు బెటరనుకున్నాడు. మళ్లీ బతిమాలి శిక్ష మార్పించుకుని 20 కాకరకాయలు తిన్నాడు. జీవితంపై విరక్తి కలిగి, మళ్లీ కొరడా అన్నాడు. ఇలా మార్చుకుని మార్చుకుని చివరకు రెండు శిక్షలూ అనుభవించాడు. బాబు కథ కూడా యిలాగే అయ్యేట్టుంది. అది గ్రహించుకుని రెండుపడవల ప్రయాణం యిప్పటికైనా ఆపాలి. ఏదో ఒక గట్టు చేరి దాన్ని పటిష్టం చేసుకోవాలి.

బాబు యాత్ర గురించే ఎందుకు రాస్తున్నారు, షర్మిల యాత్ర గురించి ఎందుకు రాయరు అని అడగవచ్చు మీరు. షర్మిల ఏం మాట్లాడింది అన్నది నేనెప్పుడూ సీరియస్‌గా పట్టించుకోను. ఆమె నాయకురాలు కాదు, రాజకీయాలలో అనుభవమూ లేదు. బాబు మీద నాకే కాదు, అనేకమందికి ఆశలున్నాయి. మంచిగాని, చెడుగాని ఏదైనా చేయాలంటే ఆయన సమర్థుడు అని అందరం అనుకుంటాం. మన రాష్ట్రానికి సంబంధించినంత వరకు బాబు టాలెస్ట్‌ లీడరు. ఆయన చేసినది ఏదైనా సరే గమనంలోకి వస్తుంది. ఆయనపై ఆశలు పెరిగినకొద్దీ అవి నెరవేరకపోతే ఆశాభంగాలూ పెరుగుతాయి. 'మన రాష్ట్రం గురించి సోనియాకు ఏం తెలుసు?' అని బాబు చెప్పనక్కరలేదు. మనకు ముందే తెలుసు.

ఒకాయన ఒక ఉదంతం రాసి పంపారు - స్వర్గీయ పి.జనార్దనరెడ్డి పోతిరెడ్డిపాడు ప్రాజెక్టు గురించి, దాన్ని అడ్డుకునే శక్తులను కట్టడి చేయవలసిన అవసరం గురించి పదేపదే మాట్లాడేవారు కదా. సోనియా వద్ద కూడా ప్రాజెక్టు గురించి చాలా సేపు యిదయ్యేవారట. వినివిని ఓ సారి సోనియాను అహ్మద్‌ పటేల్‌ ను పిలిచి - 'చూడు ఆ జనార్దనరెడ్డికి, పోతిరెడ్డికి అస్సలు పడటం లేదు. వచ్చినప్పుడల్లా పోతిరెడ్డి గురించే చెప్తాడు. నువ్వోసారి యిద్దరినీ కూర్చోబెట్టి మాట్లాడి రాజీ కుదుర్చు' అని చెప్పిందట. ఇది జోక్‌ కాదని, నిజంగా జరిగిందని ఆయన రాశారు. సోనియాకు రాజీవ్‌పై తప్ప భారతదేశంపై ఏ మాత్రం ఆసక్తి లేదని, ఆవిడ కాపురానికి వచ్చిన దశాబ్దాల తర్వాతనే ఇండియన్‌ పౌరసత్వం స్వీకరించిందనీ లోకవిదితమే. అందువలన ఆవిడకు మనందరం ఏ గంగలో లేదా గోదావరిలో మునిగినా పట్టదని ముందే తెలుసు. కానీ చంద్రబాబు? ప్రతీ నియోజకవర్గంలోనూ కనీసం పదిమందిని గుర్తుపట్టగలిగిన చంద్రబాబుకి తెలుగువాళ్ల మనోభావాలు గుర్తించలేదంటే, తెలుగువాళ్లని చీలిస్తే వచ్చే అనర్థాల గురించి తెలియవంటే - ఏం నమ్ముతాం? అందుకే ఆయన్ని తప్పుపట్టడం! - (సమాప్తం) ఎమ్బీయస్‌ ప్రసాద్‌ (సెప్టెంబరు 2013)

సెప్టెంబరు 12 ఎమ్బీయస్‌ : ఇలాటి నాయకులుంటే వేరే శత్రువులెందుకు?

కొద్ది గంటల్లో ఎపిఎన్‌జివోల సభ ప్రారంభం కాబోతోంది. తెలంగాణ ఉద్యమం ప్రారంభమైన తర్వాత యిన్నాళ్లకు సమైక్యం గురించి హైదరాబాదులో ఒక సభ జరుగుతోంది. ఇన్నాళ్లూ చిన్నా చితకా సభలు పెట్టుకోబోతే ఉద్యమకారులే కాదు, విలేకరులే ధ్వంసం చేసేసేవారు. ప్రభుత్వం అనుమతి యిచ్చేది కాదు, అదేమంటే 'ఓ పదిమంది వచ్చి అడిగారు, అవతలివాళ్లు వందమంది వచ్చి రాళ్లేస్తే అడ్డుకునే శక్తి కూడా వీళ్లకు లేదు. వీళ్లను కాపాడే భారం మేం ఎంతవరకు వహిస్తాం?' అని సంజాయిషీ చెప్పేవారు. ఇన్నాళ్లకు వేలాదిమంది సభ్యులున్న సంస్థ వచ్చి అడిగింది. తప్పలేదు. 19 షరతులు పెట్టి యిచ్చారు. గతంలో తెలంగాణ సభలకు వేటికీ పెట్టనన్ని నియమాలు దీనికి పెట్టారు. అది కరక్టే అని కోర్టు కూడా అంది. ఎపి ఎన్జీవోలు అన్నిటికి తలూపారు.

ఇలాటి సభను అడ్డుకోవడానికి చూడడం అనేది చాలా తెలివితక్కువ నిర్ణయం. ప్రజాస్వామ్యం వున్నచోట సభలు పెట్టుకోకూడదంటే ఎవరు సమర్థిస్తారు? శరద్‌ పవార్‌, అజిత్‌ సింగ్‌ వంటి తెలంగాణ సమర్థకులు యిలాటివి వింటే హర్షిస్తారా? 12 ఏళ్ల తర్వాత యిన్నాళ్లకు ఓ సభ పెట్టుకుంటే మిన్ను విరిగి మీద పడుతుందా? 'అశోక్‌బాబు కాదు అతని తల్లో జేజెమ్మ వచ్చినా తెలంగాణ ఆగదు' అని ఒక పక్కన చెపుతూనే సభ పెట్టుకోవడాని వీల్లేదనడం ఏ విధంగా భావ్యం? సభ పెట్టగానే యిది చూసి సోనియా 'ఇది విజయవంతం అయింది కాబట్టి తెలంగాణ యివ్వను' అనేస్తుందన్న భయమా? 'ప్రభుత్వం ఒక నిర్ణయం తీసుకున్నాక దాన్ని వ్యతిరేకిస్తూ సభ పెట్టడం తప్పు.' అంటున్నారు కొందరు. ప్రభుత్వ నిర్ణయానికి వ్యతిరేకంగా సభ పెట్టుకోకూడదంటే అది నియంతృత్వమే అవుతుంది. పెట్రోలు ధర పెంపు దగ్గర్నుంచి, ఉద్యోగుల జీతాలు పెంచకపోవడం దాకా ప్రతీ సమస్యపై ప్రభుత్వ నిర్ణయాన్ని అడుగడుగునా ప్రజలు వ్యతిరేకిస్తూనే వుంటారు. నిరసనలు తెలుపుతూంటారు, ప్రదర్శనలు చేస్తూ వుంటారు. వీళ్లు వచ్చి 'హన్నా అలా చేయకూడదు' అనడమేమిటి సిల్లీగా? 'హైదరాబాదును యూటీ చేస్తాం' అని రేపు ప్రకటన రానీయండి, యీ సుద్దులు చెప్పేవారే అదే చోట ప్రభుత్వాన్ని వ్యతిరేకిస్తూ సభ పెడతారు.

'నిర్ణయం తీసేసుకున్నాక..' అనే మాటకు అర్థం లేదు. నిర్ణయాలు తీసుకుంటారు, మారుస్తూ మరో నిర్ణయం తీసుకుంటారు, ఒక్కోపుడు వాయిదా వేద్దామన్నా నిర్ణయమూ తీసుకుంటారు. ప్రభుత్వాలు మారుతుంటాయి, వాటిని బట్టి విధానాలు మారుతూ వుంటాయి. సమ్మె కాలానికి జీతం యివ్వం అని ప్రభుత్వం నిర్ణయిస్తుంది. ఉద్యోగులు వూరుకుంటారా? నిర్ణయం తీసేసుకున్నారు అని చేతులు ముడుచుకుని కూర్చుంటారా? ఆ నిర్ణయం మార్చేదాకా మళ్లీ సమ్మె చేస్తారు. కనీసం సడలించి సమ్మెకాలాన్ని సెలవుగా పరిగణించే నిర్ణయం చేయమని అడుగుతారు. దేశవిభజన నిర్ణయం ఎప్పుడో 1947లో జరిగిపోయింది. ఇప్పటికీ బిజెపివారు అఖండ్‌ భారత్‌ గురించి కలలు ంటూనే వుంటారు. ఇండియా, పాకిస్తాన్‌ కలసి వుంటే డిఫెన్సు ఖర్చు మిగులుతో సహా ఎన్నో లాభాలున్నాయని గణాంకాలు చెపుతారు. 'మీరు అలా చెప్పకూడదు, ఎప్పుడో 65 ఏళ్ల క్రితం నిర్ణయం జరిగిపోయింది' అని వీళ్లు నోరు మూయిస్తారా? జర్మనీ - తూర్పు, పశ్చిమ దేశాలుగా - విడిపోయి చాలాఏళ్లు వుంది. కమ్యూనిజం బలహీనపడగానే యిద్దరూ కలిసిపోదామనుకున్నారు. లేదో ఎప్పుడో నిర్ణయం తీసుకున్నారు, దాన్ని మార్చకూడదు అని ఆగిపోయారా? నిక్షేపంలా కలిసి మరింత పురోగతి సాధించారు.

అయినా తెలంగాణ గురించి కాంగ్రెస్‌ వర్కింగ్‌ కమిటీ నిర్ణయం పెద్ద నిర్ణయమే కాదని సుప్రీం కోర్టే అభిప్రాయపడింది. ప్రభుత్వం నిర్ణయం ప్రకటించాక మళ్లీ రండి అంది పిటిషనర్లను. వర్కింగ్‌ కమిటీ నిర్ణయం శిలాక్షరం అని మేధావి జయపాల్‌ రెడ్డిగారు అన్నారు కానీ నిజానికి శిలా లేదు, అ-క్షరమూ లేదు. అన్నీ క్షరమే, నశించేవే. పార్లమెంటులో నాలుగేళ్ల క్రితం యిచ్చిన తెలంగాణ ప్రకటనే అమలు కాలేదు. విదర్భ ఏర్పాటు గురించి అసెంబ్లీ తీర్మానం పాస్‌ అయి తెలంగాణ కంటె పై మెట్టులో వుంది. అదే విధంగా యుపి విభజన తీర్మానం కూడా! వాటికే దిక్కూమొక్కూ లేదు. అసలు కాంగ్రెసు పార్టీ కూడా వర్కింగ్‌ కమిటీ తీర్మానం ఫైనల్‌ అనటం లేదు. దాని ప్రకారం 'హైదరాబాదు తెలంగాణదే. పదేళ్ల పాటు ఉమ్మడి రాజధాని.' అంతే. అది చాలదని సీమాంధ్రులు అనడంతో ఆంటోని కమిటీ వేసింది. ఆ కమిటీ సరిపోదంటే కాబినెట్‌ కమిటీ వేస్తాం అని సోనియాయే అన్నారు.

అంటే 'హైదరాబాదు విషయం నెగోషియబుల్‌.., చర్చలు యింకా జరుగుతున్నాయి' అని చెప్పినట్టే కదా. పదేళ్ల ఉమ్మడి రాజధాని అనేది బేస్‌ అని అనుకుంటే సీమాంధ్రులను తృప్తి పరచడానికి దానిపై వర్క్‌ చేస్తూ యింకా అంతకంటె ఎక్కువ యివ్వాలి కదా. అబ్బే యివ్వరు, దీనితోనే సరిపెడతారు అనుకోవడానికి లేదు. ఎందుకంటే సోనియాయే తెలంగాణ నాయకులతో 'మాకు అక్కడి పార్టీ యూనిట్‌ కూడా ముఖ్యమే. మీరు అడిగిన తెలంగాణ మీకు యిచ్చేశాను కదా. వాళ్లకు కూడా ఏదో యివ్వనీవండి.' అన్నారని వార్తలు వచ్చాయి. వెంటనే ఆంటోనీ కమిటీ వేయడంతో యీ వార్త నమ్మశక్యంగానే తోస్తోంది. అయితే సీమాంధ్రులను ఏ మేరకు ఎకామడేట్‌ చేస్తారన్నది వేచి చూడవలసిన విషయం. చివరకు ఒక రాజీ ప్రతిపాదన చేస్తే అది తెలంగాణ నాయకులకు సమ్మతంగా వుంటుందో లేదోనన్న అనుమానం కలుగుతోంది. అప్పుడు నిరసనలు, మళ్లీ చర్చలు.. యీ ప్రాసెస్‌ తప్పదు.

ఎపిఎన్జీవో లీడరు అశోక్‌బాబు ఢిల్లీ వెళ్లి వచ్చాక టీవీలో అడిగారు - పరిస్థితి ఆశాజనకంగా కనబడుతోందా? అని. ఆయన నట్‌షెల్‌లో సమాధానం చెప్పాడు - 'విభజనపై అన్ని పార్టీలు కమిట్‌ అయ్యాయి కాబట్టి వాళ్లు తమ ప్రకటనలు వెనక్కి తీసుకునే అవకాశం లేదు. అదే సమయంలో ముందుకు వెళ్లడం కూడా కష్టం. ఈ చిక్కుముళ్లకు వీరెవరి వద్దా సమాధానాలు లేవు. సరైన కసరత్తుతో ఎవరూ తయారుగా లేరు. అందువలన స్టేటస్‌ కో కంటిన్యూ అవుతుంది' అని. చాలా కరక్టుగా చెప్పారనిపించింది. స్టేటస్‌ కో అంటే సమైక్యమే కదా, దీన్ని విభజనగా మార్చాలంటే ఎంతో ప్రక్రియ జరిగి ఎన్నో అవరోధాలు దాటాలి. ఇన్ని దశలు వున్నాయి కాబట్టే 'పార్లమెంటులో తెలంగాణ బిల్లు పాస్‌ అయేంతవరకు నేను వచ్చినట్టు నమ్మను, విలీనం సంగతి చెప్పను' అంటున్నారు కెసియార్‌. పరిస్థితి యిలా వుండగా 'నిర్ణయం జరిగిపోయింది. ఇప్పుడు సభ పెట్టకూడదు' అనడం అవివేకం.

'ఉద్యోగులుగా మీ బాధలు ఏకరువు పెట్టుకోండి తప్ప సమైక్యం అని తెలంగాణ అడ్డుకోకండి.' అని యింకో హెచ్చరిక. మీటింగు ఎజెండా ఏముంటుంది అనేది నిర్వాహకులు నిర్ణయిస్తారా? బయటివాళ్లు నిర్ణయిస్తారా? విభజన కోరే హక్కు వుందని ఒప్పుకుంటే, వద్దని కోరే హక్కు కూడా వుందని వేరే చెప్పనక్కరలేదు. ఇన్నాళ్లగా విభజన సభలు అనేకం అయ్యాయి. సమైక్యవాదులు ఎప్పుడైనా వచ్చి అడ్డుకున్నారా? శాంతిభద్రతలకు విఘాతం కలిగిన సందర్భాల్లో నిర్వాహకులు పోలీసులతో ఘర్షణ పడ్డారు తప్ప సమైక్యవాదులతో కొట్లాడవలసిన అవసరమే పడలేదు. ప్రస్తుతం సమైక్యవాదులది అరణ్యరోదనే. ఎట్టి పరిస్థితుల్లోనూ విభజన ఆగదని దిగ్విజయ్‌ సింగ్‌ అడక్కపోయినా రోజూ చెపుతున్నారు. ఈ రోజు మీటింగు జరిగాక సాయంత్రమే ఢిల్లీ నుండి విభజన గడువును యింకో 50 రోజులు తగ్గించామంటూ వార్త రావచ్చు కూడా.

సమైక్య ఉద్యమం టైమింగ్‌ తప్పిందని యిదివరకే రాశాను. ఇవాళ్టి మీటింగు ఎప్పుడో, ఎన్నిసార్లో జరగవలసినది. ఇప్పుడు రేవు దాటిపోయాక ఏడిచి ప్రయోజనం ఏముంది? ప్రయోజనం లేకపోయినంత మాత్రాన ఏడవకూడదని ఆంక్షలు పెట్టడం అన్యాయం కదా! కోర్టులో కేసు పోయిన తర్వాత రోదించే హక్కు కూడా లేదంటే ఎలా? పై కోర్టుకి అప్పీలు చేసుకుంటామంటూ బీరాలు కూడా పలకకూడదంటే ఎలా? ఉద్యోగులు బాధలు చాలా వుంటాయి. వాటికోసమే యూనియన్లు వున్నాయి. రాష్ట్ర విభజన వలన ఆ బాధలు మరింత పెరుగుతాయని ఉద్యోగనాయకులు అంటున్నారు. అవేమిటో తమ క్యాడర్‌కు వివరించి చెపుతున్నారు. అలా చెప్పి రాబోయే కష్టాలకు వాళ్లను మానసికంగా సిద్ధం చేస్తున్నారు. ఎందుకంటే రేపు ఏమైనా కష్టం వస్తే క్యాడర్‌ ఆశ్రయించేది యూనియన్‌ లీడర్లనే. 'ముందే చెప్పాను కదా, యిలాటివి తప్పవని. నీ కంతగా యిష్టం లేకపోతే వాలంటరీ రిటైర్‌మెంట్‌ తీసుకోవాల్సింది.' అని వారు చెప్పుకోవచ్చు.

'ఇక్కడ సమైక్యాంధ్ర సమావేశమేమిటి? కావాలంటే విజయవాడలో పెట్టుకోండి' అంటున్నారు యింకా కొందరు. మీటింగులో ఏం మాట్లాడాలో, ఎక్కడ పెట్టుకోవాలో కూడా వీళ్లే నిర్ణయిస్తారా? హైదరాబాదులో ఎందుకు పెట్టుకోకూడదు అంటే 'ఇది మా తెలంగాణ గడ్డ. ఇక్కడ సమైక్యం గురించి ఎలా సమావేశం పెడతారు?' అంటున్నారు. పాయింటు నెంబర్‌ వన్‌ - ఇది తెలంగాణ గడ్డే కానీ తెలంగాణయే ఆంధ్రప్రదేశ్‌లో భాగం. పంజాబీ అసోసియేషన్‌ వాళ్లు, కేరళ సమాజం వాళ్లు యిక్కడ మీటింగు పెట్టుకోగా లేనిది, ఆంధ్రప్రదేశ్‌ పౌరులకు ఆంధ్రప్రదేశ్‌లో మీటింగు పెట్టుకోకూడదా? పెట్టుకోవచ్చు కానీ, సమైక్యం గురించి మాట్లాడకూడదు అంటారు. ఎందుకు అంటే - ఇక్కడ పాలుతాగే పసివాడి దగ్గర్నుండి పళ్లూడిపోయిన ముసలాడి దాకా అందరూ విభజనవాదులే కాబట్టి అంటారు. విభజనవాదులకే సమైక్యవాదం వినిపించాలి. చర్చిలోకి వెళ్లి క్రైస్తవంలో చేరండి అని ఎవరైనా మీటింగు పెడతారా? హిందువుల కాలనీకి వెళ్లి మా పద్ధతి కాస్త రుచి చూడండి అని బోధ చేస్తారు. సమైక్యవాదం వినిపిస్తే విభజనవాదుల మనసు మారిపోతుందన్న భయమా? అడ్డుకుంటే అదే అర్థం వస్తుంది. నోరు నొక్కడం వలన యింకా గట్టిగా అరవబుద్ధవుతుంది. సెన్సారింగ్‌ చేస్తే వార్తలతో బాటు, పుకార్లు కూడా పెరుగుతాయి. 'ఎందుకు విడిపోవాలో వంద కారణాలు చెపుతాం, ఎందుకు కలిసి వుండాలో ఒక్క కారణం చెప్పగలరా?' అని విభజనవాదులు పదేపదే సవాలు విసురుతూ వుంటారు. 'అవేమిటో చెప్తాం, వినండి' అని యివాళ వీళ్లు ముందుకు వస్తే 'మీరు చెప్పవద్దు, వినం' అంటే ఎలా?

విభజన కోరుతూ జరిగిన అనేక సమావేశాలు జరిగాయి, వాటికి ప్రత్యక్ష ప్రసారాలు కూడా జరిగాయి. ఈ సమావేశం మాత్రం ప్రత్యక్ష ప్రసారం కాకూడదట. ఎందుకంటే అది చూసి కొంతమంది కుర్రాళ్లు ఆత్మహత్యలు చేసుకుంటారట, ఈ విషయం కోర్టులో పిటిషనర్‌ ప్రస్తావించారు. ఆత్మహత్యల మాట ఎత్తకుండా ప్రత్యేకరాష్ట్రం గురించి ఏ ప్రస్తావనా రాపోవడం అత్యంత దురదృష్టకరం. ఇప్పుడు సమైక్య వుద్యమంలో కూడా ఆత్మహత్యలు జరుగుతున్నాయి. ఎక్కడ ఆత్మహత్య జరిగినా, దేనికోసం జరిగినా నేను ఖండిస్తాను. సమైక్య ఉద్యమంలో ఆత్మహత్యలను గొప్పగా చెప్పుకోవడం మొదలుపెడితే ఆ రాష్ట్రాన్ని కూడా 'మురదాపరస్తోంకీ బస్తీ' అని వర్ణించడానికి వెనకాడను. ఆత్మహత్యల వాదనను కోర్టు ఆమోదించి వుంటే రేపు విభజన సమావేశం ఆపడానికి కూడా అదే వాదనను సమైక్యవాదులు వుపయోగించివారేమో. అదృష్టవశాత్తూ కోర్టు వాదన కొట్టి పారేసింది. పోలీసులు అనేక నిబంధనలు పెట్టారు. నిర్వాహకులు వారిని ఛాలెంజ్‌ చేయలేదు. అన్నిటికీ సరే సరే అంటున్నారు. సమైక్యంలో వున్న లాభాలేమిటో, విభజనలో వున్న నష్టాలేమిటో అందరూ ఉద్యోగులకు అవగాహన వుంటుందని అనుకోవడానికి లేదు. క్లాస్‌ 3, క్లాస్‌ 4 ఉద్యోగులకు అన్ని రూల్సూ తెలియాల్సిన అవసరం లేదు. తమ క్యాడర్‌ను ఎడ్యుకేట్‌ చేయడం ఏ విధంగా చూసినా అభ్యంతరకరం కాదు.

అయినా సమావేశాన్ని అడ్డుకోవాలని టి-ఉద్యమకారులు చూడడం దురదృష్టకరం. దానికి వ్యతిరేకంగా ప్రకటనలు చేయడం, అది సాగకుండా చేయడానికి బంద్‌ పిలుపు నివ్వడం - యివన్నీ హ్రస్వదృష్టిని చూపుతున్నాయి. దీనివలన బయట వున్నవారికి ఎటువంటి సంకేతం వెళుతుందో వీళ్లేమన్నా ఆలోచిస్తున్నారా? గతంలో మిలియన్‌ మార్చ్‌ సందర్భంగా టాంక్‌బండ్‌పై విగ్రహాలు పగలకొట్టినపుడే విభజనోద్యమానికి చెడ్డపేరు వచ్చింది. అసలు అలా చెడ్డ పేరు రప్పించడానికే ఆ రోజు అక్కడ పోలీసు బందోబస్తు సరిగ్గా చేయలేదేమోనని నా బోటి వాళ్లకు అనుమానం వచ్చింది. ఇప్పుడు యీ ఎన్‌జిఓ సమావేశం ఏర్పాటు చేయడం ద్వారా టి-నాయత్వానికి ఒక వల విసిరారు. కొందరు టి-కాంగ్రెసు నాయకులు జాగ్రత్త పడి 'మాకు ఏ అభ్యంతరమూ లేదు' అని చెప్పుకుని చెడ్డపేరు రాకుండా చూసుకున్నారు. టి-టిడిపివారు బంద్‌కు సహకరించకుండా జాగ్రత్త పడ్డారు. తెరాస, జాక్‌, విద్యార్థి నాయకులు మాత్రం ట్రాప్‌లో పడ్డారు. చాలాచాలా ఎక్కువగా మాట్లాడారు. ఎలా జరుగుతుందో చూస్తాం అన్నారు. సభ ఎలాగూ జరుగుతుంది. అది విజయవంతం అయిందని నిర్వాహకులు ఎలాగూ క్లెయిమ్‌ చేస్తారు. అప్పుడు వీళ్ల మాట పొల్లు పోయినట్లే కదా. ఈ ప్రమాదం వూహించే వీళ్లు మొదటినుండి 'ఇది కిరణ్‌ నిర్వహిస్తున్న సభ, డిజిపి నిర్వహిస్తున్న సభ' అంటూ పాట మొదలుపెట్టారు. అన్ని వేల మందిని సమీకరించే శక్తి కిరణ్‌కు వుందని తెలిస్తే ఆయనే ఆశ్చర్యపడతాడు.

ఈ సభకు పరోక్షంగా కిరణ్‌ మద్దతు వుండవచ్చు కానీ ఆయనే నిర్వహించాడనడం, 'సీమాంధ్ర రక్షకుడిగా నా యిమేజి పెరగాలి. మీరంతా రండి' అని కిరణ్‌ పిలిస్తే వీళ్లందరూ వచ్చారనుకోవడం అర్థరహితం. ఎపిఎన్‌జివోలలో భయాందోళనలు లేకపోతే వాళ్లు అంత పెద్ద సంఖ్యలో కష్టాలకు సిద్ధపడి వచ్చేవారు కారు. అయినా ప్రభుత్వం ఆ సభకు పూర్తిగా సహాయసహకారాలు అందించిందనడమూ తప్పే. ఎన్నో ఆంక్షలు పెట్టారు. ఉద్యోగులు కానివారిని అడ్డుకున్నారు. స్టేడియం నిండిన తర్వాత చాలామందిని బయట ఆపేశారు. (నిజానికి అక్కడక్కడ ఖాళీలు కనబడ్డాయి, ఇంకా కొంతమందిని లోపలకు వదిలి వుండవచ్చు) ఇచ్చిన టైము ప్రకారం ఆపేయాలని గట్టిగా చెప్పి వుండడం చేతనే కొంతమంది ప్రసంగించలేదు. కేవలం ఇరవై నిమిషాలు మాత్రమే సమయం మీరారు. ఉద్యోగులు కానివారు మాట్లాడడం వంటి కొన్ని విషయాలు తప్పిస్తే మొత్తం మీద చూస్తే సభ పద్ధతి ప్రకారం జరిగిందనిపించింది. ఇకపై సభలు జరిగేటప్పుడు యీ సభలో చేసినట్టే ఐడెంటిటీ కార్డులు చెక్‌ చేసి లోపలకి పంపిస్తే గొడవలు రావు. వక్తల్లో మరీ ఆవేశంగా ఎవరూ మాట్లాడలేదు. ఉద్యోగేతరుల చేత మాట్లాడించకపోయినా నష్టమేమీ వుండేది కాదు. ఎందుకు మాట్లాడించారో తెలియదు. కానీ యిది ఒక ఉదాహరణగా పెట్టుకుని యికపై సభలకు - ఏ సభయైనా సరే - అనుమతి యిచ్చేటప్పుడు యింతకంటె సవ్యంగా నిర్వహించాలని చెపితే ఏ చిక్కూ వుండదు.

అశోక్‌బాబు గారు హైదరాబాదు గురించి చివర్లో చెప్పిన ఉపమానం అస్సలు బాగా లేదు. అసలు నెహ్రూ గురించి ఆయన కోట్‌ చేసినదే తప్పు. అమాయకపు బాలిక, గడుసు మొగుడు, కావాలంటే విడిపోవచ్చు - యిలాటి మాటలు నెహ్రూ ఆనాటి సమావేశంలో అనలేదు. అన్నారని సుష్మా స్వరాజ్‌ పార్లమెంటులో అంటే 'కాదు తప్పు' అని ఆంధ్ర ఎంపీలు నోటీసు యిచ్చారు. నేను ఆనాటి వార్తాపత్రికల క్లిప్పింగ్స్‌ యిస్తూ ఆర్టికల్‌ రాశాను. ఆంధ్ర, తెలంగాణ పెళ్లాడితే హైదరాబాదు పుట్టిందనడం హాస్యాస్పదం. హైదరాబాదులో ఒక భాగం తెలంగాణ అయినపుడు తెలంగాణ నుండి హైదరాబాదు పుట్టడమేమిటి!? ఇంతకంటె నేను ఎప్పుడో ఒక ఆర్టికల్‌లో చెప్పిన పోలిక సరిపోతుంది. - భార్యాభర్తా కాపురం చేశారు. కలిసి పోగేసిన సంపదను బంగారం రూపంలో మాత్రమే దాచుకున్నారు. 50 ఏళ్ల కాపురం తర్వాత భార్య విడాకులు కావాలంది. మరి బంగారమో? అంటే అది స్త్రీధనం కదా, నాదే అంది. ఇక్కడ బంగారం హైదరాబాదు, తెలంగాణ భూభాగంలో వుండడమనేది స్త్రీధనంతో పోలిక.

సభ తదనంతర ఘటనల్లో బాధ కలిగించే అంశం ఒకటుంది. గాయపడిన వ్యక్తులను పరామర్శించడంలో ప్రాంతీయ వివక్షత చూపించారు. తెలంగాణ బాధితులను తెలంగాణ నాయకులు, ఆంధ్రబాధితులను ఆంధ్ర నాయకులు ఆసుపత్రుల్లో చూసి వచ్చారు. మున్నాభాయ్‌ స్టయిల్‌ అంటూ గులాబీలు యిస్తున్నారే, యిలాటప్పుడు అవి గుర్తుకు రాలేదా? వేర్పాటువాదులు ఎలా ప్రవర్తించినా, అందరూ కలిసి వుండాలనుకునేవారు కొందర్ని మాత్రమే పలకరించడం దురదృష్టకరం. సభ సందర్భంగా చిన్న చిన్న సంఘటనలు జరిగాయి. వాటిపై విస్తారంగా రాయడం అనవసరమనుకుంటున్నాను. నిజాం కాలేజీ హాస్టల్‌ ఎప్పుడూ గొడవల మయమే. పోలీసులు ముందురోజే అక్కణ్నుంచి నాన్‌-బోర్డర్లను తరిమేసి వుంటే ఆ రోజు హాస్టలు మిద్దె మీద నుండి వాళ్ల మీద రాళ్లు పడేవి కావు. రాళ్లు విసిరాక ఏం జరుగుతుందో అదే జరిగింది. అలాగే సభలో 'జై తెలంగాణ' అని అరిచిన కానిస్టేబుల్‌ను హీరోని చేయడమూ అనవసరమే. అతనికి రవీంద్రభారతి దగ్గర డ్యూటీ వేస్తే యిక్కడకు వచ్చాట్ట. వేదిక దగ్గరకు వచ్చి అరిచాడు. చెప్పు తీయబోతూ వుంటే పోలీసులు మీద పడ్డారు. అతను తన పోలీసు పదవిని దుర్వినియోగం చేసి సభలో గందరగోళం సృష్టించబోవడం ఎంత తప్పో, అతనిపై తక్కిన పోలీసులు పడి చావబాదడం అంతే తప్పు. పక్కకు లాక్కుని పోతే సరిపోయేది కదా.

వచ్చే, వెళ్లే బస్సులపై రాళ్లు వేయడాలు, తమకు వ్యతిరేకంగా నినాదాలు చేస్తున్న వాళ్లను చూసి పీక కోస్తాను జాగ్రత్త అనే సైగలు చేయడాలు, - వీటి గురించి పెద్ద యిస్యూ చేయడం అవసరం లేదు. ట్రాఫిక్‌ జామ్‌ అయితేనే ప్రజలు ఓపిక హరించి, తిట్టుకుంటారు, కొట్టుకుంటారు, బెదిరిస్తారు. అలాటప్పుడు యింతటి సర్‌చార్జ్‌డ్‌ ఎట్మాస్‌ఫియర్‌లో యిలాటి చేష్టలు సహజం. వాతావరణం ఎందుకు వేడెక్కింది అంటే దానికి టి-నాయకులే కారణం అని చెప్పాలి. వీళ్లు పర్మిషన్‌ అడగగానే మాకూ అదే రోజు అనుమతి యివ్వండి అని పంతం పట్టడం బాగోలేదు. ఒక రోజు ముందైనా, వెనకైనా అడిగి వుండాల్సింది. వినాయక నిమజ్జనం శుక్రవారం వస్తేనే పోలీసులు గుండెలు పీచుపీచుమంటాయి. మధ్యాహ్నం మసీదు దగ్గర విగ్రహం ఆగిపోతే 'కదలండి, కదలండి' అని తోస్తారు. అలాటప్పుడు రోడ్డుకు అవతల విభజన సభ, యివతల సమైక్య సభ పెట్టి రిస్కు ఎవరు తీసుకుంటారు? నిజానికి యీ సభకే పోలీసుల ఒళ్లు పులిసిపోయింది.

వీళ్లవి 24 సభలు జరిగాయి. వాళ్లది ఒక్కటి జరగడానికి యింత రభసా? 'మేం అడిగితే అనుమతి ఓ పట్టాన యిచ్చేవారు కారు. వీళ్లకు యిలా అడిగితే అలా యిచ్చేశారు' అన్నారు. బహిరంగసభలు వేరు, స్టేడియంలో సభలు వేరు. స్టేడియంలో కంట్రోలింగ్‌ సులభం. బాధ్యతాయుతమైన ఉద్యోగాలలో వున్నవారు అడగడం కూడా కొంతమేరకు ప్రభావితం చేసి వుంటుంది. సీమాంధ్ర విద్యార్థులు వచ్చి ట్యాంక్‌బండ్‌పై సభ పెడతామంటే అనుమతి యింత సులభంగా వచ్చేది కాదేమో! సభకు ముందు ప్రభుత్వాన్ని ఛాలెంజ్‌ చేస్తూ ప్రకటనలు చేసినా అనుమతి సులభంగా యివ్వరు. పోలీసులు యివ్వకపోయినా కోర్టులు కలగజేసుకుని యిప్పించాయి. అయినా యిటీవలే కాంగ్రెసు పార్టీ వారు బ్రహ్మాండమైన చేశారు. అనుమతి రాలేదా?

ఇన్నాళ్లకు హైదరాబాదులో సమైక్యసభ జరుగుతూంటే దానిని అడ్డుకోవడానికి బంద్‌ పిలుపు నివ్వడం హ్రస్వబుద్ధిని చూపింది. వచ్చినవాళ్లకు నీళ్లు, తిండి అందకుండా చేశామన్న తృప్తి కలిగిందేమోకానీ, వచ్చేవాళ్లు అన్నిటికీ తెగించి వచ్చారు. ఉన్నవాటితోనే సరిపెట్టుకున్నారు. జీతాలు లేకున్నా సమ్మె చేస్తున్న మూడ్‌లో వున్నారు వాళ్లు. ఇవి పెద్ద అడ్డా?

ఈ సభకు ముందు రోజే హైకోర్టు దగ్గర జరిగిన సంఘటన సభకు వచ్చేవారిలో ఆందోళన కలిగించినమాట వాస్తవం. సమైక్య న్యాయవాదులు మానవహారం కోసం ముందుగానే అనుమతి తెచ్చుకున్నారు. కోర్టు బయట, లంచ్‌ సమయంలో ప్లాన్‌ చేశారు. ముందుగా టి-లాయర్ల నాయకుడికి తెలిపి, వాళ్ల కార్యక్రమంతో క్లాష్‌ రాకుండా చూసుకున్నారు. మామూలు ప్రజాస్వామికమైన నిరసన కదా దాన్ని అడ్డుకుని టి-లాయర్ల జాక్‌ ఏం సాధించింది? అర్జంటుగా అప్పటికప్పుడు ఓ కార్యక్రమం అదే సమయంలో పెట్టుకుని, వీళ్లకు అడ్డు తగిలి, కొట్టి ఎటువంటి సందేశం యిచ్చారు? మేం తప్ప మీరు ఏ కార్యక్రమం చేయకూడదు అనా? హైకోర్టులో వీళ్ల లాగే వాళ్లూ లాయర్లే కదా!

సంఘటన జరిగిన రాత్రే ఎబిఎన్‌ ఆంధ్రజ్యోతిలో రాధాకృష్ణగారు యిరుపక్షాల వారిని కూర్చోబెట్టి యిటువంటివి మళ్లీ జరగకుండా వుండడానికి ఏం చేయాలి అని చర్చకు పెట్టారు. సమైక్య లాయర్ల నాయకుడు మోహనరెడ్డిగారు ఒకటే అడిగారు - 'రైట్‌ టు డిసెంట్‌' - అసమ్మతి తెలిపే హక్కు మాకు వుందా లేదా? అని. అవతలివాళ్లు ఒకటే పాట - 'తెలంగాణ వచ్చేసి మేం అన్నం తినబోతూ వుంటే వీళ్లు వచ్చి మా అన్నంలో యిసుక పోస్తున్నారు.' అని. సమైక్యత కోరేవాళ్లు మానవహారం నిర్వహిస్తే వచ్చే తెలంగాణ మూసీ నది దగ్గర అవతలిగట్టున ఆగిపోతుందా? న్యాయవాదులు యింత తర్కరహితంగా మాట్లాడితే కేసులు ఎలా గెలుస్తారో నాకు తెలియలేదు. ఇలాటి నిరసనలు ఎంతోమంది ఎన్నో కారణాలకు చేస్తారు. వాటిని పోలీసులు అడ్డుకుంటే యీ న్యాయవాదులే ప్రజలకు వున్న నిరసన హక్కు గురించి వాదించాలి. వారే యిలా అడ్డుకుంటే ఎంత ఎబ్బెట్టుగా వుంటుంది? గంటసేపు చర్చ సాగినా, వాళ్లు పొరబాటు ఒప్పుకోలేదు. 'సమైక్య ఉద్యమం ఉన్మాదం', 'మాకు ఉద్యోగాలు రాకుండా అడ్డుకుంటున్నారు', 'వేలాదిమంది ఆత్మహత్యలు చేసుకుంటున్నారు' యిలాటి వాదనలే వినిపించారు తప్ప, ఈ సారి మీరు నిరసన తెలిపినప్పుడు మేము అడ్డుకోము అనే హామీ యివ్వలేదు.

ఈ సందర్భంగా ఒక ఆసక్తికరమైన విషయాన్ని గమనించాను. ఆంధ్రజ్యోతి రాధాకృష్ణది ఆంధ్రనుండి తెలంగాణకు తరలివచ్చిన కుటుంబం. ఆయన తెలంగాణలో పుట్టి, పెరిగి, చదువుకుని, వ్యాపారం చేస్తున్నారు. అందువలన తను తెలంగాణ వాడినని ఆయన అనుకుంటారు. ప్రత్యేక తెలంగాణ ఉద్యమానికి విపరీతంగా మద్దతు యిచ్చి ఇంతదాన్ని అంత చేశారు. అయితే తెలంగాణ ప్రకటన రావడం ఖాయం అన్న సూచనలు కనబడిన కొద్దీ ఆయనకు తెలంగాణ వారి నుండే ఎదురుదెబ్బలు పడుతున్నాయి. మొన్న ఉస్మానియా యూనివర్శిటీలో ఆంధ్రజ్యోతి రిపోర్టరుపై దాడి జరిగింది. అంతకుముందు సాగరహారంలో ఆంధ్రజ్యోతి వ్యాన్‌పై దాడి జరిగింది. మొన్న లాయర్ల చర్చలో తెలంగాణ లాయర్ల జాక్‌కు సంబంధించిన నాయకుడు 'మీరు ఉద్యమానికి వ్యతిరేకి' అని డైరక్టుగా ఆరోపించాడు. ఈయనకు మతి పోయింది. 'హోల్డ్‌ యువర్‌ టంగ్‌, నేనేమిటో తెలుసుకుని మాట్లాడు' అన్నాడు. అయినా అవతలి వ్యక్తి తగ్గలేదు, తన అభిప్రాయాన్ని మార్చుకోలేదు. ఆంధ్రలో మూలాలు వున్నాయి కాబట్టి నువ్వు మానసికంగా సీమాంధ్రుడివే, తెలంగాణ వ్యతిరేకివే అనే ముద్ర కొట్టినట్లు మాట్లాడాడు. అతనితో బాటు వున్న తక్కిన ముగ్గురు నాయకులైనా 'ఛ, ఛ, ఆయన్ని అలా అనవద్దు' అని మందలించలేదు, రాధాకృష్ణకు మద్దతు పలకలేదు. రాబోయే రోజుల్లో ఈయన 'నేను తెలంగాణవాణ్ని మహాప్రభో' అని గొంతు చించుకున్నా వినేవాడు వుండడని నాకు అర్థమయింది. ఇప్పటికే 'సీమాంధ్ర మీడియా' లిస్టులో 'ఆంధ్రజ్యోతి' వుంది.

రాధాకృష్ణ గారిని ఓ సారి మోహన్‌బాబు ఎబియన్‌ ఆంధ్రజ్యోతిలో 'ఎన్‌కౌంటర్‌' చేశారు. 'మీకు కులపిచ్చి వుందా?' అని మోహన్‌బాబు అడిగితే 'అదంతా మీ కోస్తా, సీమ జిల్లాలలో వుంటుంది. మా తెలంగాణలో కులం గురించి ప్రస్తావనే వుండదు' అని యీయన గ్రాండ్‌గా చెప్పాడు. లాయర్ల భేటీలో రాధాకృష్ణ జరుగుతున్న సమయంలోనే పక్క ఛానెల్‌లో సమైక్య సభ గురించి చర్చ జరుగుతోంది. తెరాస నాయకుడు శ్రవణ్‌ అశోక్‌బాబు గురించి మాట్లాడుతూ 'అశోక్‌బాబు చౌదరి' అని ప్రస్తావించారు. పక్కనే వున్న ఆంధ్ర మేధావి ఫోరం నాయకుడు చలసాని శ్రీనివాస్‌ '..ఆయన పేరులో చౌదరి లేదు కదా, మీరెందుకు ఆ మాట ఎత్తారు?' అంటూ అభ్యంతర పెట్టారు. 'ఆయన చౌదరే కదా, కాకపోతే వేరేమిటో చెప్పండి' అని శ్రవణ్‌, 'ఆయన ఏదైతే మీకెందుకు, అసలా ప్రస్తావన ఎందుకు?' అని శ్రీనివాస్‌ ఘర్షణ పడ్డారు. ఎవరి మాటా సరిగ్గా వినబడలేదు కానీ మధ్యలో శ్రవణ్‌ 'ఇదంతా కులాల పంచాయితీయే కదా' అనడం వినబడింది. సమైక్యమా, విభజనా అనే విషయంపై చర్చ జరిగేటప్పుడు అసందర్భంగా అశోక్‌బాబు చౌదరా, కాదా అనే విషయంపై చర్చ జరిపిన శ్రవణ్‌ తెలంగాణ వ్యక్తే.

ఇదెందుకు చెప్తున్నానంటే - రాబోయే తెలంగాణలో యివన్నీ అంశాలుగా మారబోతున్నాయి. పాకిస్తాన్‌లో హిందువును సులభంగా గుర్తుపట్టవచ్చు. ముంబయిలో గుజరాతీని గుర్తుపట్టవచ్చు. కానీ మతం, భాష, సంస్కృతి, రూపం - అన్నీ ఒకేలా వున్నవారిలో తేడాలు కనుక్కోవడం ఎలా? తెలంగాణలో ఎవరు తెలంగాణ వ్యక్తి, ఎవరు తెలంగాణేతరుడు అని కనుక్కోవడం ఒక పెద్ద కసరత్తే అవుతుంది. డిఎన్‌ఏ టెస్టు చేయించినా తేడా కనుక్కోలేరు. ఇప్పటిదాకా ఎవరు స్థానికుడు అన్నదానిపై స్పష్టత లేదు. ఎప్పటికైనా వస్తుందో రాదో తెలియదు. విభజనవాదులంతా తెలంగాణవారు, సమైక్యవాదులంతా ఆంధ్రులు అని తీర్మానించుకుని మాట్లాడుతున్నట్లు ప్రస్తుతం కనబడుతోంది. రాష్ట్రం విడిపోయి, తెలంగాణ ఏర్పడ్డాక పోటీదారుణ్ని తప్పించడానికి అప్పుడు ఏ కొలబద్ద వాడతారు? ఒక వ్యక్తిని శత్రువుగా బ్రాండ్‌ చేయడానికి అతని పూర్వీకులు ఎక్కణ్నుంచి వచ్చాడన్న విషయం, అతని కులం, సమైక్యవాద మిత్రులున్నారా - యిలాటి విషయాలను ఉపయోగించుకో వచ్చనిపిస్తోంది. ఇప్పటికే తెలంగాణ టిడిపి వాళ్లందర్నీ ఒక్క ప్రశ్న అడిగి పడగొడుతున్నారు. 'సమైక్యవాది చంద్రబాబు నేతృత్వంలో పనిచేసే మీరు తెలంగాణ వారెట్లా అవుతారు?' అని.

ఇవన్నీ మంచిపోకడలు కావు. ఈ వివాదాలు లేవనెత్తిన నాయకులు, సభను అడ్డుకోవడానికి చూసిన నాయకులు వీళ్లందరూ ఆవిర్భవించబోతున్న తెలంగాణ స్వభావం గురించి భయాలు, అనుమానాలు రేకెత్తిస్తున్నారు. ఈ అనుమానాలు సీమాంధ్రుల్లో కలిగినా డోంట్‌కేర్‌. వాళ్లేమీ చేయలేరు. మహా అయితే యింకో వారం ఎక్కువగా ఉద్యమం చేస్తారు. కానీ ఢిల్లీ వాళ్లకి, దేశంలోని యితర ప్రాంతాల నాయకులకు కూడా యిలాటి అనుమానాలే కలిగాయంటే మాత్రం తెలంగాణ వెనక్కి వెళుతుందని అనను కానీ హైదరాబాదుపై పట్టు మరింత బిగిస్తారు. శాంతిభద్రతలు, ప్రభుత్వ నిర్వహణ అన్నీ కేంద్రం చేతిలోనే పెట్టేస్తారు. అందుకే అంటాను - యిలాటి నాయకులుంటే వేరే శత్రువులెందుకని! - (సమాప్తం) ఎమ్బీయస్‌ ప్రసాద్‌ (సెప్టెంబరు 2013)

సెప్టెంబరు 16-18 ఎమ్బీయస్‌ : న్యూస్‌, వ్యూస్‌, రివ్యూస్‌ - 14

తెలంగాణ అమరవీరుల కుటుంబాల వేదిక

తెలంగాణకై ఆత్మహత్యలు చేసుకున్న వారి సంఖ్య ఎంత? ఈ ప్రశ్నకు ఒక్కొక్కరు ఒక్కోలా సమాధానం చెప్తున్నారు. 'తెలంగాణ అమరవీరుల కుటుంబాల వేదిక' పేరుతో వెలిసిన ఫిబ్రవరి 2013 వరకు ఆత్మహత్య చేసుకున్నవారి సంఖ్య 904 (వీరిలో 307 మంది వరంగల్‌ జిల్లా వాసులట) అని చెప్తోంది. 2010 నవంబరులో జగిత్యాలలో బికామ్‌ విద్యార్థి జీవన్‌కుమార్‌ ఆత్మహత్య చేసుకోగానే అతని తల్లి తన పెద్దకొడుకు సతీష్‌ను మోటార్‌సైకిల్‌పై తెలంగాణంతా పర్యటించి యిలాటి ఆత్మహత్యలు చేసుకోవద్దని ఉద్బోధించమని చెప్పింది. ఆ సందర్భంగానే అతను రాష్ట్రకార్యదర్శిగా పైన చెప్పిన వేదిక ప్రారంభించబడింది. అప్పటినుండి వారు వివరాలు సేకరించారు. తెలంగాణకై మొట్టమొదటగా ఆత్మహత్య చేసుకున్న వ్యక్తి - శ్రీకాంతాచారి, 2009 డిసెంబరు 3న! కెసియార్‌ నిరాహారదీక్ష చేసినపుడు జైలుకి తరలిస్తే దానికి నిరసనగా యితను పెట్రోలు పోసుకుని తనను తాను తగలబెట్టుకున్నాడు. కెసియార్‌కు ఏమీ కాలేదు కానీ శ్రీకాంత్‌ తలిదండ్రులకు కడుపుకోత మిగిలింది. గ్రామస్తులు 15 లక్షల రూ.లు సేకరించి యిచ్చారు. ఇదే పద్ధతిలో 2010 జనవరిలో తనను తాను ఆహుతి చేసుకున్న సునీత కుటుంబానికి మాత్రం ఏమీ దక్కలేదు. 'తెలంగాణ రాష్ట్రం ఏర్పడ్డాక యీ త్యాగాలను గుర్తు పెట్టుకుని ఏమైనా ఆర్థికసాయం చేస్తారేమో'నని ఆమె తల్లి ఆశిస్తోంది. ఏమీ దక్కని వారే ఎక్కువ కాబట్టి రాష్ట్రం వచ్చాక తెలంగాణ అమరవీరులందరిని స్వాతంత్య్రయోధులుగా గుర్తించి వారి తలిదండ్రులకు పెన్షన్లు యివ్వాలనీ, వారి కుటుంబాల నుండి కనీసం ఒకరికైనా ఉద్యోగం యివ్వాలని వేదిక డిమాండ్‌ చేస్తోంది.

కుమారస్వామికి శృంగభంగం

కర్ణాటక అసెంబ్లీ ఎన్నికలలో కాంగ్రెస్‌ చేతిలో తన అపజయాన్ని కుమారస్వామి మరవలేకపోయాడు. ఆగస్టు 21 న బెంగుళూరు (రూరల్‌), మాండ్యాలలో పార్లమెంటు ఉపయెన్నికలు రావడంతో వాటిలో ఎలాగైనా విజయం సాధించి ముఖ్యమంత్రి సిద్ధరామయ్యకు బుద్ధి చెప్పాలనుకున్నాడు. ఆ విజయం కోసం బిజెపితో, బిజెపి నుండి బయటకు వచ్చి విడిగా పార్టీ పెట్టుకున్న ఎడ్యూరప్పతో జట్టుకట్టాడు. దేవెగౌడ పార్టీ స్థాపించినపుడు దానికి జనతాదళ్‌ (సెక్యులర్‌) అని పేరు పెట్టి బిజెపికి వ్యతిరేకంగా ముస్లిముల ఓట్లు కూడగట్టాడు. 2006 ఎన్నికలలో పదవికోసం కుమారస్వామి బిజెపితో చేతులు కలిపి ముఖ్యమంత్రి అవుదామని ప్లాను వేసినపుడు దేవెగౌడ దానిని ఆమోదించనట్టు, కొడుకుతో తెగతెంపులు చేసుకున్నట్టు నాటకమాడవలసి వచ్చింది. అదంతా ముస్లిము ఓటుబ్యాంకు చేజారకూడదనే తాపత్రయంతోనే! బిజెపితో వూరేగడం ముగిసిపోగానే తండ్రీ కొడుకూ వాటేసుకున్నారు. మొన్న మే ఎన్నికలలో దేవెగౌడ ముస్లిము ఓటర్ల వద్దకు వెళ్లి మా అబ్బాయిని క్షమించండి అంటూ వేడుకున్నాడు.

ఇటువంటి నేపథ్యంలో కుమారస్వామి మళ్లీ బిజెపితో పొత్తు కలపడంతో కొందరు సీనియరు పార్టీ నాయకులు హర్షించలేదు. ముద్ద హనుమగౌడ, సి నారాయణస్వామి రాజీనామా చేసి వెళ్లిపోయారు. వచ్చి ఆ విషయమై అతన్ని వుడికించారు. మీ పార్టీ పేరులో సెక్యులర్‌ పెట్టుకుని మతతత్వ పార్టీలతో చేతులు కలిపావేం? అని. 'సెక్యులరా? అంటే ఏమిటి?' అని హేళన చేశాడు కుమారస్వామి. ...అంటే ఏమిటో ఎన్నికలలో ఓటర్లు నేర్పేశారు. అతని భార్య అనిత అభ్యర్థిగా నిలిచిన బెంగుళూరు (రూరల్‌) నియోజకవర్గంలో ఆమెకు 4.42 లక్షల ఓట్లు వస్తే, ప్రత్యర్థి డికె సురేష్‌ (కాంగ్రెసు)కు 5.79 లక్షల ఓట్లు వచ్చాయి. మేలో జరిగిన ఎన్నికలలో అవే అసెంబ్లీ నియోజకవర్గాలలో జెడియస్‌కు సొంతంగా 4.77 లక్షల ఓట్లు వచ్చాయి. ఇప్పుడు 35000 తగ్గాయన్నమాట - అదీ బిజెపి, కెజెపిలతో ఓట్లు కూడా కలిపితే!

ఇక మాండ్యా నియోజకవర్గంలో సినిమాల నుండి కాంగ్రెసు పార్టీలో చేరిన రమ్య తన సమీప జెడి(యస్‌) అభ్యర్థి పుట్టరాజుపై 67 వేల మెజారిటీతో నెగ్గింది. మాండ్యా లోకసభ నియోజకవర్గంలోని 8 అసెంబ్లీ స్థానాలలో మే ఎన్నికలలో కాంగ్రెసుకు 2 మాత్రమే వచ్చాయి. ఇప్పుడు రమ్యకు 7 అసెంబ్లీ స్థానాలలో పుట్టరాజు కంటె ఎక్కువ ఓట్లు వచ్చాయి. కుమారస్వామి రణతంత్రం యిలా చీదేయడంతో అతని సన్నిహితుడు జమీర్‌ అహ్మద్‌ ఖాన్‌ పార్టీ విడిచిపెడదామని చూస్తున్నాట్ట. ఆగస్టు 22న జరిగిన కౌన్సిల్‌ ఎన్నికలలో మూడిట్లో రెండు సీట్లు కాంగ్రెసు గెలిచింది. ఇంకోటి కాంగ్రెసు రెబెల్‌ గెలిచాడు. పోటీ చేసి ఓడిపోయిన బిజెపి అభ్యర్థులలో మాజీ ముఖ్యమంత్రి జగదీశ్‌ శెట్టార్‌ సోదరుడు ప్రదీప్‌ వున్నారు. కర్ణాటకలో కాంగ్రెసు పుంజుకుంటోందని యీ ఫలితాలు చెప్తున్నాయి.

ఇన్ఫోసిస్‌లో నిష్క్రమణలు

ఇన్ఫోసిస్‌ కష్టాలలో పడగానే షేర్‌ హోల్డర్లందరూ నారాయణ మంత్రం జపించారు. ఈ జూన్‌లో ఎన్‌.ఆర్‌.నారాయణ మూర్తిగారు ఎగ్జిక్యూటివ్‌ చైర్మన్‌గా తిరిగి వచ్చారు. ఆయన వస్తూ వస్తూ తన కుమారుడు రోహన్‌ను ఎగ్జిక్యూటివ్‌ అసిస్టెంటుగా తెచ్చుకున్నారు. ఇది చాలామందిని ఆశ్చర్యపరచింది. మూర్తిగారి చేత తర్ఫీదు పొందిన అనేకమంది నిపుణులు కంపెనీ నిండా వున్నా, ఆయన వారందరినీ కాదని కొడుకుని తోడుగా తెచ్చుకున్నారంటే - వారందరూ సమర్థులు కారనా? అదే నిజమైతే మరి వారిని సమర్థులుగా చేయలేకపోవడం ఎవరి అసమర్థత?

తిరిగి వస్తూనే మూర్తి సేల్స్‌ పెర్‌ఫామెన్స్‌ సమీక్షించసాగారట. ఇటీవలి కాలంలో ఈ విషయంలో ఇన్ఫోసిస్‌ టిసిఎస్‌, కోగ్నిజెంట్‌ల కంటె బాగా వెనకబడిపోయింది. సమీక్ష ప్రభావమో లేక యితర కారణాలో తెలియదు కానీ గత రెండు నెలలుగా చాలామంది పెద్ద తలకాయలు ఇన్ఫోసిస్‌ వదలి వెళ్లిపోయారు. గ్లోబల్‌ సేల్స్‌, మార్కెటింగ్‌ హెడ్‌గా వున్న వాసవ్‌ ప్రధాన్‌, అమెరికాలో ఫైనాన్షియల్‌ సర్వీసెస్‌ చూసే వైస్‌ ప్రెసిడెంటు సుధీర్‌ చతుర్వేది వారిలో వున్నారు. అందరికంటె ఆశ్చర్యకరమైన రాజీనామా వేమూరి అశోక్‌ది. ఆయన ఇన్ఫోసిస్‌ బోర్డులో సభ్యుడు. నార్త్‌ అమెరికా ఆపరేషన్స్‌కు హెడ్‌. శిబులాల్‌ తర్వాత సిఇఓ అవడానికి అవకాశం వున్నవారు. ఆయన ఆగస్టు 28 న రిజైన్‌ చేశారు. మూర్తి రాకకు, ఆయన పోకకు సంబంధం లేదు. ఆయనకు వేరే చోట మంచి ఆఫర్‌ వచ్చి వుంటుంది అంటున్నారు కొందరు. చాలామంది సీనియర్లు రాజీనామా చేయడానికి కారణం - ప్రమోషన్లు లేకపోవడం, జీతాలు తగినంతగా పెరక్కపోవడం, గత కొద్దికాలంగా రొటీన్‌గా చేసుకుని పోవడం అంటున్నారు మరి కొందరు. ఇప్పుడు మూర్తి సీనియారిటీ ఆర్డరును పక్కకు పెట్టి బయటనుండి అనేకమంది నిపుణులను తెస్తున్నారు. వారంతా ఆయనకే డైరక్టుగా నివేదికలు యిచ్చేట్టు చూసుకుంటున్నారు. ఖర్చు ఎలా తగ్గించాలి, ప్రాజెక్టు డెలివరీ స్పీడు ఎలా పెంచాలి, వీసా వంటి చట్టపరమైన సమస్యలు ఎలా పరిష్కరించాలి, మొత్తం మీద ఆదాయం తద్వారా లాభం పెంచి షేర్‌ హోల్డర్లను ఎలా తృప్తి పరచాలి అనేదే యిప్పుడు అత్యంత ప్రాధాన్యత కలిగిన అంశం.

చార్‌ధామ్‌ ప్రళయంలో డ్యామ్‌ల పాత్ర

ఉత్తరాఖండ్‌లో జూన్‌లో జరిగిన జలప్రళయానికి కారణాలు వెతికే క్రమంలో జలవిద్యుత్‌ కోసం కట్టిన, కడుతున్న డ్యామ్‌ల నిర్మాణాన్ని చాలామంది తప్పుపట్టారు. ఒడిశాలో స్టేట్‌ వాటర్‌ రిసోర్సెస్‌ డిపార్ట్‌మెంట్‌లో చీఫ్‌ ఇంజనియర్‌గా పని చేసిన బిష్ణు ప్రసాద్‌ దాస్‌ అనే ఆయన యీ విషయంపై అధ్యయనం చేసి తప్పు పట్టవలసినది డ్యామ్‌లను కాదని తేల్చారు. ఆ నాడు ఏం జరిగిందో అంకెలతో సహా వివరించారు.

అలకనంద, భాగీరథి బేసిన్‌లలో జూన్‌ 16 న 24 గంటల పాటు భారీ వర్షం దాటింది. దేవప్రయాగ్‌ స్టేషన్‌ 283 మి.మీ. వర్షాపాతాన్ని రికార్డు చేయగా, శ్రీనగర్‌ స్టేషన్‌ 320 మి.మీ.లను రికార్డు చేసింది. ఇలా జరగడం 500 ఏళ్లలో ఎప్పుడూ జరగలేదు. ఒకే రోజులో 300 మి.మీ.లకు మించిన వర్షం పడడం గోదావరి బేసిన్‌లో 2003లో, నర్మదా బేసిన్‌లో 1994లో, మహానది బేసిన్‌లో 2009లో.. యిలా అనేక చోట్ల జరిగింది. అయితే వాటి ఏరియా పెద్దది. ఉత్తరాఖండ్‌లో, పశ్చిమ ఉత్తరప్రదేశ్‌ కలిపితే 20 వేల చ.కి.మీ.లు వుండదు. తక్కువ విస్తీర్ణంలో ఎక్కువ వర్షాపాతం పడడం వలన అధికనష్టం జరిగింది. పైగా యితర నదీపరీవాహక ప్రాంతాలు మైదాన ప్రాంతాలు. ఇవి పర్వతప్రాంతాలు.

కేదారనాథ్‌ పైన వున్న గ్లేసియర్‌ (హిమరాశి) కుంభవృష్టి కారణంగా కరిగి 1200 అడుగుల కిందనున్న చోరాబరీ సరస్సులోకి విరుచుకుపడింది. ఆ సరస్సు మంచురాళ్ల గట్లు తెంచుకుని మందాకినీ, అలకనంద నదులను నీరు, బురదలతో ముంచెత్తింది. గత పదేళ్లగా మతపర్యాటనలు (రెలిజియస్‌ టూరిజం) విపరీతంగా పెరగడంతో ఆ నదుల అంచున వున్న రోడ్లను విపరీతంగా వెడల్పుచేస్తూ పోయారు. దానితో రోడ్ల అంచులు కోసుగా తయారయ్యాయి. కొండను అంటిపెట్టుకున్న మట్టి బాగా వదులుగా వుండి, గట్టిగా వాన పడితే వూడిపడేట్లు తయారైంది. ఇలా 500 కి.మీ.ల మేరకు రోడ్లు అతి ప్రమాదకరంగా తయారయ్యాయి. దీనివలన పర్వతప్రాంతాల్లో పగుళ్లు వచ్చి చెట్లకు ఆధారం తగ్గిపోయింది. వర్షం వచ్చినపుడు గొడుగులా పనిచేయవలసిన చెట్లు నిలకడ తప్పి తలకిందులయ్యాయి. అడ్డూ, అదుపూ లేకుండా నీరు ప్రవహించింది. ఇది చాలనట్టు నదుల ఒడ్డున అనేక హోటళ్లు కట్టారు. అలా కట్టేటప్పుడు వర్షాపాతం పోవడానికి, హోటల్‌లో వాడిన నీరు బయటకు పోవడానికి డ్రెయినేజి సౌకర్యం కల్పించలేదు. దానివలన నేలంతా గుల్లగుల్లగా తయారైంది. నదులు పొంగి నీరు రాగానే భూమిపైని మట్టి పెళ్లలుపెళ్లలుగా విరిగి పడింది. అందువలన యింత ఘోరం జరిగింది.

ప్రమాదం జరగగానే మినిస్ట్రీ ఆఫ్‌ ఎన్వైరన్‌మెంట్‌ అండ్‌ ఫారెస్ట్‌స్‌ (ఎమ్‌ఓఇఎఫ్‌) హైడ్రో ఎలక్ట్రికల్‌ ప్రాజెక్టులకు చిత్తం వచ్చినట్టు అనుమతులు యివ్వడం వలననే యిలా జరిగిందని పర్యావరణవేత్తలు ఆరోపించ నారంభించారు. నిజానికి సెంట్రల్‌ ఎలక్ట్రిసిటీ అథారిటీ, సెంట్రల్‌ వాటర్‌ కమిషన్‌ కలిసి 2000 సం||రంలో హిమాలయప్రాంతాల్లో హైడ్రో ప్రాజెక్టులకు అనువైన ప్రాంతాల గురించి అన్వేషణ సాగించారు. 20 వేల మెగావాట్ల విద్యుత్‌ తయారుచేయగల 50 ప్రాజెక్టులను గుర్తించారు. వాటిలో ప్రస్తుతం 4 మాత్రమే - తెహ్రీ, మనేరీ-భాలి 1, 2, విష్ణుప్రయాగ పని చేస్తున్నాయి. వీటి సామర్థ్యం 3164 మె.వా. మాత్రమే. ఇంకో 5 ప్రాజెక్టులు వేర్వేరు నిర్మాణదశల్లో వున్నాయి. నదీపరీవాహక ప్రాంతం 800 కి.మీ వుండగా యివి ప్రభావం కలిగించగలిగేది 40 కి.మీ.ల పొడవున మాత్రమే. ఈ ప్రాజెక్టులు కానీ, వాటి పరిసరాలు కానీ యీ ప్రమాదం వలన దెబ్బ తినలేదు. నదుల్లో కొట్టుకుని వచ్చిన బురద వలన అసంపూర్ణంగా వున్న కొన్ని ప్రాజెక్టుల పరికరాలు పాడయ్యాయి.

నిజానికి సెకనుకు 7 వేల క్యూబిక్‌ మీటర్ల జలప్రవాహంతో విరుచుకుపడుతున్న భాగీరథీ నదీజలాలను తెహ్రీ రిజర్వాయర్‌ తనలో యిముడ్చుకోగలిగింది. డ్యామ్‌నుండి విడుదల చేయగలిగేది 400 క్యూబిక్‌ మీటర్లు మాత్రమే. నిలవనీటి వలన ఆ డామ్‌లో నీటిమట్టం రోజుకు 25 మీటర్ల చొప్పున పెరిగింది. ఆ డ్యామ్‌ కిందనున్న ప్రాంతాలలో జరిగిన నష్టం అతిస్వల్పం. ఆ డ్యామే లేకపోతే అలకనంద, భాగీరథి నదులు రెండూ కలిసి 25 వేల క్యూబిక్‌ మీటర్ల జలప్రవాహంతో హృషీకేశ్‌ను, హరిద్వార్‌ను, సహరాన్‌పూర్‌ను తుడిచి పెట్టేసి వుండేవి!

నిర్భయ కేసులో బాలనేరస్తుడు

నిర్భయ కేసులోని నిందితులలో బాలనేరస్తుడు ఒకడు. ఇప్పుడు అతనికి 18 ఏళ్లు నిండినా, నేరం జరిగేనాటికి 18 నిండలేదు అన్న కారణంగా బాలనేరస్తుడిగా పరిగణించి విచారణ జరిపారు. తక్కిన వాళ్లకు కఠిన శిక్షలు పడబోతున్నా, యితనికి మాత్రం కేవలం మూడేళ్ల శిక్ష మాత్రమే పడింది. దానిలో 8 నెలలు యిప్పటికే గడిచిపోయింది. ఢిల్లీలో మజ్నూ కా తిలా అనే చోట యమునా నది ఒడ్డున బాలనేరస్తులకై కట్టిన హోమ్‌లో అతన్ని వుంచుతారు. ఈ కేసులో ప్రధాన నిందితుడయిన వ్యక్తి జైల్లో ఆత్మహత్య చేసుకున్న దృష్ట్యా యితన్ని తక్కినవారికి దూరంగా ప్రత్యేకంగా ఒంటరిగా ఒక కాటేజిలో పెడుతున్నారు. అక్కడ అతనికి వేళకు భోజనం, పడుక్కోడానికి మంచం, పరుపు, విద్యుత్‌ సౌకర్యం, టివి కూడా వుంటాయి. బాలనేరస్తులకు కఠిన శిక్ష వేయరు. సంస్కరించడానికై చదువు నేర్పిస్తారు. హితబోధలు చేస్తారు. బయటకు వచ్చిన తర్వాత సమాజస్రవంతిలో కలవడానికి వీలుగా కొన్ని విద్యలు నేర్పిస్తారు. ఆగస్టు 31 న కోర్టు యీ తీర్పు వెలువరించగానే యింత తక్కువ శిక్షా అంటూ యావత్తు భారతదేశం భగ్గుమంది. ఎందుకంటే నిందితులందరిలో అందరి కంటె క్రూరంగా ప్రవర్తించినది వీడే! నిర్భయ, ఆమె స్నేహితుడు బస్సు ఎక్కడానికి తటపటాయిస్తూ వుంటే 'ఏం ఫర్వాలేదు, మిమ్మల్ని జాగ్రత్తగా తీసుకువెళతాం, ఎక్కండి' అని నైసుగా మాట్లాడి ధైర్యం చెప్పినవాడు వీడే. చిన్నపిల్లాడే కదా అనుకుని వాళ్లు బస్సు ఎక్కాక చూస్తే లోపల తక్కిన గ్యాంగ్‌ కనబడింది. అమ్మాయి మీద అత్యాచారం చేయమని తక్కినవారిని ప్రోత్సహించిన శాడిస్టు వీడే. అందరి కంటె ఎక్కువగా వాళ్లపై దాడి చేసినది వీడే. అలాటివాణ్ని యింత తేలిగ్గా పోనివ్వకూడదని పౌరుల బాధ. తీర్పు వింటూనే నిర్భయ అన్నగారు వీడిపై పడి కొట్టబోయాడు. కానీ చట్టం ప్రకారం మూడేళ్లకు మించిన శిక్ష లేదు. వీడి గురించి చట్టాన్నే మార్చాలన్న ఆలోచనలు వచ్చాయి. కానీ బలాత్కార చట్టంలో సవరణల గురించి వేసిన వర్మ కమిషన్‌ వయసు తగ్గించమని సిఫార్సు చేయలేదు.

ఇంత ఘాతుకానికి వడికట్టిన యీ కుర్రాడి నేపథ్యం ఏమిటాని మీడియా లోతుగా వెళ్లి పరిశోధిస్తే ఎటువంటి పరిస్థితుల్లో యిలాటివాళ్లు తయారవుతారో అర్థమైంది. ఢిల్లీకి 280 కి.మీ.ల దూరంలో పశ్చిమ ఉత్తరప్రదేశ్‌లో మారుమూల గ్రామమైన ఇస్లామ్‌ నగర్‌లో అతని కుటుంబం వుంది. 250 యిళ్లున్నాయి. ఆ వూళ్లో ఎటు చూసినా దారిద్య్రం తాండవిస్తోంది. చాలావాటిలో విద్యుత్‌ సౌకర్యం లేదు. ఉన్నయిళ్లల్లో విద్యుత్‌ కోత. అతని తండ్రి మేస్త్రీగా పనిచేసేవాడు. ఆరుగురు పిల్లలు. వీడే పెద్దవాడు. వీడి తర్వాత యిద్దరు ఆడపిల్లలు, ముగ్గురు మగపిల్లలు. తల్లికి నిరంతరం దగ్గు, అనారోగ్యం. తండ్రికి యీ మధ్య నెత్తి మీద యిటుకలు పడి మతి భ్రమించింది. ''లల్లా ఢిల్లీలో వున్నాడు'' అని పదేపదే అనడం తప్ప అంతకంటె కొడుకు చేసిన పనులేవీ అతనికి అర్థం కావు. తండ్రి మంచాన పడడంతో యిద్దరు ఆడపిల్లలు వ్యవసాయ కూలీలుగా పనిచేసి రోజుకి 100 రూ.లు గడిస్తున్నారు. అదే యావత్తు కుటుంబానికి జీవనాధారం. ఇక తలిదండ్రులకు వైద్యం ఎలా చేయించగలరు?

ఏడేళ్ల క్రితం వీణ్ని ఢిల్లీలో ఓ క్యాంటీనులో పనిచేయమని పంపించారు. ఎవరు తీసుకెళ్లారో కూడా తల్లికి గుర్తు లేదు. వెళ్లాక ఓ ఏడాది పాటు డబ్బు పంపించాడు. తర్వాత మానేశాడు. కబురు కూడా లేదు. ఉన్నాడో పోయాడో తెలియదు. వెళ్లి కనుక్కునే స్తోమత లేదు. చచ్చిపోయి వుంటాడనుకుని కొన్నాళ్లపాటు బాధపడి, ఆ తర్వాత మర్చిపోయారు. నిర్భయ సంఘటన జరిగాక పోలీసులు వీళ్లని వెతుక్కుంటూ వచ్చినపుడు తెలిసింది - బతికే వుండి యితరులను చంపుతున్నాడని! బతికున్నందుకు నవ్వాలో, యిలాటి పనులు చేసినందుకు ఏడ్వాలో తెలియక ఏడ్చారు. జైలుకి వెళ్లి చూడలేదు. వాడు యిలాటి అఘాయిత్యం ఎందుకు చేశాడంటే తల్లి ఏం చెప్పగలదు? ''తిండి లేక పస్తులుంటున్నాం, వాడి గురించి ఆలోచించే ఓపికేది? ఒక్కటి మాత్రం నిజం. ఇకముందు నా పిల్లవాణ్ని ఎవర్నీ భుక్తికోసం బస్తీకి పంపను.'' అంది ఆ దీనురాలు. నిర్భయ కేసు పుణ్యమాని గత 8 నెలలుగా జర్నలిస్టులు వచ్చిపోతున్నారు. వాళ్ల ద్వారా వారి సుపుత్రుడి వార్తలు తెలుస్తున్నాయి. తీర్పు రాగానే కొందరు వెళ్లి చెప్పారు. విని తల్లి మూర్ఛపోయింది.

వీడు ఢిల్లీ వెళ్లాక ఆ క్యాంటీన్‌లో కొద్ది రోజులే పని చేశాడట. ఆ ఉద్యోగం పోయాక మరొకటి, ఆ తర్వాత యింకోటి. ఇలా ఉద్యోగాలు వెతుక్కుంటూ కూడు కోసం, గూడుకోసం ఆరాటపడుతూ ఒక మృగంలా మారాడు. ఆ రోజు అందరి కంటె నీచంగా, దుర్మార్గంగా ప్రవర్తించాడు. అయినా అతన్ని రక్షించినది - అతని వయసు. ఇతని వయసు నిర్ధారించడానికి ఉపయోగపడినది - స్కూలులో రికార్డు చేసిన అతని పుట్టిన తేదీ! ఆ స్కూలు అతనికి చదువు ఏదీ నేర్పలేదు కానీ యీ కేసులో మాత్రం రక్షించింది. గత 8 నెలలుగా జైల్లో వుండి వీడు తన పేరు హిందీలో రాయడం నేర్చుకున్నాడు. ఇక హోమ్‌లో విద్యాబుద్ధులు నేర్వాలి.

వాడి సంగతి ఎలా వున్నా సమాజానికి కూడా బుద్ధి రావాలి. మనదేశంలో ఓ పక్క ధనికులు వేల కోట్లు వెనకేసుకుంటూ తమ సంపదలో కొంతభాగాన్నయినా సమాజ ఉద్ధరణకు మళ్లించకుండా ప్రభుత్వ చట్టాలను తమకు అనువుగా మలచుకుంటూ ఆస్తులు పెంచుకుంటున్నారు. మరో పక్క పేదలు మరింత పేదలై చదువుసంస్కారాలు అంటక, బాగుపడేందుకు అవకాశాలు లభించక యీ భాగ్యవంతులపై కసి పెంచుకుని, సమాజానికి శత్రువులుగా మారుతున్నారు. నిర్భయ మధ్యతరగతి యువతి కావచ్చు, రేపు ఒంటరిగా చిక్కిన ఒక అత్యంత ధనికురాలికీ యిలాటి గతే పడుతుంది. అభివృద్ధి ఫలాలను అందరికీ కొద్దో గొప్పో పంచకుండా కొందరే బొక్కితే, వారికి ప్రభుత్వాలు వత్తాసు పలికితే నిర్భయ ఉదంతాలు మరిన్ని జరుగుతాయి.

తీరప్రాంతాలలో యుద్ధనౌకలు

ఐఎన్‌ఎస్‌ సింధురక్షక్‌ దుర్ఘటన తర్వాత సముద్రతీరంలో వుండే మహానగరాల రక్షణ గురించి పునరాలోచనలు ప్రారంభమయ్యాయి. నౌకలు వచ్చిపోయేందుకు వీలున్న నగరాలలో నాగరికత, వాణిజ్యం వర్ధిల్లడం సహజం. అదే సమయంలో వాటికి విదేశాల నుండి దాడుల ప్రమాదం కూడా పొంచి వుంటుంది. 26/11 దాడుల్లో పాకిస్తాన్‌ నుండి వచ్చిన ముష్కరులు భారతసముద్రతీరంలో అవలీలగా చొరబడిగలిగారు. చొరబడిన కొన్ని గంటల్లోనే భారతదేశానికి ఆర్థికరాజధాని ఐన ముంబయిలో అతి ముఖ్యమైన ప్రాంతాలను చేజిక్కించుకోగలిగారు. తాజ్‌ మహల్‌ హోటల్‌, విక్టోరియా టెర్మినస్‌ స్టేషన్‌ వంటి ప్రముఖ స్థానాలలో తిష్టవేసి రోజుల తరబడి దేశప్రజలను ఆటాడించగలిగారు. గతంలో అయితే విదేశీయులు దండెత్తాలంటే కైబర్‌, బొలాన్‌ కనుమల ద్వారా కష్టపడి వచ్చేవారు. దారిలో ఎన్నో రాజ్యాల సైన్యాలతో పోరాటం చేయవలసి వచ్చేది. భారతదేశానికి వాస్కో డ గామా సముద్రమార్గం కనుగొన్నాక రకరకాల దేశాల వాళ్లు వచ్చిపడ్డారు. ఒక్కొక్కరు దేశంలోని కొన్ని భాగాలను స్వాధీనం చేసుకున్నారు. ప్రస్తుతకాలానికి వస్తే ఆయుధాలను మోసుకుని వచ్చే యుద్ధనౌకల నుండి ప్రమాదం వుంది. వారు భారతజలాలలో ప్రవేశించి సముద్రతీరాన వున్న మహానగరంలోని ముఖ్య కార్యాలయాలపై క్షిపణులను ప్రయోగిస్తే మన ఆర్థిక వ్యవస్థ క్షణాల్లో కుప్పకూలుతుంది.

ఈ ప్రమాదం విదేశీ యుద్ధనౌకల నుండే కాదు, స్వదేశీ నౌకల నుండి కూడా వుందని గతం తెలుపుతోంది. 1944లో ఏప్రిల్‌లో ఎస్‌ఎస్‌ ఫోర్ట్‌ స్టయికిన్‌ అనే నౌక ముంబయికి వచ్చింది. దానిలో 1400 టన్నుల కాటన్‌ బేళ్లు, 1400 టన్నుల ప్రేలుడు పదార్థాలు వున్నాయి. ప్రమాదవశాత్తూ ఎక్స్‌ప్లోజివ్స్‌ పేలాయి. నౌక దగ్ధమై రెండుగా విచ్చిపోయింది. ఆ పేలుడుకు 12 కి.మీ.ల దూరంలో వున్న ముంబయిలో యిళ్ల కిటికీల అద్దాలు పగిలిపోయాయి. ఎక్కడో షిమ్లాలో భూమి కంపించింది. కొన్ని రాకెట్లలా దూసుకుని వచ్చి ముంబయిలో కొన్ని ప్రాంతాలు అగ్నికి ఆహుతయ్యాయి. మంటలను ఆర్పడానికి రెండు రోజులు పట్టింది. ఆ నౌకకు సమీపంలో వున్న 11 నౌకలు మునిగిపోయాయి. మొత్తం మీద 800 మంది మరణించారు. అలాటి ప్రమాదం మళ్లీ జరిగితే ముంబయి ఏమవుతుందో వూహించండి. వైజాగ్‌కు కూడా యిలాటి ప్రమాదమే వుంది. అక్కడ అనేక సబ్‌మెరైన్స్‌ బెర్త్‌ చేసి వుంచుతారు. వైజాగ్‌ పోర్టు ముఖద్వారం చాలా సన్నగా వుంటుంది. సబ్‌మెరైన్‌లలో ఏదైనా పేలితే షిప్‌ యార్డు పక్కనే వున్న పెట్రోలు రిఫైనరీ కూడా అంటుకుంటుంది. జరిగే విధ్వంసంలో ముఖద్వారం మూసుకుపోతే పోర్టు కార్యకలాపాలు నిలిచిపోతాయి. జనాభా ఎక్కువగా వున్న నగరాలకు దూరంగా సబ్‌మెరైన్‌లను, యుద్ధనౌకలను బెర్త్‌ చేయాలన్న నియమం పెట్టుకుంటే తప్ప దేశానికి ఎప్పుడో ఒకప్పుడు ముప్పు తప్పదు.

సెప్టెంబరు 19-20 వీక్లీకై ఎమ్బీయస్‌ : రెండు, మూడు ఆప్షన్లు...

హైదరాబాదు గురించి రెండు, మూడు ఆప్షన్లు వున్నాయి అన్నారు షిండే. రెండో, మూడో స్పష్టంగా చెప్పలేదు. హైదరాబాదును యూటీ చేస్తారా? అని ఒక విలేకరి అడిగితే 'అదొక్కటే ప్రతిపాదన కాదు, యింకా రెండు, మూడు వున్నాయి' అని యాథాలాపంగా చెప్పినట్టు చెప్పారు. హస్తినవాసుల పరిహాసాలు యిలాగే వుంటాయి. ఇలా మాట్లాడితే వాళ్లు పెద్ద సీరియస్‌గా లేరని మనం అనుకుంటాం. ఠపీమని ఓ బాంబు విసురుతారు. తెలంగాణానా? అంటే ఏమిటి? దోశెయా? ఇన్‌స్టంట్‌ కాఫీయా? అని జోకులు వేస్తూ వుంటే సీమాంధ్రులు నవ్వుకుని బబ్బున్నారు. హఠాత్తుగా జులై 30 ప్రకటన విడుదల చేసి, యిప్పుడు నవ్వండి చూదాం అన్నారు. అప్పణ్నుంచి వాళ్లు వీధులెక్కి భోరున ఏడుస్తూనే వున్నారు. గతంలో డిసెంబరు 9 న యిలాగే ప్రకటన చేసి జర్కు యిచ్చారు. రెండు వారాలు తిరక్కుండా తూనాబొడ్డు అన్నారు. అదే పని యిప్పుడూ చేస్తారేమోనని విభజనవాదులు లోలోపల గుబులు పెట్టుకున్నారు. పిల్లికి.. సామెత కాస్త మార్చి 'ఢిల్లీకి చెలగాటం, ఏపీకి ప్రాణసంకటం' అనుకోవాలి.

షిండే మాటను కాజువల్‌గా తీసుకోకుండా లోతుగా ఆలోచించాల్సిందే. హైదరాబాదుపై మూడు ఆప్షన్లు. వాటిలో ఒకటి యుటి చేయడం. తక్కిన రెండూ - ఒకటి ఢిల్లీ తరహాలో నగర రాష్ట్రం చేయడం. మూడు - మొదట్లో చెప్పినట్టు పదేళ్లపాటు ఉమ్మడి రాజధాని. శాంతిభద్రతలు, రెవెన్యూ వగైరా కేంద్రం చేతిలో..! యుటి చేసినా, ఢిల్లీ తరహా నగరరాష్ట్రం చేసినా రెండు రాష్ట్రాలకు శాశ్వత ఉమ్మడి రాజధానిగా వుంటుందని అనుకోవాలి. శాశ్వత ఉమ్మడి రాజధాని అనగానే - తెలంగాణ నడిబొడ్డులో వున్నదాన్ని ఆంధ్రకు రాజధానిగా ఎలా చేస్తారన్న ప్రశ్న గబుక్కున నోటికి వస్తుంది. కానీ గట్టిగా ఆలోచిస్తే ఒక సామాన్యుడికి తన జీవితంలో ఎన్నిసార్లు సెక్రటేరియట్‌తో పని బడి, రాజధానికి వెళతాడు? నేను మూడు రాష్ట్రాలలో, వాటి రాజధానుల్లో నివసించాను. ఎక్కడా సెక్రటేరియట్‌కు వెళ్లే పని పడలేదు. పన్ను వ్యవహారాల్లో (మునిసిపల్‌) కార్పోరేషన్‌ ఆఫీసుకు వెళితే సరిపోయింది. ఆ మాటకొస్తే బ్యాంక్‌లో పని చేసినపుడు హెడాఫీసుకి వెళ్లే పనీ పడలేదు - ఇంటర్వ్యూలు జరిగినపుడు తప్ప! అవి రీజనల్‌ ఆఫీసులో జరిగి వుంటే అక్కడకు వెళ్లి వుండేవాణ్ని. స్టాఫ్‌ ట్రైనింగ్‌ సెంటర్‌ ఏ వూళ్లో పెడితే అక్కడికే వెళతాం.

సెక్రటేరియట్‌తో పనిబడేది ఎవరికి? పర్మిట్‌లు, లైసెన్సులు తెచ్చుకునేవారికి! వ్యాపారస్తులు వాటికోసం హైదరాబాదే కాదు, ఢిల్లీ కూడా వెళ్లవలసి వస్తే వెళతారు. వాళ్ల ఖర్చుల గురించి మనం వర్రీ అవడం అనవసరం. విద్య కోసం, వైద్యం కోసం రాజధానికి వస్తారనుకోవడమూ తప్పే! ఏ కాలేజీలో సీటు వస్తే ఆ వూరు వెళతారు. అనేకమంది హైదరాబాదు వాసులు తమ బిడ్డలకు మంచి వ్రిద్యాబుద్ధులు నేర్పించాలని విజయవాడ, గుంటూరు, నెల్లూరు పంపుతున్నారు. ఇక వైద్యం - మనకు వచ్చిన రోగానికి ఎక్కడ చికిత్స బాగా జరుగుతుందనుకుంటే ఆ వూరికి వెళతారు. హృద్రోగులైన ఒడిశా వారనేకమంది, వాళ్ల రాజధాని కదాని భువనేశ్వర్‌ వెళ్లడం లేదు, హైదరాబాదులో హాస్పటల్స్‌ బాగుంటాయని యిక్కడకు వస్తున్నారు. ఢిల్లీ నుండి, అరబ్బు దేశాల నుండి.. చాలామంది వస్తున్నారు. ఏం వాళ్లకు రాజధానులు లేవా? వాళ్లు యిక్కడకు వస్తూంటే మనవాళ్లు యిక్కడ రోగం నయం కాకపోతే ముంబయి, చెన్నయ్‌ వెళుతున్నారు. వెల్లూరు హాస్పటల్‌కు కూడా వెళతారు. వెల్లూరు తమిళనాడు రాష్ట్ర రాజధాని కాదుగా!

అందువలన తెలుసుకోవలసిన దేమిటంటే - విద్య, వైద్య సౌకర్యాలు ఎక్కడ మెరుగుపరిస్తే అక్కడకు వెళ్లే అవసరం పడుతుంది తప్ప రాజధానితో సామాన్యుడికి పనిబడదు. ఉద్యోగి, వ్యాపారి, కళాకారుడు కూడా రాజధానికి రావలసిన పని లేదు. పోస్టింగ్‌ యిచ్చిన చోటికి ఉద్యోగి వెళతాడు. చేపలు ఎగుమతి చేసేవాడు వైజాగ్‌లో పెడతాడు తప్ప, హైదరాబాదులో పెట్టడు. కళాకారుడు ఎక్కడ ఆదరణ వుంటే అక్కడకు వెళతాడు. కర్ణాటక సంగీత విద్వాంసుడైతే చెన్నయ్‌కు, కన్నడ సినిమాల్లో నటుడిగా ప్రయత్నిద్దామనుకుంటే బెంగుళూరుకు వెళతాడు. అయినా రాజ్యమూ, రాజధానీ కలిసి వుంటే బాగుంటుందనుకున్న కృష్ణ కమిటీ, అలా కలపాలంటే కొంత ఏరియాను తెలంగాణనుండి ఆంధ్రలో కలిపి కారిడార్‌ చేయమంది. అదో పెద్ద విశేషం కాదు. భద్రాచలం గురించి వివాదం ఎలాగూ వుంది. దానికి బదులు యిది అనవచ్చు. ఏవో కొన్ని యిచ్చిపుచ్చుకోవడాలు వుంటాయి.

హైదరాబాదు నగరరాష్ట్రం అంటే - తెలంగాణ ఉద్యమం వ్యర్థమయినట్లే ! చేతిలో వున్న హైదరాబాదును పోగొట్టుకోవడానికే యిన్నాళ్లూ ఉద్యమించామా? అనుకోవాల్సివస్తుంది. వేరే రాష్ట్రం అయ్యాక దానిలో దేశంలోని అన్ని జాతుల వారూ వచ్చి పడతారు. ఢిల్లీ ఎవరిది అంటే ఎలా చెప్పలేమో, రేపు హైదరాబాదు సంగతీ అంతే అవుతుంది. హైదరాబాదు యుటీ అంటే - విడిరాష్ట్రం కంటె కాస్త దిగి వచ్చినట్లు. అది కూడా తెలంగాణ ఉద్యమకారులకు సమ్మతి కాదు. కానీ ఉమ్మడి రాజధాని అనగానే యుటి అని పేరు పెట్టకుండానే యుటిలా నడిపి తీరాలని అందరూ చెప్తున్నారు.

ఇక ఉమ్మడి రాజధాని అనుకుంటే - అది పదేళ్లయినా, ఐదేళ్లయినా, పాతికేళ్లయినా, శాశ్వతమైనా...- ఉమ్మడిగా వున్నంతకాలం దానిపై హక్కు ఎవరిది అనే ప్రశ్న వచ్చి తీరుతుంది. హక్కు తెలంగాణకే వుండాలి అని కెసియార్‌ అంటున్నా, కేంద్రం మాదే ఆ హక్కు అంటోంది. సీమాంధ్రులకు రక్షణ కల్పించాలి అనే నెపంపై శాంతిభద్రతలు మా చేతిలో పెట్టుకుంటాం అంటోంది. ఇక్కడ ఒక విషయం గమనించండి. రాష్ట్రం విడిపోతే నదీజలాల సమస్య, ఆదాయవ్యయాల పంపకాల సమస్య, వెనకబడిన ప్రాంతాల సమస్య ... అంటూ సమైక్యవాదులు జాబితా చదువుతూ వుంటే ఆంటోనీ కమిటీ అవేమీ పట్టనట్టు కేవలం హైదరాబాదు గురించే మాట్లాడుతోంది. హైదరాబాదు గురించి తేల్చేస్తే అన్ని సమస్యలూ తేలిపోయినట్టే అన్నట్టు ప్రవర్తిస్తోంది. ఎందుకు? ఏదో ఒకటి చెప్పి హైదరాబాదుని తన నియంత్రణలోకి తెచ్చుకోవాలని కేంద్రం భావిస్తోంది కాబట్టి! ఇది సారంగధర కథలాటిది అని యిదివరకే చెప్పాను. హైదరాబాదు విడిరాష్ట్రంగా చేస్తే తెలంగాణ వాదులు ఒప్పుకోరు అని ఆంటోనీ నివేదికలో వున్నట్టు కొన్ని పేపర్లు రాశాయి. ఉమ్మడి రాజధాని పేరుతో ప్రత్యక్ష, పరోక్ష యుటీ అన్నా ఒప్పుకోరు. అలా అని ఆ ప్రతిపాదనా విరమించుకుంటారా? ...కోరు.

హైదరాబాదును ఏదో ఒక పేరుతో కేంద్రం తన అధీనంలోకి తెచ్చుకోవాలంటే దాన్ని ఉమ్మడి రాజధాని అని తీరాలి. వెంటనే ఎంతకాలం? అనే ప్రశ్న వస్తుంది. పదేళ్లు అని జులై 30 ప్రకటనలో చెప్పారు. దానిమీద ఎంతోకొంత యింప్రొవైజ్‌ చేయకపోతే సీమాంధ్రలో ఆందోళన చల్లారదు. అసలు అక్కడ ఉద్యమమో, ఉన్మాదమో ఏదో ఒకటి జరుగుతున్నట్టు గుర్తించడానికి కేంద్రం నిరాకరిస్తోంది. కానీ ఎప్పటికో అప్పటికి గుర్తించక తప్పదు. అందువలన పదేళ్లకు బదులు పదిహేడేళ్లు చేస్తారని ఒక పత్రిక రాసింది. పైన ఏడేళ్లు ఎందుకో నాకు అర్థం కాలేదు. సిబిఐటీ, ఉస్మానియా మెడికల్‌ కాలేజీ హైదరాబాదులోనే వున్నాయి. ఎమ్‌సెట్‌లో ఎంత ర్యాంకు తెచ్చుకుని ఆంధ్రులకు ఏం లాభం? అని అశోక్‌బాబు పాయింటు లాగారు కాబట్టి ఉమ్మడి రాజధానిగా వున్నంతకాలం రాష్ట్రవాసులందరినీ హైదరాబాదులో స్థానికులుగా గుర్తిస్తారని మరొక పత్రిక వూహిస్తోంది. అందరూ స్థానికులే అయితే హైదరాబాదు వాళ్ల గతి ఏమిటి? మరి హైదరాబాదు వాళ్లని కూడా యితర ప్రాంతాల్లో స్థానికులుగా గుర్తిస్తారా? జోనల్‌ సిస్టమ్‌ ఎత్తేస్తారా? ఇలా అందరూ స్థానికులే అంటే రాష్ట్రాన్ని విడగొట్టి ఏం సాధించినట్టు?

ఇలా అనేక ప్రశ్నలకు సమాధానాలు చెప్పవలసి వుంటుంది. ఏం చెప్పినా దానికి అవతలివాళ్లు అడ్డు చెప్పడానికి రెడీగా వున్నారు. పైగా యిరు ప్రాంతాల నుండి నాయకులు అనేవారు లేరు. సీమాంధ్రుల తరఫున శైలజానాథ్‌ మాట్లాడితే చాలు, ఆయన ఏం ఒప్పుకుంటే దాన్ని మేం శిరసావహిస్తాం అంటారా? టిడిపి, వైకాపాయే కాదు, కాంగ్రెసు వాళ్లే ఆ మాట అనరు. అలాగే తెలంగాణ తరఫున జానారెడ్డో, జయపాల్‌ రెడ్డో పెద్ద దిక్కు, ఆయన మాటే ఆఖరి మాట అని బిజెపి, తెరాస వాళ్లు క్లీన్‌ చిట్‌ యిస్తారా? గతంలో ప్రకాశం, బూర్గుల వంటి దిగ్గజాలు వుండేవారు. వారి మాటను అందరూ మన్నించేవారు. ఇప్పుడు అలాటి పరిస్థితే లేదు. ఏ ఫార్ములా వర్కవుట్‌ చేసినా ఒక్కోర్నీ పిలిచి బతిమాలో, బామాలో, ఆశపెట్టో, భయపెట్టో ఒప్పించుకుంటూ రావాలి. ఎవరికి అసంతృప్తి కలిగినా బయటకు వచ్చేసి 'ఒప్పుకున్నవాళ్లు అమ్ముడుపోయారు, ఆంధ్ర/తెలంగాణ ద్రోహి' అని ప్రచారం చేయగలరు.

ఇలా ఒప్పించడం మామూలుగానే కష్టం, ఎన్నికలు సమీపిస్తున్నకొద్దీ మరీ కష్టం. యుటీ చేయాలన్నా, ఉమ్మడి రాజధాని అనాలన్నా, రాష్ట్ర పరిధిలోని అంశమైన శాంతిభద్రతలను కేంద్రం పరిధిలోకి తేవాలన్నా రాజ్యాంగ సవరణ అవసరం. ఇదంతా చేయడానికి చాలా టైము పడుతుంది. అయితే చేతిలో టైము లేదు. మొత్తం 170 రోజుల్లో ప్రక్రియ అంతా పూర్తి చేయాలట, లేకపోతే బ్రేక్‌ పడుతుంది. ఆ లోపున పూర్తి చేయాలంటే కొన్ని దశలు ఎత్తేయాలి, మరి కొన్ని దశల గడువును కుదించాలి. అంటే తెలంగాణ నోట్‌ను రేసు గుఱ్ఱంలా పరుగులు పెట్టించాలి. ఇలా పరుగులు పెట్టేటప్పుడు అంతా న్యాయబద్ధంగా, క్రమపద్ధతిలో జరిగిందని ప్రజలకు విశ్వాసం కలిగించడం కుదురుతుందా? 'న్యాయం జరగడమే కాదు, న్యాయంగా జరిగిందని కనిపించాలి కూడా' అని సామెత. రాష్ట్ర అసెంబ్లీని విస్మరించి, అసెంబ్లీలో తీర్మానం వీగిపోయినా తను అనుకున్న ప్రకారం చేసేసి, ఆంధ్ర కాంగ్రెసు ఎంపీల నోరు నొక్కేసి పార్లమెంటు శీతాకాల సమావేశాలలో బిల్లు ప్రవేశపెట్టారే అనుకుందాం. దానికి పార్లమెంటులో రియాక్షన్‌ ఎలా వుంటుంది?

రాష్ట్రం యిష్టాయిష్టాలతో ప్రమేయం లేకుండా కేంద్రం తన అధికారాన్ని యిలా వినియోగిస్తే తక్కిన ప్రాంతీయపార్టీలకు భయం వేస్తుంది. రేపు మనం వద్దంటున్నా మన రాష్ట్రాన్ని కేంద్రంలో వున్న పార్టీ తన రాజకీయప్రయోజనాలకు అనువుగా విడగొట్టేస్తే ఏం చేయాలి? ఈనాడు మనం దీనికి తలవూపితే దీన్నే ఉదాహరణగా చూపరా? యుపిలో హరితప్రదేశ్‌, మధ్యప్రదేశ్‌లో బుందేల్‌ ఖండ్‌, మహారాష్ట్రలో విదర్భ వంటి ప్రాంతాల్లో కేంద్రంలో వున్న పార్టీకి నాలుగు ఓట్లు ఎక్కువ వస్తే చాలు, వాటిని విడగొట్టేసి వేరే రాష్ట్రాలుగా ఏర్పరచేసి, మూలరాష్ట్రాల ప్రభుత్వాలను ఏలే పార్టీలను ఏడిపించవచ్చు. 1977లో జనతా పార్టీ అధికారంలోకి రాగానే తమ హవా వుండగానే నొల్లుకోవాలనుకుని, ఉత్తరాది రాష్ట్రాలలోని కాంగ్రెస్‌ ప్రభుత్వాలను ఆర్టికల్‌ 356 కింద రద్దు చేసేసి అసెంబ్లీ ఎన్నికలు జరిపి, తన పార్టీ గెలిచేట్లు చేసుకుంది. 1980లో కాంగ్రెసు కేంద్రంలో అధికారంలోకి రాగానే ఇందిర మళ్లీ అదే పని చేసింది. ఆ రాష్ట్రాలలోని జనతా ప్రభుత్వాలను అదే చట్టంతో రద్దు చేసి పడేసింది. ఈ గేమ్‌ ప్రారంభించాక ఎన్ని మలుపులు తిరుగుతుందో ఎవడికీ తెలియదు.

తెలంగాణలో వుద్యమం వుంది కాబట్టి చేస్తున్నాం, తక్కిన చోట్ల ఉద్యమం లేదు కాబట్టి వూరుకున్నాం అని యివాళ వీళ్లు చెప్పవచ్చు. తలచుకుంటే ఉద్యమం పుట్టించడం ఎంతసేపు? టెక్నాలజీ బాగా పెరిగింది కాబట్టి మీటింగుకి పదిమంది వచ్చినా గ్రాఫిక్స్‌లో పదింతలు చేసి చూపించి, మీడియాలో హంగామా చేసి ఢిల్లీ పేపర్లలో వచ్చేట్లు చేస్తే చాలు. ఆర్టికల్‌ 356 కింద రాష్ట్రపతిపాలన విధించాలనుకున్నప్పుడు శాంతిభద్రతలు బాగా లేవని గవర్నరు నుండి ఒక్క కాగితం తెప్పించుకుని రద్దు చేసి పారేసేవారు. కాగితం పంపనంటే గవర్నరుని మార్చేసి తనకు అనువైన వాణ్ని పెట్టేవారు. ఈ మధ్య ఈ ఆర్టికల్‌ దుర్వినియోగం తగ్గింది కాబట్టి చాలామందికి యీ సంఘటనలు గుర్తుండకపోవచ్చు. కేంద్ర-రాష్ట్ర సంబంధాలపై సర్కారియా కమిషన్‌ విపులంగా చర్చించింది. తెలంగాణ విషయంలో కేంద్రం అసెంబ్లీ సమావేశపర్చకపోయినా, అసెంబ్లీ తీర్మానాన్ని పట్టించుకోకపోయినా, రాష్ట్రపతి పాలన విధించి పని కానిచ్చేసినా మళ్లీ అవన్నీ చర్చకు వస్తాయి.

ప్రాంతీయపార్టీలు అడ్డుకున్నా బిజెపి ఒక్కటి కాంగ్రెసుకు మద్దతు యిస్తే బిల్లు పాసయిపోతుందని మనకు తెలుసు. అయితే బిల్లుకు బిజెపి వెంటనే ఓఖే అనేస్తుందా? రాహుల్‌ గాంధీని ప్రధాని చేయడానికే యింత తతంగం జరుగుతోందని ఆబాలగోపాలం అనుకుంటూ వుంటే బిజెపి దానికి ఎందుకు సహకరిస్తుంది? తెలంగాణకు మేం అనుకూలం అని నొక్కి చెపుతూనే 'ఇన్నాళ్లూ తాత్సారం చేసి ఎందుకింత తొడతొక్కిడిగా చేస్తున్నారో సంజాయిషీ చెప్పండి ముందు' అని అడుగుతుంది. మోదీ గారు అప్పుడే 'మేం రాష్ట్రాలు చీల్చినపుడు యిరు ప్రాంతాల వాళ్లూ మిఠాయిలు పంచుకున్నారు. ఆంధ్రప్రదేశ్‌లో యిప్పుడు కాంగ్రెసు చేసినదానికి మిరపకాయలు చూపుకుంటున్నారు.' అని మొదలుపెట్టారు. 'స్టేక్‌ హోల్డర్స్‌ అందరినీ తృప్తి పరచాకనే బిల్లు పెట్టండి. అయినా మీకు అది చేతకాదు లెండి, మేం అధికారంలోకి వచ్చి సవ్యంగా చేసి చూపిస్తాం' అని బిజెపి వాదిస్తుంది. రాష్ట్రపతి కూడా 'అసెంబ్లీని రద్దు చేసి/అక్కడి తీర్మానాన్ని తుంగలో తొక్కి/ అసెంబ్లీకి పంపకుండా బిల్లు నాకు పంపితే ఎలా? అసెంబ్లీ లేకపోయినా అన్ని ప్రాంతాల వారితో చర్చించి సవరణలు చేసి బిల్లు మళ్లీ పంపండి' అని వెనక్కి పంపే సందర్భమూ వుండవచ్చు.

ఇలాటిది జరిగితే కాంగ్రెసు 'మేం తెలంగాణ యివ్వబోతే బిజెపి ఏవో అడ్డదిడ్డ ఆర్గ్యుమెంట్లతో అడ్డుకుంది' అని వారిని నిందిస్తూ ఎన్నికలలో ప్రచారం చేసుకుంటుంది. దీన్నే బిజెపి ఆంధ్రలో తనకు అనువుగా చెప్పుకుంటుంది - 'మేం లేకపోతే కాంగ్రెసు మీకు అన్యాయం చేసేసి వుండును' అని. ఈ ఆప్షన్లు, యిన్ని చిక్కుముళ్లు ఫటఫటా విప్పేసి, రాజ్యాంగ సవరణలు చేసేసి 170 రోజుల్లోనే తెలంగాణ బిల్లు పాస్‌ చేయించగలిగితే కాంగ్రెసు ఘనకార్యం చేసినట్టే ఒప్పుకుని తీరాలి. ఏం సాధించామో చెప్పుకోవడానికి యుపిఏ2 కు వేరే ఏమీ లేకపోయినా కనీసం యిదైనా మిగులుతుంది. - ఎమ్బీయస్‌ ప్రసాద్‌ (సెప్టెంబరు 2013)

సెప్టెంబరు 21-22 వీక్లీకై ఎమ్బీయస్‌ : ఆశారామ్‌ రోగానికి దభోల్కర్‌ మందు

సన్యాసుల చీకటితప్పుల గురించి వివాదాలు రావడం కొత్త కాదు. కానీ ఆశారామ్‌ బాపు కేసు, నరేంద్ర దభోల్కర్‌ హత్య ఒకేరోజు వెలుగులోకి వచ్చి దభోల్కర్‌ సిద్ధాంతాలను మనం మరింతగా గౌరవించాలని గుర్తు చేస్తోంది. కుక్కకాటుకి చెప్పుదెబ్బ అన్నట్టు ఈ దొంగస్వాములకు దభోల్కర్‌ ఉద్యమమే సరైన మందు. ఈ ఆగస్టు 20 న డా|| నరేంద్ర దభోల్కర్‌ పుణెలో మార్నింగ్‌ వాక్‌ చేస్తూండగా మోటార్‌ సైకిల్‌పై వచ్చిన యిద్దరు యువకులు తుపాకీతో కాల్చి చంపేశారు. దభోల్కర్‌ అండర్‌ వరల్డ్‌ డాన్‌ కాదు. ఒక హేతువాది. మూఢవిశ్వాసాలకు వ్యతిరేకంగా పోరాడే ఉద్యమకారుడు. అలాటివాళ్లు అన్ని రాష్ట్రాలలోనూ కనబడతారు. కానీ హత్యకు గురయ్యేటంతగా ఆయన చేసిన ఘాతుకం ఏమిటి?

దభోల్కర్‌ 1945లో సతారాలో పుట్టారు. డాక్టరీ చదివి 12 ఏళ్లపాటు ప్రాక్టీసు చేశారు. ఆ సమయంలో చాలామంది మూఢవిశ్వాసాలతో తమ ఆరోగ్యాలను పాడుచేసుకుంటున్నారని గ్రహించి వారికి జ్ఞానోదయం కలిగించడానికి 1989లో 'అంధశ్రద్ధా నిర్మూలన్‌ సమితి' స్థాపించారు. అంతకుముందే డా|| కోవూరుతో కలిసి హేతువాదాన్ని ప్రచారం చేశారు. బాబాలు చేసే మహత్యాలను తాము చేసి చూపించి దానిలో హస్తలాఘవం తప్ప మహిమ ఏదీ లేదని ప్రజల మనసుకు హత్తుకునేట్లు చూపించేవారు. దానికి రాష్ట్రవ్యాప్తంగా 180 శాఖలు ఏర్పడ్డాయి. శాస్త్రీయదృక్పథాన్ని వ్యాప్తి చేయడానికి ''సాధనా'' అనే పత్రిక వెలువరిస్తున్నారు.

మన రాష్ట్రంలో చాలామంది హేతువాదులు చేపమందు టైములో, గ్రహణం పట్టినప్పుడో, పండగల సమయాల్లోనో టీవీల్లో కనబడతారు. కానీ ఈయన నరబలి, అఘోరా, చేతబడి, బ్లాక్‌ మాజిక్‌ యిటువంటి వాటిని నిషేధించే చట్టం తేవాలని మహారాష్ట్ర ప్రభుత్వంపై చాలాకాలంగా ఒత్తిడి తెస్తున్నాడు. చట్టం ముసాయిదా తయారుచేసి కాంగ్రెసు ప్రభుత్వానికి యిస్తే వాళ్లు అసెంబ్లీలో ప్రవేశపెట్టవలసి వచ్చింది. అసెంబ్లీ చర్చల సందర్భంగా బిజెపి, శివసేన అడ్డుకున్నాయి. వారికి సనాతన ప్రభాత్‌, హిందూ జాగరణ సమితి మద్దతు లభించింది. హిందువుల మనోభావాలకు దెబ్బ తగులుతుందనే కారణం చూపి కాంగ్రెసు ప్రభుత్వం ఆ బిల్లును అటకెక్కించింది. ఈ తటపటాయింపు చూసి విసిగిన దభోల్కర్‌ దాన్నే ఆర్డినెన్స్‌గా జారీ చేయమని కోరాడు. ఆయన బతికుండగా ప్రభుత్వం ఆ పని చేయలేదు కానీ హత్య తర్వాత ప్రజాగ్రహం చూసి దడిసిపోయి ఆర్డినెన్సు జారీ చేసింది.

ఈ లోగా దభోల్కర్‌ మతనాయకులందరితో చర్చలు జరిపాడు. వర్కారీ కులస్తులతో మాట్లాడి వారి కోరిక మేరకు ముసాయిదాలో కొన్ని మార్పులు చేశాడు కూడా. ''నేను మతానికి వ్యతిరేకం కాదు. మతం పేరుమీద జరుగుతున్న అత్యాచారాలకు వ్యతిరేకం.'' అని దభోల్కర్‌ చెప్పినా అతని వ్యతిరేకులు వినలేదు. ''ఎంతసేపూ హిందూమతం గురించే మాట్లాడతావేం? ఇస్లాం, క్రైస్తవంలో వున్న మూఢవిశ్వాసాలను ఎందుకు ఖండించవు? నీకు విదేశాలనుండి డబ్బు ముడుతోంది'' అని ఆరోపించారు. 'నా సంస్థకు విదేశాలనుండి విరాళాలు రావడం లేదు' అని మొత్తుకున్నా వాళ్లు నమ్మలేదు. ప్రజల మూఢవిశ్వాసాలను సొమ్ము చేసుకునే బాబాలు వాళ్లకు అండగా వున్నారని అందరికీ తెలుసు. ఎందుకంటే బాబాలు యిచ్చే తావీజులు, తాయెత్తులు, యంత్రాలు, మంత్రపుటుంగరాలు యివన్నీ బ్లాక్‌ మాజిక్‌ కిందే వస్తాయి. వాటివలన మేలు కలుగుతుందని నమ్మించి అమ్ముతున్నట్టు రుజువైతే యీ చట్టప్రకారం ఏడేళ్ల వరకు శిక్ష పడుతుంది. ఇలాటి చట్టం ప్రపంచంలో ఎక్కడా లేదు.

ఇది అమలైతే టీవీ యాడ్స్‌లో సగానికి సగం కార్యక్రమాలు తగ్గిపోతాయి. నెంబరు మార్చుకోమని చెప్పేవారు, పేరు స్పెల్లింగ్‌ మార్చుకోమని చెప్పేవారు (పేరులోని ఇంగ్లీషు అక్షరాలకు, గ్రహాలకు పొత్తు ఎలా కుదురుతుందో నాకు అర్థం కాదు. మన జ్యోతిష్యకారులకు యీ మ్లేచ్ఛభాష గురించి తెలియదు కదా), ఫెంగ్‌షుయి వస్తువులు అమ్మేవారు వీరందరూ వేరే పనులు చూసుకోవలసి వస్తుంది. దభోల్కర్‌ను హత్య చేసిన యువకులు టీనేజర్స్‌. దగ్గర్లోవున్న బ్యాంకు వారి సిసిటివి కెమెరాల్లో వారి బొమ్మలు సరిగ్గా కనబడటం లేదని పోలీసులు అంటున్నారు. హంతకులు ఆచూకీ చెప్పినవారికి రూ.10 లక్షల బహుమతి అని ముఖ్యమంత్రి ప్రకటించారు. కొన్నాళ్లకు హంతకులు బయటపడినా, వారి చేత ఆ ఘాతుకాన్ని చేయించినవారు ఎప్పటికీ బయటపడక పోవచ్చు. ఎందుకంటే ఆశారామ్‌ బాపు చేసిన ఘోరాలు యిన్ని బయటకు వస్తున్నా అతన్ని యింకా గుడ్డిగా నమ్మే భక్తులకు కొదవ లేదు. దభోల్కర్‌ వంటి 'హిందూ ద్రోహి'కి తగిన శిక్ష పడిందని వారు ఆనందించవచ్చు కూడా.

ఆశారామ్‌ బాపు 1941లో ఇప్పుడు పాకిస్తాన్‌లో వున్న సింధుప్రాంతంలో పుట్టారు. ఆయన పేరు అసుమల్‌. గుజరాత్‌లోని అహ్మదాబాద్‌ చేరి సబర్మతి నది ఒడ్డున దొంగసారా అమ్ముతూండేవాడట. గుజరాత్‌లో మద్యనిషేధం అమలులో వుంది కాబట్టి అతని వ్యాపారం జోరుగానే సాగేది. (ఇప్పుడతను జైల్లో కూడా గంగాజలమే తాగుతానంటున్నాడు) 1970 దాకా అతనికి సారా అమ్మినతను మీడియాకు ఆశారామ్‌ గతం గురించి చెప్పాడు. వృత్తి మారుద్దామనుకుని 1973లో సబర్మతి ఒడ్డునే మోటేరాలో ఓ గుడిసె కట్టుకుని ఉపన్యాసాలు యివ్వసాగాడు. కొద్ది రోజుల్లోనే దాన్ని ఆశ్రమంగా మార్చాడు. సన్యాసి జీవితాన్ని నమ్ముకోకుండా పెళ్లి చేసుకున్నాడు. కొడుకూ, కూతురూ వున్నారు. ఆశారామ్‌ అనుయాయుల్లో బిజెపివారు వుండడంతో గుజరాత్‌లో బిజెపి ఎదిగినకొద్దీ అతనూ ఎదిగాడు. వాక్చాతుర్యంతో దినదినం వర్ధిల్లాడు. ఇప్పుడు అతనికి 400 ఆశ్రమాలు వున్నాయి. ఆస్తులు పెరిగే కొద్దీ అక్రమాస్తులూ పెరిగాయి. ఢిల్లీలోని ఆశ్రమం కట్టేటప్పుడు ఫారెస్టు భూమి ఆక్రమించాడు. అక్కడ ఎలాటి కట్టడాలకూ అనుమతి లేదు. అయినా కట్టేశాడు.

మధ్యప్రదేశ్‌లో జయంత్‌ విటమిన్స్‌ లిమిటెడ్‌ అనే కంపెనీ 1997లో మూతపడింది. దానికి ముంబయి-ఢిల్లీ ఫ్రైట్‌ కారిడార్‌పై 10 ఎకరాల స్థలం వుంది. అక్కడ మతప్రవచనాలు చెప్పుకుంటానని ఆశారామ్‌ అడిగితే దాని డైరక్టర్లు సరేనన్నారు. అంతే, ఆశారామ్‌ అప్పణ్నుంచి ఆ భూమి వదిలిపెట్టలేదు. దాని ప్రస్తుత విలువ 700 కోట్ల రూ.లు. ఇది సీరియస్‌ ఫ్రాడ్‌ ఇన్వెస్టిగేషన్‌ ఆఫీసు దృష్టికి వచ్చి యీ జనవరిలో వారు ఆశారామ్‌పై చర్య తీసుకోమని కార్పోరేట్‌ ఎఫయిర్స్‌ మినిస్ట్రీకి సిఫార్సు చేశారు. చింద్వారాలోని 21 ఎకరాల భూమిని రాజమాత జ్ఞానదాదేవి తమకు 1997లో బహుమతిగా యిచ్చిందని ఆశారామ్‌ చెప్పుకుంటారు. 'ఆవిడకు సరిగ్గా వినబడదు. ఆవిణ్ని బలవంతం చేసి కాగితాలపై సంతకాలు పెట్టించుకున్నాడు' అంటారు ఆమె వారసులు. ఇండోర్‌లో ఔషధవృక్షాల పెంపకానికై ప్రభుత్వం కేటాయించిన భూమిని ఆశారామ్‌ తను అక్కడ మొక్కలు పెంచుతాననీ, యోగా సెంటర్‌ పెడతానని చెప్పి లీజుకి తీసుకుని మొక్కలు పెంచకపోగా అక్కడ పెద్ద భవంతి కట్టేశాడు.

ఇవన్నీ ఆర్థిక నేరాలైతే ఆశారామ్‌కు వున్న ఆడవాళ్ల పిచ్చి ప్రస్తుతం అతన్ని జైల్లో కూర్చోబెట్టింది. ఆడపిల్లలకై స్కూళ్లు, హాస్టళ్లు నడిపి, వారిని లోబరుచుకోవడం అతని బలహీనత. ఆ వినోదాల కోసం వేరే భవంతులు కట్టుకుని అక్కడకు తెప్పించుకుంటాడు. ఒక్కోప్పుడు ఆశ్రమరహస్యాలు బయటపడుతూ వుంటాయి. వెంటనే తగుచర్యలు తీసుకుంటాడు. 2008లో అహ్మదాబాద్‌ ఆశ్రమవాసులైన యిద్దరు సోదరులు అభిషేక్‌, దీపేష్‌ అనేవారు నదిలో శవాలుగా తేలారు. వారి చావుకి కారణం ఆశ్రమనిర్వాహకులే అని రాజూ చండక్‌ అనే అతను పోలీసుల ఎదుట వాంగ్మూలం యిచ్చాడు. అలా యిచ్చినందుకు నాపై హత్యాయత్నం జరిగింది అంటూ అతను మరుసటి ఏడాది ఆరోపించాడు. పోలీసులు యివన్నీ కొట్టి పారేశారు. సోదరులను చంపినది ఆశ్రమంలోనే వుండే 14 ఏళ్ల కుర్రాడని చెప్పి తేల్చేశారు. 2008 ఆగస్టులో మోహన్‌లాల్‌ యాదవ్‌ అనే నాలుగేళ్ల చిన్నపిల్లాడు మరుగుదొడ్డిలో శవంగా కనబడ్డాడు. నరబలికి గురయ్యాడని అనుకున్నారు. మర్నాడే 5 ఏళ్ల యింకో పిల్లాడు శవంగా కనబడ్డాడు. మీడియాలో వార్త రాగానే గొడవ జరిగింది. వాళ్ల తలిదండ్రులను పిలిచి మాట్లాడారు. ఏ బేరం కుదిరిందో ఏమో, 'మా పిల్లల చావు గురించి పరిశోధన చేయనక్కరలేదు' అని వాళ్లు రాసి యిచ్చారు.

ప్రస్తుత కేసు గురించి పేపర్లలో విపులంగా వచ్చింది. గమనించ వలసినదేమిటంటే పిల్ల తలిదండ్రులు మూఢవిశ్వాసాలను ముందుగా తప్పుపట్టాలి. వాళ్లు 11 ఏళ్లగా ఆశారామ్‌ను దేవుడిలా కొలుస్తున్నారు. అతని ఆశ్రమాలకు భూరివిరాళాలు యిచ్చారు. తమ కూతుర్ని చింద్వారా గురుకులంలో చేర్పించారు. అసలు ఆ గురుకులం హాస్టల్‌లో విద్యార్థుల బతుకులు దుర్భరం. 8 మంది పట్టే గదిలో 21 మందిని కూరతారట. 16 ఏళ్ల ఆ అమ్మాయిపై ఆశారామ్‌ కన్ను పడింది. హాస్టల్‌ వార్డెన్‌ ఆమెకు భూతం ఆవహించిందని తలిదండ్రులను నమ్మించింది. వాళ్లు నమ్మారు. స్వయంగా తీసుకెళ్లి ఆశారామ్‌కు అప్పగించారు. అతను నాలుగు గంటలపాటు ఆమెను గదిలో బంధించి, ఆమెతో అసభ్యంగా ప్రవర్తించి బయటకు చెపితే తలిదండ్రులను చంపేస్తానని బెదిరించాడట. ఈమె భయపడి వూరుకుని సొంత వూరు వెళ్లాకనే అమ్మానాన్నలకు చెప్పింది. అప్పుడు పోలీసులకు ఫిర్యాదు చేయబోయారు. అంటే ఆగస్టు 15 న సంఘటన జరిగితే 5 రోజుల తర్వాత ఫిర్యాదు చేశారు. ఇక సాక్ష్యాలు ఏం మిగులుతాయి? ఆశారామ్‌ను అరెస్టు చేశారు కానీ కేసు నిలవకపోవచ్చు. ఈ విషయంలో ఆశారామ్‌ కంటె మూఢభక్తుల పిచ్చినమ్మకాలను ఎక్కువగా తప్పుపట్టాలి. అలాటి పిచ్చినమ్మకాలను నిర్మూలించాలనే ధ్యేయంతోనే దభోల్కర్‌ తన జీవితాన్నే బలిపెట్టారు. ఆ త్యాగం వ్యర్థం కాదని ఆశిద్దాం. - ఎమ్బీయస్‌ ప్రసాద్‌ (సెప్టెంబరు 2013)

సెప్టెంబరు 23 వీక్లీకై ఎమ్బీయస్‌ : దారికి రాక తప్పని భీష్ముడు

నరేంద్ర మోదీని బిజెపి ప్రధాని అభ్యర్థిగా ప్రకటించేసింది. రాజకీయ భీష్ముడు ఆడ్వానీ గారు అంపశయ్య నుండి ఆశీర్వదించి స్వచ్ఛందమరణాన్ని ఆహ్వానించేశారు. ఈ ప్రకటనకు అంత తొందరెందుకు, కాస్త నిదానిస్తే మంచిది కదాని పాపం ఆయన చెప్పి చూశాడు. ఆరెస్సెస్‌వారు ఏడిశావులెండి అన్నారు. ఆయన్ని ఒకప్పుడు లోహపురుషుడిగా కీర్తించిన బిజెపి యిప్పుడు ఒరిజినల్‌ లోహపురుషుడు పటేల్‌ వైపు చూపు సారించింది. ప్రస్తుతం ఆడ్వానీ వారి దృష్టిలో ఉక్కుమనిషి కాదు, తుక్కుశాల్తీ అయిపోయారు. ఆయన సలహాలో చాలా విజ్ఞత వుందని వాళ్లకు తోచలేదు. ప్రధాని ఎవరన్న విషయం తేల్చడానికి జనరల్‌ బాడీ మీటింగు, పార్టీ వర్కింగ్‌ కమిటీ మీటింగు అవీ ఏర్పాటు చేసి వాదోపవాదాలను అనుమతించి, చివరకు ఆమోదముద్ర వేసేందుకు టైము లేదు. ఎందుకంటే పుట్టినరోజులోగా మోదీకి ఒక బహుమతి యిద్దామని వారనుకున్నారు. అందుకని పార్లమెంటరీ బోర్డు సమావేశంలోనే చప్పట్లు కొట్టేసి ఔననిపించారు. ఆడ్వానీకే కాదు, పార్టీలో చాలామందికి మోదీ విషయంలో పడిన ఆత్రం నచ్చలేదు. అయినా ఎవరూ ఏమీ చేయలేకపోయారు. జగన్నాథరథం అప్రతిహతంగా ముందుకు వెళ్లిపోయినట్టు, మోదీ రథం అడ్డువచ్చిన వాళ్లను తొక్కి పడేస్తూ సాగిపోతోంది.

మన ప్రజాస్వామ్యంలో ప్రధాని అభ్యర్థి, ముఖ్యమంత్రి అభ్యర్థి ఎవరో ముందే చెప్పవలసిన అవసరం లేదు. 1977లో జనతా పార్టీ నాలుగు పార్టీల కలయికతో ముందుకు వెళ్లినపుడు ప్రధాని ఎవరో వాళ్లు చెప్పలేదు, ప్రజలు అడగలేదు. ఇందిరను ఓడించాలి అనే లక్ష్యంతోనే అఖండమైన మెజారిటీ కట్టబెట్టారు. తర్వాత నేషనల్‌ ఫ్రంట్‌ని గెలిపించినపుడు కూడా ప్రధాని ఫలానా అని ఓటర్లకు తెలియదు. కానీ యిటీవలి కాలంలో ప్రధాని అభ్యర్థి వీరు అని ముందే చెప్తున్నారు. దానివలన లాభాలుంటాయని వారి భావన. నష్టాలు కూడా వుండవచ్చని పరిశీలకుల అంచనా. బిజెపిలో యిప్పుడు మోదీ టాలెస్ట్‌ లీడరు. ఆడ్వానీ శకం అంతరించింది. ఆయన ప్రధాని పదవికి పోటీ పడతారని ఎవరూ అనుకోలేరు. అయితే ఎన్‌డిఏకు అధికారంలోకి వచ్చే అవకాశం వుండి, వారిలో చాలామందికి మోదీ ఆమోదయోగ్యుడు కాకపోతే అప్పుడు ఆడ్వానీయో, ఆయన శిష్యగణంలో వేరొకరో ప్రధాని అయ్యే అవకాశం వుండవచ్చు. కానీ వాటి గురించి యిప్పుడే మాట్లాడడం అనవసరం. ప్రస్తుత ప్రధానిగా వున్న మన్‌మోహన్‌ అసమర్థుడిగా పేరు బడడం వలన, అవినీతి కుంభకోణాల్లో పూర్తిగా కూరుకుపోవడం వలన ఆయనకు ప్రత్యర్థిగా చూపించడానికి, ఎన్నికలలో తమ పార్టీని గెలిపించడానికి మోదీ యిమేజి సహాయకారి అని బిజెపి భావిస్తోంది. అందువలన మోదీనే తమ ప్రధాని అభ్యర్థిగా ప్రకటించడంలో తప్పేమీ లేదు.

అయితే టైమింగు విషయంలో మాత్రమే తప్పు పట్టవలసిన అవసరం వుంది. నవంబరులో కొన్ని రాష్ట్రాల ఎసెంబ్లీలకు ఎన్నికలు జరుగబోతూ వుంటే యిప్పుడు అర్జంటుగా ప్రధాని అభ్యర్థి ప్రకటన ఎందుకు చేయాలి అని అడిగితే దానికి సమాధానం లేదు. అసెంబ్లీ ఎన్నికలలో ఆ రాష్ట్రానికి ముఖ్యమంత్రి ఎవరవుతారా అన్నదే ప్రధానం. వారెవరో చెపితే వాళ్లు నచ్చితే ఓటర్లు బిజెపికి ఓటేస్తారు. అది చాలు. ఇప్పుడీ ప్రధాని గోల ఎందుకు? ప్రధానిని ఎన్నుకునేది ముఖ్యమంత్రులు అయి వుంటే, వీరి ద్వారా ఫలానావారు ప్రధాని అవుతారు అని అనుకోవచ్చు. కానీ ప్రధానిని ఎన్నుకునేది ఎంపీలు. పార్లమెంటు ఎన్నికలు యిప్పట్లో లేవు. ఒకవేళ మధ్యంతర ఎన్నికలు హఠాత్తుగా వస్తే అప్పుడే ప్రధాని అభ్యర్థిని ప్రకటించవచ్చు. ఇప్పుడే ప్రకటించడం వలన కలిగే లాభం ఏమిటి? మోదీ ప్రధాని అవడం ఖాయం అన్న ఆశతో ఓటర్లు బిజెపికి ఓటేస్తారనా? అసెంబ్లీ ఎన్నికల మూడ్‌ పార్లమెంటు ఎన్నికలకు వుండకపోవచ్చు. అప్పటికి ప్రాముఖ్యత వహించే అంశాలు వేరే వుంటాయి. పోనీ బిజెపి కార్యకర్తలకు ఉత్సాహం పెరుగుతుందనా?

బిజెపి పక్షాన మోదీ కాక మరో లీడరు ఎవరూ కనబడటం లేదని, తక్కినవాళ్లు ప్రతిఘటించబోయినా లాభం లేదని అందరికీ తోస్తూనే వుంది. ఈ ప్రకటన వలన కొత్తగా చెప్పిన అంశం ఏముంది? పోనీ నష్టాలున్నాయా? ...ఉన్నాయన్న భయాలు కొన్ని రాష్ట్రాల బిజెపి నాయకులకు వున్నాయి. వారి రాష్ట్రాలలో ముస్లిం ఓటర్లు కొన్ని నియోజకవర్గాల ఫలితాలను తారుమారు చేయగల అవకాశం వుంది. మోదీ అంటే ముస్లిములకు ఏహ్యత వుందని, అతనే ప్రధాని అభ్యర్థి అని ముందే చెపితే వాళ్లు దూరమై పోతారని, ఆ విధంగా ఎసెంబ్లీ ఎన్నికలలో సీట్లు తగ్గుతాయని వారి భయం. 'ప్రధానిగా మోదీ తప్ప వేరే బిజెపి నాయకుడు లేడని మనందరికీ తెలిసినపుడు వాళ్లకు మాత్రం తెలియకుండా వుంటుందా? అందువలన ప్రకటించినా, ప్రకటించకపోయినా తేడా ఏముంది?' అని మోదీ అభిమానులు వాదించవచ్చు. ఇక్కడ ఒక సున్నితమైన అంశం వుంది. యుపిఏ2పై ప్రజలకు ఆగ్రహం పెరుగుతోంది. దానికి ప్రత్యామ్నాయాలు వెతుకుతున్నారు. మూడో కూటమి అనే ప్రత్యామ్నాయం సరిగ్గా రూపుదిద్దుకోవడం లేదు.

ఇక మిగిలినది ఎన్‌డిఏ మాత్రమే. ఎన్‌డిఏలో ప్రధాన పార్టీ బిజెపియే. అంతవరకు మనసును సమాధాన పరచుకున్నా, బిజెపి అంటే సిద్ధాంతపరంగా పడని మెజారిటీ ప్రజలు కోరుకునేది ఏమిటి? గతంలో ఏర్పడిన ఎన్‌డిఏ ప్రభుత్వంలాటిదే ఏర్పడితే ఫరవాలేదు. అంటే - బిజెపి తన చిత్తం వచ్చినట్లు చేయకుండా దానికి పగ్గాలు వేయడానికి కొన్ని యితర పార్టీలు కూడా ఆ కూటమిలో వుండాలి, బిజెపి వారిపై ఆధారపడే పరిస్థితి వుండాలి, బిజెపి తరఫున వుండే నాయకుడు ఉదారవాదియై వుండాలి. గతంలో ఎన్‌డిఏ అధికారంలో రావడానికి ప్రభుత్వం నడపడానికి కారణం - శాంతస్వభావుడన్న వాజపేయి యిమేజి అని అందరూ ఒప్పుకోవాల్సిందే. ఆ యిమేజి తనకు లేదని గ్రహించే ఆడ్వానీ అప్పుడు వెనకనుండే చక్రం తిప్పారు తప్ప ముందుకు రాలేదు. ఇప్పుడు వస్తున్నవాడు ఆడ్వానీ కంటె కఠినుడన్న యిమేజి వున్న మోదీ! అతనికి సమర్థుడన్న యిమేజి వుండవచ్చు, అవినీతికి దూరం అన్న యిమేజి వుండవచ్చు, కానీ తనతో విభేదించేవారితో ఎలా వ్యవహరిస్తాడన్న దానిపైనే మొత్తం ఆధారపడి వుంది.

ఎందుకంటే సంకీర్ణ ప్రభుత్వం అనగానే రకరకాల పార్టీలు, వాళ్లకి రకరకాల ఎజెండాలు. తను అనుకున్నది సంపూర్ణంగా చేయడానికి వాళ్లు అడ్డుపడతారు. వాళ్లని ఎలా సహిస్తావు? ఎలా నీ దారికి తెచ్చుకుంటావు? ఎన్ని మెట్లు దిగి వస్తావు? ఇవే ముఖ్యమైన అంశాలు. 1977లో జనతా పార్టీ ఎన్నికలలో గెలవగానే ప్రధాని అభ్యర్థి ఎవరు అనే ప్రశ్న తలెత్తింది. అందరి కంటె సీనియరు, ఉపప్రధానిగా కూడా పనిచేసిన అత్యంత సమర్థుడు, కళంకరహితుడు అయిన మొరార్జీ దేశాయిని ప్రధాని చేద్దామని ప్రతిపాదన వచ్చింది. ఆ మాట వినగానే చాలామంది వణికారు. ఎందుకంటే మొరార్జీ మొండివాడు. పట్టువిడుపులు తెలియనివాడు. జనతా పార్టీ అంటే ఐదు పార్టీల కలయికతో అర్జంటుగా పుట్టుకుని వచ్చిన పార్టీ. దానిలో సోషలిస్టుల నుండి, పూర్తి రైటిస్టులు, భూస్వాములు వున్న లోకదళ్‌ దాకా, మొహమొహాలు చూసుకోని పాత కాంగ్రెసు వారు, జనసంఘ్‌ వారూ - అందరూ వున్నారు. వీళ్లందరితో కూడుకున్న కూటమిని నడపాలంటే సౌమ్యుడైన వ్యక్తి కావాలి. నిరంకుశభావాలున్న మొరార్జీ కాదు అని వాళ్లు వాదించారు. లౌక్యం తెలిసిన జగ్‌జీవన్‌రామ్‌ ప్రధాని అయితే బెటరు అన్నారు.

ఫైనల్‌గా చరణ్‌ సింగ్‌ వద్దకు వెళ్లింది వివాదం. అతని వద్ద చాలామంది ఎంపీలు వున్నారు కాబట్టి అతనెవర్ని సమర్థిస్తే వాళ్లు ప్రధాని అవుతారు. చరణ్‌ సింగ్‌కు మొరార్జీ అంటే పడదు. అయితే జగ్‌జీవన్‌ రామ్‌ అంటే మరీ పడదు. జగ్‌జీవన్‌పై అవినీతి ఆరోపణలు చాలా వున్నాయి. ఆయన కేంద్రమంత్రిగా వుండే రోజుల్లో 12 ఏళ్లపాటు ఇన్‌కమ్‌టాక్స్‌ కట్టలేదు. అదేమిటని అడిగితే మర్చిపోయా అన్నాడు. మొరార్జీపై అవినీతి ఆరోపణలు లేవు. చరణ్‌ సింగ్‌కు కూడా అవినీతి అంటే పడదు. ఆ కారణంగా మొరార్జీకే నా వోటు అన్నాడు చరణ్‌. అప్పుడు మొరార్జీ ప్రధానిగా, చరణ్‌ ఉపప్రధానిగా అయ్యారు. వెంటనే జగ్‌జీవన్‌ అభిమానులు గోల చేశారు. అప్పుడు జగ్‌జీవన్‌ను కూడా ఉపప్రధాని చేశారు.

మొరార్జీ గురించిన భయాలు త్వరలోనే నిజం అయ్యాయి. ఆయన ఎవర్నీ కలుపుకునే ప్రయత్నం చేయకుండా ప్రభుత్వ నిర్వహణ మాత్రం సమర్థవంతంగా చేసుకుంటూ పోయారు. జనతాపార్టీ గ్రూపులుగ్రూపులుగానే నడిచింది. జనసంఘ్‌వారు మొదట్లో చరణ్‌ను దువ్వి, కొంతకాలానికి మొరార్జీ వైపు వెళ్లారు. చరణ్‌ అసంతృప్తితో రగులుతున్న విషయం గమనించి సంజయ్‌ గాంధీ అతనికి ప్రధాని పదవి ఆశ చూపి జనతా పార్టీని చీలుద్దామని చూశాడు. ఈ విషయాలు మొరార్జీకి చెప్పి, యిప్పటికైనా నువ్వు చరణ్‌తో మాట్లాడి సయోధ్య కుదుర్చుకో అని జార్జి ఫెర్నాండెజ్‌, మధు లిమయే లాటి వాళ్లు బతిమాలారు. మొరార్జీ మూర్ఖుడైన వృద్ధుడిలాగానే ప్రవర్తించాడు. దిగి రానన్నాడు. అంతే, బ్రహ్మాండమైన మెజారిటీతో అధికారంలోకి వచ్చిన జనతా పార్టీ రెండేళ్లలో కుప్పకూలింది. ఈ పంతాలు, పట్టుదలలు చూసి విసిగిన దేశప్రజలు తాము చెత్తబుట్టలో పడేసిన ఇందిర వద్దకు వెళ్లి 'తల్లీ మళ్లీ వచ్చి మమ్మల్ని రక్షించు' అన్నారు. 1980 నుండి యిక ఇందిర రాజ్యం సాగింది.

ఈ కథలో నీతి ఏమిటంటే - పార్టీ అధినేత దృఢంగా, మొండిగా, చండశాసనుడిలా, చంద్రబాబులా వున్నా నడిచిపోతుంది. కానీ పార్టీల కూటమికి అధినేతగా వున్నవాడు అలా వుంటే కుదరదు. సౌమ్యుడుగా, కలుపుగోరు వ్యక్తిగా కనబడాలి. దృఢచిత్తుడిగా, టాస్క్‌ మాస్టర్‌గా మోదీకున్న యిమేజి ఆ పార్టీ ఎదుగుదలకు ఎంతో దోహదపడుతుంది. అయితే బిజెపి సొంతంగా మెజారిటీ సంపాదించలేనప్పుడు యితరులను కూడగట్టుకోవడానికి యిదే యిమేజి అడ్డుపడుతుంది. ఆ విషయాన్ని మోదీ గుర్తించాలి. నవంబరు దాకా ఆగకుండా వెంటనే ప్రధాని అభ్యర్థిగా ప్రకటింపచేసుకోవడానికి చూపించిన ఆత్రుత అతని వ్యవహారశైలిపై సందేహాలు మరింత పెంచుతోంది. 'ఎవరు ఔనన్నా, కాదన్నా నేను అనుకున్నది చేసి తీరతా, అందరూ నా మాట వినాల్సిందే, సమయం, సందర్భం కాదని మీరంతా మొఱ పెట్టుకున్నా నేను వినను' అని మోదీ చాటి చెప్పినట్టయింది. గత్యంతరం లేని పరిస్థితుల్లో అతన్ని ఆమోదిద్దామా, లేక దూరంగా పెడదామా అని ఊగిసలాడుతున్నవారికి అతని పట్ల విముఖత పెంచేలా వుంది యీ తాపత్రయం. ఆ విధంగా చూస్తే మోదీ యీ ప్రకటన గెలుచుకున్న దాని కంటె పోగొట్టుకున్నది ఎక్కువ. - ఎమ్బీయస్‌ ప్రసాద్‌ (సెప్టెంబరు 2013)

సెప్టెంబరు 24 ఎమ్బీయస్‌ : రోగిష్టి నాయకులు

కోడెల శివప్రసాద్‌గారు నిష్ణాతులైన వైద్యుడు. కత్తులు, కఠార్లు వుపయోగించి ఎవరికైనా సరే రోగం కుదర్చగలరు. ప్రస్తుతం సోనియా క్యాన్సర్‌కు, ఆజాద్‌ స్పాండిలోసిస్‌కు, ఆంటోనీ ప్రోస్టేటు సమస్యకీ, షిండే పల్మనాలజీ సమస్యకు కారణం ఏమిటో నాడి కాదు, మొహం కూడా చూడకుండా, ఫోటోలు చూసి చెప్పేశారు. ధన్వంతరి కూడా కోడెలకు తీసికట్టే. (ధన్వంతరికి మందుల తయారీ తెలుసుకాని మందుగుండు తయారీ తెలియదుగా) 'తెలుగువారిని విభజించి ఉసురుపోసుకోవడం' అనే వైరస్‌ కారణంగానే యిన్ని రోగాలు వచ్చాయని కోడెల రోగనిర్ధారణ చేశారు. చిత్రం ఏమిటంటే ఆ వైరస్‌ కాంగ్రెస్‌ నాయకులపైనే పనిచేస్తోంది.

తెలుగుజాతి , నిండుగ వెలుగు జాతి అంటూ అల్లాడిన ఎన్టీయార్‌ పార్టీలో చేరి, ఆయన్ని దింపేసి, ఆయన సమైక్యవాదాన్ని అటకెక్కించి, ప్రజాభిప్రాయ సేకరణ చేశామంటూ బుకాయించి విభజన చేయండి అంటూ లేఖ యిచ్చి 'చేస్తారా, ఛస్తారా' అంటూ అధికారపార్టీని రొక్కించిన తెలుగుదేశం నాయకులను మాత్రం ఆ వైరస్‌ అంటలేదు. తెలంగాణ ఏర్పాటుకు యీయనే అడ్డు అని విభజనవాదులచేత మాట పడిన వైయస్‌ పేర పార్టీ పెట్టుకున్నా, సమైక్యం మాట మర్చిపోయి 'అంతా నీ యిష్టం తల్లీ' అంటూ సోనియాకు పవరాఫ్‌ ఎటార్నీ రాసి యిచ్చిన వైకాపా నాయకులకు అంటలేదు. తెలుగు జాతి ఒకటి కాదు, రెండు అంటూ దబాయించిన రాష్ట్ర కాంగ్రెసు నాయకులకూ సోకలేదు. 1973 తర్వాత అందరూ మర్చిపోయిన విభజన మంత్రాన్ని మళ్లీ పఠించి, ఉద్యమం నడిపిన కెసియార్‌నూ ఆ వైరస్‌ ఏమీ చేయలేదు. నా అనుమానం కోడెల వాళ్లందరికీ వ్యాక్సిన్‌ ఏదో యిచ్చి కాపాడి వుంటారు.

వైద్యుడిగా కాకుండా భూతవైద్యుడిలా మాట్లాడిన కోడెల గురించి యిలా మనం ఎన్నయినా జోకులు వేసుకోవచ్చు కానీ ఆయన చెప్పినదానిలో ఒక అంశం నన్ను బాగా ఆకట్టుకుంది. నిర్ణయం తీసుకోవలసిన ఢిల్లీ నాయకులందరూ ఏవేవో రోగాలతో బాధపడుతూ వున్నారని హైలైట్‌ చేశారాయన. చాలాకాలం క్రితం ఓ ఇంగ్లీషు పత్రికలో వ్యాసం చదివాను. దేశాధినేతల ఆరోగ్యస్థితి బట్టే దేశం బాగోగులు వుంటాయని సోదాహరణంగా వివరించారు వ్యాసకర్త. వాటర్లూ యుద్ధంలో నెపోలియన్‌ అనారోగ్యం అతన్ని కృంగదీసి, ఓటమి పాలు చేసిందట. యుద్ధరంగంలోనే కాదు, యుద్ధానంతర చర్చల్లో కూడా ఆరోగ్యంగా వుండడం అత్యంతావశ్యకం అంటాడు వ్యాసకర్త. రెండవ ప్రపంచయుద్ధం తర్వాత విజేతలైన మిత్రసైన్యాలు గెలిచిన ప్రదేశాలను పంచుకోవడానికి చర్చలు జరుపుకున్నారు. అప్పుడు చర్చిల్‌, ఫ్రాంక్లిన్‌ రూజ్‌వెల్ట్‌ వృద్ధాప్య సమస్యలతో బాధపడుతూ నీరసంగా వున్నారట. స్టాలిన్‌ దృఢంగా, పటిష్టంగా వున్నాడు. అందుకే చర్చల్లో మంచి ఉత్సాహంతో మాట్లాడి, పోట్లాడి తూర్పు యూరోప్‌ నంతటిని రష్యాకు దక్కించుకున్నాడు. ఇలా చాలా ఉదాహరణలు యిచ్చాడు.

మనందరికీ తెలుసు, మన దేశంలో నెహ్రూకు ఆరోగ్యం క్షీణించినకొద్దీ అసహనం పెరిగిపోయింది. తను అనుకున్నట్టు జరగకపోతే బాగా చికాకుపడేవాడు. చైనా వాళ్లు తనను గౌరవించేస్తున్నారంటూ ఏవో భ్రమలు కల్పించుకున్నాడు. కృష్ణ మీనన్‌ ఔనౌను అంటూ భట్రాజు పొగడ్తలతో ఉబ్బేశాడు. ఇద్దరూ కలిసి ఎవరిమాటా వినకుండా చైనా యుద్ధంలో ఓటమి తెచ్చిపెట్టారు. కౌల్‌ రాసిన ''హిమాలయన్‌ బ్లండర్‌'' చదివితే తెలుస్తుంది - 'సరైన ఆయుధాలు లేక మన సైన్యం ఓడిపోతోంది' అని నెహ్రూకి చెప్పడానికి ఏ సైనికాధికారికీ ధైర్యం చాలేది కాదు. తెగించి చెప్పినవాళ్ల మీద నెహ్రూ మండిపడుతూ ఫోన్‌ పెట్టేసేవాడు. దాంతో అంతా గప్‌చుప్‌గా కూర్చున్నారు. చైనావాడు దేశంలోకి చొచ్చుకుని వచ్చేశాడు. కొన్నాళ్లకి దయతలచి తనంతట తానే కొంతమేరకు వెనక్కు వెళ్లాడు తప్ప మన ప్రతాపం ఏమీ లేదు. ఇది గ్రహింపుకి రాగానే నెహ్రూ అవమానంగా ఫీలయ్యాడు. పరాజయాన్ని వ్యక్తిగతంగా తీసుకుని మంచం పట్టి అతి కొద్ది కాలానికే చనిపోయాడు.

ఇటువంటివి కార్పోరేట్‌ రంగంలో కూడా చూస్తాం. కంపెనీ సిఇఓ లేదా చైర్మన్‌ ఆరోగ్యంగా వుంటేనే సరైన నిర్ణయాలు తీసుకోగలుగుతారు. కుటుంబ సమస్యలతోనో, ఆరోగ్య సమస్యలతోనో బాధపడుతూ వుంటే కంపెనీ ఫలితాలపై ఆ ప్రభావం తప్పక కనబడుతుంది. ఎవరైనా పారిశ్రామికవేత్త ఆరోగ్యం బాగా లేకపోయినా ఆ విషయాన్ని బయటకు పెట్టరు. పెడితే ఆ కంపెనీ షేరు వేల్యూ ఢామ్మని పడిపోతుంది. ఇప్పుడు సోనియా గాంధీ అనారోగ్య విషయం కూడా గోప్యంగా వుంచిన కారణం అదే. అదేమిటో తెలిస్తే యిక అక్కణ్నుంచి ఆవిడ ఆయుర్దాయంపై అంచనాలు మొదలవుతాయి. ఆవిడ వారసత్వం నాకు రావాలంటే నాకు రావాలని కుటుంబసభ్యుల మధ్యే కాదు, పార్టీ సభ్యుల మధ్య కూడా పోటీలు ప్రారంభమవుతాయి. ఒకరి కాలు మరొకరు లాగుతారు.

ఢిల్లీ సుల్తానులు చనిపోయినప్పుడు మరణవార్తను వెంటనే ప్రకటించేవారు కాదట. దేశంలోని వేర్వేరు ప్రాంతాల్లో వున్న కొడుకులందరూ ఢిల్లీకి చేరిన తర్వాతనే ఆ విషయం చెప్పి, అప్పుడు యిక మీలో ఎవరు బలవంతులో చూసుకోమనేవారు. ఇటీవలి కాలంలో కశ్మీరు ముఖ్యమంత్రిగా పని చేసిన షేక్‌ అబ్దుల్లా చావు విషయంలో యిలా జరగడం చూశాను. ఫరూక్‌ అబ్దుల్లా వచ్చి, అధికారం పగ్గాలు చేపట్టేవరకూ చావు విషయం బయటకు పొక్కనీయలేదు. ఇందిరా గాంధీ హత్య జరగగానే ప్రణబ్‌ ముఖర్జీ 'తనే ఆపద్ధర్మ ప్రధాని' అని పైకి అనేశారు. నెహ్రూ, లాల్‌ బహదూర్‌ శాస్త్రి అధికారంలో వుండగా పోయినప్పుడు అప్పటి హోం మంత్రి గుల్జారీలాల్‌ నందా ఆపద్ధర్మ ప్రధానిగా పని చేశారు. అదే ఒరవడిలో తనూ అవుతానని ప్రణబ్‌ అనుకుని పైకి అన్నాడు. ఆ పాపానికి రాజీవ్‌ కుటుంబం అతన్ని శిక్షించింది. లేకపోతే మన్‌మోహన్‌ బదులు ఆయనే ప్రధాని అయి వుండేవాడు.

చెప్పవచ్చేదేమిటంటే ఉన్నతపదవుల్లో వున్నవారు తమకు అనారోగ్యం వున్నా పైకి చెప్పుకోలేరు. విశ్రాంతి తీసుకోలేరు. నాలుగు రోజులు యింట్లో పడుక్కుంటే చాలు, కుట్రలు ప్రారంభమై పోతాయి. అందుచేత చచ్చినట్టు పని చేస్తూనే వుండాలి. జబ్బు వస్తే మూలిగితే కాస్త అదో ఉపశమనం. మూలగడానికి వీల్లేదు సరికదా ఆపిల్‌ పండులా వున్నానని జనాల్ని భ్రమింపచేయడం అంటే ఎంత నరకమో వూహించండి. ప్రస్తుతం సోనియా అదే బాధలో వున్నారు. ఎంత అమెరికాలో చేయించుకున్నా క్యాన్సర్‌ చికిత్స అంటేనే అత్యంత బాధాకరమైనది. విపరీతమైన నీరసం, చికాకు తప్పవు. అవతలివాడు చెప్పే సొద వినడానికి ఓపిక లేక 'సరేసరే' అనబుద్ధేస్తుంది. దానిపై క్షుణ్ణంగా ఆలోచించే సహనం లేక 'ఏదో ఒకటి చేసి కేసు క్లోజ్‌ చేసేయండి' అనేస్తారు.

మొన్న ఆహారభద్రత బిల్లు పాస్‌ చేయించుకోవడానికి పార్లమెంటుకి వచ్చి కళ్లు తిరిగి పడ్డప్పుడే అర్థమైంది సోనియా అవస్థ. లోపల ఏం కొంప మునిగిందో చూపించుకోవడానికి అమెరికా పరుగెత్తారు. 8 రోజులున్నారో లేదో తిరుగుప్రయాణం కట్టారు. వచ్చీ రాగానే కోర్‌ కమిటీ మీటింగని కూర్చోబెట్టి తెలంగాణపై చర్చ మొదలుపెట్టారు. ఏం వింటారు, విన్నా ఏం తలకెక్కుతుంది చెప్పండి. మామూలు వాళ్లకే జెట్‌ ల్యాగ్‌ వుంటుంది. ఇలా జబ్బు పడినవాళ్లకు శరీరం హూనమై పోయి వుంటుంది. దేశ పరిస్థితి అస్తవ్యస్తంగా వుంది. అందరూ మన్‌మోహన్‌ను, సోనియాను, చిదంబరాన్ని నానా తిట్లూ తిడుతున్నారు. ఇక మనశ్శాంతి ఎక్కడ? కుటుంబపెద్దగా కూడా సోనియాకు చికాకులు వుంటాయి కదా. అల్లుడి అవినీతి పురాణం రచ్చకెక్కింది, కొడుకు చూస్తే జీవితంలో సెటిల్‌ కాలేదు. పోనీ అమ్మాయిలంటే విముఖతేమో సన్యాసం తీసుకుంటాడేమో అంటే ఆ పరిస్థితి కాదు. 'ఎవరైనా భారతీయురాలిని యిష్టపడితే బాగుండును. హాయిగా పెళ్లి చేసేద్దును. ఫారిన్‌ అమ్మాయిని చేసుకుంటే రాజకీయంగా భవిష్యత్తు వుండదు. ఎంత హిందీ మాట్లాడినా, చీర కట్టినా యిప్పటికే మనల్ని విదేశీయులంటున్నారు. ఇక రాహుల్‌ విదేశీయురాలిని పెళ్లి చేసుకుంటే భారతదేశాన్ని పాలించే ఆశ వదులుకోవాల్సి వస్తుంది.' యిలా ఆ మాతృమూర్తి పరిపరివిధాల చింతిస్తూ ఆరోగ్యాన్ని పాడుచేసుకుంటూ వుండవచ్చు.

శరీరం వ్యాధిగ్రస్తమై, బుర్ర బొంగరంలా తిరుగుతున్న యిటువంటి పరిస్థితుల్లో సోనియా తెలుగువారికి సంబంధించిన అత్యంత ముఖ్యమైన నిర్ణయం తీసుకున్నారు. అదీ మన దురదృష్టకరం. తెలంగాణపై నిర్ణయం వాయిదా వేసి వేసి, చివరకు తమ యుపిఏ ప్రభుత్వం ఆయుర్దాయం ముగిసిపోయే దశలో ఏదో ఒకటి తేల్చేద్దామనుకున్నారు లాగుంది. ఈ సారి మళ్లీ నెగ్గుతామో లేదో, ఆ పై ఎన్నికలు అంటే 2019 నాటికి మనం వుంటామో లేదో అన్న వేదాంతం ఆవిణ్ని ఆవహించి వుంటుంది. 2009లో మాట యిచ్చాం కదా, దిగిపోయేముందు ఆ దిశగా ఏదో చేసి దిగిపోదాం అనే తెగింపు వచ్చి వుంటుంది. అయితే ఈ విషయంపై కూలంకషంగా ఆలోచించే ఓపిక, తీరిక ఆవిడకు లేవు. అందుకని సలహామండలిపై ఆధారపడింది.

దురదృష్టవశాత్తూ ఆ బృందం అంతా రోగిష్టివాళ్లగానే తేలారు. ఆజాద్‌గారు యిన్‌చార్జిగా వుండేటప్పుడే మొత్తుకునేవారు - 'నాకు నడుం నొప్పి, మరీ ఎక్కువసేపు కూర్చోలేను. చెప్పేదేదో చప్పున చెప్పేసి వెళ్లండి బాబూ' అని. షిండేగారు ఆపరేషన్‌ చేయించుకున్నారన్నది బహిరంగ రహస్యం. ఒంట్లో నిస్త్రాణగా వున్నపుడు అవతలివాడు చెప్పేది ఏం బుర్ర కెక్కుతుంది? పైగా యిదేమీ వాళ్ల సొంత రాష్ట్రం కాదు. ఇరుపక్షాలూ తెలుగువాళ్లే. కలిసి వ్యాపారాలు, వివాహాలు చేసుకునేవారే. బయట స్నేహితులుగానే వుంటారు. ఇక్కడకు వచ్చి మాత్రం ఒకరి మీద మరొకరు చాడీలు చెప్తారు. సమస్యలు ఏకరువు పెడతారు. పరిష్కారం చెప్పమంటే చెప్పరు. మీరేం చెపితే అలాగే వింటాం అంటారు. చెప్పినదాకా వుండి తోక ఝాడిస్తారు. ఈ వ్యవహారం చూస్తూంటే బయట వున్న మనకే చికాగ్గా వుంటుంది. ఇక రోగంతో మూలిగే వాడికి ఏం వినసొంపుగా వుంటుంది చెప్పండి. పెద్ద నాయకులందరూ యిలా రోగపీడితులై, వ్యాధిగ్రస్తులై వున్నారు కాబట్టి ఏం చేయాలి? యువనేత రాహుల్‌ రంగంలోకి దిగాలి.

గతంలో రాహుల్‌కి పెద్ద పోస్టు లేదు. కానీ యీనాడు అతను పార్టీకి ఉపాధ్యక్షుడు. అతను ప్రధాని అయితే అతని క్రింద పనిచేయడానికి నేను రెడీ అని సాక్షాత్తూ మన్‌మోహన్‌చేత అనిపించుకోబడినవాడు. మరి తెలంగాణ విషయంలో రాహుల్‌ నోరు ఎందుకు విప్పడో తెలియదు. జులై 30 ప్రకటన తర్వాత 50 రోజులుగా రాష్ట్రంలో మెజారిటీ భాగంలో నిరసనలు సాగుతున్నాయి. ప్రభుత్వోద్యోగులు సమ్మె చేస్తున్నారు. వారి సమ్మెను విరమింపజేయడానికి రాష్ట్రప్రభుత్వం చిత్తశుద్ధితో ప్రయత్నాలేమీ చేయడం లేదని హైకోర్టే అభిప్రాయపడుతోంది. ముఖ్యమంత్రి, ఉపముఖ్యమంత్రి వేర్వేరు క్యాంపులు నడుపుకుంటున్నారు. విద్యార్థుల భవిష్యత్తు నాశనమవుతోంది. సాధారణ రాజకీయ నాయకులే కాదు, అందరి చేత గౌరవించబడే జెపి వంటి నేత కూడా ప్రజల చేతిలో అవమానాల పాలవుతున్నారు. ఆయన సమైక్యవాది అనే అభిప్రాయంతో వున్న తెలంగాణ ఉద్యమకారుల చేత అసెంబ్లీ ఆవరణలోనే దెబ్బలు తిన్నారు. సమైక్యవాది కాడు అనే అభిప్రాయంతో వున్న సీమాంధ్ర ఉద్యమకారుల చేత యిప్పుడు తిట్లు తిన్నారు. ఆదర్శాలు, ఉపదేశాలు వినే మూడ్‌లో ప్రజలు లేరని, ఉద్యమం మర్యాద హద్దు మీరుతోందని యిప్పటికైనా రాహుల్‌ గుర్తించలేదా? అంత శీతకన్ను వేయడానికి యిదేమైనా పరాయి రాష్ట్రమా? యుపిఏ2 అధికారంలో కూర్చోవడానికి దోహదపడిన ఆంధ్రప్రదేశ్‌ యిది. అనేక రాష్ట్రాల ఎన్నికలలో కాంగ్రెసు పార్టీ పోరాడడానికి నిధులు అందించిన రాష్ట్రం యిది.

కేంద్రంలో, రాష్ట్రంలో కాంగ్రెసే అధికారంలో వుండగా భావి అధినేత, ప్రస్తుత అధినేత కుమారరత్నం, కాంగ్రెస్‌ పార్టీలో పెద్ద హోదా కలిగిన యువరత్నం రాహుల్‌ పన్నెత్తి ఒక్క మాట కూడా అనకపోవడమేమిటి? 'ఓ నా ప్రజలారా, ఊరకుండుడు. నేను మీ కష్టములను బాపెదను. మా మాతృమూర్తితో చెప్పి మీకు ప్యాకేజీ యిప్పించెదను' వంటి హామీ యివ్వవద్దా? ప్యారడైజ్‌ బిర్యానీ, కరాచీ బిస్కెట్లు తిన్నందుకేనా మన గురించి పట్టించుకోవాలి కదా. ముదర బెండకాయ బ్రహ్మచారులంటే మన సమాజం వేళాకోళంగా మాట్లాడుతుంది. 'ఫారిన్‌ అమ్మాయితో పెళ్లంటే అమ్మ ఒప్పుకోలేదు, యిక విధియే తనకో పరిష్కారం చూపాలన్న దిగులుతో రాహుల్‌ అన్యమనస్కంగా వుంటున్నాడు. అందుకే యిలాటి చిల్లర విషయాలు పట్టించుకోవటం లేదు' అని వెక్కిరిస్తున్నారు. అలాటివి జోకులుగానే చూస్తాను కానీ రాహుల్‌ మౌనానికి కారణం ఏమిటో నాకు అంతుపట్టటం లేదు.

వాళ్ల అమ్మకైతే రోగం అంటున్నారు. సరే, ఈ కుర్రాడికేం మాయరోగం? ఇతను దిగ్విజయ్‌ సింగ్‌ పాటి చేయడా? కాబినెట్‌ నోట్‌ త్వరలో తయారవడం ఖాయం అని తెలంగాణ వాళ్లకు హామీనో, మీ సమస్యలకు పరిష్కారం చూపందే నోట్‌ ఫైనలైజ్‌ చేయం అని సీమాంధ్రులకు ధీమానో యివ్వాలి కదా. ఏమీ చేయకుండా కూర్చునేవాడు నాయకుడు ఎలా అవుతాడు? ఆశ చూడబోతే ఏకంగా ప్రధాని అయిపోదామనే! తనను ప్రధాని చేయడానికోసమే సోనియా యింత ఘాతుకానికి తలపెట్టింది అని సీమాంధ్ర నాయకులు అంటూ వున్నపుడు 'అదేమీ కాదు, ఇలా విడగొట్టకపోయినా నేను ప్రధాని అవగల సత్తా నాకుంది.' అనైనా చెప్పాలి కదా! అతనికి పోటీగా ఎదుగుతున్న మోదీ చూడండి, అప్పుడే సీమాంధ్ర ప్రాంత ప్రయోజనాల గురించి రెండు, మూడు సార్లు మాట్లాడారు. మరి యితనేమిటి? పలుకే బంగారం అన్నట్టు కూర్చున్నాడు. ఈ రోగిష్టి నాయకులు, మాయరోగిష్టి ఉపనాయకులు కలిసి మన తెలుగువాళ్లను ఎంత భ్రష్టు పట్టిస్తారో ఏమో - (సమాప్తం) ఎమ్బీయస్‌ ప్రసాద్‌ (సెప్టెంబరు 2013)

సెప్టెంబరు 26 - 28 వీక్లీకై ఎమ్బీయస్‌ : కాంగ్రెసు మూన్‌వాక్‌

సీమాంధ్ర కాంగ్రెసు నాయకులు 'తెలంగాణ తీర్మానం అమలు కాకుండా నిలిపివేశాం' అని గొప్పలు చెప్పుకుంటున్నారు. పళ్లంరాజు వంటి సౌమ్యులు మాత్రం 'నిలిపివేశామని చెప్పను కానీ పునరాలోచించేట్లు చేశాం' అంటున్నారు. తెలంగాణ నాయకులు 'ఏమీ ఆగలేదు. మనం అనుకున్న రీతిలోనే కాబినెట్‌ నోట్‌ శరవేగంతో పరుగులు పెడుతోంది. మామూలుగా పట్టే టైముని తగ్గించుకుంటూ వస్తున్నారు. అసెంబ్లీ గిసెంబ్లీ జాన్తానై, తెలంగాణ రావడం ఖాయం.' అంటున్నారు. గురువారం కాబినెట్‌ సమావేశంలో నోట్‌ పెడతారట అంటూ బుధవారం న్యూస్‌. అబ్బే, ఇప్పట్లో ఏమవుతుంది? పీఠిక తయారుచేయడానికే తలలు పట్టుకుంటున్నారు అని కిరణ్‌ నోరు చప్పరించినట్లు ఆ పక్కనే యింకో న్యూస్‌. గురువారానికల్లా కాబినెట్‌ నోట్‌ ఆగిపోయిందని, శుక్రవారం సమావేశం ఎజెండాలో లేదని.. హెడ్‌లైన్స్‌. 'నేను హోం శాఖలో అడిగితే నోట్‌ తయారుచేయమని మాకెవరూ చెప్పలేదు' అని వెంకయ్యనాయుడు అన్నట్టు వార్త. మళ్లీ దాని కిందే 'రహస్యంగా తయారుచేసి ఎడిషినల్‌ ఎజెండా పంపిణీ చేస్తారు' అని యింకో వార్త.

ఇలా యింత గందరగోళంగా వార్తలు, ...సారీ లీకులు, వెలువడుతూ వుంటే ఢిల్లీలోని అమ్మలగన్నయమ్మ సోనియమ్మ మాత్రం నోరు విప్పటం లేదు. తక్కుంగల నాయకమ్మన్యులు మాత్రం 'కాబినెట్‌ నోట్‌ తయారైంది, వచ్చేస్తోంది..' అని విభజనకు అనుకూలంగానే మాట్లాడుతున్నారు. ఢిల్లీకి వెళ్లిన సీమాంధ్ర నాయకుల వద్ద 'మూలపుటమ్మ సోనియమ్మ సమైక్యం అంటే మండిపడుతోంది. ఆ మాట మాత్రం ఎత్తకుండా 'విభజన అంగీకరిస్తున్నామనుకోండి, కానీ మా యిబ్బందులు మాకుంటాయి కదా...అని మొరపెట్టుకుంటే కాస్తయినా వింటుంది.' అని చెప్తున్నారు. సోనియా మూడ్‌ గమనించిన తెలంగాణ కాంగ్రెసు నాయకులు సోనియాను ఎమోషనల్‌గా బ్లాక్‌మెయిల్‌ చేయడానికి యిదే అదనని 'తెలంగాణలో యింటింటికి వెళ్లి సోనియా మనకు ప్రత్యేక రాష్ట్రం యిచ్చేసిందని చెప్తాం.' అంటున్నారు. 'రేపు ఏ కారణం చేతనైనా యివ్వకపోతే మీరు అప్రతిష్టపాలై పోతారు సుమా' అనే బెదిరింపు అందులో వుంది.

ఆంటోనీ కమిటీ చేసినదేమైనా వుందా?

సీమాంధ్రలో ఉద్యమం సాగిపోతూ.. వుంది. దాని గురించి పట్టించుకున్నవాడు ఎవడూ కనబడటం లేదు. ఢిల్లీ మీడియాలో కూడా దీని గురించి పెద్దగా వార్తలు రావటం లేదట. ఎక్కడైనా గొడవ జరిగితే చాలు, కెమెరాలతో వాలిపోయే మీడియా దీని విషయంలో మాత్రం నిర్లక్ష్యంగా వుండడం వెనక్కాల ఏమైనా ప్లాను వుందేమో తెలియదు. కేంద్ర నాయకులెవరూ 'మీ ఆందోళన గుర్తించాం. మా మాట విని ఓ పదిరోజులు ఆపండి.' అని బహిరంగంగా అనటం లేదు. సోనియా ఆవిడ గొడవల్లో ఆవిడ వుంది. ఆంటోనీ కమిటీ చాలకపోతే కాబినెట్‌ కమిటీ వేస్తాం అని యాదాలాపంగా అంది తప్ప ఆ దిశగా అడుగులు పడలేదు. 'ఆంటోనీ కమిటీని సీమాంధ్రకు తీసుకువచ్చి ఆందోళనను ప్రత్యక్షంగా చూపిస్తాం' అని కాంగ్రెసు నాయకులు అంటున్నారు. పార్లమెంటు సమావేశాలు ముగిసిపోయినా ఆ కమిటీకి తీరిక చిక్కలేదు. వాళ్లు నివేదిక యిచ్చేశాక యింకా వచ్చి ఏం చూస్తారో తెలియదు. నివేదికలో కూడా ఏమిచ్చారట? 'సీమాంధ్ర నాయకులు బోల్డు సమస్యలు లేవనెత్తారు కానీ పరిష్కారాలు చెప్పలేదు. పరిష్కారం ఏమిటో మాకూ తోచలేదు. మీరే గట్టిగా ఆలోచించండి.' అని చెప్పి చేతులు కడుక్కున్నారట. 'అబ్బే, అది నివేదిక కాదు, ఫైనల్‌ నివేదిక యివ్వాలి, ఆంటోనీగారు కోలుకుని వచ్చాక యిస్తారు' అని మొయిలీ అన్నట్టు గురువారం పేపర్లో వచ్చింది.

అయ్యా ఆంటోనీ గారూ, వారు వచ్చి విభజన వలన వచ్చే సమస్యలు లేవనెత్తారు, కరక్టే. అవి నిజమైన సమస్యలా కాదా మీరు చెప్పాలి. నిజమైనవే అయితే పరిష్కారాలు కూడా మీరే చెప్పాలి. ఎందుకంటే నిర్ణయం తీసుకున్నది మీవాళ్లు. దానివలన వచ్చే పరిణామాలు ఎలా వుంటాయో, వాటిని ఎలా ఎదుర్కోవాలో ముందే ఆలోచించి వుంటారు కదా, ..వుండాలి కదా. లేకపోతే రోడ్‌ మ్యాప్‌కి అర్థం ఏమిటి? డిప్యూటీ సిఎం గారు విభజించమన్నారు. సిఎం గారు వద్దన్నారు. ఇద్దరివీ చెరో రోడ్‌ మ్యాప్‌! ఈ సమస్యలన్నీ సిఎం గారి మ్యాప్‌లో వున్నాయి. డిప్యూటీ సిఎంగారి మ్యాప్‌లో యీ సమస్యలకు పరిష్కారాలున్నాయో లేదో చూసుకోవలసినది మీరు. లేకపోతే అవి కూడా చేర్చి పట్టుకుని రా అని చెప్పి వుండాల్సింది. ఆయన చెప్పినది గంటసేపు ఆసక్తిగా విన్నారట కదా. అప్పుడు డౌట్సు ఏమీ రాలేదా? ...పోనీ తరవాతైనా? మరి ఏమీ ఆలోచించకుండా నిర్ణయం ఎవడు తీసుకోమన్నాడు? తీసుకున్నాక, సమస్యలున్నాయంటూ సీమాంధ్రులు ఉద్యమిస్తే తప్ప స్పృహలోకి రాలేదంటే ఏ మత్తులో వుండి విభజన ప్రకటించినట్టు? గొడవొచ్చాక మీ కమిటీ వేశారు. 'అది పార్టీ కమిటీ కాబట్టి మేం దాన్ని పట్టించుకోం' అని మిగతా వాళ్లు అంటే 'పోన్లే కాబినెట్‌ కమిటీ వేస్తాం' అన్నారు. ఆ కాబినెట్‌ కమిటీ ఏదో ముందే వేయవచ్చుగా, కాలయాపన కాకపోతే! ఆంటోనీ కమిటీ చేతులెత్తేసినట్టు కనబడుతోంది. ఇక కాబినెట్‌ కమిటీ ఏం ఉద్ధరిస్తుందో చూడాలి.

కాబినెట్‌ నోట్‌ గుడుగుడు గుంచం

ఈ కాలయాపన యిలా జరుగుతూండగానే హోం శాఖలో కాబినెట్‌ నోట్‌ తయారయిపోతోందంటూ ప్రకటనలొకటి. నోట్‌ దారిన నోట్‌ తయారై పోతూ వుంటే యిక ఆంటోనీ కమిటీతో మొరపెట్టుకోవడం దేనికి, కంఠశోష కాకపోతే? న్యాయశాఖకు కూడా వెళ్లి వచ్చేస్తోందంటూ లీకులు కూడా వచ్చాయి. ఇప్పుడు న్యాయశాఖ మాత్రమే కాదు యింకో పది శాఖల వద్దకు వెళ్లి రావాలని చెప్తున్నారు. ఒక్కోచోట ఎంతెంత టైము యిస్తారో పేపర్లలో విపులంగా వచ్చింది. రాష్ట్రపతి వద్దకు వెళ్లేసరికి హీనపక్షం ఆరువారాలు పడుతుందట. కాబినెట్‌ రెండు వారాల్లో వస్తుంది అని దిగ్విజయ్‌ చెప్పారు. ఏడువారాలయ్యాక కూడా రెడీ కాలేదు. ఆంటోనీ కోలుకుని, సీమాంధ్ర పర్యటించి, ఆ తర్వాత నివేదిక యిచ్చాక కాబినెట్‌ నోట్‌ తయారవుతుందనుకుంటే.. ఎప్పటికి తయారయ్యేను? ఇచ్చాక ఆరువారాలంటే.. ఈ లెక్కన ఆ ఆరు, పదహారు వారాలా?

ఇక్కడ యింకో చిక్కు ఏమిటంటే - ఈ నోట్‌ తిరగవలసిన శాఖల్లో కొన్ని సీమాంధ్ర మంత్రుల శాఖలు కూడా వుంటాయి. వాళ్లు డిసెంట్‌ నోట్‌ రాయవచ్చు. దానికి సరైన సమాధానం చెప్పి మరీ ముందుకు కదలవలసి వస్తుంది. ఏదైనా క్వెరీ వస్తే సమాచారం కోసం రాష్ట్రానికి రాయాలంటే మాత్రం పెద్ద చిక్కే! ఇక్కడ కీలకమైన పదవిలో వున్న కిరణ్‌ కథ ముందుకు సాగకుండా నానారకాల అడ్డుపుల్లలు వేస్తూ కూర్చుంటారు. ఏమైందని గట్టిగా గద్దిస్తే సంబంధిత ఉద్యోగులు సమ్మె, సహాయనిరాకరణ అని చెప్పి తప్పించుకుంటారు. ముఖ్యమంత్రి యింత విముఖంగా వుంటే బిల్లు ముందుకు ఎలా సాగుతుందో ఎవరికీ అర్థం కాదు. ఎందుకంటే విభజనలో చాలా చిక్కులు వున్నాయని సామాన్యమానవుడికి కూడా అర్థం అవుతోంది.

సందేహాలు తీర్చే బాధ్యత లేదా?

ప్రభుత్వం తరఫున బాధ్యత గల వ్యక్తి ఎవరూ విభజన ప్రక్రియ గురించి ప్రజలలో నెలకొన్న గందరగోళాన్ని దూరం చేసే ప్రయత్నమే చేయడం లేదు. చట్టరీత్యా చేయవలసినది యిది, దీనిలో వున్న యిబ్బందులు యివి. వాటిని అధిగమించడానికి మేం చేస్తున్నది యిది.. అని స్పష్టంగా చెపితే ప్రజలకు ఒక స్పష్టత వస్తుంది. ప్రభుత్వపరంగా వీళ్లు చేస్తున్నది బహుకొద్దిగా వుంది. ఇదంతా కాంగ్రెసు పార్టీ అంతర్గత వ్యవహారం అన్న ధోరణిలో వ్యవహారం నడుపుతున్నారు. పోనీ పార్టీ అధికార ప్రతినిథి అయినా కొన్ని విషయాలపై క్లారిటీ యివ్వాలి. అదేమీ చేయకుండా ఎవరో విలేకరి ఏదో అడిగితే సమాధానం చెపుతున్నట్టు, ఛలోక్తి విసిరినట్టు మాట్లాడితే దానిపై మనం యిక్కడ సంపాదకీయాలు రాసుకోవాల్సి వస్తోంది. శిలాశాసనాల మేధావి జయపాల్‌ రెడ్డి గారు చెప్పినా ఫర్వాలేదు, కొంత క్లారిటీ వస్తుంది.

బుధవారం తనను కలిసిన సీమాంధ్ర నాయకులతో అహ్మద్‌ పటేల్‌ పరిష్కారాలు చెప్పవలసిన భారం మీదే అన్నారట! వేళాకోళంగా వుందా!? సమస్య పుట్టించినది వారు. మంచికో, చెడుకో మేం చేసిన ప్రకటన నుండి వెనక్కి వెళ్లలేం, వెళితే తెలంగాణలో ఉద్యమం వస్తుంది అంటున్నది వారు. పరిష్కారాలు చెప్పవలసినది వేరేవారా? డిసెంబరు 9 ప్రకటన చేసినప్పుడు యిలాటి కుంటిసాకులే చెప్పారు. ఇప్పుడు చేతిలో కృష్ణ కమిటీ నివేదిక వుంది. ఏ ఆప్షన్‌ ఎంచుకుంటే ఏం చేయాలో పెద్దాయన మార్గనిర్దేశకాలు విపులంగా రాశారు. విభజన ఐదో ఆప్షన్‌ అనుకుంటే అంతకుముందు ఏం చేయాలో ఆయన రాసినది చదవకుండా సగంసగం పనులు చేసి యిప్పుడు చేతులెత్తేస్తే ఎలా?

రాజ్యాంగ సవరణ అవసరమే అని గట్టిగా ఎందుకు చెప్పరు?

ఇంతకీ మనకి వచ్చే సందేహాలు ఏమిటంటే - జోనల్‌ సిస్టమ్‌ ఎత్తేయడానికి రాజ్యాంగ సవరణ అవసరమా కాదా? అసెంబ్లీ తీర్మానానికి వీళ్లు యిచ్చే ప్రాధాన్యత ఎంత? రాజధాని విషయంలో - యుటీ అన్నా, ఢిల్లీ మోడల్‌ అన్నా, చండీగఢ్‌ మోడల్‌ అన్నా, ఉమ్మడి రాజధాని అన్నా, శాంతిభద్రతలు కేంద్రం చేతిలో పెట్టాలన్నా .. యిలా ఏ నిర్ణయం తీసుకున్నా దానికి రాజ్యాంగ సవరణ అవసరమా కాదా? సోనియా గాంధీ అన్న కాబినెట్‌ కమిటీ, కాబినెట్‌ నోట్‌ తర్వాతి ఘట్టంలో ఏర్పడే గ్రూప్‌ ఆఫ్‌ మినిస్టర్స్‌ (జిఓఎమ్‌) రెండూ ఒకటేనా, వేర్వేరా?

తక్కిన పార్టీలు ఏడ్చినా, మొత్తుకున్నా, కాంగ్రెసు, బిజెపి చేతులు కలిపితే చాలు సింపుల్‌ మెజారిటీతో తెలంగాణ బిల్లు పాసయిపోయి కొత్తరాష్ట్రం సిద్ధిస్తుందని చెప్పేసుకుంటున్నారు. కానీ ఆర్టికల్‌ 371 డి ద్వారా ఏర్పడిన జోనల్‌ సిస్టమ్‌ కారణంగా, రాజధాని ప్రతిపత్తి గురించిన వివాదం కారణంగా రాజ్యాంగ సవరణ అవసరం అని కొందరు రాస్తున్నారు. రాజ్యాంగ సవరణ అనగానే చాలా చిక్కులతో కూడుకున్నదని అందరికీ తెలుసు. అందువలన తెలంగాణ త్వరగా ఏర్పడాలని కోరుకునేవాళ్లు 'అబ్బే రాజ్యాంగసవరణ అవసరం లేదు' అని వ్యాసాలు రాస్తున్నారు. అనేక పత్రికలలో వ్యాసాలు చదువుతూన్న నాకు తొలిరోజుల్లో దిగ్విజయ్‌ రాజ్యాంగ సవరణ గురించి మాట్లాడారని గుర్తుకు తెచ్చుకుంటే అది అవసరమనే తోస్తోంది. నేనేమీ న్యాయనిపుణున్ని కాను. సమైక్యవాదిని కాబట్టి వేర్పాటు ప్రక్రియ క్లిష్టం కావాలన్న ఆశాభావంతో పరిస్థితిని 'మిస్‌రీడ్‌' చేయడం లేదు. పోనీ నా అభిప్రాయం తప్పనుకున్నా, రాజ్యాంగ సవరణ అక్కరలేదని కూడా ఘంటాపథంగా ఎవరూ చెప్పలేరని ఎవరికైనా అర్థమవుతుంది. సవరణ అవసరం అంటూ ఎవరైనా కోర్టుకి వెళ్లినా అక్కడ వాదోపవాదాలు జరిగి ప్రక్రియ ఆలస్యం కావడానికి ఛాన్సుందన్న విషయం యిక్కడ గుర్తించాలి.

జోనల్‌ సిస్టమ్‌ వుంటుందా? ఊడుతుందా?

ప్రాంతీయ అసమానతలు తొలగించడానికి జోనల్‌ సిస్టమ్‌ బాగా పనికి వచ్చింది. కానీ దానివలన ఉద్యోగాలు ఒక చోట, ఉద్యోగులు మరొకచోట వుండడం సంభవించి పరిపాలనా సౌలభ్యం దెబ్బ తింది. అందుకే కెసియార్‌ టిడిపిలో వుండగా దానికి వ్యతిరేకంగా మాట్లాడారు. ఉద్యమంలోకి దిగాక జోనల్‌ సిస్టమ్‌ వుండి తీరాలని, అది సరిగ్గా అమలు కాకపోవడం వలన తెలంగాణ ఉద్యోగులు నష్టపోయారనీ వాదించసాగారు. ఇప్పుడు తెలంగాణ ఉద్యోగ నాయకులు 'తెలంగాణ ఏర్పడ్డాక జోనల్‌ సిస్టమ్‌ ఎత్తేస్తాం' అంటున్నారు. ఎందుకంటే ఐదో జోన్‌లో నుండి హైదరాబాదుకి వచ్చి స్థిరపడినవారు వెనక్కు వెళ్లడానికి సిద్ధంగా లేరు. వారి కోసం యిప్పుడు యిలా వాదిస్తున్నారు. కానీ దానివలన కొన్నాళ్లకు ప్రాంతీయ అసమానతలు పెరిగే ప్రమాదం వుంది. ఎందుకంటే రాజధాని హైదరాబాదులో పలుకుబడి వున్నవాళ్లు తెలంగాణ రాష్ట్రంలోని అన్ని ఉద్యోగాలు చేజిక్కించుకోగలరు. అభివృద్ధి చెందిన జిల్లాలకు చెందిన వారు వెనకబడిన జిల్లాల వారి ఉద్యోగాలు హస్తగతం చేసుకోగలరు.

ఉద్యోగావకాశాలు బాగా వున్న హైదరాబాదులో ఏదో రకమైన ముల్కీ రూల్సు పెట్టకపోతే ఎవరు యిక్కడివారో, ఎవరు బయటివారో నిర్ణయించలేరు. తెలంగాణ రాష్ట్రం సాధించి బావుకున్నదేమిటని నిరుద్యోగులు నిస్పృహ చెందుతారు. దాని గురించి ఎవరూ మాట్లాడటం లేదు. అది కేంద్రం నిర్ణయిస్తుందో, కొత్తగా ఏర్పడే రాష్ట్రం నిర్ణయిస్తుందో చూడాలి. వీళ్లు ఏం చేశారో చూసి ఆంధ్ర రాష్ట్రంలో కూడా అలాటివే పాస్‌ చేస్తారు. ఎందుకంటే కొత్త రాష్ట్రం, కొత్త రాజధాని, కొత్త సంస్థలు అంటూ అక్కడ నిధులు వచ్చి పడి, పనులు మొదలవుతే అక్కడా సడన్‌గా ఉద్యోగాలు పుట్టుకుని వస్తాయి. వాటికోసం తెలంగాణ పౌరులు కూడా ప్రయత్నిస్తారు. హైదరాబాదులో మెరుగైన విద్య పొందిన అభ్యర్థులతో స్థానికులు పోటీ పడవలసి వుంటుంది. అందువలన అక్కడ కూడా స్థానికతను నిర్వచించి స్థానికులకు ఉద్యోగాలు రిజర్వ్‌ చేయమని అడుగుతారు.

అసెంబ్లీ తీర్మానం అవసరమా? కాదా?

రెండో అంశం - అసెంబ్లీ తీర్మానం! దాన్ని పట్టించుకోరని తెలంగాణ ఉద్యమకారులు పదేపదే చెప్తున్నారు. తక్కిన విషయాలలో మెజారిటీదే నిర్ణయం అయినా యీ విషయంలో అది చెల్లదని ఆంబేడ్కర్‌ ఆర్టికల్‌ 3 రూపొందిస్తూ చెప్పారని గుర్తు చేస్తున్నారు. మెజారిటీ వారి నిర్ణయం ఫైనల్‌ కాదని అన్నారు కానీ, వారి అభిప్రాయాలకు ఏ విలువా యివ్వనక్కరలేదని, వారి కష్టాలు, యిబ్బందులు పరిష్కరించనక్కరలేదని, మైనారిటీ ప్రాంతం వాళ్లు, కేంద్రం కలిసి వాళ్ల చిత్తం వచ్చినట్టు చేసేయవచ్చనీ ఆంబేడ్కర్‌ ఉద్దేశం కాదు. అసెంబ్లీ సమావేశం జరగాలి, చర్చ జరగాలి, తీర్మానం పాస్‌ చేయాలి. అది కేంద్రం పరిగణనలోకి తీసుకుని బిల్లు రూపొందించాలి. అసెంబ్లీ తీర్మానంలో వున్నది తుచ తప్పకుండా చేయనక్కరలేదు కానీ, చర్చల సందర్భంగా లేవనెత్తిన సమస్యలపై దృష్టి సారించాలనే రాజ్యాంగకర్తల అభిప్రాయం అయి వుంటుంది. స్వాతంత్య్రం వచ్చాక యిన్ని రాష్ట్రాలు ఏర్పరచారు. భిన్నాభిప్రాయాలున్నా, భేదాభిప్రాయాలున్నా యిరు ప్రాంతాల నాయకులను కూర్చోబెట్టి, చర్చించి, విభజనకు అనుకూలంగా తీర్మానాలు చేయించి వాటి ప్రకారం ఆర్టికల్‌ 3 వుపయోగించారు తప్ప 'మీ అసెంబ్లీ అభిప్రాయంతో మాకేమిటి లెక్క' అని ఎన్నడూ వ్యవహరించలేదు. ఇప్పుడు అలా చేయాలంటే చాలా మొండిగా వ్యవహరించాలి. అది ఎంతమంది జాతీయ నాయకులకు రుచిస్తుందో వేచి చూడాలి.

ప్రణబ్‌ ముఖర్జీ అసెంబ్లీ తీర్మానంపై పట్టుదలగా వున్నారని వినికిడి. ఉండవల్లి వెళ్లి మాట్లాడితే రాజ్యాంగం ప్రకారం, గత ఉదాహరణల ప్రకారం నడుచుకుంటానని అన్నారట. గత ఉదాహరణల్లో అసెంబ్లీ తీర్మానాన్ని విస్మరించడం ఎన్నడూ జరగలేదు. విస్మరించే పక్షంలో ఫలానా కారణం చేత విస్మరించాం.. అని రికార్డు కావాలనవచ్చు. ఇక ఆడ్వానీ కూడా అనుకూలమైన అసెంబ్లీ తీర్మానం వుండి తీరాలని, విభజన అన్ని ప్రాంతాలకూ ఆమోదయోగ్యంగా వుండాలనీ స్పష్టపరిచారు. తాము అలాగే చేశామని గుర్తు చేశారు. మోదీయైతే అంత స్పష్టంగా చెప్పలేదు కానీ విభజనలో అన్ని ప్రాంతాలూ మిఠాయిలు పంచుకోవాలి తప్ప, కత్తులు దూసుకోకూడదన్నారు. విభజన వలన కాంగ్రెసు లాభపడుతుందని స్పష్టమవుతున్నకొద్దీ బిజెపికి యిలాటి ఆలోచనలు మరిన్ని వస్తాయి. ఈ మధ్య సుష్మా స్వరాజ్‌ ఆంతరంగిక సంభాషణల్లో 'కాంగ్రెస్‌ యింట్లో పెళ్లయితే మేమెందుకు బాజాలు వాయించాలి?' అన్నారట.

బిజెపి-టిడిపి దగ్గరైతే..?

బిజెపిలో ప్రముఖ నాయకుల అభిప్రాయాలు యిలా బయటపడడం యాదాలాపమా, లేక పద్ధతి ప్రకారం జరుగుతోందా అన్నది తేలాలి. ఎందుకంటే తెలంగాణ తీర్మానం హఠాత్తుగా తెరపైకి తెచ్చి తనను జెల్లకాయ కొట్టడంతో మండిపడిన చంద్రబాబు కాంగ్రెసుకు ఎదురుదెబ్బ తీయడానికి బిజెపితో చేతులు కలపడానికి సిద్ధపడుతున్నారన్న వార్తలు చాలా వస్తున్నాయి. అలా జరిగినా ఆశ్చర్యం ఏమీ లేదు. ఎందుకంటే బాబును సమర్థించే ఆయన సామాజికవర్గంలో చాలామంది సమైక్యవాదులే. మేధావి ఐన బాబు ఎలాగోలా చక్రం అడ్డేసి, విభజన ఆపుతారన్న నమ్మకంతో వాళ్లు యిన్నాళ్లూ వున్నారు. తెలంగాణ పక్షాన లేఖ యిచ్చినా పోనీలే, ఎత్తుల్లో అదొక భాగం అని వూరుకున్నారు. కానీ అది బెడిసికొట్టింది. బాబు లేఖ వలనే తెలంగాణ యిచ్చారని సీమాంధ్రలో ప్రచారం జోరుగా సాగుతున్న కొద్దీ టిడిపికి ఆదరణ తగ్గిపోతోంది. ఆ మేరకు తెలంగాణలో పెరగడం లేదు. ఈ సారైనా టిడిపి గెలవకపోతే బాబు స్థానం బాగా దిగజారిపోతుంది. సమైక్య రాష్ట్రం నిలిస్తేనే టిడిపికి ఆ సమర్థకులు మిగులుతారు. నిలపాలంటే టిడిపికి వున్న ఏకైక మార్గం బిజెపితో చేతులు కలిపి గతంలోలాగ విభజనకు అడ్డుపడడం!

ఇతర కారణాల వలన కూడా బిజెపితో కలిస్తే టిడిపికి లాభాలున్నాయి. బాబు, మోదీలది యిద్దరిదీ ప్రపంచబ్యాంకు సిఇఓ స్టయిలే. అభివృద్ధి గురించే మాట్లాడతారు. కార్పోరేట్‌ మద్దతు యిద్దరికీ వుంది. టిడిపికి బిసి ఓటు బ్యాంకు వుంది. మోదీ బిసి. ఇద్దరూ కాంగ్రెసు వ్యతిరేకులే. టిడిపి పదేళ్లగా ప్రతిపక్షంలో వుంది కాబట్టి నిధులకు యిబ్బంది వస్తుంది. బిజెపి వద్ద వాటికి కొరత లేదు. టిడిపికి వున్న ఏకైక యిబ్బంది - ముస్లిం ఓటు పోతుందన్న భయం. అది తెలంగాణలో ప్రభావితం చేసినంతగా ఆంధ్రలో చేయదు. తెలంగాణలో టిడిపికి యీసారి ఎటూ పెద్దగా ఛాన్సు లేదు. ఇక ఆంధ్రలో ముస్లింలు వైకాపావైపు మళ్లుతున్నారన్న వార్తలూ వున్నాయి. మజ్లిస్‌ ఆంధ్రలోనూ పోటీ చేస్తానంటోంది. ఈ పరిస్థితుల్లో కేవలం ముస్లిం ఓట్ల కోసం యిన్ని లాభాలను టిడిపి వదులుకోకపోవచ్చు.

'అసెంబ్లీ తీర్మానానికి ప్రాధాన్యత యివ్వడం లేదు, ఆంధ్ర ప్రజాప్రతినిథులు ఏం మొత్తుకున్నా వినం, మా యిష్టప్రకారమే చేస్తాం' అని మన్‌మోహన్‌ సర్కారు అనగలదా? అంటే ఒకవేళ బిజెపి వూరుకున్నా, తక్కిన పార్టీలు వూరుకుంటాయా? పార్లమెంటులో గలభా సృష్టించవా? విభజనకు ఒప్పుకున్న పార్టీలు కూడా 'అన్ని ప్రాంతాలను ఒప్పించి కార్యం సాధించాలన్న యింగితం కాంగ్రెసుకు లోపించింది' అన్న ధోరణిలో తప్పుపట్టవా? వీటిపై కాంగ్రెసు అధిష్టానం స్పష్టత యివ్వవలసిన అవసరం వుంది.

ఉమ్మడి రాజధాని పితలాటకం

ఇక రాజధాని విషయం కూడా గందరగోళంగా వుంది. జులై 30 నాటి ప్రకటనలోని 'ఉమ్మడి రాజధాని' యిప్పుడు యిరు ప్రాంతాల వారికీ ఆమోదయోగ్యంగా లేదు. సమైక్యం మెట్టు దిగాలంటే హైదరాబాదును కనీసం యూటీ చేయాలి అన్న డిమాండ్‌ కొందరు ఆంధ్ర నాయకుల నుండి వస్తోంది. యుటీ అనడానికి యిబ్బందిగా వుంటే కేంద్రం అజమాయిషీ అనే పేరుతోనైనా చేయండి, శాశ్వత ఉమ్మడి రాజధాని చేయండి - యిలాటి సూచనలున్నాయి. ఉమ్మడి రాజధాని అనే మాటే పనికిరాదు, ఆంధ్రకు తాత్కాలిక రాజధాని అనండి చాలు అని టి-జాక్‌ ఉద్యమిస్తోంది. 1956 నాటి పెద్దమనుష్యుల ఒప్పందం అమలు తీరు చూసినా, చండీగఢ్‌ విషయంలో హర్యాణా చేసిన పద్ధతి చూసినా యీనాటి ఒప్పందాలు అమలవుతాయని ఎవరూ గ్యారంటీ యివ్వలేకుండా వున్నారు. అమలు చేసి తీరాలి, లేకపోతే నేను ఊరుకోను అని కర్ర పట్టుకుని నిలబడడానికి యుపిఏ2 యే వుండబోవడం లేదు. బిల్లు పాస్‌ కావడానికి ఆరునెలలు పట్టేట్టు వుంది. అప్పటికే ఎన్నికల ప్రకటన వచ్చేసిందంటే అమలు చేసే బాధ్యత, తర్వాతి ప్రభుత్వానిదే అవుతుంది. వాళ్లకు ఎంత చిత్తశుద్ధి వుందో తెలియదు.

ఇప్పుడున్నవాళ్ల చిత్తశుద్ధి కూడా అంతంత మాత్రంగా వుంది. ముఖ్యమంత్రి సమైక్య ఉద్యమం పట్ల తన పక్షపాతాన్ని బాహాటంగా చాటుకుంటున్నా కేంద్రం కానీ, పార్టీ కానీ అతన్ని అదుపు చేయడం లేదు. ఇలాటి పరిస్థితుల్లో ఉమ్మడి రాజధాని అంటే విభజనవాదులు భయపడతారు. అదేసమయంలో ఆంధ్రప్రాంతీయులకు కూడా రాష్ట్రం విడిపోయిన తర్వాత పదేళ్లు యిక్కడ వుండడం అంటే అసాధ్యం అనే భయం వుంది. మొన్న ఒక్క మీటింగు పెట్టుకోవడానికే చచ్చే చావైంది. ప్రతిదినం అన్నిటికీ తెలంగాణ రాష్ట్ర దయాధర్మంపై ఆధారపడుతూ, మాటలు పడుతూ వుండడం మాటలు కాదు. ప్రభుత్వంలో వున్నవారు సంయమనం పాటించినా ప్రతిపక్షంలో వున్నవారు తప్పకుండా పరుషంగా మాట్లాడతారు. ప్రభుత్వం నడిపేవారు ఆంధ్రులతో కుమ్మక్కయి, వారికి మేలు చేస్తున్నారని ఆరోపణలు గుప్పిస్తారు. అందువలన ఉమ్మడి రాజధాని నడిచే ప్రతిపాదన కాదు.

ఇక యుటి కానీ తత్సమానం కానీ, ఢిల్లీ, చండీగఢ్‌ తరహా కానీ ఏమీ లేకపోయినా కేంద్రం అజమాయిషీ కానీ కావాలన్నా రాజ్యాంగ సవరణ కావాలి. దానికి యితర పార్టీలతో బాటు, బిజెపి కూడా అడ్డుపడవచ్చు. పైగా దేశంలోని సగం రాష్ట్రాల అనుమతి తెచ్చుకోవడం మాటలు కాదు. ఈ రెండు ఆప్షన్లూ లేకపోతే మిగిలినది - హైదరాబాదుతో కూడిన తెలంగాణ విడగొట్టేసి, పదేళ్ల ఉమ్మడి రాజధాని కూడా జాన్తానై అనడమే. ఇది జులై 30 ప్రకటన కంటె ఎక్కువ హానికరమని, 50 రోజుల ఉద్యమం చేస్తే యిదివరకటి కంటె వెనక్కి వెళ్లిందనీ ఆంధ్ర ప్రాంతం మరింత భగ్గుమంటుంది. పోతేపోయింది ఆంధ్ర ప్రాంతం అనుకుందామంటే అక్కడ 25 పార్లమెంటు సీట్లు వున్నాయి. అందువలన జులై 30 కంటె ముందుకు వెళ్లాల్సిందే తప్ప వెనక్కు వెళ్లలేరు. వెనక్కు వెళితే తెలంగాణలో ఉద్యమం వస్తుంది. మరీ ముందుకు వెళ్లినా ఉద్యమం వస్తుంది. దానికే కొన్ని కాస్మెటిక్‌ ఛేంజెస్‌ చేయాలన్నా పైన చెప్పిన యిబ్బందులున్నాయి. అందువలన కాంగ్రెసు మైకేల్‌ జాక్సన్‌లా మూన్‌వాక్‌ మొదలుపెట్టింది. కాస్సేపు ముందుకూ, కాస్సేపు వెనక్కీ కదలిక వుంటుంది. అతను కదులుతాడో, కింద వేదికే కదులుతుందో తెలియదు. మొత్తానికి అక్కడక్కడే తిరిగి వినోదం కలిగిస్తాడు. నెలా, రెండు నెలలంటే ఫర్వాలేదు కానీ కాంగ్రెసు యీ డాన్సు యింకో ఆర్నెల్లపాటు చేయగలదా? వేచి చూడాల్సిందే. - ఎమ్బీయస్‌ ప్రసాద్‌ (సెప్టెంబరు 2013)

సెప్టెంబరు 29-31 వీక్లీకై ఎమ్బీయస్‌ : న్యూస్‌, వ్యూస్‌, రివ్యూస్‌ - 15

తాలిబన్ల మీదకు తోసేశారు

సెప్టెంబరు 5 న అఫ్గనిస్తాన్‌లో హత్యకు గురైన సుస్మితా బెనర్జీ చావుకు కారణం తాలిబన్లు అని మొదట్లో వార్తలు వచ్చాయి. కొన్ని రోజుల తర్వాత అబ్బే తాలిబన్లు కాదు, ఐయస్‌ఐ తయారుచేసిన హక్కావీ సంస్థవారి పనే యిది అన్నారు. ఇప్పుడు వారెవరూ కాదు, సుస్మిత మొగుడే అసలు అపరాధి అని సుస్మిత కుటుంబం అంటోంది. 30 ఏళ్ల క్రితం కలకత్తాలో సుస్మిత ఓ ఆసుపత్రిలో నర్సుగా పనిచేసేది. అఫ్గనిస్తాన్‌కు చెందిన జాఁబాజ్‌ ఖాన్‌ కలకత్తాలో వడ్డీ వ్యాపారం చేస్తూ వుండేవాడు. ఓ రోజు కాలు విరిగి అదే ఆసుపత్రిలో చేరాడు. వారిద్దరి మధ్య ప్రేమ చిగురించింది. ఆమెకు అప్పుడు 27 ఏళ్ల వయసు. పెళ్లి కాలేదు. అన్న, యిద్దరు తమ్ముళ్లు వున్నారు. తండ్రి ఆర్మీలో ఆఫీసరు. చేస్తూండేవాడు. ఈ కాబూలీవాలాను పెళ్లి చేసుకుంటానంటే వాళ్లు ఠఠ్‌ కుదరదన్నారు. ఈమె యింట్లోంచి పారిపోయి సయీదాగా పేరు మార్చుకుని 1988లో రిజిస్టర్‌ ఆఫీసులో పెళ్లి చేసుకుంది. కొన్నాళ్లకు అతను ఆమెను తన సొంత వూరికి తీసుకెళ్లాడు. అక్కడ తొలి షాక్‌ తగిలింది. జాఁబాజ్‌కు అదివరకే పెళ్లయింది. ఈమెకు అది రోతగా అనిపించినా అతనిపై వల్లమాలిన ప్రేమతో సహించింది.

ఇక బయట వాతావరణం చూడబోతే అప్పుడే అఫ్గనిస్తాన్‌లో నజీబుల్లా ప్రభుత్వానికి, ముజాహిదీన్‌లకు అంతర్యుద్ధం ప్రారంభమైంది. ఇటువంటి పరిస్థితుల్లో 1990లో జాఁబాజ్‌ సుస్మితను తన యింట్లో వదిలేసి కలకత్తాకు వెళ్లిపోయాడు. ఇక యింట్లో హింస ప్రారంభమైంది. మూడేళ్ల తర్వాత తాలిబన్ల శకం ప్రారంభమైంది. ఆడవాళ్లను, పిల్లల్ని వాళ్లు పెడుతున్న కష్టాలు చూడలేక యీమె వారికోసం మెడికల్‌ క్యాంపులు నిర్వహించసాగింది. తాలిబన్లు వాటిని మూయించేశారు. ఈమె వారి బాధ తట్టుకోలేక ఇండియాకు పారిపోవడానికి ప్రయత్నించింది కానీ విఫలమైంది. అత్తమామలు మరింత కఠినంగా వ్యవహరించారు. చివరకు ఇండియన్‌ ఎంబసీ సహాయంతో 1995లో ఇండియాకు పారిపోయి వచ్చి కుటుంబాన్ని ఆశ్రయించింది. వాళ్లు పాతవిషయాలు మర్చిపోయి తమ యింట్లోనే పెట్టుకున్నారు.

కొన్ని రోజులకు జాఁబాజ్‌ ఆమె వద్దకు వచ్చి తనను క్షమించమని కోరాడు. అతనిపై వున్న పిచ్చిప్రేమతో ఆమె సరేనని చెప్పి నార్త్‌ కలకత్తాలో ఒక ఎపార్ట్‌మెంట్‌లో కాపురం పెట్టింది. అతను ఆమెతో వుంటూ మధ్యమధ్యలో ఆఫ్గనిస్తాన్‌ వెళ్లి వస్తూండేవాడు. సుస్మిత మాత్రం అటు తొంగి చూడలేదు. సుస్మిత తన అనుభవాలతో ''కాబూలీవాలా బెంగాలీ భార్య'' అనే పుస్తకం రాసింది. అది చాలా బాగా అమ్ముడుపోయింది. దాని ఆధారంగా 2003లో ''ఎస్కేప్‌ ఫ్రమ్‌ తాలిబన్‌'' అనే సినిమా తయారైంది. దీనితోబాటు ఆమె నాలుగైదు పుస్తకాలు రాసి పేరు తెచ్చుకుంది. కథ యిలా నడుస్తూండగా జాఁబాజ్‌ సోదరుడు మూసా కలకత్తాలో వడ్డీవ్యాపారం గొడవల్లో హత్యకు గురయ్యాడు. ఆఫ్గనిస్తాన్‌ ఆచారం ప్రకారం అతని భార్యను జాఁబాజ్‌ పెళ్లి చేసుకోవలసి వచ్చింది. ఈ విషయం సుస్మితకు చెప్పకుండా దాచాడు. 2012లో ఆమెకు యిది తెలిసింది. ఇటీవలి కాలంలో భర్త ఆఫ్గనిస్తాన్‌కు తరచుగా వెళ్లడానికి కారణం యిదన్నమాట అనుకుని, తన భర్తను దక్కించుకోవాలనే తాపత్రయంలో సుస్మిత అఫ్గనిస్తాన్‌ వెళతానంది. 17 ఏళ్ల తర్వాత యిప్పుడెందుకు అంటూ కుటుంబసభ్యులు వారించబోయారు. ''ఆఫ్గనిస్తాన్‌లో పరిస్థితులు మారాయి. మారిన యీ వాతావరణం గురించి నేను కొత్త పుస్తకం రాస్తాను. సమాచార సేకరణకై వెళ్లాలి.'' అంటూ వాళ్లతో వాదించి అత్తారింటికి వెళ్లింది.

ఇప్పుడు ఆమె హత్యకు గురైంది. చిత్రం ఏమిటంటే ఆమె చావు గురించి జాఁబాజ్‌ అత్తవారింటికి ఫోను చేసి చెప్పలేదు. మీడియాలో వచ్చిన వార్త చూసి బావమరిది ఫోన్‌ చేస్తే సెల్‌ ఆఫ్‌ చేసి వుంది. చివరకు కాబూల్‌లోని ఇండియన్‌ ఎంబసీకి చెపితే వాళ్లు జాఁబాజ్‌ను అడిగారు. ''నా భార్య బంధువుల ఫోన్‌ నెంబర్లు నా దగ్గర లేవు'' అని అబద్ధం చెప్పాడతను. 57 ఏళ్ల సుస్మితపై మొగుడికిి మోజు తీరిపోయిందని, ఆమెను వదుల్చుకోవడానికి చంపి పారేసి, తాలిబన్లపై ఆ నేరాన్ని నెట్టేస్తున్నాడని, గుడ్డి ప్రేమే ఆమె ప్రాణం తీసిందని అనుకోవాలి.

ముజఫర్‌నగర్‌ సంకేతాలు

ఆగస్టు ఆఖరివారం నాటి ముజఫర్‌నగర్‌ అల్లర్లు ఒక విషయాన్ని స్పష్టంగా చాటి చెప్తున్నాయి. బద్ధశత్రువులైన బిజెపి, ఎస్పీ (సమాజవాదీ పార్టీ) ఏకలక్ష్యంతో పని చేస్తున్నాయి. ఉత్తర ప్రదేశ్‌ జనాభాను హిందూ, ముస్లిం ఓటర్లుగా చీల్చి తమ పార్టీల ప్రాబల్యాన్ని పెంచుకుంటున్నాయి. ఒకప్పుడు సఖ్యంతో మెలగిన జాట్‌లు, ముస్లిములు యిప్పుడు కత్తులు దూసుకుంటున్నారంటే అదంతా వీరి పుణ్యమే. 1967 ప్రాంతాలలో పశ్చిమ ఉత్తరప్రదేశ్‌లో తిరుగులేని నాయకుడిగా వెలిగిన చౌధురీ చరణ్‌ సింగ్‌ కాంగ్రెసును రాజకీయంగా దెబ్బ తీయడానికి ఒక కులాల కూటమిని ఏర్పరచాడు. దాన్ని మజగర్‌ అనేవారు. (ఎమ్‌-ముస్లిమ్‌, ఏ-ఆహిర్‌ (యాదవులు), జె-జాట్‌, జి-గుజ్జర్‌, ఆర్‌-రాజ్‌పుట్‌) వీళ్లందరూ చిన్నా, పెద్దా భూస్వాములు. కాంగ్రెసు షెడ్యూల్‌ కులాల వారిని నెత్తిన పెట్టుకుని తమను నిర్లక్ష్యం చేస్తోందని, జనసంఘ్‌ (బిజెపి పూర్వరూపం) బ్రాహ్మణులకే ప్రాధాన్యత యిస్తోందని అందువలన తామంతా సంఘటితం కావాలనీ చరణ్‌ సింగ్‌ వాదించి ఆ ప్రాంతంలో కాంగ్రెసును ఓడించాడు. ఉత్తర ప్రదేశ్‌లో తక్కిన ప్రాంతాల్లో గెలిచిన యితర పార్టీలతో కలిసి సంయుక్త విధాయక దళ్‌ ప్రభుత్వాలు ఏర్పరచడం, అంతఃకలహాలతో కూలిపోవడం, మళ్లీ కాంగ్రెసు అధికారంలోకి రావడం - యిదంతా చరిత్ర. కానీ పశ్చిమ ఉత్తరప్రదేశ్‌ వరకు చరణ్‌ సింగ్‌ తిరుగులేని నాయకుడిగానే వున్నాడు. ఆ బలంతోనే జనతాపార్టీ ద్వారా కేంద్రంలోకి అధికారంలోకి వచ్చాడు కూడా. కానీ అత్యాశకు పోయి, కాంగ్రెసు చేతిలో భంగపడి రాష్ట్రస్థాయికి దిగి వచ్చాడు.

1987లో చరణ్‌ సింగ్‌ చనిపోయాడు. చనిపోయేముందు అనారోగ్యంగా వుండగానే అమెరికాలో స్థిరపడిన తన కొడుకు అజిత్‌ సింగ్‌ను వెనక్కి పిలిపించి తన రాజకీయ వారసుడిగా అభిషేకించాడు. గ్రామీణ వాతావరణంతో పరిచయం లేని అజిత్‌ సింగ్‌ తండ్రి స్థానాన్ని భర్తీ చేయలేకపోయాడు. పైగా అతనికి ఓపిక తక్కువ. ఎవరు అధికారంలో వుంటే వారితో చేతులు కలుపుతూ విశ్వసనీయత పోగొట్టుకున్నాడు. అందువలన అతని బలం క్షీణించింది. చరణ్‌ సింగ్‌ అనారోగ్యపీడితుడిగా వున్నపుడు మహేంద్ర సింగ్‌ తికాయత్‌ అనే రైతునాయకుడు భారతీయ కిసాన్‌ యూనియన్‌ స్థాపించి రైతులందరినీ సమీకృతం చేసి, ధర్నాలు నిర్వహించి క్రమంగా చరణ్‌ స్థానాన్ని ఆక్రమించాడు. అతను కూడా జాట్‌-ముస్లిమ్‌ ఐక్యతను కాపాడడానికి చూశాడు. 1989లో నయీమా అనే ముస్లిం బాలిక కిడ్నాప్‌ అయినపుడు 40 రోజులపాటు ఆందోళన నిర్వహించాడు. లక్షమంది జాట్‌లతో ఆమె అంత్యక్రియలకు హాజరయ్యాడు. ఇంతలో 1990లో విపి సింగ్‌ మండల్‌ కమిషన్‌ రిపోర్టు అమలు చేసి వెనకబడిన వర్గాలకు రిజర్వేషన్లు ప్రకటించాడు. మజగర్‌ కలయికలో ఓసి, బిసి చీలిక వచ్చింది. జాట్‌లకు రిజర్వేషన్లు లేకపోవడంతో వాళ్లు బిసిలపై కోపం పెంచుకున్నారు. మండల్‌ వ్యతిరేక ఆందోళనలు నిర్వహించడం ద్వారా బిజెపి వారిని ఆకట్టుకోగలిగింది.

ఇది చాలనట్టు రామమందిరం గొడవ వచ్చింది. జాట్‌లు బిజెపివైపు మొగ్గుచూపారు కానీ పూర్తిగా సమర్థించలేదు. అయినా ముస్లింలకు జాట్‌లపై నమ్మకం పోయి యాదవుల నాయకుడైన ములాయంవైపు తిరిగిపోయారు. బిజెపి జాట్‌లకు మరీ అంత ప్రాధాన్యత యివ్వలేదు కానీ వారిని ఆకట్టుకుని 1998 పార్లమెంటు ఎన్నికలలో పశ్చిమ ఉత్తరప్రదేశ్‌లోనే అజిత్‌ సింగ్‌ను ఓడించగలిగింది. జాట్‌-ముస్లిము సఖ్యత పూర్తిగా చెడిపోలేదు. అంతంతమాత్రంగా వుంది. జాట్‌లు అజిత్‌ సింగ్‌ను సమర్థిస్తూనే వచ్చారు. గాలికోడి లాటి అజిత్‌ సింగ్‌ 2009 ఎన్నికలలో బిజెపితో పొత్తు పెట్టుకునేసరికి ముస్లిములకు మండిపోయింది. అజిత్‌కు, తద్వారా జాట్‌లకు దూరమై పోయారు. 2009 ఎన్నికల ఫలితాల తర్వాత అజిత్‌ బిజెపిని వదిలేసి, యుపిఏ2లో చేరిపోయాడు. కానీ యుపిలో కాంగ్రెసు పరిస్థితి ఏమీ బాగా లేదు కాబట్టి 2014 ఎన్నికలలో కాంగ్రెసుతో జతకట్టి లాభం లేదనుకుంటున్నాడు. కానీ అతను ఎస్‌పితో చేరలేడు. ఎందుకంటే జాట్‌లకు, ఆ పార్టీకి పడటం లేదు. దళితులకు, జాట్‌లకు తరతరాల వైరం కాబట్టి బియస్పీతోనూ చేరలేడు. ఇక మిగిలినది - బిజెపి మాత్రమే. మోదీ కుడిభుజం వంటి అమిత్‌ షా యుపికి యిన్‌చార్జిగా వచ్చాక ప్రబలమైన కులతత్వాన్ని ఎదుర్కోవడానికి మతతత్వాన్ని ప్రేరేపించడమే లక్ష్యంగా హిందువులను సంఘటితం చేసే ప్రయత్నాలు ఎక్కువయ్యాయి.

ఆ ప్రణాళికలో భాగంగా విశ్వహిందూ పరిషత్‌, ఆరెస్సెస్‌, బిజెపి అయోధ్యలో చౌరాసీ కోస్‌ పరిక్రమ ఆగస్టు 25 న నిర్వహించారు. అది ఆరంభం. ఆగస్టు 27 న యిద్దరు జాట్‌ యువకులు ఒక ముస్లిం యువకుణ్ని చంపేశారు. కారణం ఏమిటంటే అతను ఒక జాట్‌ యువతిని అల్లరి పెట్టాడట. 'ముస్లింలు తమ జనాభా పెంచుకోవడానికి హిందూ యువతులను టీజ్‌ చేసి, ఆకర్షించి, పెళ్లి చేసుకుని, వాళ్లను తమ మతంలోకి మార్పిస్తున్నారని, దీన్ని 'లవ్‌ జిహాద్‌' అనే పేరుతో రూపొందించి, ఒక ప్రణాళిక ప్రకారం నిర్వహిస్తున్నార'ని హిందూవాదులు ప్రచారం చేస్త్తున్నారు. అందువలన యీ సంఘటనను ఏదో టీనేజి అబ్బాయి-అమ్మాయి వ్యవహారంగా చూడకుండా 'ముస్లిములకు బుద్ధి చెప్పవలసిన సందర్భం'గా తలపోసి ముస్లిం కుర్రాణ్ని చంపారు. ఇది కారణం కాదు, మోటార్‌ సైకిలు యాక్సిడెంటు సందర్భంగా గొడవలయ్యాయి, అందుకే ఆ హత్య అని మరో కథనం. అయితే ఆ యిద్దరు జాట్‌ యువకులను దరిమిలా ముస్లింలు చంపేశారు. ఇక అక్కణ్నుంచి మతఘర్షణలు ప్రారంభమయ్యాయి. వాటిని అరికట్టడానికి అఖిలేష్‌ ప్రభుత్వం సరైన చర్యలు తీసుకోకుండా ఉపేక్షించింది. పైగా ఆ కేసులో జాట్‌లను మాత్రం అరెస్టు చేసి ముస్లిములను వదిలేసిందట. అనేకమంది మరణించారు. నిరాశ్రయులయ్యారు. ఈ నేపథ్యంలో జాట్‌ యువకుల హత్యను ఖండించడానికి సెప్టెంబరు 7 న జాట్‌ మహాపంచాయత్‌ జరిగింది. దానికి అధ్యక్షుడు స్వర్గీయ మహేంద్ర సింగ్‌ తికాయత్‌ తనయుడు రాకేష్‌ తికాయత్‌. జాట్‌ల పరువు పోతున్నా అతను చేతకానివాడిలా చూస్తూ వూరుకున్నాడని సభకు వచ్చినవాళ్లు ఆరోపించారు. వచ్చినవాళ్లు కత్తులు, చాకులు తెచ్చారు. హిందువుల పరువు కాపాడాలంటే మోదీయే సమర్థుడని నినాదాలు చేశారు. వాళ్లు తిరిగి వెళుతూంటే ముస్లిములు దాడి చేశారు.

ఈ ఘర్షణలకు కారణమైన వారిని పోలీసులు నిర్బంధంలోకి తీసుకున్నారు. వారిలో ముస్లిములను విడిచి పెట్టమని సంబంధిత పోలీసు అధికారులకు అఖిలేష్‌ మంత్రివర్గ సహచరుడు ఆజం ఖాన్‌ ఫోన్‌ చేసి చెప్పాడని ''ఇండియా టుడే'' స్టింగ్‌ ఆపరేషన్‌ ద్వారా బయటపెట్టింది. వారి టీవీ ఛానెల్‌తో మాట్లాడిన పోలీసు అధికారులను ప్రభుత్వం వెంటనే బదిలీ చేసింది. ముస్లిము నేరస్తులకు కొమ్ము కాసారన్న ఆరోపణలు వెల్లువెత్తడంతో గుక్క తిప్పుకోలేక అఖిలేష్‌ విచారణకు ఆదేశిస్తానని అంటున్నాడు. యూ ట్యూబ్‌లో వున్న వీడియో నకిలీదనీ, బిజెపియే దాన్ని తయారు చేసిందనీ చెపుతున్నాడు. అతను ఏం చెప్పినా చివరకు ముస్లింలను వెనకేసుకుని వస్తాడని అందరికీ తెలుసు. ముస్లిం రక్షణకులమంటూ సమాజ్‌వాదీ పార్టీ, హిందూ రక్షకులమంటూ బిజెపి రాబోయే రోజుల్లో మరింతగా తలపడి ఉత్తరప్రదేశ్‌లో సంక్షోభం పెంచుతాయని అందరికీ సందేహం.

'కులపట్టింపు లేదు' - మాటలకే పరిమితం

పెళ్లి చేసుకోవడానికి మాట్రిమోనియల్‌ వెబ్‌సైట్లు ఉపయోగించేవారిలో చాలామంది 'కాస్ట్‌ నో బార్‌' అన్న చోట టిక్‌ చేస్తారు. షాదీ డాట్‌కామ్‌లో యిలా టిక్‌ చేసినవారు 60% వుంటారని ఒక అంచనా. భారత్‌ మాట్రిమొనీలో 20%ట! కానీ చాలా ఏళ్లగా కులాంతర వివాహాల శాతం 10కి మించడం లేదు. ఎందుకలా అని కాలిఫోర్నియా యూనివర్శిటీలో పొలిటికల్‌ సైన్సెస్‌ ప్రొఫెసర్‌ అమిత్‌ అహూజా, సుశాన్‌, శాంతా బర్బరాలు ఒక అధ్యయనం నిర్వహించారు. కులాంతర వివాహం చేసుకుంటారా అని యువతులకు ప్రశ్నావళి పంపారు. 54% మంది ఓసి (అగ్రవర్ణ) యువతులు, 72% మంది ఎస్సీ (షెడ్యూల్‌ కాస్ట్‌) యువతులు ఓ యస్‌ అని జవాబిచ్చారు. అప్పుడు యీ రిసెర్చర్లు ఒకేలాటి అర్హతలున్న ముగ్గురు యువకుల ప్రొఫైల్స్‌ సృష్టించారు. కులం అనే చోట ఒకరికి ఓసి, ఇంకోరికి బిసి అని, మూడోవారికి ఎస్సీ అని రాశారు. ఆ ప్రొఫైల్స్‌ నుండి కులాంతర వివాహాలకు ఓకే అన్న యువతులకు ఆసక్తి కనబరుస్తూ మెయిల్స్‌ పంపారు. అయితే చిత్రం ఏమిటంటే ఏ కులమైనా ఫర్వాలేదు అన్న యువతీమణులందరూ తమ కులం వారి మెయిల్స్‌కే జవాబిచ్చారు!

సమాజంలో వస్తున్న మార్పులపై మాట్లాడుతూ యీ పరిశోధకులు ''పెద్దగా డబ్బులేని ఓసిలు, డబ్బున్న ఎస్సీలు' కులహద్దులు దాటడానికి ఉత్సుకత చూపుతున్నారు. సాంఘికంగా లేదా ఆర్థికంగా పై మెట్టు ఎక్కుతామన్న ఆశ వున్నపుడే వాళ్లకు దీనికి సిద్ధపడుతున్నారు. చదువు, జీతం, శరీరం రంగులలో ఓసీ యువకుడితో సమానంగా వున్నా ఎస్సీ యువకుడిపై ఆసక్తి కనబరచే యితర కులస్తులు చాలా తక్కువ.'' అన్నారు. ప్రస్తుతం ఇండియన్‌ కౌన్సిల్‌ ఆఫ్‌ సోషల్‌ సైన్స్‌ రిసెర్చ్‌కి చైర్మన్‌గా వున్న సుఖదేవ్‌ థొరాట్‌ 2010లో లేబర్‌ మార్కెట్‌ స్టడీ చేసినప్పుడు ఒక ప్రయోగం చేశారు. ప్రయివేటు కంపెనీలలో ఉద్యోగాల కోసం ఉత్తుత్తి రెస్యూమెలు తయారు చేసి అప్‌లోడ్‌ చేసి వాళ్లల్లో ఎవర్ని కంపెనీలు పిలుస్తాయో చూశారు. క్వాలిఫికేషన్లు సమానంగా వున్నా షెడ్యూల్‌ కాస్ట్‌ యింటిపేర్లు వున్న అభ్యర్థులను చాలా తక్కువ కంపెనీలు యింటర్వ్యూలకు రమ్మన్నాయి. సెంటర్‌ ఫఱ్‌ స్టడీ ఆఫ్‌ డెవలపింగ్‌ సొసైటీవారు 2009లో నేషనల్‌ ఎలక్షన్‌ స్టడీ చేస్తూ 30 వేలమందికి ఒక ప్రశ్న సంధించారు. 'కులాంతర వివాహాలపై మీ అభిప్రాయం ఏమిటి?' అని. సగానికి కంటె ఎక్కువ మంది వాటిని నిషేధించాలని అభిప్రాయపడ్డారు! మన సమాజం యిలా వున్నంతకాలం కులాల ఆధారంగా రాజకీయాలు నడిపే రాజకీయ పార్టీలను ఎలా నిందించగలం?

మిస్‌ వరల్డ్‌కి ప్రతిగా మిస్‌ ముస్లిమా

ఇండోనేసియాలో మిస్‌ వరల్డ్‌ పోటీ జరుగుతోంది. రాజధాని జకర్తాలో పెడదామనుకున్నారు కానీ అందాలపోటీల పేర ఆరబోతలు ఇస్లాము వ్యతిరేక చర్యలని కొన్ని ముస్లిము సంస్థలు గగ్గోలు పెట్టడంతో హిందువులు ఎక్కువగా వుండే 'బాలి'నగరానికి వేదిక మార్చారు. అయితే ప్రతిఘటనను దృష్టిలో పెట్టుకుని స్విమ్‌సూట్‌ రౌండులో బికినీల బదులు సరోంగ్‌లు (ఇండోనేసియన్‌ యువతులు వేసుకునే సంప్రదాయ దుస్తులు) వేసుకోమన్నారు. ఏకా శాంతి అనే ముస్లిము యువతి ఇంకాస్త ముందుకు వెళ్లి 'మిస్‌ ముస్లిమా' పోటీలు నిర్వహిస్తోంది. ఇండోనేసియా, బంగ్లాదేశ్‌, నైజీరియా, మలేసియా, బ్రూనె, ఇరాన్‌ దేశాల నుండి 18-27 సం||ల యువతులలో 20 మందిని ఎంపిక చేశారు. వారికి ఉండవలసిన అర్హతలేమిటంటే - కొరాన్‌ చదవగలిగి వుండాలి, ఆటలు/లలిత కళలలో ప్రావీణ్యం వుండాలి, ఎకడమిక్‌గా బాగా చదువుకుని వుండాలి. వీటన్నిటితోబాటు నిత్యజీవితంలో 'హిజాబ్‌' (తలను కప్పుకునే వస్త్రం) వాడుతూ వుండాలి. ఈ షరతు ఎందుకంటే నిర్వాహకురాలు ఏకాకు, హిజాబ్‌కు ఒక బంధం వుంది. ఆమె ఇండోనేసియన్‌ టీవీ యాంకర్‌గా పని చేస్తూ పేరు తెచ్చుకునే రోజుల్లో 2006లో సడన్‌గా 'ఇవాళ్టి నుండి హిజాబ్‌తోనే తెరపై కనబడతాను' అంది. 'అయితే ఉద్యోగం మానేయి' అన్నారు టీవీ కంపెనీవారు.

ఫైనల్‌గా సెలక్టయిన 20 మందికి గత 10 రోజులు శిక్షణ యిచ్చారు. వారిలో ఒకమ్మాయికి కళ్లజోడు వుంది, మరో అమ్మాయికి సన్నటి మీసం వుంది, చాలామంది పైకి చూస్తే స్థూలకాయులుగానే కనబడుతున్నారు. అంతకంటె తరచి చూడడానికి అవకాశం లేదు. ఎందుకంటే వాళ్లు అందాల పోటీలో మొహం, అరచేతులు తప్ప వేరే ఏమీ ప్రదర్శించడం లేదు. సెప్టెంబరు 18 న ఫైనల్స్‌ జరిగాయి. నైజీరియా అమ్మాయి - ఐషా అజిబోలా విజేతగా నిలిచింది. నెగ్గినవారికి క్యాష్‌ ఎవార్డుతో బాటు ఇండియాకు, మక్కాకు వెళ్లడానికి ఫ్రీ టిక్కెట్టు యిస్తారు. ''ఇస్లాం అనగానే జనాలకు దరిద్రం, ఉగ్రవాదం మాత్రమే గుర్తుకు వస్తున్నాయి. ఈ పోటీల నిర్వహణ ద్వారా ముస్లిం యువతులంటే స్మార్ట్‌గా, స్టయిల్‌గా, తెలివిగా వుండడంతో బాటు పవిత్రంగా వుండేవారు అని గుర్తుండిపోతుంది.'' అంటోంది ఏకా.

మోడల్స్‌ ప్రపంచం

మనమంతా అందమైన యువతీయువకులను చూద్దామని అనుకుంటాం. మన దృష్టిని ఆకర్షించడానికి ఆ మోడల్స్‌ చెల్లిస్తున్న మూల్యమెంత? తెలుసుకుందామని భారతదేశంలోని మోడలింగ్‌ వృత్తిలో వున్నవారిపై ఒక అధ్యయనం జరిగింది. మొదటగా చెప్పుకోవలసినది మోడలింగు వృత్తి శాశ్వతమైనది కాదు. మహా అయితే ఆరేడేళ్ల్లు మాత్రమే మోడల్‌గా వుండగలుగుతారు. లక్మె వంటి పెద్ద కంపెనీలు నిర్వహించే ఫ్యాషన్‌ వీక్‌లో రెండు బ్యాచ్‌లు వుంటాయి. ఒక్కో బ్యాచ్‌లో 16 మంది మోడల్స్‌ వుంటారు. అంటే 32 మందికి ఛాన్సు వుందన్నమాట. టాప్‌ పొజిషన్‌లో వున్న మోడల్‌కు ఒక షోకు 40,000 రూ.ల నుండి లక్ష రూపాయలదాకా ముడుతుంది. వృత్తిలో చేరిన కొత్తల్లో యింత ఆదాయం వుండదు. కొన్ని సందర్భాల్లో అస్సలు ఏమీ వుండదు కూడా. సడన్‌గా డబ్బు వచ్చి పడుతుంది. ఆదాయంలో హెచ్చుతగ్గులున్నా ఖర్చు మాత్రం నెలనెలా నికరంగా, నిరంతరంగా పెడుతూనే వుండాలి. ఒక్కోప్పుడు అది వృథా అవుతుంటూంది కూడా.

ప్రియాంక అనే ఓ మోడల్‌ చెప్పింది - ''2008లో పాంటలూన్‌ మిస్‌ ఇండియా పోటీలో పాల్గొనడానికి 40 రోజుల్లో 10 కిలోలు తగ్గవలసి వచ్చింది. దానికోసం ప్రత్యేకంగా ఓ ట్రెయినర్‌ను పెట్టుకున్నాను. ఆమె మలైకా అరోడా, కత్రినా కైఫ్‌లకు తర్ఫీదు యిచ్చినామె కాబట్టి చాలానే ఖర్చయింది. అయితే కొన్ని వారాలు గడిచాక నా ఏజన్సీ వాళ్లు చెప్పారు - ఆ పోటీలో మ్యాచ్‌ ఫిక్సింగ్‌ యిప్పటికే అయిపోయింది. పోటీ చేసి లాభం లేదు' అని. దాన్తో మానేశాను. పెట్టిన పెట్టుబడంతా వేస్టయింది.'' అని. ఇంకో మోడల్‌ - ''అన్నిటికన్నా పెద్ద యిబ్బంది తిండి దగ్గర వస్తుంది. ఇదివరకు రోజుల్లో మొహం అందంగా వుంటే సరిపోయేది. తర్వాతి రోజుల్లో బాడీ స్ట్రక్చర్‌ సరిగ్గా వుండాలంటూ, సన్నగా వుంటేనే సెలక్టు చేయసాగారు. కెమెరా యాంగిల్స్‌ వలన ఉన్నదానికంటె 10 కిలోలు ఎక్కువగా కనబడతాం. అందువలన బయట బాగా ఎండిపోయి వుంటేనే ఫోటోల్లో మామూలుగా పడతాం. దానికోసం పొట్ట మాడ్చుకోవాలి. శరీరం బాగా మేన్‌టేన్‌ చేసినా, పర్శనాలిటీ వుండాలి, యాటిట్యూడ్‌ బాగుండాలి, తెలివిగా సమాధానాలు చెప్పాలి అంటారు. కష్టపడి అన్నిటా తర్ఫీదు పొందినా, ఫారిన్‌ మోడల్స్‌కు యిచ్చినంత ప్రాధాన్యత మాకు యివ్వరు. మన భారతీయులకు తెల్లతోలుపై వ్యామోహం. అందువలన రష్యా, బ్రెజిల్‌, యూరోప్‌ మోడల్స్‌ కున్న రంగు మాకు లేదని మమ్మల్ని వాళ్ల కంటె తక్కువగా చూసి, తక్కువ డబ్బులిస్తారు.'' అని వాపోయింది.

తెలివితేటలు, యాటిట్యూడ్‌ అంటూ ఎన్ని కబుర్లు చెప్పినా మోడల్‌కు కావలసినది లుక్స్‌ అన్నది నిర్వివాదాంశం. ఆ లుక్‌ మేన్‌టేన్‌ చేయడానికి నిరంతరం మనల్ని మనం గమనించుకుంటూ, 'ఆహా ఎంత అందంగా వున్నాను' అని పదేపదే అనుకుంటూ వుండాలి. ఈ విధమైన ఆత్మవ్యామోహం కొన్నాళ్లకు బోరు కొట్టేస్తుంది. రోజంతా తననే ప్రేమించుకునేవారు, యితరులను ఏం ప్రేమించగలరు? వాళ్లను ఒంటరితనం బాధించి, శారీరక సమస్యలతో పాటు మానసిక సమస్యలు కూడా తయారవుతాయి. మోడల్‌ హెల్త్‌ ఎంక్వయిరీ అనే అంతర్జాతీయ సంస్థ ప్రపంచవ్యాప్తంగా వున్న మోడల్స్‌లో 40% మంది జీర్ణాశయ సమస్యలతో బాధపడుతున్నారని తేల్చింది. లండన్‌ సిటీ యూనివర్శిటీలోని సైకాలజిస్టులు 'మోడల్స్‌లో మానసికమైన తృప్తి, చిత్తస్వాస్థ్యం తక్కువ'ని తేల్చింది. మగవాళ్ల విషయంలో పరిస్థితి యింకా ఘోరం. ఆడ మోడల్స్‌కు నెలలో 20 రోజుల పని వుంటే మగాళ్లకు 2, 3 రోజుల కంటె పని వుండదు. కానీ తక్కిన రోజుల్లో తిండి తినకుండా, చచ్చినట్టు వ్యాయామం చేస్తూనే వుండాలి. ఇంతా చేసి ఫీజు పెద్దగా యివ్వరు. ఎందుకంటే డిమాండ్‌ తక్కువ, సప్లయి ఎక్కువ. అందుకే చాలామంది మేల్‌ మోడల్స్‌ ముంబయి శివార్లలో నలుగురైదుగురితో కలిసి నివసిస్తూ వుంటారు. చాలామంది యాంటీ-డిప్రెసెంట్‌ మందులు వాడుతూంటారు.

దీనికి కారణం ఏమిటంటే ఈ మోడల్స్‌ ఏజన్సీలు, డిజైనర్‌, ఫ్యాషన్‌ యిండస్ట్రీ చేతిలో కీలుబొమ్మల్లా వుండాల్సి వస్తుంది. తోటి కళాకారుల అసూయను ఎదుర్కోవలసి వస్తుంది. చిన్న పొరబాటు చేసిన తర్వాతి షోకు పిలవరు. ఇండియాలో అయితే ప్రతి డిజైనరు బాలీవుడ్‌ నటీమణికి డిజైన్‌ చేయడమే జీవితలక్ష్యంగా పెట్టుకుని యితర మోడల్స్‌ను నిర్లక్ష్యం చేస్తాడు. ఇంకో యిబ్బంది ఏమిటంటే చాలా చిన్న వయసులోనే - అంటే 15, 16 సం||ల వయసులో - మోడలింగ్‌లోకి వస్తారు. రోజంతా కసరత్తులపైన, మేకప్‌పైన ధ్యాస పెట్టడంతో బయటి ప్రపంచం గురించి ఏమీ తెలియదు. తరచుగా యితర నగరాలకు ప్రయాణాలు చేస్తూండడంతో కుటుంబంతో సంబంధ బాంధవ్యాలు పటిష్టంగా వుండవు. పాతికేళ్ల వయసు వచ్చేసరికి మోడలింగ్‌ వృత్తి ముగిసిపోతుంది. అప్పుడేం చేయాలో తెలియదు. రేపటి రోజు ఎలా వుంటుందోనన్న చింత కూడా మోడల్స్‌ను బాధించి, వాళ్లను మానసికంగా దుర్బలుల్ని చేస్తుంది. అందుకే కొన్ని ఏజన్సీలు వాళ్లకు కౌన్సిలింగ్‌ కూడా ఏర్పాటు చేస్తాయి. మన కళ్లకు వేడుక చేసే అందాల భామల అవస్థలివి.

సెప్టెంబరు 32-34 వీక్లీకై ఎమ్బీయస్‌ : చిక్కుముళ్లు పెంచుతున్నారు

తెలంగాణ తప్పక వస్తుందని కెసియార్‌ ఉద్ఘాటిస్తున్నారు, పునరుద్ఘాటిస్తున్నారు. రాష్ట్రం యింకా సమైక్యంగా వుంటుందని ఎవరైనా అనుకుంటే వాళ్ల కంటె మూర్ఖులు లేరని నొక్కి వక్కాణిస్తున్నారు. మరి రాష్ట్రం వచ్చేస్తోందని అంత గట్టిగా నమ్ముతున్నపుడు ఎంచక్కా కాంగ్రెసులో విలీనం అయిపోవచ్చు కదా, గతంలో యిచ్చిన మాట నిలబెట్టుకోవచ్చు కదా అంటే - 'అబ్బే బిల్లు పాస్‌ అయ్యేదాకా తెలంగాణ వచ్చినట్టు మాకు నమ్మకం లేదు. అందుకని చేరం.' అంటున్నారు. ఇదే వింతగా అనిపిస్తుంది. మనకేమో కచ్చితంగానే వస్తుందని చెప్తారు. లోపలేమో - రాదేమో, బిల్లు పెట్టే లోపున ఎన్ని అవాంతరాలు వస్తాయో, ఇంకెన్ని చిక్కుముళ్లు వేస్తారో అన్న సందేహంతో బాధపడతారు.

ఎందుకంత సందేహం అంటే - గ్రౌండ్‌ రియాలిటీ తెలియకుండా, తప్పుడు అంచనాలు వేయడం వలననే యీ లెవెల్‌కు కొంప మునిగింది, తొందరపడి నానాకంగాళీ చేసేశాం అని అహ్మద్‌ పటేల్‌ అన్నట్టు వార్తలు వచ్చాయి. ఆంధ్రజ్యోతి రాధాకృష్ణ గారు తన కాలమ్‌లో - సోనియా అమెరికాలో తనకు వైద్యం చేస్తున్న వైద్యులతో 'విభజించినా ఫర్వాలేదని మా సీమాంధ్ర నాయకులు అనడంతో యీ నిర్ణయం తీసుకున్నాం. ఇప్పుడు అక్కడ ఉవ్వెత్తున ఉద్యమం లేచింది. ఇక వెనక్కి వెళ్లలేం. హైదరాబాదుకు ప్రత్యేక హోదా ఏదో కల్పించాల్సిందే' అని వినికిడి - అని రాశారు. సోనియా డాక్టర్లు కాన్సర్‌ డాక్టర్లా? సైకియాట్రిస్టులా అన్న అనుమానం వచ్చింది నాకు. 'మీ రోగం ముదరబెట్టడానికి ఆందోళన పెరగడం కారణం, ఆ ఆందోళన కారణం ఏమిటి?' అని కాన్సరు డాక్టర్లు అడిగితే '..ఆ కారణాల్లో ఆంధ్ర సమస్య ఒకటి' అని సోనియా యిలా చెప్పుకున్నారా? ఏమో, యీ వార్తల్లో నిజం పాలు ఎంతున్నా, తెలంగాణ రాష్ట్ర ఏర్పాటుకై ఉవ్విళ్లూరుతున్నవారు ఉసూరుమనడం మాత్రం ఖాయం. సందేహాలతో కొట్టుమిట్టులాడడం కచ్చితం. అబ్బాయి తనను ప్రేమిస్తున్నాడో లేదో అనే సందేహంతో వున్న అమ్మాయి చెట్టెక్కి 'హీ లవ్స్‌ మీ, హీ లవ్స్‌ మీ నాట్‌' అంటూ ఆకులు కోసి పడేస్తూన్నట్టు సినిమాలలో చూపిస్తారు. ఎవరైనా 'తెలంగాణ వస్తుందా, రాదా' అని ఆకులు తుంపడం మొదలుపెడితే అరణ్యాలు కూడా చాలవు. అంతలా కన్‌ఫ్యూజ్‌ చేస్తున్నారు ఢిల్లీ నాయకులు.

అసెంబ్లీ తీర్మానం అంటూ కొత్త మలుపు

దిగ్విజయ్‌ సింగ్‌ కాబినెట్‌ నోట్‌ను కాబినెట్‌లో ఆమోదించాక అసెంబ్లీకి పంపిస్తాం అని బుధవారం ప్రకటించారు. ఇది కొత్త హర్డిలే కదా! ఇన్నాళ్లూ యీ దశలో అసెంబ్లీ, గిసెంబ్లీ జాన్తానై, రాష్ట్రపతికి పంపాకనే అసెంబ్లీకి వెళుతుంది అంటూ వచ్చారు కదా. అసెంబ్లీకి పంపితే వీగిపోతుందని, ఏ రాష్ట్రవిభజనలోను యీ విధంగా జరగలేదనీ దేశప్రజలందరికీ సిగ్నల్‌ వెళుతుందని అందరికీ తెలుసు. అందుకే అసెంబ్లీకి పంపడం అనవసరం అంటూ వచ్చారు. ఇవాళ హఠాత్తుగా దిగ్విజయ్‌ ప్లేటు మార్చారు. ఎందుకు? రాజీనామాలు చేయాలని సీమాంధ్ర కాంగ్రెసు నాయకులపై ఒత్తిడి పెరుగుతోంది. 'అసెంబ్లీలో, పార్లమెంటులో తీర్మానాన్ని ఓడించేవరకైనా మమ్మల్ని పదవుల్లో వుండనీయండి, లేకపోతే ఉద్యమానికి నష్టం' అంటూ వాళ్లు సంజాయిషీ చెప్పుకుంటున్నారు. 'అసెంబ్లీకే పంపం అని ఓ పక్క వారంటూ వుంటే, పదవులు పట్టుకుని వేళ్లాడడానికి మీరేదో సొల్లు కబుర్లు చెప్తున్నారు' అని ప్రజలు నిలదీస్తున్నారు. ఇప్పుడు దిగ్విజయ్‌ స్టేటుమెంటు తర్వాత నాయకుల వాదనకు ఊతం వస్తుంది. ఇంకెంత, అక్టోబరులోనే అసెంబ్లీకి వచ్చేస్తుంది, అప్పుడు ఓడగొట్టి రాజీనామా చేస్తాం అని ఎమ్మెల్యేలు, మంత్రులు అప్పటిదాకా చెప్పుకోవచ్చు. వాళ్లకు యీ అవకాశం యివ్వడానికే దిగ్విజయ్‌ యిలా మాట్లాడారని అనుకున్నా, తెలంగాణ బిల్లు సంబంధించినంత వరకు యిది ఒక అవరోధమే!

అసెంబ్లీ కంటె ముందు స్టెప్పులన్నీ సవ్యంగా నడిచాయా? కాబినెట్‌ నోట్‌ తయారీ అన్న ఒక్క స్టెప్‌ తీసుకోండి. ఎంత గందరగోళం సృష్టించగలిగారో! ఆ నోట్‌ తయారు కాలేదు అని ఒకసారి, తయారైంది అని ఒకసారి, అబ్బే డ్రాఫ్ట్‌ తయారైంది తప్ప అసలుది కాదని మరోసారి.. రకరకాలుగా చెప్పి ఏడిపిస్తున్నారు. నోట్‌ రెడీగా లేదని యిప్పటిదాకా ఆంధ్ర మంత్రులు చెపుతూ వచ్చారు. అందుకని కాస్త డౌటుగా వుండింది. మంగళవారం షిండేగారు తమతో యిదే ముక్క చెప్పారని తెలంగాణ మంత్రులు అన్నారు కాబట్టి నిజం అనుకోవచ్చు. ఈ లోపున బోల్డు పుకార్లు వచ్చేశాయి - 'నోట్‌ తయారైంది, కాబినెట్‌ మీటింగులో ఎడిషనల్‌ ఎజెండాగా చూపుతున్నారు,' 'తయారైంది కానీ పెద్దగా వివరాలు లేవు, జస్ట్‌ విభజన చేయాలి అని చెప్పేసి వూరుకున్నారు, ఎలా చేయాలి అన్నదానిపై ఓపెన్‌ ఎండ్‌గానే వుంచారు', 'నోట్‌ తయారే కాలేదు, పీఠిక ఎలా రాయాలో తెలియక ఆక్స్‌ఫర్డ్‌ డిక్షనరీ ముందేసుకుని కూర్చున్నారు', 'అబ్బే, న్యాయశాఖకు పంపి ఫైనల్‌గా ఒకేసారి ముందు పెడుతున్నారు'.. యిలా! షిండేగారే రకరకాలుగా మాట్లాడారు - 'నోట్‌ నా ఎదుట పెట్టారు, కానీ నేను పేజీలు తిప్పి చూడలేదు' అని ఒకసారి, 'అబ్బే, యింకా రాలేదు' అని తెలంగాణ మంత్రుల వద్ద మంగళవారం యింకోలా!

ఆంటోనీ కమిటీ నివేదికతో కాబినెట్‌ నోట్‌కు ముడి

ఆంటోనీ కమిటీ నివేదిక యిచ్చేవరకూ నోట్‌ తయారు కాదు అని దిగ్విజయ్‌ చెప్తున్నారు. కోర్‌ కమిటీ మీటింగులో ఆంటోనీ యిచ్చినది నివేదికో, మధ్యంతర నివేదికో, అసలు నివేదికే కాదో ఎవరికీ అర్థం కాలేదు. బుధవారం వీరప్ప మొయిలీ మేం యింకా నివేదిక యివ్వలేదు అని అన్నారు కాబట్టి ఓహో యివ్వలేదన్నమాట అనుకున్నాం. ఓ కమిటీ అంటూ వేశాక ఫైనల్‌గా దాని నివేదికను పట్టించుకున్నా పట్టించుకోకపోయినా నివేదిక యిచ్చేదాకానైనా నిర్ణయాన్ని ఆపడం కనీస మర్యాద. ఆంటోనీ వంటి సీనియర్‌ నాయకుడికి ఆ కనీస మర్యాద యిస్తారనే మనం భావించవచ్చు. ఆయన చూస్తే ప్రోస్టేటు సమస్యతో బాధపడుతున్నారు. కొందరు ఆపరేషన్‌ అంటున్నారు. మరి కొందరు క్యాన్సర్‌ దాకా వెళ్లారు. దుర్భరబాధ అనుభవిస్తూ నివేదికను తొందరతొందరగా ముగించడం ఎవరికీ సాధ్యం కాదు. అందువలన కోర్‌ కమిటీలో ఆంటోనీ 'సీమాంధ్రుల ఆందోళనలు యిలా వున్నాయి. అందరూ సమస్యలు చెప్పేవారే కానీ పరిష్కారాలు చెప్పడం లేదు. వాళ్లు ఏదైనా చెపితే మనం వాటిలో ఒకటి ఏరుకునేవాళ్లం. మనల్నే చెప్పమంటున్నారు. అందువలన మన థింక్‌ ట్యాంక్‌కు పని చెప్పండి' అని చెప్పి వూరుకుని వుంటారు. నిజానికి ఆంటోనీ కమిటీ కూడా అందరి అభిప్రాయాలనూ తెలుసుకోలేదు. సీమాంధ్రలో పర్యటిస్తే తప్ప మీకు క్షేత్రస్థాయి వాస్తవాలు తెలియవు అని సీమాంధ్ర నాయకులు దండిస్తున్నారు.

అందువలన ఆంటోనీ ఆరోగ్యవంతులు కావాలి. సీమాంధ్ర పర్యటించాలి. 'మేం అనుకుంటున్నదే సీమాంధ్ర ప్రజలూ అనుకుంటున్నారు, వాళ్ల నాయకులను మనం పట్టించుకోనక్కరలేదు' అన్న ధోరణిలో నోట్‌ తయారు చేసి యివ్వాలి. దాన్ని హోం శాఖ స్వీకరించి, దాన్ని పట్టించుకునో, ..కోకో - నోట్‌ తయారు చేసి కాబినెట్‌ సమావేశంలో పెట్టాలి. అసలు గట్టిగా మాట్లాడితే ఆంటోనీ కమిటీ తన దగ్గరకు వచ్చిన కాంగ్రెసు నాయకుల అభిప్రాయాలే తెలుసుకుంది తప్ప కృష్ణ కమిటీలా ప్రజల్లోని వివిధ వర్గాల వద్దకు వెళ్లలేదు. దీర్ఘకాలంగా సమ్మె చేస్తున్న ప్రభుత్వోద్యోగులను పిలిచి సమస్య లేమిటి అని అడగలేదు. ఇతర పక్షాల నాయకులను మాటవరసకైనా పలకరించలేదు. ఆంటోనే కమిటీ కాంగ్రెస్‌ చేత, కాంగ్రెస్‌ రాజకీయప్రయోజనాలకై వేయబడిన, కేవలం కాంగ్రెస్‌ నాయకులతో నిండిన కమిటీ. వారి అభిప్రాయాలతో ప్రతిపక్షాలకే కాదు, యుపిఏ భాగస్వామ్యపక్షాలకు కూడా ప్రమేయం లేదు. ఇక అలాటిదాని నివేదిక ఆధారంగా నోట్‌ తయారుచేస్తే అది సమగ్రంగా, పార్లమెంటులో అన్ని.. లేదా మెజారిటీ పక్షాలకు ఆమోదయోగ్యంగా ఎలా వుంటుంది? తెలంగాణ అని పేరు చెపితే చాలు, బిల్లు ఎలా వున్నా బిజెపి చెయ్యెత్తి జైకొట్టేస్తుందా? దానిలో న్యాయాన్యాయాలు, ధర్మాధర్మాలు పరిశీలించదా? వ్యాఖ్యానించదా? అభ్యంతర పెట్టదా?

నోట్‌లో హైదరాబాదు పేజీ మడత పడింది

కాబినెట్‌ నోట్‌ తయారీ ఎందుకింత ఆలస్యం అవుతోంది అంటే రెండు, మూడు అత్యంత ముఖ్యమైన అంశాలపై ప్రత్యేక దృష్టి కేంద్రీకరిస్తున్నాం అన్నారు మొయిలీ. రెండు, మూడు అంశాలేమిటి, నా తలకాయ, విభజన వచ్చే సమస్యలు - జలవివాదాలు, కొత్త రాజధానికై ప్యాకేజి, ఉద్యోగస్తుల సమస్యలు, రాజ్యాంగ సవరణ, హైదరాబాదుని ఏం చేయాలి.. యిలా ఎన్నో వున్నాయి. ఇలా ఎన్నాళ్లు వాళ్లల్లో వాళ్లే చర్చిస్తారు? ఇరుపక్షాల నాయకులను ఒక దగ్గరకు చేర్చి 'ఇవీ మా ప్రతిపాదనలు, ఆలోచించి చెప్పండి' అంటే కథ ముందుకు నడుస్తుంది. ఇది యిలా వుండగా హైదరాబాదుపై మూడు ఆప్షన్లు అంటూ పుకార్లు తోడయ్యాయి. 'యూటీ అంటే యుద్ధమే' అని ఉద్యమించడానికి టి-జాక్‌, తెరాస వగైరాలు సిద్ధపడుతున్నారు. ప్రకటన వస్తే ఉద్యమానికి వూపు వస్తుంది. పుకార్లు పట్టుకుని నిరసన చేయబోతే స్పందన కరువవుతుంది. సీమాంధ్రలో సమైక్య భావన వుందా లేదా అన్నదానిపై ఎవరికీ సరిగ్గా అంచనా లేకుండా పోయింది. ఎందుకంటే విడగొడతారన్న పుకార్లు తప్ప గట్టిగా ప్రకటన ఏదీ రాలేదు. 'తెలంగాణ చాలా జటిలమైన సమస్య, దశాబ్దాలుగా వుంది, దేశంలో అందరితో చెప్పి ఏకాభిప్రాయం సాధించాలి, దానికై కృషి చేస్తున్నాం(?)' అంటూ కాంగ్రెసు గునపం నానేస్తే 'ఇప్పట్లో వచ్చేది కాద'నుకుని స్తబ్ధంగా వున్నారు. అది చూసి విభజించినా కొంపేం మునగదు అని వాదించారు టి-ఉద్యమ నాయకులు. 'సీమాంధ్ర కూడా విభజనవాదం బలంగా వుంది. హైదరాబాదు బాగుపడినది చాలు, యిక తమ ప్రాంతాలు సైతం బాగుపడాలన్న కోరిక వాళ్లలో గాఢంగా వుంది.' అంటూ వాళ్లు ప్రచారం చేశారు. ఇలాటి ఊహాపోహల మధ్య జులై 30 ప్రకటన వచ్చింది. విభజన చేస్తారా లేదా అన్న విషయంలో స్పష్టత వచ్చింది. వెంటనే సీమాంధ్ర యుద్ధరంగంలోకి దిగింది. నాయకులను ఉక్కిరిబిక్కిరి చేస్తోంది.

అలాగే హైదరాబాదు యుటి అనో, ప్రత్యేక రాష్ట్రం అనో ఒక ప్రకటన చేస్తే అప్పుడు తెలంగాణలో ఉద్యమానికి వూపు వస్తుంది. ఇన్నాళ్లూ ఉద్యమం చేసినది - పనిగట్టుకుని హైదరాబాదును కేంద్రానికి ధారపోయడానికా? అని నాయకుల్ని నిలదీస్తారు. ఆ ఉద్యమ ఉధృతి చూసి కేంద్రం ఏదో ఒక నిర్ణయం తీసుకోగలుగుతుంది. హైదరాబాదు విషయంలో జులై 30 నాటి ప్రకటనకు మించి ఏం చేసినా ఒప్పుకోం అంటున్నారు కెసియార్‌. ఆ ప్రకటనలో ఏముంది? హైదరాబాదు తెలంగాణకు యివ్వడం జరుగుతుంది. పదేళ్లపాటు ఉమ్మడి రాజధానిగా వుంటుంది అని! ఉమ్మడి రాజధాని అనే పదమే రాజ్యాంగంలో లేదని దరిమిలా చెప్తున్నారు. ఇప్పటికైనా దాన్ని నిర్వచించాలి. చండీగఢ్‌ మోడల్లో అంటే - యుటీ చేసి తీరాలి. వేరే ఎక్కడా ఉమ్మడి రాజధాని అమలులో లేదు. ఉమ్మడి అనగానే 'యిరుపక్షాలకు చెందిన' అనే అర్థం ఆటోమెటిక్‌గా వస్తోంది. మామూలుగా అయితే 'ఆంధ్రకు రాజధాని కట్టుకునేవరకూ తమ సెక్రటేరియట్‌ కార్యకలాపాలను హైదరాబాదు నుండి నడుపుకోవచ్చు' అని వుంటే స్పష్టంగా - ఓహో, పదేళ్ల దాకా అద్దె కట్టుకోనక్కరలేకుండా తెలంగాణ వారి భవనాల్లో ఆంధ్ర సర్కారు యిక్కడ వుంటుందన్నమాట' అని తెలుస్తుంది. కానీ 'ఉమ్మడి' అనే మాట వుపయోగించి కన్‌ఫ్యూజ్‌ చేసిపడేశారు మహానుభావులు. ఈ ఉమ్మడి పదేళ్లపాటు అన్నారు కానీ, పదేళ్ల తర్వాత వెళ్లకపోతే ఎలా? అన్న ప్రశ్న సహజంగా ఉద్భవిస్తోంది. దానితో బాటే పదేళ్లదాకా కూడా వుండనివ్వకపోతే..? అన్న ప్రశ్నా ఉదయిస్తుంది.

పది అంటే పదేనా?

పదేళ్లు అన్నది తొమ్మిదేళ్లు కావచ్చు, పదకొండేళ్లు కావచ్చు.. అంతా రాజధాని ఎంత త్వరగా కట్టుకుంటారు అన్నదానిపై ఆధారపడి వుంటుంది. అసలు సీమాంధ్రకు రాజధాని ఏదో తెలిస్తే కదా దాన్ని కట్టడం అనే ప్రశ్న వచ్చేది. ఈ కేంద్రప్రభుత్వం వారు ఆ పని తలకెత్తుకోలేదు. కొత్త రాష్ట్రం ఏర్పడ్డాక వాళ్లే తేల్చుకుంటారట! రాబోయే రాష్ట్రం, ఏలబోయే పార్టీ ఎలా వుంటాయో ఎవరికీ తెలియదు. పార్టీ అన్నది ఏకవచనమో, బహువచనమో తెలియదు. కేంద్రంలో సంకీర్ణ ప్రభుత్వాల ముచ్చట చూస్తున్నాం. ఇక ఏర్పడబోయే మన రెండు తెలుగు రాష్ట్రాలలో కూడా అదే చూడబోతాం లాగుంది. రాజధాని ఫలానా చోట అనగానే ఆ అంశం మీదే ఆంధ్రలో ఏర్పడే ప్రభుత్వం కూలిపోవచ్చు. పోనీ ఏకాభిప్రాయం వచ్చిందనుకున్నా కేంద్రం సరిపడా నిధులిస్తుందా? సకాలంలో యిస్తుందా? అన్న ప్రశ్నకు కూడా సమాధానం వెతకాలి. జార్ఖండ్‌ రాజధాని విషయంలో 1500 కోట్ల రూ.లు యిస్తామని చెప్పి పుష్కరం దాటినా మూడోవంతు కూడా యివ్వలేదట. ఇలాటి కేంద్రాన్ని నెత్తిమీద పెట్టుకుని, రాజధాని నిర్ణీత వ్యవధిలో తయారై పోతుంది, సీమాంధ్ర ప్రభుత్వం హైదరాబాదు విడిచి వెళ్లిపోతుంది అని గ్యారంటీగా ఎలా చెప్పగలం? పదేళ్లంటే ఆ పాటికి కేంద్రంలో రెండు ప్రభుత్వాలు మారతాయి. రెండూ ఒకే పార్టీవే అయి వుండవలసిన అగత్యం లేదు. కేంద్ర బిందువుగా వుండే పార్టీ ఒకటే అయినా వారి భాగస్వామ్యపక్షాలు ఒకటే అవుతాయనీ నమ్మకం లేదు. కూటమిలోకి ఎవరైనా రావచ్చు, ఎవరైనా పోవచ్చు. వాళ్ల కళాకళలు బట్టి, కేంద్ర నిధుల మంజూరు వుంటుంది. 2014 నుంచి లెక్క వేసుకున్నా యుపిఏ3 వస్తుందన్న గ్యారంటీ ఏముంది? మాటవరసకి ఎన్‌డిఏ వచ్చిందనుకోండి. 'కాంగ్రెసు నిర్ణయాన్ని అమలు చేసే బాధ్యత మేం ఎందుకు పెట్టుకోవాలి? కొత్త రాజధానంటూ నిధులు తగలేసే బదులు ఆ నిధులతో స్వర్ణ చతుర్భుజి వంటి మరో చక్కటి పథకం అమలు చేస్తే జనం హర్షిస్తారు కదా' అనుకోవచ్చు. లేకపోతే ఏదో ఒక ప్రాంతీయ పార్టీని తమ కూటమిలోకి లాక్కోవడానికి వారి పాలనలో వున్న రాష్ట్రానికి స్పెషల్‌ ప్యాకేజీ అంటూ యీ నిధులు అటు మళ్లించవచ్చు.

పది దాటితే ఎవరికి లాభం?

ఈ లోగా పదేళ్లు అనే మాటకు ఎంత కట్టుబడతారు? 'వాళ్లు ఎంతకాలం వుంటే అంత మంచిది మనకు. వాళ్లకు రావలసిన ఆదాయమంతా మనకే వస్తుంది' అన్నారు కెసియార్‌ తన అనుచరులతో బహిరంగసభలో మాట్లాడుతూ. మరి అలాటప్పుడు ఎల్లకాలం వుంచేసుకోవచ్చుగా! ఎవరొద్దన్నారు? రాష్ట్రంలో మూడింట రెండు వంతుల ప్రాంతం సమైక్యం సమైక్యం అంటోంది. తక్కిన ఒక వంతులో కూడా చాలా భాగంలో సమైక్యభావన వుందన్న సందేహమూ వుంది. ఇక అలాటప్పుడు మొత్తం రాష్ట్రాన్నంతటినీ తెలంగాణగా ప్రకటించి ఆదాయమంతా తీసుకోమనండి. కాబినెట్‌ నోట్‌ తయారీ ప్రక్రియలో మూడు రకాలుగా ఆలోచిస్తున్నారంటూ ఈనాడు ఒక కథనం వేసింది. వాటిలో ఒకటి - '10 జిల్లాల తెలంగాణ ఏర్పరచి, ఏయే జిల్లాలు వాటితో కలుద్దా మనుకుంటున్నాయో వాటిని కలపడం' అనే ప్రతిపాదన కూడా వుందట. దీని అర్థం రాయల తెలంగాణ ఆప్షన్‌ ఓపెన్‌గా పెట్టారని, మొత్తం రాయలసీమ కాకపోయినా అనంతపురం, కర్నూలు నాయకులు తెలంగాణతో కలవడానికి అభ్యంతరం లేదంటున్నారు కాబట్టి ఆ జిల్లాలనైనా కలపడానికి చూస్తున్నారని వ్యాఖ్యలు వచ్చాయి. గమనించాల్సిందేమిటంటే - 13 జిల్లాలలో నడుస్తున్న సమైక్య ఉద్యమం నినదిస్తున్నదేమిటి, తెలంగాణతో కలిసి వుంటామనే కదా! ఆ లెక్కన ఈ 10 కి ఆ 13 కలిపేసి మొత్తం 23 జిల్లాలకు తెలంగాణ అని పేరు పెట్టేస్తారా?

ఈ స్టేటుమెంటు యిచ్చేటప్పుడు కెసియార్‌ భావం యిది అయివుండదు కానీ ఆయన ఒక విషయం మాత్రం చెప్పకనే చెప్పారు. 'సీమాంధ్రులు ఎంతకాలం కలిసి వుంటే తెలంగాణకు అంత లాభం' అని. సీమాంధ్ర కంపెనీలు తమ కార్పోరేట్‌ అడ్రసు హైదరాబాదులో పెట్టుకున్నంతకాలం తెలంగాణకు ఆదాయం వస్తూనే వుంటుంది. రాష్ట్రం విడిపోతే ఆ ఆదాయం రావడం మానేస్తుంది. అప్పుడు నష్టపోయేది తెలంగాణయే! 'హైదరాబాదుకి యింత ఆదాయం వస్తోంది, దేశంలో ఐదో స్థానంలో వుంది..' యీ కబుర్లన్నీ యీ విధమైన ఆదాయం వలననే కదా! ఆదాయం సమకూర్చేవాళ్లను సాధారణంగా గౌరవంగా చూస్తారు. కానీ యీ సందర్భంలో మాత్రం దోపిడీదారులనే ముద్ర వేస్తున్నారు. హైదరాబాదు పెరిగిందంటే అది ఒక్కటే పెరిగిందా, ఆ పెరుగుదల ప్రభావం హైదరాబాదు చుట్టుపట్ల వున్న తెలంగాణ జిల్లాలన్నిటిలో ధనప్రభావం కనబడలేదా? రైతులందరూ వ్యవసాయం మానేసి, జీన్స్‌ తొడిగేసి, రియల్‌ ఎస్టేటులోకి దిగిపోలేదా? ఈ వైభవం రాష్ట్రంలో మరెక్కడైనా చూశామా?

ఐటిఐఆర్‌ ప్రకటన అర్థం ఏమిటి?

ఇలా ఆదాయం సమకూరుస్తున్నవారిని కెసియార్‌ తెలంగాణ పౌరులుగా చేసుకోవడానికి యిచ్చగించడం లేదు. వాళ్లు 'పెర్మనెంట్‌ టూరిస్టులు మాత్రమే' అంటున్నారు. టూరిస్టు అన్నవాడు ఎప్పటికైనా తట్టా, బుట్టా ఎత్తుకుని వెళ్లిపోవలసినవాడే అని ఆయన భావం. పోనీ అలాగే అనుకున్నా, టూరిస్టులను కూడా ఆదరిస్తాం కదా, మా వూరు బాగుంటుంది రండొహో అని యాడ్స్‌ గుప్పిస్తాం కదా, ఎఱ్ఱ తివాచీలు పరిచి, 'అతిథి దేవో భవ' అని పాటలు కూడా పాడతాం కదా. మరి ఆ భాగ్యం కూడా సీమాంధ్రులకు కెసియార్‌ దక్కనివ్వడం లేదేం? 'మాతో కలిసి వుంటే మీకేం లాభం? పొండి, యిప్పటికైనా మీ దగ్గర పరిశ్రమలు పెట్టుకుని బాగుపడండి, మమ్మల్ని చంపుకుతినకండి' అని చీదరించుకుంటున్నారు. 'పోయి ఏం చేయమంటారు? అక్కడ రాష్ట్రం కాదు, కదా కేంద్రం కూడా ఏమీ పరిశ్రమలు పెట్టలేదు కదా. ఇన్నాళ్లకు రాష్ట్రానికి ఐటిఐఆర్‌ యిస్తూ అది కూడా హైదరాబాదుకే యిచ్చారు తప్ప ఏ వైజాగ్‌కో యివ్వలేదు కదా..' అని వాపోతే, 'వైజాగ్‌కి ఎందుకిస్తారు? హైదరాబాదులో వున్న ఫెసిలిటీస్‌ వేరే చోట ఎక్కడున్నాయి? సిఇఓలందరూ లిసి సెలక్టు చేసిన నగరం హైదరాబాదు' అని కెసియారే చివాట్లు వేస్తున్నారు. సీమాంధ్రులు మొత్తుకున్నదీ అదే కదా! 'హైదరాబాదు తప్ప విడిస్తే మాకేం ఏడిసింది కనుక?' అని. తెలంగాణవాళ్లు అదే అంటారు - 'హైదరాబాదును వేరే రాష్ట్రం చేసి పక్కకు పడేస్తే మాకు మిగిలేదేముంది?' అని. అన్ని సమస్యలకు మూలకారణం హైదరాబాదుపై కేంద్రీకరణ. ఇప్పటికైనా వికేంద్రీకరణ మొదలెడతారేమో ననుకుంటే యిప్పుడు ఐటిఐఆర్‌ కూడా హైదరాబాదుకే యిచ్చారు. 70 లక్షల వుద్యోగాలు, కోట్ల పెట్టుబడి అని ప్రకటించారు.

ఈ ప్రతిపాదన యీనాటిది కాదు, రెండేళ్ల క్రితంది. మంచిదే. కానీ ఇన్నాళ్లు ఆగినవాళ్లు యింకాస్త ఆగలేరా? 'మా డబ్బంతా పట్టుకెళ్లి హైదరాబాదులో పెట్టి, యిప్పుడు దాన్ని తెలంగాణకు యిచ్చి మమ్మల్ని రిక్తహస్తాలతో పొమ్మంటున్నారు' అంటూ సీమాంధ్రలో ఉద్యమం జరుగుతూ వుంటే వాళ్లను మరింత రెచ్చగొట్టి, హైదరాబాదుపై హక్కుల కోసం మరింత రగడ చేసేందుకు ప్రోత్సహించడానికి కాకపోతే, యీ సమయంలో ఎవరైనా ప్రకటిస్తారా? సోనియా అంత అమాయకురాలా? ఐటిఐఆర్‌ ప్రకటన రాగానే అనుకున్నాను - 'హైదరాబాదు సారంగధరుడి కథ లాటిది అని రాసినది నిజం అయ్యేట్టుంది' అని. పాతికేళ్ల ప్రణాళికే కావచ్చు, కానీ హైదరాబాదు పొందిన రాష్ట్రం బాగుపడుతుంది. పోగొట్టుకున్నది నష్టపోతుంది. ఇంత పెట్టుబడులు పెట్టబోయే నగరం వున్న రాష్ట్రంలో రాజకీయ అస్థిరత లేకపోతే యిదంతా వ్యర్థమే. రాష్ట్ర విభజన తర్వాత ఏర్పడే రెండు రాష్ట్రాలలో రాజకీయ అస్థిరత ఖాయమని అందరికీ తెలుసు. సమైక్యంగా వున్నా స్థిరత్వం డౌటే. విడిపోతే చిన్న చిన్న పార్టీలు కూడా ఏడిపించుకుని తినగలవని సులభంగా వూహించవచ్చు.

అందువలన హైదరాబాదును కేంద్రం తన అధీనంలో తీసుకోవచ్చును. ఏ రకంగా తీసుకోగలదో చూడాలి. యుటీ చేయాలంటే రాజ్యాంగ సవరణ కావాలి. దాన్ని తప్పించాలంటే శాంతిభద్రతలు వగైరా వ్యవహారాలన్నీ రాష్ట్రప్రభుత్వమే చేజేతులా కేంద్రానికి అప్పగించాలిట. అప్పుడు కేంద్రం రాష్ట్ర గవర్నరుద్వారా పాలించేస్తుందిట. దీనిలో తిరకాసు ఏమిటంటే - యూటీ అంటే కేంద్ర ప్రభుత్వ అధికారులు పాలిస్తారు. అలా కాకుండా రాష్ట్రం అంటే ప్రజాప్రతినిథులు పాలిస్తారు. కానీ యీ పద్ధతిలో గవర్నరు ముఖ్యమంత్రితో సమానంగా అధికారాలు అనుభవిస్తూ, ఆయనతో పోటీ పడతాడు. గవర్నరు అనగా ఎవరు? కేంద్రం నియమించే ఒక రాజకీయ నిరుద్యోగి. వాళ్ల పార్టీ మనిషి. అంటే రాష్ట్రంలోని ప్రజలు ఎవర్ని ఎన్నుకున్నా, ముఖ్యమైన అధికారాలన్నీ ఆ వ్యక్తి చేతిలో వుంటాయి. తన అధికారాలకు రాష్ట్రం స్వయానా రాసుకున్న మరణశాసనం యిది. దీనికి ఒప్పుకోవడం కంటె యథాతథ స్థితి కొనసాగడం మేలు అని తెలంగాణ ప్రజలు అనుకుంటారు. ఇలా చిక్కుముళ్లు పెంచుకుంటూ పోయి 'విభజన జోలికి వెళ్లకపోవడమే మంచిది' అని స్టేక్‌ హోల్డర్స్‌ అందరికీ అర్థమయ్యే పరిస్థితి తెస్తోంది కేంద్రం. - ఎమ్బీయస్‌ ప్రసాద్‌ (సెప్టెంబరు 2013)

సెప్టెంబరు 35-37 వీక్లీకై మ్బీయస్‌ : న్యూస్‌, వ్యూస్‌, రివ్యూస్‌ - 16

విమర్శలు సహించబడవు

మేధావుల విమర్శలను సహించలేమని యుపిఏ ప్రభుత్వం చాటుకుంటోంది. యోగేంద్ర యాదవ్‌ సోషల్‌ సైంటిస్టుగా, సెఫాలజిస్టుగా ప్రసిద్ధులు. ఎన్నికల సమయంలో సర్వేలు నిర్వహించడం, ఫలితాలను విశ్లేషించడంలో యోగేంద్ర దిట్ట. ఆయన వంటి మేధావి యుజిసి (యూనివర్శిటీ గ్రాంట్స్‌ కమిషన్‌) బోర్డులో వుండడం మంచిదని అనుకున్న యుపిఏ ప్రభుత్వం ఆయన్ను రెండేళ్ల క్రితం నామినేట్‌ చేసింది. మొత్తం 11 మంది బోర్డులో వుంటారు. అయితే యోగేంద్ర చూసీచూడనట్లు పోయే రకం కాదు. ఆగస్టు 2012లో కపిల్‌ సిబ్బల్‌ యుజిసి బోర్డుకి ఒక లేఖ రాశారు - 'పశ్చిమ బెంగాల్‌లో ప్రణబ్‌ ముఖర్జీ చదువుకున్న కాలేజీ ఒకటుంది. చదువు పూర్తయ్యాక దానిలో ఆయన ఉద్యోగం చేశారు కూడా. ఆ కాలేజీకి నిధులు యిమ్మనమని ప్రణబ్‌ కోరారు. ఆ కోరికను మన్నించమని నేను సిఫార్సు చేస్తున్నాను. ఈ విధంగా గ్రామీణ ప్రాంతాలలోని కాలేజీలకు మనం చేయూత యిచ్చి అక్కడి విద్యార్థులను ప్రోత్సహించినట్టు అవుతుంది.' అని. బోర్డులో తక్కిన సభ్యులు తల వూపేలోపున యోగేంద్ర అసమ్మతి వ్యక్తం చేశారు. ''దేశంలో అనేక గ్రామీణ ప్రాంతాలుండగా యీ ఒక్క కాలేజీకే గ్రాంట్‌ ఎందుకివ్వాలి?'' అని. ఇది సహజంగా ప్రభుత్వానికి నచ్చలేదు. ఇతనికి ఎలా బుద్ధి చెప్పాలా అని వేచి చూస్తోంది.

అన్నా హజారే లోక్‌పాల్‌ బిల్లు కోసం ఆందోళన చేపట్టినపుడు యోగేంద్ర దానిలో ఉత్సాహంగా పాల్గొన్నాడు. ప్రభుత్వాన్ని విమర్శించాడు. అంతటితో ఆగి వుంటే బాగుండేది. ఆ ఉద్యమానికి కొనసాగింపుగా అరవింద్‌ కేజ్రివాల్‌ ఆమ్‌ ఆద్మీ పార్టీ పెట్టినపుడు యితను మద్దతు యిచ్చాడు. అంతేకాదు, 2012 నవంబరులో ఆ పార్టీలో చేరాడు. 'ఒక రాజకీయపార్టీలో చేరిన వ్యక్తిని యుజిసి బోర్డులో పెట్టవచ్చా?' అంటూ ఓ కాబినెట్‌ మినిస్టర్‌ ఎచ్‌ఆర్‌డి (హ్యూమన్‌ రిసోర్సెస్‌ డెవలప్‌మెంట్‌) మంత్రిత్వ శాఖకు ఓ మెయిల్‌ పెట్టారు. ఆ శాఖలోని అధికారులు యోగేంద్రను పిలిచి 'రాజకీయాల్లోకి ఎందుకు దిగావయ్యా? దిగినా పైకి ఎందుకు చెప్పుకుంటున్నావు?' అని మందలించారు. అనేక ప్రభుత్వ సంస్థల బోర్డుల్లో రాజకీయనాయకులను నియమించడం కొత్త కాదు కదా అనుకుని యితను పట్టించుకోలేదు. ఆ తర్వాత కొన్ని రోజులకు కేంద్రమంత్రి పళ్లంరాజు కాకినాడలోని జెఎన్‌ యూనివర్శిటీకి ఒక ఉపకారం చేద్దామనుకున్నారు. టీచర్‌ ఎడ్యుకేషన్‌కై ఇంటర్‌-యూనివర్శిటీ సెంటర్‌ ఒకటి పెట్టిద్దామని ప్రతిపాదించారు. రాజకీయనాయకులు తమ నియోజకవర్గాలకు యిలాటి సదుపాయాలు తెచ్చుకోవడం ఎప్పణ్నుంచో వున్నదే! కానీ యోగేంద్ర ''సెంటర్‌ పెడితే పెట్టండి కానీ కాకినాడలోనే ఎందుకు పెట్టాలి? ఒడిశాలోనో, మరో చోటో ఎందుకు పెట్టకూడదు?'' అని ప్రశ్న లేవనెత్తాడు. దాంతో మంత్రిగారికి మండిపోయింది. కొద్ది రోజులకే యోగేంద్రకు ఎచ్‌ఆర్‌డి నుండి యోగేంద్రకు ఒక లేఖ వెళ్లింది - రాజకీయ పార్టీలో వున్న మిమ్మల్ని యుజిసి బోర్డులో నుండి ఎందుకు తీసివేయకూడదో కారణం చూపించండి అని. అతను సమాధానం యిచ్చాడు కానీ ప్రభుత్వానికి అది రుచించలేదు. సంజాయిషీ బాగా లేదంటూ గత వారం రిటైర్‌ చేయించేసింది. యోగేంద్ర వదిలిపెట్టదలచలేదు. కోర్టుకి వెళుతున్నాడు. ఈ లోగా ప్రభుత్వం అతని స్థానంలో సంజయ్‌ ధాండేను యుజిసిలో నియమించింది. సంజయ్‌ కాన్పూరు ఐఐటికి డైరక్టరుగా పనిచేశాడు. ఇండియన్‌ ఇన్‌స్టిట్యూట్‌ ఆఫర్‌ ఇన్ఫర్మేషన్‌ టెక్నాలజీ డిజైన్‌ అండ్‌ మ్యాన్చుఫేక్చరింగ్‌ వ్యవస్థాపకుడు. కంప్యూటర్‌ ఎయిడెడ్‌ డిజైన్‌ (క్యాడ్‌)లో అంతర్జాతీయ ఖ్యాతి చెందినవాడు.

సెంటర్‌ ఫర్‌ పాలసీ రిసెర్చ్‌ (సిపిఆర్‌)కి ప్రెసిడెంటుగా వున్న ప్రతాప్‌ భాను మెహతాను యుపిఏ1 ప్రభుత్వం నాలెజ్‌ కమిషన్‌లో సభ్యుడిగా నియమించింది. రిజర్వేషన్‌ పాలసీపై విభేదించి ఆయన ఆ కమిషన్‌ నుండి బయటకు వచ్చేశాడు. ఇటీవల ''ఇండియన్‌ ఎక్స్‌ప్రెస్‌''లో జులై 29 న ఓ వ్యాసం రాశాడు. యుపిఏ 2 ప్రభుత్వం ప్రజాస్వామ్య వ్యవస్థలన్నిటినీ భ్రష్టు పట్టిస్తున్నా, మేధావులంతా మౌనంగా వున్నారు అని దాని యితివృత్తం. అది చదివి యుపిఏ ప్రభుత్వం మండిపడింది. ప్రధానమంత్రి మీడియా సలహాదారు మెహతాకు వ్యతిరేకంగా ట్విటర్‌లో పోరాటం సాగిస్తున్నారు. ఈయనా తగ్గలేదు. రాహుల్‌ గాంధీ ఎందుకూ పనికి రాడని ధ్వజమెత్తాడు.ఇది ఎక్కడికి దారి తీస్తుందో వేచి చూడాలి.

ఎమ్బీయస్‌ : చట్టాల్ని సృష్టించిన వనితలు

నిర్భయ చట్టం రూపొందడానికి ఒక మహిళ బలి కావడం చూశాం. మహిళా సంక్షేమానికి ఉద్దేశించిన ఇలాటి చట్టాలు గతంలో కూడా రూపొందాయి. వాటి రూపకల్పనకు సమిధగా మారిన వనితల బలిదానాలు ఏమయ్యాయో తెలుసుకోవడం ఆసక్తికరంగా వుంటుంది.

సతీ సహగమనాన్ని నిషేధిస్తూ రాజస్థాన్‌ ప్రభుత్వం 1987లో ఒక చట్టం చేసింది. దానికి కారణం దేవరాలా అనే ఊళ్లో రూప్‌ కఁవర్‌ అనే అమ్మాయి సతీసహగమనం చేసుకోవడం. సతీసహగమనాన్ని 1829లోనే నిషేధించినా, అప్పుడప్పుడు జరుగుతూ వచ్చాయి. కానీ అలా చేసుకునే మహిళలలో ఎక్కువమంది చదువురానివాళ్లే ! అయితే రూప్‌ కాన్వెంటులో చదువుకున్న అమ్మాయి. సతీ సహగమనం చేసుకున్నవారిని దేవతలుగా పూజించడం జరుగుతోంది. అది చూసి తక్కినవాళ్లు కూడా చేసుకుంటున్నారు. ప్రభుత్వం ఉదాసీనంగా వుండడం చేతనే యీ పురాతన దురాచారం మళ్లీ ఊపిరి పోసుకుంటోందంటూ దేశమంతా గగ్గోలు పెట్టింది. అప్పుడు రాజస్థాన్‌ రూప్‌ బంధువులైన 11 మందిపై కేసులు పెట్టి, యీ చట్టాన్ని ప్రవేశపెట్టింది. నిందితుల్లో మావగారు సుమేర్‌ సింగ్‌ షెకావత్‌, అప్పటికి మైనరుగా వున్న మరిది, సతీ ఆచారానికి ప్రచారం కల్పిస్తూ సభలు ఏర్పాటు చేసిన స్థానిక రాజకీయనాయకుడు.. అందరూ వున్నారు. అంతేకాదు, సతీ సహగమనం ఎంత దుష్టాచారమో చెప్పే పాఠాన్ని రాజస్థాన్‌ ప్రభుత్వం విద్యార్థులకు పాఠ్యపుస్తకాల్లో ఒక అంశంగా పెట్టింది. కేసు ఒక కోర్టు నుండి మరో కోర్టుకి తిరుగుతూ పోయింది. చివరకు 16 ఏళ్ల తర్వాత అందర్నీ విడిచిపెట్టేశారు. వాళ్లందరూ తమ వంశంలో సతి జరిగినందుకు సిగ్గుపడడం లేదు. మాకు గర్వంగా వుంది అంటున్నారు.

సెక్సువల్‌ హెరాస్‌మెంట్‌ ఆఫ్‌ విమెన్‌ ఎట్‌ వర్క్‌ప్లేస్‌ చట్టం అని నాలుగు నెలల క్రితం రాష్ట్రపతి ఆమోదం పొందింది. ఇది రూపొందడానికి కారణం 21 ఏళ్ల క్రితం రాజస్థాన్‌లోని భటేరీ గ్రామంలో రాజస్థాన్‌ ప్రభుత్వోద్యోగిని బలాత్కారానికి గురవడం. భఁవరీదేవి అనే ఆ నిరక్షరాస్యురాలు రాజస్థాన్‌ ప్రభుత్వం చేత కమ్యూనిటీ వర్కర్‌గా నియమించబడింది. గ్రామీణ మహిళల్ల్లో సాంఘికచైతన్యం తేవడం ఆమె బాధ్యతల్లో ఒకటి. తన వూళ్లో గుజ్జర్‌ కులస్తుల్లో జరుగుతున్న ఒక బాల్యవివాహాన్ని అడ్డుకోవడానికి ఆమె ప్రయత్నించింది. దాంతో మండిపడిన ఆ బాలిక బంధువులు ఐదుగురు యీమెపై అత్యాచారం జరిపారు. ఈమె వారిపై ఫిర్యాదు చేసింది. రాజస్థాన్‌ ప్రభుత్వం ఆమెకు అండగా నిలబడలేదు. ఆమె ఒంటరిగా కేసు పోరాడింది. 1995లో ట్రయల్‌ కోర్టు నిందితులందరినీ విడుదల చేసేసింది. పెద్ద కులస్తులైన గుజ్జర్లు ఒక తక్కువ కులం దాన్ని బలాత్కరించి వుండరని కోర్టు అభిప్రాయం. పైగా నిందితుల్లో మేనమామ, మేనల్లుడు వరుస వున్నవాళ్లున్నారు. వాళ్లిద్దరూ ఒకే స్త్రీని ఎలా అనుభవిస్తారు? వరస కుదరదు కదా అని సందేహం వెలిబుచ్చింది. ఈ తీర్పుపై దేశమంతా మండిపడింది. సుప్రీం కోర్టులో పిల్‌ దాఖలైంది. 1997లో సుప్రీం కోర్టు చేసిన తీవ్ర వ్యాఖ్యలకనుగుణంగా యిన్నాళ్లకు యీ చట్టం తయారైంది. కానీ భఁవరీదేవి కేసు మాత్రం రాజస్థాన్‌ హై కోర్టులో 17 ఏళ్లగా పెండింగులో వుంది. ఇప్పటిదాకా ఆమెకు న్యాయం జరగలేదు. మీడియా కూడా ఆమెను మర్చిపోయింది. కానీ ఆమె గట్టిపిండం. ఊరు విడిచి పారిపోలేదు. వెక్కిరింతలు సహిస్తూనే ప్రజా హక్కుల కోసం పనిచేసే సంస్థల్లో పనిచేస్తూ వుంది.

భారతదేశపు రాజకీయ చరిత్రను మలుపు తిప్పిన షా బానో ఉదంతం మరీ ఆసక్తికరం. ఇండోర్‌లో ఒక ముస్లిం లాయరుగారి భార్య షా బానో. ఆమె ద్వారా అయిదుగురు పిల్లలు పుట్టిన తర్వాత ఆ లాయరుగారు మరో అమ్మాయిపై మనసు పడి ఆమెను పెళ్లి చేసుకున్నాడు. అప్పుడు యీమె వయసు 55. గత్యంతరం లేక సవతితో సహా ఒకే యింట్లో నివసించింది. పదేళ్లు యిలా గడిచాక ఆ రెండో భార్య యీమెను వదిలేయమని భర్తను పీడించింది. 1975లో ఆయన యీమెను వదిలేశాడు. భరణం ఏమీ యివ్వలేదు. పైలట్‌ ట్రెయినింగ్‌ తీసుకుంటూన్న కొడుకు చదువు మానేసి పనిలోకి దిగాల్సి వచ్చింది. ఇంట్లో ఏమీ డబ్బు లేకపోవడంతో షా బానో మనోవర్తి కోసం కోర్టుకి వెళ్లింది. ఇస్లాం పర్శనల్‌ లా ప్రకారం నెలనెలా మనోవర్తి యివ్వనక్కరలేదని భర్త వాదించాడు. కింది కోర్టుల్లో ఓడిపోతున్నా పంతం కొద్దీ పైకి అప్పీలు చేస్తూ పోయాడు. చివరకు సుప్రీం కోర్టు 'పెళ్లి పర్శనల్‌ లా ప్రకారం జరిగినా, మనోవర్తి మాత్రం నెలనెలా యివ్వాల్సిందే' అని తీర్పు చెప్పింది.

ఈ తీర్పు రాగానే ముస్లిం పెద్దలందరూ షా బానోపై మండిపడ్డారు. ఒక ముస్లిం మహిళవై వుండి ముస్లిం సమాజం పరువు తీశావన్నారు. మతపెద్దల దగ్గరకు వెళ్లి పరిష్కారం చేసుకోవాలి కానీ కోర్టుకెందుకు వెళ్లావన్నారు. ఈ గోల భరించలేక ఆమె మనోవర్తి వద్దు అంది. అయినా ముస్లిం మతఛాందసులు అంతటితో ఆగలేదు. సుప్రీం కోర్టు మతవిషయాలలో జోక్యం చేసుకుంటోంది, రాజీవ్‌ ప్రభుత్వం ఏమీ చేయడం లేదని విమర్శలు గుప్పించారు. ముస్లిం ఓట్లు పోతాయన్న భయంతో సుప్రీం కోర్టు తీర్పును నీరు కార్చేందుకు రాజీవ్‌ ముస్లిం మహిళల మనోవర్తి గురించి 'ముస్లిం విమెన్‌ (ప్రొటక్షన్‌ ఆఫ్‌ రైట్స్‌ ఆన్‌ డైవోర్స్‌), 1986 చట్టం పాస్‌ చేయించాడు. దాని ప్రకారం విడాకులు యిచ్చిన తర్వాత ముస్లిం భర్త తన భార్యకు ఇద్దత్‌ పీరియడ్‌లో (నాలుగు నెలల పది రోజులు) మాత్రమే మేన్‌టేనెన్స్‌ చెల్లిస్తే చాలు.

ఇది తిరోగమన చర్య, ముస్లిం ఛాందసవాదుల ఓట్ల కోసం రాజీవ్‌ పతనమయ్యాడు అని నాగరిక సమాజం గగ్గోలు పెట్టింది. అయితే దానికి ప్రతిగా హిందూ ఛాందసవాదులను కూడా సంతృప్తి పరుద్దాం అనే ఉద్దేశంతో ఎన్నేళ్లగానో మూసివున్న అయోధ్య గుడిని రాజీవ్‌ తెరిపించాడు. ఒకసారి తెరిచాక ఆ కథ చాలా దూరం వెళ్లింది. చివరకు రాజీవ్‌ ఓడిపోవడం, బిజెపి అధికారంలో రావడానికి ముఖ్యకారణమైంది. ఈ చట్టాన్ని సవాలు చేస్తూ సుప్రీంకోర్టుకి కొందరు వెళ్లారు. విడాకులు తీసుకోకుండా భర్తతో విడిపోయిన ముస్లిం మహిళలకు మనోవర్తి యివ్వాలని కోర్టు చెప్పింది. విడాకులు తీసుకున్నవారికి మాత్రం లాభం చేకూరలేదు. ఆ విధంగా చూస్తే షా బానో పరాజితురాలే. మనోవర్తి అక్కరలేదని రాసి యిచ్చిన డాక్యుమెంటుపై ఆమెచేత వేలిముద్ర వేయించిన పెద్దలెవరూ తర్వాత ఆమెకు అండగా ఎవరూ నిలబడలేదు. కేసు గెలిచినా, సమాజంలో ఓడిపోయిన ఆమె చనిపోయేవరకు భర్తను నిందించలేదు. తన కర్మ కాలిందని మాత్రం బాధపడేది. ఆమె పిల్లలు నానా అవస్థలు పడి ఏదో ఒక స్థాయికి వచ్చారు.

ఎమ్బీయస్‌ : గూర్ఖాలు విదేశీయులా?

తెలంగాణ ప్రకటన రాగానే గూర్ఖాల్యాండ్‌ ఉద్యమకారులు లేచి గుడారాల్లో కూర్చున్నారు. మాకూ ప్రత్యేకరాష్ట్రం కావాలన్నారు. మా ఉద్యమం నూరేళ్లకు పైగా సాగుతోందన్నారు. అడపాదడపా వారు తీవ్రంగా ఉద్యమిస్తున్నారన్న కారణంగానే అధికారంలోకి వచ్చిన వెంటనే మమతా బెనర్జీ వారికి బోర్డు ఏర్పరచి ప్రత్యేక ప్రతిపత్తి యిచ్చి ఊరుకోబెట్టింది. ఇప్పుడు మళ్లీ తిరుగుబాటు జండా పట్టుకోవడంతో యిక లాభం లేదని, వారిని నిలువుగా చీల్చడానికి ఆమె ఒక యుక్తిని పన్నింది. గూర్ఖాల్యాండ్‌కై ఉద్యమం చేసేవారు భారతీయులు కారు, నేపాల్‌ నుండి వచ్చి యిక్కడ అక్రమంగా స్థిరపడినవారు అనే నినాదాన్ని చేపట్టి, ప్రజల్లోకి తీసుకుపోతోంది.

దానికి భూమికగా ఆగస్టు 8 న ఆమె పార్టీ ఉపాధ్యక్షుడు దీపక్‌ ఘోష్‌ ఆమెకు ఒక బహిరంగ లేఖ రాశాడు - ''డార్జిలింగ్‌ ప్రాంతంలో వున్న ప్రజల్లో ఎవరు నేపాల్‌ నుంచి వచ్చారో తెలుసుకోవడానికి 1931 నాటి జనాభా లెక్కల ఆధారంగా మీరు ప్రక్రియ వెంటనే ప్రారంభించాలి. వారందరినీ ఏరిన తర్వాత వాళ్లందరి పేర్లను ఓటర్ల లిస్టులోంచి కొట్టి పారేసి నేపాల్‌ తిరిగి పంపించేయాలి. అప్పుడు గూర్ఖాల్యాండ్‌ ఉద్యమం ఏ మేరకు మిగిలి వుంటుందో మీరే చూద్దురు గాని.'' అని. ఈ లేఖ చేరిన నెల్లాళ్లకు మమతా బెనర్జీ ఆ పర్వతప్రాంతాలకు వెళ్లి ఒక బహిరంగ సభ ఏర్పాటులో మాట్లాడింది. ఆ సభ ఏర్పాటు చేసినది - లెప్చా ట్రైబల్‌ అసోసియేషన్‌. ఆ సభలో మాట్లాడుతూ మమతా గర్జించింది - ''డార్జిలింగ్‌లో తొలి నాళ్లనుండి వున్నవాళ్లు లెప్చాలు. గూర్ఖాలు కాదు. వారు బెంగాల్‌నుండి విడిపోతామని, తమకై ప్రత్యేకంగా లెప్చాల్యాండ్‌ ఏర్పాటు చేయాలనీ ఎప్పుడైనా అడిగారా? అలా అడిగేవాళ్లు వేరేవాళ్లు.'' అని.

గూర్ఖాల్యాండ్‌ ఉద్యమం మళ్లీ వూపు అందుకోగానే బెంగాల్‌లో మేధావివర్గం దాన్ని అదుపుచేద్దామని చూస్తున్నారు. ఆ ఉద్యమం వెనక విదేశీ శక్తులున్నాయని వారు ఆరోపిస్తున్నారు. 'నేపాల్‌ చైనాతో స్నేహం చేస్తోంది. మనకు పాకిస్తాన్‌, బాంగ్లాదేశ్‌లతో సరిహద్దులు పటిష్టంగానే వున్నాయి కానీ నేపాల్‌తో హద్దులు చాలా బలహీనంగా వున్నాయి. ఎవరు పడితే వారు, ఎప్పుడు పడితే అప్పుడు వచ్చేసేట్టు వుంది పరిస్థితి. ఉగ్రవాది భత్కల్‌ నేపాల్‌ సరిహద్దుల్లోనే దొరికాడని యీ సందర్భంలో గుర్తుంచుకోవాలి' అని నెట్‌లో రాస్తున్నారు. యూనియన్‌ హోం మినిస్ట్రీ కూడా ఉద్యమం వెనుక నేపాల్‌ హస్తం లేదని కొట్టి పారేయలేమంటూ లీకులు యిస్తోంది. నిజానికి 1950లో జరిగిన ఇండో-నేపాల్‌ ఒప్పందం ప్రకారం ఎవరు భారతీయులో, ఎవరు నేపాలీలో సులభంగా నిర్వచించవచ్చు. 1931 జనాభా లెక్కల ప్రకారం ఎవరు ఏ దేశంలో వుంటే ఆ జాతీయుల కిందే లెక్క. (1941లో యుద్ధం జరుగుతున్న కారణంగా సెన్సస్‌ జరగలేదు.) 1931 తర్వాత నేపాల్‌ నుండి భారత్‌కు వచ్చి స్థిరపడవచ్చు కానీ వాళ్లు నేపాలీ వాళ్ల గానే పరిగణించాలి. ఈ ఒప్పందాన్ని అమలు చేయడం మొదలుపెడితే గూర్ఖాల్యాండ్‌ నాయకులందరూ విదేశీయులుగానే తేల్తారు. ఇక వారికి స్థానికుల మద్దతు వుండదు. ఇదీ మమతా బెనర్జీ ప్రణాళిక. - ఎమ్బీయస్‌ ప్రసాద్‌ (సెప్టెంబరు 2013)

...